(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΙΒ΄

Τετάρτη 7 Μαΐου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ Ι. Πλακιωτάκη και Θ. Ρουσόπουλου, σελ.   
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από την Πορτογαλία, φιλοξενούμενοι στο πλαίσιο του Προγράμματος Erasmus, από το 4ο Δημοτικό Σχολείο Ταύρου, το 7ο Δημοτικό Σχολείο Αγίων Αναργύρων «Αλέξανδρος Παπαδιαμμάντης», από το 5ο Δημοτικό Σχολείο Χαϊδαρίου, από το Ιδιωτικό Δημοτικό Σχολείο Παιχνιδαγωγείο, από το 76ο Δημοτικό Σχολείο Αθήνας, το Δημοτικό Σχολείο Παλαιάς Πόλης Κέρκυρας, το 1ο Δημοτικό Σχολείο Σουφλίου Έβρου, το 19ο Δημοτικό Σχολείο Χανίων και από το 8ο Δημοτικό Σχολείο Έδεσσας., σελ.   
3. Αναφορά στις δηλώσεις της Προέδρου της Πλεύσης Ελευθερίας κ. Ζωής Κωνσταντοπούλου σχετικά με την δικογραφία για τα Τέμπη., σελ.   
4. Επί προσωπικού θέματος, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επίκαιρης ερώτησης: Προς την Υπουργό Παιδείας, Θρησκευμάτων και Αθλητισμού, με θέμα: «Να ανακληθεί η απαράδεκτη απόφαση που μετατρέπει το Εθνικό Αθλητικό Κέντρο Κερκύρας σε απέραντο χώρο στάθμευσης», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής: Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την Έκθεσή της επί του σχεδίου νόμου του Υπουργείου Εξωτερικών «Κύρωση της Συμφωνίας υπό τη Σύμβαση των Ηνωμένων Εθνών για το Δίκαιο της Θάλασσας σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας», σελ.   
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Άμυνας «Ρύθμιση υγειονομικών θεμάτων των Ενόπλων Δυνάμεων και λοιπές διατάξεις», σελ.

Ο ΠΡΟΕΔΡΟΣ

ΚΑΚΛΑΜΑΝΗΣ Ν. , σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΛΑΜΠΡΟΥΛΗΣ Γ. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.  
   
ΟΜΙΛΗΤΕΣ

Α. Επί των δηλώσεων της Προέδρου της Πλεύσης Ελευθερίας κ. Ζωής Κωνσταντοπούλου σχετικά με την δικογραφία για τα Τέμπη:

ΑΚΡΙΤΑ Έ. , σελ.   
 ΑΧΤΣΙΟΓΛΟΥ Ε. , σελ.   
 ΔΕΝΔΙΑΣ Ν. , σελ.   
 ΚΑΖΑΜΙΑΣ Α. , σελ.   
 ΚΑΚΛΑΜΑΝΗΣ Ν. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΟΚΚΑΛΗΣ Β. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΜΙΧΑΗΛΙΔΗΣ Σ. , σελ.   
 ΠΑΠΠΑΣ Ν. , σελ.   
 ΦΑΜΕΛΛΟΣ Σ. , σελ.   
 ΧΑΛΚΙΑΣ Α. , σελ.   
  
Β. Επί προσωπικού θέματος:  
  
 ΚΑΝΕΛΛΗ Γ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
  
Γ. Επί διαδικαστικού θέματος:  
  
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΔΑΒΑΚΗΣ Α. , σελ.   
 ΚΑΖΑΜΙΑΣ Α. , σελ.   
 ΚΑΚΛΑΜΑΝΗΣ Ν. , σελ.   
 ΚΑΝΕΛΛΗ Γ. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΕΔΙΚΟΓΛΟΥ Σ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΛΑΜΠΡΟΥΛΗΣ Γ. , σελ.   
 ΜΑΝΤΖΟΣ Δ. , σελ.   
 ΜΠΑΡΚΑΣ Κ. , σελ.   
 ΜΠΟΥΡΑΣ Α. , σελ.   
 ΠΑΠΠΑΣ Ν. , σελ.   
 ΠΛΑΚΙΩΤΑΚΗΣ Ι. , σελ.   
 ΦΑΜΕΛΛΟΣ Σ. , σελ.   
 ΦΩΤΟΠΟΥΛΟΣ Σ. , σελ.   
  
Δ. Επί της επίκαιρης ερώτησης:  
  
 ΑΥΛΩΝΙΤΗΣ Α. , σελ.   
 ΒΡΟΥΤΣΗΣ Ι. , σελ.   
  
Ε. Επί του σχεδίου νόμου του Υπουργείου Εθνικής Άμυνας:  
  
 ΑΚΤΥΠΗΣ Δ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΔΡΙΑΝΟΣ Ι. , σελ.   
 ΑΝΔΡΟΥΛΑΚΗΣ Ν. , σελ.   
 ΑΠΟΣΤΟΛΑΚΗΣ Ε. , σελ.   
 ΑΧΤΣΙΟΓΛΟΥ Ε. , σελ.   
 ΒΛΑΧΑΚΟΣ Ν. , σελ.   
 ΒΟΡΙΔΗΣ Μ. , σελ.   
 ΔΑΒΑΚΗΣ Α. , σελ.   
 ΔΕΝΔΙΑΣ Ν. , σελ.   
 ΔΗΜΗΤΡΙΑΔΗΣ Π. , σελ.   
 ΔΗΜΟΣΧΑΚΗΣ Α. , σελ.   
 ΖΑΧΑΡΑΚΗ Σ. , σελ.   
 ΖΕΡΒΕΑΣ Α. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΝΕΛΛΗ Γ. , σελ.   
 ΚΑΠΕΤΑΝΟΣ Χ. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΑΤΣΑΦΑΔΟΣ Κ. , σελ.   
 ΚΕΔΙΚΟΓΛΟΥ Σ. , σελ.   
 ΚΟΚΚΑΛΗΣ Β. , σελ.   
 ΚΟΝΤΗΣ Ι. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΩΝΣΤΑΝΤΙΝΙΔΗΣ Ε. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΛΑΜΠΡΟΥΛΗΣ Γ. , σελ.   
 ΛΕΟΝΤΑΡΙΔΗΣ Θ. , σελ.   
 ΜΑΝΤΖΟΣ Δ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΙΧΑΗΛΙΔΗΣ Σ. , σελ.   
 ΜΠΑΡΚΑΣ Κ. , σελ.   
 ΜΠΟΥΜΠΑΣ Κ. , σελ.   
 ΝΑΤΣΙΟΣ Δ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΑΠΑΣΤΕΡΓΙΟΥ Δ. , σελ.   
 ΠΑΠΠΑΣ Ν. , σελ.   
 ΠΑΡΑΣΚΕΥΑΐΔΗΣ Π. , σελ.   
 ΠΟΥΛΑΣ Α. , σελ.   
 ΣΚΟΝΔΡΑ Α. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΣΤΑΜΑΤΗΣ Γ. , σελ.   
 ΤΖΑΚΡΗ Θ. , σελ.   
 ΤΣΙΜΑΡΗΣ Ι. , σελ.   
 ΦΑΜΕΛΛΟΣ Σ. , σελ.   
 ΧΑΤΖΗΔΑΚΗΣ Δ. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.   
  
ΣΤ. ΠΑΡΕΜΒΑΣΕΙΣ:  
  
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙΒ**΄**

Τετάρτη 7 Μαΐου 2025

Αθήνα, σήμερα στις 7 Μαΐου 2025, ημέρα Τετάρτη και ώρα 9.36΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι!

Αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Μαρία-Νεφέλη Χατζηιωαννίδου, Βουλευτή Επικρατείας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 7 Μαΐου 2025 ότι η υπ’ αριθμόν 816/28-4-2025 επίκαιρη ερώτηση θα απαντηθεί από τον Αναπληρωτή Υπουργό Παιδείας, Θρησκευμάτων και Αθλητισμού κ. Ιωάννη Βρούτση.

Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων της διαδικασίας όσο και ο ερωτών Βουλευτής».

Κατόπιν τούτου, θα συζητήσουμε τώρα τη μοναδική επίκαιρη ερώτηση για σήμερα, τη με αριθμό 816/28-4-2025 επίκαιρη ερώτηση πρώτου κύκλου του Ανεξάρτητου Βουλευτή Κερκύρας κ. Αλέξανδρου - Χρήστου Αυλωνίτη προς την Υπουργό Παιδείας, Θρησκευμάτων και Αθλητισμού, με θέμα: «Να ανακληθεί η απαράδεκτη απόφαση που μετατρέπει το Εθνικό Αθλητικό Κέντρο Κερκύρας σε απέραντο χώρο στάθμευσης».

Ο κ. Αυλωνίτης έχει τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, είμαι ιδιαίτερα χαρούμενος γιατί η μοναδική επίκαιρη ερώτηση σήμερα είναι η δική μου. Ελπίζω να είναι μοναδική για λόγους σοβαρότητας. Αστειεύομαι φυσικά! Αυτό που συμβαίνει στην Κέρκυρα είναι πρωτόγνωρο, κατά την άποψή μας, κύριε Πρόεδρε και κύριε Υφυπουργέ και σας ευχαριστώ που ήλθατε να μου απαντήσετε.

Έχουμε ένα αθλητικό κέντρο, ένα εθνικό στάδιο, θα έλεγα, για το οποίο είμαστε περήφανοι χρόνια. Εκεί μεγαλώσαμε, εκεί γεννηθήκαμε. Είναι απολύτως περιφραγμένο, αλλά η εικόνα εγκατάλειψης με έχει κάνει στα έξι χρόνια που είμαι στη Βουλή να έχω υποβάλει επίκαιρες ερωτήσεις, ερωτήσεις, αναφορές κ.λπ., δεδομένου ότι είναι πλήρως εγκαταλελειμμένο. Να σας πω χαρακτηριστικά ότι το γήπεδο ποδοσφαίρου είναι χωράφι, εκεί που έπαιζαν οι ομάδες μας -δύο ομάδες- για το πρωτάθλημα, στην Α΄ Εθνική.

Τι συνέβη; Η διοίκηση του ΕΑΚ χωρίς να ακολουθήσει διαγωνισμό δημόσιο, που σε κάθε περίπτωση δεν επιτρέπεται ούτως ή άλλως, εκμίσθωσε χώρο του εθνικού σταδίου, του απολύτως περιφραγμένου με μάντρα εθνικού μας σταδίου, και μάλιστα ένα τμήμα αυτού έκτασης 2.700 περίπου μέτρων που είναι ακριβώς πίσω από το αριστερό γκολπόστ του εθνικού σταδίου, όπως βλέπουμε από την κύρια κερκίδα το γήπεδο. Το εθνικό στάδιο έχει αδειοδοτηθεί ως στάδιο και ως γήπεδο ποδοσφαίρου. Αυτή είναι μια παρένθεση.

Παράλληλα εκμίσθωσε με απευθείας εκμίσθωση όλους τους ακάλυπτους χώρους μπροστά από την είσοδο του κλειστού γυμναστηρίου, του κολυμβητηρίου και του γυμναστηρίου. Αν τα προσθέσουμε όλα είναι μία έκταση 7,5 χιλιάδες τετραγωνικά μέτρα -είναι δίπλα το εθνικό στάδιο στο αεροδρόμιο- και όλη αυτή την έκταση την εκμίσθωσε για το ποσό των 8.860 ευρώ ετησίως, με ταυτόχρονη υποχρέωση του μισθωτή να επισκευάσει ένα κτίριο που βρίσκεται στον χώρο των προπυλαίων του εθνικού σταδίου, που πριν από λίγο σας περιέγραψα.

Αυτό είναι πρωτόγνωρο και νομικά γιατί χρησιμοποιεί, κύριε Πρόεδρε, μία διάταξη που έχει δώσει τη δυνατότητα στα νομικά πρόσωπα δημοσίου δικαίου να μισθώνουν με απευθείας εκμίσθωση ακίνητα του Ελληνικού Δημοσίου ή του νομικού προσώπου δημοσίου δικαίου μόνο στην περίπτωση που αμφισβητείται η νομή τους, δηλαδή νοικιάζει το Ελληνικό Δημόσιο, μιας και δεν μπορεί να το ελέγξει, κάποιο κτήμα που είναι κάποια σε κάποια ερημιά, για να προστατέψει τη νομή, που σημαίνει ότι είναι αυτός ο οποίος κατέχει διανοία δικαιούχου, ότι δηλαδή θέλει κάποια στιγμή να αποκτήσει την κυριότητα. Μιλάω με νομικούς όρους. Το νοίκιασαν. Ξεσηκώθηκε ο κόσμος -όταν λέω «ο κόσμος» κυριολεκτώ- με αποτέλεσμα ο μισθωτής ο φερόμενος, μία ιδιωτική εταιρεία η οποία στην οποία δόθηκε χωρίς έστω τη διαδικασία της προσφοράς -να υπάρξουν τέσσερις, πέντε προσφορές- να δεσμευθεί ότι θα αφήσει το κομμάτι που είναι στα προπύλαια του εθνικού σταδίου και θα μείνει στο υπόλοιπο, δηλαδή στα υπόλοιπα πέντε στρέμματα.

Αυτό, λοιπόν, ζητώ από τον Υπουργό να το κοιτάξει -είμαι βέβαιος ότι το έχει κοιτάξει-, να προστατέψει το εθνικό στάδιο, να κάνει ό,τι μπορεί να λειτουργήσει το εθνικό στάδιο το οποίο είναι χωράφι. Επιπλέον υπάρχει και μια κίνηση η κεντρική κερκίδα να κατεδαφιστεί λόγω στατικότητας, αλλά δεν μας λένε πότε θα ξανακατασκευαστεί. Αυτό όμως είναι εκτός της επίκαιρης ερώτησης. Το βάζω ως προβληματισμό.

Σας παρακαλώ, πείτε μου, κύριε Βρούτση, ποια είναι ακριβώς η θέση του Υπουργείου σας, που έχει ταχθεί και να χρηματοδοτεί αλλά και να προασπίζει την ακεραιότητα των εθνικών σταδίων, των εθνικών αθλητικών κέντρων, που δεν είναι παραπάνω από τέσσερα ή πέντε σε ολόκληρη την Ελλάδα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Αυλωνίτη. Θα απαντήσει ο Αναπληρωτής Υπουργός Παιδείας, Θρησκευμάτων και Αθλητισμού κ. Γιάννης Βρούτσης.

Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Σας ευχαριστώ και εσάς, κύριε Αυλωνίτη, γιατί μου δίνετε τη δυνατότητα να απαντήσω σε ένα ζήτημα με αφορμή την Κέρκυρα, το οποίο χρήζει μιας μεγαλύτερης παρέμβασης και θα ανακοινώσω και τι παρεμβάσεις θα γίνουν το επόμενο διάστημα, για να αλλάξουμε ένα πάγιο, διαχρονικό καθεστώς, το οποίο πραγματικά έχει μέσα στοιχεία αυθαιρεσίας και στο οποίο θα αναφερθώ.

Ξεκινώ όμως από το πρώτο. Χρησιμοποιήσατε τη φράση «πρωτόγνωρο γεγονός». Επειδή στην επίκαιρη ερώτησή σας ρωτάτε ποια είναι η γνώμη μου, σας λέω ότι σημασία, κύριε Αυλωνίτη, δεν έχει ποια είναι η γνώμη δική μου, αλλά τι ισχύει με βάση τον νόμο.

Σας ενημερώνω, λοιπόν, ότι το συγκεκριμένο γεγονός της εκμίσθωσης από το ΕΑΚ της Κέρκυρας και από όλα τα ΕΑΚ της χώρας που είναι δεκαεπτά και όχι τέσσερα, που υπάγονται στο Υπουργείο Αθλητισμού, είναι ένα καθεστώς το οποίο ισχύει χρόνια. Έχει την αφετηρία του σε νόμο, άρα είναι νόμιμη η διαδικασία και μη αμφισβητήσιμη. Άρα όσον αφορά αυτό που επικαλείστε σήμερα στην επίκαιρη ερώτησή σας, σας απαντώ ότι είναι νόμιμο και γίνεται χρόνια. Θα σας πω παράδειγμα και επί ΣΥΡΙΖΑ. Το 2015 νοικιάστηκε για να γίνει και βουλκανιζατέρ ο χώρος του ΕΑΚ -σας ενημερώνω γιατί δεν είστε Βουλευτής, έχω τα συμβόλαια εδώ- με την ίδια ακριβώς διαδικασία. Και επί ΣΥΡΙΖΑ και επί όλων των κυβερνήσεων τα διοικητικά συμβούλια όλων των ΕΑΚ της χώρας είχαν τη δυνατότητα να εκμισθώνουν τους πόρους τους. Αυτό είναι γεγονός. Απάντησα όσον αφορά το πρωτόγνωρο, το αν γίνεται για πρώτη φορά, αν είναι νόμιμο ή όχι.

Δεύτερο ζήτημα, το οποίο πιστεύω ότι πρέπει να μας απασχολήσει, είναι αν είμαστε σύμφωνοι ότι πρέπει να εκμισθώνονται χώροι. Τρίτο θα αφήσω το πώς πρέπει να εκμισθώνονται.

Βεβαίως πρέπει να εκμισθώνονται, κύριε Αυλωνίτη, διότι τα ΕΑΚ της χώρας, τα εθνικά αθλητικά κέντρα, πρέπει να έχουν και το στοιχείο της οικονομικής βιωσιμότητας. Οι πόροι που αντλούν από το κράτος, οι πόροι που αντλούν από την ελληνική κυβέρνηση μέσω των προϋπολογισμών τους είναι συγκεκριμένοι και δεν επαρκούν για την ανάπτυξή τους και τη βιωσιμότητά τους. Άρα πρέπει, υποχρεούνται τα διοικητικά συμβούλια των ΕΑΚ να αναπτύσσουν τους συγκεκριμένους χώρους με τη βέλτιστη οικονομική δυνατότητα, έτσι ώστε να έχουν και επιπρόσθετα έσοδα.

Πάμε τώρα στο τι θα αλλάξουμε γιατί κάτι δεν είναι σύμφωνο με τις δικές μου αντιλήψεις και αυτό θα αλλάξει. Δεν θα είναι είδηση υπό την έννοια ότι ήδη έχει γίνει στο ΟΑΚΑ, αλλά το λέω πρώτη φορά στη Βουλή. Το έκαναν σιωπηλά. Το ΟΑΚΑ μπήκε πλέον σε ένα νέο περιβάλλον διαφάνειας και χρηστής διοίκησης.

Έρχομαι στην Κέρκυρα. Έχετε δίκιο να λέτε ότι η Κέρκυρα και η εικόνα που παρουσιάζουν το ΕΑΚ της Κέρκυρας δεν μας τιμά. Θα ήμουν ο τελευταίος που θα πίστευε το αντίθετο, διότι είναι η πραγματικότητα μπροστά μας. Είναι καινούργιο όμως αυτό με το ΕΑΚ της Κέρκυρας; Όχι, έρχεται από πάρα πολλά χρόνια πριν, διότι υπήρξε απόλυτη εγκατάλειψη και στο ΕΑΚ της Κέρκυρας και σε πολλά άλλα αθλητικά κέντρα της χώρας.

Θυμίζω ότι το 2023 -το έχετε ακούσει άλλωστε- έγινε μία πρωτόγνωρη -εδώ είναι το πρωτόγνωρο- βελτίωση των οικονομικών όλων των ΕΑΚ της χώρας. Αυξήθηκαν οι προϋπολογισμοί σε όλα τα ΕΑΚ. Παραδείγματος χάριν, στο «Καυταντζόγλειο», που το λέω πολύ συχνά, έγινε μόνιμη αύξηση 150% στους πόρους του και στο ΕΑΚ της Κέρκυρας η αύξηση είναι 42,86% μόνιμοι πόροι, κάθε χρόνο 700.000 ευρώ για την ανάπτυξη του ΕΑΚ. Φτάνουν; Όχι. Οι 700.000, όμως, μπορούν να αναπτύξουν, να κρατήσουν βιώσιμο το περιβάλλον του ΕΑΚ της Κέρκυρας και να το συντηρούν.

Πρέπει να κάνουμε παρεμβάσεις; Ναι, πρέπει. Έχω ανακοινώσει, κύριε Αυλωνίτη, ότι ήδη οι πόροι έχουν ονομαστικοποιηθεί. Θα γίνουν περίπου 2,8 εκατομμύρια ευρώ παρεμβάσεις για την Κέρκυρα, ανάμεσά τους και η κερκίδα η οποία είναι κατεδαφιστέα δεκαετίες τώρα και μπήκε πλέον σε φάση κατεδάφισης. Μία σειρά από έργα -δεν θέλω να τα ανακοινώσω σήμερα- ετοιμάζονται να γίνουν στην Κέρκυρα. Τα χρήματα έχουν εναποτεθεί στον λογαριασμό της Κέρκυρας. Απλά ξέρετε πάρα πολύ καλά ότι ακολουθούμε διαδικασίες διαφάνειας, δηλαδή πρέπει να γίνει ο διαγωνισμός, ο διαγωνισμός να βγάλει ανάδοχο και ο ανάδοχος να αναλάβει το έργο. Είμαστε στη φάση πλέον των αναδόχων. Δηλαδή η εκτίμησή μου -γιατί ο κόσμος πρέπει να ακούει και το χρονοδιάγραμμα-, από τη στιγμή που εδώ και πέντε μήνες έχουν διασφαλιστεί τα λεφτά για το ΕΑΚ της Κέρκυρας, είναι ότι σε δύο χρόνια από σήμερα καμία σχέση δεν θα έχει η εικόνα του ΕΑΚ της Κέρκυρας με τη σημερινή, που συμφωνούμε ότι είναι απαράδεκτη.

Θα απαντήσω στη δευτερολογία μου για τα υπόλοιπα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Αυλωνίτη, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Υπουργέ, εγώ δεν σας ζήτησα να μου πείτε τι ακριβώς προβλέπεται από άποψη ενεργειών από το Υπουργείο σας σε σχέση με το εθνικό αθλητικό κέντρο. Μάλιστα σας είπα ότι το γήπεδο έχει γίνει χωράφι εδώ και χρόνια. Εγώ σας είπα να μου απαντήσετε εάν το τμήμα του εθνικού σταδίου και ειδικά του χώρου των 2.700 τετραγωνικών, που είναι πίσω από το γκολπόστ, εκεί δηλαδή που αθλούνται αθλητές, προπονούνται ή σε κάθε περίπτωση προθερμαίνονται, καθώς και όλοι οι ακάλυπτοι χώροι που χρησιμοποιούνται ως πάρκινγκ των αθλουμένων, του προσωπικού αλλά κυρίως όλων όσοι θέλουν να παρακολουθήσουν παιχνίδια, μπορεί να μισθωθεί -σε αυτό δεν μου απαντήσατε- με το άρθρο 39 παράγραφος 3 του π.δ.715/1979.

Και σας είπα προηγουμένως ότι αυτό το άρθρο αναφέρει ότι το ακίνητο αυτό μπορεί να μισθωθεί διά την απόκτηση ή διατήρηση της νομής του εκμισθωμένου ακινήτου και εσείς μου λέτε ότι έχει γίνει παλιά να γίνει πάρκινγκ ο χώρος ο περιφραγμένος αλλά ακάλυπτος όλων των αθλητικών εγκαταστάσεων της Κέρκυρας.

Δηλαδή έχετε σκεφτεί να πηγαίνετε στο ποδόσφαιρο και να βλέπετε τον αγώνα και πίσω από το αριστερό γκολπόστ να υπάρχει μια θάλασσα από παρκαρισμένα αυτοκίνητα και μου λέτε ότι αυτό έχει γίνει και σε άλλες περιπτώσεις.

Επιπλέον, όλοι οι ακάλυπτοι χώροι που είναι μπροστά από τις αθλητικές εγκαταστάσεις -και σας το επαναλαμβάνω είναι το κλειστό γυμναστήριο, είναι το κολυμβητήριο και είναι το γυμναστήριο το οποίο δεν χρησιμοποιείται εκεί που έγινε μάλιστα και εμβολιαστικό κέντρο- οι ζωτικοί χώροι για το εθνικό αθλητικό κέντρο, που απαιτούνται και ως προϋπόθεση αδειοδότησης όλων των αθλητικών εγκαταστάσεων, έχει δικαίωμα το διοικητικό συμβούλιο του Εθνικού Αθλητικού Κέντρου Κέρκυρας να το μισθώσει σε κάποιον που του αρέσει, αφού δεν έγινε ούτε καν διαγωνισμός, να το μισθώσει για 8.000 ευρώ και οι 8.000 ευρώ τον χρόνο θα είναι τέτοια έσοδα που θα μπορούν να δημιουργήσουν προϋποθέσεις έστω κάποιας οικονομικής ευμάρειας της διοίκησης του ΕΑΚ; Είναι δυνατόν, κύριε Υπουργέ;

Έχετε πάει στο Εθνικό Αθλητικό Κέντρο Κέρκυρας; Είναι δυνατόν επειδή είναι δίπλα το αεροδρόμιο της Κέρκυρας και υπάρχει μεγάλη ανάγκη χώρου παρκαρίσματος των αυτοκινήτων που μισθώνονται να χρησιμοποιηθεί αυτή η διάταξη;

Πείτε μου, λοιπόν, σας παρακαλώ. Έχετε τελειώσει το Οικονομικό Τμήμα της Νομικής και με συγχωρείτε, μπήκα στο βιογραφικό σας. Κάτι θα έχετε μάθει, εν πάση περιπτώσει, για το τι σημαίνει νομή. Διάνοια δικαιούχου. Όποιος μπαίνει μέσα δηλαδή, αν μπει από κάποια περίφραξη, αν τρυπήσει κάποια περίφραξη, αν μπει σε μια εγκαταλελειμμένη αθλητική εγκατάσταση, αμφισβητεί τη γνώμη του εθνικού αθλητικού κέντρου που είναι πλήρως περιφραγμένο;

Και σας ζήτησα το απλό, να διαβάσετε το ιδιωτικό συμφωνητικό μίσθωσης, να δείτε αν έχει κινηθεί νόμιμη διαδικασία. Εμένα προσωπικά μου έφυγαν οι προθεσμίες και μάλιστα με ευγενικό τρόπο είπα «Σας παρακαλώ ακυρώστε τη συγκεκριμένη διαδικασία. Θα στείλω όλον τον φάκελο στον Εισαγγελέα», δεδομένου ότι είναι κλασική περίπτωση απιστίας για 8.500 ευρώ ετησίως οι αθλητικές εγκαταστάσεις, με αντίστοιχη υποχρέωση που πλέον δεν ξέρουμε -θα τροποποιηθεί η σύμβαση μίσθωσης- για να επισκευαστεί ένα κτίριο εις το τμήμα του ακινήτου του εθνικού σταδίου, εκεί όπου παίζουν ποδόσφαιρο. Κι έρχεστε και μου λέτε ότι υπάρχουν και άλλες περιπτώσεις;

Θέλω να μου πείτε μία περίπτωση σε ολόκληρη την Ελλάδα στη δευτερομιλία σας που νοικιάστηκε ο χώρος του εθνικού σταδίου -είναι στάδιο- πίσω από τα γκολπόστ σε απόσταση αναπνοής για να εκμισθώνονται θέσεις αυτοκινήτων. Και μάλιστα υπάρχει μια τεράστια ταμπέλα που γράφει «Μισθώνονται θέσεις πάρκινγκ ανά μήνα». Και μου λέτε ότι αυτό είναι νόμιμο; Μου λέτε ότι είναι νόμιμο με το μόνο επιχείρημα ότι αυτό έχει ξαναγίνει σε άλλες περιοχές;

Πραγματικά η νομική επιστήμη πρέπει να σηκώσει ψηλά τα χέρια. Και συγγνώμη που φωνάζω, κύριε Υπουργέ. Σας είπα προηγουμένως, λοιπόν, εάν η διαδικασία εκμίσθωσης από πλευράς της διοίκησης του ΕΑΚ με τον τρόπο που σας περιέγραψα που είναι γραπτώς και με τη νομική βάση πάνω στην οποία στηρίζεται αν είναι νόμιμη, να βγάλω λοιπόν το καπέλο, αν έχει αδειοδοτηθεί που μισθώνει τώρα, όπως μίσθωσε και πέρσι και πρόπερσι -ούτε το πήρα χαμπάρι, έγινε μουλωχτά πέρσι και πρόπερσι- αν αυτή η διαδικασία είναι νόμιμη. Τι ζητάω από τον Υπουργό της πατρίδας μου; Τι ζητάω;

Πείτε μου όμως συγκεκριμένα. Σας έχω στείλει αυτό το κείμενο.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Τελειώνω.

Μπορείτε να μου απαντήσετε; Το τι θα κάνετε σε πέντε, σε δέκα χρόνια, έξι χρόνια όπως σας είπα προηγουμένως Βουλευτής, χωράφι είναι το γήπεδο, εκεί που έπαιζε ο περίφημος ΑΟ Κέρκυρα, εκεί που μεγάλωσα.

Και είναι και ο Υπουργός εδώ από την Κέρκυρα. Με συγχωρείς, αγαπητέ φίλε Νίκο. Μεγαλώσαμε εκεί.

Κι έρχεστε και μου λέτε αυτά τα πράγματα; Παρακαλώ, λοιπόν, απαντήστε μου επί του συγκεκριμένου.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Αυλωνίτη, καταλαβαίνω ότι και λόγους επικοινωνίας σηκώνετε και τους τόνους.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Επικοινωνίας;

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Είναι κατανοητό, εντάξει. Απλά δικαιολογώ και λέω ότι καλοπροαίρετα δέχομαι την ερώτηση και επαναλαμβάνω για να γίνω κατανοητός.

Με ρωτάτε ένα ζήτημα για το οποίο σας απάντησα ήδη εάν είναι νόμιμη η εκμίσθωση και απαντώ. Με βάση διατάξεις του νόμου αυτή η πάγια διαδικασία ακολουθείται πάγια και διαχρονικά. Επί ΣΥΡΙΖΑ νοικιάζατε για βουλκανιζατέρ τους ίδιους χώρους.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Τον νόμο πείτε μου.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ο νόμος αυτό που επικαλεστήκατε λίγο πριν που δίνει τη δικαιοδοσία με απευθείας ανάθεση στα διοικητικά συμβούλια να νοικιάζουν και να εκμισθώνουν τους χώρους. Ένα αυτό.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Για ποιον λόγο;

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Δεύτερον, πρέπει να εκμισθώνουν τους χώρους τα ΕΑΚ; Βεβαίως πρέπει να τα αξιοποιούν και να έχουν έσοδα για τη βιωσιμότητά τους.

Τρίτον -και τώρα πάω στο ζήτημα πάλι της Κέρκυρας, μάλλον θα το πω ευρύτερα-, με ρωτήσατε αν συμβαίνει και αλλού. Σε όλα τα ΕΑΚ της χώρας οι αθλητικοί χώροι αξιοποιούνται υπέρ των αθλητικών κέντρων και νοικιάζονται είτε σε καταστήματα, είτε σε επιχειρήσεις, είτε σε σωματεία για την άθλησή τους. Τα συγκεκριμένα έσοδα έρχονται στον προϋπολογισμό των ΕΑΚ για τη βιωσιμότητα και την ανάπτυξη του κάθε εθνικού αθλητικού κέντρου. Τελεία, παύλα, παράγραφος. Δεν θα αλλάξει, είναι σωστό. Πάμε τώρα στο άλλο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αυτό, σας λέω, είναι παράνομο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Η Κέρκυρα. Κύριε Δένδια, η Κέρκυρα τώρα. Είναι παρών και ο Υπουργός εδώ που προέρχεται από την Κέρκυρα. Θα σας πω λοιπόν το εξής. Συμφωνήσαμε ότι η εικόνα στο ΕΑΚ της Κέρκυρας είναι απαράδεκτη. Σας είπα λοιπόν ότι η εικόνα αυτής της εγκατάλειψης τελείωσε.

Χρησιμοποιώ τη λέξη «τελείωσε», διότι, πρώτον, για πρώτη φορά μετά από είκοσι τουλάχιστον χρόνια ο προϋπολογισμός του ΕΑΚ της Κέρκυρας αυξήθηκε κατά 42,80%, μόνιμα κάθε χρόνο. Αυτό είναι μια δομική αλλαγή υπέρ της Κέρκυρας. Και, δεύτερον, σας είπα ότι διασφαλίστηκαν πόροι. Στην Κέρκυρα 2.800.000 ευρώ είναι κατατεθειμένα και θα αλλάξουν πλήρως το τοπίο. Σε πόσο χρόνο;

Απαιτείται η διαδικασία του αναδόχου, του διαγωνισμού και ξεκινάμε με την κατεδάφιση. Την ώρα που θα ξεκινήσει η κατεδάφιση θα είμαι εκεί, κύριε Αυλωνίτη, και θα κάνουμε ενώπιον, θα είστε καλεσμένος, τις δομικές αλλαγές που θα γίνουν στο ΕΑΚ της Κέρκυρας. Θα έρθω στην Κέρκυρα μόλις ξεκινήσει η διαδικασία του πρώτου έργου που είναι η κατεδάφιση, μετά από τόσα χρόνια και δεκαετίες της ρημαγμένης και επικίνδυνης κερκίδας της Κέρκυρας.

Και τώρα κλείνω με το τελευταίο.

Κύριε Πρόεδρε, κοιτάξτε, είμαστε εδώ στο πολιτικό σύστημα της χώρας για να εντοπίζουμε αδυναμίες και να βελτιώνουμε πράγματα. Κυρίες και κύριοι συνάδελφοι, με την παρούσα ευκαιρία που είναι και πολλοί συνάδελφοι εδώ να σας πω το εξής.

Υπήρχε και υπάρχει μια πάγια διαδικασία σε όλα τα εθνικά αθλητικά κέντρα με τα οποία δεν διαφωνώ όσον αφορά την εκμίσθωση και να αντλούμε έσοδα για τη στήριξή τους. Όμως η επίκληση του νόμου που χρησιμοποιείται από όλα τα εθνικά αθλητικά κέντρα διαχρονικά με όλες τις κυβερνήσεις απευθείας ανάθεσης πρώτον και αυθαίρετου τρόπου υπολογισμού του τιμήματος -έτσι λειτουργούν χρόνια- πρέπει να τελειώσει.

Σήμερα, λοιπόν, είμαι εδώ να σας πω ότι αυτό που θα σας πω τώρα ήδη το έκανα στο ΟΑΚΑ. Στο ΟΑΚΑ άλλαξε όλο αυτό. Για να σας δώσω να καταλάβετε πώς λειτουργούσαν τα ΕΑΚ και το ΟΑΚΑ, το κάθε διοικητικό συμβούλιο μπορούσε με όρους φιλίας, αθλητικής σχέσης, πολιτικής, κομματικής, φιλικής σχέσης να εκμισθώνει κατά το δοκούν την οποιαδήποτε έκταση οποιουδήποτε ΕΑΚ της χώρας -διαχρονικά και επί ΣΥΡΙΖΑ και επί ΠΑΣΟΚ, πάντα ίσχυε αυτό- χωρίς να ελέγχεται από κανέναν, επικαλούμενοι τις συγκεκριμένες διατάξεις. Πρέπει να αλλάξει αυτό; Πρέπει να αλλάξει.

Στο ΟΑΚΑ άλλαξε. Κάναμε διαγωνισμό, φέραμε πλέον με μειοδοτικό διαγωνισμό εταιρεία ορκωτών ελεγκτών. Αυτή η εταιρεία που πήρε τον διαγωνισμό μάς έκανε εκτίμηση αξίας ανά τετραγωνικό μέτρο του ΟΑΚΑ. Σήμερα βγαίνει η υπουργική απόφαση σε ΦΕΚ ή αύριο -αυτή είναι η πληροφορία- και πλέον όλες οι εκμισθώσεις στο ΟΑΚΑ θα σταματήσουν να είναι αυθαίρετες και θα είναι με βάση την ελάχιστη τιμή εκκίνησης και διαγωνισμό.

Αυτό θα γίνει και σήμερα. Θα φύγει η οδηγία σε όλα τα ΕΑΚ της χώρας έτσι ώστε να ακολουθήσουν μια πάγια διαδικασία για πρώτη φορά, να σταματήσει το αυθαίρετο και να υπάρχει τιμή εκκίνησης με βάση απόφαση εκτιμητών οικονομολόγων που κάθε ΕΑΚ θα ορίσει μόνο του, έτσι ώστε να αλλάξουμε σελίδα στον τρόπο εκτίμησης του μισθώματος.

Ευχαριστώ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Θα μας λύσει όλες τις απορίες ο κύριος εισαγγελέας.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

**ΠΡΟΕΔΡΟΣ (Νικήτας Κακλαμάνης):** Καλημέρα σας.

Έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύουν, στις 6-5-2025 ποινική δικογραφία που αφορά στον πρώην Υπουργό Υποδομών, Μεταφορών και Δικτύων Χρήστο Σπίρτζη και στον πρώην Υπουργό Υποδομών και Μεταφορών Κωνσταντίνο Καραμανλή.

Προς ενημέρωση των συναδέλφων, επειδή αυτή η δικογραφία ήταν έγχαρτη μόνο, ήδη έχει διαβιβαστεί στην αίθουσα 168 και άρα μπορείτε από τώρα να πάτε και να τη δείτε.

Τώρα, αγαπητοί συνάδελφοι, όταν την προηγούμενη Τετάρτη 30 Απριλίου ανακοίνωσα εδώ στην Ολομέλεια ότι ο Υπουργός Δικαιοσύνης διαβίβασε στη Βουλή σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύουν, το σύνολο της μέχρι σήμερα σχηματισθείσας ανακριτικής δικογραφίας για την υπόθεση των Τεμπών σε ηλεκτρονική μορφή, με εξαίρεση ένα μικρό μόνο απόσπασμα που είναι σε χαρτί, τόνισα την ιδιαιτερότητα ότι επρόκειτο για υλικό ογκωδέστατο δεκάδων χιλιάδων σελίδων.

Επίσης σας ανακοίνωσα την προσπάθεια να δώσουμε πρόσβαση με τον καλύτερο δυνατό τρόπο σε όλους τους εκπροσώπους των κομμάτων και στους μεμονωμένους Βουλευτές, όταν σε όλες τις προηγούμενες αντίστοιχες περιπτώσεις, ακόμη και αν η δικογραφία ήταν χιλιάδων σελίδων, η πρόσβαση δινόταν κάθε φορά σε έναν εκπρόσωπο από κάθε Κοινοβουλευτική Ομάδα και οι υπόλοιποι ανέμεναν σε λίστα για να λάβουν γνώση.

Σας ενημέρωσα για τη διαμόρφωση της αίθουσας 168, της Αίθουσας «Παύλος Μπακογιάννης», με δέκα τερματικά, ένα για κάθε Κοινοβουλευτική Ομάδα, καθώς και ένα για τους Ανεξάρτητους Βουλευτές, ώστε να μπορούν ταυτόχρονα να βλέπουν το σύνολο της δικογραφίας, που μας διαβιβάστηκε σε ηλεκτρονική μορφή. Η αίθουσα αυτή είναι επτά μέρες τη βδομάδα ανοιχτή, από τις 9 το πρωί μέχρι τις 9 το βράδυ, και σήμερα, ακόμη και την Πρωτομαγιά.

Τέλος, σας είχα πει ότι ήλπιζα ότι αυτή η διευρυμένη ερμηνεία των όσων γινόντουσαν κατά το παρελθόν θα εκτιμηθεί από όλους τους συναδέλφους, που θα τηρούσαν τα προβλεπόμενα από τον Κανονισμό.

Μέχρι χθες το απόγευμα είχαμε πετύχει να επεξεργαστούν τα στοιχεία τριάντα οκτώ συνάδελφοι από όλες τις Κοινοβουλευτικές Ομάδες, καθώς και Ανεξάρτητοι Βουλευτές, για περισσότερες από πενήντα τέσσερις ώρες στις τέσσερις ημέρες που υπήρξε προσέλευση. Λέω τέσσερις γιατί την Πρωτομαγιά και το Σαββατοκύριακο δεν υπήρχε προσέλευση, ένας μόνο συνάδελφος πήγε.

Και μόνο οι ώρες μάς δείχνουν ότι σε παλαιό σύστημα της αναμονής μέχρι να τελειώσει ο προηγούμενος στη λίστα αναμονής, ακόμη και να αναμένουν συνεχώς συνάδελφοι να ολοκληρώσει ο προηγούμενος, δεν θα είχε δοθεί πρόσβαση σε όσους το επιθυμούσαν.

Δεν σας κρύβω ότι τα μηνύματα που έλαβα από τους συναδέλφους αλλά και τους κοινοβουλευτικούς συντάκτες ήταν ιδιαιτέρως θετικά. Εξάλλου η ανακοίνωση που έκανα στην Ολομέλεια έτυχε ομόφωνης έγκρισης.

Μέχρι που χθες το απόγευμα επισκέφθηκε για πρώτη φορά την αίθουσα Βουλευτής της Πλεύσης Ελευθερίας και συγκεκριμένα η Πρόεδρός της κ. Κωνσταντοπούλου, μαζί με τον κ. Καζαμία και την κ. Καραγεωργοπούλου. Η κυρία Πρόεδρος, αφού έμεινε για λίγο στην αίθουσα, έκρινε σκόπιμο να καταγγείλει τη διαδικασία λέγοντας επί λέξει: «Ενώ ακούσατε πομπωδώς να ανακοινώνεται ότι για πρώτη φορά η δικογραφία θα είναι διαθέσιμη σε υπολογιστές για να τη δουν οι Βουλευτές, για να μπορούν να τη μελετήσουν, και μάλιστα οργανώθηκε και μια παρακολούθηση για το ποιοι Βουλευτές ζητούν τη δικογραφία, ανακαλύψαμε και αποκαλύπτουμε ότι η πρωτότυπη δικογραφία, ο πρωτότυπος σκληρός δίσκος, ο οποίος διαβιβάστηκε από τον ανακριτή, αγνοείται. Τον ζήτησα σήμερα και αρνήθηκαν να μου τον χορηγήσουν. Είναι άγνωστο ποια πρόσωπα αντέγραψαν στις 29 Απριλίου τον δίσκο που στις 24 Απριλίου διαβίβασε ο εφέτης ανακριτής και τα αρχεία τα οποία είναι προσβάσιμα στους Βουλευτές έχουν ημερομηνία 29 Απριλίου. Είναι αρχεία τα οποία δηλαδή έχουν παραχθεί εδώ στη Βουλή και όχι τα αρχεία τα οποία διαβίβασε ο ανακριτής. Δεν έφταναν αυτά, αλλά πληροφορήθηκα…», συνεχίζει η ίδια, «…περαιτέρω ότι αγνοείται ακόμη και ο φάκελος με τον οποίον διαβιβάστηκε η δικογραφία.» «Τον πέταξαν», λέει, «Δεν τον κρατάνε», λέει, «πράγματα αδιανόητα».

Δηλαδή ο φάκελος μέσα στον οποίον ήταν η δικογραφία και τον άνοιξε η υπηρεσία και έβγαλε τη δικογραφία, ο σκισμένος φάκελος δηλαδή, έπρεπε να κρατηθεί σε αρχείο κατά την κ. Κωνσταντοπούλου.

«Θέλω να διαβεβαιώσω όλους εκείνους που κουτοπόνηρα απεργάζονται άλλο ένα επεισόδιο συγκάλυψης ότι εμείς θα είμαστε και θα είμαστε εδώ για να αποκαλύπτουμε την ευθύνη τους, για να παλεύουμε για την αλήθεια και βέβαια για να φέρουμε επιτέλους τη δικαιοσύνη».

Προς απάντηση σε όλα τα ανωτέρω, εάν κάποιος δεν εμπιστεύεται τον Πρόεδρο της Βουλής, τον Γενικό Γραμματέα και τα στελέχη της Βουλής είναι εκ προοιμίου προσβλητικό. Εάν έχει υπάρξει όμως και πρώην Πρόεδρος της Βουλής, είναι εξόχως ενοχλητικό και έχει ταπεινά κίνητρα. Η κ. Κωνσταντοπούλου θέλει μόνο τον πρωτότυπο σκληρό δίσκο, γιατί προφανώς επιθυμεί προνομιακή πρόσβαση, σε αντίθεση με τους υπόλοιπους 299 Βουλευτές που αποδέχθηκαν τα δέκα πιστά αντίγραφα, αλλά και τους κυρίους Καραμανλή και Σπίρτζη που έλαβαν από έναν ίδιο σκληρό δίσκο και σύμφωνα με την άποψή της κουτοπόνηρα συμπράττουν σε άλλο ένα επεισόδιο συγκάλυψης.

Επίσης η κυρία Πρόεδρος προφανώς δεν διακρίνει τη διαφορά ανάμεσα στην πιστή αντιγραφή των διαβιβασθέντων και στην παραγωγή νέων αρχείων που επικαλείται λέγοντας ότι παρήχθησαν εδώ στη Βουλή. Πιστεύω ότι ήταν πιο σωστό να πει την αλήθεια, ότι ψάχνει δικαιολογίες για τη μη ενημέρωση των Βουλευτών της, αφού μετά από έξι μέρες, εχθές μόλις προσήλθε στην Αίθουσα 168 ή ότι αφού δεν μπορεί να καταγγείλει τη δυσκολία πρόσβασης στη δικογραφία, προσπαθεί να καταγγείλει την πρόσβαση, επειδή δεν εξυπηρετεί την επαναστατική αντίδραση.

Όμως δεν είναι το μόνο περιστατικό που δείχνει ότι θεωρεί για πολλοστή φορά πως αποτελεί κάτι διαφορετικό από όλους τους άλλους συναδέλφους. Μόλις τη Δευτέρα το βράδυ συζητήθηκε επίκαιρη ερώτησή της προς την Υπουργό Εργασίας και Κοινωνικής Ασφάλισης. Ο προβλεπόμενος χρόνος, όπως όλοι γνωρίζουμε, είναι δύο λεπτά πρωτολογία, τρία λεπτά δευτερολογία. Η κ. Κωνσταντοπούλου, λοιπόν, με την ανοχή του Προεδρείου, μίλησε δεκαεννέα και είκοσι δύο λεπτά αντιστοίχως, δηλαδή σαράντα ένα λεπτά, περισσότερο δηλαδή από το οκταπλάσιο που προβλέπεται.

Αποτέλεσμα, απαντώντας στον ίδιο χρόνο και ο Υφυπουργός κ. Καραγκούνης, περίπου τριάντα λεπτά -έπρεπε άλλωστε να απαντήσει- οι επόμενοι συνάδελφοι που ήταν στην Αίθουσα να περιμένουν περισσότερο από μία ώρα για τη σειρά τους, με την υποχρέωση φυσικά να σέβονται τον Κανονισμό.

Χθες, επίσης, στην Επιτροπή Δημόσιας Διοίκησης, Δημόσιας Τάξης και Δικαιοσύνης πάλι η κ. Κωνσταντοπούλου, κατά την επί της αρχής επεξεργασία του σχεδίου νόμου του Υπουργείου Δικαιοσύνης, μίλησε για περισσότερο από μία ώρα, όταν ακόμη και ως Πρόεδρος κόμματος δικαιούται δεκαπέντε λεπτά, με αποτέλεσμα τελικά να αναβληθεί η επόμενη κοινή συνεδρίαση της Επιτροπής με την Επιτροπή Ευρωπαϊκών Υποθέσεων.

Μόνο με αυτά τα ελάχιστα που σας αναφέρω για τις τελευταίες δύο ημέρες δεσμεύομαι ότι ο Κανονισμός της Βουλής θα αναμορφωθεί μέσα στην τρέχουσα κοινοβουλευτική περίοδο και το κυριότερο θα υιοθετηθεί αυτόματος κόφτης στην υπέρβαση χρόνου στα μικρόφωνα, ώστε τέτοια περιστατικά να μη γίνονται ανεκτά από κανέναν, αφού η τεχνολογία δεν υποκύπτει ούτε σε καταγγελίες ούτε σε όποιον θεωρεί ότι είναι ανώτερος ή διαφορετικός ή ο μόνος που αποκαλύπτει, παλεύει για την αλήθεια και τη δικαιοσύνη. Γιατί, δυστυχώς για όσους πιστεύουν κάτι τέτοιο, όλοι μας έχουμε εκλεγεί από τον ελληνικό λαό, έχουμε δώσει τον ίδιο όρκο και έχουμε όλοι μας -το τονίζω- τις ίδιες αρχές και αξίες.

Η κ. Κωνσταντοπούλου ελπίζω να αντιληφθεί ότι είναι μόνο Πρόεδρος της Πλεύσης Ελευθερίας και όχι Πρόεδρος της Βουλής, όπως ήταν κάποτε. Εάν δεν το αντιληφθεί, θα αναγκαστεί να το καταλάβει.

Σας ευχαριστώ.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, ζητώ τον λόγο επί προσωπικού!

**ΠΡΟΕΔΡΟΣ (Νικήτας Κακλαμάνης):** Δεν υπάρχει απολύτως κανένα προσωπικό, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Αναφερθήκατε κατ’ επανάληψη σ’ εμένα.

**ΠΡΟΕΔΡΟΣ (Νικήτας Κακλαμάνης):** Mot a mot ήταν ό,τι δήλωσε η κ. Κωνσταντοπούλου. Πάτε στο αντίστοιχο άρθρο του Κανονισμού, δεν υπάρχει κανένα απολύτως προσωπικό. Κλείστε το μικρόφωνο του κ. Καζαμία. Δεν ακούγεστε ούτως ή άλλως ούτε καταγράφεται τίποτα.

**ΑΛΕΞΑΝΔΡΟΣ ΚΑΖΑΜΙΑΣ:**…

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ**. ΙΩΑΝΝΗΣ ΠΛΑΚΙΩΤΑΚΗΣ**)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζητώ τον λόγο παρακαλώ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Πρόεδρε και κύριε Καζαμία, δεν προβλέπεται, στο άρθρο 68 παράγραφο 1, το γνωρίζετε πολύ καλά.

**ΑΛΕΞΑΝΔΡΟΣ ΚΑΖΑΜΙΑΣ:** Προβλέπεται αν αναφέρεται το όνομά μου.

**ΠΡΟΕΔΡΕΥΩΝ (Ιωάννης Πλακιωτάκης):** Δεν προβλέπεται.

Κατόπιν τούτου συνεχίζουμε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, παρακαλώ τον λόγο. Έγινε επί δέκα λεπτά αναφορά σ’ εμένα.

**ΠΡΟΕΔΡΕΥΩΝ (Ιωάννης Πλακιωτάκης):** Δεν υπάρχει προσωπικό ζήτημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ζητώ επί προσωπικού. Κύριε Πρόεδρε, ζητώ τον λόγο επί της διαδικασίας!

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Άμυνας: «Ρύθμιση υγειονομικών θεμάτων των Ενόπλων Δυνάμεων και λοιπές διατάξεις».

Η Διάσκεψη των Προέδρων αποφάσισε στη συνεδρίασή της στις 29 Απριλίου 2025 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τον λόγο επί της διαδικασίας!

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε κατά πλειοψηφία.

Το λόγο έχει ο εισηγητής της Νέας Δημοκρατίας κ. Ιωάννης Ανδριανός για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΙΩΑΝΝΗΣ ΑΝΔΡΙΑΝΟΣ:** Κυρίες και κύριοι συνάδελφοι, το νομοσχέδιο «Ρύθμιση υγειονομικών θεμάτων των Ενόπλων Δυνάμεων και λοιπές διατάξεις»…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζητάει πολιτικός Αρχηγός τον λόγο και δεν τον δίνετε; Με ποιο άρθρο του Κανονισμού το κάνετε αυτό;

**ΙΩΑΝΝΗΣ ΑΝΔΡΙΑΝΟΣ:** …αντανακλά με τον πλέον χειροπιαστό τρόπο τη βούληση του Υπουργείου Εθνικής Άμυνας να προχωρήσει στη συνολική αναβάθμιση…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πλακιωτάκη, έχω ζητήσει τον λόγο!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Κωνσταντοπούλου, έχει ξεκινήσει η συνεδρίαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, για τη συνεδρίαση ζήτησα!

**ΙΩΑΝΝΗΣ ΑΝΔΡΙΑΝΟΣ:** Θέλω εδώ να υπογραμμίσω τη σημαντική δουλειά που γίνεται συστηματικά στην κατεύθυνση αυτή από τον Υπουργό κ. Δένδια και τον Υφυπουργό κ. Δαβάκη, αλλά και τον πρώην Υφυπουργό Άμυνας και νυν Υπουργό Κλιματικής Κρίσης και Πολιτικής Προστασίας κ. Γιάννη Κεφαλογιάννη, που συνέβαλε ουσιαστικά στην προετοιμασία αυτού του νομοσχεδίου.

Δεν πρόκειται, λοιπόν, για μια αποσπασματική παρέμβαση ούτε για μια απλή διόρθωση επιμέρους αδικιών. Είναι μέρος μιας ευρύτερης στρατηγικής, που εφαρμόζεται με συνέπεια και αποτελεσματικότητα. Είναι μια στρατηγική που βλέπει τα χρήσιμα και αναγκαία εξοπλιστικά προγράμματα, που ενισχύουν ακόμη περαιτέρω την αποτρεπτική ισχύ και την επιχειρησιακή ικανότητα του στρατεύματος, ως άρρηκτα συνδεδεμένα με την έμπρακτη ενίσχυση των στελεχών των Ενόπλων Δυνάμεων, των ανδρών και των γυναικών, που με ακλόνητο φρόνημα, αίσθημα καθήκοντος και αποτελεσματικότητα εγγυώνται καθημερινά την εθνική μας ακεραιότητα.

Τα στελέχη αυτά είναι η ραχοκοκαλιά, η ψυχή και το σώμα των Ενόπλων Δυνάμεων και είναι χρέος της πολιτείας, είναι χρέος μας, να διασφαλίζουμε με τον καλύτερο δυνατό τρόπο, εξαντλώντας κάθε υπαρκτή δυνατότητα και αξιοποιώντας βέλτιστες πρακτικές και νέες τεχνολογίες, τις υλικές, θεσμικές και ηθικές προϋποθέσεις για την αποτελεσματικότερη επιτέλεση του υψηλού καθήκοντος προς την πατρίδα και το κοινωνικό σύνολο.

Στην κατεύθυνση αυτή, περίπου έναν μήνα πριν, η Κυβέρνηση ανακοίνωσε μια σημαντική αύξηση των απολαβών των στελεχών, που κατά μεγάλο βαθμό καλύπτεται από τον υπεύθυνο εξορθολογισμό και τις εξοικονομήσεις που πέτυχε το Υπουργείο Εθνικής Άμυνας.

Σήμερα, αυτή η σημαντική κίνηση συμπληρώνεται με αυτό το νομοσχέδιο, που ρυθμίζει με ουσιαστικό και πολύπλευρο τρόπο το κρίσιμο πεδίο της υγειονομικής υποστήριξης των ενόπλων δυνάμεων, αντιμετωπίζοντας παράλληλα και μια σειρά από άλλα σημαντικά ζητήματα.

Ξεκινώ με τα υγειονομικά και ευρύτερα κοινωνικά ζητήματα και θα αναφερθώ στις υπόλοιπες σημαντικές διατάξεις κατά τη δευτερολογία μου.

(Θόρυβος στην Αίθουσα)

Κύριε Πρόεδρε, επειδή είναι σημαντικό το νομοσχέδιο, ας κάνουμε λίγο ησυχία.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ ησυχία.

**ΙΩΑΝΝΗΣ ΑΝΔΡΙΑΝΟΣ:** Η ανάγκη για μια συνολική αναβάθμιση του συστήματος υγειονομικής υποστήριξης των Ενόπλων Δυνάμεων είναι αδήριτη και πιεστική. Τα στρατιωτικά νοσοκομεία, παρά το υψηλότατο επίπεδο του ιατρικού, νοσηλευτικού και διοικητικού τους προσωπικού, πολλές φορές δυσκολεύονται λόγω της περιορισμένης λειτουργικότητάς τους να ανταποκριθούν σε ανάγκες που υπερβαίνουν το τακτικό ωράριο.

Σημαντικά και επίμονα είναι επίσης τα προβλήματα στελέχωσης, ιδίως σε κρίσιμες ειδικότητες, γεγονός που οδηγεί σε καταπόνηση του υγειονομικού προσωπικού και δημιουργεί συχνά αχρείαστη ταλαιπωρία στους δικαιούχους. Στην κατεύθυνση αυτή ήταν σαφής η ανάγκη για τη θέσπιση αποτελεσματικότερων κινήτρων, τόσο για τη στελέχωση και ιδίως των άγονων ιατρικών ειδικοτήτων όσο και για τη διατήρηση του εξειδικευμένου προσωπικού στο σύστημα.

Μεγάλες είναι και οι δυνατότητες επιτάχυνσης των διαδικασιών για την αποπληρωμή των δαπανών υγειονομικής περίθαλψης και ενίσχυσης της διαφάνειας και της αποτελεσματικότητας στην οικονομική διαχείριση των στρατιωτικών νοσοκομείων.

Ομοίως μεγάλες είναι οι δυνατότητες για την ενίσχυση της κάλυψης και τη στήριξη των στελεχών και των οικογενειών τους, ιδίως σε καταστάσεις που χρήζουν ουσιαστικής αρωγής και επηρεάζουν έντονα τόσο την επιτέλεση του καθήκοντος όσο και την ισορροπία μεταξύ της υπηρεσιακής και της οικογενειακής ζωής.

Μια ακόμη ιδιαίτερα σημαντική ανάγκη στην οποία απαντά το παρόν νομοσχέδιο είναι η ενίσχυση της προνοσοκομειακής υποστήριξης και της παροχής πρώτων βοηθειών. Οι πρόσφατες συγκρούσεις στην ευρύτερη γειτονιά μας και αλλού καταδεικνύουν ξεκάθαρα τη σημασία που έχει αυτό, τόσο για την επιχείρηση τόσο για την επιχειρησιακή μας ετοιμότητα όσο και για την ασφάλεια του προσωπικού στο πεδίο.

Για την αντιμετώπιση, λοιπόν, αυτών των ζητημάτων θεσπίζεται η επέκταση της λειτουργίας των στρατιωτικών νοσοκομείων και πέραν του τακτικού ωραρίου για την αποτελεσματικότερη κάλυψη των αναγκών, ενώ παράλληλα ορίζεται βεβαίως το πλαίσιο για τη δίκαιη επιπλέον αποζημίωση του προσωπικού που συμμετέχει στην εκτός ωραρίου λειτουργία.

Πρόκειται, λοιπόν, για μια πρόβλεψη που απαντά σε ένα χρόνιο αίτημα τόσο των στελεχών όσο και των διοικήσεων των νοσοκομείων. Η μέχρι σήμερα περιορισμένη χρονική λειτουργία είχε ως αποτέλεσμα να συσσωρεύονται εκκρεμότητες, να υπάρχουν μεγάλες καθυστερήσεις σε ραντεβού και πολλές φορές οι ενδιαφερόμενοι να καταφεύγουν σε ιδιωτικές δομές, καταβάλλοντας προσωπικά το κόστος.

Αναβαθμίζονται, λοιπόν, τα στρατιωτικά φαρμακεία και προβλέπεται η διανυκτέρευσή τους, ενώ θεσπίζεται η κατ’ οίκον διανομή φαρμάκων υψηλού κόστους, ένα μέτρο που απαλλάσσει ιδίως τους δικαιούχους με επιβαρυμένη υγεία από αχρείαστη ταλαιπωρία.

Εισάγεται σύστημα κοστολόγησης των νοσοκομειακών υπηρεσιών, κατά το πρότυπο του Εθνικού Συστήματος Υγείας, και ενισχύεται η διοικητική και διαχειριστική αυτονομία των στρατιωτικών νοσοκομείων ως προς τις προμήθειες φαρμάκων και ιατρικού υλικού.

Σε ό,τι αφορά την ενίσχυση του υγειονομικού προσωπικού, των ανθρώπων που προστατεύουν τη ζωή και την υγεία των στελεχών των Ενόπλων Δυνάμεων και των μελών των οικογενειών τους, θεσπίζεται η υπό προϋποθέσεις δυνατότητα άσκησης ιδιωτικού έργου από το υγειονομικό προσωπικό των ενόπλων δυνάμεων, μια σημαντική εξέλιξη, που αποτελεί σημαντικό κίνητρο παραμονής στην υπηρεσία, ενώ παρέχεται κι η δυνατότητα ενεργού συμμετοχής σε ερευνητικά και επιστημονικά προγράμματα, τόσο εντός όσο και εκτός των δομών του στρατεύματος, για τη συνεχή κατάρτιση των στελεχών και τη διατήρηση της σύνδεσής τους με την ευρύτερη επιστημονική κοινότητα.

Καθιερώνονται ουσιαστικά κίνητρα για την προσέλκυση και παραμονή υγειονομικών στελεχών σε άγονες ειδικότητες, όπως η δυνατότητα υπέρβασης του αριθμού των προκηρυχθεισών θέσεων, τη συντόμευση του χρόνου διοίκησης και ειδικής υπηρεσίας που απαιτείται για προαγωγή αλλά και η υποχρεωτική μετάθεση της συζύγου του ιατρού στον τόπο της υπηρεσίας του.

Παρέχεται η δυνατότητα στο ΓΕΕΘΑ σύναψης ομαδικής σύμβασης ασφάλισης με ιδιωτική ασφαλιστική εταιρεία για την κάλυψη της αστικής ευθύνης του υγειονομικού προσωπικού των Ενόπλων Δυνάμεων με προαιρετική συμμετοχή, ώστε να αντιμετωπιστεί αποτελεσματικά μια υπαρκτή και έντονη πίεση προς τα στελέχη αυτά.

Σε ό,τι αφορά την αναβάθμιση των παρεχόμενων υγειονομικών υπηρεσιών στους δικαιούχους, προβλέπεται η δυνατότητα σύναψης συνεργασιών των στρατιωτικών υγειονομικών μονάδων με το ΕΣΥ για παροχή ή συμπληρωματική κάλυψη και διευρύνεται το δικαίωμα νοσηλείας στελεχών και μελών της οικογένειάς τους σε ιδιωτικές και μη κερδοσκοπικές μονάδες υγείας.

Απλοποιούνται σημαντικά οι διαδικασίες των αποζημιώσεων για δαπάνες που αφορούν αναγκαίες θεραπείες στο εξωτερικό και καθιερώνεται Ιατρικό Συμβούλιο Δευτεροβάθμιας Κρίσης για την επανεξέταση αιτήσεων, αποζημιώσεων ή παροχών που απορρίφθηκαν πρωτοβάθμια.

Βέβαια, σημαντικά βήματα για την αναβάθμιση της ποιότητας των παρεχόμενων υπηρεσιών είναι η σύσταση του Μητρώου Παροχών Υγείας, η εισαγωγή του Ηλεκτρονικού Φακέλου Υγείας του στρατιωτικού ασθενή και η ενίσχυση του ρόλου των οικογενειακών ιατρών των Ενόπλων Δυνάμεων ως βασικού πυλώνα πρωτοβάθμιας φροντίδας.

Ιδρύονται νέες κρίσιμες δομές κοινωνικής φροντίδας, στέγες υποστηριζόμενης διαβίωσης, κέντρα ειδικής φροντίδας παιδιών, διακλαδική μονάδα φροντίδας ηλικιωμένων. Αυτές, είναι, κρίσιμες θεσμικές παρεμβάσεις που μπαίνουν στον πυρήνα της μέριμνας για την οικογένεια του στρατιωτικού προσωπικού, ανάγκες που μέχρι σήμερα εξυπηρετούνταν μόνο αποσπασματικά από τις υφιστάμενες δυνατότητες του συστήματος και επιβάρυναν έντονα τις στρατιωτικές οικογένειες. Θα καλύπτονται πλέον οργανωμένα, επιστημονικά και αποτελεσματικότερα, μειώνοντας την ψυχολογική και οικονομική πίεση στα στελέχη.

Ξεχωριστή σημασία έχει η θέσπιση της ελεύθερης επιλογής ιατρού για την υποβοηθούμενη αναπαραγωγή με πλήρη κάλυψη της δαπάνης της απαιτούμενης φαρμακευτικής αγωγής από την υπηρεσία και συμμετοχή που περιορίζεται στο 15% για υγειονομικές πράξεις σε ιδιωτικές κλινικές. Συμβολική και ουσιαστική απόδειξη της κοινωνικής προσφοράς των Ενόπλων Δυνάμεων έχει και η συναφής διεύρυνση της πρόσβασης στη Μονάδα Ιατρικώς Υποβοηθούμενης Αναπαραγωγής του Ναυτικού Νοσοκομείου Αθηνών όχι, μόνο, στα στελέχη των Ενόπλων Δυνάμεων αλλά και σε όλους τους Έλληνες πολίτες.

Ιδιαίτερη σημασία για την ενίσχυση της επιχειρησιακής ετοιμότητας και της διακλαδική εκπαίδευσης έχει η ίδρυση του Διακλαδικού Κέντρου Εκπαίδευσης Πολεμικού Τραύματος κατά τα πρότυπα του ΝΑΤΟ με ενισχυμένη διαλειτουργικότητα και η θεσμοθέτηση της ειδικότητας του διασώστη επαγγελματία οπλίτη. Οι δύο αυτές προβλέψεις καλύπτουν ένα κρίσιμο κενό στην προνοσοκομειακή αντιμετώπιση τραυματισμών στο πεδίο και ενισχύουν τη λειτουργική διαθεσιμότητα και την ταχύτητα ανταπόκρισης, εξασφαλίζοντας ότι κάθε μονάδα θα διαθέτει κατάλληλα εκπαιδευμένο προσωπικό άμεσης παρέμβασης.

Θέλω, επίσης, να σταθώ στην απλούστευση των διαδικασιών για την αναγνώριση των απαλλαγών ή της μειωμένης θητείας για άτομα με σοβαρές παθήσεις ή ειδικές οικογενειακές συνθήκες. Η θέσπιση της δυνατότητας προ της αρχικής πρόσκλησης απαλλαγής από τη στράτευση για άτομα με βαριές αναπηρίες, καθώς και απαλλαγή συγγενών ατόμων με αναπηρία στο πλαίσιο της αναγνώρισης του ρόλου τους ως φροντιστών, αντιμετωπίζει με σεβασμό και αποτελεσματικότητα αυτές τις ιδιαίτερες κοινωνικές ανάγκες και απαλλάσσει τους εμπλεκόμενους από τη μέχρι σήμερα ταλαιπωρία.

Κυρίες και κύριοι συνάδελφοι, στη δευτερολογία μου θα αναφερθώ στις συγκεκριμένες προβλέψεις του τρίτου μέρους του νομοσχεδίου. Είναι ωστόσο ήδη ξεκάθαρη η καθοριστική συμβολή των προβλέψεων, στις οποίες ήδη αναφέρθηκα, στην αναβάθμιση των στρατιωτικών υγειονομικών δομών, στη μόνιμη και βιώσιμη αντιμετώπιση κενών και ελλείψεων, την ενίσχυση των παρεχόμενων υγειονομικών υπηρεσιών και την ισορροπία υπηρεσιακής και οικογενειακής ζωής των στελεχών, καθώς και στην αντιμετώπιση υπαρκτών κοινωνικών ζητημάτων που επηρεάζουν τις στρατιωτικές οικογένειες αλλά και τις οικογένειες των κληρωτών**.**

Όπως επεσήμανα και κατά τη διάρκεια της επεξεργασίας του νομοσχεδίου στην αρμόδια κοινοβουλευτική επιτροπή, τα ζητήματα που αφορούν την εθνική άμυνα και τις Ένοπλες Δυνάμεις είναι ένα πεδίο επιβεβλημένης σύνθεσης, συναίνεσης και ομοψυχίας. Ανεξάρτητα, λοιπόν, από τις επιμέρους, τυχόν, διαφορετικές προσεγγίσεις, οφείλουμε να αξιοποιήσουμε τη σημερινή συνεδρίαση και να στείλουμε ένα ηχηρό, ενιαίο μήνυμα τόσο προς τους άνδρες και τις γυναίκες των Ενόπλων Δυνάμεων όσο και προς κάθε κατεύθυνση εντός και εκτός της χώρας ότι η ελληνική δημοκρατία έχει τη βούληση, τη γνώση, την ικανότητα διαρκώς να ενισχύει όχι μόνο την αποτρεπτική και επιχειρησιακή ικανότητα αλλά και το ανθρώπινο στοιχείο των Ενόπλων Δυνάμεων, τα στελέχη που αποτελούν την αιχμή του δόρατος της υπεράσπισης των εθνικών μας δικαίων και συμφερόντων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ανδριανό.

Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι ένας μαθητές και μαθήτριες και τρεις συνοδοί εκπαιδευτικοί από το 4ο Δημοτικό Σχολείο Ταύρου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον εισηγητή από το ΠΑΣΟΚ κ. Μιχάλη Κατρίνη.

Παρακαλώ, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Βεβαίως, κυρίες και κύριοι συνάδελφοι, η συζήτησή μας διεξάγεται εν μέσω της παγκόσμιας ανησυχίας για τη σύγκρουση Ινδίας - Πακιστάν, σε έναν κόσμο γεμάτο αβεβαιότητες και αστάθειες, που ακριβώς αυτή η κατάσταση καθιστά επιτακτική την ανάγκη ενίσχυσης της αμυντικής ισχύος της πατρίδας μας.

Αυτό έχει, βεβαίως, σχέση με τη γενικότερη κυβερνητική πολιτική στα ζητήματα αμυντικής και εξωτερικής πολιτικής, που η Κυβέρνηση, δυστυχώς, λειτουργεί μονομερώς σε ό,τι αφορά στην ανάγκη συνεννόησης και διαμόρφωσης εθνικής στρατηγικής. Είναι η γραμμή που λέει ότι η Νέα Δημοκρατία και ο κ. Μητσοτάκης ξέρουν καλύτερα. Μια γραμμή, βεβαίως, που αμφισβητείται ευθέως από δύο πρώην Πρωθυπουργούς και πρώην Προέδρους της Νέας Δημοκρατίας.

Σε δεύτερη ανάγνωση, η εξωτερική και αμυντική πολιτική της χώρας διαμορφώνεται με όρους συσχετισμών αλλά και σχεδιασμών στο εσωκομματικό πεδίο. Πρόσφατα είδαμε τη σύσταση της Γενικής Γραμματείας Εθνικής Ασφάλειας που υπάγεται στον Πρωθυπουργό, ώστε το Μαξίμου να ελέγχει τα εξοπλιστικά προγράμματα, όπως προκύπτει από το σχετικό ΦΕΚ. Όλοι αντιλαμβάνονται ότι η κοινοβουλευτική δημοκρατία μετατρέπεται σε πρωθυπουργοκεντρική δημοκρατία, με τον Πρωθυπουργό να ελέγχει και να ορίζει τα πάντα. Είμαι βέβαιος πως το αντιλαμβάνεται και ο κύριος Υπουργός.

Η εξωτερική και αμυντική πολιτική της χώρας, όμως, δεν μπορούν να αποτελούν αντικείμενο διαχείρισης με αυτά τα χαρακτηριστικά από την Κυβέρνηση της Νέας Δημοκρατίας. Οι ψευδαισθήσεις για τα ήρεμα νερά διαλύθηκαν μετά την επίσκεψη του κ. Ερντογάν στα κατεχόμενα, ο οποίος για μία ακόμη φορά έδειξε τις προθέσεις του, μιλώντας ξεκάθαρα για λύση δύο κρατών στο Κυπριακό, καμία λύση με απόσυρση τουρκικών στρατευμάτων, ενώ προκαλεί πραγματικά εντύπωση η χλιαρή αντίδραση του Υπουργείου Εξωτερικών.

Τι δεν καταλαβαίνετε, κυρίες και κύριοι συνάδελφοι; Αναφέρομαι στους συναδέλφους της κυβερνητικής πλειοψηφίας. Δεν καταλαβαίνετε ότι η Τουρκία έχει κάνει ήδη κουρελόχαρτο τη Διακήρυξη των Αθηνών, όταν ματαιώνει διά των όπλων την ηλεκτρική διασύνδεση Ελλάδας - Κύπρου - Ισραήλ, με την Ελλάδα να παραπέμπει το έργο στις καλένδες, όταν αμφισβητεί την εθνική κυριαρχία στα νησιά του Αιγαίου, αμφισβητεί τις διεθνείς συνθήκες, ενώ έχει στο στόχαστρό της και τη Θράκη;

Όλα αυτά συμβαίνουν, αλλά η Κυβέρνηση δεν πιστεύει στον ρόλο μιας ενεργητικής εξωτερικής πολιτικής. Γιατί όταν απειλούνται κράτη-μέλη της Ευρωπαϊκής Ένωσης, υπάρχει και ο δρόμος της διπλωματίας που οδηγεί σε κυρώσεις και όχι μόνο ο δρόμος της παθητικής ακινησίας. Η τάση να επιβεβαιώνει η Ελλάδα τον ρόλο του δεδομένου εταίρου ή συμμάχου οδηγεί σε ήττες σε διπλωματικό και γεωπολιτικό επίπεδο.

Η Τουρκία που δεν συμμετείχε στις κυρώσεις προς τη Ρωσία, δεν ήταν στη σωστή πλευρά της ιστορίας, όπως ήταν η χώρα μας. Όμως, όχι μόνο δεν είχε καμία επίπτωση, αλλά συμμετέχει και σε συσκέψεις κορυφής για την ευρωπαϊκή άμυνα, χωρίς να είναι μέλος της Ευρωπαϊκής Ένωσης, ενώ η Ελλάδα αποκλείεται από αυτές τις συσκέψεις, συμμετέχει σε κοινοπραξίες με τη Γαλλία και τη Γερμανία, όπως αποκάλυψε το Reuters, για την κατασκευή πυρομαχικών σε εργοστάσια στην Πολωνία, συνάπτει εξοπλιστικές συμφωνίες με ευρωπαϊκές χώρες τη στιγμή που κάποιοι εταίροι μας υποστηρίζουν -με θέρμη, μάλιστα- τη συμμετοχή της στον ευρωπαϊκό αμυντικό μηχανισμό. Και όλα αυτά χωρίς καμία αντίδραση από την Κυβέρνηση.

Και όχι μόνο αυτό, αλλά δεν έχουμε ακούσει από τα χείλη του κ. Μητσοτάκη, ούτε μετά τις συνόδους κορυφής -μάλιστα, η μία ήταν αποκλειστικά για την άμυνα- ούτε μετά από συζητήσεις στη Βουλή, μια ξεκάθαρη θέση και στάση ότι η Ελλάδα δεν συμφωνεί και δεν θα δεχτεί τη συμμετοχή της Τουρκίας στη νέα αμυντική αρχιτεκτονική της Ευρωπαϊκής Ένωσης.

Σε αυτό το γενικό πλαίσιο που συζητάμε το νομοσχέδιο, η πολιτική του Υπουργείου Άμυνας θυμίζει τοπίο στην ομίχλη, με αιφνιδιασμούς και θολότητα στρατηγικής αποφάσεων και κριτηρίων είτε μιλάμε για το αμυντικό δόγμα, τη νέα δομή δυνάμεων και τα εξοπλιστικά προγράμματα, είτε για το κλείσιμο στρατοπέδων και τις μαζικές αιφνιδιαστικές αποστρατείες, είτε για ζητήματα της μέριμνας προσωπικού, όπως είναι στο σημερινό νομοσχέδιο.

Είναι ένα νομοσχέδιο που αλλάζει ριζικά τη φυσιογνωμία της υγειονομικής περίθαλψης στις Ένοπλες Δυνάμεις, προφασιζόμενο ότι λύνει προβλήματα. Διαμορφώνει έναν νέο θεσμικό και λειτουργικό χάρτη για τα στρατιωτικά νοσοκομεία, για το προσωπικό τους, για τους ίδιους τους δικαιούχους, μια επιλογή που εύλογα εγείρει ερωτήματα, διάχυτη ανησυχία και κοινωνικές ενστάσεις.

Και δεν είναι τυχαίο, κυρίες και κύριοι συνάδελφοι, ότι από τους φορείς που κλήθηκαν οι περισσότεροι -και διαψεύστε με, αν αυτό που λέω δεν είναι αληθές, εξάλλου, φαίνεται και στα Πρακτικά- εξέφρασαν αντιρρήσεις και μάλιστα, αρκετοί εκδήλωσαν και τη δυσαρέσκειά τους, ενώ για κρίσιμα άρθρα που ρυθμίζουν την εξέλιξη των στρατιωτικών, όπως το άρθρο 72, ζητείται από ενώσεις στρατιωτικών επίμονα η απόσυρσή τους.

Και τα κεντρικά ζητήματα που αναδεικνύονται σε αυτό το νομοσχέδιο είναι τα εξής. Ζήτημα πρώτον, η αποδόμηση του στρατιωτικού χαρακτήρα των υγειονομικών δομών των Ενόπλων Δυνάμεων, με την επέκταση δικαιωμάτων περίθαλψης στα στρατιωτικά νοσοκομεία σε μη στρατιωτικούς, με την τεχνητή σύμμειξη δημοσίου και ιδιωτικού, με τις ορθάνοικτες πόρτες οι ασφαλιστικές εταιρείες σε στρατιωτικές υγειονομικές δομές, που καταργούν τον ρόλο τους και την αποστολή τους, ως στρατιωτικές μονάδες και διαμορφώνουν ένα νέο τοπίο, όχι όμως με προοπτική ενίσχυσης των παροχών υγείας προς τους στρατιωτικούς και σίγουρα, όχι στο πλαίσιο του ευρύτερου κοινωνικού ρόλου που όλοι συμφωνούμε ότι πρέπει να επιτελούν οι Ένοπλες Δυνάμεις.

Αντί να θωρακιστούν τα στρατιωτικά νοσοκομεία, ως κρίσιμες δομές εθνικής ασφάλειας, μετατρέπονται σε απλούς δορυφόρους του Εθνικού Συστήματος Υγείας, για να κλείνουν τις τρύπες που ανοίγει η πολιτική υποβάθμισης της δημόσιας υγείας, που υπηρετεί πιστά, όντως, η σημερινή Κυβέρνηση. Αντί να ενισχυθεί η επιχειρησιακή διαθεσιμότητα των Ενόπλων Δυνάμεων, αποδυναμώνεται θεσμικά και λειτουργικά ο υγειονομικός βραχίονας.

Και είναι πρωτοφανής για το δυτικό σύστημα ασφαλείας η εμπλοκή ιδιωτικών ασφαλιστικών εταιρειών στη χρηματοδότηση και παροχή υπηρεσιών υγείας σε στρατιωτικά νοσοκομεία, ενώ σε όλες τις χώρες-μέλη του ΝΑΤΟ και της Ευρωπαϊκής Ένωσης, οι εν ενεργεία στρατιωτικοί νοσηλεύονται σε ιδιωτικά θεραπευτήρια μόνο υπό αυστηρούς όρους, για λόγους ασφάλειας και αποτελεσματικότητας και με πλήρη κάλυψη από τα ασφαλιστικά τους ταμεία.

Ζήτημα δεύτερον, η διοικητική συγκέντρωση και αποδυνάμωση μηχανισμών. Το νομοσχέδιο προχωρά σε μια θεσμική αναδιάταξη που συγκεντρώνει κρίσιμες αρμοδιότητες στο ΓΕΕΘΑ, αποδυναμώνοντας όμως τα Γενικά Επιτελεία και υποβαθμίζοντας τις επιμέρους ιατρικές διευθύνσεις. Δημιουργείται μια ενιαία Διοίκηση Υγειονομικού, χωρίς αντικειμενικά κριτήρια, χωρίς μέριμνα για την εύρυθμη λειτουργία των επιμέρους δομών, χωρίς διασφάλιση επιχειρησιακής αποτελεσματικότητας, χωρίς λογοδοσία.

Ζήτημα τρίτον, εμπορευματοποίηση της υγειονομικής περίθαλψης. Εδώ δεν μας εκπλήσσετε. Το νομοσχέδιο εισάγει πλήθος διατάξεων που οδηγούν στρατιωτικά νοσοκομεία ευθέως στη μετατροπή τους σε μονάδες υγείας που λειτουργούν με κριτήρια αγοράς. Εγώ δεν ξέρω αν κάποιος στην Αίθουσα αυτή μπορεί να υποστηρίξει ότι αυτός είναι ο ρόλος των στρατιωτικών νοσοκομείων και αυτή είναι η αποστολή τους: Σύναψη συμβάσεων με ιδιωτικούς ασφαλιστικούς φορείς.

Η ανάγκη να προσελκυσθούν έσοδα για τη λειτουργία των νοσοκομείων, η μετακύλιση του κόστους στους στρατιωτικούς δημιουργούν ένα νέο πλαίσιο όχι για την αναβάθμιση της περίθαλψης, αλλά σίγουρα με την οικονομική συμμετοχή του προσωπικού και την επιβάρυνση και εν ενεργεία, αλλά και εν αποστρατεία. Ο αυστηρά προσδιορισμένος χαρακτήρας στρατιωτικής υγείας διαβρώνεται από τη λογική του κόστους-οφέλους, οδηγώντας τις δομές να λειτουργούν καθαρά με ιδιωτικά οικονομικά κριτήρια και αυτό συγχωρήστε με, αλλά δεν είναι εξορθολογισμός. Είναι ιδιωτικοποίηση με στρατιωτική στολή.

Ζήτημα τέταρτον, υποβάθμιση ανθρώπινου δυναμικού και αύξηση του κύματος παραιτήσεων. Είναι τουλάχιστον αντιφατικό να διαπιστώνει, από τη μία, η Κυβέρνηση το κύμα παραιτήσεων και στρατιωτικών, αλλά, εν προκειμένω, στρατιωτικών γιατρών, αλλά να αποστρατεύει πρόσφατα ογδόντα γιατρούς και αντί να δημιουργεί πραγματικά κίνητρα παραμονής, να εισηγείται αποτρεπτικά μέτρα, κυρώσεις, επιβαρύνσεις και ασαφείς ρυθμίσεις, θολές, για το εργασιακό καθεστώς τους.

Με το σχέδιο νόμου επιβάλλεται απογευματινή λειτουργία, χωρίς επιπλέον ενίσχυση σε προσωπικό, με μοναδική εξαίρεση τη διάταξη που ήρθε στην τροπολογία που κατατέθηκε χθες το βράδυ για πρόσληψη επικουρικών γιατρών στο ΝΙΜΤΣ. Οι στρατιωτικοί γιατροί θα κάνουν εφημερίες, θα δουλεύουν στα απογευματινά τους ιατρεία, θα κάνουν και τα δύο μαζί ή και πολλά άλλα, όπως έχει καθιερώσει το μοντέλο του κ. Γεωργιάδη;

Αντί για πολιτική προσέλκυσης, λοιπόν και συγκράτησης προσωπικού, φοβάμαι ότι οι γιατροί και νοσηλευτές θα φεύγουν και το σύστημα θα αδειάζει. Και διάβαζα μόλις χθες το βράδυ τα στοιχεία της Ένωσης Στρατιωτικών Περιφερειακής Ενότητας Νήσων και Αττικής για την αύξηση των παραιτήσεων το πρώτο τετράμηνο του 2025. Μάλιστα, είναι περίπου μιάμιση φορά περισσότεροι σε σχέση με το αντίστοιχο διάστημα πέρυσι και έντεκα εξ αυτών είναι του Υγειονομικού. Αυτό, λοιπόν, πρέπει να κρούσει τον κώδωνα του κινδύνου.

Ζήτημα πέμπτο, διάβρωση του κοινωνικού συμβολαίου της δωρεάν περίθαλψης. Ένα από τα θεμελιώδη στοιχεία του κοινωνικού συμβολαίου με τις Ένοπλες Δυνάμεις είναι η δωρεάν υψηλής ποιότητας υγειονομική περίθαλψη και το νομοσχέδιο μέσα από σειρά διατάξεων διαβρώνει τον χαρακτήρα αυτόν, με οικονομική συμμετοχή σε ιατρικές πράξεις, αλλά και από την εξώθηση στρατιωτικών με διάφορους τρόπους σε ιδιωτικές δομές, που αντικαθιστά τον δικαιούχο υπηρεσιών υγείας σε αγοραστή υπηρεσιών υγείας.

Δεν είναι μόνο οικονομικό το θέμα. Έχει να κάνει με την εμπιστοσύνη και την ηθική σχέση του κράτους-στρατιωτικού προσωπικού, την οποία λυπάμαι που το λέω, αλλά το νομοσχέδιο πλήττει ουσιαστικά.

Ζήτημα έκτο, η υποβάθμιση στρατιωτικών εκπαιδευτικών ιδρυμάτων. Με την εισαγωγή του στρατιωτικού διδακτικού και ερευνητικού προσωπικού αλλοιώνεται ο πανεπιστημιακός χαρακτήρας των ανώτατων στρατιωτικών εκπαιδευτικών ιδρυμάτων, υποβαθμίζεται η ακαδημαϊκή τους υπόσταση -τονίστηκε αυτό από τους αρμοδίους- και απειλείται η δυνατότητά τους να αξιολογηθούν θετικά από την Εθνική Αρχή Ανώτατης Εκπαίδευσης.

Κυρίες και κύριοι συνάδελφοι, ως ΠΑΣΟΚ, καταθέσαμε εξαρχής τις ισχυρές επιφυλάξεις μας για τη βασική φιλοσοφία που διέπει το παρόν νομοσχέδιο. Βεβαίως, στηρίξαμε και θα υπερψηφίσουμε αρκετές διατάξεις που κινούνται προς τη σωστή κατεύθυνση. Όμως, επισημάναμε και τις κρίσιμες παρεκκλίσεις που θέτουν σε κίνδυνο τον ειδικό χαρακτήρα της στρατιωτικής υγειονομικής μέριμνας. Τονίσαμε την ανάγκη να προβλεφθεί ρητά η προτεραιότητα εξυπηρέτησης αποστράτων και των μελών της οικογένειάς τους στα στρατιωτικά νοσοκομεία αμέσως μετά τα εν ενεργεία στελέχη, να παραμείνει δωρεάν η πρόσβαση σε όλες τις δημόσιες και στρατιωτικές υγειονομικές δομές για το στρατιωτικό προσωπικό, να απαλειφθούν αδιανόητες, περιοριστικές ή και συχνά προσβλητικές διατυπώσεις για τα άτομα με αναπηρία και να προστατευθούν ουσιαστικά δικαιώματά τους.

Παράλληλα, καταθέσαμε τροπολογία για την κατάργηση της άδικης εισφοράς 3% υπέρ του ΝΙΜΤΣ από τους μερισματούχους του Μετοχικού Ταμείου Αεροπορίας, οι οποίοι δεν εξυπηρετούνται ουσιαστικά από το νοσοκομείο αυτό.

Δύο ακόμα τροπολογίες που καταθέσαμε εγκαίρως απαντούν σε πάγια αιτήματα και χρόνιες αδικίες εις βάρος των αποφοίτων των Σχολών ΑΣΣΥ. Η πρώτη επαναφέρει τη βαθμολογική και σταδιοδρομική αποκατάσταση όσων κατετάγησαν από το 1994 και εντεύθεν, με βάση τις προκηρύξεις της εποχής και μέχρι την εφαρμογή του ν.3883/2010, επεκτείνει τη ρύθμιση του ν.4494/2017 και διασφαλίζει την αρχή της ισονομίας. Η δεύτερη τροπολογία αποκαθιστά την αρχή της ίσης μεταχείρισης για τους αξιωματικούς ΑΣΣΥ Ειδικών Καταστάσεων που τέθηκαν σε δυσμενέστερο καθεστώς και εναρμονίζεται με σχετικές δικαστικές αποφάσεις.

Κυρίες και κύριοι συνάδελφοι, το ΠΑΣΟΚ διαχρονικά υιοθέτησε και υιοθετεί μια στάση ευθύνης απέναντι στα ζητήματα που άπτονται της εθνικής άμυνας. Το έχει αποδείξει εμπράκτως με τη στήριξή του σε κρίσιμες αμυντικές συμφωνίες, με τη στήριξή του στην ενίσχυση της αποτρεπτικής ισχύος της χώρας, χωρίς ψευτοδιλήμματα τα οποία πολλές φορές δεν λειτουργούν υπέρ της ενίσχυσης της ασφάλειας της χώρας. Αυτό, όμως, δεν σημαίνει ότι το ΠΑΣΟΚ δίνει λευκή επιταγή στην Κυβέρνηση.

Το ΠΑΣΟΚ έχει διατυπώσει με σαφήνεια τις ενστάσεις του απέναντι σε μία «Ατζέντα 2030» που είναι πραγματικά θολή και σε σχέση με τις μαζικές και αιφνιδιαστικές αποστρατείες αξιωματικών και σε σχέση με τα ελλείμματα που οδηγούν σε παραιτήσεις, μειωμένο ενδιαφέρον για την προκήρυξη των ΕΠΟΠ, μειωμένο ενδιαφέρον για είσοδο σε στρατιωτικές σχολές που ήταν κάποτε περιζήτητες και, βεβαίως, με νέα δομή δυνάμεων που κανείς δεν ξέρει το ακριβές περιεχόμενο και κανείς σίγουρα δεν ξέρει το όποιο χρονοδιάγραμμα που μπορεί να υπάρχει, αλλά βεβαίως και σε σχέση με τα όσα υιοθετούνται και γίνονται με τα εξοπλιστικά προγράμματα της χώρας και την συμμετοχή ή μη της εγχώριας αμυντικής και ναυπηγικής βιομηχανίας που ως εξαγγελία έχει διατυπωθεί, αλλά ως πράξη ακόμα αναζητείται.

Οι ενστάσεις μας στο νομοσχέδιο αναδεικνύουν ένα διαφορετικό μοντέλο για στρατιωτική υγειονομική μέριμνα, ένα μοντέλο συγκεκριμένο, ένα μοντέλο οριοθετημένο που δεν αντιμετωπίζει το στρατιωτικό νοσοκομείο ως μονάδα του ΕΣΥ, γιατί δεν είναι σίγουρα ο σκοπός του αυτός και σίγουρα δεν αντιμετωπίζει ένα στρατιωτικό νοσοκομείο ως ιδιωτική μονάδα υγείας.

Καλούμε, λοιπόν, την Κυβέρνηση ακόμα και τώρα να υιοθετήσει με αίσθηση ευθύνης απέναντι στο προσωπικό των Ενόπλων Δυνάμεων, αυτή τη διαφορετική φιλοσοφία, απέναντι στους ανθρώπους που αποτελούν τον πραγματικό συντελεστή ισχύος της πατρίδας, που αποτελούν τον έτερο μεγάλο πυλώνα της αμυντικής αποτροπής της χώρας μας, χωρίς τον οποίον κανένα οπλικό σύστημα δεν μπορεί να είναι αποτελεσματικό για την εθνική ασφάλεια και την εδαφική ακεραιότητα.

Για όλους αυτούς τους λόγους και με τη ματιά στραμμένη στις γυναίκες και τους άνδρες των Ενόπλων Δυνάμεων και με αυτό το σκεπτικό, καταψηφίζουμε επί της αρχής το εν λόγω νομοσχέδιο και βεβαίως, θα αναφερθούμε στη δευτερολογία για τις τροπολογίες που κατατέθηκαν χθες το βράδυ αργά.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κατρίνη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα δύο μαθήτριες και μαθητές και τρεις συνοδοί εκπαιδευτικοί από το 7ο Δημοτικό Σχολείο Αγίων Αναργύρων «Αλέξανδρος Παπαδιαμμάντης».

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο ειδικός αγορητής του ΣΥΡΙΖΑ κ. Συμεών Κεδίκογλου και παρακαλώ να κλείσει το ηλεκτρονικό σύστημα.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Όπως θα αναλύσω στα επόμενα λεπτά, εμείς είμαστε αντίθετοι στη φιλοσοφία αυτού του νομοσχεδίου, αν πράγματι υπάρχει φιλοσοφία και συνεκτικός ιστός. Είναι γεγονός ότι οι φορείς οι οποίοι κλήθηκαν και οι οποίοι πήραν μέρος τις προηγούμενες μέρες στη διαβούλευση ήταν σχεδόν όλοι αντίθετοι με αυτό το νομοσχέδιο. Και δεν μιλάμε για φορείς που πρόσκεινται στον ΣΥΡΙΖΑ ή στην Αριστερά. Όλοι είχαν τις αντιρρήσεις τους και όπως είπατε, μετά από τον γόνιμο διάλογο ο οποίος αναπτύχθηκε -και η φράση αυτή νομίζω ότι θα σας κυνηγά- «το νομοσχέδιο δεν είναι γραμμένο στις πλάκες του Μωυσέως».

Άρα, λοιπόν, περιμένουμε σήμερα να δούμε αν τις παρατηρήσεις τις οποίες και εμείς κάναμε, αλλά και οι φορείς, θα τις λάβετε υπ’ όψιν, θα εισακουστούν και θα καταργήσετε πολλά από τα σημεία τα οποία είχαν τη σφοδρή κριτική.

Βεβαίως, δεν αποφύγατε και την πρακτική των τροπολογιών της προηγούμενης νύχτας σε ένα νομοσχέδιο που ήταν γνωστό ότι θα έρθει ακόμα και πριν από το Πάσχα. Δεν υπήρχε κάποιος λόγος έκτακτος ή κάποιος λόγος βιασύνης. Παρ’ όλα αυτά είδαμε τροπολογία και με άσχετα θέματα, από την Εκκλησία της Κρήτης μέχρι την παράταση του καθαρισμού των οικοπέδων.

Θέλω να πω στο σημείο αυτό ότι δεν μπορούμε να παρατείνουμε συνέχεια, με την έννοια ότι, αν φτάσουμε στο καλοκαίρι, σταματάει ο λόγος για τον οποίο κάνουμε τον καθαρισμό. Πρέπει, όμως, να δούμε και το άλλο που είναι το σημαντικότερο, γιατί και πέρσι κάναμε τον καθαρισμό και φτάσαμε στο σημείο οι άνθρωποι να βγάζουν τα ξερά χόρτα από τα οικόπεδα και απλά να μαζεύονται σωροί, καθώς οι δήμοι δεν μπορούσαν να τα μεταφέρουν και ήταν μια ακόμα καύσιμη ύλη. Άρα αυτό το θέμα πρέπει να το δείτε.

Και μιας και είμαστε στην πολιτική προστασία, θέλω να πω ότι ανάμεσα σε αυτά που είδα στην τροπολογία, υπάρχει μια παράταση της σύμβασης του προσωπικού Ελληνικού Κέντρου Διαστήματος, όπου αναπληρωτής πριν ενάμιση μήνα -νομίζω- ορίστηκε ο γνωστός κ. Κώστας Συνολάκης, ο οποίος είπε ότι θα αδειάζαμε το Μάτι σε μισή ώρα. Θα έλεγα ότι μάλλον είστε χαμένοι στο διάστημα.

Πάμε τώρα σε δύο θέματα που είδαν το φως της δημοσιότητας και στα οποία νομίζω ότι οφείλω έναν σχολιασμό. Μαθαίνουμε ξαφνικά ότι δημιουργείται μια Γενική Γραμματεία Εθνικής Ασφάλειας, η οποία θα αναφέρεται απευθείας στον Πρωθυπουργό. Μιλάμε για μια συγκέντρωση υπερεξουσιών. Διαβάζουμε ότι μεταξύ των αρμοδιοτήτων είναι και η παρακολούθηση πολιτικών αρμοδιότητας του ΚΥΣΕΑ.

Τελικά ποιος είναι πραγματικός στόχος; Μήπως ο στόχος του Μαξίμου είναι να ελέγξει τη ροή του χρήματος, του πακτωλού χρημάτων, δισεκατομμυρίων που είναι μέσα από τους εξοπλισμούς. Και βέβαια δεν είναι σοβαρός o ισχυρισμός ότι ο γενικός σχεδιασμός των εξοπλιστικών ανήκει στο Υπουργείο Άμυνας, αλλά η επιλογή των οπλικών συστημάτων, των κατασκευαστών, της χώρας προέλευσης, να γίνεται εκτός Υπουργείου, από μια Γενική Γραμματεία για την οποία δεν γνωρίζουμε τίποτα. Πώς θα στελεχωθεί από τη Γραμματεία; Και πώς αυτά τα στελέχη θα έχουν τις εξειδικευμένες γνώσεις που έχει στρατιωτική ηγεσία;

Και βεβαίως, μας φέρνει στο μυαλό το σκάνδαλο των υποκλοπών και των παρακολουθήσεων Υπουργών, ακόμα και του Αρχηγού ΓΕΕΘΑ. Ξέρω ότι δεν είναι εύκολο να δώσετε απαντήσεις σε αυτό. Τα λέμε εμείς για εσάς και είμαι σίγουρος ότι μέσα σας συμφωνείτε κι εσείς.

Θα θέλαμε μια απάντηση και για το άλλο θέμα το οποίο προέκυψε και για το οποίο έγραψε η εφημερίδα «New York Times» και το πρακτορείο «Reuters», ότι η Ελλάδα συζητά το ενδεχόμενο να αποστείλει συστοιχία Patriot στην Ουκρανία. Ήδη ξέρουμε ότι έχουμε δώσει Patriot στη Σαουδική Αραβία για να προστατεύσει πετρελαϊκές εγκαταστάσεις. Αυτό θα έχει σαν συνέπεια σίγουρα μια αποδυνάμωση της αεροπορικής και αντιπυραυλικής άμυνας της χώρας.

Είμαστε κατά της μυστικής διπλωματίας. Θυμίζω ότι ακόμα και όταν δεν είχατε παραδεχθεί, μάθαμε για τις αποστολές όπλων στην Ουκρανία από ξένους ηγέτες όπως ήταν ο Σολτς, όπως ήταν ο Ζελένσκι. Και βέβαια ποτέ δεν απαντήθηκε αν είχε αντικατασταθεί με άλλο, ίσης επιχειρησιακής ικανότητας, όλο αυτό το υλικό το οποίο έφυγε από τα νησιά μας.

Έρχομαι τώρα, λοιπόν, στο νομοσχέδιο αυτό καθαυτό.

Κοιτάξτε, τα στρατιωτικά νοσοκομεία έχουν συγκεκριμένο σκοπό να επιτελέσουν κι εσείς ως Υπουργός πρέπει να φροντίσετε πώς θα γίνουν καλύτερα όχι να καλύψετε τρύπες του ΕΣΥ και να μην βάλουμε λάθη ή κακοδαιμονίες του Εθνικού Συστήματος Υγείας και στα στρατιωτικά νοσοκομεία.

Το τελευταίο διάστημα παρατηρείται υποβάθμιση και αποδυνάμωση των υπηρεσιών των στρατιωτικών νοσοκομείων, υποστελέχωση που κανένας δεν μπορεί να την αρνηθεί και υποχρηματοδότηση. Και ξέρετε ότι έχουν και κάποιους περιορισμούς στη χρηματοδότηση αυτά τα νοσοκομεία. Οι ασφαλιστικοί οργανισμοί, όπως είναι ο ΕΟΠΥΥ, χρωστάνε πολλά εκατομμύρια στα στρατιωτικά νοσοκομεία. Υπολογίζεται ότι οι συνολικές οφειλές του ΕΟΠΥΥ ήταν μέχρι το τέλος του 2024 στα 165 εκατομμύρια ευρώ.

Φαίνεται, λοιπόν, ότι αργά αλλά σταθερά στόχος είναι να ανοίξετε τον δρόμο για μια είσοδο ιδιωτών –να το πω έτσι- στα στρατιωτικά νοσοκομεία μέσω συνεργασιών με ιδιωτικές ασφαλιστικές εταιρείες, με ιδιώτες γιατρούς στις δομές. Προχωράτε, δηλαδή, στη λογική της αυτοχρηματοδότησης των στρατιωτικών νοσοκομείων, έτσι ώστε αυτά να εξαρτώνται από τα ασφαλιστικά ταμεία και από τις ιδιωτικές ασφάλειες για να καλύπτουν τα έξοδά τους. Πρέπει να παραδεχτείτε επιτέλους ότι αναζητάτε τρόπους να κρατήσετε στο ελάχιστο την κρατική χρηματοδότηση.

Βεβαίως, γιατί εμείς δεν τα λέμε όλα μαύρα σε ένα νομοσχέδιο, υπάρχουν και θετικά σημεία τα οποία θα υπερψηφίσουμε, όπως το ότι έχετε λάβει μέριμνα για άτομα με αναπηρία, όπως είναι η δημιουργία στεγών υποστηριζόμενης διαβίωσης για ενήλικα άτομα με αναπηρία, τέκνα των εν ενεργεία και αποστρατεία στελεχών, η διευκόλυνση απαλλαγής κατηγοριών ατόμων με αναπηρία από τη στράτευση πριν από την αρχική πρόσκληση για κατάταξη, η επέκταση απαλλαγής σε ορισμένες κατηγορίες συγγενών ατόμων με αναπηρία ή η σύσταση εξειδικευμένου διακλαδικού κέντρου εκπαίδευσης πολεμικού τραύματος. Όλα αυτά όμως δεν είναι ικανά στο να μας κάνουν να αλλάξουμε τη θέση μας συνολικά για την επί της αρχής στάση μας.

Στο άρθρο 4, προβλέπονται ουσιαστικά τα απογευματινά ιατρεία. Λέει: «Η δαπάνη για επίσκεψη, διαγνωστικές, θεραπευτικές και επεμβατικές πράξεις που πραγματοποιούνται πέραν του τακτικού ωραρίου, θα βαρύνουν τον ασθενή». Νομίζω ότι δεν θα λειτουργήσει όπως το ΕΣΥ, γιατί σας έχουμε εξηγήσει ότι οι στρατιωτικοί εδώ και πολλά χρόνια είχαν το δικαίωμα του ιδιωτικού ιατρείου έξω. Άρα, δεν έχουν κανέναν λόγο να είναι στα νοσοκομεία και να κάνουν τα απογευματινά ιατρεία.

Επίσης, στο ίδιο πλαίσιο η παροχή δυνατότητας στους διοικητές να συνάπτουν συμβάσεις με ασφαλιστικούς φορείς και ασφαλιστικές εταιρείες, θα παρουσιαστεί στην πράξη ως μονόδρομος. Το έχουμε δει και στο άλλο. «Δεν προλαβαίνετε, δεν μπορείτε να πάτε εκεί, μεγάλες λίστες αναμονής, τι να κάνουμε;». Θα έχουμε στην πράξη στραγγαλισμό των στρατιωτικών νοσοκομείων και οι κύριοι δικαιούχοι θα υποστούν το βάρος αυτό που θα τους εξωθήσει στην ιδιωτική υγεία, προκειμένου να εξυπηρετούνται οι καλοπληρωτές ιδιώτες και να μην κινδυνεύουν τα οικονομικά των στρατιωτικών νοσοκομείων, με το δέλεαρ βεβαίως πάντα της ταχύτερης εξυπηρέτησης.

Τα στελέχη των Ενόπλων Δυνάμεων θα είναι τότε υποχρεωμένα να καταβάλλουν το σύνολο των ασφαλιστικών κρατήσεων για την υγειονομική τους κάλυψη και την ίδια στιγμή η Κυβέρνηση να τα ενθαρρύνει να κάνουν και ιδιωτική ασφάλεια υγείας, δηλαδή να καλύπτουν το κόστος σε δύο ξεχωριστούς φορείς, δημόσιο και ιδιωτικό, με το ίδιο αντικείμενο κάλυψης. Βέβαια, θα μου πείτε ότι είναι μια επιλογή, αυτό είναι το επιχείρημά σας, αλλά στην πράξη ξέρουμε πώς θα λειτουργήσει αυτό.

Στο άρθρο 8, αν δεν κάνω λάθος, είναι οι αποσπάσεις των ιατρών στο ΕΣΥ που παραμένουν θολά τα σημεία για το πώς θα είναι αυτές οι αμοιβές εφημεριών για την εκτός ωραρίου λειτουργία των νοσοκομείων, που ελπίζουμε να είναι αμοιβές ΕΣΥ, και οι κατ’ εξαίρεση για τη διάθεση ή απόσπαση ειδικών στρατιωτικών γιατρών, ανεξαρτήτως του τόπου που υπηρετούν, σε μονάδες υγείας του ΕΣΥ αποκλειστικά για κάλυψη έκτακτων και επιτακτικών αναγκών. Καταλαβαίνετε ότι τη στιγμή που υπάρχει ήδη υποστελέχωση στα στρατιωτικά νοσοκομεία, είναι μια αντίφαση.

Αυτοί όλοι οι στρατιωτικοί γιατροί έχουν κάνει έναν προγραμματισμό ζωής και ξέρουν ότι τα τελευταία χρόνια, από εκείνον τον βαθμό και μετά, θα είναι σε ένα μέρος, στην Αθήνα, στη Θεσσαλονίκη, στον Πειραιά. Όταν, λοιπόν, εσείς ξαφνικά τους φέρνετε αυτό το μέτρο, τότε να είστε έτοιμοι για μαζικές παραιτήσεις.

Τη νύχτα του Αγίου Βαρθολομαίου, όπως ονομάστηκε η νύχτα με τις μαζικές αποστρατείες που κάνατε, ογδόντα από αυτούς ήταν υγειονομικοί. Το μεγάλο θέμα σας είναι οι παραιτήσεις συνολικά στο στράτευμα. Αυτό θα πρέπει να το δείτε και να το έχετε υπ’ όψιν σε κάθε περίπτωση που νομοθετείτε.

Θα αναφερθώ τώρα στη Διακλαδική Μονάδα Φροντίδας Ηλικιωμένων στο ΝΙΜΤΣ. Ιδρύεται μια διακλαδική μονάδα φροντίδας ηλικιωμένων, αλλά θέλουμε παραπάνω. Σας είπαμε μια μελέτη στην οποία καταγράφονται οι επιπτώσεις στις παρεχόμενες υπηρεσίες, αν θα είναι κερδοσκοπικού ή μη κερδοσκοπικού χαρακτήρα, ποιος θα είναι ο αριθμός των κλινών, η πηγή της χρηματοδότησης και βεβαίως, πρέπει να δούμε και να φροντίσουμε για αυτούς τους απόστρατους οι οποίοι δεν ζουν στην Αθήνα και είναι στην επαρχία.

Όπως πολύ σωστά ειπώθηκε και από όλους τους φορείς, πρέπει η προτεραιότητα, στην οποία συμφωνείτε κι εσείς, που πρέπει να έχουν οι απόστρατοι του στρατού έναντι άλλων, να θεσμοθετηθεί και να είναι με τρόπο σαφή. Άλλωστε, είναι οι πραγματικοί δικαιούχοι και έχουμε φτάσει στο σημείο όχι να ρωτάμε ποιοι είναι αυτοί οι οποίοι δικαιούνται περίθαλψης σε στρατιωτικά νοσοκομεία, αλλά ποιοι δεν είναι τελικά. Μπαίνουν συνεχώς δεκάδες νέες κατηγορίες. Πρόσφατα μπήκε και η Ένωση Δικαστών και Εισαγγελέων. Πρέπει κάποια στιγμή το ξεχείλωμα αυτό να σταματήσει, γιατί πολύ απλά δεν θα μπορούν να ανταποκριθούν στον ρόλο τους τα στρατιωτικά νοσοκομεία.

Στα άρθρα που έχουν να κάνουν με την εκπαίδευση των στρατιωτικών ιδρυμάτων είμαστε κάθετα αντίθετοι. Σας το εξήγησαν και οι φορείς. Πάτε να αλλάξετε κάτι το οποίο ισχύει πολλές δεκαετίες, φέρνοντας ουσιαστικά με μια κλειστή διαδικασία -κι εμείς όταν ακούμε για κλειστές διαδικασίες είμαστε μονίμως αντίθετοι- μια τάξη στρατιωτικών οι οποίοι δεν θα είναι μέσα από ανοιχτές διαδικασίες, όπως είναι η κρίση για τα μέλη ΔΕΠ των ΑΕΙ, σε βαθμίδες αντίστοιχες με αυτές των μελών ΔΕΠ, στις οποίες θα εξελίσσονται αφού θα υπηρετούν αποκλειστικά και μόνο και εσαεί μετά την εκλογή τους στα ΑΣΕΙ, αποκτώντας το αμετάθετο και προνόμια που έχουν να κάνουν με πρώτες αμοιβές και διδακτικά συγγράμματα. Μας ειπώθηκε ότι είναι μια αντιγραφή από τις Ηνωμένες Πολιτείες, αλλά δεν είναι τα πάντα ίδια στη χώρα μας.

Και εν πάση περιπτώσει θα δημιουργηθούν θέματα μεταξύ των εκπαιδευτών και η όλη σύλληψη των ρυθμίσεων θα έχει παρενέργειες στη λειτουργία των ΑΣΕΙ, αφού οδηγεί στην αμφισβήτηση της ακαδημαϊκής ισοτιμίας των καινούριων στελεχών.

Σχετικά με το άρθρο 72, για το οποίο σας ειπώθηκε ότι πρέπει ακόμη και να το αποσύρετε, θέλω να πω τα εξής. Σύμφωνα με τις προβλέψεις αυτές αυξάνετε αθροιστικά κατά έξι έτη τα χρόνια παραμονής στους βαθμούς του δεκανέα και αντιστοίχων, κατά δύο έτη, από πέντε σε επτά, του λοχία και κατά δύο έτη, από οκτώ σε δέκα, του επιλοχία κ.λπ.. Και, άρα, επιτυγχάνεται με την επιμήκυνση ετών παραμονή σε χαμηλότερους βαθμούς, δυσμενέστεροι διοικητικοί και οικονομικοί όροι. Τα συνδικαλιστικά όργανα σάς είπαν ότι αυτό ουσιαστικά ανοίγει ξεκάθαρα την πόρτα για το Σώμα Υπαξιωματικών για το οποίο είπαμε την αντίθεσή μας και στο οποίο από ότι κατάλαβα μάλλον θέλετε να φέρετε.

Τέλος, όπως υποσχεθήκαμε και στη συζήτηση κατ’ άρθρον, εμείς καταθέσαμε, γιατί είναι θέμα ηθικής τάξεως και νομίζω ότι όλες οι πτέρυγες συμφωνούν, την τροπολογία που έχει να κάνει με τη διεύρυνση του πεδίου εφαρμογής του άρθρου 37 του ν.4494/2017 ώστε να υπαχθούν στον ν.2439/1996 και οι απόφοιτοι ΑΣΕΙ καταταγέντες κατά τα έτη 1994, 1995, 1996, τάξεων δηλαδή του 1996, του 1997 και του 1998 και ό,τι προβλέπεται από εκεί και κάτω. Δεν θέλω να το συνεχίσω.

Επομένως, κλείνοντας θέλω να πω ότι νομίζω πως σαν πολιτεία είμαστε υποχρεωμένοι να φροντίζουμε για τα στελέχη των Ενόπλων Δυνάμεων που πραγματικά υπηρετούν την πατρίδα και νομίζω ότι ένα βασικό μέρος αυτού είναι η ασφάλεια και η υγεία των στελεχών αυτών. Είναι πολύ βασικό, όπως ειπώθηκε, ότι όσους εξοπλισμούς και να έχουμε, ό,τι προγράμματα και να κάνουμε πρέπει το προσωπικό να είναι ικανοποιημένο και ευχαριστημένο, να έχει ηθικό και να ξέρουν ότι ακόμα και οι απόμαχοι στρατιωτικοί θα τύχουν της περίθαλψης, όταν τη χρειαστούν. Είναι κάτι που τους το οφείλει η πατρίδα.

Νομίζουμε ότι μέσα από αυτό το νομοσχέδιο δεν επιτυγχάνεται αυτό ή τουλάχιστον δεν είναι προς αυτήν την κατεύθυνση, γι’ αυτό και επί της αρχής καταψηφίζουμε.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος» είκοσι τέσσερις μαθήτριες και μαθητές και δύο συνοδοί εκπαιδευτικοί από το 5ο Δημοτικό Σχολείο Χαϊδαρίου, καθώς και δεκατρείς μαθήτριες και μαθητές και τέσσερις συνοδοί εκπαιδευτικοί από το Ιδιωτικό Δημοτικό Σχολείο Παιχνιδαγωγείο.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο παρακαλώ.

**ΠΡΟΕΔΡΕΥΩΝ (Ιωάννης Πλακιωτάκης):** Σας είπα ότι θα σας τον δώσω αμέσως μετά από τους εισηγητές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, έχω ζητήσει τον λόγο πριν από τους εισηγητές.

**ΛΙΑΝΑ ΚΑΝΕΛΛΗ:** Δεν γίνεται.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Νικόλαος Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Εξετάζουμε σήμερα το σχέδιο νόμου που σχετίζεται με την πορεία των στρατιωτικών νοσοκομείων σε μια περίοδο που οι κίνδυνοι τόσο στον γεωπολιτικό περίγυρο της χώρας, όσο και σε παγκόσμιο επίπεδο κυριολεκτικά χτυπούν κόκκινο. Ουκρανία, Μέση Ανατολή, Νοτιοανατολική Ασία, Ινδική Χερσόνησος. Τώρα, αυτές τις μέρες, οι ιμπεριαλιστικοί ανταγωνισμοί κορυφώνονται και οι πολεμικές επιχειρήσεις επεκτείνονται. Είναι εξαιρετικά επικίνδυνες αυτές οι εξελίξεις.

Η εμπλοκή της χώρας, μέσω της πολιτικής της Κυβέρνησης και της στήριξης των κομμάτων του ευρωατλαντισμού, σε όλα αυτά βάζουν σε τεράστιους κινδύνους τον λαό μας.

Σχετικά με το νομοσχέδιο τώρα θέλω να πω τα εξής. Όταν αναφερόμαστε στην ανάπτυξη των μονάδων υγείας σε όλα τα επίπεδα των Ενόπλων Δυνάμεων στον εξοπλισμό τους, στη στελέχωσή τους και στις παροχές εργασιών για την πρόληψη θεραπείας και αποκατάστασης της υγείας του προσωπικού τους πρέπει να παίρνουμε υπ’ όψιν συγκεκριμένα στοιχεία. Πρώτα από όλα, τον ιδιαίτερο χαρακτήρα και την αποστολή που έχουν αυτές οι στρατιωτικές μονάδες, γιατί τέτοιες είναι.

Αυτό σημαίνει ότι όλοι οι προαναφερθέντες παράγοντες προσαρμόζονται και αντιστοιχούν στον χαρακτήρα και την αποστολή του υγειονομικού τμήματος των Ενόπλων Δυνάμεων με την ετοιμότητα που πρέπει να έχει και η οποία διαμορφώνεται στην περίοδο της ειρήνης, της ιμπεριαλιστικής ειρήνης όπως το βάζει το Κομμουνιστικό Κόμμα Ελλάδας, και όχι σε κατάσταση πολέμου. Ωθείτε τα στρατιωτικά νοσοκομεία να είναι απόλυτα εκτός αποστολής με τις αλλαγές που προτείνετε ως στρατιωτικές μονάδες.

Μέχρι σήμερα στην ανάπτυξη του δημόσιου συστήματος υγείας κυριαρχεί η υποστελέχωση, η έλλειψη εξοπλισμού, η σχεδόν ανυπαρξία συστήματος προληπτικής φροντίδας υγείας. Κυριαρχούν τα κριτήρια του κόστους-οφέλους, η προσαρμογή των δημόσιων μονάδων υγείας στα επιχειρηματικά κριτήρια ως αυτοτροφοδοτούμενες οικονομικές μονάδες με μείωση της κρατικής χρηματοδότησης και αύξηση των εσόδων τους από την πώληση των εργασιών τους στα ασφαλιστικά ταμεία ή και απευθείας στους ασθενείς.

Αυτά διαμόρφωσαν ένα σύστημα υγείας με σχεδόν πλήρη αδυναμία να καλύψει συνολικά τις ανάγκες υγείας του πληθυσμού. Σε αυτό το περιβάλλον γίνεται εύκολα κατανοητή η πολλαπλάσια επίπτωση που θα έχουν τα αστικά κριτήρια ανάπτυξης των υγειονομικών υπηρεσιών των Ενόπλων Δυνάμεων τόσο στην τρέχουσα ειρηνική περίοδο, πολύ δε περισσότερο στις ανάγκες που απαιτούν οι έκτακτες καταστάσεις.

Να διευκρινιστεί εδώ ότι τα τεκταινόμενα στα στρατιωτικά νοσοκομεία δεν αφορούν μόνο τα στελέχη των Ενόπλων Δυνάμεων και τις οικογένειές τους ή το προσωπικό των λεγόμενων Σωμάτων Ασφαλείας ή τους καλόγερους του Αγίου Όρους και του Σινά και όσους άλλους νοσηλεύονται σε αυτά. Αφορούν και δεκάδες χιλιάδες στρατιώτες που κάνουν τη θητεία τους, αυτούς που όλες οι μέχρι σήμερα κυβερνήσεις ευτελίζουν ξεδιάντροπα προσβάλλοντας κάθε έννοια σεβασμού απέναντι στην προσφορά των λαϊκών κυρίως οικογενειών στην άμυνα της χώρας. Αμείβουν τα παιδιά τους στη διάρκεια της θητείας τους με το γελοίο ποσό των 8 ευρώ το μήνα, με τις οικογένειές τους να ξηλώνονται για να χρηματοδοτήσουν την απαράδεκτη άρνηση των κυβερνήσεων –όλων μέχρι σήμερα!- να καλύψουν ακόμα και έξοδα που σχετίζονται με τη στολή τους, την υγιεινή τους μέσα στα στρατόπεδα, με σημαντικό μέρος των εξόδων των μετακινήσεών τους κατά τη θητεία τους, ακόμη και με τη διατροφή τους. Τώρα η Κυβέρνηση θα τους ζητήσει να χρηματοδοτήσουν και τη νοσοκομειακή περίθαλψή τους. Είναι ντροπή! Είναι πραγματικά ντροπή!

Η παρούσα Κυβέρνηση μαζί με τις κυβερνήσεις που προηγήθηκαν υποβάθμισαν πολλά περιφερειακά γενικά στρατιωτικά νοσοκομεία. Τα βάφτισαν Κινητά Χειρουργικά Νοσοκομεία (ΚΙΧΝΕ) συχνά για να μην υπάρξουν αντιδράσεις. Σταδιακά και μεθοδευμένα…

(Θόρυβος στην Αίθουσα)

Κύριε Πρόεδρε, αν είναι δυνατόν να έχω λίγη ησυχία να μπορέσω να μιλήσω.

**ΛΙΑΝΑ ΚΑΝΕΛΛΗ:** Δεν θα την βρεις, αποκλείεται!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Σταδιακά και μεθοδευμένα και αυτά αποδυναμώνονται για να απομείνουν κυρίαρχα πέντε στρατιωτικά νοσοκομεία σε όλη την Ελλάδα που μέσω…

(Θόρυβος στην Αίθουσα)

**ΣΥΜΕΩΝ ΚΕΔΙΚΟΓΛΟΥ:** Καλύτερα να περιμένετε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ πολύ!

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κύριε Πρόεδρε, μην μετράτε τον χρόνο σας παρακαλώ. Δεν γίνεται!

**ΚΩΝΣΤΑΝΤΙΝΟΣ ΜΠΑΡΚΑΣ:** Να αφαιρεθεί ο χρόνος.

**ΠΡΟΕΔΡΕΥΩΝ (Ιωάννης Πλακιωτάκης):**  Παρακαλώ!

**ΝΙΚΟΛΑΟΣ ΠΑΠΑΝΑΣΤΑΣΗΣ:** Δεν γίνεται! Έλεος πια!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ συνεχίστε.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Σταδιακά και μεθοδευμένα τα ΚΙΧΝΕ αποδυναμώνονται για να απομείνουν κυρίαρχα πέντε στρατιωτικά νοσοκομεία σε όλη την Ελλάδα, που μέσω του υπό συζήτηση νομοσχεδίου μετατρέπονται σε πλατφόρμα σταδιακής εμπορευματοποίησης των παροχών υγείας και των στρατιωτικών, των οικογενειών τους, αλλά και δεκάδων χιλιάδων στρατιωτών και των τριών κλάδων.

Το βασικό πρόβλημα των στρατιωτικών νοσοκομείων και του ΝΙΜΤΣ είναι η υποχρηματοδότησή τους, η ανεπαρκής στελέχωσή τους που αδυνατούν να καλύψουν τις ανάγκες υγείας του προσωπικού των Ενόπλων Δυνάμεων, των Σωμάτων Ασφαλείας, των συγγενικών τους προσώπων και άλλων δικαιούχων που συνολικά ανέρχονται σε εκατοντάδες χιλιάδες. Δηλαδή τα μέλη των Ενόπλων Δυνάμεων και των Σωμάτων Ασφαλείας και οι οικογένειές τους κατά βάση αντιμετωπίζουν αντίστοιχα προβλήματα με τον υπόλοιπο πληθυσμό για την κάλυψη των σύγχρονων και συνεχώς μεταβαλλόμενων υγειονομικών αναγκών τους. Αντιμετωπίζουν τη διαχρονική αντιλαϊκή πολιτική μείωσης του μη μισθολογικού κόστους, με περιορισμό των κρατικών και ασφαλιστικών δαπανών για την υγεία και όλα αυτά αντανακλώνται και στην περίπτωση των Ενόπλων Δυνάμεων.

Η ανάπτυξη που ευαγγελίζεται το υπό συζήτηση σχέδιο νόμου στηρίζεται στην εξασφάλιση της κερδοφορίας και της ανταγωνιστικότητας των επιχειρηματικών ομίλων. Έχει ευθεία επίπτωση στις κοινωνικές ανάγκες, μεταξύ των οποίων και της υγείας, και εκφράζεται παντού και σε όλες τις συνθήκες. Άλλωστε και η αποστολή του αστικού στρατού είναι να εξασφαλίζει τις επιδιώξεις της άρχουσας τάξης, μιας τάξης που σε κάθε περίπτωση στηρίζεται στην εκμετάλλευση των εργαζομένων εντός και εκτός συνόρων.

Σήμερα η Κυβέρνηση όχι μόνο δεν αντιμετωπίζει τα υπαρκτά προβλήματα των υγειονομικών υπηρεσιών των Ενόπλων Δυνάμεων, αλλά τα επικαλείται προκειμένου να προβάλλει ως λύση τους την προσαρμογή της λειτουργίας των στρατιωτικών νοσοκομείων με κριτήρια επιχειρηματικά και με εμπορευματοποίηση των εργασιών τους.

Δείτε το άρθρο 4. Τι προβλέπει; Προβλέπει την επί πληρωμή ολοήμερη λειτουργία των στρατιωτικών νοσοκομείων, δηλαδή καθιερώνονται τα επί πληρωμή απογευματινά ιατρεία, οι επί πληρωμή διαγνωστικές εξετάσεις και τα επί πληρωμή χειρουργεία.

Εδώ η Κυβέρνηση διαμορφώνει ένα περιορισμένο όριο παροχών αυξάνοντας αντίστοιχα το μέρος των εργασιών υγείας. Ουσιαστικά, εξαναγκάζει τους ασθενείς να αγοράζουν άμεσα με χρήμα ή έμμεσα μέσω των δημόσιων και ιδιωτικών ασφαλίσεων. Οι στρατιωτικοί, οι οικογένειές τους, οι στρατιώτες, όλοι οι δικαιούχοι νοσηλείας δεν έχουν κανέναν λόγο να είναι ενθουσιασμένοι γι’ αυτή την εξέλιξη ή –ας την πούμε- και κατάντια. Τους εξαπατά η Κυβέρνηση λέγοντάς τους ότι απογευματινές εργασίες θα πληρώνονται από τους ασφαλιστικούς φορείς και τις ιδιωτικές ασφαλιστικές εταιρείες, δηλαδή ότι θα τους παρέχεται δωρεάν περίθαλψη. Τις ασφαλιστικές εισφορές όμως τις πληρώνουν οι ίδιοι οι εργαζόμενοι, όπως και τα ιδιωτικά συμβόλαια, που ήδη τους δίνετε ως Κυβέρνηση αέρα να κάνουν τεράστιες αυξήσεις μην τυχόν και θιγεί και η κερδοφορία τους.

Το γεγονός τώρα της υποστελέχωσης των στρατιωτικών νοσοκομείων και της καθιέρωσης των ιδιωτικών απογευματινών ιατρείων, εξετάσεων και χειρουργείων είναι μία, στην ουσία, διεύρυνση του ωραρίου εργασίας του υγειονομικού και άλλου προσωπικού. Δημιουργούνται σοβαρότατα ερωτηματικά σχετικά με τους όρους εργασίας και την ποιότητα ως συνέπεια αυτών των υπηρεσιών που θα παρέξουν.

Προφανώς για τους σχεδιασμούς σας τόσο η γνώμη του προσωπικού των στρατιωτικών νοσοκομείων –ιατρικού, νοσηλευτικού και τεχνικού- περισσεύει, όπως περισσεύει και η γνώμη των στελεχών των Ενόπλων Δυνάμεων που ήδη έχουν πραγματικά πολύ εποικοδομητικές θέσεις. Υπάρχει ολοκληρωτικός παραγκωνισμός των συνδικαλιστικών φορέων, των σωματείων αποφοίτων των στρατιωτικών σχολών που εκπροσωπούν δεκάδες χιλιάδες σε ενέργεια και αποστρατεία στελέχη με προτάσεις πραγματικά εποικοδομητικές.

Ένα άλλο σημαντικό άρθρο είναι το άρθρο 19. Τροποποιεί τις προβλέψεις για την υποχρεωτική παραμονή των αξιωματικών του υγειονομικού στις Ένοπλες Δυνάμεις.

Εμείς διαφωνούμε με την άσκηση ιδιωτικού έργου στην υγεία, όπως και με την παράλληλη ιδιωτική επαγγελματική εργασία με την ιδιότητα των στρατιωτικών γιατρών. Όταν το ίδιο το κράτος διατηρεί το θεσμικό πλαίσιο το οποίο διαμορφώνει από την ημέρα εισόδου του γιατρού ή του νοσηλευτή στη σχολή την αντίληψη του «πότε θα μπορέσω να φύγω για να ασκήσω ιδιωτικά το επάγγελμα», προκύπτει το ερώτημα για το τι προτεραιότητες διαμορφώνονται στους στρατιωτικούς υγειονομικούς και αυτό σε συνδυασμό με τα ζητήματα που προκύπτουν από το χαμηλό επίπεδο των αποδοχών, την ανεπαρκή κάλυψη των κοινωνικών αναγκών και τα λοιπά.

Ακόμη και η πρόβλεψη του πλαφόν στην αποζημίωση των εφημεριών μέσω του άρθρου 25 είναι ατελέστατη. Ενδεχομένως αυτό θα έχει ως αποτέλεσμα τις απλήρωτες εφημερίες, νυχτερινά, όπως συμβαίνει με την αποζημίωση της νυχτερινής εργασίας των στρατιωτικών, όπου αποζημιώνονται οι πέντε από τις οκτώ ώρες ή αντίστοιχα οι δέκα από τις δεκαέξι.

Μπαίνουν, βέβαια, μέσω του σχεδίου νόμου και θέματα εκπαίδευσης, όπως στα άρθρα 62 και 63. Εδώ δημιουργείται μια κατηγορία προσωπικού που θα είναι ταυτόχρονα και στρατιωτικοί και διδακτικό ερευνητικό προσωπικό. Δημιουργούν, δηλαδή, αυτά τα άρθρα μια κατηγορία διδακτικού ερευνητικού προσωπικού από εν ενεργεία αξιωματικούς, δίπλα στο κανονικό διδακτικό ερευνητικό προσωπικό. Είναι μια πρόβλεψη απολύτως προβληματική για πολλούς λόγους και δημιουργεί πολλά ερωτήματα, χωρίς να μπαίνουμε –δεν υπάρχει και ο χρόνος τώρα στην ουσία- στο αν η στρατιωτική εκπαίδευση είναι ή πρέπει να είναι και πανεπιστημιακή εκπαίδευση.

Για όλα αυτά και τα υπόλοιπα θέματα στα οποία τοποθετηθήκαμε στις συζητήσεις που προηγήθηκαν στην επιτροπή θα τοποθετηθούμε και μελλοντικά με την κατάθεση σχετικών σχεδίων νόμου.

Σε σχέση με αυτό το νομοσχέδιο, το Κομμουνιστικό Κόμμα Ελλάδας διεκδικεί να σχεδιαστεί η αύξηση του αριθμού των φοιτητών στις παραγωγικές στρατιωτικές σχολές όλων των κλάδων του υγειονομικού, κριτήριο να είναι η πλήρης κάλυψη των αναγκών των στρατιωτικών μονάδων και των περιοχών με στελέχωση των στρατιωτικών νοσοκομείων και όλων των άλλων υγειονομικών μονάδων που υπάρχουν και άλλων που πρέπει να αναπτυχθούν.

Δεύτερον, ζητάμε να καταργηθεί η παράλληλη άσκηση ιδιωτικού έργου από τους στρατιωτικούς υγειονομικούς και το καθεστώς της πρόωρης αποστρατείας, να ενταχθούν στην κατηγορία των ΒΑΕ με τα ενδεικνυόμενα μέτρα προστασίας μειωμένου ωραρίου και τα λοιπά και να κατοχυρώνουν πλήρες συνταξιοδοτικό δικαίωμα κατά πέντε χρόνια νωρίτερα.

Τρίτον, διεκδικούμε να αυξηθούν δραστικά οι μισθοί των στρατιωτικών υγειονομικών, να καταβάλλεται ανάλογα αποζημίωση για νυχτερινή βάρδια και εφημερίες.

Τέταρτον, να καθιερωθεί αφορολόγητο ατομικό εισόδημα στα 12.000 ευρώ και οικογενειακό στα 25.000 ευρώ με προσαύξηση 5.000 ευρώ για κάθε παιδί.

Πέμπτον, να καταργηθεί κάθε εισφορά στον κλάδο υγείας των ασφαλιστικών ταμείων, να υπάρξει κατάργηση κάθε πληρωμής και συμμετοχής για νοσηλεία, φάρμακα, θεραπείες, οδοντιατρική περίθαλψη, υγειονομικό υλικό και να χρηματοδοτηθούν οι ανάγκες ιατροφαρμακευτικής περίθαλψης από τον Κρατικό Προϋπολογισμό με φορολόγηση των επιχειρηματικών ομίλων.

Έκτον, να καταργηθεί η εισφορά του Μετοχικού Ταμείου Στρατού, διότι αποτελεί μέσο πρόσθετης πληρωμής του στρατιωτικού προσωπικού για εργασίες που πρέπει να παρέχει δωρεάν το κράτος.

Έβδομον, καμία απογευματινή επιχειρηματική λειτουργία των στρατιωτικών νοσοκομείων, όπως και των δημόσιων νοσοκομείων, να στελεχωθούν, να εξοπλιστούν και να παρέχουν δωρεάν τις εργασίες τους.

Κλείνοντας, η χώρα μας, όλη η Ευρωπαϊκή Ένωση, διανύει την περίοδο του «ReArm Europe», την περίοδο της διάθεσης από την Ευρωπαϊκή Ένωση 800 δισεκατομμυρίων ευρώ για τη ραγδαία αύξηση των πολεμικών της δαπανών, την περίοδο της στρατηγικής της «Λευκής Βίβλου» για την ευρωπαϊκή άμυνα. Είναι επιλογές αυτές που άμεσα ή συγκεκαλυμμένα στηρίζουν όλα τα κόμματα του ευρωατλαντισμού. Στόχος τους είναι η ευρωνατοϊκή προτροπή οι πολεμικές δαπάνες να φτάσουν έως και στο 5% του ΑΕΠ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ελάχιστο χρόνο ακόμα, κύριε Πρόεδρε.

Σε αυτό το περιβάλλον η Κυβέρνηση της Νέας Δημοκρατίας ξοδεύει ήδη πάνω από το 3% του ΑΕΠ της χώρας για πολεμικούς εξοπλισμούς, σχεδόν διπλάσιο από τον μέσο όρο της Ευρωπαϊκής Ένωσης. Η αστική τάξη της Ελλάδας μέσα από αυτές τις κινήσεις επιχειρεί μια πολλαπλή και σύνθετη επιδίωξη, να κρατήσει θέση ρεζερβέ για τους ελληνικούς ομίλους στο μεγάλο φαγοπότι της επικείμενης ανοικοδόμησης της Ουκρανίας, είδαμε και τις συναθροίσεις στο Μαξίμου προχθές όλων των ενδιαφερομένων. Ήδη το πλουσιοπάροχο πακέτο «ReArm Europe» έχει ανοίξει την όρεξη και στους ελληνικούς ομίλους να ενισχύσουν το πολεμικό σκέλος της δραστηριότητάς τους, κάτι με το οποίο δεν ασχολούνταν μέχρι σήμερα.

Το Κομμουνιστικό Κόμμα Ελλάδας απευθύνεται στο κάθε στέλεχος των Ενόπλων Δυνάμεων, στον κάθε στρατιώτη: Η αποστολή των Ενόπλων Δυνάμεων είναι η διαφύλαξη της εδαφικής ακεραιότητας και των κυριαρχικών δικαιωμάτων της χώρας μας. Δεν είναι η στήριξη των σχεδίων του ΝΑΤΟ και της Ευρωπαϊκής Ένωσης σε βάρος άλλων λαών. Δεν είναι η μετατροπή της Ελλάδας σε μια απέραντη αμερικανονατοϊκή επιθετική στρατιωτική βάση. Να κλείσουν τώρα όλες οι αμερικανονατοϊκές βάσεις! Δεν είναι η εγκληματική σπατάλη δισεκατομμυρίων ευρώ για τις ανάγκες ξένων με τα συμφέροντα του λαού μας αποστολών, ενώ από τα στελέχη και τους στρατευμένους νέους ζητείται να βάλουν βαθιά το χέρι στην τσέπη για την υγεία τους.

Το Κομμουνιστικό Κόμμα Ελλάδας ήδη έχει δηλώσει ότι καταψηφίζει επί της αρχής το συζητούμενο νομοσχέδιο.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παπαναστάση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, έχω ζητήσει τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Σας είπα ότι θα σας τον δώσω αμέσως μετά τους εισηγητές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για ποιον λόγο δεν δίνετε τον λόγο σε πολιτικό Αρχηγό;

**ΠΡΟΕΔΡΕΥΩΝ (Ιωάννης Πλακιωτάκης):** Κατά την κοινοβουλευτική πρακτική θα ολοκληρώσουμε με τις τοποθετήσεις των εισηγητών και ειδικών αγορητών και αμέσως μετά θα σας τον δώσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επί δέκα λεπτά ανεβαίνει ο Πρόεδρος της Βουλής, με προσβάλλει και λέει ψέματα για το έγκλημα των Τεμπών και τη δικογραφία και δεν μου δίνετε τον λόγο;

**ΠΡΟΕΔΡΕΥΩΝ (Ιωάννης Πλακιωτάκης):** Θα απαντήσετε αμέσως μετά.

Τον λόγο έχει ο κ. Φωτόπουλος, ο ειδικός αγορητής από την Ελληνική Λύση.

Ορίστε, κύριε συνάδελφε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριοι Υπουργοί, έλαβα χτες το βράδυ γύρω στις 11.30΄ ένα μήνυμα από στρατιωτικό του Πυροβολικού, συγκεκριμένα από Μονάδα της Φλώρινας, του Αμύνταιου. Κλείνει μια Μονάδα στο Αμύνταιο της Φλώρινας και αυτοί οι άνθρωποι εσπευσμένα, με πολύ μεγάλο κόπο μεταφέρονται σε Μονάδα της Κομοτηνής. Υπάρχει λόγος για τόση βιασύνη; Υπάρχουν άνθρωποι με οικογένειες. Ο συγκεκριμένος έχει τρία παιδιά, τα παιδιά του ετοιμάζονται για εξετάσεις, θα πρέπει να βρει σπίτι στην Κομοτηνή με πολύ δυσμενέστερο ενοίκιο για αυτόν. Φαντάζομαι ότι δεν είμαι πρώτος που σας το λέω και φαντάζομαι ότι δεν είναι ο μόνος σε αυτή τη θέση.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Είστε ο δεύτερος.

**ΣΤΥΛΙΑΝΟΣ ΦΩΤΟΠΟΥΛΟΣ:** Είμαι ο δεύτερος; Χαίρομαι, θα ακολουθήσουν και άλλοι. Κάντε κάτι, λοιπόν! Δεν υπάρχει λόγος για τέτοια βιασύνη, δεν θα πέσει η άμυνα της χώρας, δίνοντας λίγο χρόνο σε αυτούς τους ανθρώπους να τακτοποιήσουν τις ζωές τους.

Καλούμαστε σήμερα να ολοκληρώσουμε τη διαδικασία με την ψήφιση ενός νομοσχεδίου το οποίο κατατέθηκε στη Βουλή στις 15 Απριλίου και έχει προκαλέσει ήδη σημαντικές αντιδράσεις, ιδιαίτερα από στρατιωτικούς ιατρούς και ενώσεις στελεχών των Ενόπλων Δυνάμεων. Άδικα; Στη διάρκεια της ακρόασης των φορέων πάντως δεν ακούσαμε ούτε έναν εκπρόσωπο να συμφωνεί με το νομοσχέδιο το οποίο επεξεργαζόμαστε αυτή τη στιγμή, ενώ τα σχόλια στη διαβούλευση είναι άνω των δύο χιλιάδων.

Τόσο εσείς, κύριε Υπουργέ, όσο και ο Υφυπουργός σας δηλώσατε στις επιτροπές ότι το νομοσχέδιο δεν είναι γραμμένο στην πέτρα, άρα, η Κυβέρνηση είναι ανοιχτή σε βελτιώσεις. Είστε σε θέση σήμερα, την τελευταία στιγμή, να ενημερώσετε το Σώμα και να δείξετε ότι σέβεστε και τον κοινοβουλευτισμό και την κοινωνία και να διορθώσετε τα κακώς κείμενα τα οποία αναδείχθηκαν κατά την επεξεργασία του νομοσχεδίου από τις επιτροπές; Είστε σε θέση να πείτε ότι η δήλωσή σας δεν πρόκειται περί πλακών του Μωυσέως δεν είναι μια δήλωση κενής σημασίας, κενού περιεχομένου, αλλά είναι πραγματική δήλωση;

Ως Ελληνική Λύση έχουμε αποδείξει πως δεν έχουμε μηδενιστική λογική και δεν κάνουμε αντιπολιτευτική γυμναστική, όπως έχετε κατηγορήσει την Αντιπολίτευση κατά καιρούς.

Η σύσταση του Κέντρου Εκπαίδευσης Πολεμικού Τραύματος και η λειτουργία Κινητής Μονάδας Εκπαίδευσης είναι προς τη σωστή κατεύθυνση, αρκεί να εξασφαλιστούν οι κατάλληλοι πόροι, ο εξοπλισμός, το προσωπικό, σχεδόν τα πάντα δηλαδή.

Η σύσταση ειδικότητας Επαγγελματία Οπλίτη Διασώστη στις Ένοπλες Δυνάμεις είναι επίσης προς τη σωστή κατεύθυνση. Απαντά σε μία ανάγκη η οποία υπάρχει εδώ και πολλά χρόνια και σε μία έλλειψη την οποία βλέπαμε σε κάθε είδους συνεκπαίδευση με άλλους νατοϊκούς στρατούς, ειδικά με όσους έχουν εμπειρία σε εμπόλεμες περιοχές. Αναβαθμίζει επίσης τον ρόλο των ΕΠΟΠ στις Ένοπλες Δυνάμεις, αρκεί, φυσικά, να υπάρξει μια σαφής πρόβλεψη σταδιοδρομίας και αξιοποίησης αυτών των ανθρώπων και να μην γίνουμε για μία ακόμα φορά μάρτυρες του φαινομένου να εκπαιδεύονται στελέχη από το υστέρημα του Έλληνα φορολογούμενου και στη συνέχεια να προσφέρονται έτοιμοι και δωρεάν στην ιδιωτική πρωτοβουλία, αφήνοντας τις Ένοπλες Δυνάμεις κυριολεκτικά με τον «μουτζούρη».

Η σύσταση Διακλαδικής Μονάδας Φροντίδας Ηλικιωμένων, την οποία εξαγγείλατε και την οποία καλούμαστε σήμερα να ψηφίσουμε, είναι μια καλή πρόθεση -δεν μπορώ να πω- αλλά μέχρι στιγμής και στη διάρκεια των τεσσάρων επιτροπών δεν απαντήθηκαν μία σειρά από θέματα, όπως τι θα γίνει με όσους βρίσκονται εκτός του Νομού Αττικής. Πώς θα καλυφθούν οι ανάγκες τους; Τι θα γίνει με τις οικογένειές τους; Θα είναι δωρεάν ή επί πληρωμή; Η άποψη των φορέων, όπως αυτή διατυπώθηκε στην ακρόαση των φορέων, είναι ότι στους υπάρχοντες χώρους του ΝΙΜΤΣ δεν μπορεί να δημιουργηθεί τέτοια μονάδα. Αναμένουμε απαντήσεις και από τον Υπουργό και από τον Υφυπουργό.

Όσον αφορά τη διανυκτέρευση των στρατιωτικών νοσοκομείων, στρατιωτικών φαρμακείων και την κατ’ οίκον λήψη ακριβών φαρμάκων, πώς θα υλοποιηθεί αυτό το μέτρο; Υπάρχει το απαιτούμενο προσωπικό; Είναι δυνατόν με τη σημερινή απόδοση στις Ένοπλες Δυνάμεις από τη ΣΣΑΣ αξιωματικού με την ειδικότητα του φαρμακοποιού να υλοποιηθεί κάτι τέτοιο; Δεν προκύπτει. Άρα, εδώ μιλάμε για μια εξαγγελία άνευ πραγματικού περιεχομένου.

Επίσης, στο άρθρο 3 και συγκεκριμένα στην παράγραφο 4 που αναφέρεται στην κατ’ οίκον διανομή φαρμάκων υψηλού κόστους, η οποία θα διενεργείται από τα κατά τόπους αρμόδια στρατιωτικά φαρμακεία, η κατ’ οίκον διανομή φαρμάκων υψηλού κόστους θα πρέπει να ισχύει και να διανέμεται για όλη τη χώρα και όχι μόνο όπου υφίστανται στρατιωτικά φαρμακεία.

Ακούσαμε και συζητήσαμε για τη δυνατότητα διοίκησης στρατιωτικών νοσοκομείων από μη στρατιωτικούς ιατρούς, δυνατότητα την οποία μέχρι σήμερα είχαν μόνο οι στρατιωτικοί γιατροί. Είναι δυνατόν ένας στρατιωτικός ιατρός, του οποίου η επιστημονική επάρκεια δε νομίζω ότι αμφισβητείται από κανέναν μας, ο οποίος έχει υπηρετήσει σε ένα νοσοκομείο σε όλη την καριέρα του να μην μπορεί να το διοικήσει; Αν η επιστημονική επάρκεια, η διά βίου αξιολόγηση και η εργασιακή εμπειρία δεν αρκούν για τη διοίκηση ενός νοσοκομείου, τότε ποιο είναι το επόμενο βήμα; Η πρόσληψη μάνατζερ για τη διοίκησή τους; Γιατί όχι; Η πρόσληψη μάνατζερ για τη διοίκηση των μονάδων εκστρατείας.

Όσον αφορά τη στελέχωση των στρατιωτικών νοσοκομείων και τη στελέχωση των μονάδων του ΕΣΥ από στρατιωτικούς ιατρούς, ξέρετε οι στρατιωτικοί, τα στρατιωτικά νοσοκομεία ήταν διαχρονικά το στολίδι της δημόσιας διοίκησης. Ελέγξτε κατ’ αρχάς τι έχει αλλάξει και τον τελευταίο χρόνο βλέπουμε δυσφημιστικά δημοσιεύματα και περιπτώσεις που δεν τις έχουμε ξαναβιώσει. Δεν είναι δυνατόν να έχουμε παραιτήσεις έμπειρων στρατιωτικών ιατρών και να το αντιμετωπίζουμε σαν να μη συμβαίνει τίποτα.

Οι προβλέψεις του συγκεκριμένου νομοσχεδίου αφορούν μόνο τους νέους σχετικά στρατιωτικούς ιατρούς και αυτό με τη λογική του μαστιγίου. Για κίνητρα ούτε λόγος. Δεν βλέπουμε τίποτα πουθενά. Αντί να λύσετε τα προβλήματα του Εθνικού Συστήματος Υγείας ως Κυβέρνηση και όχι ως Υπουργείο Εθνικής Άμυνας συνολικά, τα μεταφέρετε στις Ένοπλες Δυνάμεις. Όπως γνωρίζουν όλοι, οι Ένοπλες Δυνάμεις, κυρίες και κύριοι, είναι σώμα από το σώμα του ελληνικού λαού και ιδιαίτερα των μη προνομιούχων στρωμάτων αυτού. Η αποδοχή, η εμπιστοσύνη και η εκτίμηση είναι δεδομένες και καταγεγραμμένες σε όλες τις μετρήσεις. Όμως, δεν μπορεί για κάθε αστοχία της κρατικής μηχανής να βρίσκετε την εύκολη λύση στις Ένοπλες Δυνάμεις.

Αναφέρθηκε ο Υπουργός στην ύπαρξη αριθμού φορολογικού μητρώου για τα στρατιωτικά νοσοκομεία και τη μη σύνταξη οικονομικών καταστάσεων. Έξι χρόνια διακυβέρνησης Μητσοτάκη! Καλό είναι τις διαπιστώσεις να τις αφήσετε για τους υπόλοιπους Εσείς είστε εδώ για να λύνετε και έχετε και ευθύνη γι’ αυτήν την κατάσταση. Τι έχετε κάνει για τα χρέη του ΕΟΠΥΥ προς τα στρατιωτικά νοσοκομεία; Ποια θα ήταν η κατάσταση σήμερα αν ο ΕΟΠΥΥ εξοφλούσε τα στρατιωτικά νοσοκομεία; Προχωρήστε ως Κυβέρνηση στην πληρωμή των στρατιωτικών νοσοκομείων από τον ΕΟΠΥΥ και στη συνέχεια συζητάμε, αν θέλετε, και την οικονομική τους αυτοτέλεια.

Και έρχομαι στο άρθρο 36. Λέτε ότι οι στρατιωτικοί δύνανται να συνάπτουν συμβάσεις ασφάλειας υγείας με ιδιωτικές ασφαλιστικές εταιρείες και ότι το κόστος της ιδιωτικής ασφάλισης βαρύνει αποκλειστικά τους συμβαλλόμενους. Τι μας λέτε, δηλαδή; Ότι οι στρατιωτικοί μπορεί να κάνουν ιδιωτικές ασφάλειες και να τις πληρώνουν από την τσέπη τους. Συγγνώμη, για νέο μας το λέτε αυτό; Δηλαδή, δεν μπορούσαν να το κάνουν και τους το επιτρέπετε; Γιατί το αναφέρουμε αυτό; Επί της ουσίας πρόκειται για μια ομολογία αποτυχίας άσκησης της υγειονομικής κάλυψης από τη στρατιωτική υπηρεσία στο προσωπικό της.

Και πάμε στο άρθρο 39 που αφορά τη συμμετοχή των στρατιωτικών στις δαπάνες υγειονομικής περίθαλψης. Η Κυβέρνηση καλεί τους στρατιωτικούς να καταβάλουν από την τσέπη τους το 15% για το σύνολο των διαγνωστικών εξετάσεων που διενεργούνται σε δημόσια νοσοκομεία, νοσηλευτικά ιδρύματα, ιδιωτικές κλινικές και εργαστήρια. Μιλάμε, δηλαδή, για χαράτσι στις τσέπες των στελεχών των Ενόπλων Δυνάμεων, κάτι που θα πρέπει να αποσυρθεί. Και αυτό δεν είναι άσχετο, αλλά είναι αλληλένδετο με κάτι το οποίο γνωρίζουμε, με κάτι το οποίο βιώνουμε και με κάτι που διαβάσαμε. Έχω ένα σημερινό δημοσίευμα το οποίο αναφέρει ότι το Πολεμικό Ναυτικό καταρρέει με αύξηση κατά 31,5% των παραιτήσεων. Είπαμε ότι πρώτα είναι το προσωπικό.

Και έρχομαι στο άρθρο 72. Επαναλαμβάνω ότι δεν υπήρξε ούτε ένας φορέας κατά τη διάρκεια της ακρόασης των φορέων ο οποίος να συμφωνεί με τις επιχειρούμενες ρυθμίσεις. Ακούστηκε και νωρίτερα, αλλά θα επαναλάβω ότι αυξάνει αθροιστικά κατά έξι χρόνια τα έτη παραμονής στους βαθμούς του δεκανέα -γίνονται επτά από πέντε-, του λοχία -γίνονται δέκα από οκτώ- και του επιλοχία, όπου επίσης τα χρόνια γίνονται δέκα από οκτώ αντίστοιχα. Θα παραμείνουν, δηλαδή, οι ΕΠΟΠ σε χαμηλότερους βαθμούς υπό δυσμενέστερους διοικητικούς, σταδιοδρομικούς και οικονομικούς όρους και φυσικά, θα παραμείνουν συνολικά σε περισσότερα έτη υπηρεσίας.

Με τις προβλέψεις του άρθρου 72 γίνεται ξεκάθαρη η πρόθεση της Κυβέρνησης για τη δημιουργία του Σώματος Υπαξιωματικών. Πρότασή μας είναι να αποσυρθεί το συγκεκριμένο άρθρο. Ούτως η άλλως, δεν έχει σχέση με την υγεία των Ενόπλων Δυνάμεων. Επίσης, φροντίστε να αποκαταστήσετε τις σειρές ΑΣΣΥ 94-95-96, καθώς και των ειδικών καταστάσεων προερχόμενες από ΑΣΣΥ.

Ως Ελληνική Λύση δεν θα σταματήσουμε να τονίζουμε σε κάθε ευκαιρία πως οτιδήποτε αφορά την αναβάθμιση της ποιότητας ζωής και εργασίας των στελεχών των Ενόπλων Δυνάμεων είναι και προς όφελος του ελληνικού λαού συνολικά. Από τη μεριά μας θα το στηρίξουμε, αλλά δεν θα το πράξουμε για αποφάσεις που κρίνουμε πως είναι προς την αντίθετη κατεύθυνση ή πρόκειται απλά για εξαγγελίες κενές περιεχομένου απλά και μόνο για τη δημιουργία εντυπώσεων.

Κλείνοντας θα ήθελα να αναφερθώ στο θέμα της αναγέννησης της εφεδρείας στις Ένοπλες Δυνάμεις, ένα θέμα το οποίο βρισκόταν πολλά χρόνια σε ύπνωση και τώρα φαίνεται ότι κάτι αλλάζει τουλάχιστον σε επίπεδο εξαγγελιών. Ευελπιστώ κάποια από αυτά να γίνουν πράξη.

Το σχέδιο προβλέπει τη δημιουργία σώματος εκατόν πενήντα χιλιάδων ενεργών εφέδρων επί εθελοντικής βάσης, το οποίο, σύμφωνα με όσα ακούσαμε και το ακούσαμε και στην ημερίδα την οποία διοργάνωσε το Υπουργείο Εθνικής Άμυνας στη Στρατιωτική Σχολή Ευελπίδων, θα εκπαιδεύεται -δώστε λίγη σημασία στη λέξη «εκπαιδεύεται»- κάθε τρία έως πέντε χρόνια για τρείς ως έξι μέρες. Παρατήρηση πρώτη: Για να μετεκπαιδεύσεις έναν στρατιώτη, θα πρέπει πρώτα να τον έχεις εκπαιδεύσει, κάτι που δεν γίνεται με θητεία εννέα μηνών. Παρατήρηση δεύτερη: Μετεκπαίδευση κάθε τρία έως πέντε χρόνια επίσης δεν θεωρείται εκπαίδευση. Θα πρέπει να είναι πιο σύντομος ο χρόνος και πιο ουσιαστικός.

Προτείνουμε την αξιολόγηση των νέων και την αξιοποίηση των νέων τεχνολογιών, όπως Viber και κινητά τηλέφωνα. Αναφέρατε κιόλας ότι πρέπει να εκλείψει το απαρχαιωμένο στρατευτικό σύστημα με τους καταστάσεις και τα χειρόγραφα τα οποία πηγαίνουν μέσω ταχυδρομείου. Ξεδιάλεγμα όλων αυτών οι οποίοι θέλουν να συμμετέχουν στην εφεδρεία, αλλά και υποχρεωτική στράτευση για όλους για τουλάχιστον δεκαπέντε μήνες στρατιωτική θητεία. Ιδανικά για δεκαοκτώ μήνες. Σοβαρή εκπαίδευση και αξιοποίηση των ξεχωριστών δυνατοτήτων ενός εκάστου κληρωτού, παροχή κινήτρων μετά την ολοκλήρωση της στρατιωτικής θητείας, αλλά και αντικινήτρων γι’ αυτούς που θέλουν δόλια να την αποφύγουν επικαλούμενοι ψυχολογικούς λόγους, όπως τη μη δυνατότητα πρόσληψης στο δημόσιο ή ακόμα και το δικαίωμα του εκλέγεσθαι.

Ας αλλάξουμε επιτέλους την εξευτελιστική αποζημίωση των 8,7 ευρώ που καταβάλλουμε στους στρατιώτες μας με ένα ποσό το οποίο θα καλύπτει μέρος των εξόδων τους όταν αυτοί υπηρετούν την πατρίδα. Είναι χειρότερα τα πράγματα απ’ όταν υπηρετούσαμε εμείς υπό την έννοια ότι οι στρατιώτες μας καλούνται να αγοράζουν στολές, να αγοράζουν τα υλικά καθαριότητας, ακόμα και να πληρώνουν την τροφή τους. Θα πρέπει το κράτος σε αυτούς που έχουν επιλέξει να υπηρετούν ένοπλη θητεία να καλύπτει μέρος των εξόδων τους. Μην ξεχνάμε ότι συνολικά σαν κοινωνία και σαν χώρα έχουμε περάσει μια οικονομική κρίση της οποίας τα κατάλοιπα τα βιώνουμε ακόμα. Οι ελληνικές οικογένειες ματώνουν για να στείλουν τα παιδιά τους στρατιώτες.

Επίσης, προτείνουμε την αξιοποίηση του υπάρχοντος δυναμικού από τις λέσχες και τους συλλόγους των εφέδρων. Δεν είναι τυχαίο ότι αν όχι στο σύνολό τους, αλλά στο μεγαλύτερο ποσοστό -και αυτό σας το λέω από προσωπική εμπειρία- αποτελούνται από πρώην στρατιώτες των Ειδικών Δυνάμεων.

Κλείνοντας, έχω να πω ότι η θεία θέληση και η γεωγραφία μάς έριξε σε μια περιοχή στην οποία δεν έχουμε σύνορα ούτε με την Ολλανδία ούτε με το Βέλγιο και όσοι ονειρεύονται επαγγελματικούς στρατούς θα πρέπει να έχουν κατά νου πως τέτοιες χώρες, όπως οι Ηνωμένες Πολιτείες και η Μεγάλη Βρετανία, διεξάγουν επιθετικούς πολέμους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εμείς, ως Ελλάδα, δεν κάνουμε επίθεση και σίγουρα δεν πρόκειται να κάνουμε εισβολή σε κανέναν. Δεν μισούμε αυτούς που έχουμε απέναντί μας. Αντίθετα, υπερασπιζόμαστε και αγαπάμε αυτούς που έχουμε πίσω μας. Υπερασπιζόμαστε βωμούς και εστίες. Έτσι ήταν πάντα, έτσι είναι και έτσι θα είναι.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Φωτόπουλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και πέντε συνοδοί εκπαιδευτικοί από το 76ο Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης, θα ήθελα να ανακοινώσω ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την Έκθεσή της επί του σχεδίου νόμου του Υπουργείου Εξωτερικών «Κύρωση της Συμφωνίας υπό τη Σύμβαση των Ηνωμένων Εθνών για το Δίκαιο της Θάλασσας σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας».

Θα καλέσω τώρα στο Βήμα την κ. Αναγνωστοπούλου, ειδική αγορήτρια από τη Νέα Αριστερά.

Ορίστε, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι, η συνεδρίασή μας στην Ολομέλεια σήμερα γίνεται υπό το φως, υπό τη βαριά σκιά θα έλεγα, σοβαρών γεωπολιτικών εξελίξεων. Ινδία-Πακιστάν είναι μία σοβαρή απειλητική εξέλιξη.

Γίνεται υπό τη σκιά ωστόσο και άλλων πραγμάτων και άλλων θεμάτων που αφορούν και την κατάσταση στη χώρα, αλλά και την κατάσταση στην περιοχή. Σημείο πρώτο, ιδρύεται η Γενική Γραμματεία Εθνικής Ασφαλείας υπό την Προεδρία της Κυβέρνησης και υπό την εποπτεία του κ. Ντόκου. Έχει στα θέματά της εξοπλιστικά, δομή δυνάμεων, στρατηγικές συνεργασίες. Εν ολίγοις, αυτή η δομή, ο μηχανισμός –δεν ξέρω πώς να το πω- αφορά στα εξοπλιστικά κονδύλια ύψους 28 δισεκατομμυρίων ευρώ στο πλαίσιο του «ReArm Europe».

Eρώτημα: Ποιος θα έχει λόγο στις αγορές, τις συνεργασίες και τις προτεραιότητες αυτών των δισεκατομμυρίων; Αυτός ο ευέλικτος και αποτελεσματικός μηχανισμός, όπως μας είπε το Μαξίμου με ανακοίνωση, σε ποιον θα λογοδοτεί; Θα λογοδοτεί στη Βουλή; Θα ελέγχεται με κοινοβουλευτικά μέσα; Αφορά εξοπλιστικά προγράμματα τα οποία βαρύνουν το δημόσιο χρέος αυτής της χώρας και τους φορολογούμενους πολίτες.

Αμέσως μετά, είχαμε σύσκεψη πάλι στο Μαξίμου με δεκαπέντε φίλους και εκλεκτούς βιομηχάνους αμυντικής βιομηχανίας. Ποιοι είναι αυτοί; Ποιοι είναι ξέρουμε. Πώς επιλέχθηκαν; Τι θα κάνουν; Κανένας δεν ξέρει. Σίγουρα αναζητούν μερίδιο στην πίτα των εξοπλιστικών προγραμμάτων.

Εκτός όλων των άλλων, αυτό που έχει τεράστια σημασία να συγκρατήσουμε ως Βουλή είναι ότι επιβεβαιώνεται, όπως και στο Ταμείο Ανάπτυξης και Ανθεκτικότητας, πως αντί η Κυβέρνηση και η ηγεσία του Υπουργείου Εθνικής Άμυνας με όλο το θεσμικό πλαίσιο και τα κοινοβουλευτικά μέσα να καθορίζει, να θέτει τους όρους υλοποίησης τέτοιων εξοπλιστικών προγραμμάτων –ασχέτως αν εμείς ως Νέα Αριστερά είμαστε εναντίον- τους συνδιαμορφώνει σε συσκέψεις στο Μαξίμου με τους ιδιώτες, με τους υποψήφιους αναδόχους.

Να σας πω και το κερασάκι στην τούρτα. Διαβάζω συνέντευξη του επικεφαλής της Διεύθυνσης Διεθνούς Αμυντικής Συνεργασίας του Υπουργείου Άμυνας του Ισραήλ κ. Κουλάς που δόθηκε με αφορμή τη Διεθνή Έκθεση Άμυνας και Ασφάλειας DEFEA που διεξάγεται χθες και σήμερα στη χώρα μας, εδώ, στην Αθήνα. Δεν λέω γι’ αυτήν την έκθεση όπου έχουν έρθει όλοι οι πολεμοκάπηλοι και έχουν βρει ευκαιρία στο πλαίσιο του «ReArm Europe» για να κάνουν μπίζνες και το ίδιο το Ισραήλ συμμετέχει με τριάντα εταιρείες, αλλά θέλω να πω μερικά σημεία της συνέντευξης αυτού του ανθρώπου, του κ. Κουλάς.

Εκτός, λοιπόν, από το ότι λέει πως έχει κορυφωθεί η συνεργασία των χωρών μας αυτά τα πέντε χρόνια, σύμφωνα με τα λόγια του, η στρατιωτική εμπειρία που έχει αποκτήσει το Ισραήλ στη Λωρίδα της Γάζας, στο Λίβανο, στη Συρία και στη Δυτική Όχθη, λέει ο κ. Κουλάς «Είμαστε πρόθυμοι να το μοιραστούμε, να μοιραστούμε αυτήν την εμπειρία μαζί σας». Κατά δεύτερον, μας λέει ότι μπορούμε να κάνουμε περισσότερα, για να γίνει η χώρα μας πύλη του Ισραήλ στο ΝΑΤΟ και με εταιρείες εδώ δικές μας να κάνουμε συμπαραγωγές και με ευρωπαϊκές εταιρείες, μοιράζοντας το συνολικό έργο. Πύλη η χώρα μας, ξέπλυμα η χώρα μας, πλυντήριο η χώρα μας για το Ισραήλ, για τη γενοκτονική του πολιτική απέναντι στους Παλαιστινίους!

Κυρίες και κύριοι, αυτό δεν είναι εθνικό συμφέρον. Αυτό λέγεται «τυχοδιωκτισμός». Η χώρα μας τέτοιες πολιτικές τις έχει πληρώσει στην ιστορία της και πρέπει να πούμε ξεκάθαρα τα πράγματα. Και φοβάμαι πως ούτε η προοδευτική Αντιπολίτευση λέει μία κουβέντα για αυτά τα θέματα. Είναι πολύ εύκολο να καταγγέλλουμε τον Ερντογάν για τα δύο κράτη. Άλλωστε, ανήκω σε μία Αριστερά που στάθηκε όχι μόνο εναντίον αυτής της προοπτικής, αλλά στήριξε οποιοδήποτε σχέδιο όταν μας φωνάζανε «εθνικούς προδότες», οποιοδήποτε σχέδιο για τη λύση σύμφωνα με τις αποφάσεις του ΟΗΕ και Σχέδιο Ανάν και Crans- Montana.

Τώρα, λοιπόν, το να μη μιλάμε καθόλου για το Ισραήλ, γι’ αυτή τη γενοκτονική πολιτική, με συγχωρείτε πάρα πολύ, μας κάνει να μας λείπει αυτό που έχει πάντα ο προοδευτικός κόσμος και έχει η Ισπανία, η ανθρωπιά. Ένα πλοιάριο της Διεθνούς Ανθρωπιστικής Βοήθειας, το «Στόλος της Ελευθερίας», που έπλεε να πάει στη Γάζα για να δώσει φαΐ –και όπως έγραψε ο Γρηγόρης ο Γεροτζιάφας «Θα πέσει φωτιά να μας κάψει, αν δεν το σταματήσουμε αυτό το πράγμα, να πεθαίνουν παιδιά από την πείνα», πάρα πολύ ωραία το έγραψε- χτυπήθηκε από το Ισραήλ σε διεθνή ύδατα! Για ποιο εθνικό συμφέρον μιλάμε, όταν χτυπάει μία χώρα σε διεθνή ύδατα μία ανθρωπιστική αποστολή;

Σε αυτήν την αποστολή, που τα μάθαμε όλα με λεπτομέρειες, συμμετείχε –τον ευχαριστούμε και να είναι καλά και θέλω να το πω από εδώ- ο Τάκης Πολίτης, καθηγητής στο Πανεπιστήμιο της Θεσσαλίας και άλλοι, βέβαια, άνθρωποι από διαφορετικές χώρες. Κουβέντα δεν είπαμε! Κουβέντα δεν είπαμε, εκτός από τους συνήθεις υπόπτους! Κουβέντα δεν είπε η Κυβέρνησή μας! Κουβέντα δεν είπαμε όταν ο Νετανιάχου με το Υπουργικό του Συμβούλιο αποφάσισαν ότι θα ισοπεδώσουν τη Γάζα!

Δεν θα πω πάρα πολλά. Δεν θα σταματήσουμε να ουρλιάζουμε στη Νέα Αριστερά, όσο και να μας θεωρείτε γραφικούς. Και δεν θα σταματήσουμε να ουρλιάζουμε για ένα πράγμα, γιατί ο άνθρωπος πάντα –πάντα!- θα βρει τον τρόπο να είναι άνθρωπος. Όπως έγραψε ο Αντρέας Φραγκιάς στο βιβλίο του «Λοιμός» -τι λέω τώρα και ποιον ενδιαφέρει σε αυτόν τον κυνισμό που μας έχει καταβάλει- «Ό,τι και να γίνει στη Γάζα, και να την ισοπεδώσουμε, η αλήθεια είναι ότι εκεί έζησαν εκπληκτικοί άνθρωποι».

Πριν να φτάσουμε σε αυτό που θα φτιάξει μία αδυσώπητη μνήμη -όπως φτιάξανε τα στρατόπεδα συγκέντρωσης, όπως έφτιαξε το Ολοκαύτωμα- που θα μας θυμίζει ότι εκεί έζησαν άνθρωποι, όπως όλα τα μεγάλα εγκλήματα -και θα μας το θυμίζει πάντα, κυρίες και κύριοι, όσο υπάρχει ο Παρθενώνας είτε το θέλουμε είτε δεν το θέλουμε- λέω να σταματήσουμε αυτό το έγκλημα.

Δεν είναι άσχετα αυτά που είπα με το νομοσχέδιο με έναν τρόπο, γιατί και το νομοσχέδιο για ανθρώπους μιλάει. Και αν δεν βάλουμε, αν δεν αποφασίσουμε στην κάθε λέξη που θα λέμε, ο άνθρωπος να είναι στο επίκεντρο, έχουμε χάσει και θα ψάχνουμε τρόπους καταστολής, γιατί έχουμε επιθετικότητα στις νέες ηλικίες, γιατί έχουμε το ένα, γιατί έχουμε το άλλο. Γιατί χάνουμε το κυριότερο πράγμα που έχει ένας άνθρωπος, τα στοιχεία που τον κάνουν άνθρωπο. Τα στοιχεία που μας κάνουν ανθρώπους είναι οι παραδόσεις, είναι αυτό που μάθαμε από τις οικογένειές μας να είμαστε καλοί άνθρωποι. Αυτά, αν τα χάσουμε, δεν έχουμε τίποτα άλλο και θα λέμε για τη νέα γενιά να τους πάμε σε ειδικά σχολεία κ.λπ..

Στο νομοσχέδιο λοιπόν, είπα και στις συνεδριάσεις ότι έχουμε διαφορετική φιλοσοφία, διαφορετικό σχέδιο. Δεν είναι να πούμε ότι σε αυτό, σε εκείνο, στο άλλο έχετε λάθος, διορθώστε τα. Και σημειώνω, γιατί δεν θέλω να είμαι άδικη, υπάρχουν μερικές διατάξεις οι οποίες είναι θετικές και θα τις ψηφίσουμε. Όμως, φάνηκε από τον τρόπο που μίλησε ο Υπουργός στην πρώτη συνεδρίαση, όταν ξεκίνησε στην πρώτη συνεδρίαση υπερφορτίζοντας τα προβλήματα των στρατιωτικών νοσοκομείων, όπως έχουμε συνηθίσει για όλες τις δημόσιες υπηρεσίες, για όλο το ΕΣΥ, με το αν έχουν πληρότητα.

Κυρίες και κύριοι, έψαξα να βρω πληρότητα. Πότε είχαν τα νοσοκομεία; Έτρεμε η ψυχή όλων μας να μη φτάσουν σε πληρότητα πάνω από 80% με τον COVID τότε και φοβόμασταν, γιατί δεν πρέπει να έχουν πληρότητα τα νοσοκομεία. Όταν έφτασε να μας λέει για τα διοικητικά προβλήματα, για την έλλειψη οικονομικής αυτοτέλειας κι όλα αυτά, εκεί φάνηκε η διαφορετική φιλοσοφία που βλέπει και τα στρατιωτικά νοσοκομεία και τη στρατιωτική υγεία, όπως και στο ΕΣΥ πεδίον δόξης λαμπρό για εμπορευματοποίηση και ιδιωτικοποιημένες υπηρεσίες. Έχουν προβλήματα τα στρατιωτικά νοσοκομεία; Σαφώς. Όπως έχει όλος ο δημόσιος τομέας και πώς θα μπορούσαν να μην έχουν, όταν έχουμε περάσει μια τέτοια οικονομική κρίση, τη μεγαλύτερη που πέρασε η χώρα χωρίς να είναι σε καθεστώς πολέμου, όταν είχαμε διακυβερνήσεις οι οποίες συνέτειναν πριν από την κρίση σε αυτό; Αντί να διορθωθεί, όμως, με επίκεντρο τους ανθρώπους όλοι ομνύετε στους στρατιωτικούς και στις Ένοπλες Δυνάμεις. Όταν φτάνει, όμως, η ύλη στο τραπέζι, γιατί οι άνθρωποι έχουν υλικές ανάγκες, άκουσα πραγματικά με λίγο ειρωνική διάθεση -γιατί δεν θέλω να αποδώσω στον Υπουργό πράγματα που δεν είπε, αλλά εμένα έτσι μου φάνηκε- ότι ήρθαν κάποιοι φορείς οι οποίοι ζητάνε μονίμως. Δεν είναι κάποιοι φορείς, είναι οι εκπρόσωποι αυτών από τους οποίους εμείς ζητάμε να επιτελέσουν μία λειτουργία, που όντως είναι πάρα πολύ σοβαρή και όντως κρατάνε την κοινωνία όρθια, όπως και οι γιατροί του ΕΣΥ, οι εκπαιδευτικοί, όλο το νοσηλευτικό προσωπικό, όλος ο δημόσιος τομέας και αυτοί ένας λόγος παραπάνω.

Σε ερώτηση, λοιπόν, την οποία έκανα και την έκαναν και άλλοι συνάδελφοι, απάντηση δεν πήρα. Αυτά που οφείλει ο ΕΟΠΥΥ στα στρατιωτικά νοσοκομεία, αποδόθηκαν; Εμείς κάναμε περαίωση μέσα στη Βουλή -όχι εμείς, έφερε το Υπουργείο- και χαρίστηκαν 10 εκατομμύρια ευρώ από την οφειλή του ΕΟΠΥΥ στο ΝΙΜΤΣ. Με τα άλλα 90 εκατομμύρια ευρώ ή με τα άλλα συνολικά 200 εκατομμύρια ευρώ, αν αυτά τα λεφτά δίνονταν στα στρατιωτικά νοσοκομεία, θα είχαν πρόβλημα; Και η λύση ποια είναι; Να νομοθετήσει η Βουλή για να πηγαίνουν στους ιδιωτικούς γιατρούς, ιδιωτικές δομές και να κάνουν ιδιωτικές ασφαλίσεις; Το νομοθετούμε αυτό ως γιατρειά για ποιο πράγμα; Το μόνο που άκουσα είναι η ισότητα ευκαιριών με τους άλλους πολίτες, να έχουν ίση μεταχείριση. Μα, αν θέλει ένας στρατιωτικός, δεν μπορεί να πάει να κάνει μια ιδιωτική ασφάλιση; Τι ρόλο παίζει μέσα στο νομοθέτημα αυτό το πράγμα; Το ότι θα πρέπει οι γιατροί, οι στρατιωτικοί γιατροί να τρέχουν, να πηγαίνουν να καλύπτουν θέσεις του ΕΣΥ, να δουλεύουν τα απογευματινά ιατρεία και όλα αυτά, τα είπαμε στις επιτροπές, τα είπαν οι συνάδελφοι.

Ενώ, λοιπόν, φαινόταν να μην υπάρχει πρόβλημα ανθρώπινου δυναμικού στο ΕΣΥ, σήμερα είδαμε και μια τροπολογία που προβλέπει επικουρικούς γιατρούς στο ΝΙΜΤΣ. Κάτι γίνεται εδώ. Είχα πει στις επιτροπές αντιφάσεις.

Δεύτερο σημείο, που εκεί είναι πάλι η φιλοσοφία του Υπουργείου και της Κυβέρνησης της ίδιας. Καθηγητές Πανεπιστημίου. Δεν μπορεί να λέγονται μέλη ΔΕΠ αυτή η παράλληλη δομή που προσπαθείτε να φτιάξετε από αξιωματικούς οι οποίοι έχουν διδακτορικό, αλλά δεν έχουν περάσει από καμία αξιολόγηση, δεν έχουν ερευνητικό έργο, δεν έχουν τίποτα από όλα αυτά και λέγονται και αυτοί μέλη ΔΕΠ. Δεν θέλει φιλοσοφία. Και μάλιστα, να προβλέπεται μέσα στο νομοσχέδιο ότι αυτοί οι άνθρωποι πληρώνονται τώρα με ώρες, ωρομίσθιοι και με τα ίδια λεφτά θα επιτελούν και το έργο των μελών ΔΕΠ σε εβδομαδιαία βάση. Απαράδεκτο. Απαράδεκτο, έτσι κι αλλιώς!

Κύριε Υπουργέ, από τις Ένοπλες Δυνάμεις φεύγει κόσμος, από τα στρατιωτικά νοσοκομεία φεύγει κόσμος. Κάνατε μία καμπάνια, για να μπορέσετε να προσελκύσετε μαθητές στις Ένοπλες Δυνάμεις, στις παραγωγικές σχολές. Διάβαζα στο «Alfavita» -δεν ξέρω, το ρώτησα και στην επιτροπή- αλλά δεν είχε το αντίκρισμα που έπρεπε να έχει γιατί εκτός από τα μισθολογικά που είναι πάρα πολύ σημαντικά, υπάρχει και ένα πράγμα που λέγεται κύρος. Τα επαγγέλματα σε αυτή τη χώρα έχουν χάσει το κύρος τους. Και των στρατιωτικών το επάγγελμα και των εκπαιδευτικών και των γιατρών και των νοσηλευτών και των δημοσίων υπαλλήλων. Των πάντων και των πασών έχουν χάσει το κύρος τους.

ΕΠΟΠ. Τα είπαν οι συνάδελφοι. Γιατί να αυξάνονται τόσο πολύ τα χρόνια γι’ αυτούς τους ανθρώπους; Δεν έχει γίνει καμία αλλαγή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα κλείσω με δύο σημεία –έχω καταχραστεί τον χρόνο, ζητώ συγνώμη- για την ΕΑΒ. Είναι προς τη θετική κατεύθυνση, το είπα και στις επιτροπές. Οι εργαζόμενοι έκαναν απεργίες, ζήτησαν τα επιδόματα, είναι στη σωστή κατεύθυνση. Ελπίζω να έγιναν οι αλλαγές που συζητήσαμε στην επιτροπή, κύριε Δαβάκη. Θέλω, όμως, να πω ότι οι εργαζόμενοι στην ΕΑΒ, όπως και σε άλλους τομείς σε άλλες βιομηχανίες, σε άλλες επιχειρήσεις, θέτουν επιτακτικά το θέμα της Συλλογικής Σύμβασης Εργασίας. Δεν μπορούν αυτοί οι άνθρωποι να είναι στο ενιαίο μισθολόγιο να αντιμετωπίζονται ως δημόσιοι υπάλληλοι και να μην έχουν Συλλογική Σύμβαση Εργασίας. Ένα πράγμα στο οποίο η χώρα μας βρίσκεται πολύ πιο κάτω από οποιαδήποτε ευρωπαϊκή χώρα.

Μετανάστευση, δομή Σάμου. Δεν είδα από τον κ. Βορίδη να έχει έλθει ακόμα εδώ…

**ΣΥΜΕΩΝ ΚΕΔΙΚΟΓΛΟΥ:** Το περιμένετε ακόμα εσείς;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ναι, το περιμένω. Εγώ είμαι και αφελής, σε όλη μου τη ζωή πάντα ελπίζω.

Ξέρετε, βγήκε η Έκθεση του Συμβουλίου της Ευρώπης που εγκαλεί τη χώρα μας για το πώς χειρίζεται το θέμα των μεταναστευτικών ροών, για το πώς γίνονται απωθήσεις, για το πώς τίθενται σε κίνδυνο οι άνθρωποι και όλα αυτά.

Όμως από τη δομή της Σάμου βγήκαν παιδιά υποσιτισμένα. Γι’ αυτό ήθελα να μιλήσω στον κ. Βορίδη. Ανεχόμαστε ως κοινωνία για το οποιοδήποτε παιδί, από όπου και αν προέρχεται, να βγαίνει υποσιτισμένο; Και βγήκε ο κ. Βορίδης και είπε ότι θα κάνουν ακόμα πιο σκληρή την πολιτική τους. Δεν είχαμε αμφιβολίες. Γι’ αυτό τον έβαλαν.

Στηρίζω την τροπολογία που αφορά τους υπαξιωματικούς, αυτή που καταθέσατε, κύριε Κεδίκογλου, που προσπαθεί να αποκαταστήσει αδικίες τις οποίες υφίστανται οι υπαξιωματικοί και ελπίζω ότι θα έρθει σχετικό νομοσχέδιο, ώστε να μιλήσουμε γι’ αυτά τα θέματα.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Αναγνωστοπούλου.

Τον λόγο έχει ο ειδικός αγορητής από τη Νίκη, ο κ. Τάσος Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, από τις ενημερώσεις, τις επιστολές και τα υπομνήματα των επίσημων συλλογικών φορέων των στρατιωτικών, αν αναλογιστούμε τον μεγάλο βαθμό ταύτισης των σχολίων και των θέσεών τους, αποδεικνύεται ότι οι θέσεις τους είναι συμπαγείς στο συγκεκριμένο νομοσχέδιο.

Μόνο το 15% περίπου από τα συνολικά ογδόντα τέσσερα άρθρα του νομοσχεδίου είναι θετικά και αποδεκτά από όλα τα μέρη. Τα θέματα των άρθρων αυτών είναι σχεδόν αυτονόητα και αφορούν τα εξής: το Διακλαδικό Κέντρο Εκπαίδευσης Πολεμικού Τραύματος στο άρθρο 10, την ειδικότητα επαγγελματία οπλίτη διασώστη υγειονομικού στις Ένοπλες Δυνάμεις στο άρθρο 11, τη βελτίωση λειτουργίας των υγειονομικών επιτροπών στο άρθρο 14, ρυθμίσεις για τις άγονες ειδικότητες στο άρθρο 24, την αποζημίωση της ειδικής απασχόλησης στα στρατιωτικά νοσοκομεία και στο ΝΙΜΤΣ στο άρθρο 25, την προαγωγή σε βαθμό αξιωματικών του υγειονομικού σώματος στο άρθρο 27.

Εδώ θα σημειώσουμε για τα τρία θέματα συνδυαστικά, που αφορούν άγονες ειδικότητες, αποζημιώσεις και χρόνους υπηρεσίας, ότι η αποζημίωση υπολείπεται εκείνης του ΕΣΥ αφενός και αφετέρου δεν πρέπει η πολιτεία να φάσκει και να αντιφάσκει, όταν από τη μία αναζητά επιστήμονες υγείας στον Στρατό και προσπαθεί να δώσει κίνητρα, παραδείγματος χάριν, με μικρή ελάττωση απαραίτητης υπηρεσίας, και από την άλλη να τους παρεμποδίζει με άλλες ακατανόητες διατάξεις που ακολουθούν στη συνέχεια.

Η αντίφαση αυτή είναι ορατή σε πολλά σημεία. Παραδείγματος χάριν, στο άρθρο 38, που αφορά την ελεύθερη επιλογή γιατρού για τις διαδικασίες της υποβοηθούμενης αναπαραγωγής, που συναντά καθολική αποδοχή, ακολουθείται από το άρθρο 39 περί επιβολής συμμετοχής 15% στις εξετάσεις κ.λπ. που συναντά καθολική απόρριψη.

Χρησιμοποιεί το νομοσχέδιο τη λέξη «εξορθολογισμός» σε πολλά σημεία για τις δαπάνες και ειδικά στο άρθρο 39 για τη συμμετοχή 15% των ιδίων των στρατιωτικών πλέον. Μόνο που αυτό που γίνεται, δεν είναι εξορθολογισμός, αλλά παραλογισμός.

Ομοίως με τον εξορθολογισμό στο άρθρο 19 διαγράφετε τον χρόνο εκπαίδευσης σαν να μην είναι χρόνος αμειβόμενης μάλιστα εργασίας ενάντια στην ήδη σχηματισθείσα πάγια νομολογία του Ελεγκτικού Συνεδρίου, τις αποφάσεις 3389, 2233 και 503 του 2014.

Ανάλογα αποδεκτές είναι και η χρήση των υπηρεσιών του ΕΟΠΥΥ στο άρθρο 44, αλλά και οι διευκολύνσεις των στελεχών με μέλη οικογένειας με αναπηρίες ή δυσίατα νοσήματα κ.λπ. στα άρθρα 45 έως 47. Αυτά θα έπρεπε να θεωρούνται αυτονόητα εν έτει 2025.

Το άρθρο 49, που αφορά τις στέγες υποστηριζόμενης διαβίωσης για τέκνα ΑμεΑ ή συγγενείς, και το άρθρο 54 που αφορά την ίδρυση της Στέγης Ηλικιωμένων είναι η λυδία λίθος που αποκαλύπτει πώς σχεδιάζει η Κυβέρνηση τα νομοσχέδιά της. Ενώ επί της αρχής δεν διαφωνεί κανένας -και πώς θα μπορούσε να διαφωνήσει άλλωστε με κάτι τέτοιο- έρχεται η παράγραφος 4 του άρθρου 49 και η αυθαίρετη και χωρίς μελέτη απόφαση για τοποθέτηση της Στέγης Ηλικιωμένων εντός του ΝΙΜΤΣ στο άρθρο 53 που ανατρέπει αυτή την αποδοχή.

Η παράγραφος 4 του άρθρου 49 τις θέλει αυτοσυντηρούμενες τις στέγες αυτές και δεν καλύπτει ούτε τα λειτουργικά τους έξοδα. Όπως πολύ σωστά έχει επισημανθεί από τους συλλογικούς φορείς εάν δεν υπάρχει προσωπικό και απασχολείται το ίδιο προσωπικό για όλα, θα καταρρεύσουν οι υπηρεσίες του νοσοκομείου γιατί δεν θα μπορούν ούτε οι γιατροί ούτε οι νοσηλευτές να ανταποκριθούν σε όλες τις ανάγκες. Δηλαδή βλέπουμε να κυριαρχεί μια φιλοσοφία εύκολης λύσης, προχειρότητας και ημίμετρων, η οποία αυξάνει άσκοπα τις προστριβές με την κοινωνία και έχει εν τέλει μεγάλο κοινωνικό και οικονομικό κόστος. Όταν γίνονται αλλαγές και ξοδεύονται ή δεσμεύονται εκατομμύρια και δεν υπάρχει προσωπικό ή δομή να τις εξυπηρετήσει, χάνονται εκατομμύρια που κάπου αλλού θα έπιαναν τόπο. Αυτήν τη στιγμή στην Ελλάδα έχουμε έλλειψη υγειονομικού προσωπικού και μάλιστα ακόμα και στις Ένοπλες Δυνάμεις. Επομένως δεν μας λείπουν οι πόροι, αλλά ο καλός σχεδιασμός.

Μιας και εδώ φαίνεται να τελειώνουν τα άρθρα που συνάντησαν κάποια αποδοχή, ας δούμε και τα υπόλοιπα άρθρα που κατά τη γνώμη μας δεν θα έπρεπε καν να υπάρχουν τα περισσότερα. Ο ελληνικός λαός γνωρίζει ότι πάντα οι στρατιωτικοί έχουν πολλές μεταθέσεις στην καριέρα τους και αυτό είναι γνωστό και σχετικά αποδεκτό. Αυτό που δεν γνωρίζουν οι περισσότεροι είναι οι συνθήκες και τα ειδικά προβλήματα που αντιμετωπίζουν ορισμένοι κλάδοι, όπως ο υγειονομικός, που είναι ίσως από τους πιο πολύπαθους κλάδους καθώς λόγω της διπλής ιδιότητάς τους -στρατιωτική και υγειονομική- αντιμετωπίζουν πλήθος κανονιστικών προβλημάτων και υποχρεώσεων. Στην περίοδο της πανδημίας πιέστηκε υπέρμετρα και αυτός ο κλάδος και έδωσε πολλές λύσεις σε προβλήματα, αλλά πολλοί δεν άντεξαν την αδικία εκ μέρους της πολιτείας και πλέον παραιτούνται. Αν το καθήκον ενός στρατιωτικού του επιβάλλει να κάνει μία εικοσιτετράωρη βάρδια και ξαφνικά την άλλη μέρα προκύψει κάτι έκτακτο υγειονομικής φύσης, αυτός υποχρεούται ηθικά και νομικά να συνδράμει, με αποτέλεσμα τη βλάβη της υγείας του συστηματικά. Αυτό συνέβη πολλές φορές στην πανδημία λόγω και της υποστελέχωσης του ΕΣΥ.

Υπάρχει μια ομάδα από άρθρα που σχετίζονται στο παρόν: το άρθρο 3 για τα ολοήμερα φαρμακεία και την κατ’ οίκον παράδοση, το άρθρο 4 για την απογευματινή λειτουργία στρατιωτικών νοσοκομείων, το άρθρο 8 για τις υποχρεωτικές αποσπάσεις και μετακινήσεις γενικά, το άρθρο 9 για την αξιολόγηση και το άρθρο 16 για τη διακλαδική στελέχωση μονάδων και έμμεσα τα άρθρα 6 και 7. Δηλαδή τη στιγμή που δεν έχουμε το βασικό προσωπικό και έχουμε έλλειψη άνω του 50% και υπάρχουν και άγονες ειδικότητες στο άρθρο 24, θεσπίζουμε αυξημένα ωράρια λειτουργίας και διεύρυνση υπηρεσιών χωρίς αμοιβές υπερωριών ανάλογες του ΕΣΥ στο άρθρο 25, δίνουμε τη δυνατότητα ιδιωτικής ασφάλισης για αστική ευθύνη στους γιατρούς στο άρθρο 29, δηλαδή τους στρώνουμε το χαλί για την έξοδο και την ιδιώτευση, αφού με το άρθρο 30 τους παρεμποδίζουμε να αλλάξουν εύκολα ειδικότητα εντός του Στρατού και με το άρθρο 31 τους αποκλείουμε από διαγωνισμούς του ΕΣΥγια μεγάλο διάστημα. Την ίδια ώρα επιτρέπουμε με το άρθρο 8 να μεταφέρονται τα προβλήματα του ΕΣΥ και στον Στρατό με την υποχρεωτική απόσπαση στο ΕΣΥ.

Ο ελληνικός λαός πρέπει να γνωρίζει τι σημαίνει υποχρεωτική απόσπαση. Σημαίνει απροειδοποίητη αλλαγή τόπου κατοικίας, συνθηκών και θέσης εργασίας εκτάκτως για άγνωστο διάστημα και σε άγνωστες συνθήκες. Και αντί να θεσπιστεί χρονικό όριο σε αυτό, παραδείγματος χάριν ένας, δύο ή τρεις το πολύ μήνες, αυτό μπορεί να φτάσει τα έτη. Ποιος άλλος κλάδος επαγγελματικός αντιμετωπίζει τέτοια προβλήματα; Με την απόσπαση αυτή και μετάθεση χάνεται και η συνέχεια υπηρεσίας για την αξιολόγηση του άρθρου 9 που είναι αόριστη ακόμα, όπως και πολλά άλλα πράγματα, όπως η έννοια της επαγγελματικής συνέχειας. Μη υπάρχοντος προσωπικού, καλούνται οι διοικητές με το άρθρο 6 να συνάψουν συμβάσεις με ιδιωτικούς παρόχους υγείας και να αποκτούν έσοδα με αυτά. Από πότε τα στρατιωτικά νοσοκομεία επιβάλλεται να είναι αυτοτελή; Αν η αυτοτέλεια είναι αυτοσκοπός, τότε θα καταργηθεί και ο δημόσιος χαρακτήρας τους στο τέλος. Όποτε τα ιδιωτικά συμφέροντα αρχίζουν εφάπτονται με τα κρατικά, το αποτέλεσμα είναι η ιδιωτικοποίηση σε βάθος χρόνου. Μόνο που εδώ δεν πρόκειται για κακή απόδοση, αλλά για κακό σχεδιασμό εκ μέρους του κράτους.

Σαν να μην έφτανε αυτό, η Κυβέρνηση ανοίγει την πόρτα να εργαστούν ιδιωτικά και οι στρατιωτικοί γιατροί με το άρθρο 18. Την ίδια ώρα, όμως, με το άρθρο 31 τους απαγορεύει να μπουν με διαγωνισμό στο ΕΣΥ, αν παραιτηθούν από τον Στρατό.

Ποιες επιλογές αφήνουν στους παραιτηθέντες; Να εργασθούν σε άλλους ιδιώτες ή σαν ελεύθεροι επαγγελματίες ή να φύγουν στο εξωτερικό. Για ποια αφαίμαξη ταλέντων μιλάμε τότε, αν εμείς τους διώχνουμε; Η πολιτεία εδώ σε όλο το εκδικητικό της μεγαλείο. Ίσως να μην υπάρχει σε άλλη χώρα τέτοια νοοτροπία εκδικητικότητας εκ μέρους του κράτους που φαίνεται να μην γνωρίζει έννοιες, όπως η οικονομική ελευθερία, με διατάξεις σφόδρα αντισυνταγματικές, ανήθικες και εγκληματικές, αν όχι αυτοκαταστροφικές για την ίδια.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Όπως είχα αναφέρει και σε άλλο σημείο στην επιτροπή, φαίνεται το Υπουργείο Εθνικής Άμυνας να έχει έλλειψη ικανών νομικών και να καταφεύγει σε αμφίβολης ποιότητας υπηρεσίες άγνωστης προέλευσης, χωρίς να ρωτήσει, να συμβουλευτεί τις εξαιρετικών ικανοτήτων οργανώσεις των στρατιωτικών που έχουν ήδη εκπονήσει σχετικές μελέτες και προσφέρουν και λύσεις στα προβλήματα.

Τουλάχιστον τα νομοσχέδια να μην προέρχονται από την τεχνητή νοημοσύνη, γιατί θα καταλήξουμε στο τέλος να έχουμε ένα εικονικό κράτος άνευ πραγματικής υπόστασης, υιοθετώντας διατάξεις κατάφωρα παράλογες και αντισυνταγματικές, όπως αυτές που παράγουν οι μηχανές τεχνητής νοημοσύνης. Για να χρησιμοποιήσει κανείς την τεχνητή νοημοσύνη, πρέπει να έχει ικανή κατάρτιση στον κλάδο και αντίληψη, δηλαδή πραγματική νοημοσύνη, η οποία καταφανώς απουσιάζει από πολλά σημεία του νομοσχεδίου.

Επιπρόσθετα, σε αυτά τα προβλήματα διαιωνίζεται το πρόβλημα της αναδρομικής ισχύος ορισμένων διατάξεων που εκτός από αντισυνταγματικές στη σύλληψή τους και στην εφαρμογή είναι και βλαπτικές για το δημόσιο συμφέρον, γιατί πλήττουν τους αποφοίτους των ΑΣΣΥ που έχουν προσφέρει πολλά στον υγειονομικό τομέα και συνεχίζουν να προσφέρουν.

Η Κυβέρνηση διά των Υπουργών της, όπως προκύπτει από τα σχετικά Πρακτικά της Βουλής του 2023 και του 2024, γνώριζε και γνωρίζει τα προβλήματα και είχε υποσχεθεί να τα λύσει. Όμως δεν τα λύνει.

Σε μια αξιοθαύμαστη και επαινετή συμφωνία μεταξύ τους όλοι αυτοί οι φορείς σε πολλά σημεία απορρίπτουν εκείνα που η Κυβέρνηση δείχνει πως θα νομοθετήσει τελικά εις βάρος τους, αντιτιθέμενη και στη δική τους φωνή και στη δική μας που συμφωνούμε με τις αντιρρήσεις τους, αλλά και στις ίδιες τις υποσχέσεις της, υποσχέσεις που είχαν δοθεί κατά την ψήφιση των νόμων 5018, 5114 και άλλων.

Ομοίως και για τους ΕΠΟΠ, το να φτάνουν στον βαθμό του ανθυπασπιστή που τώρα δεν μπορούν δεν είναι θέμα κόστους. Με το άρθρο 30 του παρόντος θα μπορούσαν να ρυθμιστούν όλες αυτές οι αδικίες, ειδικά για τις σειρές ΑΣΣΥ που κατατάχθηκαν το 1994, το 1995 και το 1996 τουλάχιστον. Περιμένουμε να δούμε την τροπολογία και θα επανέλθουμε σε αυτό το θέμα στη δευτερολογία μας.

Κάποιες σειρές πληττόμενες από την κακή ερμηνεία του νόμου αυτού αποκαταστάθηκαν και μένει να αποκατασταθούν και οι υπόλοιπες. Οι ΑΣΣΥ είναι σχολές τριτοβάθμιας εκπαίδευσης από ιδρύσεως και όχι δευτεροβάθμιας ώστε να ζητείται να έχουν αποφοιτήσει και άλλη τριτοβάθμια σχολή. Δεν υφίσταται βαθμίδα ανώτατης εκπαίδευσης ως διακριτή βαθμίδα της ανώτερης που είναι επίσης μέρος της τριτοβάθμιας, όπως πολλοί νομίζουν, αλλά η βαθμίδα είναι μία, η τριτοβάθμια που περιλαμβάνει και τις ΑΣΣΥ και τα ΑΕΙ.

Οι παλινωδίες της πολιτείας και η άγνοια της ορολογίας ή η σύγχυση των εννοιών τριτοβάθμια και ανώτατη ενίοτε και από τους γράφοντες τα νομοθετήματα επέτρεψε να γίνονται κραυγαλέες αδικίες άλλοτε από πραγματική άγνοια και άλλοτε από ηθελημένη.

Δεν είναι λογικό και συνταγματικό ο απόφοιτος μιας ΑΣΣΥ που όταν εισήλθε σε αυτήν υποχρεώθηκε να υπογράψει ότι δεν έχει εισέλθει σε άλλη σχολή τριτοβάθμια, παραδείγματος χάριν ΑΕΙ, ή και αν έχει εισέλθει, ότι θα διαγραφεί ή έχει διαγραφεί, και μετά από 15-20 χρόνια να του ζητούν να έχει αποφοιτήσει και από άλλη σχολή για να γίνει συνταγματάρχης, την ίδια στιγμή που δεν απαιτήθηκε για προγενέστερες σειρές. Μόνο στο ελληνικό στράτευμα θα μπορούσαν να συμβαίνουν τέτοιες αδικίες και τέτοιες επινοήσεις ή παρερμηνείες. Έχουμε συνηθίσει την παραβίαση του Συντάγματος και την έχουμε καταστήσει κανόνα.

Δεν είναι νοητό επίσης να εφαρμόζονται αναδρομικά διατάξεις που ανατρέπουν την επαγγελματική εξέλιξη των ήδη υπηρετούντων. Ας συνταχθούν στον νόμο 2439 του 1996 όπως ζητούν και ας αναπροσαρμοστεί ο χρόνος προαγωγών του νόμου 3883 του 2010 που επίσης είναι μεταγενέστερος για πολλούς από αυτούς που έχουν ήδη πολλά χρόνια υπηρεσίας.

Επίσης, να ληφθεί μέριμνα για όσους για λόγους υγείας εντάχθηκαν στις ειδικές καταστάσεις, ώστε και αυτή η αδικία να λάβει τέλος. Μην υλοποιήσετε τη δημιουργία σώματος υπαξιωματικών τη στιγμή που αυτό συναντά την κάθετη αντίδραση όλων και τη στιγμή που οι Ένοπλες Δυνάμεις αντιμετωπίζουν σειρά παραιτήσεων για υπηρεσιακούς λόγους. Δεν είδαμε κάποια νέα ενέργεια ως τώρα.

Συνεπώς, σας καλούμε ξανά, κύριε Υπουργέ, να αποκαταστήσετε τα αυτονόητα και να εξαλείψετε αυτές τις αδικίες για να επανακτήσει το κύρος της η πολιτεία έναντι των αξιωματικών και υπαξιωματικών των Ενόπλων Δυνάμεων, διότι οι απώλειες προσωπικού είναι μεγάλες.

Θεωρούμε αυτονόητο ότι δεν πρέπει να χρεώνονται οι παρεχόμενες υπηρεσίες σε στρατιωτικούς και συγγενείς εντός νοσοκομείων του ΕΟΠΥΥ ή του Στρατού και από συμβεβλημένους γιατρούς.

Σε ό,τι αφορά στα δελτία ταυτότητας, είναι θετικό το ότι αποφασίσατε τελικά να λάβουν όλοι τα αστυνομικά δελτία που είχαν καταθέσει. Όμως η φράση «αν δεν έχουν καταστραφεί» προκαλεί ήδη ερωτηματικά, δεδομένης και της συζήτησης για τον προσωπικό αριθμό. Θα υποχρεωθούν ορισμένοι επιλεκτικά να λάβουν νέα δελτία και τι θα υπάρχει σε αυτά;

Καταθέσαμε προσφάτως πρόταση νόμου για τη μη υποχρεωτική χρήση του προσωπικού αριθμού. Αν τα στελέχη των Ενόπλων Δυνάμεων εξαναγκαστούν να λάβουν νέες ταυτότητες, τι θα περιλαμβάνουν; Επί του παρόντος, το αγνοούμε. Ελπίζουμε να λάβουν όλοι τα αρχικά δελτία που κατέθεσαν στις υπηρεσίες τους. Πάντως οι ανησυχίες είναι εύλογες.

Τέλος, για το θέμα των ΑΣΕΙ και της νέας κατηγορίας διδασκόντων που επιχειρείται να δημιουργηθεί με ειδικά προνόμια και πάλι συναντούμε το ίδιο φαινόμενο, δηλαδή μια αρχικά σωστή σκέψη που πάει να υλοποιηθεί κακώς. Η σωστή σκέψη είναι ότι χρειάζεται ενίσχυση το προσωπικό των ΑΣΕΙ ειδικά το διδακτικό, αλλά η μέθοδος της καθηγητοποίησης 20-30, ενδεικτικός αριθμός ατόμων, δηλαδή αξιωματικών με διδακτορικά, δεν είναι ορθή.

Εφόσον ξεκινήσατε τις διαδικασίες πανεπιστημιοποίησής τους, πρέπει να ακολουθηθούν αξιοκρατικές διαδικασίες προκήρυξης θέσεων και αξιολόγησης με αντικειμενικά κριτήρια, παραδείγματος χάριν δημοσιεύσεις, άρθρα, εργασίες, βιογραφικά κ.λπ., αλλιώς θα πετύχετε μόνο κακές προσωρινές λύσεις. Η περίπτωση αυτή είναι περίπτωση ευνοιοκρατίας, δηλαδή το άλλο άκρο της αδικίας των αποφοίτων ΑΣΣΥ.

Ελπίζουμε και ευχόμαστε να επικρατήσει η αξιοκρατία και η χρηστή διοίκηση σε όλα τα ζητήματα που αφορούν τις Ένοπλες Δυνάμεις και τα στελέχη τους.

Για όλους αυτούς τους λόγους, καταψηφίζουμε το νομοσχέδιο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν συνεχίζουμε και καλούμε στο Βήμα τον ειδικό αγορητή της Κοινοβουλευτικής Ομάδας Πλεύση Ελευθερίας, τον κ. Αλέξανδρο Καζαμία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, και μετά ζητώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Μετά είναι από τους Σπαρτιάτες ο εισηγητής. Μετά την ολοκλήρωση των ομιλιών των ειδικών αγορητών, βεβαίως θα σας δώσουμε τον λόγο. Νομίζω έχει ειπωθεί αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τον έχω ζητήσει από πριν.

**ΠΡΟΕΔΡΕΥΩΝ (Γεώργιος Λαμπρούλης):** Από τον προηγούμενο προεδρεύοντα. Δεν νομίζω να αλλάζουμε σε κάτι.

Ελάτε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, κύριε Υπουργέ, λυπάμαι που θα ξεκινήσω έτσι, αλλά είμαι υποχρεωμένος να καταγγείλω εντονότατα όσα συνέβησαν από την αρχή της παρούσας συνεδρίασης εκ μέρους του κ. Κακλαμάνη, του Προέδρου της Βουλής, σε σχέση με την Πλεύση Ελευθερίας και με το γεγονός ότι ενώ προσπαθούμε από το πρωί να μιλήσουμε για διαδικαστικά θέματα, τα οποία έθεσε ο ίδιος με απαράδεκτη παρέμβαση που έκανε στο ξεκίνημα της συνεδρίασης και η Πρόεδρος της Πλεύσης Ελευθερίας ζήτησε τον λόγο επί της διαδικασίας, εγώ ζήτησα επί προσωπικού, αρνήθηκε να μας δώσει τη δυνατότητα και τη στιγμή που η κ. Κωνσταντοπούλου κάνει δηλώσεις στους δημοσιογράφους στέλνει συνεργάτες του με μαγνητόφωνα, ωτακουστές, για να παρακολουθούν τι λέει στους δημοσιογράφους.

Αυτές είναι απαράδεκτες πρακτικές από τη μία, να φιμώνει την Πλεύση Ελευθερίας μέσα στην Αίθουσα και από την άλλη, να την παρακολουθεί. Και λυπάμαι πάρα πολύ, αλλά πρόκειται για μέλος ενός κόμματος, το οποίο έχει μια μαύρη ιστορία στις παρακολουθήσεις των πολιτικών του αντιπάλων και αυτά τα φαινόμενα πρέπει να σταματήσουν.

Η ιστορία ξεκίνησε χθες, όταν παραβρεθήκαμε η κ. Καραγεωργοπούλου και εγώ μαζί με την Πρόεδρο της Πλεύσης Ελευθερίας στην αίθουσα 168, ζητώντας να δούμε τον πρωτότυπο σκληρό δίσκο με τον οποίο κατατέθηκε η δικογραφία για τα Τέμπη. Μάθαμε ότι το πρωτότυπο αυτό δεν παρέχεται στους Βουλευτές και δεν είναι διαθέσιμο και το καταγγείλαμε.

Οποιοσδήποτε πολίτης πάει σε ένα ΚΕΠ ή σε μια δημόσια υπηρεσία και δώσει φωτοτυπία της ταυτότητάς του, του ζητάνε να ελέγξουν το πρωτότυπο, γιατί πρέπει η γνησιότητα του αντιγράφου να ελέγχεται σε σχέση με το πρωτότυπο. Αυτό που παρέχεται στους Βουλευτές στην αίθουσα 168 είναι αντίγραφα, τα οποία ήταν αρκετές μέρες μετά που κατατέθηκε η δικογραφία στη Βουλή και θελήσαμε να δούμε την πρωτότυπη δικογραφία. Αυτή δεν παρέχεται. Αυτό καταγγείλαμε και ήρθε ο κ. Κακλαμάνης για δέκα λεπτά περίπου και παρουσίασε στο ξεκίνημα της συνεδρίασης ένα απαράδεκτο κατηγορητήριο για τις καταγγελίες που έκανε η Πλεύση Ελευθερίας σχετικά με αυτή τη διαδικασία.

Και πρέπει να πω ότι ενώ προσπαθούμε εδώ και δύο ώρες να μιλήσουμε επί της διαδικασίας αυτής και δεν μας δίνεται ο λόγος, ότι στην περίπτωση άλλων πολιτικών Αρχηγών έχει δοθεί ο λόγος στη διάρκεια των εισηγήσεων των εισηγητών ενός νομοσχεδίου, και εδώ γίνεται εξαίρεση. Και βεβαίως γίνεται εξαίρεση και για σεξιστικούς λόγους, τους οποίους πρέπει να υπογραμμίσουμε για να τους έχουμε όλοι υπ’ όψιν και να ξέρουμε ακριβώς τι γίνεται.

Η Πλεύση Ελευθερίας θα καταγγείλει πιο εκτεταμένα αυτά που κάνει ο Πρόεδρος της Βουλής σχετικά με τη δικογραφία για τα Τέμπη. Θα πάρει τον λόγο και η κ. Κωνσταντοπούλου μόλις τελειώσουν οι εισηγητές και θα δώσει λεπτομερέστερη εξήγηση του τι κάναμε και τι μας απαγορεύει ο Πρόεδρος της Βουλής να κάνουμε, αλλά στο ξεκίνημα της ομιλίας μου ήθελα να καταγγείλω αυτές τις πρακτικές και να πω ότι εμείς θα συνεχίσουμε να αντιστεκόμαστε και ζητάμε να δούμε την πρωτότυπη δικογραφία που έχει κατατεθεί στη Βουλή, η οποία δεν μας έχει δοθεί και δεν παρέχεται στους Βουλευτές. Αυτό είναι απαράδεκτο και θεωρούμε ότι πρόκειται για άλλη μία προσπάθεια, στο πλαίσιο της αλυσίδας των επεισοδίων της συγκάλυψης γύρω από αυτή την υπόθεση. Δεν θα πάψουμε να το λέμε, γιατί αυτή είναι η αλήθεια.

Και τέλος, να πω ότι είναι προσβλητικό ο κ. Κακλαμάνης να λέει ότι αυτό που ζητάμε, να δούμε την πρωτότυπη δικογραφία, είναι λέει κουτοπονηριές. Είναι ντροπή του που λέει αυτά τα πράγματα και χρησιμοποιεί τέτοιες εκφράσεις για μια αυτονόητη πράξη ελέγχου της γνησιότητας μιας δικογραφίας. Είναι στη δικαιοδοσία των Βουλευτών να το κάνουν, πρέπει να το κάνουμε και πρέπει η Βουλή να παρέχει αυτές τις δυνατότητες στους Βουλευτές.

Δεν μπορεί να κρύβεται πίσω από το γεγονός ότι θίχτηκε, όπως είπε, όταν ρωτήσαμε πού είναι το πρωτότυπο και θέλαμε να το ελέγξουμε σε σχέση με τα αντίγραφα. Δεν υπάρχει τίποτα που να θίγει κανέναν όταν ένας Βουλευτής ελέγχει τα έγγραφα που κατατίθενται, απόρρητα και επίσημα έγγραφα, μιας δικογραφίας. Είναι υποχρέωσή μας να το κάνουμε και δεν μπορεί ο Πρόεδρος της Βουλής να κρύβεται πίσω από το δάχτυλό του με τέτοιες δηλώσεις.

Έρχομαι τώρα στα θέματα του νομοσχεδίου και ξεκινώ με ένα ζήτημα το οποίο τέθηκε στη διάρκεια της τελευταίας επιτροπής για το νομοσχέδιο, που συνεδρίασε την περασμένη Δευτέρα, και πρέπει να πω ότι επανέρχομαι στο θέμα αυτό διότι ο κύριος Υφυπουργός κ. Δαβάκης, απάντησε στις διαμαρτυρίες της Πλεύσης Ελευθερίας που έγιναν στη διάρκεια αυτής της επιτροπής σχετικά με το γεγονός ότι διοργανώνεται τις μέρες αυτές στη χώρα μας μια έκθεση πολεμικού εξοπλισμού, η DΕFΕA, στην οποία συμμετέχει με τον μεγαλύτερο αριθμό συμμετοχών το κράτος του Ισραήλ, τριάντα τρεις, περισσότερες συμμετοχές ακόμη και από τις Ηνωμένες Πολιτείες.

Θέσαμε το θέμα ότι είναι σκανδαλώδες να ενθαρρύνονται κράτη τα οποία διαπράττουν γενοκτονία, όπως το Ισραήλ, τα οποία διαπράττουν εγκλήματα πολέμου στη Γάζα, να ενθαρρύνονται να έρχονται στη χώρα μας, να πουλάνε τα όπλα τους και με τον τρόπο αυτόν εμείς να χρηματοδοτούμε τη μηχανή του πολέμου και της καταστροφής που έχει προκαλέσει τον θάνατο πενήντα τριών χιλιάδων ανθρώπων, σε μεγάλο βαθμό παιδιών, στη Γάζα.

Η απάντηση του κ. Δαβάκη είναι ότι, λέει, εδώ και δεκαεπτά χρόνια, από το 2008, είναι σταθερή πολιτική της Κυβέρνησης να συνεργάζεται με το Ισραήλ. Και θέλω να πω ότι αυτό δεν είναι δικαιολογία. Το θέμα είναι ότι εδώ υπάρχει ένα θέμα πρώτης ηθικής τάξης όσον αφορά το γεγονός ότι ο Πρωθυπουργός του Ισραήλ καταζητείται από το Διεθνές Ποινικό Δικαστήριο, διαπράττει γενοκτονία και θα πρέπει, ακόμη και όταν αυτά τα θέματα αφορούν συμμάχους, να παίρνουμε μια ηθική στάση. Δεν μπορούμε να ενθαρρύνουμε αυτήν την πολιτική.

Και πρέπει να αναφέρω εδώ και στον κ. Δαβάκη ότι η πιο έγκριτη ίσως κεντροδεξιά εφημερίδα -δηλαδή οι ομοϊδεάτες σας- οι «Financial Times», χθες σε άρθρο με τίτλο «Η Δύση δεν μπορεί να συνεχίζει την ντροπιαστική της σιωπή για τη Γάζα». Και μεταξύ άλλων, το άρθρο λέει ότι οι ΗΠΑ και οι ευρωπαϊκές χώρες που προβάλλουν το Ισραήλ σε σύμμαχο και μοιράζονται τις αξίες τους με το ζόρι εκστομίζουν καταδικαστικές φράσεις για αυτά που διαπράττει το Ισραήλ στη Γάζα. Δηλαδή ακόμη και οι ομοϊδεάτες σας σας λένε ότι φτάνει πια η συνενοχή με τη γενοκτονία, φτάνει πια να λέτε ότι δεν θα μιλάμε γι’ αυτό το θέμα.

Ο κ. Δένδιας είπε σε μια προγενέστερη συνεδρίαση της επιτροπής ότι δεν είναι πολιτική της Κυβέρνησης να διακόψει τις αγορές όπλων από το Ισραήλ και του απαντήσαμε και τότε και του απαντούμε και τώρα ότι κι εσείς είστε μέρος της Κυβέρνησης, εισηγηθείτε το! Είναι πέραν των ορίων της στοιχειώδους ηθικής του Διεθνούς Δικαίου, το οποίο ο βασικός μας σύμμαχος στην εξωτερική πολιτική, να ενθαρρύνετε το κράτος αυτό να πουλάει όπλα και να έχει την πρώτη συμμετοχή σε έκθεση εξοπλισμών στη χώρα μας αυτές τις μέρες. Καταθέτω το σχετικό άρθρο των «Financial Times» στα Πρακτικά για να υπάρχει.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σχετικά με το ίδιο το νομοσχέδιο έχουμε συνοψίσει την κριτική μας σε τέσσερα σημεία. Το πρώτο αφορά το γεγονός ότι ενώ τα στρατιωτικά νοσοκομεία παραδοσιακά παρέχουν υψηλής ποιότητας υγειονομική περίθαλψη, όχι μόνο στον στρατό αλλά και στις οικογένειες των στρατιωτικών, ειπώθηκε στη διάρκεια της ακρόασης φορέων ότι τα στρατιωτικά νοσοκομεία παρέχουν υπηρεσίες σε ένα με δύο εκατομμύρια Έλληνες, γιατί είναι οι οικογένειες και οι συγγενείς των στρατιωτικών επίσης που τα επισκέπτονται, ενώ υπάρχει υψηλής ποιότητας παροχή υγειονομικής περίθαλψης, το νομοσχέδιο αυτό έρχεται και επιβάλλει στα νοσοκομεία αυτά να λειτουργούν πέραν του τακτικού ωραρίου, χωρίς όμως να προβλέπει την απαιτούμενη κάλυψη, είτε σε προσωπικό είτε σε μισθολογικές αυξήσεις, ούτως ώστε η λειτουργία αυτή, η εκτεταμένη λειτουργία που αναμένει το Υπουργείο να εισαγάγει στα νοσοκομεία, που προβλέπει το νομοσχέδιο, χωρίς αυτή να μπορεί να στηριχθεί επαρκώς από προσωπικό και από οικονομικούς πόρους.

Επιπλέον επικρίναμε το νομοσχέδιο, διότι σε αρκετά άρθρα του προσπαθεί να εμπορευματοποιήσει την υγεία. Κάνει λόγο συγκεκριμένα για τη λήψη αμοιβών από τα νοσοκομεία αυτά για την παροχή πέραν του ωραρίου υπηρεσιών υγείας.

Επίσης ασκήσαμε κριτική στο γεγονός ότι το νομοσχέδιο, αναφορικά με τις ανώτατες στρατιωτικές σχολές, προβλέπει την δημιουργία μιας νέας βαθμίδας καθηγητή, η οποία όμως δεν προβλέπει σε όλες τις περιπτώσεις αυτοί οι καθηγητές να έχουν τα απαιτούμενα προσόντα. Σε κάποιες περιπτώσεις το ζητά, σε κάποιες άλλες όχι.

Και τέλος, πρέπει να πω ότι στη διάρκεια της ακρόασης φορέων έγινε πλέον σαφές από τους εκπροσώπους των προσκεκλημένων φορέων, που έχουν πείρα για το πώς λειτουργούν τα στρατιωτικά νοσοκομεία, ότι υπάρχουν χρέη του ΕΟΠΥΥ προς τα στρατιωτικά νοσοκομεία και αυτά δεν έχουν εξοφληθεί. Αν είχαν εξοφληθεί, δεν θα χρειάζονταν πολλές από τις αλλαγές που πραγματοποιεί το νομοσχέδιο και με τις οποίες δημιουργεί πιέσεις και εντάσεις μέσα στα στρατιωτικά νοσοκομεία.

Επομένως, η Πλεύση Ελευθερίας πιστεύει ότι η προσέγγιση του νομοσχεδίου προσπαθεί να πραγματοποιήσει κάτι το οποίο δυνητικά θα ήταν αρνητικό. Δηλαδή αντί να μεταφέρει την καλή πρακτική από τα στρατιωτικά νοσοκομεία στο υπόλοιπο ΕΣΥ, καταφέρνει με τις ρυθμίσεις του το νομοσχέδιο αυτό να εισαγάγει προβλήματα από το ΕΣΥ στα στρατιωτικά νοσοκομεία. Και αυτό είναι κάτι το οποίο δεν θέλει κανείς.

Αναφορικά με τα άρθρα 3 και 4 για τη διανυκτέρευση των στρατιωτικών νοσοκομείων, πρέπει να πούμε εκεί ότι εισάγονται δεκαεξάωρες και οκτάωρες βάρδιες τη νύχτα, με σκοπό να λειτουργούν τα νοσοκομεία αυτά πέραν του τακτικού ωραρίου. Και ενώ τα άρθρα αυτά σαφώς αλλάζουν τις συνθήκες, δεν είναι επιπλέον σαφή. Λένε ότι είναι δυνατή η επέκταση του ωραρίου πέραν του τακτικού ωραρίου.

Επίσης, κάνουν λόγο συγκεκριμένα πολλές φορές, για την παροχή υπηρεσιών επί αμοιβή και οι υπηρεσίες αυτές ορίζονται ως διαγνωστικές, θεραπευτικές και επεμβατικές πράξεις, δηλαδή πιθανόν να έχουμε και χειρουργεία.

Η έκθεση του Υπουργείου που συνοδεύει το νομοσχέδιο και η οποία κατατέθηκε στο Γενικό Λογιστήριο του Κράτους, δηλαδή ο προϋπολογισμός, δείχνει στο άρθρο 25, που στηρίζει αυτές τις αλλαγές στα άρθρα 3 και 4, ότι τα ποσά που είναι διαθέσιμο να παράσχει το Υπουργείο Εθνικής Άμυνας είναι περιορισμένα και οι φορείς τα έχουν καταγγείλει. Θεωρούν ότι αν αυτά τα ποσά, συγκεκριμένα 2,8 εκατομμύρια, παρασχεθούν, οι υπερωρίες των γιατρών και των νοσηλευτών στα στρατιωτικά νοσοκομεία θα αμείβονται πολύ κατώτερα από ό,τι αμείβονται οι υπερωρίες στο ΕΣΥ. Αυτό, δημιουργεί, βεβαίως, ένα ισχυρό αντικίνητρο και πιέζει τους εργαζόμενους στα στρατιωτικά νοσοκομεία πέραν των δυνατοτήτων τους.

Θα επανέλθω σε κάποιες διατάξεις σχετικά με την αξιολόγηση, σχετικά με τον καθορισμό των κατηγοριών στρατιωτικών με οξεία κοινωνικά προβλήματα στη δευτερολογία μου, αλλά, θα ήθελα στον χρόνο που μου απομένει να αναφερθώ περιληπτικά σε δύο ακόμα σημεία.

Το ένα σχετίζεται με τις Μονάδες Φροντίδας Ηλικιωμένων στο ΝΙΜΤΣ, στα άρθρα 53 και 54. Προβλέπεται στο νομοσχέδιο να δημιουργηθούν αυτές οι μονάδες και πράγματι, εδώ έχουμε άλλο ένα παράδειγμα προθέσεων, οι οποίες όμως δεν υποστηρίζονται από την απαραίτητη μελέτη και από τον απαιτούμενο προϋπολογισμό. Αυτές οι Μονάδες Φροντίδας Ηλικιωμένων έχουν ζητηθεί πολύ καιρό από τους απόστρατους και από τους εκπροσώπους των απόστρατων. Ωστόσο, οι απόστρατοι στη διάρκεια ακρόασης φορέων ήταν καταπονημένοι για αυτά τα άρθρα. Το πρόβλημα που έθεσαν είναι ότι δεν έχει υπάρξει κατάλληλος σχεδιασμός. Ο χώρος του ΝΙΜΤΣ, κατά την άποψή τους, δεν είναι κατάλληλος. Επιπλέον, δεν υπάρχει πρόβλεψη ούτως ώστε αυτές οι Μονάδες Φροντίδας Ηλικιωμένων να περιλαμβάνουν και ηλικιωμένους από όλη την επικράτεια. Αφορούν μόνο την περιοχή της Αθήνας. Αυτά είναι προβλήματα, τα οποία διέπουν όλο το νομοσχέδιο όχι μόνο αυτό το σημείο. Δηλαδή, υπάρχουν και άλλα άρθρα όπου δεν προβλέπεται με επαρκή σχεδιασμό και με συγκεκριμένο τρόπο πώς θα λειτουργήσει η νέα δομή των στρατιωτικών νοσοκομείων.

Έρχομαι, τώρα, στο θέμα των Ανώτατων Στρατιωτικών Σχολών και πρέπει να πω ότι εκεί ο κ. Δαβάκης -είχα την τιμητική μου τη Δευτέρα στην ομιλία του κ. Δαβάκη, γιατί αναφέρθηκε σε εμένα αρκετές φορές-, είπε -διαβάζω από τα Πρακτικά- «λανθασμένες τοποθετήσεις πάλι από τον κ. Καζαμία», ότι δεν απαιτείται διδακτορικό για τη νέα αυτή βαθμίδα του Διδακτικού Ερευνητικού Επιστημονικού Προσωπικού που δημιουργεί το νομοσχέδιο.

Εγώ δεν είπα αυτό. Είπα συγκεκριμένα ότι σε κάποια γνωστικά πεδία δεν απαιτείται διδακτορικό, σύμφωνα με το συγκεκριμένο άρθρο 63. Σημαίνει αυτό ότι απαιτείται σε κάποια γνωστικά πεδία.

Το πρόβλημα εδώ ποιο είναι; Είναι πολλαπλό. Πρώτον, ότι υπάρχουν περιπτώσεις όπου σε κάποια γνωστικά πεδία θα γίνονται καθηγητές-μέλη ΔΕΠ χωρίς διδακτορικά, αυτό είπα. Δεύτερον, δεν ορίζονται τα γνωστικά πεδία, στα οποία αυτό θα γίνεται και θα πρέπει να ορίζονται συγκεκριμένα, να μην αιωρείται αυτό, ούτως ώστε να λειτουργεί ως παράθυρο για να γίνονται μέλη ΔΕΠ στις Ανώτατες Στρατιωτικές Σχολές άτομα τα οποία δεν έχουν διδακτορικό σε πάρα πολλούς κλάδους. Δεν είναι δόκιμο αυτό. Επιπλέον, ανέφερα και άλλα ζητήματα, όπως το γεγονός ότι ενώ ο επίσημος τίτλος αυτής της νέας βαθμίδας είναι Διδακτικό Ερευνητικό Επιστημονικό Προσωπικό, δεν υπάρχει ούτε προϋπόθεση τα άτομα αυτά να έχουν έργο στην έρευνα -γίνεται αναφορά σε έργο αλλά όχι στην έρευνα και θα πρέπει να είναι ερευνητικό- ούτε γίνεται αναφορά στην υποχρεωτική συμμετοχή τους στην έρευνα με ένα ποσοστό της εργασίας τους, όπως θα έπρεπε για μέλη ΔΕΠ, τα οποία είναι ερευνητικά. Εκεί είναι που διαφοροποιούνται από τα άλλα μέλη ΔΕΠ.

Πρέπει να πω ότι οι εκπρόσωποι των Στρατιωτικών Σχολών στην ακρόαση φορέων ήρθαν -και αυτό ήταν μια γενική στάση των εκπροσώπων των φορέων- και εξέφρασαν παράπονα για αυτό το άρθρο. Δεν το υποστήριξαν και μάλιστα, είπαν ότι συμφώνησαν με το Υπουργείο κάτι άλλο και τελικά, το άρθρο στο νομοσχέδιο εμφανίστηκε διαφορετικά. Επίσης, ανέφεραν το γεγονός ότι αυτή η νέα βαθμίδα θα περιλαμβάνει προσωπικό το οποίο είναι επί θητεία, δηλαδή θα είναι και μέλη ΔΕΠ και επί θητεία και αυτό δημιουργεί ένα ζήτημα.

Κλείνοντας, κύριε Πρόεδρε, στο άρθρο 80, στο οποίο αναφερθήκαμε πολλές φορές στη διάρκεια των επιτροπών, αυτό αφορά την προμήθεια διανομής νερού και την κάλυψη της προμήθειας διανομής νερού στη δομή φιλοξενίας -πρέπει να πω στην αφιλόξενη δομή φιλοξενίας- της Σάμου. Καλύπτεται με αυτό το άρθρο ένας προϋπολογισμός για την προμήθεια νερού από τον Μάιο του 2024, δηλαδή έναν χρόνο μετά.

Η δομή φιλοξενίας στη Σάμο έχει καταγγελθεί από δεκάδες ανθρωπιστικές οργανώσεις, ελληνικές και διεθνείς. Στην πρόσφατη έκθεση της Διεθνούς Αμνηστίας για τα δικαιώματα στη χώρα μας, προβάλει η δομή φιλοξενίας αιτούντων άσυλο στη Σάμο στο προοίμιο ως ένα πάρα πολύ σοβαρό ζήτημα, όπου επικρατούν συνθήκες που ισοδυναμούν, λέει η έκθεση, με παράνομη κράτηση. Υπάρχουν βεβαίως ελλείψεις σε τρόφιμα. Υπάρχει οξύς υποσιτισμός και παιδιών σε αυτή τη δομή. Υπάρχει έλλειψη παροχής νερού που έχει δημιουργήσει και δερματικές ασθένειες. Υπάρχει έλλειψη ρουχισμού. Τον χειμώνα τον πέρασαν οι άνθρωποι αυτοί -και υπολογίζονται κοντά στις τέσσερις στη Σάμο- με μία κουβέρτα ή πολλές φορές χωρίς καθόλου σκεπάσματα. Έχει καταντήσει η δομή φιλοξενίας της Σάμου ένα αίσχος για τη χώρα διεθνώς. Άρθρα πλέον αρχίζουν και εμφανίζονται στον Τύπο. Καταθέτω για τα Πρακτικά την ετήσια έκθεση της Διεθνούς Αμνηστίας για τη χώρα μας για το 2024 - 2025 και υπογραμμίζω ότι αφορά στη δομή της Σάμου.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Περιμένουμε να έρθει ο κ. Βορίδης αρκετές μέρες τώρα να υποστηρίξει αυτό το άρθρο, διότι το άρθρο αφορά το δικό του Υπουργείο, το Υπουργείο Μετανάστευσης και Ασύλου. Θα του θέσουμε τα ερωτήματα ξανά, πιο συγκεκριμένα, όταν παραβρεθεί επιτέλους στη συνεδρίασή μας. Πάντως πρέπει να πω ότι αυτό το άρθρο, το άρθρο 80, είναι ανεπαρκές. Δεν λέει τίποτα γιατί καθυστέρησε η κάλυψη του κόστους παροχής νερού. Δεν λέει τίποτα γιατί δεν παρέχονται τρόφιμα και άλλα είδη βασικής ανάγκης, ιατροφαρμακευτική περίθαλψη κ.ο.κ.. Θα τα θέσουμε αυτά στον κ. Βορίδη.

Κλείνοντας, κύριε Πρόεδρε -και ευχαριστώ για την ανοχή-, πρέπει να διαμαρτυρηθώ επίσης για το γεγονός ότι είχαμε και δύο τροπολογίες που έφτασαν χθες το βράδυ. Η μία είναι του Υπουργείου Εθνικής Άμυνας. Στη δευτερολογία μου θα έχω την ευκαιρία να αναφερθώ σε αυτές λεπτομερέστερα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στον επόμενο ειδικό αγορητή, να εγκρίνουμε μία άδεια απουσίας...

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, έχω ζητήσει τον λόγο!

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι παρακαλείτε;

**ΠΡΟΕΔΡΕΥΩΝ (Γεώργιος Λαμπρούλης):** …μία έγκριση απουσίας του Αντιπροέδρου.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Για ένα λεπτό, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Περιμένετε. Γιατί διακόπτετε; Φωνάζει ο ένας, φωνάζει ο άλλος, να βάλουμε μια τάξη, μια σειρά.

Έχουμε μια αίτηση άδειας ολιγοήμερης απουσίας στο εξωτερικό του κ. Πλακιωτάκη, του Α΄ Αντιπροέδρου της Βουλής, από 15-5-2025 έως 18-5-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Η Βουλή ενέκρινε τη ζητηθείσα άδεια.

Ζητήσατε τον λόγο, κύριε Υπουργέ, για ένα λεπτό, για μία παρέμβαση. Εκκρεμεί ο τελευταίος ειδικός αγορητής από τη σειρά των ομιλητών. Είναι κάτι σημαντικό;

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Κύριε Πρόεδρε, αισθάνομαι ότι πρέπει να απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, έχετε τον λόγο.

Κύριε Ζερβέα, μισό λεπτό, παρακαλώ.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Ο κ. Καζαμίας αναφέρθηκε δις σε εμένα. Κατ’ αρχάς όσον αφορά τη δεύτερη ανάγνωση, που ανέφερα, πράγματι, λανθασμένα είπατε στην πρώτη σας ομιλία του νομοσχεδίου, στην πρώτη συνεδρίαση, ότι δεν απαιτείται διδακτορικό. Έτσι είπατε, ότι δεν απαιτείται σε γνωστικά αντικείμενα. Έχω τα Πρακτικά. Παρότι εγώ δεν παραβλέπω τη συμβολή σας στη διαμόρφωση κάποιων θεμάτων και θα το δείτε στο μέλλον.

Το δεύτερο -δεν ήσασταν μέσα όταν μίλησα, αντιλαμβάνομαι και τον φόρτο εργασίας που έχετε- ήταν σχετικά με το Ισραήλ και τη στρατηγική σχέση που επί δεκαεπτά, δεκαοκτώ χρόνια, όπως είπα εγώ -και αυτό καταγγείλατε πολιτικά στην Αίθουσα-, διάφορες κυβερνήσεις υπηρέτησαν και αυτό δεν είναι δικαιολογία. Εγώ είπα και το συνεχίζω να το λέω ότι το υπηρέτησαν αυτό διάφορες κυβερνήσεις, μηδέ της Κυβέρνησης ΣΥΡΙΖΑ - ΑΝΕΛ την οποία γνωρίζετε, διότι αυτό επέτασσε το εθνικό συμφέρον.

Το εθνικό συμφέρον επιτάσσει μια τέτοια στρατηγικού τύπου σχέση με μια χώρα η οποία έχει ιδιαίτερες δεξιότητες και επιτυχίες στην αμυντική βιομηχανία. Και όταν μιλάμε για την αμυντική μας βιομηχανία και τα διάφορα εγγενή προβλήματα τα οποία έχει, πρέπει να λαμβάνουμε υπ’ όψιν σημαντικούς εταίρους, στρατηγικούς εταίρους, οι οποίοι μπορούν να μας παράσχουν και τεχνογνωσία και εμπειρία στον τομέα αυτόν, εμπειρία και τεχνογνωσία η οποία θα υπηρετεί πρωτίστως το εθνικό μας συμφέρον.

Δεν μιλούμε για τους μακρινούς «Financial Times». Μιλούμε για συγκεκριμένες καταστάσεις, οι οποίες δημιουργούν τέτοια προβλήματα.

Αυτά ήθελα, με όλη την εκτίμηση που τρέφω στο πρόσωπό σας.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», έξι μαθήτριες και μαθητές και δύο συνοδοί εκπαιδευτικοί από το 1ο Γενικό Λύκειο Κερατσινίου, καθώς και επτά μαθήτριες και μαθητές και δύο συνοδοί εκπαιδευτικοί από την Πορτογαλία, φιλοξενούμενοι στο πλαίσιο του προγράμματος Erasmus.

Bem Vindo στους Πορτογάλους!

(Χειροκροτήματα από όλες τις πτέρυγες της Βουλής)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί δίνετε τον λόγο σε Υφυπουργό και όχι σε Πρόεδρο κόμματος;

Κύριε Πρόεδρε, σας έχω ζητήσει τον λόγο. Γιατί δίνετε τον λόγο σε Υφυπουργό και δεν δίνετε σε Πρόεδρο κόμματος;

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, τον λόγο έχει τώρα ο ειδικός αγορητής από την Κοινοβουλευτική Ομάδα Σπαρτιάτες κ. Αλέξανδρος Ζερβέας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, γιατί δίνετε τον λόγο σε Υφυπουργό και δεν δίνετε σε Αρχηγό κόμματος;

**ΠΡΟΕΔΡΕΥΩΝ (Γεώργιος Λαμπρούλης):** Διότι έπρεπε να διευκρινίσει κάποια πράγματα, από ό,τι καταλάβατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ενώ εγώ που ζητώ τον λόγο εδώ και δύο ώρες δεν έπρεπε! Αυτό είναι το σύστημα.

Αυτοί είστε, κύριε! Δώστε στους Σπαρτιάτες…

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, σας παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δώστε στους Σπαρτιάτες…

**ΠΡΟΕΔΡΕΥΩΝ (Γεώργιος Λαμπρούλης):** Μα, εσείς δεν συνεννοηθήκατε πριν; Σε μένα καταλογίζετε ευθύνες;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ σας καταλογίζω ευθύνες;

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ τώρα! Με τον προηγούμενο Προεδρεύοντα και με τον Πρόεδρο της Βουλής δεν κάνατε συνεννόηση;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε, κύριε Πρόεδρε; Δύο ώρες ζητώ τον λόγο! Εσείς συνεννοείστε και συνεργάζεστε!

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, δεν μπαίνουμε σε περαιτέρω διάλογο.

Κύριε Ζερβέα, έχετε τον λόγο.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι Βουλευτές, σήμερα, καλούμαστε να ψηφίσουμε ή να καταψηφίσουμε το σχέδιο νόμου του Υπουργείου Άμυνας, με τίτλο «Ρύθμιση υγειονομικών θεμάτων των Ενόπλων Δυνάμεων και λοιπές διατάξεις».

Το υπό συζήτηση σχέδιο νόμου, κατά τη γνώμη μας, έχει και θετικά σημεία, αλλά και προβληματικά σημεία. Οι εκπρόσωποι των φορέων κατά την παρουσία τους στην επιτροπή μας διατύπωσαν και τους προβληματισμούς τους, αλλά και τις ανησυχίες τους για πάρα πολλά άρθρα του εν λόγω νομοσχεδίου.

Θα αρχίσω με τα θετικά, κατά τη γνώμη μας, σημεία του εν λόγω νομοσχεδίου. Η σύσταση Διακλαδικού Κέντρου Εκπαίδευσης Πολεμικού Τραύματος είναι, κατά τη γνώμη μας, από τα πιο σημαντικά σημεία. Πολύ θετική είναι και η πρόβλεψη για σύσταση ειδικότητας Επαγγελματία Οπλίτη Διασώστη στις Ένοπλες Δυνάμεις για την παροχή πρώτων βοηθειών.

Θετικότατη είναι και η πρόβλεψη περί ιδρύσεως και λειτουργίας Στεγών Υποστηριζόμενης Διαβίωσης ατόμων με αναπηρία από τις Ένοπλες Δυνάμεις. Επίσης, χαιρετίζουμε τη δυνατότητα ελεύθερης επιλογής ιατρού για την ιατρικώς υποβοηθούμενη αναπαραγωγή, όπως και την καθολική πρόσβαση Ελλήνων πολιτών στη Μονάδα Ιατρικώς Υποβοηθούμενης Αναπαραγωγής του Ναυτικού Νοσοκομείου Αθηνών, ιδίως όταν αντιμετωπίζουμε το μείζον ζήτημα της υπογεννητικότητας.

Προς τη σωστή κατεύθυνση θεωρούμε, επίσης, ότι κινούνται και όσα αναφέρονται στο άρθρο το σχετικό με το Κέντρο Ειδικής Φροντίδας Παιδιών Ενόπλων Δυνάμεων.

Θα συνεχίσω τώρα με τα σημεία του σχεδίου νόμου τα οποία μας προβλημάτισαν, όχι βεβαίως μόνο εμάς, αλλά και τους φορείς. Ως προς τη διανυκτέρευση των στρατιωτικών φαρμακείων και την κατ’ οίκον λήψη φαρμάκων υψηλού κόστους από το εν ενεργεία στρατιωτικό προσωπικό και τα προστατευόμενα μέλη του, τοποθετούμαστε θετικά, κατ’ αρχάς, με μία όμως προϋπόθεση, ότι το ήδη υπάρχον στρατιωτικό προσωπικό επαρκεί για την υλοποίηση της πρόβλεψης αυτής. Επίσης, πρέπει στη διάταξη αυτή να προστεθούν και οι απόστρατοι, όπως άλλωστε ζήτησαν και κατά τη διάρκεια της επιτροπής.

Όσον αφορά στην εξυπηρέτηση έκτακτων και επιτακτικών αναγκών μονάδων του Εθνικού Συστήματος Υγείας και την απόσπαση ειδικών στρατιωτικών ιατρών σε μονάδες του Εθνικού Συστήματος Υγείας για την κάλυψη των αναγκών αυτών, υπό την προϋπόθεση ότι δεν θα διαταράσσεται η εύρυθμη λειτουργία των στρατιωτικών νοσοκομείων, έχουμε ένσταση ως προς το σημείο τού ποιος θα ορίζει και με ποιες επιστημονικές μεθόδους το εάν η απόσπαση των ιατρών αυτών θα διαταράσσει ή μη τη λειτουργία των στρατιωτικών νοσοκομείων.

Το άρθρο περί αξιολόγησης της ποιότητας των παρεχόμενων υπηρεσιών υγείας από τα στρατιωτικά νοσοκομεία θεωρούμε ότι είναι πολύ γενικό και αόριστο. Θα πρέπει, κατά τη γνώμη μας, να οριστούν συγκεκριμένα διεθνή επιστημονικά πρότυπα και να οριστούν συγκεκριμένοι εξειδικευμένοι φορείς, οι οποίοι θα ασχοληθούν με το έργο της αξιολόγησης.

Όσον αφορά στη δυνατότητα διακλαδικής στελέχωσης για κάλυψη υπηρεσιακών αναγκών, δηλαδή τη δυνατότητα διαθέσεως ή αποσπάσεως στελεχών του Υγειονομικού σε άλλο κλάδο από αυτόν που υπηρετούν, είμαστε αντίθετοι, επειδή πιστεύουμε ότι κάθε όπλο έχει τις δικές του ανάγκες σε ειδικότητες και θεωρούμε ότι οι μετακινήσεις αυτές θα διαταράξουν τον προγραμματισμό του κάθε κλάδου.

Αναφορικά με τον υποχρεωτικό χρόνο παραμονής των αξιωματικών του Υγειονομικού στις Ένοπλες Δυνάμεις, πιστεύουμε ότι το χρονικό όριο των πέντε ετών είναι χαμηλό και πρέπει να είναι ανάλογο με ό,τι ισχύει για τους άλλους μόνιμους αξιωματικούς. Αλλιώς, εμμέσως δίνεται ένα κίνητρο αποχωρήσεως αυτών από τις Ένοπλες Δυνάμεις.

Η αποζημίωση των εφημεριών, επίσης, όπως αναγράφεται στο άρθρο 25, πρέπει να είναι αντίστοιχη με αυτή των ιατρών του Εθνικού Συστήματος Υγείας και ως προς τη διεύρυνση των δυνατοτήτων υγειονομικής περιθάλψεως των στρατιωτικών, θεωρούμε ότι η πραγματοποίηση διαγνωστικών εξετάσεων σε ιδιωτικές κλινικές ή εργαστήρια ναι μεν θα αποσυμφορήσει τα στρατιωτικά νοσοκομεία, όπως αναγράφεται μέσα και υπονοείται ότι αυτός είναι ο στόχος του εν λόγω άρθρου του νομοσχεδίου. Όμως, κατά τη γνώμη μας, θα θέσει σε κίνδυνο τη διαφύλαξη των πληροφοριών που σχετίζονται με την υγεία των στελεχών των Ενόπλων Δυνάμεων.

Αναφορικά με το άρθρο 72, το οποίο κάνει λόγο για την τάξη των ΕΠΟΠ, των Επαγγελματιών Οπλιτών, υπάρχουν, κατά τη γνώμη μας, δυσμενείς προβλέψεις για αυτούς ως προς τον συνολικό χρόνο υπηρεσίας τους και ζητούμε να αποσυρθεί και να επανέλθει σε ένα άλλο νομοσχέδιο του Υπουργείου Άμυνας, όταν θα έχουμε λάβει και θα έχουμε και τις δικές τους προτάσεις επί του ζητήματος.

Για τους αποφοίτους ΑΣΣΥ, θεωρούμε ότι όλοι οι απόφοιτοι των ΑΣΣΥ πρέπει να έχουν τον καταληκτικό βαθμό του Συνταγματάρχη, χωρίς να προαπαιτείται η απόκτηση πτυχίου ΑΕΙ. Και δεύτερον, θεωρούμε ότι η διεύρυνση του πεδίου εφαρμογής του άρθρου 37 του ν.4494/2017 πρέπει να γίνει, ώστε να υπαχθούν στον ν.2439/1996 και οι απόφοιτοι ΑΣΣΥ καταταγέντες τα έτη 1994, 1995 και 1996. Και ζητούμε σε ένα νομοσχέδιο που θα έρθει προσεχώς από το Υπουργείο Άμυνας να ικανοποιηθούν τα αιτήματα αυτά.

Έρχομαι τέλος στα τρία ζητήματα τα οποία θέσαμε και στην επιτροπή και τα οποία θεωρούμε τα πιο βασικά και τα πιο προβληματικά, των οποίων η ικανοποίηση ή μη θα έχει ως αποτέλεσμα την υπερψήφιση ή καταψήφιση του νομοσχεδίου εκ μέρους μας.

Το πρώτο σημείο αφορά τη λειτουργία των στρατιωτικών νοσοκομείων πέραν του τακτικού ωραρίου. Στις επιτροπές ήμασταν οι μόνοι που το θέσαμε ευθέως και επιτακτικώς. Σήμερα είδα στη συζήτηση της Ολομέλειας ότι το έθεσαν και άλλες πτέρυγες και χαίρομαι γι’ αυτό. Γίνεται, λοιπόν, εκεί λόγος για τη δυνατότητα πραγματοποίησης διαγνωστικών, θεραπευτικών και επεμβατικών πράξεων σε ιδιώτες πέραν του τακτικού ωραρίου, υπό την προϋπόθεση ότι αυτοί ή οι ασφαλιστικοί φορείς τους θα καλύπτουν το κόστος των πράξεων αυτών.

Επίσης, στο ίδιο άρθρο δίνεται η δυνατότητα στους διοικητές των στρατιωτικών νοσοκομείων να συνάπτουν συμβάσεις με ασφαλιστικούς φορείς και ιδιωτικές ασφαλιστικές εταιρείες για την κάλυψη των ιατρικών υπηρεσιών που παρέχονται στους ασφαλισμένους τους. Θεωρούμε ότι οι διατάξεις αυτές θα διαταράξουν την εύρυθμη λειτουργία των στρατιωτικών νοσοκομείων, ιδίως όταν υπάρχει παραδοχή εκ μέρους του Υπουργείου Άμυνας για την ύπαρξη ελλείψεων στο ιατρικό και νοσηλευτικό προσωπικό.

Επίσης, κατά τη γνώμη μας, τίθεται μείζον ζήτημα όσον αφορά τη διασφάλιση του απορρήτου των ιατρικών και άλλων ευαίσθητων πληροφοριών και δεδομένων, αφού θα επιτρέπεται η παρουσία ιδιωτών στα στρατιωτικά νοσοκομεία.

Είναι θέση μας ότι τα στρατιωτικά νοσοκομεία οφείλουν να καλύπτουν τις ιατρικές ανάγκες των εν ενεργεία στελεχών, των αποστράτων και των οικογενειών τους και των στρατευσίμων. Κατά τη γνώμη μας, σε κανέναν άλλον δεν πρέπει να παρέχονται ιατρικές υπηρεσίες οποιουδήποτε είδους στα στρατιωτικά νοσοκομεία. Τα στρατιωτικά νοσοκομεία λειτουργούν ως στρατιωτικές μονάδες και πρέπει να εξακολουθήσουν να λειτουργούν ως στρατιωτικές μονάδες.

Πολύ φοβάμαι ότι η λειτουργία των απογευματινών ιατρείων είναι το πρώτο βήμα για να ενταχθούν τα στρατιωτικά νοσοκομεία στο ΕΣΥ. Το θέμα δεν είναι να λύσουμε τα προβλήματα του Εθνικού Συστήματος Υγείας μέσω των στρατιωτικών νοσοκομείων. Το θέμα είναι να βελτιώσουμε τις υπηρεσίες του Εθνικού Συστήματος Υγείας και να μην υποβαθμίσουμε τις υπηρεσίες που παρέχονται από τα στρατιωτικά νοσοκομεία.

Δεύτερο σημείο ενστάσεώς μας είναι το άρθρο 45. Θα αναλύσω σε λίγο τους λόγους για τους οποίους έχουμε την ένσταση. Ο κύριος Υφυπουργός στην αρμόδια επιτροπή μας διαβεβαίωσε -προς τιμήν του- ότι θα λάβει υπ’ όψιν τις παρατηρήσεις μας και θα υπάρξει διόρθωση. Αυτή είναι και η λειτουργία των επιτροπών, να γίνονται διορθωτικές κινήσεις όταν το επιτάσσει η λογική.

Το άρθρο, λοιπόν, αυτό κάνει λόγο για τις παρεχόμενες διευκολύνσεις στο στρατιωτικό προσωπικό που έχει σύζυγο ή τέκνο με δυσίατη ή ανίατη πάθηση. Γίναμε δέκτες πάρα πολλών παραπόνων για το εν λόγω άρθρο. Πού έγκειται το πρόβλημα; Ενώ γίνεται λόγος για συνολικό ποσοστό αναπηρίας 67% και άνω συζύγου ή τέκνου, ώστε να είναι δυνατή η μετάθεση του στρατιωτικού και να βρίσκεται στο πλευρό της γυναίκας ή τέκνου του, έχει ψηφιστεί υπουργική απόφαση με ΦΕΚ 3267/Β/17-5-2023, με τίτλο: «Ευεργετικά μέτρα και διοικητικές διευκολύνσεις για το προσωπικό των Ενόπλων Δυνάμεων», όπου έχει προστεθεί, όσον αφορά τους ενήλικες, η προϋπόθεση της ανικανότητας για κάθε βιοποριστικό επάγγελμα ή εργασία, ώστε να χαρακτηρίζεται ένα άτομο ως ΑμεΑ.

Τι γίνεται τώρα; Όταν πηγαίνουν οι σύζυγοι των στελεχών με αναπηρία άνω του 67% να περάσουν επιτροπή στα Κέντρα Πιστοποίησης Αναπηρίας, δεν επιτρέπεται η αναγραφή της ανικανότητας για εργασία, καθώς υπάρχει μία εντολή από την Ευρωπαϊκή Ένωση η οποία θεωρεί ότι αυτή η φράση είναι ρατσιστική και δεν πρέπει να αναγράφεται. Αποτέλεσμα της μη αναγραφής είναι να μη γίνονται δεκτές οι αιτήσεις των ενδιαφερομένων από τις αρχές των Ενόπλων Δυνάμεων.

Επομένως, η πρότασή μας ήταν -και όπως διαβεβαίωσε ο κύριος Υφυπουργός θα τη δούμε να έχει υλοποιηθεί- ότι ή πρέπει να αλλάξει το ΦΕΚ του 2023 ή στο άρθρο 45 να ορίζεται ρητώς ότι δεν απαιτείται έγγραφο που να πιστοποιεί την ανικανότητα προς εργασία και ότι αρκεί μόνο η βεβαίωση από την αρμόδια υπηρεσία για ύπαρξη αναπηρίας 67% στον ή στην σύζυγο του στελέχους, ώστε να είναι σε θέση να τύχει κοινωνός των ευεργετικών διατάξεων του άρθρου 45.

Τρίτο σημείο διαφωνίας μας αποτελεί η σύσταση διακλαδικής Μονάδας Φροντίδας Ηλικιωμένων στο Νοσηλευτικό Ίδρυμα Μετοχικού Ταμείου Στρατού. Ως ιδέα είναι θετική, όμως, πάρα πολλοί εκπρόσωποι των φορέων εξέφρασαν τον προβληματισμό τους ως προς την υλοποίησή της. Χαρακτηριστικά αναφέρθηκε ότι δεν ερωτήθηκε το Διοικητικό Συμβούλιο του Νοσηλευτικού Ιδρύματος για τη σύσταση μονάδας, ενώ υπάρχουν πολλά αναπάντητα ερωτήματα ως προς το ποιους θα καλύπτει και αν μπορεί το ΝΙΜΤΣ να ανταπεξέλθει στην πρόκληση αυτή.

Συντασσόμενοι, λοιπόν, με τους φορείς, ζητούμε την απόσυρση του άρθρου αυτού και την επαναφορά του σε κάποιο άλλο νομοσχέδιο, όταν θα έχουν εξεταστεί όλοι οι παράμετροι.

Τέλος, επειδή κάποιοι έκαναν λόγο για τη συμμετοχή ισραηλινών εταιρειών στην έκθεση πολεμικού υλικού που διοργανώνεται αυτές τις ημέρες, θεωρούμε ότι η συμμαχία του Ισραήλ με τη χώρα μας είναι στρατηγικής σημασίας και είναι…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πείτε τα! Δείξτε ποιοι είστε!

**ΑΛΕΞΑΝΔΡΟΣ ΖΕΡΒΕΑΣ:** Ναι, ναι, κυρία Κωνσταντοπούλου! Βεβαίως και τα λέω! Βεβαίως δείχνω! Ασφαλώς και δείχνω ποιος είμαι, κυρία Κωνσταντοπούλου!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γενοκτονία διαπράττει το κράτος του Ισραήλ!

**ΑΛΕΞΑΝΔΡΟΣ ΖΕΡΒΕΑΣ:** Ναι, ναι! Ό,τι πείτε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καταζητούμενος είναι ο Νετανιάχου!

**ΑΛΕΞΑΝΔΡΟΣ ΖΕΡΒΕΑΣ:** Να τον συλλάβετε εσείς!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε!

**ΠΕΤΡΟΣ ΔΗΜΗΤΡΙΑΔΗΣ:** Για την Κύπρο δεν μιλάτε! Για την Κύπρο δεν μιλάτε!

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ ησυχία!

Συνεχίστε, κύριε Ζερβέα, και ολοκληρώστε.

**ΑΛΕΞΑΝΔΡΟΣ ΖΕΡΒΕΑΣ:** Είναι υπαρξιακής σημασίας και για τα δύο έθνη αυτή η συνεργασία και πρέπει με οποιονδήποτε τρόπο να γίνει πιο στενή, ώστε να αντιμετωπίσουμε τη μεγάλη απειλή για την ανθρωπότητα που είναι το σουνιτικό Ισλάμ.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Πριν περάσουμε στον κατάλογο των ομιλητών, θα δώσω τον λόγο στην Πρόεδρο της Κοινοβουλευτικής Ομάδας Πλεύση Ελευθερίας κ. Ζωή Κωνσταντοπούλου, για μια παρέμβαση -έτσι δεν είναι, κυρία Πρόεδρε;-, όχι ομιλία.

**ΛΙΑΝΑ ΚΑΝΕΛΛΗ:** Πέντε λεπτά λέει το χρονόμετρο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με το που ανεβαίνω στο Βήμα, ακούω την κυρία Κανέλλη, τη γνωστή συκοφάντρια, να λέει: «Πέντε λεπτά λέει το χρονόμετρο».

Αυτό το λέω, για να μην έχει κανείς αμφιβολία για το ποιοι είναι το σύστημα και πώς το σύστημα λειτουργεί και πώς το σύστημα με αντιπροέδρους από τη Νέα Δημοκρατία και το ΚΚΕ, εδώ και δυόμισι ώρες που ζητώ τον λόγο για σοβαρότατο ζήτημα που έχει προκύψει από το πρωί και αφορά τη δικογραφία για το έγκλημα των Τεμπών, αφορά πενήντα επτά νεκρούς ανθρώπους, εκ των οποίων τριάντα ένα παιδιά για τα οποία δεν θα υπακούσω σε κανένα χρονόμετρο και κυρίως σε κανέναν όψιμο επαναστάτη που ξεκίνησε καριέρα επί χούντας, επί δύο ώρες και σαράντα πέντε λεπτά ως Αρχηγός κοινοβουλευτικού κόμματος και ως η μοναδική γυναίκα Αρχηγός και ως η Αρχηγός εναντίον της οποίας ο Πρόεδρος της Βουλής επί δέκα λεπτά πήρε τον λόγο, επί δέκα λεπτά το πρωί, καταφερόμενος εναντίον μου με ύβρεις, με συκοφαντίες και με αυτά ακριβώς που είπατε μόλις πριν από λίγο, κυρία Κανέλλη, για το χρονόμετρο, επί δύο ώρες και σαράντα πέντε λεπτά ζητώ τον λόγο εδώ μέσα στη Βουλή ως Αρχηγός εκλεγμένου κόμματος, επί δύο ώρες και σαράντα πέντε λεπτά ζητώ τον λόγο ως Αρχηγός εκλεγμένου κόμματος εδώ στη Βουλή και επί δύο ώρες και σαράντα πέντε λεπτά εμποδίζομαι να λάβω τον λόγο για να κάνουν «πάρτι» η «Ομάδα Αλήθειας» και τα πληρωμένα δημοσιεύματα που θα αναπαράγουν μόνον ό,τι λέει η Κυβέρνηση, μόνον ότι λέει ο κ. Μητσοτάκης. Επί δύο ώρες και σαράντα πέντε λεπτά! Και δεν θα καταγράψουν αυτό το οποίο πρέπει να καταγραφεί, ότι δηλαδή ο Πρόεδρος της Βουλής ανέβηκε στο Βήμα και στην Έδρα το πρωί για να επιτεθεί στην Πλεύση Ελευθερίας και σε μένα, για να συκοφαντήσει τον αγώνα για δικαιοσύνη για το έγκλημα των Τεμπών, για να κάνει φθηνή προπαγάνδα για το πώς η Ζωή Κωνσταντοπούλου μιλάει πολύ, με το χρονόμετρο, και για να αποπροσανατολίσει από αυτό που πραγματικά συμβαίνει, ότι δηλαδή ενώ έχει διαβιβασθεί ολόκληρη η ποινική δικογραφία των Τεμπών από τον Εφέτη Ειδικό Ανακριτή εδώ στη Βουλή, πράγμα το οποίο θέτει αμέσως το ζήτημα ποινικής ευθύνης του κ. Μητσοτάκη, του κ. Καραμανλή και πολλών άλλων υπουργικών προσώπων, η δικογραφία αυτή δεν είναι προσβάσιμη, αντίθετα με όσα είπε πριν από επτά ημέρες ο κ. Κακλαμάνης. Δεν είναι προσβάσιμη στους Βουλευτές.

Δεν είναι προσβάσιμο ούτε το πρωτότυπο, κυρία Ακρίτα, ναι.

**ΕΛΕΝΑ ΑΚΡΙΤΑ:** Εγώ πώς τη διάβασα;

**ΑΘΑΝΑΣΙΟΣ ΧΑΛΚΙΑΣ:** Κι εγώ τη διάβασα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Διαβάσατε αντίγραφα τα οποία είναι δημιουργημένα στις 29 Απριλίου. Δεν γνωρίζουμε εάν είναι πλήρη σε σχέση με αυτά τα οποία έχει διαβιβάσει ο ανακριτής. Γνωρίζουμε ότι δεν είναι τα πρωτότυπα ηλεκτρονικά αρχεία, διότι έχουν πολύ μεταγενέστερη ημερομηνία εγγραφής. Δεν γνωρίζουμε αν είναι όλα. Και βεβαίως γνωρίζουμε ότι αυτοί που τα κάνουν αυτά είναι μια Κυβέρνηση η οποία παρενέβη στο ηχητικό υλικό αμέσως και διοχετεύτηκε, υποτίθεται ανωνύμως, στο «Πρώτο Θέμα» πλαστογραφημένο ηχητικό για να υποστηρίξει την πρωθυπουργική θεωρία του ανθρώπινου λάθους, παρενέβη στον τόπο του εγκλήματος και τον μπάζωσε από την πρώτη στιγμή για να μην εντοπισθεί το παράνομο και εύφλεκτο υλικό από το οποίο έχασαν τη ζωή τους παιδιά που είχαν επιζήσει και δεν είχαν οξυγόνο, την ώρα που κάποιοι είναι στις βίλες τους και κοιτάνε το χρονόμετρο, μια Κυβέρνηση η οποία έστειλε ειδικούς ιατροδικαστές, κύριε Βλαχάκο, τον κ. Καρακούκη, που η ενεργοποίησή του στο μπάζωμα είναι από την εποχή των Ιμίων και της κατάρριψης του ελικοπτέρου που ο Καρακούκης το εμφάνισε ατύχημα. Αυτός είναι ο εκλεκτός της Κυβέρνησης τον οποίο εμπιστεύθηκε ο κ. Μητσοτάκης για να εγγυηθεί ότι δεν θα υπάρξει καμία ιατροδικαστική και εγκληματολογική διερεύνηση, μια Κυβέρνηση η οποία έχει καταληφθεί να συμμετέχει σε πλείστες διαδικασίες συγκάλυψης, μιας Κυβέρνησης που το τελευταίο διάστημα βασίζεται σε κάποια βίντεο που βρήκε ο κ. Πορτοσάλτε και παρουσίασε και ήδη εδώ και πέντε μέρες αποδείχθηκε πλήρως ότι αυτά είναι πλαστά, ότι και αυτά είναι πλαστά, μιας Κυβέρνησης η οποία έχει καταληφθεί, και ο κ. Μητσοτάκης έχει καταληφθεί, να παρακολουθεί τους Υπουργούς του με μεθόδους παρακράτους και χούντας και αυτήν τη στιγμή δεν ελέγχεται ούτε ο ίδιος, δεν ελέγχεται κανένας κυβερνητικός και κρατικός παράγοντας, αλλά ελέγχονται κάποιοι ιδιώτες για δήθεν πλημμέλημα στο Μονομελές Πλημμελειοδικείο.

Αυτή η Κυβέρνηση, λοιπόν, αυτήν τη στιγμή για πρώτη φορά προσπαθεί μπροστά στα μάτια της κοινωνίας να νομιμοποιήσει τη συγκάλυψη και την αλλοίωση ακόμη και του ανακριτικού υλικού. Πομπωδώς είπε ο κ. Κακλαμάνης ότι για πρώτη φορά θα έχουμε αίθουσα, για πρώτη φορά όλα προσβάσιμα. Κι όμως αυτά που είναι προσβάσιμα δεν ξέρουμε ποιος τα δημιούργησε. Ξέρουμε όμως ότι δημιουργήθηκαν 29 Απριλίου, πέντε μέρες μετά από όταν έφυγε ο φάκελος από τον ανακριτή, όπως λένε. Αυτά που είναι προσβάσιμα ξέρουμε ότι δεν είναι πλήρη. Αυτά που είναι προσβάσιμα έχω τη δυνατότητα να ξέρω ότι έχουν άλλη μορφή από την ηλεκτρονική μορφή που έχουν τα αρχεία που ως συνήγορος στην υπόθεση των Τεμπών έχω από την υπόθεση σε προγενέστερο χρόνο. Αυτήν τη στιγμή ξέρουμε επίσης ότι ζητήσαμε, ζήτησα εγώ με τους δύο Κοινοβουλευτικούς μας Εκπροσώπους, τον κ. Καζαμία και την κ. Καραγεωργοπούλου, να δούμε το πρωτότυπο υλικό. Και μας δόθηκαν διακόσιες τυπωμένες σελίδες μόνον από τις πάνω από εκατό χιλιάδες που υπολογίζουμε ότι είναι το υλικό. Και όταν είπαμε «μα, πού είναι το υπόλοιπο πρωτότυπο;» μας απάντησαν «τι εννοείτε;». Και είπα: «Ο φάκελος της διαβίβασης», στοιχείο που τηρείται υποχρεωτικά στην προανάκριση και σε όλη την προδικασία. Είπα: «Πού είναι ο φάκελος της διαβίβασης;». «Τον καταστρέψαμε, τον πετάξαμε». «Καταστρέψατε τον φάκελο της διαβίβασης;». «Ναι, τι να τον κάνετε;».

Σε κάθε δικογραφία και στην τελευταία δικογραφία στο Μονομελές Πλημμελειοδικείο υπάρχουν μέσα και τηρούνται όλοι οι διαβιβαστικοί φάκελοι και οι φάκελοι ακόμη από τις κλήσεις των μαρτύρων, διότι όλα αυτά είναι στοιχεία της δικογραφίας.

Πέταξαν, λοιπόν, τον φάκελο και αντέγραψαν. Ποιος; Δεν ξέρουμε. Δεν ξέρουμε. «Υπάρχει πρωτόκολλο αντιγραφής που να βεβαιώνει ότι αντιγράφηκαν όλα, από ποιον και ποιος παίρνει την ευθύνη;». «Δεν υπάρχει». «Έχετε το πρωτότυπο, τον υλικό φορέα, για να δούμε στο πρωτότυπο τι υπάρχει και να ζητήσουμε και ένα αντίγραφο από αυτό το πρωτότυπο για να ξέρουμε ότι είναι πράγματι πλήρες;». «Όχι, δεν μπορείτε να το λάβετε». «Γιατί δεν μπορούμε να το λάβουμε;». «Με εντολή του Προέδρου της Βουλής». Σε όλες τις περιστάσεις που έχουν διαβιβαστεί ηλεκτρονικά αρχεία και ηλεκτρονικά αποτυπωμένες δικογραφίες το πρωτότυπο είτε είναι στικ είτε είναι σκληρός δίσκος, όποια μορφή κι αν έχει, είναι προσβάσιμο και μπορεί να δει ο Βουλευτής τι διαβιβάστηκε, εάν λέει κάτι πάνω, τι είναι, τι χωρητικότητα και άρα και τι αρχεία έχει μέσα.

Δεν σας προβληματίζει, κύριοι που κοιτάτε το χρονόμετρο;

Γιατί όπως κοιτάτε το χρονόμετρο για τα πέντε λεπτά τα δικά μου, δεν είδα να προβληματίζεστε που έχει περάσει ένας μήνας από τις 11 Απριλίου, όταν η Κυβέρνηση «μπάζωσε» την Προανακριτική Επιτροπή. «Μπάζωσε» την Προανακριτική Επιτροπή για να κάνουν τι; Για να πάνε στον φυσικό δικαστή! «Φυσικό δικαστή, φυσικό δικαστή, φυσικό δικαστή, θα πει η Δικαιοσύνη!».

Πού ’ν ’την; Πού είναι το ρολόι σας; Πού είναι το χρονόμετρο; Ένας μήνας έχει περάσει και ο φυσικός δικαστής δεν υπάρχει. Δεν υπάρχει! Γιατί δεν υπάρχει; Γιατί για να υπάρξει, πρέπει να κάνει ενέργεια ο Υπουργός Δικαιοσύνης, ο πολύς κ. Φλωρίδης. Τι ενέργεια πρέπει να κάνει; Πάρα πολύ σύνθετη, ακούστε την. Πρέπει να στείλει τον κατάλογο των δικαστών στον Πρόεδρο της Βουλής, για να γίνει κλήρωση και δεν τον στέλνει. Ρωτούσα χτες αν τον έστειλε και μου απάντησε ο Υφυπουργός: «Νομίζω τον έστειλε ο Υπουργός». Επί έναν μήνα δεν στέλνει τον κατάλογο. Τι φαντάζεστε ότι γίνεται σε αυτόν τον μήνα;

Εγώ φαντάζομαι ότι γίνονται επαφές με τους αρεοπαγίτες και φαντάζομαι επίσης ότι εν όψει του ότι στις 30 Ιουνίου λήγει η θητεία της κ. Κλάπα και της κ. Αδειλίνη, καθώς επίσης αρκετών αντιπροέδρων, οι διαπραγματεύσεις και οι επαφές που γίνονται από την Κυβέρνηση και δεν στέλνει τον κατάλογο έχουν να κάνουν και με το προσδόκιμο της προαγωγής. Διότι τα ονόματα των δικαστών που θα διαβιβαστούν από τον κ. Φλωρίδη υποχρεωτικά -γιατί είναι γνωστό, είναι αντικειμενικό το ποιοι θα διαβιβαστούν- είναι ταυτόχρονα ονόματα από τα οποία θα επιλεγούν οι επόμενοι δικαστές και εισαγγελείς για τις ηγετικές θέσεις της Δικαιοσύνης.

Τώρα μήπως καταλάβατε σε ποιον βαθμό οργιάζουν οι μεθοδεύσεις, γιατί έχει ανάγκη ο κ. Κακλαμάνης και ο κ. Μητσοτάκης την Ομάδα Αλήθειας, την προπαγάνδα; Αλλά όχι μόνο αυτό, δεν έχουν ανάγκη μόνο αυτό. Έχουν ανάγκη και εσάς και τον προηγούμενο να εμποδίζει να μιλήσω επί δυόμισι ώρες και να μη δίνουν τον λόγο σε πολιτική Αρχηγό που ζητάει τον λόγο στην έναρξη της συνεδρίασης, ενώ δίνεται παραδοσιακά -το ξέρετε όλοι οι Κοινοβουλευτικοί Εκπρόσωποι- ακόμα και σε Κοινοβουλευτικούς Εκπροσώπους στην έναρξη της συνεδρίασης, όχι μόνο σε Αρχηγό.

Και βεβαίως στη διάρκεια της τοποθέτησης των εισηγητών έχει μιλήσει ο Μητσοτάκης και διέκοψε όλη τη διαδικασία. Αλλά δεν ήταν κανείς με ρολόι από κάτω να του λέει «τόσα λεπτά έχεις» ούτε όταν μίλησε δυόμισι φορές το χρόνο που εδικαιούτο, γιατί δεν ενοχλεί ο κ. Μητσοτάκης και είναι φίλη μας η Ντόρα! Έτσι δεν είναι; Έτσι είναι. Για να ξέρουμε ποιο είναι το σύστημα και ποιος και πώς λειτουργεί το σύστημα.

Εγώ πάλι, επειδή δεν έχω φίλο κανέναν που συγκαλύπτει ευθύνες για θανάτους, κανέναν που το αυτοκίνητό του το βουλευτικό, το συνοδευτικό, σκότωσε παιδί μπροστά στη Βουλή και τα καλύψανε και ακόμα και τις κάμερες δεν δώσανε, δεν έχω κανέναν λόγο να παρέχω τέτοιες υπηρεσίες στο σύστημα.

Και τώρα θέλω να καταγγείλω και κάτι που έγινε μέσα στην αίθουσα κοινοβουλευτικών συντακτών, για να καταλάβουν τουλάχιστον οι πολίτες με ποιον κόπο φτάνει η πληροφορία σε αυτούς. Γιατί η πληροφορία που το σύστημα θέλει να φτάσει σε αυτούς ποια είναι; Ότι η Ζωή μιλάει πολύ και γι’ αυτό υπάρχουν πολλοί πρόθυμοι για να το συγκροτήσουν αυτό.

Μπορεί να μιλάω πολύ και το έχω παραδεχτεί. Δεν μιλάω όμως από κάποιο συμφέρον ούτε έφτιαξα βίλες στην πορεία μου ούτε αντάλλαξα την παρουσία μου και την ύπαρξή μου ποτέ. Η παρουσία μου εδώ και όλη μου η πορεία και οι αγώνες μου, για τους οποίους κάποιος είπε «ούτε ένα χαστούκι δεν έχεις φάει, τι αγώνες ξέρεις εσύ;» -κάποιος αγωνιστής το είπε-, η παρουσία μου και οι αγώνες μου είναι πάντα για τους πολίτες. Είναι πάντα για τους πολίτες και είναι πάντα στο πλευρό των πολιτών. Και είμαι στο πλευρό των θυμάτων του εγκλήματος των Τεμπών, όπως είμαι στο πλευρό των θυμάτων του εγκλήματος στο Μάτι, όπως είμαι στο πλευρό της οικογένειας του δολοφονημένου Αλέξανδρου Γρηγορόπουλου δεκαέξι χρόνια σχεδόν πια, όπως είμαι στο πλευρό κάθε αδικημένου ανθρώπου.

Το αφήγημα, λοιπόν, που θέλει πάρα πολύ ο κ. Κακλαμάνης και ο Μητσοτάκης να διοχετευθεί είναι ότι μιλάω πολύ και θα πρέπει να μου κλείνουν τα μικρόφωνα. Και ανέβηκε -αν είναι δυνατόν!- σε καιρό Δημοκρατίας Πρόεδρος της Βουλής επάνω στην Έδρα για να πει ότι θα βάλουνε κόφτη για την κ. Κωνσταντοπούλου, κόφτη για να κόβει τον λόγο.

Θα το ανεχθείτε, κύριοι; Γιατί η συζήτηση η οποία γίνεται –και, κύριε Υπουργέ, δεν αναφέρομαι καθόλου σε εσάς, θέλω να το διευκρινίσω- αυτή τη στιγμή στη δημόσια σφαίρα ποια είναι; Ότι είναι εγκληματίες οι φοιτητές. Αυτά ακούμε, ότι είναι εγκληματίες οι φοιτητές και στην πρωτοκαθεδρία της Κυβέρνησης είναι πρώην χουντικοί, αρνητές του εγκλήματος του Πολυτεχνείου, αρνητές των νεκρών του Πολυτεχνείου, ο Βορίδης, ο Γεωργιάδης, ο Πλεύρης, που μας είπε ότι πρέπει να έχουμε νεκρούς στα σύνορα, αυτό σημαίνει φύλαξη των συνόρων στο μεταναστευτικό, νεκροί.

Αυτή η Κυβέρνηση λοιπόν λέει «δεν θα μιλάτε και δεν θα δίνουμε τον λόγο παρά μόνον όταν θέλουμε εμείς». Και φυσικά δεν είναι θέμα Κανονισμού γιατί στον κ. Δαβάκη, τον Υφυπουργό, που ζήτησε τον λόγο για να απαντήσει στον κ. Καζαμία, δόθηκε ο λόγος από τον Αντιπρόεδρο της Βουλής του ΚΚΕ, που δεν μου έδινε τον λόγο και ήθελε να δώσει στη Νέα Δημοκρατία, στην Κυβέρνηση και στους Σπαρτιάτες, όχι στην Αρχηγό της Πλεύσης Ελευθερίας.

Αυτά ας τα καταλάβει ο κόσμος γιατί είμαι δυόμισι ώρες εδώ και ζητάω τον λόγο, ενώ είναι υποχρεωτικό όταν ζητείται από Αρχηγό κόμματος ο λόγος σε οποιοδήποτε στάδιο της διαδικασίας, να δίνεται. Και βεβαίως και σε πρώην Πρόεδρο της Βουλής, μιας και αναφέρθηκε σε αυτή μου την ιδιότητα ο κ. Κακλαμάνης, είναι επίσης υποχρεωτικό να δίνεται.

Όσο δεν μου δινόταν ο λόγος, κυκλοφορούσαν στο διαδίκτυο τα δημοσιεύματα –το «Protagon» νομίζω ήταν το πρώτο πρώτο, ανυπόγραφο δημοσίευμα- πόσο μιλάει η Ζωή σε όλη την ώρα που μιλάνε και η κ. Κανέλλη που δείχνει το ρολόι της. Το λέω για να βλέπουν τα παιδιά –εδώ πάνω στα θεωρεία το βλέπουν- για να καταλαβαίνουν και οι πολίτες ακριβώς τι συμβαίνει γιατί πρέπει επιτέλους να το καταλάβουν.

Σε όλο αυτό το διάστημα λοιπόν κυκλοφορούσε αυτό που ήθελε ο κ. Μητσοτάκης. Δεν κυκλοφορούσε το ζήτημα της παραποίησης της δικογραφίας, της μη πρόσβασης της δικογραφίας, της καταστροφής του φακέλου της δικογραφίας, ούτε και το γεγονός ότι δεν έχει γίνει κλήρωση εδώ στην Ολομέλεια της Βουλής –για το οποίο δεν είπε λέξη ο κ. Κακλαμάνης- για το Δικαστικό Συμβούλιο.

Έκανα δηλώσεις στο Περιστύλιο και επειδή οι δηλώσεις στο Περιστύλιο πολλές φορές δεν μεταδίδονται ούτε αυτές, επιδίωξα να ενημερώσω και τους δικαστικούς συντάκτες στην αίθουσα δικαστικών συντακτών ακριβώς γι’ αυτά που συμβαίνουν. Και όσο συνομιλούσα με τους δικαστικούς συντάκτες, τους ενημέρωνα, μου έκαναν ερωτήσεις, μου λέγανε και τις εκτιμήσεις τους και γυρνώντας για να φύγω, βλέπω ένα πρόσωπο άγνωστο, όχι δικαστικό συντάκτη, ο οποίος είχε και το κινητό του και με μαγνητοφωνούσε –αν δε με μαγνητοσκοπούσε.

«Ποιος είστε, κύριε;». «Εγώ;». «Ναι, κύριε, εσείς». «Είμαι…». «Ποιος είστε;». «Γιατί με ρωτάτε;». «Ποιος είστε; Γιατί με μαγνητοφωνείτε;». «Είμαι συνεργάτης του Προέδρου της Βουλής. Είμαι συνεργάτης του Προέδρου της Βουλής.».

Λέω «με ποια καθήκοντα; Τι εννοείτε;». «Είμαι υπάλληλος». Δίπλα του ήταν και ο Διευθυντής του Γραφείου Τύπου της Βουλής. Λέει «είναι στο δικό μας Τμήμα». Λέω «είναι στο δικό σας Τμήμα, ή είναι υπάλληλος του Προέδρου;». «Είμαι υπάλληλος του Προέδρου», έλεγε ο ωτακουστής και ηχογραφητής. Μπορεί να ήταν και «μαγνητοσκοπιστής». Θα ενημερώσω ειδικά τον κ. Ανδρουλάκη, για να ανταλλάξουμε και εμπειρίες. «Κύριε, είστε τελικά δημοσιογράφος, είστε υπάλληλος του Γραφείου Τύπου, ή είστε υπάλληλος του Προέδρου;». «Είμαι υπάλληλος του Προέδρου». «Και τι κάνετε εδώ;». «Ήρθα για να ενημερώσω τους κοινοβουλευτικούς συντάκτες». «Για ποιο πράγμα;». «Ότι θα έρθει ο Πρόεδρος να τους ενημερώσει». «Και γιατί με μαγνητοφωνείτε;». «Γιατί; Κακό είναι;». Λέω «ναι, είναι κακό να μαγνητοφωνείτε ή να μαγνητοσκοπείτε κάποιον εν αγνοία του, κρυφά και χωρίς να το γνωστοποιήσετε». «Για να δώσουμε σωστή ενημέρωση στον Πρόεδρο».

«Για να δώσουμε σωστή ενημέρωση στον Πρόεδρο», ακούτε, κύριε Δένδια; Είστε και εσείς δικηγόρος. Ήταν, λοιπόν, πίσω μου την ώρα που μιλούσα με τους κοινοβουλευτικούς συντάκτες και τους ενημέρωνα, αλλά και συζητούσαμε. Υπήρχε υπάλληλος του Προέδρου της Βουλής και δίπλα του ο Διευθυντής του Γραφείου του Προέδρου της Βουλής, κάθονταν -έτσι και λίγο, κάπως, ας πούμε- σε προκάλυψη -τι να πω;- και μαγνητοφωνούσαν -θα μας πείτε τον σωστό όρο- και όταν πιάστηκαν στα πράσα, δεν ήξεραν με ποια ιδιότητα είναι εκεί, γιατί είναι εκεί και στο τέλος πήγαν να πουν ότι αυτό είναι απολύτως φυσιολογικό, απολύτως σωστό και έτσι πρέπει να γίνεται.

Άρα, εδώ που κυκλοφορούμε όλοι στη Βουλή να ξέρετε ότι ο Πρόεδρος της Βουλής, επειδή θέλει να έχει ακριβή ενημέρωση, στέλνει τους συνεργάτες του -μπορεί να το λέω με θυμηδία, αλλά αυτά τα πράγματα είναι πάρα πολύ σοβαρά, κύριοι- να μαγνητοφωνούν τι λέμε, για να έχει σωστή ενημέρωση και την ίδια ώρα εμποδίζει να τα πούμε εδώ στην Ολομέλεια, για να έχει άμεση και έγκυρη και έγκαιρη καταγραφή. Πίστευα πραγματικά ότι με τον Τασούλα τα είχαμε δει όλα, «ούλα»! Πίστευα πραγματικά ότι τα είχαμε δει όλα με αυτό το σκοτεινό πρόσωπο. Φαίνεται, όμως, ότι δεν τα έχουμε δει ακόμα όλα.

Από πλευράς μου καταγγέλλω αυτές τις ακραίες μεθοδεύσεις, κρούω τον κώδωνα της εγρήγορσης και του κινδύνου στη δημοκρατική Αντιπολίτευση.

Κύριοι, κάποιοι κάποτε βγάλανε τα τανκς και μπήκαν στο Πολυτεχνείο και κάποιοι στη συνέχεια έλεγαν ότι δεν υπήρχαν νεκροί. Ένας από αυτούς είναι κορυφαίος Υπουργός και Αντιπρόεδρος του κυβερνώντος κόμματος. Κάποιοι κάποτε διέπραξαν γενοκτονία, ολοκαύτωμα τέτοιο που συγκροτήθηκε ειδικό έγκλημα για τις πράξεις τους μετά τον Β΄ Παγκόσμιο Πόλεμο, που σε λίγο είναι η επέτειος των ογδόντα ετών από τη λήξη του και του «ποτέ ξανά!» που είπε η ανθρωπότητα. Και σήμερα διαπράττεται γενοκτονία σε βάρος των Παλαιστινίων και σήμερα αυτός που ήταν και αυτοί που ήταν υπερασπιστές ή αρνητές -αν θέλετε- της γενοκτονίας, αρνητές του Ολοκαυτώματος, όπως ο κ. Γεωργιάδης, είναι σήμερα συμπαραστάτες των ίδιων που διαπράττουν άλλη γενοκτονία και αυτό, βεβαίως, δεν είναι καθόλου τυχαίο.

Η Κυβέρνηση έχει οργιάσει στις μεθοδεύσεις της συγκάλυψης, έχει οργιάσει στις μεθοδεύσεις της υπόθαλψης, έχει οργιάσει σε κακουργήματα για τα οποία δεν θέλει να ελεγχθεί.

Και επανέρχομαι στην πρόσκλησή μου στην Αντιπολίτευση, έχω απευθυνθεί ήδη στους τέσσερις Αρχηγούς, με τους οποίους είχαμε συνεργασία και συντονισμό σε προηγούμενες ενέργειες και θα απευθυνθώ, βεβαίως, εφόσον χρειαστεί και σε όλους πλην Σπαρτιατών. Δεν χρειάζεται να εξηγήσω το γιατί ούτε είναι κανείς που δεν κατάλαβε ποιος στηρίζει με τον καλύτερο τρόπο την Κυβέρνηση εδώ μέσα. Ανέβηκε ο εισηγητής των Σπαρτιατών να πει τι καλά που τα κάνει το κράτος του Ισραήλ και τι καλός μας σύμμαχος είναι. Και χθες στην επιτροπή ήρθε ο κ. Βορίδης και έκανε νοήματα στον ανεξαρτητοποιημένο Σπαρτιάτη Κατσιβαρδά, που ψηφίζει όλα τα νομοσχέδια της Κυβέρνησης και το έκανε ο Βορίδης σε επιτροπή που δεν συμμετέχει. Αυτά έγιναν εχθές, για να ξέρουμε ακριβώς τι συμβαίνει.

Κυρίες και κύριοι, το έγκλημα των Τεμπών κάποιοι δεν θέλουν να εξιχνιαστεί και κάποιοι δεν θέλουν να καθίσουν στο σκαμνί όλοι οι υπαίτιοι. Τώρα κρίνεται ποιοι εδώ μέσα το θέλουμε πραγματικά. Θέλω να πιστεύω ότι δεν θα επικρατήσουν κομματικές σκοπιμότητες, μικροκομματικοί υπολογισμοί, άλλου είδους φοβίες. Το θέμα και το έγκλημα των Τεμπών είναι ζήτημα ολόκληρης της κοινωνίας. Η δικαιοσύνη είναι ζήτημα και αίτημα ολόκληρης της κοινωνίας.

Και βεβαίως, θα πρέπει να είναι σίγουροι και ο κ . Μητσοτάκης και ο κ. Κακλαμάνης και ο κ. Καραμανλής και ο κ. Γεωργιάδης και ο κ. Τριαντόπουλος και ο κ. Πλεύρης και όλοι οι ενεχόμενοι στο έγκλημα και στη συγκάλυψή του ότι υπάρχουμε κάποιοι που δεν θα υπαναχωρήσουμε από αυτόν τον αγώνα για δικαιοσύνη ό,τι και να γίνει και στο τέλος, όση λάσπη, όσες μεθοδεύσεις, όσες παρακρατικές διαδικασίες, όσες επιθέσεις, όση συκοφαντία, όσα χέρια που νίβουν τα κυβερνητικά χέρια και αν εμφανιστούν, όσα υποστυλώματα, όσα εξαπτέρυγα, όσα ρολόγια που κοιτάνε το χρονόμετρο, όσοι πρόθυμοι παπαγάλοι, όσα πρόθυμα φερέφωνα, στο τέλος, η αλήθεια θα λάμψει και η δικαιοσύνη θα αποδοθεί.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι έξι μαθήτριες και μαθητές και πέντε συνοδοί εκπαιδευτικοί από το Δημοτικό Σχολείο Παλαιάς Πόλης Κέρκυρας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΛΙΑΝΑ ΚΑΝΕΛΛΗ:** Κύριε Πρόεδρε, επί προσωπικού αυστηρότατα!

**ΠΡΟΕΔΡΕΥΩΝ (Γεώργιος Λαμπρούλης):** Για ένα λεπτό, κυρία Κανέλλη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μετά χαράς!

**ΛΙΑΝΑ ΚΑΝΕΛΛΗ:** Η φράση «η γνωστή συκοφάντρια Λιάνα Κανέλλη» που εκτοξεύθηκε δεν νομίζω ότι αφήνει το τόσο περιθώριο σε κάποιον να πει ότι δεν είναι επί προσωπικού και ότι δεν έχω λόγο να υπερασπιστώ τον εαυτό μου.

Θεωρώ πολύ κατώτερον εμού -ειλικρινά σας το λέω- να υπερασπιστώ τον εαυτό μου από αυτή την κατηγορία από αυτό το συγκεκριμένο στόμα. Κοιτάζω το ρολόι μου επισταμένα, της δόθηκε χρόνος πέντε λεπτά και μίλησε είκοσι έξι, είκοσι επτά. Μπορεί να λέει ό,τι θέλει, μπορεί να κάνει ό,τι θέλει οποιοσδήποτε εδώ μέσα υπό έναν όρο, δεν μπορεί να είναι μοναδικός αλάνθαστος κάτοχος του χρόνου των άλλων. Έχω δουλέψει πενήντα πέντε χρόνια στον δημόσιο βίο, πάρα πολλά από αυτά -πάνω από τριάντα- στην τηλεόραση και έχω μάθει να σέβομαι και το δευτερόλεπτο. Η δουλειά μου κρεμόταν από τα δευτερόλεπτα του ρεπορτάζ, του λόγου, του λόγου των άλλων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Επίσης, έχω κατηγορηθεί για πολυλογία. Δεν είναι, λοιπόν, ζήτημα περιεχομένου, αλλά ζήτημα σεβασμού προς τους υπόλοιπους διακόσιους ενενήντα εννέα συναδέλφους εντός, εκτός και επί τα αυτά αυτής της Αίθουσας. Δεν μπορεί κάποιος να θεωρεί τον εαυτό του κάτω από οποιαδήποτε ιδιότητα σε πλαίσιο καθορισμένο, ακόμα κι αν είναι παιχνίδι ποδοσφαίρου 90 λεπτών. Κανένας διαιτητής σε παιχνίδι ποδοσφαίρου δεν μπορεί να δώσει παράταση πέραν κάποιων λεπτών. Δεν μπορεί να δώσει παράταση για άλλα εκατόν είκοσι, εκατόν τριάντα και εκατόν πενήντα λεπτά και να θεωρείται και δικαίωμα του υπέρτατου άρχοντα του αγώνα που συνήθως είναι ο διαιτητής.

Επομένως, το αν είμαι συκοφάντρια ή όχι το ξέρει ο ελληνικός λαός μετά από πενήντα πέντε χρόνια, το κόμμα μου και οι ψηφοφόροι. Δεν μπορεί να κριθεί εδώ μέσα, επειδή κοίταξα το ρολόι μου. Και αν είναι συκοφαντία το να κοιτάζει κάποιος το ρολόι του όταν ο άλλος καταχράται του χρόνου των άλλων, θυμίζω μόνο μία πολύ απλή και λαϊκή παροιμία: Ο καθένας έχει τον χρόνο που λογαριάζει στο καντήλι του. Δεν επιτρέπω σε κανέναν να σβήνει το δικό μου το καντήλι και να κρίνει πόσο έχει το λάδι του.

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τον κ. Χρήστο Καπετάνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν υπάρχει θέμα. Σας παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αλήθεια;

**ΠΡΟΕΔΡΕΥΩΝ (Γεώργιος Λαμπρούλης):** Τι θέμα υπάρχει; Δεν κατάλαβα! Ζήτησε η κ. Κανέλλη τον λόγο επί προσωπικού σε κάτι που εκφράσατε απέναντι της. Τοποθετήθηκε, καταγράφηκε και συνεχίζουμε τη συνεδρίαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζητάω τον λόγο. Έχω δικαίωμα.

**ΠΡΟΕΔΡΕΥΩΝ (Γεώργιος Λαμπρούλης):** Για ποιον λόγο ζητάτε τον λόγο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για παρέμβαση.

**ΠΡΟΕΔΡΕΥΩΝ (Γεώργιος Λαμπρούλης):** Για τρίτη, τέταρτη, πέμπτη; Πόσες παρεμβάσεις θα κάνετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η δεύτερη είναι!

**ΛΙΑΝΑ ΚΑΝΕΛΛΗ:** Αν αρχίσουμε και τις προσωπικές παρεμβάσεις, τελειώσαμε. Καθίστε και φάτε όλοι τον Κανονισμό στη μάπα μετά!

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, λοιπόν, έχετε τον λόγο για τη δεύτερη παρέμβαση των τριών λεπτών και να δούμε πόσα λεπτά θα γίνουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα δούμε.

Εγώ το μόνο που θέλω να δει ο κόσμος είναι τι πραγματικά ενδιαφέρει κάποιους. Και ελπίζω ότι μετά από μένα θα πάρουν τον λόγο οι εκπροσωπήσεις των κομμάτων της Αντιπολίτευσης. Εμένα με ενδιέφερε να μιλήσω για το έγκλημα των Τεμπών, να καταγγείλω πράγματα που αποτελούν σοβαρότατα σκάνδαλα και εγκλήματα περί την απονομή της δικαιοσύνης, να καταγραφούν στην Ολομέλεια που εμποδιζόμουν να μιλήσω επί 2 ώρες και 45 λεπτά, να ενεργοποιηθεί η Αντιπολίτευση και να κάνουμε αυτό που μας αναλογεί. Κάποιους άλλους τους ενδιαφέρει πώς θα πλήξουν εμένα, πώς θα συκοφαντήσουν εμένα και πώς θα με παρουσιάσουν σαν εκείνη που μιλάω πολύ.

Στην παρέμβαση που δόθηκε ασμένως προηγουμένως επί προσωπικού δεν ειπώθηκε μισή κουβέντα για τα Τέμπη, μισή κουβέντα δημοσιογραφικά για τις αποκαλύψεις που έγιναν, για τη δικογραφία που είναι παραποιημένη και αγνοείται, για την αλλοίωση των βίντεο, για το μπάζωμα του χώρου, για τις δικογραφίες που δεν επιτρέπονται. Κι εσείς δεν είχατε επιτρέψει να κατατεθούν έγγραφα από τη δικογραφία. Τσιμουδιά, τσιμουδιά! Τσιμουδιά για τα Τέμπη.

Ποιος είναι ο στόχος σήμερα; Το πώς θα πούμε ότι η Κωνσταντοπούλου μιλάει πολύ. Από τα 3 λεπτά που μου δώσατε, κύριε Λαμπρούλη, μίλησα 1 λεπτό και 41 δευτερόλεπτα και παραχωρώ τον υπόλοιπο χρόνο μήπως πείτε κάτι γι’ αυτά που πρέπει να ειπωθούν.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ζητήσει ο Υπουργός Εθνικής Άμυνας κ. Δένδιας για μία παρέμβαση.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, δεν θα μακρηγορήσω. Ωστόσο, εκπροσωπώ την Κυβέρνηση στην Αίθουσα και είμαι υποχρεωμένος να τοποθετηθώ έστω και επί βραχύ κατά το νόημά σας επί δύο θεμάτων τα οποία αφορούν την Κυβέρνηση και τα οποία ακούστηκαν.

Το πρώτο είναι η ευθεία κατηγορία της συγκάλυψης για την υπόθεση των Τεμπών. Είμαι και θεσμικά, αλλά και προσωπικά υποχρεωμένος να αποκρούσω την κατηγορία. Εάν θέλετε, υπάρχει μια πολύ μεγάλη και παλιά αρχή στη δικηγορία και στη νομική επιστήμη: τις ωφελείται. Ο τελευταίος αυτή τη στιγμή, όπως έχει διαμορφωθεί το πολιτικό σκηνικό, που θα είχε όφελος από τη συγκάλυψη της υπόθεσης των Τεμπών, όσο κι αν ακούγεται όχι προφανές, είναι η Κυβέρνηση. Για την Κυβέρνηση το να χυθεί απόλυτο φως στην υπόθεση των Τεμπών είναι, αν θέλετε, σαφής όρος, μην πω πολιτικής κυριαρχίας, αλλά μπορώ να πω και πολιτικής επιβίωσης. Η Κυβέρνηση πρέπει να πείσει την ελληνική κοινωνία -και αυτό πράττει- ότι θα χυθεί απόλυτο φως, όσο και αν η έκφραση «απόλυτο φως» θεωρείται πλέον συμβατική. Άρα, λοιπόν, αποκρούω πλήρως την κατηγορία από οπουδήποτε κι αν προέρχεται -και έχει προέλθει από πολλά χείλη- ότι επιχειρούμε να προβούμε σε οποιαδήποτε συγκάλυψη.

Επίσης, νομίζω ότι η κατηγορία υποτιμά τον ρόλο που μπορεί αυτοβούλως να παίξει η ανεξάρτητη ελληνική δικαιοσύνη. Και είμαι, επίσης, υποχρεωμένος να πω ότι είναι εξαιρετικά επικίνδυνο αν η ελληνική κοινωνία, αν οποιαδήποτε κοινωνία πάψει να έχει εμπιστοσύνη στη δικαιοσύνη. Δεν μπορώ να φανταστώ τι μπορεί να αντικαταστήσει στη λειτουργία μιας κοινωνίας την πίστη ότι μπορεί να αποδοθεί δικαιοσύνη ή για να το πούμε πιο απλά, ότι ο πολίτης μπορεί να βρει το δίκιο του, πόσο μάλλον όταν αυτό το δίκιο είναι πενήντα επτά ανθρώπινες ζωές.

Η δεύτερη βαρύτατη κατηγορία την οποία αποκρούω είναι αυτή η οποία ελέχθη και αφορά την προσπάθεια επηρεασμού της συνείδησης των δικαστικών λειτουργών. Είχα την τιμή στη ζωή μου για εννέα μόνο μήνες να είμαι Υπουργός Δικαιοσύνης. Αυτό οδήγησε στο να πάψω πλέον να ασκώ δικηγορία επί ακροατηρίω, διότι αισθανόμουν άβολα ως πρώην πολιτικός προϊστάμενος να αγορεύω και ιδίως σε δικαστήρια όχι ανώτατα. Όμως, οι εννέα μήνες μου έδωσαν επαρκή αίσθηση της ποιότητας των Ελλήνων δικαστών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θεωρώ, λοιπόν, ότι πρώτον, η Κυβέρνηση της Νέας Δημοκρατίας δεν θα διανοείτο -αυτό δεν αφορά το γενετικό υλικό της Νέας Δημοκρατίας- να προβεί σε αυτά τα οποία περιγράφησαν, έστω κι αν ηδύνατο και τα αποκρούω απολύτως. Κι εδώ βεβαίως προστρέχω, γιατί οφείλω να αποκρούσω την κατηγορία και εξ ονόματος των Ελλήνων δικαστών. Διότι για να ισχύει αυτή η κατηγορία, πρέπει να υπάρχουν δύο εμπλεκόμενοι, ο προτείνων και ο συζητών επί της πρότασης. Ε, αυτό επίσης δεν είναι παραδεκτό και οδηγεί πάλι εκεί που είπα προηγουμένως, στην έλλειψη εμπιστοσύνης της κοινωνίας απέναντι στη δικαιοσύνη.

Καταλήγω -και σας ευχαριστώ για την ανοχή σας, κύριε Πρόεδρε- δηλώνοντας εξ ονόματος της Κυβέρνησης, την οποία και εκπροσωπώ εδώ, το αυτονόητο, έστω κι αν ακούγεται σύνηθες: Στην υπόθεση των Τεμπών, δηλαδή στην υπόθεση κατά την οποία η χώρα στο σύνολό της θρήνησε πενήντα επτά νεκρούς, θα υπάρξει και απονομή δικαιοσύνης και άπλετο φως χωρίς την παραμικρή υπόνοια συγκάλυψης, για να μπορέσει η χώρα να επουλώσει την πληγή, να θρηνήσει, όπως θρηνεί τα θύματα με τον τρόπο που τους πρέπει, να αποκομίσει τα διδάγματα και να προχωρήσει μπροστά. Και αυτή η Κυβέρνηση και το κόμμα της Νέας Δημοκρατίας δεν προτίθενται να συγκαλύψουν οτιδήποτε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Όπως βλέπω, ζητούν τον λόγο ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Νίκος Παππάς, του ΠΑΣΟΚ κ. Μάντζος και του Κομμουνιστικού Κόμματος Ελλάδας κ. Καραθανασόπουλος. Για να μην δημιουργηθούν, λοιπόν, παρεξηγήσεις, θα πρότεινα να πάρετε τον λόγο με βάση τη δύναμη των Κοινοβουλευτικών Ομάδων.

Οπότε, τον λόγο έχει ο Κοινοβουλευτικός Εκπρόσωπος του ΠΑΣΟΚ κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κύριε Πρόεδρε.

Άκουσα με προσοχή τον κύριο Υπουργό να προσπαθεί να αποκρούσει ορισμένες κατηγορίες. Εγώ θα ξεκινήσω αντίστροφα.

Όσον αφορά στη δικαιοσύνη, όλοι όσοι την έχουμε υπηρετήσει από οποιαδήποτε θέση, κύριε Υπουργέ, ενώνουμε τη φωνή μας στην ανάγκη να προασπίσουμε τη δικαιοσύνη, να την υπερασπίσουμε. Και ξέρετε, είναι ακόμη μεγαλύτερη η ευθύνη για εκείνους που την υπηρετούν καθημερινά, τους Έλληνες δικαστές, τους Έλληνες εισαγγελείς, και εκείνοι να προασπίσουν και να απαιτήσουν από εμάς εδώ στην πολιτική ζωή του τόπου να εγγυηθούμε ότι θα είναι πράγματι προσωπικά και λειτουργικά ανεξάρτητοι.

Είναι πολλές οι περιπτώσεις, κύριε Υπουργέ, όπου η ελληνική δικαιοσύνη κλονίστηκε και, δυστυχώς, κλονίστηκε και η εμπιστοσύνη των πολιτών σε αυτήν και στην πολιτεία μας στο σύνολό της, διότι οι τρεις εξουσίες -η δικαστική, η νομοθετική και η εκτελεστική- συνομιλούν και αλληλεπιδρούν μεταξύ τους σε ένα επίπεδο ολοκληρωμένης συνταγματικής τάξης.

Για παράδειγμα, η υπόθεση των υποκλοπών δεν είναι μια υπόθεση η οποία είναι άσχετη με όλα αυτά που συζητούμε σήμερα. Δεν θα αναφερθώ στον Αρχηγό του κόμματός μας, δεν θα αναφερθώ σε Υπουργούς. Θα αναφερθώ στους Αρχηγούς των Επιτελείων.

Είστε Υπουργός Άμυνας. Το γεγονός ότι ο Αρχηγός του ΓΕΕΘΑ, Αρχηγοί Σωμάτων, βρίσκονταν στον κατάλογο των παρακολουθούμενων προσώπων και σήμερα αυτό το έγκλημα το ερευνώμενο δικάζεται ως ένα απλό πλημμέλημα κάποιων ιδιωτών που είχαν ένα περίεργο χόμπι –έτσι εμφανίζεται- να παρακολουθούν Αρχηγούς κομμάτων, Υπουργούς και Αρχηγούς Όπλων και Γενικών Επιτελείων, αυτό είναι ένα πρόβλημα για την πολιτεία μας και, δυστυχώς, εκπέμπει το χειρότερο δυνατό σήμα για τη λειτουργία των θεσμών.

Έτσι βαθαίνει το χάσμα των πολιτών προς την πολιτεία μας και αυτό ακριβώς, κύριε Υπουργέ, θα πρέπει να το θεραπεύσουμε και στη συνταγματική Αναθεώρηση η οποία θα ξεκινήσει –αν ξεκινήσει κάποτε- με πρωτοβουλία προφανώς της Πλειοψηφίας, γιατί το ΠΑΣΟΚ έχει προσέλθει σε αυτή τη συζήτηση με συγκεκριμένες προτάσεις και για την αλλαγή τρόπου ανάδειξης της ηγεσίας της δικαιοσύνης και άλλες θεσμικές πρωτοβουλίες μέσα στο Σύνταγμα υπέρ της δικαιοσύνης και της εμπιστοσύνης των πολιτών στη δικαιοσύνη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και κλείνω πολύ σύντομα με τα Τέμπη. Νομίζω ότι έχει αναλυθεί σε αυτήν την Αίθουσα και εν τη απουσία σας, αλλά και με την παρουσία σας, σε τι ακριβώς συναρθρώνεται η απόπειρα συγκάλυψης. Και δεν είναι μόνο η αναφορά της Εισαγγελέως Εφετών ή του Δικαστικού Συμβουλίου της Λάρισας συγκάλυψη ως νομική έννοια. Υπάρχει και η πολιτική έννοια της συγκάλυψης που έχουμε τεκμηριώσει πολλαπλώς και στη λειτουργία της εξεταστικής επιτροπής που διά χειλέων Πρωθυπουργού ήταν μία από τις κακές στιγμές της Βουλής -ασχέτως της πολύ καλής τύχης που είχαν πολλά από τα μέλη της στους επόμενους ανασχηματισμούς- και στην άρνηση της Νέας Δημοκρατίας, της Πλειοψηφίας, να συστήσει και να συγκροτήσει ειδική κοινοβουλευτική επιτροπή για προκαταρκτική εξέταση επί τη βάσει δικογραφίας της Ευρωπαϊκής Εισαγγελίας για τους κυρίους Σπίρτζη και Καραμανλή, αλλά και για τον τρόπο με τον οποίο διαχειριστήκατε την τελευταία εν λειτουργία προανακριτική επιτροπή για τον κ. Τριαντόπουλο.

Οι ερωτήσεις μου, κύριε Υπουργέ, επειδή είπατε σωστά ότι εκπροσωπείτε την Κυβέρνηση σήμερα, είναι δύο και είναι συγκεκριμένες. Δεσμεύεστε ως Κυβέρνηση και ως Νέα Δημοκρατία ότι πρόκειται να συστήσετε ειδική κοινοβουλευτική επιτροπή για τη διενέργεια προκαταρκτικής εξέτασης για τα πρόσωπα τα οποία αναφέρονται στη δικογραφία, μετά το αίτημα της Αντιπολίτευσης ή τουλάχιστον που το ΠΑΣΟΚ θα καταθέσει;

Και το δεύτερο και πολύ σημαντικό, αν δεχτείτε αυτή τη σύσταση της επιτροπής, θα δεχθείτε αυτή να λειτουργήσει όπως ακριβώς περιγράφει το Σύνταγμα και οι νόμοι αυτού του κράτους και ότι δεν θα προχωρήσετε και αυτή τη φορά σε ευθεία καταστρατήγηση του Συντάγματος, όπως συνέβη στην τελευταία περίπτωση της Επιτροπής κατά του κ. Τριαντόπουλου;

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ κ. Νίκος Παππάς.

**ΝΙΚΟΛΑΟΣ ΠΑΠΠΑΣ:** Ξεκινάω από το εξής, κύριε Πρόεδρε. Θεωρώ ότι η τήρηση του χρόνου εντός της Αίθουσας του Κοινοβουλίου είναι μια υποχρέωση στην οποία πρέπει όλοι να είμαστε συνεπείς. Ο Κανονισμός είναι σαφής και αφορά όλους μας. Και, βεβαίως, η ανοχή πρέπει να είναι μέσα σε λογικά πλαίσια. Αυτό είναι το πρώτο.

Δεύτερον, είναι σαφές ότι έχει γίνει προσπάθεια συγκάλυψης και πολύ φοβάμαι ότι πρέπει να πω ότι την τοποθέτηση του κυρίου Υπουργού μάλλον την εκλαμβάνουμε ως γλυκιά κι ευγενική υπόμνηση προς τους αρμοδίους να διαλυθεί η οποιαδήποτε αίσθηση, δικαιολογημένη κατά τη γνώμη μας, ότι εδώ υπάρχει μια μεθοδευμένη προσπάθεια συγκάλυψης και όπως έχουμε επανειλημμένα διατυπώσει μέσα στην Αίθουσα της Ολομέλειας, κύριε Υπουργέ, θεωρούμε ότι στην κορυφή αυτής της προσπάθειας ως οργανωτής και υλοποιητής βρίσκεται ο κ. Μητσοτάκης, ο οποίος, δυστυχώς, είναι στη θέση του Πρωθυπουργού της χώρας. Εάν δεν ήταν έτσι η κατάσταση, δεν θα είχε κλείσει με τον τρόπο που έκλεισε η Προανακριτική Επιτροπή για τον κ. Τριαντόπουλο.

Και επαναλαμβάνω με την ευκαιρία της σημερινής συζήτησης ότι δεν απεμπόλησε αυτοβούλως ο κ. Τριαντόπουλος κάποιο δικαίωμά του. Δεν απεμπόλησε ο κ. Μητσοτάκης το δικαίωμα της Πλειοψηφίας να ορίσει τα αποτελέσματα της έρευνας της προανακριτικής επιτροπής. Κατέστειλε διά της Πλειοψηφίας του τα δικαιώματα της Μειοψηφίας του Κοινοβουλίου, διότι αν συγκροτούνταν και λειτουργούσε με πλήρεις αρμοδιότητες και πλήρη έρευνα η προανακριτική επιτροπή, θα ήταν υποχρεωμένος να απαντήσει στις ερωτήσεις των Βουλευτών της Μειοψηφίας, τις οποίες και ήθελε να αποφύγει.

Περί εμπιστοσύνης στη δικαστική εξουσία, μην κοιτάτε στα έδρανα της Αντιπολίτευσης, κύριε Υπουργέ. Ρωτήστε όλους τους συλλογικούς φορείς των λειτουργών της δικαιοσύνης, την Ένωση Δικαστών και Εισαγγελέων, την Ένωση Δικαστών του Ελεγκτικού Συνεδρίου, την Ολομέλεια των Δικηγορικών Συλλόγων. Πολύ φοβάμαι ότι πρέπει να σας πω ότι είμαστε πολύ μακριά από το σημείο που η Κυβέρνησή σας θα μπορούσε να πείσει ότι δεν υπάρχουν σκιές περί δούναι και λαβείν με δικαστικούς.

Είμαστε πολύ μακριά από αυτό το σημείο, κύριε Υπουργέ. Κι επειδή γνωριζόμαστε, στην υπόθεση που αφορούσε το Ειδικό Δικαστήριο το οποίο έστησε η δική σας Κυβέρνηση εναντίον του προσώπου μου, είχαμε εννέα προαγωγές από τους δεκατρείς συμμετέχοντες. Εννέα στους δεκατρείς προήχθησαν! Ή ο ομιλών, λοιπόν, έχει κάποια μαγική ιδιότητα και βοηθά τις καριέρες των συμμετεχόντων στο δικαστήριο ή κάτι άλλο συμβαίνει, διότι, όπως αντιλαμβάνεστε, ο νόμος των πιθανοτήτων παραβιάζεται, όταν εννέα από τους δεκατρείς συμμετέχοντες δικαστές στο Ειδικό Δικαστήριο προάγονται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω πάρα πολύ σύντομα, κύριε Πρόεδρε.

Εδώ έχουμε συμπτώματα επαναλαμβανόμενα, τα οποία προκύπτουν από μία πάρα πολύ σαφή στρατηγική. Και η στρατηγική είναι ο υποβιβασμός επί της ουσίας –και στη συνείδηση του λαού, προσέξτε- όλων των άλλων εξουσιών που προβλέπονται από το Σύνταγμά μας, πέραν της Κυβέρνησης. Και εξηγούμαι. Πρόεδρος της Δημοκρατίας: Φέρατε διάταξη για να εκλέγεται με απλή πλειοψηφία, ενώ η Αντιπολίτευση και ο ΣΥΡΙΖΑ έλεγε από την Αναθεώρηση που συζητήθηκε το 2019 να εκλέγεται με διευρυμένη πλειοψηφία και αν δεν υπάρξει η δυνατότητα, να προσφεύγουμε στον λαό για εκλογή Προέδρου της Δημοκρατίας.

Κοινοβούλιο: Καταστέλλετε τις δυνατότητες της Βουλής να διεξάγει έρευνα. Θα αποστείτε από αυτήν την πρακτική ή είναι καλό παράδειγμα, το οποίο πρέπει να επαναληφθεί, η χυδαία και κατάπτυστη τακτική Τριαντόπουλου ο οποίος έστειλε μία επιστολή στην οποία μας ενημέρωσε ότι θα επιλέξει και ποιος θα τον δικάσει; Δεν υπάρχει αυτό! Φυσικός δικαστής για τον Τριαντόπουλο δεν είναι η τακτική δικαιοσύνη, όπως μας έγραψε στην επιστολή. Είναι η προανακριτική επιτροπή και το ειδικό δικαστήριο το οποίο έπρεπε να συσταθεί.

Αυτήν την πρακτική θα επαναλάβετε και θα βγείτε εδώ να μας λέτε ό,τι θέλετε, όπως «Να υπάρξει άπλετο φως»; Με συγχωρείτε, αλλά αυτό είναι άλλος ένας κρίκος στην αλυσίδα της συγκάλυψης.

Για τη συμπεριφορά δε της Κυβέρνησης απέναντι στη δικαστική εξουσία και τις λειτουργίες της, είναι δηλωτικές και οι δημόσιες τοποθετήσεις των συλλογικών φορέων των λειτουργών της δικαιοσύνης αλλά και οι κατάπτυστες τοποθετήσεις τόσο της κ. Αδειλίνη η οποία συνιστά στους συγγενείς των θυμάτων των Τεμπών «νηστεία και προσευχή», όσο και της κ. Κλάπα η οποία δεν ντράπηκε να πει ότι τα κόμματα της Αντιπολίτευσης εκμεταλλεύονται το θυμικό του κόσμου για το ζήτημα των Τεμπών!

Σοβαρά; Έχουμε το μεγαλύτερο σιδηροδρομικό δυστύχημα και αυτό που βρήκε να πει η δικαστική λειτουργός η οποία προήχθη από την Κυβέρνησή σας, είναι ότι εκμεταλλεύεται η Αντιπολίτευση το θυμικό του κόσμου; Να μην αναρωτιούνται μετά, λοιπόν, οι δύο κυρίες και όσοι τις επέλεξαν για αυτές τις θέσεις, γιατί έχει καταρρεύσει η εμπιστοσύνη του λαού μας στη δικαστική εξουσία και όχι στη δικαιοσύνη. Διότι η δικαιοσύνη, κύριε Υπουργέ, είναι μία έννοια την οποία οφείλουν να αποδίδουν οι δικαστές ως εκπρόσωποι της δικαστικής εξουσίας και δεν την αποδίδουν και αυτή είναι η γενικευμένη αίσθηση.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι τρεις μαθήτριες και μαθητές και τέσσερις συνοδοί εκπαιδευτικοί από το 1ο Δημοτικό Σχολείο Σουφλίου Έβρου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος, κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, είναι αναμφισβήτητη η προσπάθεια που από την πρώτη στιγμή έκανε η Κυβέρνηση της Νέας Δημοκρατίας, για να συγκαλύψει το έγκλημα των Τεμπών, μιλώντας απλά και μόνο για ένα ανθρώπινο λάθος και όλα όσα ακολούθησαν μετά από αυτό. Γιατί η επιδίωξη της Κυβέρνησης Νέας Δημοκρατίας είναι να συσκοτιστούν οι αιτίες της σύγκρουσης αλλά και της έκρηξης που ακολούθησε, αλλά και να συγκαλυφθούν και οι υπεύθυνοι Υπουργοί για τους οποίους προκύπτουν συγκεκριμένες ποινικές ευθύνες. Και, βεβαίως, δεν υπάρχει αμφιβολία ότι και η σημερινή Κυβέρνηση κάνει ό,τι περνά από το χέρι της για να χειραγωγήσει τη δικαιοσύνη στη βάση του απαράδεκτου πλαισίου εκλογής της ηγεσίας της δικαιοσύνης, το οποίο έχετε συνδιαμορφώσει και εσείς, αλλά και με την αγαστή συνεργασία και άλλων κομμάτων.

Δεύτερον, κύριε Πρόεδρε, αποτελεί αθλιότητα από μεριάς της κ. Κωνσταντοπούλου, όπως έκανε τώρα, να κατηγορεί Βουλευτές του ΚΚΕ ότι δεν είπαν τίποτα για το έγκλημα των Τεμπών, όταν είναι γνωστό ότι από την πρώτη στιγμή το ΚΚΕ μίλησε για προδιαγεγραμμένο έγκλημα στα Τέμπη, όταν είναι γνωστό ότι το ΚΚΕ πρωτοστάτησε, ούτως ώστε ο λαϊκός παράγοντας μέσα από την οργανωμένη πάλη να αναδειχθεί στον καταλύτη των εξελίξεων που θα αποκαλύψει τις αιτίες και τους υπευθύνους και όταν αξιοποίησε ακόμη και αυτή την εξεταστική επιτροπή, γιατί ήταν το μοναδικό κόμμα –το μοναδικό κόμμα, το τονίζω- το οποίο κατέθεσε πόρισμα με συγκεκριμένες ποινικές ευθύνες για Υπουργούς και της σημερινής Κυβέρνησης για κακουργηματικού χαρακτήρα αδικήματα.

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε το λόγο η κ. Καραγεωργοπούλου, …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κι εγώ μετά, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ναι.

Μετά η κ. Αχτσιόγλου και μετά ο κ. Λαζαρίδης.

Η Κοινοβουλευτική Εκπρόσωπος της Πλεύσης Ελευθερίας, κ. Καραγεωργοπούλου έχει τώρα τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υπουργέ, γλώσσα λανθάνουσα λέει την αλήθεια. Μας είπατε πως η Κυβέρνηση επιχειρεί να πείσει για το ζήτημα του εγκλήματος των Τεμπών. Εμείς δεν προσπαθούμε να πείσουμε κανέναν εδώ και δύο χρόνια. Εμείς αποζητάμε την αλήθεια και την ανάδειξή της και αυτό που επιχειρείται συστηματικά -και το λέω μετά λόγου γνώσεως όχι ως Βουλευτής αλλά ως μέλος της εξεταστικής επιτροπής, ως μέλος της προανακριτικής επιτροπής για τη διερεύνηση εγκλημάτων του κ. Τριαντόπουλου- είναι να αποκρύψετε τις ευθύνες σας, να τις βάλετε κάτω από το χαλί και να παρουσιάσετε μία τελείως διαφορετική κατάσταση από αυτή που πραγματικά ισχύει από όσα πραγματικά συνέβησαν.

Οι αποκαλύψεις γύρω από το έγκλημα των Τεμπών είναι αλυσιδωτές. Καθημερινά βγαίνουν στο φως της δημοσιότητας στοιχεία που αφορούν στην πλαστότητα των βίντεο, στοιχεία που αφορούν στις ηχογραφημένες συνομιλίες. Δεν υπάρχει αριθμός πραγματικά των εγκλημάτων που συνέβησαν όχι μόνο πριν το έγκλημα των Τεμπών που προκλήθηκε από τη μετωπική σύγκρουση τρένων αλλά και μετά από το έγκλημα των Τεμπών. Από τι συνέβη αυτή η μετωπική σύγκρουση; Από την αλλοίωση, από την απόκρυψη στοιχείων, από την ιεροσυλία στα ανθρώπινα μέλη που πετάχτηκαν και δηλώθηκε πολύ πρόσφατα σε συνεντεύξεις ότι δεν ταυτοποιήθηκαν ακόμα διακόσια οστάρια και δήλωσε ο ανακριτής ότι τα διακόσια οστάρια ήταν πολύ μικρά και δεν χρειάστηκε να γίνει ταυτοποίηση τους; Δεν υπάρχει αριθμός.

Να θυμίσω ότι στα εγκλήματα που αφορούσαν στις παρακολουθήσεις, δεν παρακολουθήθηκαν μόνο αρχηγοί των Ενόπλων Δυνάμεων, αλλά και εν ενεργεία δικαστές. Και αυτό θα έπρεπε να σας προβληματίσει. Σε κάθε περίπτωση η κοινωνία ήδη το γνωρίζει.

Επίσης, θα πρέπει να γνωρίζετε –ενδεχομένως, όχι υπό τη δικηγορική σας ιδιότητα αλλά συνολικά- ότι αυτό που συνέβη χθες κατά τη διάρκεια της επίσκεψής μας με την Πρόεδρο Ζωή Κωνσταντοπούλου και τον έτερο συνάδελφο, Κοινοβουλευτικό Εκπρόσωπο Αλέξανδρο Καζαμία, στο γραφείο 168 της Βουλής, ξεπερνά κάθε έννοια λογικής. Το διαβιβαστικό έγγραφο της πολύκροτης δικογραφίας των Τεμπών δηλώθηκε ανερυθρίαστα, ευθαρσώς, ότι δεν υπάρχει. Πού; Σε ποια χώρα του κόσμου μπορεί να συμβαίνει κάτι τέτοιο, όταν ακόμα και δημόσιοι λειτουργοί συμβολαιογράφοι τηρούν υποχρεωτικό βιβλίο πρωτοκόλλου αλληλογραφίας, όπου εισέρχονται τα έγγραφα του Υπουργείου Οικονομικών και άλλων Υπουργείων και τηρούμε απαρέγκλιτα τα συνοδευτικά έγγραφα των διαβιβάσεων, εκτός του περιεχομένου τους;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και στη Βουλή των Ελλήνων δεν τηρείται τέτοιου είδους πρωτόκολλο εισερχομένων εγγράφων και διαβιβαστικών; Πού ακούστηκε αυτό; Υπαγόμαστε στο Υπουργείο Δικαιοσύνης, ναι ή όχι; Που διατελέσατε και Υπουργός Δικαιοσύνης! Αν δεν το ξέρει ο Πρόεδρος της Βουλής, κ. Κακλαμάνης, που μας κατηγόρησε για κουτοπονηριές, θα πρέπει να το μάθει ότι απλά σε ένα συμβολαιογραφικό γραφείο υπάρχει υποχρεωτικό πρωτόκολλο αλληλογραφίας και στη Βουλή των Ελλήνων τέτοιο πρωτόκολλο δεν τηρείται.

Αυτό που έχει συμβεί σε όλη τη διάρκεια των δύο ετών, που δήθεν διερευνάται το έγκλημα των Τεμπών από την Κυβέρνησή σας, είναι να παρουσιάζετε ότι το έγκλημα οφείλεται σε παραβίαση του κανονισμού κίνησης των τρένων, σε ανθρώπινο λάθος και σε παραβίαση των κανόνων από τους νεκρούς μηχανοδηγούς. Και δεν ντρέπεστε γι’ αυτό! Καμία συστολή.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Η κ. Αχτσιόγλου, Κοινοβουλευτική Εκπρόσωπος της Νέας Αριστεράς, ζήτησε τον λόγο για μία παρέμβαση.

Ορίστε, κυρία Αχτσιόγλου, έχετε τον λόγο.

**ΕΦΗ ΑΧΤΣΙΟΓΛΟΥ:** Κύριε Υπουργέ, άκουσα την τοποθέτησή σας για τη διασφάλιση ότι θα χυθεί άπλετο φως στην υπόθεση των Τεμπών και την επιθυμία της Κυβέρνησης να χυθεί άπλετο φως στην υπόθεση των Τεμπών, στην πραγματικότητα, όμως, εδώ και πάνω από δύο χρόνια, είναι η Κυβέρνηση η οποία με πολύ συγκεκριμένες παραλείψεις και ενέργειες κάνει ακριβώς τα πάντα για να μην υπάρξει τέτοιο φως. Είναι η Κυβέρνηση αυτή η οποία επέλεξε την καταστρατήγηση των συνταγματικών προβλέψεων για την προανακριτική επιτροπή, με συνέπεια να μην ακουστούν μάρτυρες, να μην εξεταστεί ο κ. Τριαντόπουλος. Εγώ θεωρώ και με νομικές συνέπειες, από τη στιγμή που δεν έχουμε ένα σαφές και ολοκληρωμένο πόρισμα που να καταγράφονται εκεί για ποιες, πραγματικά, παραβιάσεις μιλάμε, για ποια πραγματικά δεδομένα μιλάμε. Είναι η Κυβέρνηση αυτή η οποία έδωσε τη διοικητική εντολή για το μπάζωμα. Τη διοικητική εντολή για το μπάζωμα την έδωσε η ίδια η Κυβέρνηση και τη διαφήμισε και με δελτίο Τύπου. Είναι η Κυβέρνηση αυτή η οποία δεν έπραξε τίποτα προκειμένου να υπάρξουν διασφαλισμένα τα βίντεο από τις αμαξοστοιχίες που κινήθηκαν εκείνη τη στιγμή σε αντίθετη κατεύθυνση. Γνωρίζετε πολύ καλά ότι αυτή η μόνιμη επωδός ότι τα ζητήματα θα τα δει η δικαιοσύνη, ουδόλως αφαιρεί τις ευθύνες της διοίκησης, δηλαδή της Κυβέρνησης.

Η διοίκηση είναι μια εξουσία μέσα στις τρεις που έχουμε στο Σύνταγμα, η οποία έχει αυτοτελείς αρμοδιότητες και αυτοτελείς ευθύνες. Το να μην μπορείς να διασφαλίσεις τα βίντεο εκείνης της κρίσιμης περιόδου, είναι ευθύνη της Κυβέρνησης, είναι ευθύνη της διοίκησης. Ευθύνη της διοίκησης, δηλαδή της Κυβέρνησης, είναι το γεγονός ότι δόθηκαν μονταρισμένα ηχητικά από τις πρώτες μέρες στον Τύπο, προκειμένου να στηρίξουν το αφήγημα περί ανθρώπινου λάθους, ευθύνη της Κυβέρνησης, του κυρίου Πρωθυπουργού προσωπικά, είναι ότι βγήκε από τις πρώτες μέρες να μιλήσει για το ανθρώπινο λάθος που υποτίθεται ότι οδήγησε αποκλειστικά στον θάνατο των ανθρώπων.

Άρα εδώ, εμείς και η ελληνική κοινωνία –και το ξέρετε αυτό- εδώ και πάνω από δύο χρόνια βιώνει μια συγκάλυψη διαρκείας. Συγκάλυψη διαρκείας, από διαρκείς ενέργειες και παραλείψεις της δικής σας Κυβέρνησης.

Και η δικαιοσύνη δεν θα έλεγα ότι κάνει και καμιά πολύ μεγάλη προσπάθεια για να πλήξει αυτήν τη συγκάλυψη. Αν ήθελε να κάνει μια τέτοια προσπάθεια, δεν θα έβγαινε η πρόεδρος του Αρείου Πάγου να πολιτικολογεί εμμέσως, πλην σαφώς, υπέρ της Κυβέρνησης κάθε λίγο και λιγάκι, δεν θα έβγαινε να λέει ότι κάποιοι εκμεταλλεύονται τον πόνο των συγγενών, δεν θα έβγαινε να κάνει δημόσιες τοποθετήσεις, να μιλάει σε φόρουμ των Δελφών περί πολιτικής που πρέπει να ασκείται, δεν θα έβγαινε να κάνει τοποθετήσεις εις βάρος των διαδίκων. Με ποιο δικαίωμα, με ποια αρμοδιότητα επιλέγει αυτήν την πολιτικολογία;

Αν έχουν την φιλοδοξία να πολιτικολογούν εμμέσως, πλην σαφώς, υπέρ της Κυβέρνησης, θα πρέπει να καταλάβουν και αυτοί ότι αυτό δεν συνάδει καθόλου ούτε με τα καθήκοντά τους ούτε με τη θέση τους ούτε ενισχύει την εμπιστοσύνη, ούτε ενισχύει την αμεροληψία, ούτε ενισχύει την ανεξαρτησία της δικαιοσύνης.

Και εδώ το πρόβλημα είναι και από τις δύο μεριές: και από την Κυβέρνηση που κάνει τα πάντα προκειμένου να επιλέγει αυτού του τύπου τις φωνές και από τη δικαιοσύνη -ένα μέρος της δηλαδή-, η οποία επιλέγει να λαμβάνει τέτοιες ξεκάθαρες θέσεις υπέρ μιας εντελώς προδήλως πολιτικής συγκάλυψης.

Η οργή όμως των πολιτών είναι σαφές ότι μεγαλώνει και όσο θα επιμένετε σε ένα αφήγημα, σε μία πρακτική συγκάλυψης, που φαίνεται ότι πάτε να την ακολουθήσετε και για τον κ. Καραμανλή, τόσο θα ξεχειλίζει αυτή η οργή, γιατί εσείς θα λέτε «εμείς θέλουμε το φως» και οι πολίτες θα βλέπουν μπροστά στα μάτια τους τη συγκάλυψη. Έχει κοντά ποδάρια αυτή η στρατηγική.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λαζαρίδη, ζητήσατε τον λόγο;

**ΜΑΚΑΡΙΟΣ ΛΑΖΑΡΙΔΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και μετά εγώ, κύριε Πρόεδρε.

**ΜΑΚΑΡΙΟΣ ΛΑΖΑΡΙΔΗΣ:** Θα είμαι πολύ σύντομος, κύριε Πρόεδρε.

Δεν θα ζητούσα παρέμβαση αλλά πραγματικά εξεπλάγην από αυτά τα οποία άκουσα από τον κ. Νίκο Παππά.

Θέλει πραγματικά πολύ μεγάλο πολιτικό θράσος να έρχεστε στη Βουλή, κύριε Παππά, εκπροσωπώντας τον ΣΥΡΙΖΑ και να ψέγετε την Κυβέρνηση σχετικά με παρεμβάσεις στην ελληνική δικαιοσύνη. Δεν θα σταθώ ούτε στη δική σας καταδίκη με «13-0», δεν θα σταθώ ούτε στην καταδίκη του κ. Παπαγγελόπουλου ούτε, βεβαίως, θα σταθώ στην πρόσφατη καταδίκη του κ. Πολάκη. Καταλαβαίνω ότι έρχονται και άλλες. Και αναφέρομαι στον κ. Πολάκη γιατί είναι το 50% του ΣΥΡΙΖΑ, όπως υποστηρίζει.

Εσείς όμως που ως κυβέρνηση στήσατε τη σκευωρία για το δήθεν σκάνδαλο της «Novartis» και στήσατε στον τοίχο πρώην Πρωθυπουργούς, Υπουργούς και Βουλευτές, έχετε το θράσος και μιλάτε;

Θα σας πω δύο συγκεκριμένα παραδείγματα:

Στις 5 Φεβρουαρίου του 2018 έξω από το Μέγαρο Μαξίμου ο κ. Παπαγγελόπουλος βγήκε και μας είπε ότι πρόκειται για το μεγαλύτερο πολιτικό σκάνδαλο από συστάσεως του ελληνικού κράτους. Είναι έτσι; Έτσι είναι. Ελάχιστες ώρες μετά ο κ. Τζανακόπουλος επισκεπτόταν τον Άρειο Πάγο, προφανώς για να συντονιστεί σύμφωνα με τη δική σας λογική για παρεμβάσεις στην ελληνική δικαιοσύνη όλη αυτή η ιστορία την οποία στήσατε και, βεβαίως, είδατε τα τελικά αποτελέσματα.

Κλείνω, λέγοντας το εξής: Δεν έχει πει ποτέ στέλεχος της Νέας Δημοκρατίας αυτό το οποίο είχε αναφέρει ο κ. Κοντονής. Θέλω να σας θυμίσω ότι ο κ. Κοντονής είπε ότι υπήρχε παρα-υπουργείο Δικαιοσύνης στο Μέγαρο Μαξίμου, το οποίο μάλιστα το διοικούσαν ο κ. Πολάκης και ο κ. Παπαγγελόπουλος. Καταλαβαίνω πάρα πολύ τις δυσκολίες που έχετε ως ΣΥΡΙΖΑ, αλλά θεωρώ ότι τέτοιου είδους προσεγγίσεις δεν βοηθάνε τον πολιτικό λόγο και στο τέλος τέλος «στο σπίτι του κρεμασμένου δεν μιλάνε για σκοινί».

Ευχαριστώ πάρα πολύ, κύριε Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, έχω ζητήσει τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Επειδή είναι εδώ ο κ. Φάμελλος…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, αλλά έχω ζητήσει από πριν τον λόγο για μία παρέμβαση.

**ΠΡΟΕΔΡΕΥΩΝ (Γεώργιος Λαμπρούλης):** Θα με αφήσετε να πω;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει από πριν μία παρέμβαση, κύριε Πρόεδρε, και κάνετε ότι δεν το ακούτε, ενώ ειπώθηκε και το όνομά μου από τον Κοινοβουλευτικό Εκπρόσωπο…

**ΠΡΟΕΔΡΕΥΩΝ (Γεώργιος Λαμπρούλης):** Μα πριν με ακούσετε, κρίνετε και βγάζετε συμπεράσματα; Και βεβαίως έτσι έγινε. Ζητήσατε τον λόγο για την τρίτη παρέμβασή σας. Οφείλω, όμως, να ρωτήσω τον κ. Φάμελλο που προηγείται ως Πρόεδρος Κοινοβουλευτικής Ομάδας με μεγαλύτερη δύναμη που ζήτησε τον λόγο για ομιλία και να τον ενημερώσω γι’ αυτό το αίτημά σας να πάρετε τον λόγο για μία σύντομη παρέμβαση.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Πόσο σύντομη;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Φάμελλε, για δύο, τρία λεπτά είναι.

(Θόρυβος στην Αίθουσα)

Ομιλία θέλει ο κ. Φάμελλος, όχι παρέμβαση.

**ΔΗΜΗΤΡΙΟΣ ΜΑΝΤΖΟΣ:** Δεν θα μιλήσει ο κύριος Υπουργός;

**ΜΑΚΑΡΙΟΣ ΛΑΖΑΡΙΔΗΣ:** Να προχωρήσουμε.

**ΠΡΟΕΔΡΕΥΩΝ (Γεώργιος Λαμπρούλης):** Μην το λέτε σε εμένα.

Κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Περιμένω να…

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Περιμένω, κύριε Πρόεδρε, να καταλήξουν με ποια διαδικασία η μόνη Αρχηγός που είναι γυναίκα, παίρνει τον λόγο, αν της δίνει τον λόγο το «boys club» που αποφασίζει. Περιμένω.

Κοιτάξτε, αυτό ενώπιον του οποίου βρισκόμαστε, είναι πάρα πολύ σοβαρό. Και θα απευθυνθώ και στα κόμματα που έχουν τον επαρκή αριθμό Βουλευτών για να καταθέσουν μόνα τους αίτημα για τη σύσταση προανακριτικής επιτροπής και στα κόμματα που δεν έχουν.

Κύριε Καραθανασόπουλε, είπατε «εμείς κάνουμε τα πάντα για να ριχθεί άπλετο φως». Άκουσα και την εκπρόσωπό σας, την κ. Κομνηνάκα, χθες να μιλάει για ποινικές ευθύνες Μητσοτάκη. Ούτε εσείς έχετε τριάντα Βουλευτές ούτε η Πλεύση Ελευθερίας, που επίσης μιλάει ξεκάθαρα για ποινικές ευθύνες Μητσοτάκη έχει τριάντα Βουλευτές.

Οι λύσεις, λοιπόν, για τα κόμματα που δεν έχουν τριάντα Βουλευτές είναι ή να περιμένουν τι θα κάνουν οι άλλοι και μετά να τοποθετηθούν ή να πουν τι πρέπει να γίνει και να συμπράξουν για να γίνει. Εμείς λέμε το δεύτερο και αυτό προσπαθούμε και έχω καλέσει και τον Αρχηγό σας, τον κ. Κουτσούμπα, και τηλεφωνικά και με μήνυμα να συνεννοηθούμε.

Θα συνεννοηθούμε και θα διαβουλευθούμε ως υπεύθυνοι άνθρωποι που μας έχουν εμπιστευθεί οι συμπολίτες μας να τους εκπροσωπούμε εδώ μέσα; Και το απευθύνω αυτό σε όλα τα κόμματα της Αντιπολίτευσης που έχουμε προηγουμένως πάρει πρωτοβουλίες και στον κ. Φάμελλο που μου είπε «όχι, προς το παρόν δεν θέλουμε να συζητήσουμε όλοι μαζί, θα δούμε».

Θα το κάνουμε, κύριοι, ή θα περιμένουμε κάποιος να φέρει μια κουτσουρεμένη πρόταση που ή θα έχει πλημμελήματα ή θα έχει μόνο τον Καραμανλή και τον Σπίρτζη και θα λέμε «α, τι κρίμα, είναι κουτσουρεμένη!»;

Εγώ μιλάω ευθέως και το λέω ξεκάθαρα: Υπάρχουν κακουργήματα πολλαπλά μεταξύ των οποίων είναι η έκθεση σε βαθμό κακουργήματος, είναι η ανθρωποκτονία με ενδεχόμενο δόλο με πολλαπλά θύματα και είμαστε απέναντι σε μία Κυβέρνηση η οποία δεν λέει ούτε την λέξη έγκλημα, λέει δυστύχημα, ατύχημα, συμφορά, καταστροφή, τραύμα», πλήγμα, πληγή, πένθος. Όλα τα λέει, εκτός από τη λέξη «έγκλημα».

Δεύτερον, θα αναλάβουμε την ευθύνη που μας αναλογεί; Ο κόσμος περιμένει. Οι πολίτες περιμένουν. Οι οικογένειες περιμένουν. Εγώ ως συνήγορος οικογενειών θυμάτων σάς λέω ότι έχω και αισθάνομαι την υποχρέωση, τουλάχιστον, να σας εκθέσω ποια είναι η δέουσα κατά την αντίληψή μου και κατά την αντίληψη της Πλεύσης Ελευθερίας νομική και ποινική και δικονομική και διαδικαστική και συνταγματική οδός. Δεν θέλετε ούτε να το ακούσετε για να μη σας λένε ότι γίνεστε ουρά ή ότι πλήττεστε άμα συμπράττει η Αντιπολίτευση;

Παρακαλώ να μην επικρατήσει αυτό το μπούλινγκ που ηθελημένα κάνει η Κυβέρνηση γιατί δεν θέλει συγκροτημένη την Αντιπολίτευση απέναντι στις μεθοδεύσεις της, δεν θέλει να υπάρξει συγκροτημένη αντίδραση, όπως είχαμε συγκροτημένη αντίδραση για τις υποκλοπές, για τον Συνήγορο του Πολίτη, που πήγαν να τον βγάλουν την παραμονή που καλείτο ο Αρχηγός του Λιμενικού για το έγκλημα της Πύλου, για τους εποχικούς πυροσβέστες, ακόμα κι αν δεν καταφέραμε να ομονοήσουμε.

Άλλα λέγαμε εμείς, άλλα λέγανε άλλοι. Τελικώς, εμείς καταθέσαμε αυτοτελή πρόταση για πλείστα ζητήματα.

Είναι κομβικής σημασίας η κοινή πρωτοβουλία, αλλά σε κάθε περίπτωση είναι κομβικής σημασίας η συνεννόηση, η ενημέρωση. Δεν θέλετε να ακούσετε πόσα ζητήματα υπάρχουν; Το γεγονός ότι διαπιστώνω εγώ ως συνήγορος στην υπόθεση ότι άλλη δικογραφία σάς δείχνουν, άλλα αρχεία, δεν προβληματίζει;

Για το γεγονός ότι την ώρα που φιμώνομαι εδώ μέσα και επί δύο ώρες και σαράντα πέντε λεπτά δεν μου δίνουν τον λόγο, καταγγέλλω ότι εστάλη υπάλληλος του Πρόεδρου της Βουλής να με ηχογραφεί μέσα στην αίθουσα των κοινοβουλευτικών συντακτών, κύριοι, δεν θα πείτε κάτι για αυτό;

Έχουνε μέσα στον χώρο αυτό ανοιχτεί τα γραφεία της Πλεύσης Ελευθερίας και το έχουμε καταγγείλει και κάποιοι κάνουν πλάκα ότι τα δικά τους γραφεία δεν ανοίχτηκαν γιατί δεν βρήκανε χαλιά. Έχουμε καταγγείλει ότι υπάρχουν παρακρατικές μέθοδοι.

Γνωρίζετε ότι σε μένα έχει γίνει και επίθεση στη ζωή μου και στη σωματική ακεραιότητα. Το γνωρίζετε! Γνωρίζετε ότι έχει ριχθεί βομβίδα κρότου - λάμψης στα πόδια μου στην κινητοποίηση των εποχικών πυροσβεστών. Το γνωρίζετε! Δεν θα μιλήσετε για αυτό, για αυτή την κατάσταση εκτράχυνσης και διολίσθησης, για το ότι εδώ, μέσα στη Βουλή, εφαρμόζονται μέθοδοι παρακράτους;

Είναι σαφές ότι έχουμε μια μεγάλη ιστορική ευθύνη. Προσωπικά ως Αρχηγός της Πλεύσης Ελευθερίας, κυρίως όμως ως άνθρωπος, ως συνήγορος, ως ον που δεν περνάει από πάνω μου και δεν αγγίζει ο τρόπος που δολοφονήθηκαν αυτά τα παιδιά κι αυτοί οι άνθρωποι, σας διαβεβαιώ ότι θα εξαντλήσω κάθε μέσο, μα κάθε μέσο, για να κάνουμε αυτά που μας αναλογούν. Δεν ωφελεί να τζογάρετε -και πιο πολύ προς το ΠΑΣΟΚ το λέω αυτό- κάνοντας μία δική σας πρόταση που δεν έχετε καταλήξει τι θα είναι, και από ό,τι καταλαβαίνω δεν έχετε καταλήξει αν θα είναι ελεγχόμενος ο κ. Μητσοτάκης και μετά να παραπονιέστε για τις μεθοδεύσεις μπαζώματος της προανακριτικής και της δικογραφίας.

Όμως, ο κ. Μάντζος από το ΠΑΣΟΚ έθεσε ένα ερώτημα προς τον παριστάμενο Υπουργό, τον οποίο πραγματικά εγώ τον διαχωρίζω για τη διαδρομή του από άλλα πρόσωπα και θέλω να κάνω πάντα τη διάκριση των προσώπων, γιατί έτσι είμαστε και πιο αξιόπιστοι. Άλλο Βορίδης, άλλο άλλοι άνθρωποι. Άλλο Γεωργιάδης, άλλο άλλοι άνθρωποι. Είναι άλλο το ένα και άλλο το άλλο. Ο καθένας, βέβαια, αναμετριέται με τη συνείδησή του και δείχνει μέχρι τέλους ποιος είναι -ποιοι είμαστε και τι κάνουμε- απέναντι σε αυτό το όργιο συγκάλυψης και ακροδεξιάς διολίσθησης.

Είπε ο κ. Μάντζος και ρώτησε την Κυβέρνηση: «Θα δεχθείτε προανακριτική επιτροπή και θα δεχθείτε να λειτουργήσει αυτή;». Πρέπει να δοθεί μια απάντηση από την Κυβέρνηση, διότι μέχρι στιγμής αυτό το οποίο ξέρουμε είναι ότι δεν θα δεχθεί να λειτουργήσει προανακριτική επιτροπή. Και όταν το ξέρουμε αυτό οφείλουμε να κάνουμε αυτά που μας αναλογούν, να μην παριστάνουμε τους έκπληκτους.

Κλείνω, κύριε Φάμελλε, επειδή θα πάρετε αμέσως τον λόγο, με ένα ζήτημα που είναι κομβικό και αφορά την Ολομέλεια.

Έπρεπε εδώ στην Ολομέλεια της Βουλής με διαφάνεια, να έχει γίνει εδώ και έναν μήνα, από τις 11 Απριλίου, η κλήρωση των μελών του Δικαστικού Συμβουλίου για τη δικογραφία Τριαντόπουλου, που δεν είναι μόνο Τριαντόπουλου αλλά έχει μέσα και Πλεύρη, έχει μέσα και άλλα πρόσωπα -τα ομολόγησαν χτες-, αλλά η Κυβέρνηση θέλει μόνο Τριαντόπουλου να το αντιμετωπίζουμε. Δεν έχει γίνει η κλήρωση άρα δεν υπάρχει ούτε αυτός ο δήθεν φυσικός δικαστής του Δικαστικού Συμβουλίου και η Κυβέρνηση το μεθοδεύει. Για αυτό θα πείτε κάτι; Θα αντιδράσουμε; Έχετε εμπιστοσύνη ότι δεν γίνονται αυτή τη στιγμή οργιώδη τηλέφωνα στον Άρειο Πάγο εν όψει και των προαγωγών από 30 Ιουνίου; Γιατί εγώ έχω την αντίθετη πεποίθηση!

Και όταν ακριβώς, όπως επεσήμανε και η Κοινοβουλευτική μας Εκπρόσωπος, στο πλαίσιο των παρακολουθήσεων δεν ήταν μόνο οι Υπουργοί, δεν ήταν μόνο οι Αρχηγοί των Όπλων και ο Αρχηγός ΓΕΕΘΑ, δεν είναι μόνο πολιτικοί αντίπαλοι αλλά ήταν και εν ενεργεία δικαστικοί με κομβικά χαρτοφυλάκια και αντικείμενα, κανείς δεν μπορεί να προσποιείται ότι αυτή τη στιγμή προσβλέπουμε σε κάποια ανεξάρτητη λειτουργία της δικαιοσύνης, υπό δύο «εξαπτέρυγα», την κ. Κλάπα και την κ. Αδειλίνη.

Ευχαριστώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα ήθελα τον λόγο επί προσωπικού, επειδή έγινε αναφορά κι ερώτηση.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Καραθανασόπουλε. Έχετε τον λόγο για ένα λεπτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, πολύ σύντομα.

Κατ’ αρχάς, υπάρχει μια αντίφαση στον λόγο της κ. Κωνσταντοπούλου. Από τη μία καταγγέλλει στελέχη του ΚΚΕ και Βουλευτές ότι αποτελούν «σωσίβιο» της κυβερνητικής πολιτικής και συγκάλυψη και συμμετέχουν στην προσπάθεια συγκάλυψης και από την άλλη καλεί το ΚΚΕ για κοινή πρόταση για την προανακριτική επιτροπή.

Αλλά το ουσιαστικό ποιο είναι πέρα από την αντίφαση; Το ουσιαστικό είναι το εξής, κύριε Πρόεδρε: Το κείμενο για μια προανακριτική επιτροπή πέρα από τα νομικά στοιχεία τα οποία έχει ως κείμενο για τις συγκεκριμένες κατηγορίες τις οποίες θα καταγράφει μέσα, έχει και πολιτικό χαρακτήρα. Και εμείς ως ΚΚΕ δεν πρόκειται να δώσουμε συγχωροχάρτι στις ευθύνες που αναλογούν -σε αυτές που αναλογούν- και στην προηγούμενη κυβέρνηση του ΣΥΡΙΖΑ αλλά και στην κυβέρνηση του ΠΑΣΟΚ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ούτε εμείς θα δώσουμε συγχωροχάρτι!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Από αυτή την άποψη τη βάση για να αθωωθούν αυτές οι πολιτικές εμείς δεν θα δώσουμε. Γι’ αυτό ακριβώς και δεν μπορούμε να συνυπογράψουμε με αυτά τα κόμματα τέτοιου είδους κείμενα, για παράδειγμα.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, παίρνω τον λόγο γιατί στη χώρα μας εξελίσσεται, παράλληλα με αυτή τη συζήτηση, ένα ακόμα μεγάλο σκάνδαλο δημοκρατίας που αμφισβητεί την πολιτική δράση και τα δημοκρατικά δικαιώματα και περιμέναμε, ως ΣΥΡΙΖΑ - Προοδευτική Συμμαχία, να έχει ανοίξει τη συζήτηση και μέσα στην Ολομέλεια. Αναλαμβάνω εγώ την πρωτοβουλία να το κάνω γιατί είναι κρίσιμο ζήτημα για τη λειτουργία της Βουλής.

Υπάρχει μια ξεκάθαρη επιλογή της Κυβέρνησης για απαξίωση της δημοκρατικής λειτουργίας της χώρας μας, μια επίθεση κατά των λειτουργιών με πρόθεση τον απόλυτο κυβερνητικό έλεγχο στη λειτουργία της πολιτείας με υποβάθμιση θεσμών. Αυτή η εξέλιξη για εμάς έχει ξεκάθαρο εντολέα κι αυτός δεν είναι άλλος από τον κ. Μητσοτάκη. Γιατί η προαναγγελία μήνυσης εναντίον μου δεν έγινε από την Ομάδα Αλήθειας αλλά έγινε από τη Νέα Δημοκρατία και τον κ. Μητσοτάκη. Ο προπαγανδιστικός μηχανισμός της Νέας Δημοκρατίας το ανήγγειλε και εφόσον είναι σε απόλυτη ταύτιση και υποστήριξη τα τελευταία χρόνια, δεν μπορώ να φανταστώ ότι δεν το ήξερε το Μαξίμου και ο κ. Μητσοτάκης, μπορεί και πίσω από την πλάτη των Βουλευτών της Νέας Δημοκρατίας. Θα κριθεί και θα φανεί.

Πάντως είναι πρωτοφανές και απαράδεκτο να προαναγγέλλεται μήνυση και αγωγή κατά ενός πολιτικού Αρχηγού, γιατί πήγε στη δικαιοσύνη ζητώντας να ερευνηθούν δημοσιεύματα που αποκαλύπτουν ότι υπάρχει ένας μηχανισμός προπαγάνδας και δολοφονίας χαρακτήρων από μία ιδιωτική εταιρεία η οποία λειτουργεί προς όφελος της Νέας Δημοκρατίας και του κ. Μητσοτάκη, με σοβαρά οικονομικής και δημοκρατικής φύσης ερωτήματα.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ)**

Και αυτό ακριβώς ζήτησα, να ερευνηθούν τα δημοσιεύματα που αποκαλύπτουν ότι παραβιάζεται η νομοθεσία για τη χρηματοδότηση εν προκειμένω του κυβερνητικού κόμματος. Και μάλιστα, ποιου κόμματος; Του κόμματος που χρωστάει 500 εκατομμύρια δανεικά και αγύριστα από τράπεζες που ανακεφαλαιοποιήθηκαν με λεφτά των φορολογουμένων, γιατί χρεοκοπήσατε την πολιτεία όταν ήσασταν εσείς κυβέρνηση, και του κόμματος που χρωστάει ακόμα εκατοντάδες εκατομμύρια, ενώ με τον Πτωχευτικό Κώδικα στέλνει τα funds και τα «κοράκια» να πάρουν την πρώτη κατοικία, την επαγγελματική στέγη και το αγροτικό ακίνητο των Ελλήνων πολιτών.

Κυρίες και κύριοι Βουλευτές, είναι θέμα δημοσίου συμφέροντος, όπως είπα και χθες έξω από τον προϊστάμενο της Εισαγγελίας Πρωτοδικών Αθηνών, να αποκαλυφθούν οι πιθανές συνδέσεις χρηματοδότησης ενός μηχανισμού προπαγάνδας αλλά και στοχοποίησης πολιτικών προσώπων που αμφισβητούν το αφήγημα της Νέας Δημοκρατίας, αλλά και στοχοποίησης πολιτών που αμφισβητούν και αποδομούν το σενάριο του κ. Μητσοτάκη χρηματοδότησης είτε από δημόσια χρήματα, δηλαδή από λεφτά των φορολογουμένων, είτε από παράνομες ιδιωτικές χρηματοδοτήσεις, γιατί και τα δύο είναι παράνομες διαδικασίες και είναι ταυτόχρονα διαδικασίες υποβάθμισης της πολιτικής αλλά και διαδικασίες που έχουν κίνδυνο διαφθοράς, γιατί συνδέουν μαύρο πολιτικό χρήμα με εξαρτήσεις πολιτικών κομμάτων.

Γι’ αυτό υπάρχει η νομοθεσία και γι’ αυτό υπάρχει και η αρμόδια αρχή που περιλαμβάνει και την καταπολέμηση του λεγόμενου μαύρου χρήματος ή του χρήματος που προέρχεται από εγκληματικές δραστηριότητες. Διότι δεν νοείται να χρηματοδοτείται εμμέσως γιατί είναι παράνομο ένα κόμμα και παραβιάζει τη νομοθεσία για τη δημοκρατία, να το πω έτσι απλά.

Ταυτόχρονα, βέβαια, ζητήσαμε να διερευνηθούν και άλλα πιθανά αδικήματα που ξεκινούν από τη νομιμότητα των συμβάσεων και φτάνουν στη φοροαποφυγή, σε τριγωνικές συναλλαγές και ενδεχομένως άλλα φορολογικά αδικήματα.

Και,, βέβαια υπάρχει και το εξής ερώτημα. Υπάρχουν και μη νόμιμες δημόσιες συμβάσεις ή δημόσιες συμβάσεις, να σας το πω αλλιώς, που από το φυσικό αντικείμενο χρηματοδοτείται όμιλος ή εταιρεία για να παρέχει πολιτικό έργο στη Νέα Δημοκρατία; Όλα αυτά τα ερωτήματα έχουν ανοίξει όχι από τον ΣΥΡΙΖΑ, αλλά από δημοσιεύματα, από δημοσιογράφους.

Και είναι αυτονόητη η υποχρέωσή μας, η δημοκρατική μας υποχρέωση να ζητήσουμε από τη δικαιοσύνη να διερευνήσει αυτό το σκάνδαλο. Δεν πιστεύω να το αμφισβητείτε. Όπως επίσης είναι αυτονόητο και θέλω να το πω κι αυτό, ότι σε οποιαδήποτε άλλη χώρα της Ευρώπης θα είχε παρέμβει αυτεπάγγελτα ο εισαγγελέας και αυτό είναι δημόσια κριτική, γιατί οφείλουμε να κρίνουμε και τη δικαιοσύνη για να γίνεται καλύτερη.

Και φυσικά να υπενθυμίσω ότι όχι απλά έπρεπε να έχει παρέμβει ο εισαγγελέας, αλλά σε άλλες ευρωπαϊκές χώρες σίγουρα μια τέτοια αποκάλυψη θα είχε οδηγήσει στην παραίτηση της Κυβέρνησης και να θυμίσω ότι για το 1/10 των ενδεχόμενων παραβάσεων στη Γαλλία υπάρχουν ποινές στο κόμμα της Λεπέν. Γιατί εμείς θέλουμε να γίνουμε καλύτεροι από τις ευρωπαϊκές χώρες. Εσείς μας πάτε όλο και πιο πίσω.

Για τον λόγο αυτόν θέλω να ξεκαθαρίσω ότι την προσφυγή που κάναμε στη δικαιοσύνη πιστεύω ότι πρέπει να την κάνουν όλα τα δημοκρατικά κόμματα γιατί είναι υποχρέωσή σας. Ήταν υποχρέωσή μας, είναι μια υποχρέωση που μοιραζόμαστε, δεν έχουμε αποκλειστικότητα. Εμείς αυτό κάναμε χθες και στον προϊστάμενο της εισαγγελίας αλλά και στην αρμόδια αρχή και αμέσως μετά ανακοινώθηκε, αναγγέλθηκε η μήνυση και αγωγή.

Καταθέσαμε, λοιπόν, παράλληλα μια μηνυτήρια αναφορά στον προϊστάμενο της Εισαγγελίας Πρωτοδικών, αλλά και μια κοινοποίηση-αναφορά στον Πρόεδρο της Αρχής για την Καταπολέμηση της Νομιμοποίησης Εσόδων από Εγκληματικές Δραστηριότητες. Κοινοποιήσαμε τα σχετικά δημοσιεύματα, αναφερθήκαμε περιληπτικά σε αυτά και ζητήσαμε διερεύνηση.

Το ερώτημα που προκύπτει όμως σε όλη την ελληνική κοινωνία είναι πάρα πολύ συγκεκριμένο και δεν έχει να κάνει με τη δική μας μηνυτήρια αναφορά. Υπάρχουν στελέχη της Νέας Δημοκρατίας, που σήμερα έχουν θέση Υπουργών, που πληρώνονταν και ήταν υπάλληλοι της εταιρείας «Blue Skies», ενός διαφημιστικού ομίλου, στον οποίο είναι και τα στελέχη της Ομάδας Αλήθειας; Το αρνείστε; Δεν το αρνείστε. Είναι δυνατόν να το αρνηθείτε; Έχουν αποκαλυφθεί οι μισθολογικές σχέσεις και κάποιοι τις έχουν παραδεχτεί κιόλας.

Το ερώτημα είναι το εξής. Η εταιρεία η οποία πλήρωνε τα στελέχη που κάνουν την προπαγάνδα σας, άτυπη και τυπική, και πιθανά και για διάφορους ανώνυμους λογαριασμούς στο διαδίκτυο, γιατί κι αυτό έχει προκύψει στη δημοσιότητα, πληρώνεται με κρατικό δημόσιο ή ιδιωτικό χρήμα από την πίσω πόρτα και τα δύο; Και πώς πληρώνονται;

Γιατί ακόμα και αν μας πείτε ότι πληρώνονται με λεφτά του ομίλου πάλι παράνομη χρηματοδότηση του κόμματος είναι, γιατί δουλεύουν για τον κομματικό μηχανισμό και πιθανά συνδέονται με την απότομη πτώση των εξόδων προσωπικού της Νέας Δημοκρατίας. Ερωτήματα προς απόδειξη.

Υπάρχει, λοιπόν, ένας όμιλος εταιρειών που συστεγάζονταν και πληρώνονταν στελέχη της Νέας Δημοκρατίας και διάφοροι άλλοι λογαριασμοί πιθανά διαδικτύου στην ίδια στέγη, με πιθανά παράνομη ιδιωτική ή δημόσια χρηματοδότηση. Θα πάρετε θέση σε αυτό κι εσείς και ο Υπουργός που είναι εδώ εκπροσωπώντας την Κυβέρνηση; Η Κυβέρνηση θέλουμε να πάρει θέση.

Δεύτερον, για ποιον λόγο ανησυχήσατε τόσο πολύ ώστε χθες αμέσως μετά την προσφυγή μου, με μηνυτήρια αναφορά και αίτηση ,φτάσατε σε σημείο να προαναγγείλετε μήνυση κατά ενός πολιτικού Αρχηγού γιατί έκανε το καθήκον του που ήταν να πάει στη δικαιοσύνη και να ελεγχθούν τα αυτονόητα; Τόσο πολύ πια φοβάστε τη νομιμότητα;

Και προχωρείτε σε απειλές μηνύσεων και αγωγών για να μας σταματήσετε από το να αναζητήσουμε την αλήθεια; Θεωρείτε ότι μπορείτε να μας αποτρέψετε από την υλοποίηση της δέσμευσής μας να είμαστε η φωνή της κοινωνίας και της δικαιοσύνης και μέσα στη Βουλή και έξω από τη Βουλή; Δεν θα το καταφέρετε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δεν φοβηθήκαμε άλλα και άλλα. Μηνύσεις και αγωγές από την Ομάδα Αλήθειας θα φοβηθούμε;

Είστε γελασμένοι. Όσα δικονομικά ή επικοινωνιακά ή αυταρχικά τερτίπια και αν ακολουθήσετε, δεν θα σταματήσουμε να ζητάμε την αλήθεια και τη δικαιοσύνη. Γιατί είναι η Ομάδα Αλήθειας που λειτουργεί ως προπαγανδιστικός μηχανισμός του κ. Μητσοτάκη που προανήγγειλε τη μήνυση και την αγωγή. Ξέρω τον εντολέα. Δεν χρειάζεται να σας ρωτήσω.

Είναι προφανές ότι ένας μηχανισμός που λειτουργεί και υπηρετεί ένα πολιτικό σχέδιο είναι σε απόλυτη συνεννόηση με το πολιτικό σχέδιο, πέρα από τα σοβαρά θεσμικά ζητήματα της οικονομικής εξυπηρέτησης και χρηματοδότησης, παράνομης έμμεσης χρηματοδότησης, που πρέπει να διερευνηθούν για το κόμμα σας.

Είναι προφανές ότι και τώρα εντολές του κ. Μητσοτάκη εκτελεί η Ομάδα Αλήθειας. Είναι αυτό που λέμε «ο κόσμος το ’χει τούμπανο και εσείς κρυφό καμάρι». Είστε ο ίδιος μηχανισμός. Εδώ φτάσανε κορυφαίοι Υπουργοί για να διαφημίσουν την Ομάδα Αλήθειας μέσα στα υπουργεία με δημοσιεύματα. Δεν ξέρω αν το καλύπτει αυτό η Κυβέρνηση. Πρέπει να μας πείτε ως εκπρόσωπος της Κυβέρνησης σήμερα. Έχουμε ακούσει και τις τοποθετήσεις του Κυβερνητικού Εκπροσώπου. Ας μιλήσουν όλοι και ας πάρουν την ευθύνη τους.

Με απλά λόγια, ο κ. Μητσοτάκης μέσω της Ομάδας Αλήθειας προαναγγέλλει μήνυση και αγωγή σε πολιτικό Αρχηγό, γιατί ζήτησε να ελέγξει η δικαιοσύνη τις δημόσιες πλέον καταγγελίες δημοσιογράφων και μέσων ενημέρωσης.

Το ερώτημα όμως είναι πάρα πολύ απλό. Ποια θα είναι η στάση της Νέας Δημοκρατίας σε κάτι τέτοιο, αν έρθει το θέμα στη Βουλή και ποια θα είναι και η στάση της Κυβέρνησης, κύριε Υπουργέ;

Διότι, όπως γνωρίζετε, μήνυση κατά πολιτικού προσώπου και μάλιστα πολιτική δίωξη, γιατί αυτό είναι πολιτική δίωξη, πρέπει να έρθει στη Βουλή. Τι στάση θα κρατήσετε; Σας ρωτώ από τώρα. Τι στάση θα κρατήσετε; Θα υπερασπιστείτε το δικαίωμα της πολιτικής άποψης και της αίτησης προς τη Δικαιοσύνη να γίνει έλεγχος σε πιθανά αδικήματα; Τι θα κάνετε; Θα φορτωθείτε στην πλάτη σας και ακόμα μία παραβίαση δημοκρατικών κανόνων, όπως το χειροκρότημα στον κ. Καραμανλή; Θα φορτωθείτε ακόμη ένα χειροκρότημα σε μπάζωμα της αλήθειας και της πολιτικής λειτουργίας και της δημοκρατίας στη χώρα μας; Αυτό είναι το ερώτημα.

Σε αυτό σας φέρνει μπροστά η προαναγγελία της μήνυσης και της αγωγής και την Κυβέρνηση και τους Υπουργούς και τη Συμπολίτευση και εμάς βέβαια, όλους τους υπόλοιπους. Γιατί και αυτό πρέπει να το συζητήσουμε και σε επίπεδο προοδευτικής δημοκρατικής αντιπολίτευσης. Είναι, λοιπόν, ένα ερώτημα ποια θα είναι η στάση της Βουλής.

Εμείς το βάζουμε από σήμερα το ερώτημα αυτό και το βάζουμε και στην ελληνική κοινωνία. Δεν θα αφήσουμε τίποτα κρυφό. Δεν θα σας αφήσουμε σε ησυχία. Γιατί έχουμε έναν Πρωθυπουργό που μπροστά σε ένα ακόμα σκάνδαλο δημοκρατίας αποδεικνύει ότι είναι αλλεργικός και στην κριτική και τη διαφάνεια και τη λογοδοσία, γιατί είναι αλλεργικός στη δημοκρατία. Δεν την αντέχει τη δημοκρατία ο κ. Μητσοτάκης. Για να τακτοποιεί τους «ημετέρους», τα καρτέλ, τα υπερκέρδη, τη φτωχοποίηση της χώρας μας, δεν αντέχει τη δημοκρατία και την υποβαθμίζει συνεχώς.

Εγώ, λοιπόν, ζητώ από τον κ. Μητσοτάκη να τοποθετηθεί εδώ στη Βουλή. Δεν ζητώ μόνο σήμερα, αλλά επειδή το αφήσαμε από χθες να εννοηθεί με τοποθέτησή μας, προαναγγέλλω ότι υπάρχει επίκαιρη ερώτηση στον Πρωθυπουργό για να έρθει να απαντήσει την άλλη εβδομάδα για αυτό το ζήτημα εδώ. Πρέπει να πω ότι υπάρχει και άλλη επίκαιρη που δεν έχει απαντήσει πρόσφατα για τα υπερπλεονάσματα της φοροεπιδρομής. Και σε αυτό έχει κρυφτεί.

Ο κ. Μητσοτάκης προσπαθεί ακόμα μία φορά να μπαζώσει την αλήθεια και ταυτόχρονα, απαξιώνει και τον κοινοβουλευτισμό. Προσπαθεί να αποφύγει τις εξηγήσεις αλλά εμείς δεν μπορούμε να επιτρέψουμε κάτι τέτοιο γιατί έχουμε ορκιστεί στο Σύνταγμα και στον ελληνικό λαό.

Βέβαια, καλώ και τα υπόλοιπα κόμματα να πάρουν θέση, γιατί υπάρχουν και πολιτικοί Αρχηγοί και πολιτικά κόμματα και πολιτικοί Αρχηγοί που δεν έχουν πάρει θέση ακόμα στο σκάνδαλο της Ομάδας Αλήθειας και της «Blue Skies». Πρέπει να πάρουν θέση ξεκάθαρα για ένα ζήτημα που είναι δημοκρατίας, που αφορά, δηλαδή, την τριγωνική και πιθανά παράνομη χρηματοδότηση πολιτικού κόμματος, αλλά και δημοκρατίας όσον αφορά τη δίωξη ή την άσκηση μάλλον, την κατάθεση μήνυσης και αγωγής κατά πολιτικού Αρχηγού. Χρειάζονται ξεκάθαρες τοποθετήσεις.

Κυρίες κύριοι Βουλευτές, δεν μπορεί να κρυβόμαστε άλλο. Ο κατήφορος που μας οδηγεί ο κ. Μητσοτάκης θέτει και τους Υπουργούς και τις Κοινοβουλευτικές Ομάδες και της Συμπολίτευσης αλλά και της Αντιπολίτευσης μπροστά στην υποχρέωση να μιλήσουν. Εκτός, αν θέλουν κάποιοι να παραμένουν μετέωρες οι καταγγελίες για παράνομη χρηματοδότηση της Νέας Δημοκρατίας, αν ανέχονται ακόμα ένα σκάνδαλο από τον Πρωθυπουργό και το επιτελείο του.

Μαζεύονται πάρα πολλά, υποκλοπές, απειλές κατά δικαστικών, κατά ανεξάρτητων αρχών, τώρα ακόμα και σε επίπεδο πολιτικών Αρχηγών, το έγκλημα, το μπάζωμα και η συγκάλυψη στα Τέμπη, η διαρροή προσωπικών δεδομένων για ψηφοθηρική εκμετάλλευση. Πόσα ακόμα χτυπήματα στο κράτος δικαίου να αντέξει η χώρα μας; Πόσο πια θα ανεχόμαστε τα κοινοβουλευτικά πραξικοπήματα του κ. Μητσοτάκη;

Έφτασε, όμως, η ώρα που ο κ. Μητσοτάκης πρέπει να δώσει απαντήσεις εδώ στη Βουλή και ταυτόχρονα, στον ελληνικό λαό και να απαντήσει συγκεκριμένα για τις πιθανές ροές ιδιωτικού και δημόσιου χρήματος που χρηματοδοτούν μηχανισμό προπαγάνδας και για τις εργασιακές σχέσεις στις εταιρείες -τη «Blue Skies», την Ομάδα Αλήθειας- αντί να βάζει αυτούς που εκτελούν τις δικές του πολιτικές εντολές να με μηνύουν. Ο κ. Μητσοτάκης πρέπει να λογοδοτήσει ενώπιον του ελληνικού λαού.

Εμείς το λέμε, ας μας κάνουν όσες αγωγές και μηνύσεις θέλουν. Το σχέδιό τους θα πέσει στο κενό. Εμείς δεν θα σταματήσουμε. Είναι υποχρέωσή μας και θέλω να σας το πω και προσωπικά, επειδή με κάποιους και κάποιες γνωριζόμαστε και μάλιστα, αρκετά χρόνια. Για εμένα είναι και προσωπική και ηθική υποχρέωση. Δεν μπορώ να δεχτώ ότι θα ζούμε σε μια κοινωνία, ότι θα μεγαλώνουν τα παιδιά μας και τα παιδιά των παιδιών μας σε μια κοινωνία που δεν θα έχει βασικούς κανόνες δημοκρατίας, που δεν θα υπάρχει διαφάνεια, δικαιοσύνη και ισοτιμία. Γιατί ο κατήφορος των τελευταίων έξι χρόνων είναι κατήφορος αντιδημοκρατικός.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Παραβιάζει το Σύνταγμα σε πάρα πολλές στιγμές και κάποια στιγμή πρέπει να πάρουμε την πολιτική ευθύνη όλοι μας και να μιλήσουμε ξεκάθαρα. Θα έχουμε ιστορική ευθύνη. Αυτή η περίοδος θα περάσει γρήγορα στον πολιτικό χωροχρόνο. Θα είναι μαύρη πολιτική περίοδος, σκοτεινή. Αλλά πρέπει να πάρουμε όλοι θέση.

Όσο και αν το θέλετε, εμείς δεν θα σας επιτρέψουμε να κουκουλώσετε την αλήθεια. Εδώ θέλω να πω ότι ο ΣΥΡΙΖΑ - Προοδευτική Συμμαχία, μαζί με όλο τον προοδευτικό κόσμο, θα πάρει πρωτοβουλίες και στο επίπεδο της δημοκρατίας και του κράτους δικαίου. Γιατί θέλουμε όλος ο προοδευτικός κόσμος να μιλήσει ξεκάθαρα.

Επειδή, όμως, γίνεται παράλληλα και μια συζήτηση για την προκαταρκτική και το έγκλημα των Τεμπών, θέλω να υπενθυμίσω κάποια ζητήματα και προς το Προεδρείο -η Αντιπρόεδρος, υποθέτω, θα τα μεταφέρει στη Διάσκεψη των Προέδρων- αλλά και προς την Ολομέλεια.

Τοποθέτηση πρώτη. Δεν έχουμε καμία εμπιστοσύνη στον κ. Μητσοτάκη και έχουμε και σοβαρές ενστάσεις για επιλογές της ηγεσίας της δικαιοσύνης. Τις έχουμε καταθέσει δημόσια.

Θέλουμε, όμως, η ελληνική κοινωνία να έχει εμπιστοσύνη και στους θεσμούς και στη Βουλή και στη δικαιοσύνη. Αλλά δεν έχουμε εμπιστοσύνη στην Κυβέρνηση και δεν έχει εμπιστοσύνη και η ελληνική κοινωνία. Δεν πιστεύουν οι Έλληνες και οι Ελληνίδες ότι θα υπάρξει απόδοση δικαιοσύνης στο έγκλημα των Τεμπών όσο είναι Κυβέρνηση ο κ. Μητσοτάκης. Αυτό αποδεικνύεται από όλες τις μετρήσεις.

Τι κάνουμε, λοιπόν, εμείς; Πρέπει να κάνουμε το καλύτερο δυνατόν για να υπάρξει και απόδοση δικαίου και αλήθειας αλλά και αποκατάσταση εμπιστοσύνης με ένα τμήμα του πολιτικού κόσμου. Το τι θα κάνετε εσείς, πρέπει να το διαλέξετε, με ποιο τμήμα θα είστε.

Ερώτημα πρώτον: Υπάρχουν προβλήματα στη λειτουργία της Βουλής; Το έχουμε πει, πίσω από ένα έλλειμμα του Κανονισμού κρύφτηκαν σημαντικά πρόσθετα στοιχεία της δικογραφίας. Το έχουμε πει. Είχαν έρθει, εμείς είχαμε διαβάσει, αλλά δεν είχαν ανακοινωθεί.

Δεύτερο ζήτημα: Υπάρχουν δυνατότητες να έχουμε εμπιστοσύνη στην αξιοπιστία της δικογραφίας; Βεβαίως και μάλιστα, τις έκανε ο ΣΥΡΙΖΑ. Σας διαβάζω από τον Κανονισμό της Βουλής: «Αθήνα 2019, Προεδρία Νίκου Βούτση» που λέει ότι πρέπει να υπάρχει αύξοντας αριθμός και καταγεγραμμένα σε κατάσταση έγγραφα δικογραφίας. Ας τα ζητήσει ο Πρόεδρος της Βουλής από τη δικαστική αρχή, ας ελεγχθούν και να μην υπάρχει κανένα έλλειμμα αξιοπιστίας.

Ναι, πρέπει να πάρουμε πρωτοβουλίες για να μην υπάρχει κανένα έλλειμμα, αλλά δεν θα επιχειρήσουμε να δημιουργήσουμε εντυπωσιασμό με κάτι το οποίο είναι πάρα πολύ βαρύ και είναι μέσα στις αίθουσες που πρέπει να διαβάσουμε όλοι. Και ξέρετε γιατί; Γιατί εμείς τολμάμε να πούμε ότι είμαστε εδώ και δύο χρόνια απολύτως συνεπείς με τον αγώνα που δίνει η κοινωνία για να υπάρχει αλήθεια και δικαιοσύνη.

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

Γιατί όταν ο ΣΥΡΙΖΑ έπαιρνε πρωτοβουλίες για το έγκλημα των Τεμπών, δεν υπήρχε η διαφωνία από όλες τις πλευρές της Βουλής και στο Ευρωπαϊκό Κοινοβούλιο υπήρχαν συγκεκριμένοι Ευρωβουλευτές του ΣΥΡΙΖΑ - Προοδευτική Συμμαχία που έδωσαν βήμα στους συγγενείς και τους γονείς των θυμάτων των Τεμπών. Σε όλες τις χρονικές στιγμές, οπότε και αν συζητήθηκε, εμείς εδώ είπαμε: Διευρυμένη έρευνα και για την περίοδο διακυβέρνησης του ΣΥΡΙΖΑ και πριν από αυτήν -που δεν το τολμούν όλοι- με έγκριση όλων των εργαλείων, για να υπάρχει δικαιοσύνη. Δεν το αντέξατε όλοι. Δεν το έχετε υπηρετήσει όλοι. Ο ΣΥΡΙΖΑ - Προοδευτική Συμμαχία το έχει υπηρετήσει και αυτή τη δέσμευση έχουμε κάνει ξανά. Έχουμε ζητήσει να ενεργοποιηθούν και ειδικά άρθρα, όπως το 86 παράγραφος 5, για να μπορέσει να γίνει και εκτός διαδικασίας προανακριτικός έλεγχος. Δεν το έχει δεχτεί η Κυβέρνηση και η Βουλή. Εμείς το έχουμε ζητήσει, όμως.

Εδώ, λοιπόν, θέλω να ξεκαθαρίσω ότι απέναντι σε αυτές τις πρωτοβουλίες του ΣΥΡΙΖΑ - Προοδευτική Συμμαχία, που σε κάποιες συναίνεσαν και άλλα κόμματα -όχι σε όλες- η Κυβέρνηση έχει κάνει τις εξής επιλογές και αυτό βαρύνει το σύνολο της Κυβέρνησης και της Συμπολίτευσης, το σύνολο: Παραπλάνηση, μπάζωμα, συγκάλυψη. Και η εξεταστική και η προανακριτική μπάζωμα της αλήθειας ήταν. Αυτό είναι το πρόβλημα.

Εμείς γι’ αυτό θέλουμε να βάλουμε από τώρα μία ισχυρή προειδοποίηση. Δεν έχει γίνει από τη μεριά της Κυβέρνησης ξεκάθαρο τι πρωτοβουλίες θα πάρει για τη νέα δικογραφία που έχει έρθει.

Εμείς το δηλώνουμε ξεκάθαρα: Θα επιδιώξουμε να γίνει διευρυμένος έλεγχος, έτσι ώστε να κατατεθούν οι αποδείξεις αθωότητας ή μη μέσα στην προανακριτική επιτροπή. Δεν έχουμε κανένα πρόβλημα να περιοριστεί ο έλεγχος, αλλά δεν έχουμε και καμία πρόθεση να ευνοήσουμε ή να νεύσουμε θετικά σε οποιοδήποτε κουκούλωμα ευθυνών της Κυβέρνησης του κ. Μητσοτάκη για την περίοδο της διακυβέρνησης που αποδομήθηκαν τα συστήματα ασφάλειας και, δυστυχώς, αφέθηκαν αφύλακτες οι σιδηροδρομικές γραμμές για να γίνει αυτό το τραγικό δυστύχημα. Διότι ξέρουμε πότε έγινε και τι είχε προηγηθεί από το 2019 μέχρι εκείνη την τραγική μέρα.

Άρα, ναι στον διευρυμένο έλεγχο με τα στοιχεία που έχει η δικογραφία, ναι στο να αποδειχθούν μέσα σε διαδικασίες όλα τα στοιχεία αθωότητας, αλλά όχι κουκούλωμα και όχι ταπείνωση του κατηγορητηρίου. Μάλιστα, να δούμε την ευθύνη όλων των μελών της Κυβέρνησης του κ. Μητσοτάκη. Προφανώς για τον κ. Καραμανλή δεν το συζητάμε. Αλλά μην ξεχνάτε ότι έχουμε και άλλα θέματα. Την απιστία όσον αφορά τα ζητήματα του μπαζώματος. Εμείς το έχουμε θέσει, μαζεύουμε υλικό. Το έχουμε καταθέσει εδώ. Υπάρχουν και άλλοι Υπουργοί οι οποίοι εμπλέκονται και πολλά άλλα, όμως δεν θέλω να ανοίξω μια συζήτηση που θα δημιουργήσει δευτερογενείς εντυπώσεις.

Επιστρέφω, λοιπόν, στο βασικό. Ο λόγος για τον οποίον πήρα σήμερα την πρωτοβουλία αυτή της τοποθέτησης στην Ολομέλεια είναι γιατί ζητώ από όλους τους Βουλευτές να υψώσουν δημοκρατικό ανάστημα και να αποκτήσουν το θάρρος και την τόλμη της φωνής, της ελεύθερης δημοκρατικής φωνής, μπροστά στην προαναγγελία μήνυσης και αγωγής σε εμένα προσωπικά, μετά την επίσκεψή μου στον εισαγγελέα και στην αρμόδια αρχή για το μαύρο χρήμα. Θα ζητήσω αυτό το ανάστημα να το υψώσουν και όλοι οι δημοκράτες πολίτες, γιατί υπάρχουν και ακαδημαϊκοί και κινήματα που ασχολούνται με τα θέματα της δημοκρατίας και των πολιτικών και δημοκρατικών δικαιωμάτων, αλλά και σίγουρα όλοι οι Έλληνες πολίτες και οι Ελληνίδες που πιστεύουν ουσιαστικά στο Σύνταγμα της χώρας και στην ελληνική δημοκρατία.

Είναι ένα ζήτημα δημοκρατίας, κυρίες και κύριοι Βουλευτές και κύριοι Υπουργοί, και περιμένω μία ξεκάθαρη τοποθέτηση και από τα πολιτικά κόμματα και από τις Κοινοβουλευτικές Ομάδες και από την Κυβέρνηση. Γιατί η δημοκρατία είναι το οξυγόνο της κοινωνίας μας. Αυτό το οξυγόνο δεν μπορείτε να το φιμώσετε. Δεν μπορείτε να μπαζώσετε τη δημοκρατία. Θα έχετε απέναντί σας και τον ΣΥΡΙΖΑ - Προοδευτική Συμμαχία αλλά και όλο τον ελληνικό λαό.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, κύριε Δένδια, θα κάνετε τώρα την ομιλία σας;

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Μήπως επαναφέρω και τη συζήτηση…

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν έχει μιλήσει ούτε ένας Βουλευτής!

**ΠΡΟΕΔΡΕΥΟΥΣΑ (Όλγα Γεροβασίλη):** Είχε ζητήσει ο Υπουργός και αντιλαμβάνεστε ότι, με βάση τον Κανονισμό, εφόσον τοποθετηθεί…

**ΚΩΝΣΤΑΝΤΙΝΟΣ ΜΠΑΡΚΑΣ:** Κυρία Πρόεδρε, δεν έχει μιλήσει ούτε ένας Βουλευτής!

**ΠΡΟΕΔΡΕΥΟΥΣΑ (Όλγα Γεροβασίλη):** Το ξέρω πολύ καλά.

**ΛΙΑΝΑ ΚΑΝΕΛΛΗ:** Από τις δέκα έως τις τρεις το μεσημέρι δεν έχει μιλήσει ούτε ένας Βουλευτής!

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Κανέλλη, το γνωρίζω καλά. Παρακολουθώ τη διαδικασία από το πρωί, βλέπω και τον κατάλογο μπροστά μου, αλλά το νομοσχέδιο, όπως ξέρετε, φυσιολογικά ξεκινάει και με ομιλία του αρμόδιου Υπουργού. Επομένως…

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριοι συνάδελφοι, έτσι και αλλιώς, θα είμαι εδώ μέχρι να λήξει η συζήτηση, άρα δεν επείγομαι να μιλήσω για κάποιον άλλον λόγο παρά για την προσπάθεια, αφενός να επαναφέρω τη συζήτηση στο νομοθέτημα, διότι συζητάμε οτιδήποτε άλλο σήμερα αλλά όχι αυτό, και κατά δεύτερον, να έχω την ευκαιρία να δώσω κάποιες διευκρινίσεις που νομίζω ότι θα είναι χρήσιμες και στους συναδέλφους που θα τοποθετηθούν αμέσως μετά.

Θα προσπαθήσω, επίσης, να είμαι όσο συντομότερος γίνεται. Έχω τη δυνατότητα να μιλήσω και θα ήθελα ξεκινώντας να πω, ότι όταν σας διανεμηθούν οι νομοτεχνικές βελτιώσεις, θα δείτε ότι θέματα που έχουμε συζητήσει έχουν ληφθεί υπ’ όψιν.

Αναφέρομαι, κυρίως, στο άρθρο 63 του νόμου, το οποίο συγκέντρωσε πάρα πολλές παρατηρήσεις. Θα δείτε ότι εκεί έχουν γίνει εκτεταμένες επεμβάσεις, αλλά αυτό, αν θέλετε, θα το δούμε μετά. Θα κάνω μια γενική τοποθέτηση για τα θέματα της άμυνας και μετά θα κάνω μια τοποθέτηση για το ζήτημα του συγκεκριμένου νομοθετήματος, το οποίο, ακούγοντας τους συναδέλφους εισηγητές, έχω την εντύπωση ότι ορισμένα θέματα δεν έχουν γίνει κατανοητά.

Πάμε στο γενικό. Συμφωνούμε όλοι ότι η χώρα αντιμετωπίζει πρόκληση, πρόκληση ασφάλειας και η πολιτεία, η Κυβέρνηση έχει την ευθύνη να δώσει μια απάντηση σε αυτή την πρόκληση ασφάλειας. Και την έδωσε με αυτό που ονομάζεται «Ατζέντα 2030». Μπορεί να κατηγορηθούμε για πάρα πολλά πράγματα και μπορεί να μας ασκηθεί κριτική. Ουδείς αλάνθαστος! Όμως όχι για μια ολιστική προσέγγιση.

Λέω σύντομα. Ξεκινήσαμε με το νομοθέτημα που ψήφισε η Εθνική Αντιπροσωπεία για το Ελληνικό Κέντρο Αμυντικής Καινοτομίας, το ΕΛΚΑΚ, το οποίο ήδη λειτουργεί.

Παρεμπιπτόντως, κατηγορηθήκαμε προηγουμένως κατά τη διάρκεια της συζήτησης ότι ο παρών νόμος προβλέπει πάρα πολλές εκτελεστικές πράξεις. Και το ΕΛΚΑΚ προέβλεπε πάρα πολλές εκτελεστικές πράξεις. Και θα σας καταθέσω στα Πρακτικά πόσες από αυτές έχουν εκδοθεί: Δύο μόνο από αυτές που προβλέπονταν δεν έχουν εκδοθεί ακόμα και θα εκδοθούν, ελπίζω, μέσα στον επόμενο μήνα.

Μετά το ΕΛΚΑΚ πήγαμε, όπως είναι λογικό, στη δομή δυνάμεων, στις συγχωνεύσεις των στρατοπέδων και στις συγχωνεύσεις των μονάδων. Μετά από τις συγχωνεύσεις των στρατοπέδων και τις συγχωνεύσεις των μονάδων, πήγαμε για πρώτη φορά στην ιστορία του νέου ελληνικού κράτους σε εικοσαετές εξοπλιστικό, δώδεκα συν οκτώ, για να υπάρχει μια διαυγής εικόνα πού πάει η χώρα. Επίσης σε νέο μισθολόγιο το οποίο ανακοινώθηκε ήδη και το οποίο θα ψηφιστεί από την Εθνική Αντιπροσωπεία.

Συζητάμε σήμερα τα θέματα υγείας που συνδυάζονται με την ποιότητα ζωής των στελεχών μας, μετά το μισθολογικό και αμέσως μετά, επεξεργαζόμαστε και θα έρθουμε να φέρουμε υπό την κρίση σας τα θέματα που αφορούν στη θητεία, τα θέματα που αφορούν στην εφεδρεία, τα θέματα που αφορούν στην καριέρα των στελεχών, τα θέματα που αφορούν στην εθελοντική στράτευση των γυναικών.

Νομίζω ότι είναι η πλήρης ατζέντα. Δεν θυμάμαι -θέλω να είμαι ειλικρινής μαζί σας- οποτεδήποτε οιαδήποτε κυβέρνηση να προσέγγισε οιοδήποτε θέμα, όχι θέμα τόσο μεγάλης σημασίας, με μια απόλυτα ολιστική προσέγγιση, βήμα-βήμα, καθαρά-καθαρά από την αρχή, εξηγώντας κάθε βήμα που κάνει.

Και, βεβαίως, δόθηκαν και υπάρχουν σε αυτό το νομοθέτημα -θα έρθουν, επίσης μετά, ως κυβερνητική τροπολογία- οι εγγυήσεις διαφάνειας τις οποίες υποσχέθηκα στην Επιτροπή Εξοπλιστικών για τα θέματα του εξοπλιστικού. Και δήλωσα χθες και δηλώνω και πάλι σήμερα ότι είμαι πάντοτε έτοιμος να δεχθώ οποιαδήποτε επιπλέον πρόταση που τείνει προς τη διαφάνεια από κόμματα της Αντιπολίτευσης ή φορείς μέσα στο πλαίσιο της λογικής. Διότι δεν διεκδικώ με κανένα τρόπο, ούτε διεκδικεί το Υπουργείο Εθνικής Άμυνας ούτε διεκδικεί η Κυβέρνηση -δεν μπορεί να το διεκδικήσει- την απόλυτη γνώση της απόλυτης αλήθειας. Και επειδή η χώρα έχει πληρώσει ακριβά τα θέματα διαφθοράς στα εξοπλιστικά, πρέπει αυτό να το αποφύγουμε. Όταν ζητάμε το υστέρημα της κοινωνίας για να διασφαλίσουμε την ασφάλεια της πατρίδας, πρέπει προφανώς να διασφαλίζουμε ότι αυτό το υστέρημα πάει εκεί που πρέπει.

Ούτε εγώ διεκδικώ γνώση επιλογής συγκεκριμένου τύπου όπλου έναντι άλλου όπλου, για να είμαστε συνεννοημένοι. Διεκδικώ την πολιτική ευθύνη μιας συνολικής κατεύθυνσης την οποία σας εκθέτω. Από εκεί και πέρα, την πρόταση των όπλων την έχει η φυσική ηγεσία και την επιλογή των όπλων την έχει, κατ’ αρχάς, ως γνώμη η Επιτροπή Εξοπλιστικών και το ΚΥΣΕΑ μετά.

Θέλω, επίσης, να κάνω άλλη μία δήλωση, γιατί υπάρχει ένας ευρύς διάλογος για τα θέματα των ΑΣΣΥ, των υπαξιωματικών, και εκεί θα έρθει μια πλήρης προσέγγιση η οποία θα συνιστά αναβάθμιση και την οποία μελετάμε. Δεν θα συνιστά υποβάθμιση. Υποβάθμιση είναι αυτό που συμβαίνει σήμερα, παρεμπιπτόντως. Θα συνιστά αναβάθμιση στην κατεύθυνση της εκπλήρωσης δύο βασικών ρόλων που έχουν σε όλους τους προηγούμενους στρατούς στον κόσμο, τον διοικητικό ρόλο και τον ρόλο των χειριστών των προϊόντων της εξελιγμένης τεχνολογίας που σιγά-σιγά αποκτά ο στρατός.

Και, βεβαίως, θα υπάρχει και μισθολογική προσέγγιση σε όλα αυτά. Έχω εξηγήσει ότι η αρχή μας είναι ότι ο μισθός και ο βαθμός δεν είναι ανάλογα. Ελέχθη κατά τη συζήτηση στην επιτροπή από κυρία συνάδελφο ότι δίνουμε βαθμούς, γιατί δεν μπορούσαμε να δώσουμε χρήματα.

Όχι, αυτό δεν είναι μια σοβαρή προσέγγιση. Πρέπει να πετύχουμε βελτίωση των μισθολογικών απολαβών, και το κάνουμε ήδη, αλλά με υγιείς όρους, όχι με όρους -θα μου επιτρέψετε την έκφραση- «να μοιράζουμε τενεκεδάκια» ωσάν απευθυνόμασταν σε ιθαγενείς κατά την ανακάλυψη ηπείρων. Καθαρές συζητήσεις.

Για την Τουρκία και τη συμμετοχή της στον αμυντικό σχεδιασμό της Ευρώπης έχω τοποθετηθεί επανειλημμένως. Τοποθετήθηκα και χθες πάλι. Είναι απλό. Και αυτή είναι η θέση της Κυβέρνησης. Το ευρωπαϊκό οικοδόμημα δεν είναι μια συμμαχία. Είναι κάτι άλλο. Κατά την ταπεινή μου γνώμη, το πιο περήφανο εγχείρημα στην ιστορία της ανθρωπότητας. Χώρος δημοκρατίας, ανθρωπίνων δικαιωμάτων, δικαιωμάτων των γυναικών.

Η άμυνα είναι άμυνα του εγχειρήματος, δεν είναι άμυνα χώρου ή χωρών και την άμυνα ενός εγχειρήματος που έχει καθαρό αξιακό πλαίσιο και που το αξιακό πλαίσιο ορίζεται μέσα στις συνθήκες της Ευρωπαϊκής Ένωσης -εκεί ορίζεται- δεν μπορούν παρά να το αναλαμβάνουν χώρες οι οποίες συνυπογράφουν το πλαίσιο. Δεν μπορούν να το κάνουν χώρες που δεν έχουν δημοκρατία, που δεν προστατεύουν τα ανθρώπινα δικαιώματα, που δεν προστατεύουν τα δικαιώματα των γυναικών, που δεν υπάρχει κράτος δικαίου. Πώς θα το κάνουν αυτές οι χώρες;

Άρα, αν η Ευρώπη θέλει να συμμετάσχουν σε αυτή την προσπάθεια τρίτες χώρες, οι τρίτες χώρες, βεβαίως να συμμετάσχουν υπό τον όρο του ευρωπαϊκού κεκτημένου. Μόνον έτσι αλλιώς δεν γίνεται. Αυτή είναι η κυβερνητική θέση και δεν είναι μια θέση à la carte που αφορά την Τουρκία. Αφορά οιονδήποτε.

Έρχομαι τώρα στα ζητήματα του νομοθετήματος. Εμείς αυτό το νομοθέτημα το θεωρούμε ένα ακόμα τμήμα της μεταρρυθμιστικής προσπάθειας και όχι μια εμβαλωματική παρέμβαση που λύνει ορισμένα ζητήματα.

Ελέχθη ότι υπήρξε αντίθεση κ.λπ. κ.λπ.. Εγώ αυτό που παρατήρησα, διαβάζοντας και τα Πρακτικά για το διάστημα που δεν ήμουν παρών, είναι ότι από τα ογδόντα άρθρα του νομοθετήματος παρατηρήσεις εξεφράσθησαν μόνο για τα είκοσι.

Εξ αντικειμένου, λοιπόν, θεωρώ ότι στα υπόλοιπα εξήντα, δηλαδή στο 75% του νομοθετήματος υπάρχει συμφωνία.

Έρχομαι, όμως και στην ευρύτερη αντίληψη. Ελέχθη πριν από συναδέλφους -νομίζω όλους τους συναδέλφους- ως πρόβλημα το γνωστό δίπολο που ταλανίζει τον δημόσιο τομέα: Έλλειψη χρημάτων, έλλειψη προσωπικού και με αυτή τη γωνία προβλήθηκε η τοποθέτησή τους πάνω στο νομοθέτημα.

Κύριοι συνάδελφοι, είναι λάθος αυτό και προσπάθησα να σας προειδοποιήσω και κατά τη διαδικασία της επιτροπής. Είναι λάθος. Δεν έχουμε αυτό το πρόβλημα που έχουμε οπουδήποτε αλλού. Και εξηγούμαι. Πρόβλημα προσωπικού, υποστελέχωση. Όχι, δεν υπάρχει εδώ υποστελέχωση. Μάλιστα, σε πολλές κατηγορίες υπάρχει μεγάλη υπερστελέχωση.

Θα σας καταθέσω στα Πρακτικά τις συνολικές θέσεις ιατρών.

Έχουμε σε όλο το σύστημα 80% στους γιατρούς, στα νοσοκομεία έχουμε 84%, στους νοσηλευτές έχουμε 94%, στις θέσεις οιασδήποτε ειδικότητας που είναι υπαξιωματικοί έχουμε 95%. Και ακούστε τώρα το ενδιαφέρον: Ξέρετε πού έχουμε 183% στο δημόσιο τομέα; Στους κτηνιάτρους. Ζήτησα στοιχεία γιατί όταν το είδα εξεπλάγην. Οι Ελληνικές Ένοπλες Δυνάμεις διαθέτουν πεντακόσια σαράντα εννέα σκυλιά, έξι άλογα, και δέκα γεράκια. Προς εξυπηρέτησή τους έχουμε εκατόν πενήντα οχτώ κτηνιάτρους, 183% πάνω από την προβλεπόμενη οργανική σύνθεση. Έχουμε 174% ψυχολόγους. Έχουμε 122% στους φαρμακοποιούς. Ρωτούσατε πριν πώς θα μπορέσουμε να υπηρετήσουμε τα φαρμακεία νυχτός; Προσέξτε το 122%, για να έχετε και αριθμό, είναι εκατόν ογδόντα φαρμακοποιοί, για έντεκα φαρμακεία και σοβαρά δεν μπορούμε να λειτουργήσουμε αυτά τα φαρμακεία και το βράδυ; Βεβαίως και μπορούμε.

Έχουμε 115% στους οδοντιάτρους.

Τα καταθέτω στα Πρακτικά.

(Στο σημείο αυτό ο Υπουργός Εθνικής Άμυνας κ. Νικόλαος - Γεώργιος Δένδιας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και προσέξτε αυτό το προσωπικό, κοιτάξτε τις πληρότητες τις οποίες σας είπα και προηγουμένως. Έχουμε 55% πληρότητα στο 401, 38% στο 404, ενώ έχουμε 62% στο Ναυτικό Νοσοκομείο που είναι πρωταθλητής.

Το καταθέτω στα Πρακτικά.

(Στο σημείο αυτό ο Υπουργός Εθνικής Άμυνας κ. Νικόλαος - Γεώργιος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΚΩΝΣΤΑΝΤΙΝΟΣ ΜΠΑΡΚΑΣ:** …(Δεν ακούστηκε)

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):**

Αν λάβετε υπ’ όψιν σας ότι έχουμε έξι άλογα, κύριοι συνάδελφοι, πρέπει να είναι είκοσι, τριάντα, κτηνίατροι ανά…

Ελέχθη περίπου, και μου έκανε εντύπωση πρέπει να σας πω, με ένα αρνητικό πρόσημο η προσπάθεια των στελεχών του Υγειονομικού των Ενόπλων Δυνάμεων να συμπαρασταθούν στο ΕΣΥ στα υπόλοιπα προβλήματά του, δηλαδή, στην πραγματικότητα στην ελληνική κοινωνία.

Θα σας καταθέσω έναν χάρτη αφού ξέρω το προσωπικό. Αυτός είναι ο χάρτης. Με πράσινο είναι οι οδηγοί ΕΚΑΒ, με κίτρινο είναι οι γιατροί και με ανοιχτό μπλε είναι οι στρατιωτικοί γιατροί σε όλη την Ελλάδα. Αυτή είναι η προσφορά του Υγειονομικού των Ενόπλων Δυνάμεων στην ελληνική κοινωνία αποτυπωμένη σε χάρτη. Θεωρείτε ότι μπορεί να αντέξει η ελληνική κοινωνία αν αύριο το πρωί όλα αυτά αποσυρθούν;

Τον καταθέτω στα Πρακτικά.

(Στο σημείο αυτό ο Υπουργός Εθνικής Άμυνας κ. Νικόλαος - Γεώργιος Δένδιας καταθέτει για τα Πρακτικά τον προαναφερθέντα χάρτη, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι διακόσια ενενήντα τέσσερα πληρώματα ΕΚΑΒ, εξήντα τέσσερις οπλίτες γιατροί, τριάντα ένας στρατιωτικοί γιατροί.

Καταθέτω στα Πρακτικά.

(Στο σημείο αυτό ο Υπουργός Εθνικής Άμυνας κ. Νικόλαος - Γεώργιος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κι όμως, προσέξτε, με αυτήν τη στελέχωση και πάλι υπάρχουν καθυστερήσεις όσον αφορά τα ραντεβού, καθυστερήσεις εβδομάδων. Γιατί; Για έναν απλό και βασικό λόγο, κυρίες και κύριοι, και γι’ αυτόν τον λόγο υπάρχει αυτό το νομοθέτημα μπροστά σας, γιατί πάσχει το σύστημα όχι ως προς την ποιότητα της ιατρικής υπηρεσίας αυτής καθαυτής, έχουμε εξαιρετικούς γιατρούς, αλλά για το πώς λειτουργεί.

Πάμε στα οικονομικά. Ξέρετε ότι ογδόντα δυο γιατροί υπηρετούν παραδείγματος χάριν σε επιτελεία; Μπορείτε να μου πείτε γιατί χρειαζόμαστε ογδόντα δυο γιατρούς για διοικητικές υπηρεσίες;

**ΜΙΧΑΗΛ ΚΑΤΡΙΝΗΣ:** Στον κ. Παναγιωτόπουλο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Ο κ. Παναγιωτόπουλος, το είπα και μπροστά του, και το λέω ξανά, ενώ δεν παρίσταται, μου άφησε ένα φάκελο με τον οποίο μου διεκτραγωδούσε αυτό το οποίο με περίμενε και έπρεπε να ασχοληθώ και το οποίο δεν πρόλαβε ο ίδιος να αντιμετωπίσει.

**ΜΙΧΑΗΛ ΚΑΤΡΙΝΗΣ:** Μετά από τέσσερα χρόνια.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Πάμε τώρα στα οικονομικά των νοσοκομείων. Εκφράστηκε η αντίληψη ότι το πρόβλημα είναι ότι δεν πληρώνει τα οφειλόμενα ο ΕΟΠΥΥ και γι’ αυτό υπάρχει το οικονομικό πρόβλημα. Μάλιστα.

Λοιπόν, το πρόβλημα, κυρίες και κύριοι συνάδελφοι, δεν είναι αυτό. Το πρόβλημα είναι ότι δεν υπάρχει το παραμικρό οικονομικό σύστημα. Ο προϋπολογισμός του «401» του 2024.

Θα σας τα καταθέσω.

Πρόβλεψη εξόδων για τον χρόνο 34 εκατομμύρια. Τον προηγούμενο χρόνο είχαν έξοδα 51 εκατομμύρια και τον επόμενο χρόνο προβλέπουν ότι θα έχουν έξοδα 34 εκατομμύρια. Μετά τα έξοδά τους είναι 53 εκατομμύρια. Και στα έσοδα από τον ΕΟΠΥΥ κάνουν υπερεκτίμηση για να τους βγαίνει ο λογαριασμός, 57% 40,4 εκατομμύρια με μέσο όρο των προηγούμενων ετών 23 εκατομμύρια και,, βέβαια παίρνουν 17,4 εκατομμύρια. Δεν υπάρχει κανένα σοβαρό λογιστικό σύστημα που να τους υποστηρίζει. Έχω ζητήσει δωρεά, και έχει γίνει, από το Ίδρυμα Νιάρχου για να δημιουργηθεί ένα ενιαίο σύστημα για να ξέρουμε τι γίνεται.

Το καταθέτω στα Πρακτικά.

(Στο σημείο αυτό ο Υπουργός Εθνικής Άμυνας κ. Νικόλαος - Γεώργιος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και τι γίνεται με τις δαπάνες του ΕΟΠΥΥ; Εδώ είναι το πιο ωραίο. Ο ΕΟΠΥΥ έδωσε το διάστημα 2020 - 2023 80,1 εκατομμύρια. Από αυτά όμως τα στρατιωτικά νοσοκομεία έμειναν το 51,7, τα 28,4 πήγαν για εισφορές σε ταμεία. Αυτά είναι που πλήρωσε ο ΕΟΠΥΥ, αυτά πήραν τα στρατιωτικά νοσοκομεία, αυτά πήγαν στα ασφαλιστικά ταμεία. Από πού κι ως πού; Θα μου πείτε έψαξα να βρω από πού και ως πού. Και πάντα πάντα…

(Θόρυβος στην Αίθουσα)

Θα σας το πω αμέσως.

Αυτά είναι για τα Πρακτικά.

(Στο σημείο αυτό ο Υπουργός Εθνικής Άμυνας κ. Νικόλαος - Γεώργιος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ν.2913/2001, με υπογραφή Άκη Τσοχατζόπουλου. Κρυμμένο στην τελευταία σελίδα: «Προσόδους λόγω παροχής υπηρεσιών και πάσης φύσεως διευκολύνσεων, εξυπηρετήσεων της Πολεμικής Αεροπορίας σε τρίτους». Αυτό είναι η διατύπωση με την οποία άρχισαν να περνάνε χρήματα από τον ΕΟΠΥΥ τότε στο Ταμείο της Αεροπορίας και μετά γενικεύτηκε, χωρίς να υπάρχει καν νομική εξουσιοδότηση, και στα υπόλοιπα ταμεία.

Το καταθέτω στα Πρακτικά.

(Στο σημείο αυτό ο Υπουργός Εθνικής Άμυνας κ. Νικόλαος - Γεώργιος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μπορούμε να τα μαζέψουμε για να συνεννοηθούμε;

**ΜΙΧΑΗΛ ΚΑΤΡΙΝΗΣ:** Δεν υπήρχε ΕΟΠΥΥ.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Το ανάλογο.

Μπορούμε να συνεννοηθούμε; Το πρόβλημα που αντιμετωπίζουν τα στρατιωτικά νοσοκομεία δεν είναι αυτό το οποίο αναλύθηκε, δεν είναι η έλλειψη προσωπικού και η έλλειψη χρημάτων. Είναι η πλήρης έλλειψη σοβαρού συστήματος διοίκησης το οποίο να μπορεί να επιτρέψει οι ιατρικές υπηρεσίες να έχουν την ανάλογη στήριξη. Αυτό είναι το πρόβλημα. Επί λάθος βάσεως έγιναν οι τοποθετήσεις. Κι αυτό επιχειρούμε να θεραπεύσουμε με αυτό το νομοθέτημα. Με λάθος υπόθεση εργασίας ξεκινήσατε.

Έρχομαι τώρα γρήγορα σε αυτά τα οποία έχουμε συζητήσει. Τι λύνουμε εδώ; Λύνουμε μια σειρά από θέματα. Ανορθολογική κατανομή προσωπικού. Σας είπα ότι έχουμε το προσωπικό ήδη. Όμως, ξέρετε ότι έχουμε επτά παιδιάτρους στο Ναυτικό Νοσοκομείο Αθηνών; Θα μου πείτε: «Πού είναι το κακό στο να έχεις επτά παιδιάτρους»; Θα σας απαντήσω. Δεν έχουμε καν παιδιατρική κλινική.

**ΣΥΜΕΩΝ ΚΕΔΙΚΟΓΛΟΥ:** Πάλι καλά που δεν τους έχετε στο επιτελείο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Και αυτούς τους παιδιάτρους, δεν έχει δυνατότητα ο Υπουργός, ο όποιος Υπουργός, να τους μετακινήσει από το ΝΝΑ στο «401». Δεν μπορεί με την υπάρχουσα νομοθεσία. Βγάζει καμία λογική όλο αυτό το σύστημα; Πέστε μου για να καταλάβω.

Κι όμως εδώ άκουσα προηγουμένως: «Δεν μπορείτε να πάρετε τους γιατρούς από τον φυσικό τους χώρο και να τους πάτε αλλού», λες και αν μετακινήσεις έναν γιατρό από το «251» στο «401» δημιουργείται ζημιά στον γιατρό. Η απόσταση είναι πεντακόσια μέτρα.

Χρειαζόμαστε, λοιπόν, ορθολογική διανομή προσωπικού. Χρειαζόμαστε, για να γίνει αυτό, διακλαδικότητα. Χρειαζόμαστε τη δυνατότητα να μετακινούμε, όταν χρειάζεται, έναν γιατρό για να παράσχει τις υπηρεσίες του για ένα χρονικό διάστημα σε ένα άλλο στρατιωτικό νοσοκομείο. Είναι απολύτως απαραίτητο. Χρειαζόμαστε να βελτιώσουμε την οικονομική διαχείριση, και το κάνουμε. Θεσμοθετήσαμε ειδικό φορέα προϋπολογισμού σε κάθε νοσοκομείο για να κάνει σοβαρό προϋπολογισμό και σοβαρό απολογισμό. Δεν υπήρχαν όλα αυτά μέχρι τώρα. Βελτιώνουμε τις παρεχόμενες υπηρεσίες. Διευρύνουμε το ωράριο, γιατί είναι καθολική απαίτηση όλων η διεύρυνση του ωραρίου.

Και, επίσης, επιτρέπουμε στελέχη να έχουν πρόσβαση και σε στρατιωτικά νοσοκομεία και φαρμακεία.

Κατ’ αρχήν, καταθέτω τοποθετήσεις –και τα τρία έγγραφα στα Πρακτικά- συνδικαλιστικών τους φορέων που τα ζητούσαν αυτά τα πράγματα.

(Στο σημείο αυτό ο Υπουργός Εθνικής Άμυνας Νικόλαος - Γεώργιος Δένδιας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας εξήγησα επίσης ότι τα φαρμακεία με το προσωπικό μας μπορούν να λειτουργήσουν.

Ως προς τα υπόλοιπα δε, τη δυνατότητα να πηγαίνουν σε ιδιωτικά θεραπευτήρια, με συγχωρείτε, θέλω να το κατανοήσω. Γιατί εμένα μου ζητήθηκε από τα επιτελεία και το δέχτηκα και αποτυπώνω τη βούληση εδώ. Αλλά θεωρείτε ότι είναι δεύτερης κατηγορίας οι στρατιωτικοί και δεν πρέπει να έχουν τη δυνατότητα της επιλογής; Ιδιωτικοποίηση είναι αυτό; Η δυνατότητα του ανθρώπου που έχει πρόβλημα υγείας να διαλέγει ο ίδιος ποιος θα του παράσχει τις υπηρεσίες και να μην τον υποχρεώνω εγώ κατ’ ανάγκη να πάει στο στρατιωτικό νοσοκομείο, αυτό είναι ιδιωτικοποίηση; Ό,τι θέλει θα κάνει. Τη δυνατότητα μου ζήτησε και θεωρώ ότι ως Έλληνας πολίτης πρέπει να την έχει, όπως την έχει και κάθε άλλος δημόσιος υπάλληλος. Έπρεπε να του την κόψω για να μην κατηγορηθούμε για ιδιωτικοποίηση;

Χαίρομαι που συμφωνήσαμε στο Διακλαδικό Κέντρο Τραύματος.

Χαίρομαι που συμφωνήσαμε στη χορήγηση δελτίων ταυτότητας στους στρατιωτικούς.

Καταθέτω, επίσης, το σχετικό έγγραφο για τις εκτελεστικές πράξεις του ΕΛΚΑΚ που έχουν ήδη εκδοθεί.

(Στο σημείο αυτό ο Υπουργός Εθνικής Άμυνας Νικόλαος - Γεώργιος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι και τελειώνω με τους ΕΠΟΠ γιατί έγινε μεγάλη συζήτηση. Τα υπόλοιπα μπορώ να τα πω και στη δευτερολογία μου.

Γιατί η παράταση του χρόνου των ΕΠΟΠ; Καταλαβαίνω ότι ο καθένας που τοποθετήθηκε έχει δεχτεί το λιγότερο δέκα τηλεφωνήματα. Εγώ δέχτηκα μερικές χιλιάδες τηλεφωνήματα. Δεν θα μπορούσα να αγνοήσω την ανάγκη να αλλάξει αυτό και να μείνω στην παλιά ρύθμιση; Είχαμε κανένα λόγο να πάρουμε το πολιτικό κόστος αυτό το οποίο παίρνουμε με αυτή τη διάταξη; Γιατί το κάνουμε; Είμαστε κακοί άνθρωποι και όλοι οι άλλοι σε αυτή την Αίθουσα είναι καλοί άνθρωποι;

Δεν συμφωνήσαμε, κυρίες και κύριοι συνάδελφοι, να μείνουν τριάντα πέντε χρόνια οι ΕΠΟΠ; Δεν αυξάνουμε τον χρόνο παραμονής τους; Εάν δεν αλλάξουμε τις αποστάσεις χρόνου τι θα συμβεί; Θα σας πω τι θα συμβεί. Αυτό που έχει σχεδόν ήδη συμβεί. Ξέρετε πόσοι στρατιώτες ΕΠΟΠ υπηρετούν σήμερα; Θα σας πω εγώ: εξακόσιοι εβδομήντα έξι. Θυμίζω ότι στη λέξη «ΕΠΟΠ» εμπεριέχεται το «Ο». Το «Ο» είναι οπλίτης. Έχουμε, λοιπόν, εξακόσιους εβδομήντα έξι στρατιώτες. Ξέρετε πόσους επιλοχίες έχουμε; Δεκαεννιά χιλιάδες τετρακόσιους ογδόντα πέντε.

Καταθέτω το σχετικό έγγραφο για τα Πρακτικά.

(Στο σημείο αυτό ο Υπουργός Εθνικής Άμυνας Νικόλαος - Γεώργιος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με συγχωρείτε, αυτά όλα αντέχουν σε κριτική; Όλα αυτά που σας περιγράφω σήμερα αντέχουν σε κριτική και δεν χρειαζόντουσαν μεταρρύθμιση και δεν χρειάζονται μεταρρύθμιση;

Καταλήγω, για να μη σας κουράζω. Κύριοι συνάδελφοι, μπορούμε να συζητάμε –θα μιλήσω και μετά για τους ΑΣΣΥ- διότι στην πραγματικότητα όλες οι τροπολογίες αφορούν το νόμο του Βαγγέλη Βενιζέλου, που εγώ θεωρώ ότι ήταν μια γενναία προσπάθεια.

Πρέπει να καταλήξουμε μαζί σε μια βασική υπόθεση εργασίας και θα σας παρακαλέσω να τη συνυπογράψουμε, ότι η χώρα αντιμετωπίζει πρόβλημα ασφάλειας. Όλα αυτά που κάνουμε για τις Ένοπλες Δυνάμεις δεν είναι εν κενώ, δεν είναι όπως το συνταξιοδοτικό, δεν είναι όπως ρυθμίζουμε άλλα θέματα του δημοσίου τομέα. Όλος αυτός ο μηχανισμός, ο μεγάλος μηχανισμός, πρέπει να μπορεί να είναι αξιόμαχος έναντι ενός αντιπάλου δεκαπλάσιου από αυτόν. Αυτό δεν μπορεί να γίνει με τη συνήθη –θα μου επιτρέψετε μέσα σε εισαγωγικά την έκφραση- «δημοσιοϋπαλληλική» νοοτροπία. Δεν παρεφρόνησα και αποφάσισα να επισωρεύσω στο κεφάλι μου και στην Κυβέρνηση πολιτικό κόστος σε κάθε νομοθέτημα που φέρνω, επειδή έχουμε πολιτική «μυωπία» και δεν καταλαβαίνουμε ότι δυσαρεστούμε κάποιους. Το κάνουμε γιατί έχουμε υποχρέωση να το κάνουμε, γιατί αν –μακριά το κακό- έρθει η κακιά η ώρα –ο μόνος τρόπος να την αποφύγουμε είναι να είμαστε έτοιμοι να την αντιμετωπίσουμε-, αυτός ο μηχανισμός με μια συνολική αντίληψη να κάνουμε χατίρια όπου χρειάζεται και να αφήνουμε να δημιουργηθεί σιγά-σιγά ένας στρατός υποστρατήγων και στρατηγών χωρίς στρατιώτες –διότι εκεί πάμε- δεν οδηγεί κάπου.

Και επειδή ο πατριωτισμός προφανώς δεν είναι κτήμα ενός ανθρώπου, προφανώς δεν είναι κτήμα μιας κυβέρνησης, προφανώς δεν είναι κτήμα ενός κόμματος, σας ζητώ όπως σας ζητώ από την αρχή τη στήριξή σας στα αυτονόητα απαραίτητα. Διότι τα περισσότερα από αυτά δεν αποτελούν πολιτικές επιλογές. Αποτελούν επιλογές της ανάγκης, της ανάγκης να δημιουργηθεί ένα αξιόμαχο σύνολο, το οποίο μπορεί να σταθεί απέναντι σε έναν από τους μεγαλύτερους στρατούς στον κόσμο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ξεκινάμε με τον κατάλογο των ομιλητών.

Πρώτος ομιλητής είναι ο κ. Χρήστος Καπετάνος, Βουλευτής της Νέας Δημοκρατίας.

**ΧΡΗΣΤΟΣ ΚΑΠΕΤΑΝΟΣ:** Κυρία Πρόεδρε, με σεβασμό στο Προεδρείο της Βουλής είχα αλλιώς σκοπό να ξεκινήσω την ομιλία μου, αλλά οφείλω να πω ότι μέσα σε πέντε ώρες είμαι ο πρώτος Βουλευτής όλων των κομμάτων που παίρνει τον λόγο. Και νομίζω αυτό δεν περιποιεί τιμή σε κανέναν, να είμαστε Βουλευτές δύο ταχυτήτων.

Μια παρατήρηση θα κάνω μόνο πριν μπω και στο νομοσχέδιο. Εδώ και δυόμισι περίπου ώρες ο μόνος πολιτικός που μίλησε για το νομοσχέδιο ήταν ο Υπουργός Εθνικής Άμυνας, ο Νίκος Δένδιας. Αυτές τις δυόμισι ώρες τι παρακολουθούμε; Παρακολουθούμε ένα κόμμα που είναι η νυν Αξιωματική Αντιπολίτευση, το ΠΑΣΟΚ, ένα κόμμα, την Πλεύση Ελευθερίας, που θέλει να γίνει Αξιωματική Αντιπολίτευση και ένα κόμμα, τον ΣΥΡΙΖΑ, που ήταν Αξιωματική Αντιπολίτευση, να προσπαθούν από Βήματος της Βουλής τι να πετύχουν; Όχι πάντως να συζητήσουν για το νομοσχέδιο. Να δουν εάν μπορούν να τα βρουν για να γίνει σύσταση προανακριτικής επιτροπής. Και μετά τους φταίει η Ομάδα Αλήθειας και τους φταίει δεν ξέρω κι εγώ τι.

Αυτό που πρέπει να αντιληφθούν τα κόμματα της Αριστεράς είναι το εξής: Βλέπω ότι όλα θέλουν όλα να γίνουν Αξιωματική Αντιπολίτευση. Κυβέρνηση μπορεί να γίνει κανένα; Δεν βλέπω κανέναν να προσπαθεί να γίνει. Διότι για να γίνεις κυβέρνηση, πρέπει να έχεις προτάσεις.

Κι όταν έρχεται σήμερα ένα νομοσχέδιο, όπως αυτό για τις Ένοπλες Δυνάμεις μας και το υγειονομικό τους κομμάτι, και ακούμε από τον Υπουργό, από τον Νίκο Δένδια, όλα αυτά τα στοιχεία που ακούσαμε πριν από λίγο, πραγματικά, εγώ θέτω ένα απλό ερώτημα: Αυτά αναρωτήθηκε κάποιο κόμμα της Αντιπολίτευσης που δεν τα ψηφίζει και ήρθατε εδώ και έχετε πει ότι δεν ψηφίζουμε αυτό το νομοσχέδιο, γιατί δεν τα ψηφίζει; Ή συνεχίζετε να έχετε αυτή την άποψη; Γιατί είναι «κακό» αυτό το νομοσχέδιο; Διότι ενισχύει τα στρατιωτικά νοσοκομεία ώστε να λειτουργούν πέραν του ωραρίου τους; Διότι φροντίζει όσοι δεν μπορούν να μετακινηθούν να έχουν κατ’ οίκον διανομή φαρμάκων; Διότι εισάγει κανόνες διαφάνειας και βιωσιμότητας μέσα από ένα νέο σύστημα κοστολόγησης; Αυτά είναι άσχημα; Είναι λόγος να καταψηφιστεί το νομοσχέδιο;

Και για να προχωρήσουμε ακόμα πιο βαθιά, ιδρύεται Κέντρο Εκπαίδευσης Πολεμικού Τραύματος γιατί στον πόλεμο κάθε δευτερόλεπτο σώζει ζωές. Καθιερώνεται η ειδικότητα του διασώστη οπλίτη και δημιουργείται σχολείο υγειονομικών.

Και τολμούμε ακόμα πιο ριζικές αλλαγές για το ιατρικό προσωπικό. Δίνεται η δυνατότητα άσκησης ιδιωτικού έργου, για να κρατούνται οι έμπειροι γιατροί κοντά. Προσφέρουμε ουσιαστικά κίνητρα για άγονες περιοχές, γιατί η πατρίδα μας δεν είναι μόνο το Λεκανοπέδιο, είναι και η επαρχία. Θεσπίζει προαιρετική ασφάλιση αστικής ευθύνης προστατεύοντας τους ανθρώπους. Είναι η πρώτη φορά που η πολιτεία δείχνει ότι ξέρει να ακούει και να πράττει όχι με μεγάλα λόγια, αλλά με ρυθμίσεις που δίνουν λύσεις.

Η κοινωνική διάσταση όμως του νομοσχεδίου είναι εξίσου σημαντική: Υποστήριξη για την ιατρικώς υποβοηθούμενη αναπαραγωγή, στέγες για ΑΜΕΑ, κέντρα φροντίδας παιδιών, μονάδες για όλους.

Και φυσικά, δεν ξεχνάμε και τα νέα παιδιά και τις οικογένειές τους: Απαλλαγή από τη θητεία για όσους έχουν άτομα με βαριά αναπηρία στην οικογένεια, δικαιότερα κριτήρια για μειωμένη θητεία με κοινωνική ευαισθησία.

Κυρίες και κύριοι συνάδελφοι, αυτό είναι το υγειονομικό κομμάτι του Στρατού μας. Πριν από λίγους μήνες αυτή η Κυβέρνηση τόνισε και ανακοίνωσε την παροχή 100 ευρώ στους στρατιωτικούς μας από 1-7-2025. Και βεβαίως, δεν είναι μόνο οι στρατιωτικοί μας που είναι περίπου ογδόντα χιλιάδες, είναι και πενήντα πέντε χιλιάδες αστυνομικοί, είναι οκτώ χιλιάδες λιμενικοί και δώδεκα χιλιάδες πυροσβέστες.

Επίσης, το νέο μισθολόγιο που ισχύει στον Στρατό από 1-1-2024, που έχει αυξήσει τους μισθούς και τέλος, η μεσοσταθμική αύξηση περίπου 17% που ανακοίνωσε ο Υπουργός Εθνικής Άμυνας μαζί με τον Πρωθυπουργό πριν από λίγες εβδομάδες -που είναι μια μεσοσταθμική αύξηση περίπου 17%- όλα αυτά δείχνουν ότι αυτή η Κυβέρνηση δεν έχει ως προμετωπίδα της μόνο να βελτιώσουμε τα εξοπλιστικά προγράμματα της χώρας μας που, βεβαίως, είναι πάρα πολύ σημαντικά, αλλά η προμετωπίδα μας είναι το ανθρώπινο δυναμικό, είναι οι στρατιωτικοί μας. Και σήμερα με αυτό το νομοσχέδιο μπαίνει μια πολύ σημαντική πινελιά σε όλα αυτά τα ζητήματα.

Η ψήφος μου σήμερα, όπως –νομίζω- και των Βουλευτών της Συμπολίτευσης, είναι ψήφος ευγνωμοσύνης στους ανθρώπους του Στρατεύματος. Είναι ψήφος εμπιστοσύνης σε μια Ελλάδα που σέβεται, που οργανώνεται, που φροντίζει. Και είναι προσωπικό μου χρέος και ως Έλληνας, ως Θεσσαλός Βουλευτής, να είμαι παρών σε αυτή την προσπάθεια. Και θέλω να συγχαρώ την ηγεσία του Υπουργείου Εθνικής Άμυνας, τον Νίκο Δένδια, για όλη αυτή την προσπάθεια που έγινε, διότι δεν είναι ότι απλά φέρνουμε κάποιες διατάξεις που βελτιώνουν την υγειονομική κατάσταση των στρατιωτικών μας, αλλά γίνεται μια ολοκληρωμένη, συστηματική προσπάθεια που δείχνει ότι το κράτος όταν θέλει και μπορεί και το κάνει πράξη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαεννέα μαθήτριες και μαθητές και τρεις συνοδοί εκπαιδευτικοί από το 19ο Δημοτικό Σχολείο Χανίων.

Σας καλωσορίζουμε στη Βουλή και τα παιδιά και τους εκπαιδευτικούς! Καλώς ήρθατε!

(Χειροκροτήματα από όλες τις πτέρυγες της Βουλής)

Επόμενος ομιλητής είναι ο κ. Μιχαηλίδης, Βουλευτής του ΠΑΣΟΚ - Κινήματος Αλλαγής.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, δεν μπορώ, επειδή αφιερώθηκαν πολλές ώρες, όπως θα το δεχτούμε όλοι, για άλλα θέματα, κυρίως για τα Τέμπη, να μην σχολιάσω και εγώ για λίγα δευτερόλεπτα το εξής: Ακούστηκε ότι έχει έρθει στη Βουλή η δικογραφία μεγέθους ίσως -είπε η Πρόεδρος της Πλεύσης Ελευθερίας- και πάνω από εκατό χιλιάδες σελίδες. Δεν έχει έρθει η σειρά μου ακόμα να το δω, να το βεβαιώσω. Στις δεκάδες λόγω της δουλειάς μου δικογραφίες που έχω σχηματίσει πρώτη φορά έχω δει τέτοιον όγκο. Και γιατί είναι αυτός ο όγκος; Γιατί όλα ξεκίνησαν πολύ στραβά από την αρχή και μετά το ένα θέμα, το ένα ψέμα, τη μία αβλεψία, το ένα πρόβλημα έρχεται ένα άλλο, δεκάδες, εκατοντάδες χαρτιά να το καλύψουν.

Και ρωτώ και τελειώνω με αυτήν την παρατήρηση: Ποιο δικαστήριο, ποιοι δικαστές, ποιοι συντελεστές της δίκης –κύριε Δένδια, είστε δικηγόρος- θα μπορέσουν να διαχειριστούν αυτόν τον όγκο; Σε πόσο χρόνο θα αποδοθεί δικαιοσύνη, έχοντας ένα τέτοιο υλικό στα χέρια που δεν εξαντλείται; Πώς θα το παλέψουν αυτό το πράγμα και ο πιο δεινός δικαστής, οι πιο σοβαροί και δυνατοί δικηγόροι; Το ένα θα φέρνει το άλλο. Μακάρι πραγματικά εγώ να διαψευστώ, αλλά δεν ελπίζω.

Και ξέρετε κάτι; Η πορεία μίας χώρας δεν εξαρτάται μόνο από την εθνική ασφάλεια -ή μάλλον να το πω αλλιώς- και η εθνική ασφάλεια ενισχύεται και από την ποιότητα της δικαιοσύνης και την ποιότητα της δημοκρατίας μας, πράγματα που ακόμα δεν είναι εξασφαλισμένα στη χώρα μας.

Κύριε Υπουργέ, η ύπαρξη των στρατιωτικών νοσοκομείων οφείλει να έχει έναν στόχο, τη φροντίδα των στελεχών των Ενόπλων Δυνάμεων και την υποστήριξή τους τον καιρό της ειρήνης και φυσικά, σε περιόδους κρίσης. Τα τελευταία πολλά χρόνια σε αυτό το καθήκον για τα στρατιωτικά νοσοκομεία προστέθηκε και η φροντίδα των μελών.

Αυτά και μόνο, γιατί σήμερα κάτι τέτοιο δεν υφίσταται και εκεί οφείλεται και η υποβάθμιση της αποστολής τους, διότι όλα τα χρόνια -και είναι πολλοί υπεύθυνοι, όπως είπατε και εσείς- στους δικαιούχους προστέθηκαν και άλλες κατηγορίες, άλλοι κλάδοι των συμπολιτών μας που συνήθως είναι μεγάλης επιφάνειας κοινωνικής, επαγγελματικής και φυσικά, οικονομικής.

Ευθύνη, όμως, της πολιτείας είναι τουλάχιστον να φροντίσει τρεις άξονες: την εθνική ασφάλεια, την υγεία και την παιδεία. Δεν τα έχετε πάει καλά και σε αυτούς τους τρεις κλάδους.

Και για το γεγονός ότι δεν φροντίζουμε όπως πρέπει αυτήν την πολύ δύσκολη κατηγορία συμπολιτών μας, που είναι εν γένει οι στρατιωτικοί, έχει φτάσει πια ο κόμπος στο χτένι και βλέπετε ότι υπάρχει τεράστια προθυμία να ενταχθούν στις τάξεις των Ενόπλων Δυνάμεων σε όλες τις βαθμίδες συμπολίτες μας και όταν πάνε να δοκιμάσουν, όλοι φεύγουν και δεν είναι -πιστέψτε με, το γνωρίζετε- μόνο η έλλειψη ή οι χαμηλοί μισθοί. Είναι όλο το πλέγμα, διότι ο στρατιωτικός καλείται να επιτελέσει ένα μεγάλο, πολύωρο, πολύπλευρο, δύσκολο, κοινωνικό, επαγγελματικό, εθνικό καθήκον, που τίποτα από ό,τι γίνεται σήμερα δεν συντελεί πραγματικά προς αυτήν την κατεύθυνση, ούτε καν πλέον κοινωνική υπόσταση δεν έχει ο στρατιωτικός, όπως είχε παλιά. Γι’ αυτό βλέπετε αθρόες αποστρατείες που δεν μπορούν να μαζευτούν.

Ένα από όλα, λοιπόν, που συμβάλλει στην απογοήτευση των στρατιωτικών είναι και η φροντίδα στα νοσοκομεία και των οικογενειών τους, διότι ένας στρατιωτικός για να κάνει απερίσπαστα τη δουλειά του, πρέπει να γνωρίζει ότι υπάρχει και μια ουσιαστική φροντίδα όταν τη χρειαστεί για το σπίτι του. Και είπατε εσείς και στις επιτροπές και εδώ ότι «ξέρετε κάτι, τα νοσοκομεία δεν είναι υποστελεχωμένα και δεν έχουν χαμηλές πληρότητες».

Σας είπα και στην επιτροπή το δικό μου παράδειγμα: Πριν από μία εβδομάδα για την αντιμετώπιση του προβλήματος της φωνής -που με ακούτε- έκανα εισαγωγή σε ένα στρατιωτικό νοσοκομείο. Όταν έκανα εισαγωγή, φάνηκε ότι έπρεπε να έχω κάνει τεστ COVID και παρ’ όλο που είχα κάνει εισαγωγή, βγήκα έξω, με έστειλαν έξω να ψάχνω φαρμακεία για καμιά ώρα όντας εισηγμένος για να βρω να κάνω τεστ. Πλήρωσα και το αντίτιμο -σημαντικό- και επέστρεψα. Μπαίνω, με βάζουν σε ένα δωμάτιο. Μου λένε «κύριε Μιχαηλίδη, κάντε μπάνιο, ετοιμαστείτε διότι σε λίγο θα μπείτε στο χειρουργείο». Πήγα να κάνω μπάνιο, δεν είχε πετσέτα, δεν είχε σαπούνι. Ζήτησα, είπα «παιδιά, μου είπατε να κάνω μπάνιο, δεν έχει πετσέτα. Δεν μπορώ να στεγνώσω στο hair dryer. Πείτε μου τι θα κάνω!». Μου λένε «δεν φέρατε από το σπίτι σας;». «Δεν έφερα, αν μου το λέγατε, θα έφερνα και από το σπίτι μου».

Ανοίγοντας και κλείνοντας ερμάρια, λοιπόν, βρήκαν μία πετσέτα και μου την έδωσαν. Στο τέλος μπήκα στο δωμάτιο και έκανα το μπάνιο μου. Μόλις ήμουν έτοιμος, μου είπαν «ξέρετε κάτι; Η πτέρυγα κλείνει. Μπορείτε να πάτε σε ένα άλλο δωμάτιο στη διπλανή πτέρυγα;». Όταν ρώτησα «γιατί, ρε παιδιά, να πάω στη διπλανή πτέρυγα;», μου είπαν «Ξέρετε, κλείνει». Και όταν ρώτησα γιατί έκλεινε η πτέρυγα, αν συνέβαινε κάτι και αν ήμουν ασφαλής, μου είπαν ότι κλείνει, διότι δεν υπάρχει προσωπικό και ότι τους δύο εργαζόμενους εκεί έπρεπε να τους πάνε στην άλλη πτέρυγα για να δουλέψει, με αποτέλεσμα αυτή που ήμουν εγώ να κλείσει. Μη μας λέτε, λοιπόν, ότι δεν είναι υποστελεχωμένα τα νοσοκομεία.

Και επειδή μας δώσατε διάφορα παραδείγματα για περίσσεια κτηνιάτρων, παιδιάτρων και για τέτοια πράγματα, θα ήθελα να σας πω κάτι άλλο. Κύριε Υπουργέ -όχι εσείς προσωπικά- εδώ και έξι χρόνια ο Υπουργός Εθνικής Άμυνας είναι της Νέας Δημοκρατίας. Στη ΣΣΑΣ, όπου φοιτούν ή αποφοιτούν οι γιατροί κάθε ειδικότητας, δεν πάνε με τη δική σας έγκριση; Εσείς δεν λέτε στη ΣΣΑΣ ότι φέτος θα πάρεις δέκα γιατρούς, δέκα κτηνιάτρους ή δεν ξέρω τι άλλο, ή φαρμακοποιούς; Εγώ τα λέω; Εμείς εδώ οι Βουλευτές τα λέμε; Η Κυβέρνηση τα λέει. Έξι χρόνια είστε Κυβέρνηση, όσο διήρκησε ο Β΄ Παγκόσμιος Πόλεμος με ό,τι έκαναν εκείνοι και ό,τι κάνετε εσείς. Πώς τα λέτε, λοιπόν, όλα αυτά τα πράγματα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ξέρετε, για να έχουμε το στράτευμά μας έτοιμο, κάτι που λέτε εσείς συχνά, για την κακιά ώρα, όπως είπατε και σήμερα, πρέπει να έχουμε ένα στράτευμα με υψηλό ηθικό. Και για ό,τι υφίσταται σήμερα από αυτά που περιγράφω μέχρι το μισθολογικό, θα μου επιτρέψετε να σας υπενθυμίσω για να ακουστεί -και το διασταύρωσα πριν δέκα λεπτά- το εξής: Ξέρετε με πόσα αμείβεται ένας Αρχηγός Όπλου; Θα το πω για να το ακούσουν αυτοί που βλέπουν. Παίρνει το μάξιμουμ 2.850 ευρώ, όταν τα golden boys του δημόσιου τομέα σε φορείς όχι μόνο παίρνουν δεκαπλάσια, αλλά στο τέλος του χρόνου, επειδή κάνουν καλά τη δουλειά τους, τους δίνουν και κανένα κατοστάρι χιλιάρικα ως bonus.

Ξέρετε πώς ανταμείβεται το στράτευμα, πώς ανταμείβονται ο Α/ΓΕΕΘΑ, οι Αρχηγοί των Όπλων, για να έχουμε εξασφαλισμένη ειρήνη και καμαρώνουμε, πράγμα που σημαίνει ότι κάνουν καλά τη δουλειά τους; Σας το έχω πει και το έχετε δεχθεί και περιμένουμε τις πρωτοβουλίες. Ένα ωραίο απόγευμα τους λένε τηλεφωνικά -δεν έχουν καν το θάρρος να τους το πουν διά ζώσης- «ξέρετε, αύριο το πρωί μην έρθετε, κύριε Αρχηγέ, στρατηγέ, ναύαρχε, πτέραρχε, λοχία, γιατί αποστρατευτήκατε». Σε αυτό το χάλι είμαστε!

Και επειδή έχω συμπληρώσει τον χρόνο, θα πω και κάτι τελευταίο, το οποίο θέλω να το προσέξετε, κύριε Υπουργέ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μιχαηλίδη, θα σας παρακαλέσω να ολοκληρώσετε.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω, κυρία Πρόεδρε.

Στα πανεπιστήμια εισάγονται μαθητές χωρίς εξετάσεις ή με ποσοστώσεις, με πριμ και αθλητές που έχουν υψηλές επιδόσεις. Μπορούν να μπουν στην Ιατρική, στη Νομική, στην Κτηνιατρική, όπου θέλετε, πλην των στρατιωτικών σχολών. Πρόσωπα, μαθητές, που για να πετύχουν τέτοιες επιδόσεις, παγκόσμιο ή ευρωπαϊκό ρεκόρ κ.λπ..

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, κύριε Μιχαηλίδη, σας παρακαλώ.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τελειώστε, όμως, γιατί είστε στα δέκα λεπτά.

**ΣΤΑΥΡΟΣ ΜΙΧΑΗΛΙΔΗΣ:** Κυρία Πρόεδρε, φτάσαμε στις 15.05΄ για να μιλήσουμε.

**ΠΡΟΕΔΡΕΥΟΥΣΑ (Όλγα Γεροβασίλη):** Μιλάτε δέκα λεπτά, κύριε Μιχαηλίδη!

**ΣΤΑΥΡΟΣ ΜΙΧΑΗΛΙΔΗΣ:** Επιτρέψτε μου να τελειώσω, κυρία Πρόεδρε. Έχω και τη φωνή μου που δεν μου επιτρέπει να μιλήσω γρήγορα.

Αυτούς τους ανθρώπους, λοιπόν, που για να φτάσουν σε τέτοιες επιδόσεις είναι κάποιας συγκρότησης δεν τους δέχεται η πατρίδα μας σε στρατιωτικές σχολές, όπως τους δέχονται στις άλλες σχολές. Αυτό είναι κάτι που θα πρέπει να λάβετε υπ’ όψιν σας, κύριε Υπουργέ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Κωνσταντίνος Μπάρκας, Βουλευτής του ΣΥΡΙΖΑ - Προοδευτική Συμμαχία. Ενημερώνω ότι μετά θα ακολουθήσει η κ. Κανέλλη, στη συνέχεια η Κοινοβουλευτική Εκπρόσωπος της Νέας Αριστεράς κ. Αχτσιόγλου και θα συνεχίσουμε με τη λίστα των ομιλητών.

Ορίστε, κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Υπουργέ, δεν ξέρω πόσο περήφανος νιώθετε ως πρώην Υπουργός Δικαιοσύνης και πόσο σεβασμό δείχνετε στους υπηρέτες της δικαιοσύνης και του δικαίου στη χώρα μας -άλλωστε, είστε κι εσείς δικηγόρος και χαίρομαι για την απόφασή σας να μην δικηγορείτε ακριβώς γιατί έχετε υπάρξει Υπουργός Δικαιοσύνης-, αλλά εγώ ως Βουλευτής του Ελληνικού Κοινοβουλίου, κύριε Υπουργέ, θέλω να σας πω ότι δεν χαίρομαι για το γεγονός ότι η Κυβέρνηση στην οποία υπηρετείτε έδειξε ασέβεια στο πρόσωπό σας και ως πρώην Υπουργού Δικαιοσύνης μιας και ήσασταν παρακολουθούμενος από την Κυβέρνηση την οποία υπηρετείτε ως κορυφαίο στέλεχος. Και δεν ήσασταν μόνο εσείς. Νομίζω, λοιπόν, ότι το να παρακολουθείται ένας πρώην Υπουργός Δικαιοσύνης αποτελεί πλήγμα στην Ελληνική Δημοκρατία. Φαντάζομαι ότι αυτό είναι κάτι που σκέφτεστε και κάποια στιγμή στο μέλλον όταν σας δοθεί η ευκαιρία, θα τοποθετηθείτε και γι’ αυτό.

Ποια είναι η μεγάλη διαφορά των Ηνωμένων Πολιτειών της Αμερικής με τις χώρες της Ευρώπης και την Ευρωπαϊκή Ένωση όλα αυτά τα χρόνια από τη δημιουργία τους; Η διαφορά είναι ότι στην Ευρώπη είχαμε κοινωνικό κράτος σε σχέση με την Αμερική που δεν είχαν κοινωνικό κράτος και όλα τα χρήματα πήγαιναν για τις αμυντικές δαπάνες.

Εσείς, κύριε Υπουργέ, όλα αυτά τα χρόνια που ήσασταν Υπουργός έχετε υπηρετήσει την Ελληνική Δημοκρατία και το κοινωνικό κράτος και καλά κάνατε. Βέβαια, κάποιες στιγμές προσπαθήσατε να διαρρήξετε αυτήν τη σχέση. Και αναφέρομαι στην περίοδο των χοντρών μνημονίων 2012-2015. Ωστόσο, αυτή η διαφορά υπήρχε.

Ο μοναδικός Πρόεδρος των Ηνωμένων Πολιτειών που προσπάθησε να αλλάξει αυτήν τη σχέση ήταν ο Πρόεδρος Ομπάμα με το «Obamacare». Ήταν, δηλαδή, ο Πρόεδρος που προσπάθησε να δώσει τη δυνατότητα στους πολίτες της Αμερικής να αποκτήσουν πρόσβαση στη δημόσια υγεία.

Κύριε Υπουργέ, είναι πάρα πολύ σημαντικό, κατά την άποψή μου, να μας εξηγήσετε κάποια στιγμή σε τι συνίσταται το πρόγραμμα «ReArm Europe» των 800 δισεκατομμυρίων. Διότι μπορεί η Κυβέρνησή σας να πέτυχε ρήτρα αποφυγής, δηλαδή, να μην εγγράφονται αυτά τα χρήματα στον δημόσιο κορβανά με κάποιο τρόπο, αλλά τα χρήματα αυτά θα τα πληρώσουμε, γιατί το πρόγραμμα, σύμφωνα με την κ. Ούρσουλα φον ντερ Λάιεν, λέει ότι υπάρχει και δανειοδότηση των χωρών αυτών. Θα υπάρξει επίθεση στο κοινωνικό κράτος, δηλαδή θα αλλάξει αυτή η ισορροπία του κοινωνικού κράτους με τις αμυντικές δαπάνες;

Έχετε τοποθετηθεί δημόσια στις επιτροπές, στην Ολομέλεια και στον δημόσιο διάλογο σε σχέση με το εξοπλιστικό πρόγραμμα της χώρας μας, της Ελλάδας, το οποίο είναι δωδεκαετές, κάτι που έχει πει εδώ και ο Πρωθυπουργός. Εσείς έχετε πει ότι υπάρχει μια οκταετία, έχετε εκφράσει μία δική σας σκέψη για ένα οκταετές πλάνο. Σωστά και πολύ ωραία. Το ακούμε και σεβόμαστε την άποψή σας, την πρότασή σας και προσπαθούμε να συμβάλουμε και εμείς ως Αντιπολίτευση στο πλάνο αυτό.

Ωστόσο, κύριε Υπουργέ, πού συνίσταται η νεοσύστατη Γενική Γραμματεία Εθνικής Ασφάλειας, η οποία μάλιστα θα αναφέρεται στο Μαξίμου; Πού βοηθάει; Πού θα σας βοηθήσει; Αυτό είναι κάτι που δεν έχετε εξηγήσει. Επίσης, ποιος είναι ο λόγος να συσταθεί τώρα; Γιατί δεν έχει συσταθεί από το 2023 και γιατί δεν το είχατε ανακοινώσει στον προγραμματισμό σας στις εκλογές του 2023;

Και αυτό το λέω γιατί αναφερόμενος και στην αρχική μου τοποθέτηση στο σκάνδαλο των παρακολουθήσεων, όπου ήσασταν κι εσείς παρακολουθούμενος…

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Όχι.

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν ήσασταν εσείς;

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Όχι.

**ΚΩΝΣΤΑΝΤΙΝΟΣ ΜΠΑΡΚΑΣ:** Ωραία, όλοι οι υπόλοιποι Υπουργοί τότε.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Όχι που να το ξέρω τουλάχιστον.

**ΚΩΝΣΤΑΝΤΙΝΟΣ ΜΠΑΡΚΑΣ:** Εξαιρείστε, λοιπόν, εσείς.

Ήταν παρακολουθούμενοι, λοιπόν, όλοι οι υπόλοιποι Υπουργοί. Δεν ξέρω αν ήταν και κάποιος από τους τρεις διπλανούς σας Υπουργούς, αλλά τέλος πάντων ένα πολύ μεγάλο κομμάτι των Υπουργών. Η υπερσυγκέντρωση, λοιπόν, κύριε Υπουργέ, εξουσίας στο Μαξίμου, όπως ήταν η αρχική πρόβλεψη του Πρωθυπουργού το 2019 να πάρει στα χέρια του την Υπηρεσία Πληροφοριών, οδήγησε σε αυτό το σκάνδαλο.

Αλήθεια, ποιος νόμος, ποια πρακτική και ποια λογική θα διασφαλίσει ότι δεν θα φτάσουμε σε νέου τύπου σκάνδαλα, μιας και η χώρα μας, κύριε Υπουργέ, όχι με δική σας ευθύνη, αλλά με ευθύνη πρώην δικών σας συναδέλφων, εννοώ πρώην Υπουργών Εθνικής Άμυνας, που έχουν αμέριστη σχέση με σκάνδαλα, θεωρείται ότι εισήχθη στα μνημόνια ακριβώς λόγω των άκρατων και χωρίς έλεγχο εξόδων στις αμυντικές δαπάνες, κάτι που και εσείς έχετε αναφέρει ως Βουλευτής της Νέας Δημοκρατίας;

Κύριε Υπουργέ, πολλάκις έχουμε πει ότι είστε ενδεχομένως και ο μοναδικός ή ίσως από τους λίγους Υπουργούς της Κυβέρνησης του κ. Μητσοτάκη, τον οποίον σεβόμαστε, ακούμε και προσπαθούμε να συμβάλλουμε στο έργο του και νομίζω ότι είναι και μια αμφίδρομη σχέση αυτή.

Θεωρούμε λοιπόν, κύριε Υπουργέ, ότι δεν μπορεί να έχει την αρμοδιότητα ο Υπουργός για το μείζον, δηλαδή για τον σχεδιασμό τέτοιου είδους προγραμμάτων και μάλιστα τόσων δισεκατομμυρίων, αλλά να μην έχει ούτε μία αναφορά για το έλασσον. Άκουσα την αναφορά σας στην ομιλία σας ότι αυτά προβλέπονται και ότι θα ακούγεται μάλλον και η άποψη του ΚΥΣΕΑ και των στελεχών των Ενόπλων Δυνάμεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω, όμως, κύριε Υπουργέ, να σας θυμίσω ότι σε προηγούμενα εξοπλιστικά προγράμματα οι Αρχηγοί των Ενόπλων Δυνάμεων έχουν πει, δηλαδή έχουν δηλώσει, ότι δεν ήταν δική τους πρόταση όσα εξοπλιστικά προγράμματα αποφάσισε η Κυβέρνηση να αγοράσει. Το έχουν δηλώσει οι άνθρωποι δημόσια αυτό το πράγμα.

Πριν λίγους μήνες είχατε ανακοινώσει συγχωνεύσεις στρατοπέδων. Σας είχα τότε ρωτήσει στην Ολομέλεια, κύριε Υπουργέ, ποιος είναι ο σχεδιασμός, δηλαδή πού θα είναι το βάρος. Η ακριβής τοποθέτησή σας από Βήματος Βουλής είναι ότι θα εξαιρεθούν, δηλαδή δεν είναι στο μάτι του κυκλώνα, δεν είναι προς συγχώνευση όσα στρατόπεδα βρίσκονται στην παραμεθόριο, στα σύνορά μας. Αυτό έχει να κάνει με την εθνική ασφάλεια της χώρας και είναι αντιληπτό.

Στους Φιλιάτες το στρατόπεδο κλείνει. Μάλιστα, κύριε Υπουργέ, δεν θα πω ότι είναι όμορος νομός της πρώην προεκλογικής σας περιφέρειας στην οποία έχετε αμέριστη αγάπη και σχέση, δεν θα πω αυτό. Θα πω ότι προς τέρψιν των ψηφοφόρων εκεί μιας και είναι μονοεδρική η έδρα, ανέβηκε ο κ. Χρυσοχοΐδης και ανακοίνωσε ότι θα φτιάξει μία φυλακή στον ήδη υπάρχοντα χώρο του στρατοπέδου. Δεν ξέρω αν έγινε κατόπιν συνεννόησής σας. Δηλαδή, δεν ξέρω αν ο σχεδιασμός είναι κοινός. Όμως, θέλω να πω στην Ολομέλεια και στους Βουλευτές ότι η τελευταία φυλακή που φτιάχτηκε στην χώρα μας είναι αυτή της Δράμας, αν δεν κάνω λάθος –θα μου το επιβεβαιώσετε ως Υπουργός Δικαιοσύνης- κι έκανε να ολοκληρωθεί περίπου είκοσι τρία χρόνια. Δεν ξέρω ποιος είναι ο σχεδιασμός για τη συγκεκριμένη φυλακή. Εμείς θα τοποθετηθούμε κι εγώ ως αρμόδιος τομεάρχης θα τοποθετηθώ.

Κυρία Πρόεδρε, ολοκληρώνω.

Κύριε Υπουργέ, αναφέρατε κάποια νούμερα για τους ΕΠΟΠ. Είπατε ότι έχουμε εξακόσιους εβδομήντα ΕΠΟΠ –«grosso modo» λέω τώρα τα νούμερα- και δέκα εννέα χιλιάδες υπαξιωματικούς. Οι ΕΠΟΠ που έγιναν υπαξιωματικοί δεν έγιναν από μόνοι τους. Κάποιος νόμος το ορίζει. Θα πρέπει, λοιπόν, κατά την άποψη του ΣΥΡΙΖΑ, σε τέτοιου είδους θέματα ασφαλείας που είναι οι Ένοπλες Δυνάμεις, η προστασία του πολίτη –ήσασταν και Υπουργός Προστασίας του Πολίτη- να υπάρχει ένας μακρόπνοος σχεδιασμός. Δεν μπορούμε να λέμε για να δημιουργούμε κομματική πελατεία ότι θα φέρουμε νόμο και κάποια στιγμή θα δίνουμε τη δυνατότητα στους ΕΠΟΠ να γίνονται υπαξιωματικοί, αλλά τώρα επειδή έχουμε δυσκολία στο να βρούμε οπλίτες, όπως σωστά είπατε, να αφαιρούμε τη δυνατότητα σε αυτούς επειδή κάποιοι από τους συναδέλφους τους εξελίχθηκαν και να μην εξελίσσονται.

**ΠΡΟΕΔΡΕΥΟΥΣΑ (Όλγα Γεροβασίλη):** Είμαστε ήδη στα εννέα λεπτά, κύριε Μπάρκα.

**ΚΩΝΣΤΑΝΤΙΝΟΣ ΜΠΑΡΚΑΣ:** Μάλιστα, κυρία Πρόεδρε.

Θα πρέπει να υπάρξει σχεδιασμός. Δηλαδή, χρειαζόμαστε «χ» αριθμό οπλιτών. Πρέπει να το συζητήσουμε, όμως, αυτό, γιατί νομίζω ότι χάνεται η δυνατότητα σε ανθρώπους οι οποίοι μπήκαν στο Σώμα με μια λογική ότι κάποια στιγμή θα γίνουν υπαξιωματικοί ή αξιωματικοί, δηλαδή θα εξελιχθούν, και κόβεται αυτή η δυνατότητα.

Ολοκληρώνω, κυρία Πρόεδρε, με το εξής: Αποτελεί ήττα για όλους μας –και αναφέρομαι και σε αυτήν την πτέρυγα και στην πτέρυγα της Κυβέρνησης- και για την ανθρωπότητα τα όσα ακούστηκαν από το στόμα ακροδεξιών κομμάτων σε σχέση με τη γενοκτονία στη Γάζα. Η κυβέρνηση του Ισραήλ εκεί πραγματοποιεί γενοκτονία και το ξέρουμε όλοι μας. Είναι άλλο πράγμα οι διπλωματικές σχέσεις που μπορεί να έχουμε με ένα κράτος και άλλο πράγμα η στρατιωτική επιχείρηση η οποία συμβαίνει εκεί.

Είμαι βέβαιος, κύριε Υπουργέ, ότι αυτές οι δηλώσεις δεν σας χαρακτηρίζουν. Όμως, το να συμβαδίζει η άποψη των Σπαρτιατών με τη δήλωση Βουλευτών της Νέας Δημοκρατίας και να υπάρχει συμφωνία στις δηλώσεις σε σχέση με τα όσα συμβαίνουν στη Γάζα –και είναι ήττα της ανθρωπότητας αυτή- θεωρώ ότι δεν περιποιεί τιμή ούτε για το πρόσωπό σας ούτε για την παράταξή σας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Βουλευτής του Κομμουνιστικού Κόμματος Ελλάδας κ. Λιάνα Κανέλλη.

Ορίστε, έχετε τον λόγο.

**ΛΙΑΝΑ ΚΑΝΕΛΛΗ:** Ευχαριστώ, κυρία Πρόεδρε.

Χαίρομαι που λέω «κυρία Πρόεδρε», διότι εκτός των άλλων εξωφρενικών που ακούστηκαν σήμερα σε αυτήν την Αίθουσα πριν μπούμε στο νομοσχέδιο, ακούστηκε και ότι είμαστε «boys club». Ευτυχώς δεν είμαστε «boys club» ακόμα στη Βουλή και ευτυχώς υπάρχουμε αρκετές γυναίκες, όχι όσες θα έπρεπε ενδεχομένως.

Κύριε Υπουργέ, να το σηκώσουμε το γάντι και να συνειδητοποιήσουμε ότι η χώρα απειλείται ή βρίσκεται εν κινδύνω, αλλά θα πρέπει να παραδεχτείτε ότι είναι ζήτημα ουσιαστικής πολιτικής και ιδεολογικής τοποθέτησης η φύση του εχθρού, η κατεύθυνση του εχθρού και ποιος πραγματικά μπορεί να είναι ο κίνδυνος γι’ αυτόν εδώ τον τόπο.

Θέλω να αρχίσω μιλώντας λίγο για μερικά πράγματα από το νομοσχέδιο και κυρίως από τις διευκρινίσεις που δώσατε, μένοντας αυστηρά στο νομοσχέδιο και με μία παραδοχή –φαντάζομαι γενική, που θα συμφωνήσουμε όλοι, ανεξαρτήτως πτέρυγας- ότι η Βουλή δεν μπορεί να είναι μονοθεματική. Ουαί! Αν ήταν μονοθεματική η Βουλή, δεν θα μιλάγαμε για δημοκρατική Βουλή, έστω και με όρους αστικής δημοκρατίας. Δεν μπορεί να είναι μονοθεματική και η πολιτική δεν μπορεί να είναι μία εξέταση δικογραφίας από το πρωί ως το βράδυ.

Πάμε, λοιπόν, σε μια διευκρίνιση. Μιλήσατε για την πληρότητα. Ήσασταν πολύ ευτυχής. Σηκώσατε και χαρτιά. Σ’ αυτήν την πληρότητα για παράδειγμα –προφανώς, δεν ξέρω ποιοι σας πληροφόρησαν και πώς, μπορεί και λάθος- περιλαμβάνεται και το «212» Νοσοκομείο στην Ξάνθη, το οποίο έχει σχεδόν μηδενική πληρότητα γιατί λείπει προσωπικό και γιατί οι στρατιωτικοί από εκεί αναγκάζονται να πηγαίνουν περίπου διακόσια χιλιόμετρα μέχρι το «424» Νοσοκομείο στη Θεσσαλονίκη; Έτσι μπορεί να βγει αλλιώς η στατιστική.

Επί της ουσίας, στο «401» Νοσοκομείο μιλήσατε για κάποια πληρότητα, χωρίς όμως να λάβετε υπ’ όψιν σας ότι υπάρχουν λαμπίκο, καταπληκτικές αίθουσες –ιλουστρασιόν, θα τις έλεγα λόγω επαγγέλματος- οι οποίες όμως είναι κλειδωμένες! Είναι κλειδωμένες! Δεν λειτουργούν λόγω έλλειψης προσωπικού. Και να μείνω και σε κάτι. Οι συνάδελφοί μου, οι σύντροφοί μου που μίλησαν και θα μιλήσουν, ο μεν ένας είναι στρατιωτικός, ο άλλος είναι γιατρός, τα είπαν στην επιτροπή, θα τα πουν πιο ειδικά. Εμένα η δουλειά μου είναι εδώ να μπορέσω να τοποθετηθώ για πέντε πράγματα σε ένα νομοσχέδιο επί της ουσίας.

Έχω την εντύπωση ότι παρεξηγήσατε και σε έναν βαθμό μπορεί και να θίξετε τους κτηνιάτρους. Έτσι που το παρουσιάζετε, εγώ είμαι και δημοσιογράφος και σας λέω ότι βγάζει και πολύ ωραίο τίτλο, δηλαδή «Περισσεύουν οι κτηνίατροι, τα σκυλιά και τα μουλάρια στις Ένοπλες Δυνάμεις». Δεν είναι αλήθεια. Αυτό που εσείς και εγώ πιστεύαμε για πολλούς από τους κτηνιάτρους στις Ένοπλες Δυνάμεις –κι εγώ που είμαι έξω από τις Ένοπλες Δυνάμεις- ότι είναι κτηνίατροι και άρα ασχολούνται με τα ζώα, είναι λάθος. Ασχολούνται με την ποιότητα και τις ημερομηνίες λήξης των τροφίμων στον Στρατό. Αυτή είναι η ειδικότητά τους. Γι’ αυτό έχουμε και ενδεχομένως παραπάνω κτηνιάτρους από ό,τι σκυλιά και μουλάρια.

Το ιππικό έχει προ πολλού καταργηθεί, ας πούμε και δεν πάμε τώρα με μουλάρια. Ναι, πάμε όμως και σε έναν εκσυγχρονισμό των Ενόπλων Δυνάμεων που φεύγει από τις μαούνες και πάει στα ταχύπλοα. Πάμε επειδή το χρειαζόμαστε επειδή είμαστε σε απειλή ή πάμε γιατί αυτές είναι οι νατοϊκές προδιαγραφές και ο θηριώδης πολεμικός προϋπολογισμός της Ευρωπαϊκής Ένωσης και του ΝΑΤΟ που μας θέλουν ετοιμοπόλεμους και, μάλιστα, της πρώτης γραμμής θυσιαζόμενους; Μιλάμε για έναν λαό με μικρό αριθμητικά πληθυσμό, μικρό αριθμητικά Στρατό, Ένοπλες Δυνάμεις, που τώρα πρέπει να καταφύγει και στον θεσμό της ενισχυμένης εφεδρείας για λόγους που δεν θα καθίσουμε να τους συζητήσουμε τώρα εδώ γιατί δεν είναι της παρούσης, διότι και αυτοί έχουν συγκεκριμένη κατεύθυνση προς τα πού θα πάνε και πώς θα πάνε και πώς θα λειτουργήσουν.

Επομένως, όταν μιλάμε για εχθρό ή μιλάμε για κάλυψη των αναγκών των Ενόπλων Δυνάμεων, έχοντας αφήσει πίσω μας πενήντα χρόνια μια χούντα, η οποία χούντα απέκοψε τις Ένοπλες Δυνάμεις, ουσιαστικά τις έστρεψε εναντίον –κλασικό, κλασική αστική παραλλαγή της ισχύος- του λαού. Αυτήν τη στιγμή δεν θα σας πει κανένας όχι να μιλάμε για κάλυψη αναγκών των Ενόπλων Δυνάμεων, αλλά δεν μπορείτε απέναντι στο ΚΚΕ να μας βάζετε σε έναν κορβανά με τα υπόλοιπα κόμματα, μιας συλλήβδην Αντιπολίτευσης, απαντώντας έτσι εμμέσως και σε μια πρόταση να πάμε όλοι μαζί συλλήβδην η Αντιπολίτευση, όπου δεν μπορούμε να πάμε προς καμία κατεύθυνση. Εμείς είμαστε αντίθετοι στο σύστημα αυτό καθ’ εαυτό που κυριαρχεί αυτήν τη στιγμή στην Ευρώπη και στην Ελλάδα και θέλει να προηγούνται οι ανάγκες του ΝΑΤΟ.

Συγγνώμη που θα σας το πω, αλλά όταν λέει κάποιος «ΝΑΤΟ» και μιλάει για εθνική ανεξαρτησία, είναι δύσκολο να γίνει κατανοητό αν ξέρει ο ελληνικός λαός ότι οι προδιαγραφές του ΝΑΤΟ, το τμήμα τυποποίησης των νατοϊκών αναγκών, περιλαμβάνει μέχρι και τον έλεγχο των τουαλετών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έρχονται εδώ νατοϊκοί και ελέγχουν και τις τουαλέτες ακόμα στην τυποποίηση. Σε τέτοιο βαθμό, δηλαδή, είμαστε δεσμευμένοι ως προς την ικανοποίηση των νατοϊκών αναγκών και το ΝΑΤΟ είναι τοις πάσι ιστορικώς αποδεδειγμένα γνωστό ότι είναι γιγάντιος στρατιωτικός μηχανισμός υπεράσπισης συγκεκριμένων ταξικών οικονομικών συμφερόντων. Δεν μπορεί κάποιος να πει όχι. Μιλάμε εδώ για δικαιοσύνη και απειλή, όταν για παράδειγμα, ακούω κάτι μεγαλοστομίες για το Ποινικό Δικαστήριο της Χάγης και τι έχει πει για τον Νετανιάχου, αλλά απέναντι σε μία σφαγή δεν ανοίξαμε καν μία κουβέντα. Τι πάει να πει πόλεμος επιπέδου Ισραήλ εναντίον Παλαιστίνης; Τι πάει να πει εξάλειψη; Και το λέμε αυτό δυο μέρες πριν από την αντιφασιστική νίκη και λίγες μέρες πριν από τη γενοκτονία των Ποντίων και είμαστε σύμμαχοι μιας απίστευτα βάρβαρης γενοκτονίας που συμβαίνει στην Παλαιστίνη και κάθαρσης και ισοπέδωσης.

Όταν, λοιπόν, λέμε πως θέλουμε να δώσουμε στις Ένοπλες Δυνάμεις και αμοιβές και πολύ περισσότερα πράγματα και αν έχουμε φέρει τις μονάδες μας συρρικνωμένες, μικρές, ευέλικτες, στο επίπεδο του 75% της επάνδρωσης, ώστε να είναι έτοιμες ανά πάσα στιγμή να ικανοποιήσουν τις ανάγκες του ΝΑΤΟ, περιστασιακά, μακροπρόθεσμα, μεσοπρόθεσμα με 800 δισεκατομμύρια ευρώ προίκα σε αυτήν τη φάση -ποιος ξέρει πόσα- το εικοσαετές πρόγραμμα το δικό μας μπαίνει στη φάση εξυπηρέτησης πολέμου τον οποίο ήδη έχουν αναγγείλει ωςτρίτο παγκόσμιο πόλεμο. Και ήδη η κοινή γνώμη άλλων κρατών αποδέχεται ότι μέσα στην επόμενη πενταετία -δεκαετία μάξιμουμ- θα έχουμε τρίτο παγκόσμιο πόλεμο. Και είμαστε η χώρα που δεν μπορεί να δώσει τα συντάξιμά της, δηλαδή διπλάσια, σε αεροπόρους. Σας το λέω και ως επίτιμο μέλος της Αεροπορίας, αν το πάρετε και προσωπικά. Υποβρυχιάδες, αλεξιπτωτιστές και πολλοί άλλοι, αυτοί χάνουν τριάντα χρόνια από τη ζωή τους. Τους δίνουμε λεφτά; Πώς τα δίνουμε; Δεν μπορούμε να τους τα δώσουμε.

Το ΚΚΕ απαιτεί και για τα νοσοκομεία και για τις Ένοπλες Δυνάμεις ό,τι απαιτείται και για όλο τον υπόλοιπο ελληνικό λαό, κύριε Υπουργέ: Άψογη ιατρική περίθαλψη, με την τελευταία λέξη της τεχνολογίας τη στιγμή που τη χρειάζεται και όπως την χρειάζεται, απολύτως δωρεάν! Τίποτα λιγότερο, τίποτα περισσότερο. Όσο δεν πληρούνται αυτές οι προϋποθέσεις για τα νοσοκομεία τα στρατιωτικά και για τα νοσοκομεία τα πολιτικά, η δημοσιοϋπαλληλοποίηση των Ενόπλων Δυνάμεων, η ισοπέδωση με αστικούς όρους στο επίπεδο έχω ελευθερία να χρησιμοποιήσω το φαρμακείο που θέλω ή τον γιατρό που θέλω, είναι καταπληκτικό!

Κοιτάξτε να δείτε: Το κριτήριο δεν είναι αυτό. Το ιατρικό κριτήριο…

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Κανέλλη, σας υπενθυμίζω τον χρόνο.

**ΛΙΑΝΑ ΚΑΝΕΛΛΗ:** Ολοκληρώνω αμέσως.

Άμα είμαι άρρωστη, δεν έχω εγώ το κριτήριο σε ποιον γιατρό θα πάω. Όταν το κριτήριο σε ποιο γιατρό θα πάω είναι η τσέπη, τότε είναι άλλο το κριτήριο και δεν είναι ιατρικό. Δεν είναι απλώς διευκολυντικό. Δεν είναι, λοιπόν, εκεί το ζητούμενο. Το ζητούμενο είναι να έρθουν οι Ένοπλες Δυνάμεις σε εκείνο το επίπεδο που θα εξυπηρετήσει τα ταξικά ιμπεριαλιστικά συμφέροντα εντός-εκτός χώρας και αν αυτό περιλαμβάνει και γενοκτονία, η γενοκτονία είναι πλήρως αποδεκτή από τις δυνάμεις του ΝΑΤΟ.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι εννέα μαθήτριες και μαθητές και έξι συνοδοί εκπαιδευτικοί από το 8ο Δημοτικό Σχολείο Έδεσσας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης, ο Βουλευτής κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό από 7 Μαΐου 2025 έως 8 Μαΐου 2025, λόγω υποχρεώσεων ως Πρόεδρος της Κοινοβουλευτικής Συνέλευσης του Συμβουλίου της Ευρώπης.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Η Βουλή ενέκρινε τη ζητηθείσα άδεια.

Κυρία Αχτσιόγλου, πριν σας δώσω τον λόγο θα μου επιτρέψετε να δώσω τον λόγο στον κύριο Υφυπουργό για πολύ λίγο επί τροπολογίας και αμέσως μετά θα έχετε τον λόγο.

Ορίστε, κύριε Κατσαφάδο, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, ο λόγος που ζήτησα να παρέμβω είναι δύο τροπολογίες του Υπουργείου Κλιματικής Κρίσης, οι οποίες εντάσσονται στο νομοσχέδιο του Υπουργείου Εθνικής Άμυνας. Η μεν πρώτη έχει σκοπό να δώσει παράταση σε ενενήντα τρεις υπαλλήλους οι οποίοι υπηρετούν στη Γενική Γραμματεία. Είναι υπάλληλοι ιδιωτικού δικαίου οι οποίοι προσελήφθησαν για να μπορέσουν να βοηθήσουν στην όλη διαδικασία της κρατικής αρωγής και της αποκατάστασης γύρω από τις μεγάλες καταστροφές τις οποίες είχαμε με τον «Daniel» στη Θεσσαλία.

Αυτό το οποίο κάνουμε είναι να παρατείνουμε για άλλους οκτώ μήνες τη σχέση εργασίας τους με το Υπουργείο και με τη Γενική Γραμματεία Κρατικής Αρωγής και Αποκατάστασης Φυσικών Καταστροφών, λόγω του μεγάλου όγκου δουλειάς και λόγω του ότι αν προχωρούσαμε σε μία νέα διαδικασία, αυτή η διαδικασία θα αποτελούσε μια μεγάλη καθυστέρηση και τροχοπέδη σε ό,τι έχει να κάνει με την αποκατάσταση και την αποζημίωση όλων αυτών των πολιτών οι οποίοι έχουν πληγεί από τον «Daniel», γι’ αυτούς τους υπαλλήλους που μετά από τόσο καιρό έχουν αποκτήσει πολύτιμη εμπειρία και συνδράμουν και βοηθούν καταλυτικά στην εξυπηρέτηση των πολιτών.

Η δεύτερη τροπολογία έχει να κάνει με τη δυνατότητα να δίνεται στον Υπουργό η εξουσιοδότηση σε ό,τι έχει να κάνει με τον καθορισμό του χρόνου και των παρατάσεων οι οποίες θα δίνονται κάθε χρόνο σε ό,τι έχει να κάνει με τον νέο θεσμό ο οποίος εισήχθη στη χώρα μας από πέρυσι και έχει να κάνει με τα ακαθάριστα οικόπεδα. Νομίζουμε ότι είναι απαραίτητο να γίνεται αυτό, γιατί θα πρέπει κάθε χρονιά να λαμβάνουμε υπ’ όψιν τις κλιματολογικές συνθήκες και με βάση τις οδηγίες των ειδικών να αναπροσαρμόζουμε τον σχεδιασμό μας και τις ημερομηνίες γύρω από αυτά.

Σας ευχαριστώ πάρα πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα η Κοινοβουλευτική Εκπρόσωπος της Νέας Αριστεράς, η κ. Έφη Αχτσιόγλου.

**ΕΦΗ ΑΧΤΣΙΟΓΛΟΥ:** Ευχαριστώ, κυρία Πρόεδρε.

Κυρίες και κύριοι συνάδελφοι, συζητάμε το νομοσχέδιο του Υπουργείου Εθνικής Άμυνας σε μία συνθήκη όπου ο κίνδυνος γενικευμένης σύρραξης, γενικευμένης σύγκρουσης αυξάνει. Στις εν εξελίξει πολεμικές συγκρούσεις που υπάρχουν αυτήν τη στιγμή στη Μέση Ανατολή και στην Ουκρανία προστίθεται και η κλιμάκωση της έντασης μεταξύ Ινδίας και Πακιστάν.

Στη Γάζα, στην Παλαιστίνη η γενοκτονία συνεχίζεται, με το Ισραήλ πια να επιδιώκει πλήρη κατάληψη και κατοχή της Γάζας. Ο βομβαρδισμός ενός πλοιαρίου το οποίο μεταφέρει ανθρωπιστική βοήθεια στη Γάζα είναι το τελευταίο επεισόδιο αυτής της γενοκτονικής πολιτικής που ακολουθεί ο Πρόεδρος του Ισραήλ Νετανιάχου. Όμως, ο βομβαρδισμός ενός πλοιαρίου που μεταφέρει ανθρωπιστική βοήθεια είναι συγχρόνως και ένα έγκλημα πολέμου, ένα έγκλημα πολέμου που συντελείται στη Μεσόγειο και είναι πραγματικά εξοργιστικό να μην έχει κάτι η Κυβέρνηση να πει γι’ αυτό.

Είναι προφανές ότι εδώ βρισκόμαστε σε μια κατάσταση όπου από την πλευρά της κυβέρνησης του Ισραήλ δεν υπάρχει φραγμός, δεν υπάρχει κάποιο όριο. Θα συνεχιστεί μέχρι να υπάρξει ο πλήρης αφανισμός του παλαιστινιακού λαού. Και ακούσαμε και τις τοποθετήσεις από την ακροδεξιά πτέρυγα το πρωί στη Βουλή, οι οποίες πραγματικά έρχονται και συμβαδίζουν σε μεγάλο βαθμό με την τοποθέτηση της Κυβέρνησης ότι εμείς εδώ έχουμε μια στρατηγική συνεργασία με το Ισραήλ.

Όποιος δεν καταλαβαίνει, όποιος κάνει ότι δεν καταλαβαίνει, όποιος κάνει ότι δεν βλέπει, όποιος δεν καταγγέλλει αυτό που συντελείται στη Γάζα, στην πραγματικότητα οδηγείται να είναι συνένοχος. Δεν μπορεί η Ελλάδα να εμφανίζεται αυτήν τη στιγμή με μια τέτοια στάση στο διεθνές επίπεδο, ως να αποδέχεται δηλαδή αυτήν τη γενοκτονική πολιτική. Είναι αδιανόητο η απάντηση να είναι ότι εμείς έχουμε στρατηγική συνεργασία με το Ισραήλ.

Δεν ξέρω αν έχει γίνει αντιληπτό για τι πράγμα μιλάμε. Νομίζω ότι έχουμε ξεπεράσει πια και τα προσχήματα. Τα προσχήματα ποια ήταν; Το Διεθνές Δίκαιο. Κακά τα ψέματα, όσοι παρακολουθούν τις διεθνείς εξελίξεις ξέρουν ότι από ένα σημείο και μετά το Διεθνές Δίκαιο πολύ συχνά γίνεται κουρελόχαρτο. Εδώ όμως έχουμε ξεπεράσει και τα προσχήματα. Έχουμε δηλαδή καταδίκη του πρωθυπουργού του Ισραήλ από το Διεθνές Δικαστήριο της Χάγης, έχουμε την καταδίκη του ως εγκληματία πολέμου, είναι καταδικασμένος, είναι καταζητούμενος, έχει εκδοθεί διεθνές ένταλμα σύλληψης και εμείς λέμε ότι έχουμε στρατηγική συνεργασία με το Ισραήλ και μπορούμε να κάνουμε κανονικά συναντήσεις. Είναι ένα πέρασμα στην άλλη όχθη. Όποια συνεργασία αυτήν τη στιγμή και οποιουδήποτε τύπου επαφή ή στήριξη είναι συνενοχή σε ένα έγκλημα διαρκείας.

Έρχομαι στα εσωτερικά μας. Το τελευταίο χρονικό διάστημα η Κυβέρνηση προσπαθεί στην πραγματικότητα να μετριάσει τη φθορά που υφίσταται -υφίσταται μια μεγάλη φθορά και αυτό καταγράφεται- με δύο τρόπους: Ο πρώτος τρόπος είναι οι παροχές και ο δεύτερος τρόπος είναι η στροφή στην ακροδεξιά ρητορική και στην ακροδεξιά πολιτική.

Παροχές: Θα αφήσω τη συζήτηση όλη αυτή που σκοπίμως την αναπαράγετε και στα μέσα μαζικής ενημέρωσης τι θα γίνει στη ΔΕΘ, τι θα εξαγγελθεί κ.λπ. και καταπιάνομαι με αυτά που εξαγγέλθηκαν από τον κ. Μητσοτάκη ήδη από το Πάσχα για να ισχύσουν τα επόμενα Χριστούγεννα, πράγμα που δείχνει και την ανάγκη για επικοινωνιακού χαρακτήρα δηλώσεις.

Τι στην πραγματικότητα γίνεται εδώ; Ανακοινώθηκαν παροχές 1,1 δισεκατομμύριο, από τα οποία 590 εκατομμύρια είναι στην πραγματικότητα επιδόματα που δίνονται σε κάποιους συμπολίτες μας και ακούμε μια γενικευμένη θριαμβολογία γύρω από αυτές τις παροχές, ότι τάχα ενισχύουν το κοινωνικό προφίλ της Κυβέρνησης.

Ποια είναι η ουσία; Πόσα έχουν πληρώσει οι πολίτες τον τελευταίο έναν χρόνο σε φόρους παραπάνω από ό,τι πλήρωναν τα προηγούμενα χρόνια; Έχουν πληρώσει 5 δισεκατομμύρια περισσότερα σε φόρους, ΦΠΑ και φόρο εισοδήματος. Ποιοι; Οι μισθωτοί, οι συνταξιούχοι και οι ελεύθεροι επαγγελματίες. Τι τους δίνετε πίσω; Τους δίνετε 590 εκατομμύρια σε επιδόματα. Τους παίρνετε τα 10 και τους δίνετε το 1.

Να το δούμε και από μια άλλη πλευρά; Τι πλεόνασμα είχε η Κυβέρνηση πέρσι; Είχε 11 δισεκατομμύρια πλεόνασμα. Τι δίνει πίσω σε παροχές; Όπως είπα 590 εκατομμύρια για επιδόματα και άλλα 500 εκατομμύρια στο Πρόγραμμα Δημοσίων Επενδύσεων. Συνολικά 1 δισεκατομμύριο. Τους παίρνετε 11 και τους δίνετε το 1 πίσω.

Εσάς θα σας άρεσε αυτό; Θα ήσασταν ευχαριστημένοι με αυτό; Να σας έπαιρναν τα 11 και να σας έδιναν το ένα; Θα σας έκανε αυτό να είστε ευχαριστημένοι με την πολιτική αυτή; Θα λέγατε «ευχαριστώ πάρα πολύ, πάρα πολύ γενναιόδωρη κοινωνική πολιτική»;

Η ουσία, λοιπόν, είναι ότι εδώ έχουμε μια αφαίμαξη σταθερή που συντελείται εδώ και πάνω από πέντε χρόνια -φορολογική κυρίως, από τον ΦΠΑ, από τον φόρο εισοδήματος, από την ακρίβεια-, η οποία επιδεινώνεται επειδή στην πραγματικότητα δεν αλλάζουν οι φορολογικοί συντελεστές, όσο υπάρχουν αυτές οι πενιχρές αυξήσεις στους μισθούς και άρα στην πραγματικότητα τρώει και την όποια αύξηση δίνετε και την ίδια ώρα μια χυδαία σώρευση κερδών σε λίγα χέρια σε πολύ συγκεκριμένους τομείς της οικονομίας: τράπεζες -αδιανόητα, δυσθεώρητα κέρδη-, φαρμακευτικές, σουπερμάρκετ, ενεργειακές.

Ακροδεξιά στροφή. Είπα ότι αυτή η επιχείρηση αντιστροφής της φθοράς επιχειρείται με τις λεγόμενες παροχές, που είναι μόνο στην πραγματικότητα μια εξαπάτηση που δεν μπορεί να αλλάξει την πραγματικότητα αυτού που βιώνουν οι πολίτες στη χώρα, αλλά και με μία ακροδεξιά στροφή για να επαναπροσεγγιστούν ακροατήρια ιδεολογικά από τα οποία και η Νέα Δημοκρατία είχε μάλλον νιώσει ότι απομακρύνετε. Έχουμε τον κ. Βορίδη να υιοθετεί την πιο βάναυση αντιμεταναστευτική ρητορεία, αλλά και πολιτική, ακριβώς για να μπορέσει να επαναπροσεγγίσει αυτά τα ακροατήρια. Έχουμε τις διαγραφές των φοιτητών και τον χαρακτηρισμό τους ως εγκληματιών από μια Κυβέρνηση -προσέξτε το ειρωνικό- που έχει στην προμετωπίδα της ως βασικό Υπουργό τον κ. Βορίδη, τον φέροντα το τσεκούρι όσο ήταν φοιτητής. Και έχουμε και τη σκέψη ότι για οποιαδήποτε αδίκημα η ποινή μπορεί να είναι ο αποκλεισμός από την εκπαίδευση. Αυτή η αντίληψη δεν υπάρχει ούτε καν στο πλαίσιο της φυλάκισης. Στη φυλάκιση διατηρούνται όλα τα δικαιώματα ενός ατόμου, πέραν της προσωπικής του ελευθερίας και εδώ εμείς συζητάμε αν η ποινή μπορεί να είναι ο αποκλεισμός από την εκπαίδευση. Έχουμε περάσει δηλαδή στο πιο ακραίο σημείο ενός ποινικού λαϊκισμού που μας γυρνάει χρόνια πίσω. Και εσχάτως στο νομοσχέδιο του Υπουργείου Δικαιοσύνης είχαμε και την απαγόρευση της απόκτησης παιδιών με παρενθεσία στα ομόφυλα ζευγάρια, μια συστηματική προσπάθεια δηλαδή, να ακουμπήσετε ακροδεξιά ακροατήρια, μπας και γυρίσετε αυτήν τη φθορά.

Τίποτα από αυτά δεν μπορεί να περιορίσει τη φθορά, διότι τίποτα από αυτά δεν αλλάζει την ουσία, τις συνέπειες της πολιτικής που ασκείτε εδώ και καιρό. Η κοινωνία βράζει από οργή -το βλέπουμε στο έγκλημα των Τεμπών- και είναι προφανές ότι εδώ και ο Πρωθυπουργός και η Κοινοβουλευτική Ομάδα της Νέας Δημοκρατίας και η Κυβέρνηση είναι διατεθειμένοι να δώσουν συνέχεια στη συγκάλυψη και στην περίπτωση του κ. Καραμανλή, να ακολουθηθεί δηλαδή ένα μοντέλο Τριαντόπουλου, για να πέσει ο κ. Καραμανλής «στα μαλακά», μετά την εξεταστική της ντροπής, μετά την προανακριτική της ντροπής για τον κ. Τριαντόπουλο, να έχουμε μια ακόμη διαδικασία ντροπής και για τον κ. Καραμανλή. Η υπόθεση όμως του Καραμανλή δεν είναι απλή. Αποτελεί μία βραδυφλεγή βόμβα γιατί εδώ έχουμε να κάνουμε με κακουργήματα. Άρα αυτή η τακτική δεν θα σας πάει μακριά. Την είδαμε αυτήν την τακτική και στην περίπτωση της απόλυσης του κ. Γενηδούνια, ενός προσώπου το οποίο είχε προειδοποιήσει ως πρόεδρος του Σωματείου Μηχανοδηγών για την κατάσταση στους σιδηροδρόμους, είχε προειδοποιήσει με εξώδικα πολύ πριν συμβεί το έγκλημα στα Τέμπη για το πού μπορούμε να βρεθούμε, ενός ανθρώπου ο οποίος με τις καθημερινές του μαρτυρίες έδειχνε την κατάσταση στον ελληνικό σιδηρόδρομο και ο οποίος παραμονή Πρωτομαγιάς και όλως τυχαίως την ημέρα που ανοίγει και η δικογραφία για τον κ. Καραμανλή απολύεται από τη «Hellenic Train» εγώ θα πω με τις ευλογίες της Κυβέρνησης και τις δηλώσεις του κ. Κυρανάκη ότι «εμείς δεν είμαστε εδώ για να προστατεύουμε εργατοπατέρες».

Αυτή όλη είναι μία εν εξελίξει διαδικασία συγκαλύψεων από την οποία δεν πήρε απόσταση σήμερα ούτε ο κ. Δένδιας, χωρίς φυσικά να δίνει απαντήσεις για το τι μέλλει γενέσθαι και το τι πρόκειται να πράξει η Κυβέρνηση. Αυτή η σιωπή είναι δηλωτική στην περίπτωση του κ. Καραμανλή και της ποινικής του δίωξης.

Για να τοποθετηθώ και γι’ αυτό που είπε η κ. Κωνσταντοπούλου, εμείς είμαστε ξεκάθαροι ότι εδώ θα πρέπει και λόγω της χαμηλής κοινοβουλευτικής εκπροσώπησης πολλών Κοινοβουλευτικών Ομάδων, αλλά και ανεξαρτήτως αυτής, να υπάρξει μια συμπόρευση από την πλευρά των προοδευτικών και αριστερών κομμάτων εντός του Κοινοβουλίου για να υπάρξει κοινό αίτημα για την προανακριτική για τον κ. Καραμανλή.

Κάτω από την οργή για τα Τέμπη στην πραγματικότητα οργιάζει, βράζει η οργή για την καθημερινότητα. Αυτή είναι η ουσία, ότι οι Έλληνες εργαζόμενοι δουλεύουν πιο πολύ απ’ όλους στην Ευρώπη, τις περισσότερες ώρες και έχουν τον πιο αδύναμο μισθό από όλους τους εργαζόμενους στην Ευρώπη, ότι το κοινωνικό κράτος στην πραγματικότητα διαλύεται, ότι ομνύουμε στους δημοσίους υπαλλήλους που προσφέρουν, αλλά την ίδια στιγμή έχουμε τον εκπαιδευτικό να τον πληρώνουμε με 760 ευρώ τον μήνα και να πρέπει να διαμένουν στα αυτοκίνητά τους για να μπορέσουν να πάρουν μια οργανική θέση, ότι, ενώ έχουμε τους πιο αδύναμους μισθούς, πρέπει να δίνουμε το μισό μας εισόδημα για να πληρώνουμε τα ενοίκια που ανεβαίνουν διαρκώς χωρίς κανένα φρένο, ότι την ίδια ώρα εγγράφεται μια στρατηγική σώρευσης κερδών, η οποία είναι προκλητική και δείχνει και ένα χυδαίο πλουτισμό σε λίγα χέρια. Αυτή η στρατηγική εγγράφεται και στη μακροπρόθεσμη στρατηγική για τη μετατροπή Ελλάδας και Ευρώπης σε πολεμική οικονομία με το περίφημο «ReArm Europe» το οποίο αποτελεί την αδιανόητη απάντηση που έρχεται να δώσει υποτίθεται η Ευρώπη και η Ελληνική Κυβέρνηση χειροκροτεί στον κίνδυνο ενός γενικευμένου εμπορικού πολέμου, να αγοράζουν δηλαδή με τις θυσίες τους πάλι οι λαοί και οι πολίτες όπλα από τη γερμανική και τη γαλλική πολεμική βιομηχανία -αυτή είναι η ουσία- για να μπορέσουν να στηρίξουν εκείνες τις οικονομίες. Αυτό ορίζει την οικονομική και την πολιτική συγκυρία τού σήμερα νομίζω και σε αυτό θα πρέπει να υπάρξει διαχωριστική γραμμή και δεν μπορώ να διανοηθώ πως μπορούν να υπάρξουν κόμματα που αυτοχαρακτηρίζονται ως προοδευτικά και να μην χαράσσουν οριζόντια διαχωριστική γραμμή από μία τέτοια πολιτική μετατροπής των οικονομιών σε πολεμικές οικονομίες.

Στο νομοσχέδιο τώρα. Στο νομοσχέδιο η Κυβέρνηση επαναλαμβάνει τη γενική πολιτική της ιδίας στα ζητήματα του δημόσιου συστήματος υγείας, δηλαδή την εμπορευματοποίηση και την ιδιωτικοποίηση, να λειτουργούν και τα στρατιωτικά νοσοκομεία με αυτά τα ιδιωτικοοικονομικά κριτήρια, να μεταφέρεται το κόστος ιατροφαρμακευτικής περίθαλψης στους στρατιωτικούς και να επιδεινώνεται ή πάντως να διατηρείται η κατάσταση υποστελέχωσης και στα στρατιωτικά νοσοκομεία, όπως υπάρχει και στο ΕΣΥ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Στην πραγματικότητα τι έχουμε; Επιχειρούνται να καλυφθούν τα κενά του ΕΣΥ με μπαλώματα από τα στρατιωτικά νοσοκομεία και με κόστος για τους ασθενείς.

Άκουσα εδώ τον κ. Δένδια να λέει «Μα, καλά θέλετε να αποσυρθούν οι στρατιωτικοί γιατροί από το να συνδράμουν το ΕΣΥ; Είστε τόσο παράλογοι;». Εγώ αναρωτιέμαι, το ενδεχόμενο να γίνει καμία πρόσληψη υπάρχει στον σχεδιασμό της Κυβέρνησης; Δηλαδή η σκέψη ότι μπορούμε να κάνουμε και καμιά νέα πρόσληψη στο δημόσιο σύστημα υγείας υπάρχει ή η μόνη διερώτηση θα είναι πώς θα μετακινώ τους υφισταμένους σε ελλιπή ήδη συστήματα για να μπορέσουν να καλύψω τρύπες;

Για τη διάθεση και απόσπαση ειδικών στρατιωτικών ιατρών σε μονάδες υγείας του ΕΣΥ, κι εδώ το ίδιο. Αντί για προσλήψεις που θα καλύπτουν τα κενά, αποσπάσεις από στρατιωτικά νοσοκομεία, την ώρα που ακούμε από τους ίδιους τους στρατιωτικούς να μιλάνε για τις ελλείψεις που έχουν και αυτοί στα νοσοκομεία και τις μονάδες.

Ρωτάει ο κ. Δένδιας «Είναι παράλογο να έχει ένας στρατιωτικός τη δυνατότητα να κάνει ιδιωτική ασφάλιση;». Μα, γιατί; Δεν την έχει αυτήν τη δυνατότητα μέχρι σήμερα; Δεν έχει τη δυνατότητα ένας στρατιωτικός του σήμερα να κάνει ιδιωτική ασφάλιση; Την έχει. Το ζήτημα δεν είναι αυτό.

Το ζήτημα είναι αν μπορεί να έρχεται μια ιδιωτική ασφαλιστική εταιρεία να συμβάλλεται με ένα νοσοκομείο και να λέει «Εγώ κλειδώνω πενήντα κλίνες για τους δικούς μου ασθενείς, δηλαδή για τους δικούς μου πελάτες», αυτό δηλαδή που κατήγγειλε ο πρώην διευθυντής του ΓΝΑ. Αυτό είναι το θέμα. Αυτό είναι για εμάς εμπορευματοποίηση και για εμάς είναι κακό, είναι κακή επιλογή. Για τη δική σας Κυβέρνηση μπορεί να είναι μια θετική επιλογή. Άρα, δεν είναι ζήτημα λογικής και παραλόγου. Είναι ζήτημα σαφών πολιτικών επιλογών, τις οποίες καλό είναι να τις λέμε καθαρά.

Αυξάνετε την ιδιωτική δαπάνη των στρατιωτικών για την υγειονομική τους περίθαλψη με συμμετοχή 15%, ενώ μέχρι σήμερα το σύνολο των διαγνωστικών εξετάσεων ήταν, όπως και οι ίδιοι λένε, δωρεάν. Αυτό το αναφέρουν και οι ίδιοι οι στρατιωτικοί. Και αυτό είναι ένα στοιχείο εμπορευματοποίησης και επιβάρυνσης των ασθενών.

Άρα, ο άξονας του νομοσχεδίου περιληπτικά για τα υγειονομικά ζητήματα των στρατιωτικών είναι περαιτέρω επιβάρυνση οικονομική των στρατιωτικών, περαιτέρω υποβάθμιση των νοσοκομείων, όπως συμβαίνει και στο ΕΣΥ, προσπάθεια να αντιμετωπίσουμε το πρόβλημα με μπαλώματα και με μετακινήσεις και εμπορευματοποίηση.

Αυτά είναι τα βασικά χαρακτηριστικά στα οποία εμείς έχουμε διαφορετική, αντίθετη πολιτική προσέγγιση και γι’ αυτό η Νέα Αριστερά καταψηφίζει το νομοσχέδιο αυτό.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο στον επόμενο ομιλητή, θα δώσω τον λόγο για πολύ λίγο στον Υπουργό κ. Παπαστεργίου για μια τροπολογία.

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** Ευχαριστώ πολύ, κυρία Πρόεδρε.

Κυρίες και κύριοι Βουλευτές, πρόκειται για μια τροπολογία που αφορά στο Ελληνικό Κέντρο Διαστήματος, σε έναν φορέα που το τελευταίο διάστημα πραγματικά παράγει εξαιρετικό έργο και τρέχει όλο το πρόγραμμα των ελληνικών μικροδορυφόρων.

Στο ΕΛΚΕΔ λοιπόν υπάρχουν οκτώ ειδικοί επιστήμονες αναγνωρισμένου κύρους και γνώσης που οι συμβάσεις τους λήγουν τις ημέρες αυτές. Πρόκειται για ανθρώπους με μεταπτυχιακά και διδακτορικά. Ζητάμε την παράταση των συμβάσεών τους για πλέον τρία χρόνια.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής κ. Κωνσταντίνος Μπούμπας της Ελληνικής Λύσης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κυρία Πρόεδρε.

Κύριοι του Υπουργείου, κυρίες και κύριοι συνάδελφοι, επισημάναμε αυτά τα οποία θέλει να φέρει ο Υπουργός Εθνικής Άμυνας, ο κ. Δένδιας, στο σημερινό νομοσχέδιο, αλλά όπως είπε και ο ειδικός αγορητής μας, έπρεπε να είναι ρηξικέλευθες, τολμηρές και καινοτόμες οι κινήσεις.

Αλλά εδώ είναι ξεκάθαρο, διότι, κύριε Υπουργέ, διαβάζοντας τα σχόλια και τις αντιδράσεις από την Πανελλήνια Οργάνωση Ενεργών Στρατιωτικών, είναι δικαιολογημένες οι απορίες, η αγωνία και η ανησυχία τους σε όλο αυτό το νομοσχέδιο. Μάλιστα η πανελλήνια ένωση το χαρακτηρίζει το χειρότερο νομοσχέδιο που πέρασε ποτέ από το Υπουργείο Εθνικής Άμυνας.

Εγώ θα πάρω και την άλλη πλευρά ότι έχετε μια καλή διάθεση να κάνετε αυτές τις τομές σε ό,τι αφορά τη στρατιωτική υγειονομική περίθαλψη. Όμως, όλοι οι στρατιωτικοί αντιδρούν. Για ποιο λόγο; Εδώ θα χαθεί ο χαρακτήρας των στρατιωτικών νοσοκομείων και ανοίγει διάπλατα η κερκόπορτα σε ιδιωτικοποίηση με απώτερο σκοπό να εξωραΐζετε την κατάσταση εσείς και να λέτε ότι πρέπει να είναι προς όφελος της κοινωνίας, δηλαδή ότι δεν υπάρχει ένα διοικητικό μοντέλο, δεν υπάρχει ένα administration δηλαδή σε ό,τι αφορά τη διοίκηση από τη μια και, από την άλλη, δεν υπάρχουν ΑΦΜ και δεν υπάρχουν και κάποιες ειδικότητες. Αυτό είναι αλήθεια.

Προσέξτε τώρα: Όσον αφορά το μεγαλύτερο στρατιωτικό νοσοκομείο, το «401», το οποίο ιδρύθηκε το 1904, η ιστορία του μαρτυρά ότι έχει προσφέρει τα μάλα. Αν δεν υπάρχουν τώρα και υπάρχουν ελλείψεις, όπως καταγγέλλουν οι ίδιοι οι στρατιωτικοί γιατροί σε συγκεκριμένες ειδικότητες, όπως είναι η παθολογοανατόμοι ή οι αναισθησιολόγοι, αυτό είναι μια περιρρέουσα κατάσταση, η οποία υπάρχει στο ΕΣΥ. Άρα, εδώ πώς θα υπάρχει εμπιστοσύνη τώρα του κόσμου ότι τα προβλήματα του Εθνικού Συστήματος Υγείας δεν θα τα μετακυλήσετε στα στρατιωτικά νοσοκομεία;

Το να φέρνετε εσείς και να δίνετε τη δυνατότητα στους γιατρούς των Σωμάτων Ασφαλείας να μπορούν να μετακινηθούν για να πληρώσουν θέσεις, να στελεχώσουν θέσεις στα στρατιωτικά νοσοκομεία, πριν και αυτό που επιχειρήσατε να καταργήσετε τα αστυνομικά ιατρεία Αστυνομίας, Λιμενικού και Πυροσβεστικής, αντιλαμβάνεστε ότι σε λίγο καιρό αυτό που λέει ο κόσμος, κύριε Δένδια, που συνομιλείτε, και ανησυχεί είναι ότι και τα στρατιωτικά νοσοκομεία θα έχουν τη μοίρα των υπολοίπων δημοσίων νοσοκομείων. Οι ίδιοι οι ένστολοι αγωνιούν γιατί οι υπηρεσίες τελικά που θα προσφέρουν θα ιδιωτικοποιηθούν είτε με τα συμβόλαια ασφάλισης είτε με τους διοικητές οι οποίοι θα έχουν, λέει, αντίστοιχη διοικητική εμπειρία.

Μα, κοιτάξτε τώρα. Στα δημόσια νοσοκομεία οι διοικητές, που είναι κυρίως οικονομολόγοι, οι μεγάλοι μάνατζερ, δεν έχουν μειώσει τις ελλείψεις και τα οικονομικά κενά των δημοσίων νοσοκομείων. Είναι δυσθεώρητα σε ό,τι αφορά τα οικονομικά κενά. Δεν μειώθηκε κατά τι. Τουναντίον, υπάρχει μεγάλο πρόβλημα σε ιατροφαρμακευτικό εξοπλισμό και γενικότερα σε ανθρώπινο προσωπικό.

Ποια είναι η ειδοποιός διαφορά; Στα δημόσια νοσοκομεία έχουμε ελλείψεις νοσηλευτικού προσωπικού, στα στρατιωτικά νοσοκομεία έχουμε ελλείψεις γιατρών και προσπαθεί τώρα ο Υπουργός να μας πει ότι πρέπει να πάμε σε ένα διοικητικό μοντέλο σε ό,τι αφορά την παροχή υπηρεσιών με την αξιοποίηση του ανθρώπινου δυναμικού, με μετακίνηση ειδικοτήτων από το Στρατιωτικό στο Ναυτικό, από το Ναυτικό στο Αεροπορίας κ.ο.κ..

Και έχουμε και τους απόστρατους, οι οποίοι άνθρωποι ανησυχούν, διότι το ΝΙΜΤΣ έχει γίνει ένα ΚΑΠΗ, το οποίο αυτήν τη στιγμή δεν παρέχει τις απαιτούμενες ιατροφαρμακευτικές φροντίδες υγειονομικής περίθαλψης και πάτε στους ΕΠΟΠ, που εδώ με επίκαιρη ερώτηση της Ελληνικής Λύσης δώσαμε τη δική μας μάχη σε ό,τι αφορά το ηλικιακό όριο της πεντηκονταετίας για τη σύνταξη που δεν έβγαιναν οι άνθρωποι, αλλά τους πετούσε το σύστημα απ’ έξω. Καλείστε και λέτε ότι έχουμε λίγους ΕΠΟΠ, ενώ τουναντίον έχουμε κάπου δεκαεννιά χιλιάδες επιλοχίες, αν θυμάμαι καλά. Είπατε εξακόσιους εβδομήντα έξι ΕΠΟΠ. Έχουμε, επίσης, και πάρα πολλούς ταξιάρχους, συνταγματάρχες. Να πάμε και στον θεσμό των αξιωματικών. Υποβαθμίζετε τον θεσμό του υπαξιωματικού με ό,τι αυτό συνεπάγεται για τον τρόπο λειτουργίας γενικότερα των Ενόπλων Δυνάμεων.

Παίρνετε και δίνετε στο ΓΕΕΘΑ μια, θα λέγαμε, υπερεξουσία αρμοδιοτήτων και όλοι μιλούν για την 8η πλέον Υγειονομική Περιφέρεια, η οποία θα είναι στρατιωτική. Βάζετε, λοιπόν, ένα διοικητικό μοντέλο, το οποίο είναι αποτυχημένο, όμως, στον δημόσιο ευρύτερο τομέα και θέλετε αυτό το μοντέλο, που εγώ θα συμφωνήσω, όπως και ομοϊδεάτες μου, ο κ. Φωτόπουλος που έλεγε πριν, είναι αδήριτη ανάγκη εκσυγχρονισμού σε ένα διοικητικό μοντέλο να υπάρχει ΑΦΜ, να υπάρχει οικονομικός προϋπολογισμός, να υπάρχει μια λελογισμένη εξορθολογιστική διαχειριστική πολιτική. Άρα, το μοντέλο στα δημόσια νοσοκομεία, γιατί αυτό θέλετε να κάνετε, είναι αποτυχημένο με χίλια μύρια προβλήματα.

Θέλω να καταγγείλω κάτι. Πολλές φορές και ο επικεφαλής μας, ο Κυριάκος ο Βελόπουλος, ο Πρόεδρος της Ελληνικής Λύσης, μιλάει για κάποια ρεπορτάζ δημοσιογραφικού χαρακτήρα, τα οποία παραγκωνίζουν την Ελληνική Λύση και είναι το μόνο κόμμα που παραγκωνίζεται. Και αυτό το λέω με στοιχεία.

Όταν, λοιπόν, οι ιδιωτικές δημοσιογραφικές πηγές δεν αναφέρουν καν το τι λέει η Ελληνική Λύση στο ιδεολογικό της πρόγραμμα και ποιες είναι οι αντιρρήσεις ανάλογα με τα νομοσχέδια που κατατίθενται, εδώ μπροστά μου έχω κάτι που θα καταθέσω και στα Πρακτικά, έχουμε ένα ρεπορτάζ από την ERT news, από τη συχνότητα δηλαδή που είναι δημόσιο αγαθό προς ενημέρωση και ψυχαγωγία. Αυτό, λοιπόν, εδώ, βέβαια, αναφέρεται αναλυτικά στη συνέντευξη και στα όσα λέει ο κ. Δένδιας για το συγκεκριμένο νομοσχέδιο, βάζει βαρύγδουπους τίτλους -με μαύρα γράμματα εδώ αν θα δείτε- το τι έχουν πει όλα τα κόμματα, αλλά το τι έχει πει ο ομοϊδεάτης μου και ειδικός αγορητής, ο Στέλιος Φωτόπουλος, το αναφέρει με ψιλά γράμματα. Δεν φαίνεται καθόλου. Είναι τυχαίο; Για μία ακόμη φορά; Δεν αναφέρεται ο Στέλιος ο Φωτόπουλος παρά με ψιλά γράμματα. Όλα τα υπόλοιπα κόμματα είναι με βαρύγδουπους μαύρους τίτλους.

Και ερωτώ εγώ: Αν ο αναγνώστης θέλει να πάρει γρήγορα να δει τις τοποθετήσεις των κομμάτων, η Ελληνική Λύση -δεν ξέρω αν γίνεται εντέχνως, αλλά οι υποψίες είναι μεγάλες- δεν υπάρχει. Δεν είναι η πρώτη φορά που γίνεται, που δεν αναφέρεται, δηλαδή, το τι λέει η Ελληνική Λύση με τα νομοσχέδια. Και μιλάμε τώρα για την ομάδα τη δημοσιογραφική της ελληνικής δημόσιας τηλεόρασης, από την ERT news. Το καταλαβαίνετε; Ο σκοπός της, ο στόχος της, η υποχρέωσή της και το εθνικό της καθήκον είναι να ενημερώνει ως ένα αγαθό, όπως είναι η συχνότητα, που διακατέχει τον ελληνικό λαό. Να μια ακόμη φορά, λοιπόν, για να μη λέμε ότι εμείς αυτά τα βγάζουμε από το μυαλό μας.

Στον λίγο χρόνο που έχουμε, επειδή υπάρχει πολύ μεγάλη άχλα, υπάρχει μια ομίχλη στο θέμα του εγκλήματος των Τεμπών και θα αποτελέσει για την Κυβέρνηση, αλλά και για όλο το πολιτικό σύστημα, άχθος αρούρης, δηλαδή βάρος γης για εμάς, θα σας πω κάτι, επειδή ο κ. Δένδιας είναι και δικηγόρος, είναι και νομικός: Πώς μπορεί ο ελληνικός λαός να έχει εμπιστοσύνη στο θέμα των χαροκαμένων θυμάτων και ζωντανών νεκρών σήμερα όταν υπάρχει μια ιστορία, η οποία αποτελεί μέντορα και διδαχή, που λέει το εξής: «Αποφράδα και εκείνη η ημέρα 17 Δεκεμβρίου του 1997 με εβδομήντα θύματα από το Γιάκοβλεφ και τα υπόλοιπα θύματα δυστυχώς και από το C130, που και αυτό έπεσε, τα οποία θύματα δεν αποζημιώθηκαν. Κάποια αποζημιώθηκαν μετά από είκοσι τρία ολόκληρα χρόνια σε μια δικαστική διαμάχη.

Όπως καταγγέλλει ο κ. Κουμπούρας, ο κ Φλώρος, ο δικηγόρος και πολλοί άλλοι δεν πρόλαβαν να δουν τις αποζημιώσεις, κύριε Δένδια, γιατί πέθαναν.

Και να σας πω γιατί είστε και νομικός; Ξέρετε ότι μικρά παιδιά δεν αποζημιώθηκαν, κύριοι, καθόλου διότι το δικαστήριο –ακούστε- έκρινε επειδή τα παιδιά ήταν μικρά, λέει, δεν έχουν υποστεί ηθική βλάβη και δεν θυμούνται τους γονείς τους που σκοτώθηκαν στη τραγωδία-έγκλημα στα Πιέρια Όρη στο Γιάκοβλεφ το 1997.

Όταν, λοιπόν, έχουμε τέτοιες δικαστικές αποφάσεις -και είστε πολύ νομικοί εδώ στην Αίθουσα ως Βουλευτές- που μάνα με τρία παιδιά δεν αποζημιώθηκε ποτέ διότι τα παιδιά της ήταν, λέει, μικρά και δεν έχουν υποστεί ηθική βλάβη, περιμένετε ο ελληνικός λαός που μας βλέπει και ειδικά αυτές οι χαροκαμένες μάνες και πατεράδες που είναι ζωντανοί νεκροί να έχουν εμπιστοσύνη στο πολιτικό πολιτειακό μας σύστημα για να αποτελέσει δικαιοσύνη;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μπούμπα, ολοκληρώστε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κυρία Πρόεδρε, με μια δύσκολη ερώτηση απέναντι στον Υπουργό, στον κ. Δένδια. Θέλει στοχασμό, θέλει σκέψη, περίσκεψη. Εγώ ερώτημα βάζω με όλα αυτά που ακούγονται για την τραγωδία-το έγκλημα τον Τεμπών: Τα πενήντα επτά νεκρά παιδιά, αυτές οι ψυχές οι λαβωμένες, είναι θύματα παράπλευρης απώλειας από στρατιωτικό υλικό που μετέφερε η αμαξοστοιχία για το ΝΑΤΟ ή την Ουκρανία;

**ΔΙΟΝΥΣΙΟΣ ΧΑΤΖΗΔΑΚΗΣ:** Απάντησε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ερωτώ τον κ. Δένδια, επειδή η απάντηση που θα δώσει, αν θα δώσει, πρέπει να είναι πολύ προσεκτική και να μην υπάρχει αλαζονεία και εκνευρισμός επ’ αυτού το να λέμε είναι πολύ δύσκολη, ναύαρχε, η απάντηση για τον ιστορικό του μέλλοντος, αν θέλετε, και για την πολιτική σταδιοδρομία και πορεία του κάθε πολιτικού.

Επειδή ο κ. Δένδιας είναι πρωτοκλασάτο στέλεχος, κατέχει νευραλγική θέση στο Υπουργείο, να ξέρετε είναι μια ερώτηση που περιμένει ο ελληνικός λαός να αυτά τα θύματα είναι παράπλευρη απώλεια από στρατιωτικό υλικό στο συγκεκριμένο αυτό δυστύχημα των Τεμπών.

Σας ευχαριστώ, κυρία Πρόεδρε.

(Στο σημείο αυτό ο Βουλευτής κ. Κωνσταντίνος Μπούμπας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η ανεξάρτητη Βουλευτής κ. Ραλλία Χρηστίδου.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Μπορώ να καταθέσω τις νομοτεχνικές για να διανεμηθούν;

**ΠΡΟΕΔΡΕΥΟΥΣΑ (Όλγα Γεροβασίλη):** Βεβαίως, κύριε Υπουργέ.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριοι συνάδελφοι, καταθέτω μια σειρά από νομοτεχνικές βελτιώσεις, θα διανεμηθούν για να τις δείτε.

Παρακαλώ για την προσοχή σας ιδίως στο άρθρο 63 του σχεδίου νόμου, που έγιναν πάρα πολλές παρατηρήσεις από τα κόμματα της Αντιπολίτευσης και νομίζω έχουμε υιοθετήσει αρκετές.

Όσο για την ερώτηση του κυρίου συναδέλφου έχω απαντήσει επανειλημμένως και δημοσίως.

(Στο σημείο αυτό ο Υπουργός Εθνικής Άμυνας κ. Νικόλαος - Γεώργιος Δένδιας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 276-278)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη**):Τον λόγο έχει η ανεξάρτητη Βουλευτής, κ. Ραλλία Χρηστίδου. Θα ακολουθήσει ο Κοινοβουλευτικός Εκπρόσωπος της Ελληνικής Λύσης ο κ. Χήτας αμέσως μετά.

Ορίστε, κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, οι ένστολοι αποτελούν θεμελιώδη πυλώνα του κρατικού μηχανισμού της άμυνας και της πολιτικής προστασίας της χώρας. Πίσω, όμως, από τη στολή υπάρχει και ο άνθρωπος. Υπάρχει άνθρωπος που έχει οικογένεια, έχει παιδιά, έχει υποχρεώσεις, έχει καθημερινές ευθύνες, ένας άνθρωπος που καλείται να είναι διαρκώς παρών, παρών στην ασφάλεια της ειρήνης, παρών στην ένταση των κρίσεων, παρών στις φυσικές καταστροφές, παρών στα σύνορα, παρών στις φωτιές, παρών στους σεισμούς, παντού όπου το κράτος χρειάζεται παρουσία, τάξη και στήριξη για να παραμείνει όρθιο.

Η φροντίδα για την υγεία αυτών των ανθρώπων δεν είναι πολυτέλεια, είναι καθήκον της πολιτείας, είναι η ελάχιστη εγγύηση που μπορούμε να προσφέρουμε σε όσες και όσους διαθέτουν τη ζωή τους για το κοινό καλό. Γιατί η άμυνα μιας χώρας δεν χτίζεται μόνο με εξοπλισμούς, χτίζεται κυρίως με το υψηλό ηθικό των ανθρώπων που αισθάνονται ότι τους σέβονται και ότι τους εκτιμούν.

Το σχέδιο νόμου που εξετάζουμε, όμως, σήμερα έτσι όπως αναδείχθηκε και στην αρμόδια επιτροπή, κυρίως και από τις τοποθετήσεις των φορέων, δεν έχει ως στόχο ούτε την αναβάθμιση της υγειονομικής φροντίδας των ενστόλων ούτε και την εξυγίανση της διοίκησης. Αντιθέτως, προωθεί την ένταξη των στρατιωτικών νοσοκομείων στο ΕΣΥ και την εγκατάλειψη της αυτόνομης στρατιωτικής μέριμνας. Προβλέπονται απογευματινά ιατρεία επί πληρωμή, αποσπάσεις στρατιωτικών ιατρών για την κάλυψη των αναγκών του ΕΣΥ, καθώς και συνεργασίες με ιδιωτικές ασφαλιστικές εταιρείες.

Αυτά είναι μέτρα, άραγε, που ενισχύουν το αξιόμαχο, που ενισχύουν τη φιλοδοξία του κυρίου Υπουργού να δημιουργηθεί ένας μεγάλος στρατός; Ή μήπως είναι μέτρα που σηματοδοτούν τη σταδιακή ιδιωτικοποίηση ενός συστήματος που θεσμικά οφείλει να είναι δημόσιο, να είναι διακριτό και να είναι καθολικά προσβάσιμο; Τι από τα δύο;

Διότι η Κυβέρνηση ισχυρίζεται ότι επιδιώκει την οικονομική εξυγίανση των στρατιωτικών νοσοκομείων, τα οποία, όμως, χαρακτηρίζει ζημιογόνα. Ωστόσο, πριν από ένα χρόνο πέρασε διάταξη με την οποία διαγράφηκε το 10% των χρεών του ΕΟΠΥΥ προς τα στρατιωτικά νοσοκομεία ύψους 106 εκατομμυρίων ευρώ. Το υπόλοιπο 90% επρόκειτο να καταβληθεί.

Υπάρχει, όμως, αυτό το εύλογο ερώτημα: Εξοφλήθηκε και πότε αυτό το χρέος; Καταβλήθηκε το ποσό των 69 εκατομμυρίων που οφείλει το ΕΚΑΒ στο Γενικό Επιτελείο Αεροπορίας για τις αεροκομιδές;

Την ίδια στιγμή, ενώ μας είπε ο κύριος Υπουργός ότι δεν υπάρχουν ελλείψεις σε στρατιωτικό ιατρικό και νοσηλευτικό προσωπικό οι φορείς άλλα είπαν, ότι οι ελλείψεις διαρκώς αυξάνονται. Και αν υποθέσουμε, όμως, ότι δεν ήταν απολύτως αληθές αυτό που ειπώθηκε, μπορεί κάποιος να μας απαντήσει στο ερώτημα πώς είναι δυνατόν να μην αυξάνονται οι ελλείψεις όταν παραιτούνται, όταν αποστρατεύονται έμπειροι στρατιωτικοί ιατροί και δεν αντικαθίστανται από νέους, όταν δεν υπάρχει καν πρόβλεψη αύξησης των εισακτέων στη Στρατιωτική Σχολή Αξιωματικών Σωμάτων; Αν συνεχιστεί η ίδια κατάσταση, κυρίες και κύριοι συνάδελφοι, η χώρα σε λίγα χρόνια δεν θα έχει καν στρατιωτικούς γιατρούς.

Οι υποχρεωτικές εφημερίες που θεσπίζονται, το διευρυμένο ωράριο, η απογευματινή λειτουργία και η διανυκτέρευση των φαρμακείων, οι οποίες κιόλας δεν θα συνοδεύονται από νέες προσλήψεις, όπως θα έπρεπε, αυτό μας οδηγεί στην ενίσχυση, στο αξιόμαχο των Ενόπλων Δυνάμεων και στην πραγμάτωση της φιλοδοξίας, της δημιουργίας ενός μεγάλου στρατού; Ή μήπως μας οδηγεί κατά συνέπεια και το στρατιωτικό υγειονομικό προσωπικό στην υποεργασία και στην εξάντληση, όπως ακριβώς συμβαίνει σήμερα σε όλο το Εθνικό Σύστημα Υγείας, όπου γιατροί και νοσηλευτές εργάζονται ατελείωτες ώρες για να καλύψουν τις τεράστιες ελλείψεις σε προσωπικό;

Το νομοσχέδιο, αυτός ο περιορισμός ως προς τη θητεία των διευθυντών κλινικών και μονάδων σε δύο έτη, χωρίς πρόβλεψη για συνέχεια ή αξιοποίηση της εμπειρίας τους, αυτό ενισχύει το αξιόμαχο των Ενόπλων Δυνάμεων και τη φιλοδοξία για έναν μεγάλο στρατό; Ή μήπως ενδέχεται να οδηγήσει σε επιπλέον πρόωρες αποστρατείες, δηλαδή σε επιπλέον απώλεια πολύτιμου ιατρικού προσωπικού;

Νωρίτερα ειπώθηκε εντός της Ολομέλειας της Βουλής ότι ο κύριος Υπουργός ξεχωρίζει από άλλους Υπουργούς της Κυβέρνησης. Την βρίσκω ορθή ως άποψη, αν έχει κάποια σημασία, άλλο Γεωργιάδης, άλλο Βορίδης και άλλο Δένδιας.

Ωστόσο, εν προκειμένω η πολιτική που ακολουθείται είναι κοινή, για μία πολιτική που ουσιαστικά αποδομεί σταδιακά το δημόσιο χαρακτήρα της περίθαλψης, μετακυλίοντας το κόστος στους πολίτες από τη μία και απαξιώνοντας τους λειτουργούς υγείας από την άλλη. Και όσο και αν διαφέρετε σε ύφος, επί της ουσίας υπηρετείτε την ίδια κατεύθυνση και γι’ αυτήν την κατεύθυνση πέρα από το πολιτικό ύφος και το ήθος του καθενός, κρινόμαστε όλοι πολιτικά και ιστορικά.

Είναι αληθές ή δεν είναι ότι οι μισθοί σε όλον τον δημόσιο τομέα παραμένουν χαμηλοί, στάσιμοι και μειωμένοι εδώ και δεκαέξι χρόνια και σε καμία περίπτωση δεν αντανακλούν τη σοβαρότητα, την επικινδυνότητα και την αυξημένη ευθύνη του έργου, που επιτελούν οι ένστολοι; Το επάγγελμα του ένστολου έχει πάψει να ελκύει τη νέα γενιά. Τα επίσημα στοιχεία το επιβεβαιώνουν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κυρία Πρόεδρε. Θα ήθελα την ανοχή σας.

Στις Πανελλαδικές Εξετάσεις του 2024 καταγράφηκαν τετρακόσιες εξήντα κενές θέσεις στις στρατιωτικές σχολές. Συγκεκριμένα, στη Στρατιωτική Σχολή Ευελπίδων υπήρχαν διακόσιες τριάντα κενές θέσεις, στη Σχολή Μονίμων Υπαξιωματικών εκατόν σαράντα οκτώ και στη Σχολή Μονίμων Υπαξιωματικών Αεροπορίας εξήντα.

Μία αδικία, που θέλω να αναφερθώ και πρέπει να αποκατασταθεί. Οι Αξιωματικοί Ειδικών Καταστάσεων, που προέρχονται από τις ΑΣΣΥ και έχουν ενταχθεί σε καθεστώς περιορισμένης υπηρεσίας για λόγους υγείας, παραμένουν καθηλωμένοι βαθμολογικά, χωρίς δυνατότητα προαγωγής, σε αντίθεση με άλλες κατηγορίες προσωπικού που προάγονται κανονικά ακόμα και με προβλήματα υγείας. Η διάκριση αυτή παραβιάζει κατάφωρα την Αρχή της Ισότητας, όπως έχει ήδη κρίνει το Εφετείο Αθηνών και είναι μια θεσμική στρέβλωση, που πρέπει να αποκατασταθεί άμεσα.

Τέλος, πρέπει από όλες και από όλους μας, να ειπωθεί το εξής, πρέπει να αποκατασταθεί το κύρος των Ενόπλων Δυνάμεων, ώστε να μην γυρνάνε οι νέοι την πλάτη σε μια σταδιοδρομία, που κάποτε αποτελούσε συνώνυμο του κύρους και της κοινωνικής αναγνώρισης. Η στήριξη των ανθρώπων, που υπηρετούν το κράτος δεν είναι πολυτέλεια, είναι δείκτης ευθύνης και σεβασμού στους θεσμούς.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κυρία Πρόεδρε.

Να σας πω την αλήθεια, κύριε Δένδια, τι σκεφτόμουν πριν; Θα τα μοιραστούμε όλα, σήμερα, εδώ. Θα μοιραστούμε τις σκέψεις μας. Σκεφτόμουν πριν κάνα δίωρο, όταν γινόταν η κουβέντα για τα Τέμπη και όλα αυτά, ότι ίσως να ήταν και η πρώτη φορά που σας άκουσα -μπορεί να κάνω λάθος- να μιλάτε για τα Τέμπη.

**ΔΙΟΝΥΣΙΟΣ ΧΑΤΖΗΔΑΚΗΣ:** Λάθος;

**ΚΩΝΣΤΑΝΤΙΝΟΣ ΧΗΤΑΣ:** Όχι, όχι. Μπορεί να ήταν και η πρώτη φορά, που άκουσα τον Νίκο Δένδια, να μιλάει για τα Τέμπη.

Δυόμισι χρόνια δίνονται ομηρικές μάχες, και εντός Βουλής και εκτός Βουλής, για το θέμα αυτό, και δεν έχετε ακουστεί. Και δεν σας έχω ακούσει γιατί ή κρατάτε απόσταση για συγκεκριμένους λόγους ή απλά δεν έτυχε. Μπορεί να μην έτυχε να ερωτηθείτε ή να μην έτυχε να συμμετέχετε σε μια τέτοια συζήτηση. Μου έκανε εντύπωση αυτό. Δεν έχω ακούσει ένα κορυφαίο στέλεχος της Νέας Δημοκρατίας, έναν κορυφαίο Υπουργό, έναν πολύ καλό δικηγόρο να έχει τοποθετηθεί γι’ αυτό το θέμα, το οποίο είναι στην καθημερινότητα και το συζητάμε όλοι.

Ξέρετε κάτι, κύριε Υπουργέ; Αν καταφέρετε και βγείτε από το κοστούμι του πολιτικού, του στελέχους της Νέας Δημοκρατίας, του Υπουργού -δύσκολο να γίνει, αλλά λέμε τώρα, σε έναν φανταστικό κόσμο- και παρακολουθούσατε ως ένας απλός δικηγόρος, ως ένας πολίτης αυτής της χώρας, την υπόθεση των Τεμπών τα τελευταία δυόμισι χρόνια, θεωρώ ότι θα είχατε και εσείς πολλά ερωτηματικά για ό,τι έχει γίνει, για το πώς έγινε και για το τι ακολούθησε από εκείνη την ημέρα και μετά. Δηλαδή αν υποθέσουμε ότι δεν είστε Υπουργός της Νέας Δημοκρατίας, ότι δεν είστε στέλεχος, ότι δεν είστε Βουλευτής, ότι δεν είστε τίποτα, πώς θα τα βλέπατε όλα αυτά τα πράγματα; Δηλαδή πώς θα βλέπατε ότι δύο τρένα επί πόση ώρα πήγαιναν αντίθετα και ότι έγινε μια έκρηξη τεράστια;

Εμείς το λέμε, και το λέμε με καμάρι -και είμαστε περήφανοι γιατί θεωρούμε ότι έτσι παράγουμε έργο, και αυτή είναι η αλήθεια- ότι από την επόμενη ημέρα, δηλαδή από τις 3 του Μάρτη -γιατί στις 28 Φεβρουαρίου του 2023 άλλαζε ο μήνας- ξεκινήσαμε μια διαδικασία για να αποκαλυφθούν τα πράγματα, γιατί είχαμε απορίες. Τι ήταν αυτό το μανιτάρι; Πώς έγινε η έκρηξη; Τι μετέφερε η αμαξοστοιχία; Θυμάμαι ότι από τότε είχαμε καταθέσει να γίνει η Εξεταστική Επιτροπή.

Γιατί τέτοια πρεμούρα η πολιτεία και κατευθείαν την επόμενη ώρα άρχιζαν και μάζευαν και μπάζωναν; Ρε, παιδιά, τι γίνεται εδώ πέρα; Δηλαδή αυτά είναι περίεργα πράγματα για έναν κανονικό άνθρωπο που δεν είναι ούτε νομικός επιστήμονας, ούτε εμπειρογνώμονας. Τι πρεμούρα είναι αυτή; Αυτοί τα καθάρισαν όλα στο λεπτό.

Ρε, φίλε, δεν υπάρχουν τα βίντεο, σβήστηκαν! Εδώ περίπτερο κλέβουν και τα βίντεο υπάρχουν. Εδώ χάσαμε πενήντα επτά ανθρώπους, και έγινε της κακομοίρας, και δεν υπάρχουν τα βίντεο. Λέει: «Κάθε δεκαπέντε ημέρες σβήνονται». Μετά βρέθηκαν τα βίντεο, κατόπιν παραγγελίας, το είχε προαναγγείλει ο Πρωθυπουργός σε μια συνέντευξή του στον Σρόιτερ. Λέει: «Α, να μην έχουμε ένα βίντεο», και ξαφνικά βγήκε ο Καπερνάρος με το βίντεο. Δηλαδή κάποια ωραία πράγματα συμβαίνουν!

Εν πάση περιπτώσει, θέλω να πω ότι έχουμε κάθε λόγο να είμαστε και καχύποπτοι και επιφυλακτικοί και απορίες να έχουμε και ερωτηματικά για τον τρόπο που λειτουργεί η δικαιοσύνη, δυστυχώς, κύριε Δένδια.

Θα σας πω μια εμπειρία. Στις 12 του Φλεβάρη ο Πρόεδρός μας, κύριε Δένδια, πήγε στον Άρειο Πάγο. Ήταν λίγες ώρες μετά που είχε κομίσει τα βίντεο ο Καπερνάρος. Είχα την τύχη να τον συνοδεύσω, μαζί με ένα επιτελείο από την Ελληνική Λύση, στον Άρειο Πάγο. Δεν το έχω ξαναδεί αυτό. Είχαμε ενημερώσει την Εισαγγελία του Αρείου Πάγου ότι θα βρεθεί Πρόεδρος κόμματος. Κατέθεσε μήνυση ο Πρόεδρός μας. Παίζαμε κρυφτό με την Αδειλίνη. Παίζαμε κρυφτό! Απίστευτο. Δεν τη βρίσκαμε. Την ψάχναμε και δεν τη βρίσκαμε, ενώ ήταν εκεί, όπως μας είπαν. Γιατί; Πότε έχει ξαναγίνει αυτό το πράγμα; Είχε τότε, λοιπόν, καταγγείλει στην εισαγγελέα του Αρείου Πάγου, στην κ. Αδειλίνη -η οποία αρνήθηκε να τον συναντήσει- γι’ αυτήν τη σκοτεινή υπόθεση με τα βίντεο.

Προχθές σε μια τηλεοπτική εκπομπή αποκάλυψαν δύο άνθρωποι, κύριε Δένδια μου, ότι λίγες ώρες μετά το έγκλημα κάποια χέρια, βέβηλα χέρια, φρόντισαν να διαγράψουν το οπτικό υλικό εκείνης της νύχτας, και αποκάλυψαν ότι βρέθηκαν αρχεία παλαιότερα, αρχεία επταετίας, ενώ τα συγκεκριμένα αρχεία βίντεο της σύγκρουσης της δολοφονίας των Τεμπών είχαν σβηστεί γιατί, λέει, σβήνονται κάθε δεκαπέντε ημέρες. Θέλω να σας πω ότι αυτά είναι περίεργα πράγματα, κύριε Υπουργέ μου. Είναι πάρα πολύ περίεργα πράγματα. Αλλά έχουμε εμπιστοσύνη σε εμάς 100% και θα το πάμε μέχρι τέλους.

Αλλάζω θέμα. Πριν είπατε κάτι χαριτωμένο, που είναι για να γελάς ή για να κλαις. Μας παρουσιάσατε πολύ ενδιαφέροντα στοιχεία, τα οποία θα τα πάρουμε και εμείς. Είπατε για τους κτηνιάτρους. Είπατε για διάφορα μέσα στον Στρατό. Ξέρετε κάτι; Είναι να χαμογελάει κανείς με αυτά, όντως, αλλά είναι και για να κλαίει.

Αυτό, κύριε Υπουργέ, είναι άλλο ένα δείγμα για το πόσο μπάχαλο είναι το κράτος γενικά, γι’ αυτό και εμείς λέμε ότι αυτό το κράτος πρέπει να το επανιδρύσεις, δηλαδή να το γκρεμίσεις και να το ξαναχτίσεις, όχι μόνο στην εθνική άμυνα, αλλά παντού, στο Δημόσιο, παντού, παντού, παντού, για όλα αυτά τα παράδοξα που περιγράψατε, τα οποία έχουν και μια ευχάριστη νότα. Είπατε και εσείς πριν ότι έχουμε πόσους κτηνιάτρους για έξι άλογα. Αν ισχύει αυτό -δεν λέω για τους ανθρώπους κάτι- κάποιος κάποιους πάντα κάποτε βόλευε κάπου. Δηλαδή θέλω να πω ότι ήταν η μέση συνέχεια του κράτους, και θα έπρεπε να έχουν λυθεί αυτά. Αυτές οι διαπιστώσεις που κάνατε και μοιραστήκατε με το Κοινοβούλιο, με την Εθνική Αντιπροσωπεία σήμερα, οι οποίες πραγματικά προκαλούν κλαυσίγελο, είναι αποτελέσματα διακυβερνήσεων της χώρας κομμάτων συγκεκριμένων. Γι’ αυτό λέμε ότι το κράτος πρέπει να επανιδρυθεί.

Μιλάμε για άβουλες κυβερνήσεις, κύριε Υπουργέ, για μη ικανούς Υπουργούς όλα αυτά τα χρόνια που περάσανε και δεν πρόσφεραν πραγματικά στην πατρίδα ώστε να είμαστε περήφανοι για κάποια πράγματα. Τι ωραία που θα ήταν να ήμασταν περήφανοι αυτήν τη στιγμή και να μην τα λέγαμε αυτά που περιγράψατε πριν από λίγο εσείς ως ευτράπελα. Τι ωραία να ήμασταν περήφανοι οι Έλληνες και να λέγαμε μπράβο σας και τι ωραία που λειτουργεί αυτή η χώρα και τι άξιους πολιτικούς είχαμε, τι άξιες κυβερνήσεις είχαμε. Δεν θα ήταν ωραίο όλοι μας εδώ να ήμασταν περήφανοι; Δεν μπορούμε να το πούμε, όμως, αυτό. Δεν μπορούμε γιατί ήταν μη ικανοί οι Υπουργοί.

Όλα, ξέρετε, κύριε Υπουργέ, είναι επικοινωνία. Θα σας το αποδείξω εγώ που είμαι άνθρωπος της επικοινωνίας. Είμαι πολλά χρόνια στον χώρο αυτό της δημοσιογραφίας, πάρα πολλά. Μεγάλωσα και εγώ. Είμαι στον χώρο αυτόν τριάντα ένα, με τριάντα δύο χρόνια.

Θα σας πω ένα παράδειγμα τώρα που δείχνει το πώς λειτουργεί. Βγαίνει ένας Υπουργός σας -πιο νέος από εμένα, άλλης γενιάς, αυτός είναι των τριανταπεντάρηδων, εγώ είμαι των πενήντα- και λέει προχθές ο άνθρωπος το εξής. Δεν ξέρω γιατί το είπε. Ο Κυρανάκης εξήγγειλε κάτι, για εμένα, αστείο που στερείται σοβαρότητος. Εξήγγειλε «pass», όπως τα λέτε εσείς αυτά που μοιράζετε, το pass του πότη, του μπεκρή, ρε, παιδί μου! Αδέρφια, βγείτε και πιείτε! Παρασκευή, Σάββατο, Κυριακή πλακωθείτε και πιείτε και θα σας βάζουμε εμείς στο ταξί!

Θα πληρώνει δηλαδή ο Έλληνας φορολογούμενος για να δώσετε εσείς ακόμη ένα pass, ένα χαρτζιλίκι, για να παίρνουν το ταξί. Δηλαδή αντί να τους πούνε: «Παιδιά, μην πίνετε γενικά, γιατί δεν κάνει καλό», τους λένε: «Πιείτε και θα σας πηγαίνουμε εμείς στο σπίτι». Και άντε, εγώ δεν μπαίνω στην ουσία της πρότασής του. Εντάξει! Θέλω να τονίσω το πόσο μη σοβαρό είναι αυτό, κύριε Δένδια. Το προαναγγέλλει ο Υπουργός και την ίδια ώρα τον διαψεύδει ο Κυβερνητικός Εκπρόσωπός του, τον κρεμάει ο Μαρινάκης ο Παύλος. Αυτά δεν είναι σοβαρά πράγματα.

Έτσι λειτουργεί η Κυβέρνησή σας τα τελευταία έξι χρόνια. Δηλαδή ο κ. Παναγιωτόπουλος αυτά που περιγράψατε πριν, θα έπρεπε να τα έχει λύσει. Δεν μπορώ να φανταστώ τον εαυτό μου υπουργό άμυνας, να μου περιγράφουν τα στελέχη των Ενόπλων Δυνάμεων αυτές τις καταστάσεις, και να μην τις έχω λύσει ή τουλάχιστον να έχω προσπαθήσει να τις λύσω, και μετά από έξι χρόνια να διαπιστώνω ότι εξακολουθούν να υπάρχουν τέτοια τραγελαφικά πράγματα. Για εσάς είναι όλα επικοινωνία.

Εδώ, επίσης, δεν θα μπω στην ουσία, γιατί έχουν αναλάβει οι αρμόδιοι πλέον την ουσίας της Ομάδας Αλήθειας. Εγώ θα σας πω και για την Ομάδα Αλήθειας. Καταλαβαίνω και πώς δουλεύουν τα παιδιά αυτά και τι κάνουν και αν την κάνουν καλά τη δουλειά τους ή όχι. Αλλά επειδή στηρίζεστε στην επικοινωνία σαν Κυβέρνηση -όλα είναι επικοινωνία- θα σας φέρω και άλλο παράδειγμα σε λιγάκι. Θα σας φέρω άλλο ένα παράδειγμα για να σας δείξω γιατί είναι όλα επικοινωνία. Και εδώ την πατήσαμε και εμείς, μας ξεγελάσατε, και θα σας πω πού μας ξεγελάσατε. Ομάδα Αλήθειας. Οι συγκεκριμένοι με έχουν τιμήσει και εμένα αρκετές φορές, τους ευχαριστώ, είχαν γράψει το όνομά μου και το επίθετό μου σωστά. Παιδιά, να είστε καλά! Η διαφήμιση, είναι διαφήμιση. Να τα λέμε όλα! Θυμάμαι διάφορες μάχες να γίνονται εδώ. Εννοείται ότι δεν έβαλαν κουβέντα από ό,τι είπα εγώ, αλλά βάλανε την απάντηση, για παράδειγμα, του κ. Χατζηδάκη, για να εκτεθώ εγώ και καλά! Τέλος πάντων, αυτά είναι επικοινωνία. Καλά κάνουν. Είναι μέσα στο παιχνίδι. Δεν μας ενδιαφέρει αυτό. Μας ενδιαφέρουν άλλα πράγματα.

Μας ενδιαφέρει η ομολογία Γεωργιάδη, κύριε Δένδια, πριν από λίγες ημέρες εδώ, που είπε: «Είμαστε περήφανοι σαν Νέα Δημοκρατία που δημιουργήσαμε την Ομάδα Αλήθειας».

Ωπ! Τελικά την δημιουργήσατε εσείς ή όχι; Ή σας αγάπησαν ξαφνικά τα παιδιά αυτά; Αυτό ομολόγησε ο Υπουργός Γεωργιάδης, ο οποίος ξέρετε «ο πίνων μεθά, ο παίζων χάνει, ο ομιλών εκτίθεται». Και δεν σταματά να μιλάει. Κάποια στιγμή θα εκτεθείς. Άρα, είναι δικό σας δημιούργημα. Το θέμα είναι σοβαρό για τους συγκεκριμένους, γενικά για το πώς χρηματοδοτείται το μιντιακό παρακράτος, στο οποίο στηρίζεστε.

Και τα παιδιά αυτά της αλήθειας και οι υπόλοιποι ξεχνάνε κάτι, ότι κάποια στιγμή η παντοδυναμία Μητσοτάκη -εσείς μπορεί να ξέρετε κάτι, κύριε Δένδια- θα πάψει να υπάρχει και όταν πάψει να υπάρχει η παντοδυναμία Μητσοτάκη, όλοι αυτοί θα γκρεμίσουν σαν χάρτινοι πύργοι, γιατί θα μείνουν χωρίς ασφάλεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Να σας πω κάτι. Επικοινωνία. Θυμάμαι σαν τώρα εδώ. Ξέρετε, τα χρόνια περνάνε. Παλιώσαμε και εμείς. Ήμασταν νέοι θυμάμαι όταν πρωτομπήκαμε. Τώρα παλιώσαμε κι εμείς. Πέρασαν έξι, επτά χρόνια.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Ακούστε τώρα εδώ. Πανεπιστημιακή Αστυνομία. Ακόμα και σήμερα μιλάμε για τα πανεπιστήμια, για το μπάχαλο, τους μπαχαλάκηδες, τους αιώνιους φοιτητές. Εσείς που είστε υπέρ του νόμου και της τάξης, που θα δίνατε λύση στο θέμα αυτό και εμείς οι χάνοι, οι πολιτικοί χάνοι λέγαμε «μπράβο, βρε παιδιά, να ψηφίσουμε την Πανεπιστημιακή Αστυνομία. Αν είναι να μπει τάξη, το σωστό να το ψηφίσουμε». Έτσι είχαμε πει τότε. Πού είναι η Πανεπιστημιακή Αστυνομία, πού είναι που θα έβαζε τάξη στα πανεπιστήμια, που θα έδιωχνε τους μπαχαλάκηδες; Πληρώνει ο ελληνικός λαός και φτάσαμε μετά από έξι χρόνια και έχουμε τα ίδια συμβάντα, τα ίδια κρούσματα, τα ίδια γεγονότα.

Δεν έχει αλλάξει τίποτα και μπαίνουμε εδώ μέσα και σχολιάζουμε και νομοθετούμε, νομοθετούμε, νομοθετούμε! Πού το έχετε δει; Γι’ αυτό σας λέω είναι όλα επικοινωνία. Κάθε εβδομάδα δύο νομοσχέδια! Τι κάνουμε; Τόσο πολύ ψηφίζουμε; Δεν υπάρχει νόμος στο κράτος αυτό, που κάθε εβδομάδα ψηφίζουμε άλλους δύο; Και πάλι τι κάνουμε; Μια τρύπα στο νερό, γι’ αυτό σας λέω ότι είναι όλα επικοινωνία.

Σε ποια χώρα του κόσμου γίνονται αυτά; Η λύση είναι απλή. Πανεπιστήμια. Πώς το λύνεις, ρε φίλε; Ασφάλεια και βγάζεις τα κόμματα από τα πανεπιστήμια. Το φωνάζουμε από το 2019. Εκεί είναι το φυτώριο. Τι δουλειά έχουν τα κόμματα και οι παρατάξεις μέσα στα πανεπιστήμια; Πείτε μου εσείς σε ποια χώρα του πλανήτη υπάρχει στο πανεπιστήμιο να έχουν κόμματα; Πού; Άρα, λοιπόν, είναι θέμα βούλησης, κύριε Υπουργέ. Όλα είναι επικοινωνία.

Τώρα βρήκαμε τον άλλο το σκληρό, πολύ σκληρό τον Μάκη τον Βορίδη. Πολύ σκληρός! Θα βάλει τάξη στο μεταναστευτικό…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε με αυτό.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ανοίγετε ενότητα. Ολοκληρώστε με αυτή την ενότητα.

**ΚΩΝΣΤΑΝΤΙΝΟΣ ΧΗΤΑΣ:** Σε εσάς έτυχα; Είστε πολύ αυστηρός. Δώστε μου δύο λεπτά και τελειώνω, δεν θα ξαναμιλήσω.

Τι μας λέει λοιπόν ο κ. Βορίδης τώρα, που είναι πολύ σκληρός και θα δώσει λύση στο μεταναστευτικό; Ο παράνομος μετανάστης -ακούτε, δήλωση χθεσινή- που απορρίπτεται η αίτηση ασύλου του και παρά ταύτα δεν φεύγει για τη χώρα του, θα βρίσκει πιο δυσμενές θεσμικά περιβάλλον, ώστε να πάρει την απόφαση να φύγει. Μήπως να τον διώχναμε εμείς; Μπα! Δεν περνά από το μυαλό μας αυτό. Δηλαδή θα δημιουργήσουμε συνθήκες τέτοιες σε όποιον δεν φεύγει, λίγο πιο δυσμενές περιβάλλον ώστε να λέει «να φύγω», λέει ο Βορίδης, ο σκληρός.

Ποιον κοροϊδεύετε, ρε παιδιά; Αν ήμασταν σοβαρό κράτος, κύριε Υπουργέ θα τους στέλναμε πίσω σε επτά μέρες. Σε μια βδομάδα θα έπρεπε να έχουν φύγει, σε μια βδομάδα! Και τι άλλο κάνουμε δηλαδή; Αντί για δεκαοκτώ μήνες που θα περιμένει στο προαναχωρησιακό κέντρο για να βγει το αίτημά του, θα περιμένει είκοσι τέσσερις μήνες. Δηλαδή, το κάνω πιο δύσκολο. Α, να μην τον ταΐζω ενάμισι χρόνο, να τον ταΐζω δύο χρόνια κιόλας για να πάρει την άδειά του. Αυτά κάνετε, αυτά κάνετε και νομίζετε με την επικοινωνία, τις ομάδες αλήθειας θα...

Και κλείνω, κύριε Πρόεδρε. Θα καταθέσω στα Πρακτικά αυτό. Ούτε η Ελληνική Λύση το λέει ούτε κανένα μέσο, αλλά ο Guardian τι λέει; Ότι ογδόντα χιλιάδες άνθρωποι οι οποίοι είναι τώρα παρανόμως στην Ελλάδα θα καθίσουν και θα δουλέψουν στην Ελλάδα. Οι αιτούντες άσυλο που μέχρι πρόσφατα βρίσκονταν σε δομές φιλοξενίας προσφύγων θα αναλάβουν εργασία στη Βόρεια Ελλάδα αργότερα αυτό το μήνα, αφού εκπαιδευτούν από την Ένωση Ξενοδόχων Ελλάδος.

Αυτό το δημοσίευμα έχει βγει εδώ και δύο μέρες. Θα το διαψεύσει η Κυβέρνηση; Ισχύει αυτό που γράφει ο «Guardian», ναι ή όχι; Αυτός είναι ο «νόμος και τάξη» του σκληρού του Βορίδη; Θα τους κάνει σερβιτόρους τους παράνομους; Να μας απαντήσετε σε αυτά.

Κύριε Υπουργέ, δεν θα πω τίποτα για τους ΑΣΣΥ. Εγώ δεν είμαι υπέρ του θεάτρου, είμαι της ουσίας. Σας έκανα μία ερώτηση. Οι άνθρωποι έχουν συγκεκριμένα προβλήματα. Μου είπατε θα φέρετε ένα ολιστικό γι’ αυτούς για να τα λύσετε; Σωστά; Το λέω για να μας ακούν και οι άνθρωποι. Γιατί είναι παράλογο δηλαδή ένας άνθρωπος ειδικών καταστάσεων, δηλαδή άρρωστος…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Κλείνω, κλείνω.

…όλες οι άλλες κατηγορίες να παίρνουν τους βαθμούς, αλλά όσοι έχουν πρόβλημα υγείας από το 2009 και μετά να μην παίρνουν τους βαθμούς. Δηλαδή αν έχει αρρωστήσει κάποιος από το 2009 και μετά που έχει μπει στη σχολή, δεν παίρνει τους βαθμούς. Από το 2009 και πριν, τους παίρνει. Πολλά πράγματα έχουν οι άνθρωποι.

Είπατε θα φέρετε νομοσχέδιο. Θα σας μεταφέρουμε τα αιτήματά τους. Τα ξέρετε και εσείς πάρα πολύ καλά και ελπίζουμε όταν επανέλθετε, να τους δικαιώσετε τους ανθρώπους αυτούς και να ικανοποιήσετε τα αιτήματά τους.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Ήθελα απλώς να πω ότι οι νομοτεχνικές βελτιώσεις που διανεμήθηκαν γίνονται δεκτές. Το λέω για να γραφεί στα Πρακτικά.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Τον λόγο τώρα έχει από τη Νέα Δημοκρατία ο κ. Δημοσχάκης.

Παρακαλώ, κύριε συνάδελφε.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κυρίες και κύριοι συνάδελφοι, το παρόν σχέδιο νόμου αποτελεί στοχευμένη και ουσιαστική προσπάθεια μεταρρύθμισης της στρατιωτικής υγειονομικής πολιτικής, ενισχύοντας το στελεχιακό δυναμικό του στρατεύματος και τις οικογένειές του, με προσέγγιση λειτουργική και κοινωνικά ευαίσθητη.

Πρόκειται για μία πρωτοβουλία που εντάσσεται στον ευρύτερο στρατηγικό σχεδιασμό του Υπουργείου Εθνικής Άμυνας με εισήγηση των τριών κλάδων των Ενόπλων Δυνάμεων και στόχο τη συνολική αναβάθμισή τους, καθώς η άμυνα της πατρίδας μας βασίζεται πρωτίστως στο αξιόμαχο δυναμικό, στους άγρυπνος φρουρούς της εθνικής ασφάλειας και ακεραιότητας της χώρας.

Ειδικότερα αντιμετωπίζεται η περιορισμένη λειτουργικότητα των στρατιωτικών νοσοκομείων, τα οποία μέχρι πρότινος δυσκολεύονταν να ανταποκριθούν σε ανάγκες πέραν του τακτικού ωραρίου. Πλέον αναβαθμίζονται σε λειτουργικές και οικονομικά βιώσιμες μονάδες, εξασφαλίζοντας, κύριε Υπουργέ, τη βελτίωση της ποιότητας και της διαθεσιμότητας των παρεχόμενων υγειονομικών υπηρεσιών.

Ταυτόχρονα επιτυγχάνεται η ενίσχυση της στελέχωσης των στρατιωτικών νοσοκομείων με ιατρικό, νοσηλευτικό και επιστημονικό προσωπικό, το οποίο ήταν απορροφημένο στη διοικητική και γραφειοκρατική απασχόληση. Πλέον εξασφαλίζεται ταχύτερη και αποτελεσματικότερη εξυπηρέτηση των ασθενών και των τραυματιών. Επιπρόσθετα θεσπίζονται οικονομικά κίνητρα για τη στελέχωση των άγονων ιατρικών ειδικοτήτων, καθώς και για τη διατήρηση του ειδικευμένου επιστημονικού προσωπικού στο σύστημα.

Επιπρόσθετα συμπεριλαμβάνεται η κοινωνική μέριμνα και η προστασία των μελών της οικογένειας, εξασφαλίζοντας πλήρη κάλυψη των στελεχών και των οικογενειών αυτών, ιδίως των ευάλωτων ομάδων, όπως ατόμων με αναπηρία, ηλικιωμένων, παιδιών ή οικογενειών με μέλη που πάσχουν από δυσίατες και ανίατες ασθένειες, προβλέποντας την ίδρυση στεγών υποστηριζόμενης διαβίωσης, κέντρων ειδικής φροντίδας παιδιών, διακλαδικής μονάδας φροντίδας ηλικιωμένων. Ενισχύεται ο οικογενειακός θεσμός, καθώς δίνεται η δυνατότητα κατοχύρωσης της απόσπασης των συζύγων που φέρουν δημοσιοϋπαλληλική ιδιότητα στην περιοχή που υπηρετεί ο στρατιωτικός.

Παράλληλα, ενισχύεται η προνοσοκομειακή υποστήριξη και οι πρώτες βοήθειες στις στρατιωτικές επιχειρήσεις, ένα ζήτημα κρίσιμο για την επιχειρησιακή ετοιμότητα, όσο και για την ασφάλεια του προσωπικού στο πεδίο. Επιπρόσθετα βελτιώνονται οι συνθήκες νοσηλείας των στελεχών σε νοσοκομεία, προβλέποντας μάλιστα ότι οι εν λόγω ρυθμίσεις εφαρμόζονται αναλογικά και στο στελεχιακό δυναμικό των Σωμάτων Ασφαλείας. Σημαντική είναι και η θεσμοθέτηση της δυνατότητας διάθεσης γιατρών για την εξυπηρέτηση δημοσίων νοσοκομείων, εφόσον οι επιχειρησιακές ανάγκες το επιτρέπουν, καθιερώνοντας μάλιστα μία αμφίπλευρη σχέση, όπου τα δημόσια νοσοκομεία του ΕΣΥ ανοίγουν πλέον και για το στρατιωτικό προσωπικό.

Κύριε Υπουργέ, με τη χθεσινή παρέμβασή μου στην τηλεδιάσκεψη μετά τις συνεδριάσεις της Διαρκούς Επιτροπής Άμυνας και Εξωτερικών Υποθέσεων, ενημέρωσα τον κύριο Υφυπουργό και τα μέλη της Κοινοβουλευτικής Ομάδας για το αίτημα των φοιτούντων αξιωματικών νοσοκόμων που αποφοίτησαν από τη ΣΑΝ και σπουδάζουν σε ιατρικές σχολές των πανεπιστημίων της χώρας, που αφορά περίπου όχι πέραν των δεκαπέντε στελεχών των τριών κλάδων των Ενόπλων Δυνάμεων, την ανάγκη ενσωμάτωσης της μεταβατικής ρύθμισης στο άρθρο 30 του προσχεδίου νόμου, το οποίο καθορίζει τους όρους και τις προϋποθέσεις μετάταξης αξιωματικών του Υγειονομικού Σώματος που είναι απόφοιτοι έτερης υγειονομικής σχολής. Μια δεύτερη ματιά εκτιμώ ότι θα ήταν χρήσιμη, προκειμένου να είναι εφικτή η διενέργεια μετατάξεων των ήδη εγγεγραμμένων και φοιτούντων φοιτητών, όπως εκείνη οριζόταν από το καθεστώς προγενέστερων διατάξεων.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Υπάρχει στις νομοτεχνικές βελτιώσεις.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ.

Κυρίες και κύριοι, θα ήθελα να υπενθυμίσω για λόγους ιστορικούς ότι η επιτυχημένη απόκρουση της ιδιότυπης πολιορκίας της γείτονος τον Μάρτιο του 2020 στον Έβρο ανέδειξε ότι το ενιαίο δόγμα άμυνας και ασφάλειας, καθώς και της αποτροπής διά της ισχύος συνιστούν χρήσιμα εργαλεία για την αμυντική θωράκιση της χώρας. Ο τοπικός πληθυσμός μέσα από την Εφεδρεία και την Εθνοφυλακή αποτελεί τον καλύτερο στρατό για το ελληνικό στράτευμα. Οι καλά οργανωμένοι, εξοπλισμένοι και εκπαιδευμένοι έφεδροι και εθνοφύλακες θα πρέπει να φθάνουν, κύριε Υπουργέ, μέχρι τη συνοριογραμμή, μέσα στη ΖΑΠ και μέχρι την άκρη αυτής. Ακόμη, ιδιαίτερα ως κυνηγοί, αλιείς, με άδεια, με σύνθεση και κανονισμό σε συγκεκριμένες ώρες του εικοσιτετραώρου μπορούν να παίξουν σημαντικό εθνικό ρόλο. Τα σύνορά μας θέλουν ανθρώπινη παρουσία συνεχή όλο το εικοσιτετράωρο. Μακάρι να μπορούσαμε. Σε ό,τι αφορά τους πολίτες, η συνδρομητική αξιοποίηση των στελεχών στη Θράκη και τα νησιά του βορειοανατολικού και νοτιοανατολικού Αιγαίου με αυστηρούς κανόνες στη φύλαξη των χερσαίων, ποτάμιων και θαλάσσιων συνόρων θα αποβεί χρήσιμη, στέλνοντας μηνύματα στους γνωστούς εσωτερικούς και εξωτερικούς αποδέκτες.

Κυρίες και κύριοι συνάδελφοι, η παρούσα νομοθετική πρωτοβουλία εξασφαλίζει μία ανθρώπινη και επιχειρησιακά ισχυρή εθνική άμυνα, αποτελώντας ένα σημαντικό βήμα στην προσπάθεια της Κυβέρνησης για την αναβάθμιση των Ενόπλων Δυνάμεων και την έμπρακτη αναγνώριση της προσφοράς των στελεχών. Επιδιώκει να ενισχύσει την επιχειρησιακή ικανότητα, αλλά και να εμπεδώσει ένα αίσθημα ασφάλειας και δικαιοσύνης στους ανθρώπους που υπηρετούν την πατρίδα, εκσυγχρονίζοντας τους θεσμούς και τις υπηρεσίες και καθιστώντας την υγειονομική μέριμνα σύγχρονη, προσβάσιμη και επαγγελματικά ελκυστική. Για τον λόγο αυτό υπερψηφίζω τον παρόντα νόμο.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε, και για τη συνέπεια στον χρόνο.

Τον λόγο τώρα έχει από τη Νέα Δημοκρατία ο κ. Γεώργιος Σταμάτης.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Θα ήθελα να κάνω μια μικρή εισαγωγή, επειδή έχω την τύχη να είμαι στο Συμβούλιο της Ευρώπης. Το οκτάωρο που είμαστε εδώ, στο Συμβούλιο της Ευρώπης θα είχαμε ψηφίσει έξι εκθέσεις, δηλαδή οκτώ νομοσχέδια, θα είχαμε βάλει μέσα στη διαδικασία και δύο έκτακτες συνεδριάσεις με βάση την επικαιρότητα και θα είχαν μιλήσει γύρω στους εκατό Βουλευτές. Ξέρετε, στο Συμβούλιο της Ευρώπης κάθε Παρασκευή που τελειώνει υπάρχει το free debate, που εκεί τοποθετούνται οι πολιτικές δυνάμεις και όλοι οι Βουλευτές και λένε διάφορα θέματα. Αυτό το λέω γιατί; Γιατί για ακόμη μια φορά ένα νομοσχέδιο εμβληματικό ένας συμπολίτης μας που θα ήθελε να κάτσει τρεις ώρες να το δει, δεν θα κάτσει να το δει. Και νομίζω ότι κάτι είναι που πρέπει να μας προβληματίσει γενικότερα για το πώς λειτουργούμε εδώ πέρα.

Πριν ξεκινήσω, θέλω να συλλυπηθώ τους συγγενείς ενός μεγάλου Έλληνα, του πρώην Υπουργού Εξωτερικών, του Πέτρου Μολυβιάτη, που έφυγε από κοντά μας. Και να πω επίσης ότι πολλές φορές δεν είναι τυχαίο ή αν είναι τυχαίο η σημειολογία του το κάνει σημαντικό, ότι σήμερα 7 Μαΐου είναι η Ημέρα Μνήμης και Τιμής των Πεσόντων της Αεροπορίας Στρατού και σήμερα έχουμε ένα νομοσχέδιο που αφορά τις Ένοπλες Δυνάμεις.

Κυρίες και κύριοι συνάδελφοι, ως Πρόεδρος της Κοινοβουλευτικής Φιλίας Ελλάδος - Κορέας είχα την τιμή να εκπροσωπήσω τη Βουλή ενάμιση χρόνο πριν, στα εβδομήντα χρόνια από τη λήξη του πολέμου. Τότε πήρα μια πρωτοβουλία και ευχαριστώ εδώ τον κ. Χατζηδάκη που με βοήθησε, με συμβούλεψε, να γίνει μια αδελφοποίηση δύο δήμων, που έχουν ο κάθε δήμος ένα μνημείο, το μνημείο των Ελλήνων πεσόντων που πολέμησαν στην Κορέα. Έτσι, την προηγούμενη βδομάδα, στις 30 Απριλίου συγκεκριμένα, ο Δήμος Παπάγου-Χολαργού και ο Δήμος της Yeoju υπέγραψαν την αδελφοποίηση των δύο πόλεων, γιατί είναι πολύ σημαντική, όχι μόνο η ιστορική μνήμη, αλλά και η αναφορά της συνέχεια γι’ αυτό το οποίο συνέβη τότε.

Επιτρέψτε μου να σας πω το εξής. Κύριε Υπουργέ, έχει πολύ ενδιαφέρον. Το Ελληνικό Σώμα, πέραν των μεταλλίων που πήρε μετά τον πόλεμο, όταν έφτασε στις 9 Δεκεμβρίου του 1950, ήταν την περίοδο που είχαν μπει και οι Κινέζοι στον πόλεμο, που τα πράγματα ήταν πολύ διαφορετικά και είχαν αρχίσει τότε οι σύμμαχοι να υποχωρούν. Και νομίζω ότι η χώρα μας με τους δέκα χιλιάδες διακόσιους πενήντα πέντε στρατιώτες και αεροπόρους, με τους εξακόσιους δεκαεπτά τραυματίες και τους εκατόν ενενήντα έξι νεκρούς είναι η χώρα που δεν έχει αφήσει ούτε ένα οστό εκεί. Είναι η χώρα που όλα τα οστά των Ελλήνων πεσόντων γύρισαν στην πατρίδα. Και νομίζω ότι η πατρίδα μπορεί κάποιους να μην πρόλαβε να τους τιμήσει εν ζωή, αλλά υπάρχουν οι συγγενείς αυτών των θυμάτων.

Το δεύτερο στο οποίο θα ήθελα να αναφερθώ είναι ότι από το Μνημείο του Αγνώστου Στρατιώτη μέχρι το Υπουργείο Εθνικής Αμύνης είναι περίπου 5,9 χιλιόμετρα. Έχουμε μπροστά μας τον Άγνωστο Στρατιώτη και τελευταία έχουμε όλους τους Έλληνες που πολέμησαν για να μπορούμε εμείς εδώ να μιλάμε. Ένα πολύ εμβληματικό μνημείο, ένα μνημείο που έλειπε από τη χώρα, ένα μνημείο, κύριε Υπουργέ, που προφανώς σας αξίζουν συγχαρητήρια. Πέραν του πώς αυτό το μνημείο θα είναι προσβάσιμο για τον ελληνικό λαό, θα πρέπει ίσως η Βουλή να κάνει σε συνεργασία με εσάς μια έκδοση των ονομάτων όλων αυτών των ανθρώπων. Εμείς που είδαμε και βρήκαμε κάποιους συγγενείς μας που πολέμησαν, δεν είναι ότι αισθανθήκαμε περήφανοι, είναι ότι καταλάβαμε ότι πολλές φορές αυτό που θεωρούμε αυτονόητο τελικά δεν είναι. Είμαστε μια χώρα που έχει χύσει πολύ αίμα και ταυτόχρονα είναι μια χώρα που κάθε μέρα πρέπει να προστατεύει τη δημοκρατία.

Νομίζω ότι φτάνοντας τις επόμενες μέρες προς τις Πανελλήνιες Εξετάσεις, ελπίζουμε πολλοί νέοι μας και μετά τις αυξήσεις που δόθηκαν να επιλέξουν τα Σώματα των Ενόπλων Δυνάμεων. Και θα ήθελα να το συνδυάσω με το νομοσχέδιο. Κύριε Υπουργέ, πιστεύω ακράδαντα ότι αυτό που φέρνετε και η βοήθεια που φέρνετε στις οικογένειες μπορεί άρρηκτα να συνδεθεί και με τη δημογραφική κατάρρευση που βιώνει, όχι μόνο η χώρα μας, αλλά και όλος ο δυτικός κόσμος. Και επειδή τα μοντέλα επί της ουσίας είναι αυτά που οδηγούν στη δημογραφική συρρίκνωση, τα μοντέλα μιας άλλης κοινωνίας που προφανώς τη θέλουμε, αλλά πρέπει να την ενισχύσουμε, νομίζω εκεί θα πρέπει να δούμε το Υπουργείο Εθνικής Αμύνης να μπει ακόμα πιο δυναμικά. Αυτή είναι η προσωπική μου άποψη.

Θέλω να αναφερθώ στον άνθρωπο που ήταν Βουλευτής της Νέας Δημοκρατίας, ήταν Υπουργός, που έβαλε την υπογραφή του το 2006-2007 και έφτιαξε τις Στέγες Υποστηριζόμενης Διαβίωσης, τον κ. Κωνσταντόπουλο.

Κυρίες και κύριοι συνάδελφοι, ως πρώην γενικός γραμματέας και υπεύθυνος της χώρας για την αποϊδρυματοποίηση, θέλω να σας πω ότι αυτήν τη στιγμή στη χώρα έχουμε εκατόν σαράντα επτά στέγες υποστηριζόμενης διαβίωσης, περίπου οκτακοσίων οκτώ ατόμων σε πλήρη ανάπτυξη και αυτήν τη στιγμή είναι περίπου στους εξακόσιους οι διαμένοντες.

Εδώ ενδεχομένως, στις πολύ βαριές αναπηρίες, μιας και το νομοσχέδιο λέει το 30% θα μπορούν να είναι και από μη συγγενείς τα άτομα με αναπηρία, μπορεί το Υπουργείο Εθνικής Αμύνης να δώσει λύση και να βοηθήσει τα άτομα αυτά συμπεριληπτικά να είναι μέσα στην κοινωνία. Και ταυτόχρονα θα μπορούν πολλά από αυτά τα άτομα, όταν η Κυβέρνηση θα φέρει το νόμο για την υποστηριζόμενη εργασία, θα μπορούν σε ανοιχτό πεδίο να δουλεύουν κιόλας με υψηλή λειτουργικότητα σε διάφορες υπηρεσίες και εκεί ο στρατός μπορεί να είναι αν θέλετε πρωτοπόρος σε σχέση με το υπόλοιπο Δημόσιο.

Δεν θα πω για όλα αυτά τα διακλαδικά κέντρα εκπαίδευσης τραύματος. Νομίζω ότι αυτό μας κάνει μία όχι μόνο χώρα-μέλος του ΝΑΤΟ στον βαθύ πυρήνα, αλλά μας κάνει και μια προηγμένη χώρα στο πώς βλέπουμε την επόμενη μέρα. Και η επόμενη μέρα έχει να κάνει με τη μακροχρόνια φροντίδα. Αυτήν τη στιγμή εκπονείται, σας μιλάω ως πρώην εθνικός εισηγητής της χώρας για τη μακροχρόνια φροντίδα υγείας, εκεί ο στρατός με τις δικές του δομές μπορεί να συνεισφέρει και στην εθνική στρατηγική, αλλά και να βοηθήσει λόγω της δημογραφικής γήρανσης πολλούς συμπολίτες μας όσον αφορά το κομμάτι της δημογραφικής γήρανσης και τη μακροχρόνια φροντίδα υγείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, να ευχαριστήσω τον εισηγητή μας και για τη σωστή, αλλά και επί της ουσίας ενημέρωση για εμάς που δεν συμμετέχουμε στην αρμόδια επιτροπή.

Επιτρέψτε μου, κύριε Υπουργέ, να πω δύο πράγματα πιο ευρύτερα. Είμαι πενήντα χρονών. Πήρα απολυτήριο στρατού το 2002. Δεν με έχει φωνάξει ποτέ κανένας. Στο μεσοδιάστημα αυτό σπούδασα, εξειδικεύτηκα σε κάτι παραπάνω. Ενδεχομένως θα μπορούσαμε κάποιοι από εμάς να προσφέρουμε με βάση τις νέες γνώσεις, να εκπαιδευτούμε. Νομίζω ότι θα ήταν μια καλή ιδέα να το δούμε γενικότερα πώς μπορεί να αξιοποιηθεί ένα ανθρώπινο δυναμικό που θα ήθελε.

Κλείνω με το μεγάλο θέμα που έχει προκύψει στην Ευρώπη με τον επανεξοπλισμό της Ευρώπης. Πιστεύω ακράδαντα ότι τα όπλα που θα πάρουμε και εμείς και η υπόλοιπη Ευρώπη δεν πρέπει την επόμενη μέρα να είναι στα χέρια λαϊκιστών, που θα κυβερνήσουν τις χώρες. Γιατί αν συρρικνωθεί το κοινωνικό κράτος υπέρ της επένδυσης στην άμυνα, τότε μακροπρόθεσμα από τις χώρες μας θα φύγουν οι κλασικές δημοκρατίες και θα έρθουν λαϊκιστές, οι οποίοι θα έχουν και την ευθύνη αυτών των όπλων που θα έχουμε αγοράσει όλοι εμείς για να υπερασπιστούμε τα κεκτημένα και της πατρίδας μας και της δημοκρατίας.

Και προφανώς κανένας δεν μπορεί να συμμετέχει σε τέτοιου είδους προγράμματα όταν απειλεί κάποιον εταίρο και όταν δεν συμφωνεί με τα κεκτημένα που η Ευρωπαϊκή Ένωση έχει βάλει εδώ και πολλά χρόνια από την ίδρυσή της.

Θέλω να πω συγχαρητήρια στην ομάδα του Υπουργείου και σε όλη την προσπάθεια αναδιάρθρωσης όλης αυτής της υγειονομικής περίθαλψης, αλλά και όσον αφορά και διάφορα τεχνικά θέματα μικρά τα οποία είναι κομβικής σημασίας, όπως είναι τα φαρμακεία και ούτω καθ’ εξής. Νομίζω ότι έτσι και εκσυγχρονίζεται η εθνική άμυνα, αλλά κυρίως πάμε στην επόμενη μέρα. Και η επόμενη μέρα είναι μία: χωρίς στρατό, οικονομία και ηγεσία οι χώρες δεν πάνε μπροστά. Εμείς ευτυχώς έχουμε και τα τρία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από τη Νέα Δημοκρατία ο κ. Αριστοτέλης Σπάνιας.

Παρακαλώ, κύριε συνάδελφε, έχετε τον λόγο.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κύριοι Υπουργέ, κύριε Υφυπουργέ, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Εθνικής Άμυνας. Στο σχέδιο νόμου δίνεται ιδιαίτερη έμφαση στη βελτίωση της υγειονομικής περίθαλψης των στελεχών των Ενόπλων Δυνάμεων και των σωμάτων ασφαλείας με κύριο στόχο την ενίσχυση του στελεχιακού δυναμικού των υγειονομικών μονάδων.

Εισάγεται και θεσμοθετείται η διαδικασία αξιολόγησης της ποιότητας των υπηρεσιών υγείας βάσει ειδικών δεικτών, δίνοντας ιδιαίτερη προσοχή στις ευάλωτες ομάδες. Διευρύνεται η υγειονομική και φαρμακευτική περίθαλψη, ενώ με απόφαση του διοικητή του στρατιωτικού νοσοκομείου επεκτείνεται η λειτουργία των εξωτερικών ιατρείων και η διενέργεια διαγνωστικών, θεραπευτικών και επεμβατικών πράξεων πέραν του τακτικού ωραρίου. Δηλαδή θα εφαρμόζεται εικοσιτετράωρη κάλυψη, εφόσον βέβαια δεν διαταράσσεται η εύρυθμη λειτουργία των στρατιωτικών νοσοκομείων.

Εισάγεται η διακλαδική χρήση και η εκ περιτροπής διανυκτέρευση των στρατιωτικών φαρμακείων, ενώ θα εφαρμόζεται η κατ’ οίκον διανομή φαρμάκων υψηλού κόστους. Καθορίζεται με κοινή υπουργική απόφαση των Υπουργών Εθνικής Οικονομίας, Εργασίας και Υγείας το Σύστημα Κοστολόγησης Νοσοκομειακών Υπηρεσιών ύστερα από εισήγηση του Κέντρου Τεκμηρίωσης και Κοστολόγησης, όπως με κοινή υπουργική απόφαση των Υπουργών Υγείας και Εθνικής Οικονομίας ορίζεται το νοσήλιο αναφοράς, η νομισματική μονάδα που πολλαπλασιάζεται με τον προσαρμοσμένο συντελεστή βαρύτητας κόστους κάθε ομάδας ομοιογενών διαγνώσεων, προκειμένου να υπολογιστεί η τιμή αποζημίωσής της. Όπως γίνονται ρυθμίσεις που αφορούν τη χρήση του Ελληνικού Καταλόγου Ομάδων Ομοιογενών Διαγνώσεων και τη χρέωση των σχετικών υπηρεσιών. Ο κατάλογος περιλαμβάνει ομάδες με συντελεστές βαρύτητας κόστους καθώς και ομάδες χωρίς συντελεστές.

Ρυθμίζεται κάθε θέμα που αφορά τη λειτουργία του συστήματος κοστολόγησης νοσοκομειακών υπηρεσιών και ορίζονται οι εξασφαλίσεις για την οικονομική αυτοτέλεια των στρατιωτικών νοσοκομείων. Περιγράφεται η στελέχωσή τους, η εξυπηρέτηση εκτάκτων αναγκών των μονάδων υγείας του ΕΣΥ από ειδικούς ιατρούς του Πυροσβεστικού, του Λιμενικού Σώματος, Ελληνικής Ακτοφυλακής και του Αστυνομικού Υγειονομικού Προσωπικού μετά από απόφαση του αρμόδιου συμβουλίου μεταθέσεων. Αναφέρεται η αξιολόγηση και πιστοποίηση της ποιότητας των υπηρεσιών με βάση διεθνή επιστημονικά πρότυπα από εξειδικευμένους φορείς της ημεδαπής ή της αλλοδαπής.

Συστήνεται το Διακλαδικό Κέντρο Εκπαίδευσης Πολεμικού Τραύματος στη Σχολή Αξιωματικών Νοσηλευτικής με δυνατότητα λειτουργίας κινητής μονάδας εκπαίδευσης. Παρέχεται πιστοποιημένη εκπαίδευση πρώτων βοηθειών στο πεδίο της μάχης από το υγειονομικό προσωπικό. Διοργανώνεται σχολείο επιμόρφωσης και εκπαίδευσης επαγγελματικών οπλιτών υγειονομικού σε συνεργασία των Διευθύνσεων Υγειονομικού και Εκπαίδευσης των οικείων γενικών επιτελείων. Συστήνεται η ειδικότητα του επαγγελματία οπλίτη-διασώστη μέσω κατάλληλης εκπαίδευσης για την παροχή πρώτων βοηθειών και διαχείριση επειγόντων περιστατικών κατά τη διάρκεια δραστηριοτήτων των μονάδων και υπομονάδων των Ενόπλων Δυνάμεων. Παρέχεται η δυνατότητα εξ αποστάσεως λειτουργίας των υγειονομικών επιτροπών κάθε κλάδου, όπως η υπηρεσία αναρρωτικών αδειών, οι στρατιωτικές υγειονομικές επιτροπές που απαρτίζονται από μία ανώτατη και μία αναθεωρητική. Περιγράφονται επίσης οι περιπτώσεις όπου επιτρέπεται η ιδιωτική άσκηση επαγγέλματος από υγειονομικούς αξιωματικούς.

Ρυθμίζονται θέματα μεταθέσεων στελεχών και ενισχύεται ο ρόλος των Συμβουλίων Μεταθέσεων Υγειονομικού Σώματος. Προβλέπεται ο προγραμματισμός των ιατρικών, οδοντιατρικών και νοσηλευτικών ειδικοτήτων όλων των κλάδων των Ενόπλων Δυνάμεων κάθε πέντε έτη με απόφαση του Υπουργείου Εθνικής Άμυνας μετά από εισήγηση του ανώτατου του κλάδου συμβουλίου.

Δίνεται έμφαση στην κάλυψη όλων των ιατρικών ειδικοτήτων ιδίως των άγονων, δηλαδή εκείνων που απουσιάζουν σε μεγάλο βαθμό από τα στρατιωτικά νοσοκομεία με αποτέλεσμα να επηρεάζεται η λειτουργία τους. Προβλέπεται αποζημίωση για την ειδική απασχόληση των στρατιωτικών ιατρών στα στρατιωτικά νοσοκομεία και στο Νοσηλευτικό Ίδρυμα Μετοχικού Ταμείου Στρατού μέσω της Ενιαίας Αρχής Πληρωμής.

Καθορίζεται η εκπαίδευση στο Τμήμα Βασικής Εκπαίδευσης Ανθυπολοχαγών και αντιστοίχων άλλων κλάδων των Ενόπλων Δυνάμεων. Με απόφαση του Υπουργείου Εθνικής Άμυνας μετά από εισήγηση του Αρχηγού του Γενικού Επιτελείου καθορίζεται η διαδικασία και τα κριτήρια επιλογής διευθυντών και υποδιευθυντών για την πλήρωση θέσεων στα νοσοκομεία από αξιωματικούς της Νοσηλευτικής Υγειονομικού που ανήκουν στο Διακλαδικό Υγειονομικό Συμβούλιο.

Περιγράφονται οι συνθήκες που οδηγούν σε προσωρινή απόλυση των σπουδαστών των στρατιωτικών σχολών. Αναλύονται οι όροι και οι προϋποθέσεις για τον διορισμό στρατιωτικών γιατρών στο ΕΣΥ. Επίσης στο σχέδιο νόμου γίνονται παρεμβάσεις για την οργάνωση των υγειονομικών δομών. Τα στελέχη αντιμετωπίζονται όπως όλοι οι ασφαλισμένοι του ΕΟΠΥΥ, ενώ απλουστεύονται οι διαδικασίες ελέγχου, έγκρισης και πληρωμής.

Παρέχονται διευκολύνσεις στις οικογένειες ιδίως σε άτομα με σπάνια ανίατη πάθηση, αναπηρία, ηλικιωμένους, ενώ λειτουργεί Στέγη Υποστηριζόμενης Διαβίωσης, Διακλαδική Μονάδα Φροντίδας Ηλικιωμένων και Κέντρο Ειδικής Φροντίδας Παιδιών.

Ρυθμίζεται η εξέλιξη της σταδιοδρομίας του υγειονομικού προσωπικού και δίνονται οι δυνατότητες άσκησης επιστημονικού έργου. Αξιοποιούνται τα στελέχη με ακαδημαϊκούς τίτλους για την παροχή ακαδημαϊκής εκπαίδευσης. Οργανώνεται η αξιολόγηση των στρατευσίμων και απλοποιείται η διαδικασία κατανομής των οπλιτών θητείας, περιλαμβάνοντας και τις κατηγορίες ατόμων με αναπηρία.

Κυρίες και κύριοι συνάδελφοι, η Κυβέρνηση συνεχίζει τις μεταρρυθμιστικές της παρεμβάσεις, οργανώνοντας και εκσυγχρονίζοντας όλες τις στρατιωτικές υγειονομικές δομές. Με τον τρόπο αυτόν εξασφαλίζει στα στελέχη των Ενόπλων Δυνάμεων και των Σωμάτων Ασφαλείας μια ποιοτική ιατροφαρμακευτική κάλυψη συντονισμένη στις ανάγκες της εποχής, όντως έτοιμη για την αντιμετώπιση οποιασδήποτε κατάστασης έκτακτης ή μη που μπορεί να προκύψει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Και εμείς σας ευχαριστούμε, κύριε συνάδελφε.

Τον λόγο τώρα έχει ο Πρόεδρος της Κοινοβουλευτικής Ομάδας του ΠΑΣΟΚ Κινήματος Αλλαγής κ. Ανδρουλάκης.

Παρακαλώ, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κυρίες και κύριοι συνάδελφοι, όταν μιλάμε για την εθνική ισχύ, δεν αναφερόμαστε μόνο στα εξοπλιστικά προγράμματα και στις επιχειρησιακές δυνατότητες των Ενόπλων Δυνάμεων. Για εμάς εθνική ισχύ είναι και η ενίσχυση των δομών που στηρίζουν το ανθρώπινο δυναμικό τους, όπως είναι τα στρατιωτικά νοσοκομεία. Δυστυχώς, όμως, το παρόν νομοσχέδιο δεν ενισχύει τα στρατιωτικά νοσοκομεία, αλλά δημιουργεί σοβαρές ανησυχίες για την περαιτέρω υποβάθμισή τους, όπως άλλωστε έχει συμβεί συνολικά με τη δημόσια υγεία τα τελευταία έξι χρόνια που είναι στην Κυβέρνηση η Νέα Δημοκρατία.

Σας έχουμε επισημάνει πολλές φορές ότι η ισχύς της χώρας δεν είναι μόνο αριθμοί και στατιστικά. Είναι η ενίσχυση όλων των παραμέτρων της εθνικής μας ισχύος. Είναι η πειστική αντιμετώπιση του δημογραφικού ζητήματος, είναι η αποκατάσταση της εμπιστοσύνης των πολιτών στους θεσμούς, είναι η μείωση των κοινωνικών ανισοτήτων και η στήριξη των ακριτικών περιοχών και των περιφερειακών δηλαδή ανισοτήτων, της Θράκης, των νησιών μας. Σε όλους αυτούς τους τομείς η Κυβέρνηση δεν έχει κανένα ολοκληρωμένο σχέδιο, γι’ αυτό πάει από αποτυχία σε αποτυχία.

Γι’ αυτό κατέρρευσε η αγοραστική δύναμη του ελληνικού λαού. Γι’ αυτό οι κοινωνικές ανισότητες έχουν αυξηθεί τα τελευταία χρόνια. Γι’ αυτό η κρίση εμπιστοσύνης στους θεσμούς έχει κλιμακωθεί. Βαθαίνει το ρήγμα μεταξύ πολιτικής και πολίτη. Δεν μπορούμε λοιπόν με αυτά τα δεδομένα να μιλάμε για ένα ισχυρό κράτος. Μπορούμε μόνο να προειδοποιούμε για τα αδιέξοδα στα οποία οδηγείται το κράτος μέσω αυτών των αποτυχημένων πολιτικών.

Πρέπει όμως να δούμε και το γενικότερο κλίμα και τα ευρύτερα δεδομένα της γεωπολιτικής στη δική μας γειτονιά, σε μια γειτονιά όπου υπάρχουν πάρα πολλές αναταράξεις, μια ευαίσθητη γεωπολιτικά περιοχή. Λίγοι μιλούν γι’ αυτό που συμβαίνει στη Γάζα, την ανθρωπιστική καταστροφή σε αυτήν την περιοχή της δικής μας γειτονιάς. Πενήντα ημέρες μετά την κατάρρευση της εκεχειρίας η επιχείρηση εκκένωσης της Γάζας συνεχίζεται σε απόλυτη συμφωνία με αυτά που είχε αφηγηθεί λίγους μήνες πριν ο κ. Τραμπ. Μιλάμε για μία εκατόμβη νεκρών αμάχων. Η ανθρωπιστική βοήθεια έχει σταματήσει. Και μάλιστα πλοίο που μετέφερε ανθρωπιστική βοήθεια δέχτηκε επίθεση. Ως πότε η διεθνής κοινότητα θα γυρνά την πλάτη όχι από ντροπή, αλλά από υποκρισία, από σιωπηλή αποδοχή της εξελισσόμενης τραγωδίας με ανυπολόγιστες συνέπειες;

Δυστυχώς, όμως, η Ευρώπη, η δική μας πολιτική μονάδα, ο δικός μας χώρος δράσης, πώς αντιμετωπίζει αυτές τις σημαντικές κρίσεις, την ανθρωπιστική αυτή καταστροφή; Ζούμε σε ένα περιβάλλον αστάθειας, χωρίς ασφάλεια, με ανυπολόγιστο ρίσκο για τα επόμενα χρόνια, για όλους τους λαούς της ευρωπαϊκής περιφέρειας.

Υπάρχουν όμως συνεκτικές πολιτικές που θα απαντήσουν στις νέες αυτές αβεβαιότητες; Η Κοινή Εξωτερική Πολιτική και Άμυνα βλέπουμε να πηγαίνει με βήματα πάρα πολύ αργά, ενώ άλλο χρόνο δεν έχουμε. Ήδη οι Ηνωμένες Πολιτείες της Αμερικής έχουν μια άλλη δική τους στρατηγική που περιφρονεί τις δικές μας ανάγκες. Θα τρέξει η Ευρώπη; Θα καλύψει το χαμένο χρόνο; Πώς όμως θα τον καλύψει; Η ενίσχυση της αμυντικής πολιτικής της Ένωσης δεν μπορεί να γίνεται εν κενώ, αλλά βάσει αρχών, αξιών και την αντίληψη της αλληλεγγύης μεταξύ των ευρωπαϊκών λαών.

Αν έχουμε υπογραμμίσει αυτήν τη διάταξη στην προτεραιοποίηση της κοινής άμυνας και εξωτερικής πολιτικής, δεν μπορεί να συζητά κανένα κράτος την όποια συμμετοχή της Τουρκίας στη νέα ευρωπαϊκή αρχιτεκτονική άμυνας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τι θέση και τι σχέση έχει η Τουρκία σε αυτό το νέο σύστημα ασφάλειας; Υπάρχει ευρωπαϊκό κεκτημένο; Το δέχεται αυτό η Τουρκία; Η Τουρκία απειλεί την Ελλάδα με casus belli. Η Τουρκία υπονομεύει την όποια λύση βάσει των ψηφισμάτων του Οργανισμού Ηνωμένων Εθνών για την Κύπρο. Ακούσαμε τις θέσεις του Υπουργού. Υπάρχει όμως σχέδιο; Υπάρχει σχέδιο αποτροπής αρνητικών εξελίξεων σε σχέση με την όποια συμμετοχή της Τουρκίας σε συμπαραγωγές και στη νέα αρχιτεκτονική άμυνας της Ευρώπης; Ποιο είναι το σχέδιο; Πότε θέσαμε αυτά τα θέματα ολοκληρωμένα ως μια χώρα με τραγικές εμπειρίες έναντι της Τουρκίας;

Αντ’ αυτού έχουμε το γνωστό επικοινωνιακό αφήγημα «ήρεμα νερά». Σε όλα τα ερωτήματα η απάντηση είναι «ήρεμα νερά». Ποια «ήρεμα νερά»; «Ήρεμα νερά» είναι οι δηλώσεις Ερντογάν από τα Κατεχόμενα και να απαντώνται αυτές οι δηλώσεις μέσω «διπλωματικών κύκλων»; Άρα, εσείς υποβαθμίζετε το ζήτημα. Και περιμένουμε άλλη συμπεριφορά από τους εταίρους μας, όταν αυτές οι ακραίες δηλώσεις Ερντογάν από τα κατεχόμενα, που επί της ουσίας οδηγούν στη διχοτόμηση του νησιού, στην de facto αποδοχή του Αττίλα, απαντώνται μέσω διαρροών και διπλωματικών κύκλων; Είναι σοβαρή στάση αυτή για αυτά τα τεράστια και κρίσιμα εθνικά ζητήματα της χώρας μας;

Η δική σας διπλωματική γλώσσα υποβαθμίζει αυτές τις προκλήσεις από την Τουρκία. Γιατί λοιπόν επιλέχθηκε αυτός ο δρόμος; Θέλω μια απάντηση κύριε Υπουργέ. Γιατί η Κυβέρνηση επέλεξε αυτόν το δρόμο της υποβάθμισης των ακραίων αυτών προκλήσεων για τόσο ευαίσθητα θέματα;

Αλλά σε εμάς δεν προκαλεί έκπληξη αυτό. Δεν είναι η πρώτη φορά. Το Υπουργείο Εξωτερικών στην απλή και συγκεκριμένη ερώτηση «πείτε μας επιτέλους το χρονοδιάγραμμα πόντισης του καλωδίου σύνδεσης Κύπρου-Κρήτης», μας λέει ότι «κάποτε θα γίνει και αυτό». Σε εύθετο χρόνο. Είναι αυτές οι απαντήσεις; Είναι αυτό χρονοδιάγραμμα για μία επένδυση 650 εκατομμυρίων ευρώ, δεσμευμένα από ευρωπαϊκά κονδύλια και άμεσα συνδεδεμένη με το σεβασμό στα κυριαρχικά μας δικαιώματα;

Θέλουμε από τον Πρωθυπουργό ξεκάθαρο χρονοδιάγραμμα, για το πότε θα υπάρχει η ολοκλήρωση του έργου. Διότι σε άλλη περίπτωση ουσιαστικά τι αποδεχόμαστε; Τους τραμπουκισμούς της Τουρκίας εις βάρος των κυριαρχικών μας δικαιωμάτων. Στη μία πλευρά λοιπόν είναι οι «διπλωματικοί κύκλοι» και στην άλλη ο «εύθετος χρόνος». Όχι εμείς θέλουμε μια άλλη προσέγγιση πιο σοβαρή, πιο στιβαρή και πιο ολοκληρωμένη. Γιατί σε άλλη περίπτωση θα έχετε πολύ μεγάλες ευθύνες για την οποιαδήποτε αδυναμία ολοκλήρωσης της επένδυσης. Διότι εσείς την ξεκινήσατε αυτήν την επένδυση. Όταν ξεκινάς μια τέτοια επένδυση, πρέπει να γνωρίζεις και τις προκλήσεις και πώς πρέπει να αντιμετωπίσεις αυτές τις προκλήσεις, για να μην εκτίθεται η χώρα σου. Ο ελληνικός λαός, λοιπόν, θέλει αλήθειες, ξεκάθαρο χρονοδιάγραμμα πόντισης του καλωδίου.

Κυρίες και κύριοι συνάδελφοι, ένα άλλο ζήτημα που ταλανίζει τις τελευταίες μέρες τον δημόσιο διάλογο είναι το ζήτημα των πανεπιστημίων, ένα ζήτημα που η Νέα Δημοκρατία έχει χρησιμοποιήσει πάρα πολλές φορές για επικοινωνιακούς λόγους. Δεν βλέπει την κατάρρευση της πρωτοβάθμιας εκπαίδευσης, της δευτεροβάθμιας εκπαίδευσης, τα φαινόμενα μπούλινγκ, τη βία στα πανεπιστήμια και όλα τα αντιμετωπίζει με επικοινωνιακούς όρους.

Κατ’ αρχάς είναι αδιανόητο -και δεν λέω μόνο για σας, αλλά και για άλλα κόμματα- να συζητάμε αν καταδικάζουμε ή όχι αυτά τα βίαια γεγονότα. Είναι αδιανόητη η βία μέσα στα πανεπιστήμια και σε οποιοδήποτε άλλο χώρο της εκπαίδευσης. Αλλά από την καταγγελία μέχρι την αντιμετώπιση υπάρχει ένα πολύ μεγάλο κενό. Τι έχετε κάνει; Και θέλω να θυμηθούν και οι γύρω τι λέγατε για την Πανεπιστημιακή Αστυνομία. Τι λέγατε;

Από την πρώτη στιγμή εμείς λέγαμε κάτι απλό. Κάντε ό,τι γίνεται και στις υπόλοιπες ευρωπαϊκές χώρες, δηλαδή, κάρτα εισόδου του φοιτητή στο πανεπιστήμιο, εσωτερικές μονάδες φύλαξης που θα μπορούν, όταν υπάρχουν παράνομες πράξεις, να καλούν την Ελληνική Αστυνομία και να κάνει τη δουλειά της.

Αυτό το τόσο απλό γιατί δεν εφαρμόζεται και δεν υλοποιείται; Έπρεπε να κατασπαταλήσετε εκατοντάδες χιλιάδες ευρώ, να λέτε «ή είσαι με την πανεπιστημιακή αστυνομία ή είσαι με το μπάχαλο» για να διχάζετε, να μη λύσετε το θέμα, να κατασπαταλήσετε φόρους του ελληνικού λαού για να περάσουν έξι χρόνια και να πείτε ότι απέτυχε η Πανεπιστημιακή Αστυνομία; Τι καταφέρατε; Για άλλη μια φορά μία «τρύπα στο νερό» γιατί όλα για εσάς είναι επικοινωνία, διχασμός και προπαγανδιστικά παιχνίδια. Φιάσκο, λοιπόν, η Πανεπιστημιακή Αστυνομία. Γιατί όμως συνεχώς ακολουθείτε αυτή τη στρατηγική; Διότι για εσάς ο διχασμός της κοινωνίας είναι πολιτικό εργαλείο. Δεν είναι ένα επιμέρους ζήτημα. Επενδύετε στον διχασμό της κοινωνίας. Κάθε φορά βρίσκετε ένα θέμα για να δημιουργήσετε αυτές τις ακραίες συνθήκες. Διότι αν θέλετε να λύσετε τα προβλήματα βάζετε κάτω τα δεδομένα, τις προκλήσεις, τι γίνεται σε άλλες χώρες που τα έχουν αντιμετωπίσει, βρίσκεις τον σωστό δρόμο και τον ακολουθείς. Πού αυτή η λογική προσέγγιση έχει αξιοποιηθεί από το κυβερνών κόμμα;

Και τώρα βρήκατε το καινούργιο. Είστε υπέρ του να διαγράφονται αυτομάτως οι φοιτητές ή όχι; Εμείς λέμε κάτι απλό: Όποιος παρανομεί μέσα στο πανεπιστήμιο, όποιος είναι πρωταγωνιστής βίας, προφανέστατα δεν έχει καμία σχέση και δεν πρέπει να έχει καμία σχέση με την πανεπιστημιακή κοινότητα. Αλλά υπάρχουν θεσμοί και λειτουργίες. Μια καταγγελία θα διώχνει τον άλλον από το πανεπιστήμιο; Τι είδους πάλι επικοινωνιακό παιχνίδι είναι αυτό; Γιατί το κάνετε; Γιατί έτσι μάθατε. Διότι επί της ουσίας αυτή σας η στρατηγική υποκρύπτει και τη μεγάλη αλαζονεία. Επειδή δεν υπάρχει ένα σύστημα να αποκαλύψει ότι αυτό που κάνετε είναι ατελέσφορο και επικίνδυνο συνεχίζετε να το κάνετε. Εμείς όμως είμαστε εδώ για να το λέμε αξιακά, πολιτικά, γιατί στόχος μας είναι να λύσουμε τα προβλήματα και όχι να εργαλειοποιήσουμε τα προβλήματα, για να φτιάξουμε εκλογική πελατεία, όπως κάνετε εσείς. Και να τα αποτελέσματα και για τα πανεπιστήμια και για τα εθνικά θέματα και για την οικονομία και για τα κοινωνικά ζητήματα. Άρα, για εμάς ένα νέο ψευτοδίλημμα είναι το θέμα των διαγραφών. Όταν κάποιος παρανομεί, όποιος προσβάλλει την ακαδημαϊκή κοινότητα, όποιος πρωταγωνιστεί σε βίαια επεισόδια εις βάρος συμφοιτητών του ή άλλων ανθρώπων προφανέστατα πρέπει να διαγράφεται αλλά με έναν θεσμικό τρόπο, με διαδικασίες και όχι αυτά που λέτε τα περί αυτοματοποιημένων τρόπων που επί της ουσίας δεν λένε και τίποτα.

Κυρίες και κύριοι συνάδελφοι, εμείς από την αρχή καταθέσαμε προτάσεις και τις επαναλαμβάνω. Θέλουμε λύση στο πρόβλημα. Από το 2021 τα λέμε αυτά. Καθιέρωση, λοιπόν, κάρτας εισόδου στους ακαδημαϊκούς χώρους για να γνωρίζουμε ποιοι μπαίνουν στο πανεπιστήμιο και για ποιους λόγους. Επίσης, υπηρεσίες φύλαξης με αυτοτελή δομή για κάθε ΑΕΙ συνεργαζόμενοι με τις δημόσιες αρχές, όπως ισχύει και στα περισσότερα πανεπιστήμια του κόσμου. Αυτές είναι δύο ρεαλιστικές προτάσεις για να προστατεύσουμε την ακαδημαϊκή ελευθερία και να διασφαλίσουμε την ασφάλεια των φοιτητών. Για εμάς, λοιπόν, προτεραιότητα είναι η προστασία του δημόσιου πανεπιστημίου, η ποιότητα της δημόσιας παιδείας, και ο σεβασμός στα χρήματα του Έλληνα φορολογούμενου. Έχουμε ένα άλλο όραμα για την παιδεία, τους θεσμούς, την πορεία της χώρας συνολικά. Εσείς υπηρετείτε πιστά την αδιαφάνεια, την αλλοίωση της αλήθειας, τη διαφθορά και την αναξιοκρατία. Αυτό είναι το αξιακό χάσμα που μας χωρίζει, όπως φάνηκε και σε άλλα θέματα.

Το θέμα της αξιοκρατίας. Θέλετε λέτε να τη βάλετε στο Σύνταγμα. Ποιοι θέλουν να βάλουν την αξιοκρατία στο Σύνταγμα; Αυτοί που δεν εφαρμόζουν τους νόμους για να έχουμε αξιοκρατία. Νόμους που υπάρχουν, όπως είναι εμβληματικό το παράδειγμα του μοιραίου σταθμάρχη. Αλλάξατε τους κανόνες μετά, για να υλοποιήσετε το ρουσφέτι. όμως, εδώ μιλάμε για μια συνολική φιλοσοφία. Αυτή η συνολική φιλοσοφία δείχνει το θράσος, την αλαζονεία και την αμετροέπεια. Απόδειξη; Η αντιμετώπιση που έχετε στο σκάνδαλο της Ομάδας Αλήθειας. Πάρα πολλοί πολίτες, η κοινωνία παρακολουθούν εμβρόντητοι αποκαλύψεις που απογυμνώνουν τον πυρήνα λειτουργίας του επιτελικού κράτους. Ένα τριγωνικό σύστημα διαπλοκής. Αυτό βλέπουν οι πολίτες. Ένα τριγωνικό σύστημα διαπλοκής ανάμεσα στην Κυβέρνηση, σε ιδιώτες επιχειρηματίες -που προφανέστατα έχουν κάποιο όφελος για να στηρίζουν αυτά τα συστήματα προπαγάνδας- και το κράτος. Κρατικές δαπάνες, προγράμματα προς αξιοποίηση για να ενισχύουν τους προπαγανδιστικούς σας μηχανισμούς.

Τι λέτε με θράσος και με μια δήθεν αθωότητα; «Έλα και τι έγινε; Πλήρωναν ιδιώτες». Πού απευθύνεστε; Είμαστε λωτοφάγοι; Δεν έχουμε μυαλό να αξιολογήσουμε; Δεν βλέπει ο κόσμος τι γίνεται; Ποιοι ιδιώτες πλήρωναν ιδιώτες; Για την ψυχή της μάνας τους στηρίζουν τη Νέα Δημοκρατία πάνω από δέκα χρόνια; Δηλαδή, είναι αυτό σοβαρό επιχείρημα και να βγαίνουν σωρεία Βουλευτών, Υπουργών, να λένε ότι πλήρωναν οι ιδιώτες έτσι για την ψυχή της μητέρας τους για να στηρίζουν μιντιακά τη Νέα Δημοκρατία; Σε οποιοδήποτε άλλο ευρωπαϊκό κράτος θα είχε επέμβει ο οικονομικός εισαγγελέας γιατί υπάρχει παράνομη χρηματοδότηση της Νέας Δημοκρατίας. Ποιους κοροϊδεύετε;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αλλά για να δείτε την ηθική σας κατρακύλα καταγγείλατε γι’ αυτές τις πρακτικές τον ΣΥΡΙΖΑ, ότι αξιοποιεί κονδύλια των ΔΕΚΟ -έλεγε ο Πρωθυπουργός- για τα τρολ του διαδικτύου. Τώρα εσείς αξιοποιείτε και αυτά τα χρήματα και των ιδιωτών. Δηλαδή, μια από τα ίδια έχει να αντιμετωπίσει ο ελληνικός λαός. Αλλά για σας δεν είναι τίποτα. Δεν είναι σκάνδαλο. Όχι, για εμάς είναι ένα πολύ μεγάλο ηθικό και πολιτικό ζήτημα. Είναι σκανδαλώδες να χρηματοδοτούνται προπαγανδιστικοί μηχανισμοί από το κράτος και από ιδιώτες που υπηρετούν ένα κόμμα. Όποιο κόμμα. Και αυτή είναι η διαφορά μας. Αυτή είναι ακριβώς η διαφορά μας. Δεν καταγγέλλουμε αυτά που έκαναν οι άλλοι μέχρι να πέσουν και να έρθουμε εμείς και να κάνουμε τα ίδια και χειρότερα. Και στους μηχανισμούς του διαδικτύου και στις υποκλοπές και στη δικαιοσύνη και στους θεσμούς. Έχουμε, λοιπόν, ένα άλλο αξιακό κώδικα. Για μας το κράτος δεν είναι λάφυρο, ούτε οι θεσμοί το παιχνίδι. Γι’ αυτό υπάρχει υποβάθμιση των ανθρωπίνων δικαιωμάτων και της ποιότητας της Δημοκρατίας μας. Τι λέτε στον ελληνικό λαό; «Έλα και τι έγινε;. Είμαστε όλοι ίδιοι». Δεν είμαστε όλοι ίδιοι. Εμείς δεν παίζουμε με ιδιωτικά συμφέροντα. Δεν κλείνουμε το μάτι σε μεγάλα έργα. Έχουμε άλλο χαρακτήρα και άλλο προσανατολισμό για να ξαναπιστέψει ο κόσμος στην πολιτική και στο ότι μπορεί να υπάρξουν λύσεις και όχι να απαξιώνεται το Κοινοβούλιο και η Δημοκρατία μας.

Το αποτύπωμά σας στην ιστορία θα είναι λίγες μεταρρυθμίσεις και πολλή διαφθορά, λίγες παρεμβάσεις στους θεσμούς για να τους ενισχύετε με τη διάκρισή τους και πολλές παρεμβάσεις για να τους εργαλειοποιείτε και να τους τραυματίζετε. Στόχος σας όχι η ενότητα και η πορεία προς το μέλλον αλλά ο διχασμός και η εξουσία με όλα. Εκλεγήκατε με τη σημαία της αποκατάστασης του κύρους των θεσμών μετά την Κυβέρνηση Τσίπρα - Καμμένου. Ό,τι καταγγείλατε το έχετε κάνει ξανά και εσείς με τις ίδιες και χειρότερες πρακτικές. Ποιος τελικά κυβερνά αυτό τον τόπο; Η προπαγάνδα του παρασκηνίου του Μαξίμου ή το Ελληνικό Κοινοβούλιο; Το φως ή το σκοτάδι; Αυτά είναι τα διλήμματα για τα οποία έχει να αποφασίσει ο ελληνικός λαός στις επόμενες εθνικές εκλογές. Θέλει κυβέρνηση του προσκήνιου ή το σκοτάδι και το παρακράτος της Νέας Δημοκρατίας, των σόσιαλ μίντια και ό,τι ζήσαμε τα προηγούμενα χρόνια.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Όταν δεν έχετε απαντήσεις έχετε το μότο «κουράσατε». Αυτό θα γίνει και με την Ομάδα Αλήθειας. Στο τέλος θα λέτε: «Εντάξει και τι έγινε; Κουράσατε. Να συζητήσουμε και κάτι άλλο». Ό,τι λέγατε για τα Τέμπη. Ό,τι λέγατε για τις υποκλοπές. Αλλά αυτά είναι εδώ, στο τραπέζι της καθημερινότητας. Είναι η οικονομία αλλά και αυτά τα τεράστια ηθικά και πολιτικά ζητήματα που ζητούν απαντήσεις.

Άρα, εμείς δεν θα κουραστούμε, όσο και να μας λέτε ότι κουράσαμε. Γιατί για μας η δημοκρατία και οι αρχές και οι αξίες μας είναι πολύ κρίσιμες για μια βιώσιμη και δίκαιη ανάπτυξη για όλους τους Έλληνες και όχι ένα επιμέρους ζήτημα.

Κυρίες και κύριοι, η πολιτική δεν θέλει λόγια, θέλει πράξεις, τόλμη και πολιτική ηθική. Εμείς από εσάς ακούμε μόνο λόγια, γι’ αυτό πρέπει να δώσουμε αγώνα να ανακτήσουμε τη χαμένη εμπιστοσύνη της κοινωνίας στην πολιτική και στους θεσμούς.

Και πραγματικά, κλείνοντας, θέλω να καταδικάσω το απαράδεκτο γεγονός που μάθαμε πριν από λίγη ώρα. Είναι αδιανόητη η συμπεριφορά υπαλλήλων της Βουλής ή του Προέδρου της Βουλής απέναντι σε συναδέλφους Βουλευτές και Προέδρους κομμάτων. Πρέπει να σταματήσει αυτός ο κατήφορος, δεν τιμά κανέναν. Δυστυχώς, με την ανοχή μας παίζετε, αλλά και η ανοχή έχει όρια. Είναι προσβλητικές κάποιες συμπεριφορές και πρέπει για μένα και γι’ αυτές αλλά και για όλα όσα είπα προηγουμένως να απαντήσουν ο Υπουργός και ο Πρόεδρος της Βουλής.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Παρακαλώ, κύριε Υπουργέ.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, θα είμαι λακωνικότατος, γιατί υπάρχει τεράστια σειρά συναδέλφων που περιμένουν να μιλήσουν για το νομοθέτημα και σήμερα καταναλώσαμε ένα πολύ μεγάλο μέρος του χρόνου της Εθνικής Αντιπροσωπείας, για να συζητάμε θέματα τα οποία σοβαρά είναι, αλλά δεν είναι της συγκεκριμένης ημερήσιας διάταξης.

Θα ξεκινήσω, κύριε Πρόεδρε, από τις αναφορές σας στα εθνικά θέματα. Δεν πρόκειται να έχω οξύ τόνο, παρ’ ότι δεν σας κρύβω ότι ορισμένες από τις εκφράσεις σας ήταν βαριές. Μιλήσατε ευθέως για διαφθορά και χρησιμοποιήσατε κι άλλες βαριές εκφράσεις.

Θέλω να σας πω ότι όσον αφορά τα εθνικά θέματα, νομίζω ότι η Κυβέρνηση έχει δώσει μια σαφή απάντηση προς την άλλη πλευρά του Αιγαίου. Και νομίζω ότι η απάντηση που έχει δοθεί από την Κυβέρνηση είναι και εθνική απάντηση. Ουδείς εξ ημών -όλοι έχουμε ορκιστεί πίστη στο Σύνταγμα εισερχόμενοι σε αυτήν την Αίθουσα- δικαιούται ή νομιμοποιείται να διαπραγματευτεί οτιδήποτε έλασσον αυτού ή να διατυπώσει οποιαδήποτε άποψη ελάσσονα αυτής. Νομίζω αυτή είναι η κοινή μας θέση: Η κυριαρχία και τα κυριαρχικά μας δικαιώματα. Αυτά είναι.

Από κει και πέρα, μπορεί να κρίνετε εσείς -και έχετε κάθε δικαίωμα- κάποιες τακτικές κινήσεις ως επαρκείς ή ανεπαρκείς, αρμόζουσες ή όχι αρμόζουσες. Αλλά νομίζω ότι στη βάση υπάρχει μια εθνική κατεύθυνση και υπάρχει και μια εθνική συναντίληψη πάνω σε αυτό. Και πρέπει να σας πω ότι εγώ δεν μπορώ να ξεχάσω ότι το κόμμα σας, όπως και άλλα κόμματα, ψήφισαν τις αμυντικές δαπάνες κατά τον Προϋπολογισμό. Έχετε τηρήσει, σε πολλά θέματα, στάση εθνικής ευθύνης.

Άρα, καθ’ όσον αφορά το Υπουργείο Άμυνας, οφείλω να σας διαβεβαιώσω ότι δεν υπάρχει η παραμικρή πιθανότητα -η παραμικρή πιθανότητα- επ’ αυτής της Κυβέρνησης -είτε εγώ είμαι Υπουργός Άμυνας είτε οποιοσδήποτε άλλος είναι Υπουργός Άμυνας, δεν το προσωποποιώ- να μην εκτελέσουν οι Ένοπλες Δυνάμεις της χώρας το συνταγματικό τους καθήκον. Το συνταγματικό τους καθήκον είναι η προστασία της κυριαρχίας και των κυριαρχικών δικαιωμάτων της χώρας. Αυτό είναι. Δεν έχουν καμία δυνατότητα διαπραγμάτευσης επ’ αυτού. Αν κάποιος διαπραγματεύεται για λογαριασμό της χώρας, αυτός είναι το Υπουργείο Εξωτερικών. Το Υπουργείο Άμυνας δεν διαπραγματεύεται. Προστατεύει, αποτρέπει. Αυτός είναι ο συνταγματικός του ρόλος. Και νομίζω επ’ αυτού, δεν υπάρχει διαφορετική άποψη.

Όσον αφορά το συγκεκριμένο νομοθέτημα, στην αρχή της τοποθέτησής σας κάνατε μια αναφορά, όχι θετική αναφορά, παρά ταύτα εγώ, πάλι, θα πάρω το θετικό από τη στάση του κόμματός σας. Ψηφίζετε μια σειρά από διατάξεις, έστω και αν επί της αρχής δεν ψηφίζετε το νομοθέτημα. Ψηφίζετε τη Διακλαδική Μονάδα Φροντίδας Ηλικιωμένων, ψηφίζετε τα μέτρα για τα άτομα με αναπηρία, ψηφίζετε τη λειτουργία Ειδικού Οδοντιατρείου για τα άτομα με ειδικές ανάγκες. Ψηφίζετε τις Στέγες Υποστηριζόμενης Διαβίωσης, ψηφίζετε την καθολική πρόσβαση όλων των Ελλήνων πολιτών στη Διακλαδική Μονάδα Ιατρικώς Υποβοηθούμενης Αναπαραγωγής. Αυτό είναι ένα μέτρο που βοηθάει, στον βαθμό που αναλογεί σε αυτό το Υπουργείο, να υπάρξει κάποια πρόοδος στο θέμα της αντιμετώπισης της πληθυσμιακής συρρίκνωσης της Ελλάδας. Ψηφίζετε το νέο θεσμικό πλαίσιο για την απαλλαγή από τη στράτευση και τη μειωμένη θητεία. Νομίζω προσδίδει στην ανθρώπινη αξιοπρέπεια διότι δέχεται το ποσοστό αναπηρίας 67% ως δεδομένο. Ψηφίζετε τη σύσταση Διακλαδικού Κέντρου Εκπαίδευσης Πολεμικού Τραύματος, που είναι απολύτως απαραίτητο -απολύτως απαραίτητο. Και ψηφίζετε και τη δημιουργία ειδικότητας ΕΠΟΠ Διασώστη Βοηθού Νοσηλευτή και το Σχολείο Εκπαίδευσης ΕΠΟΠ Υγειονομικού.

Νομίζω, κατά συνέπεια, ότι παρά τη γενική αρνητική αναφορά, έχετε βρει και εσείς και το κόμμα σας, όπως και αρκετά άλλα κόμματα στη Βουλή, έναν μεγάλο αριθμό διατάξεων στις οποίες μπορούμε να έχουμε κοινή αντίληψη.

Και πάλι θα επαναλάβω ότι κατά την συζήτηση των φορέων, η αναφορά περιορίστηκε σε είκοσι εκ των ογδόντα άρθρων του νομοσχεδίου, το 75% αυτού του νομοσχεδίου τυγχάνει της γενικής αποδοχής. Και βεβαίως έρχεται να θεραπεύσει μια σειρά από παθογένειες -τις οποίες εξήγησα πριν στους συναδέλφους- που έρχονται από πάρα πολλά χρόνια και μέσα από πάρα πολλές κυβερνήσεις. Δεν αφορούν την Κυβέρνηση μόνο της Νέας Δημοκρατίας. Δεν θα μπω στην άχαρη διαδικασία να αποδίδω ευθύνες σε άλλα κόμματα και σε άλλες κυβερνήσεις, ούτως ή άλλως, τουλάχιστον σε αυτές τις παθογένειες, νομίζω ότι όλοι όσοι έχουν κυβερνήσει έχουν ευθύνη. Κατά συνέπεια, εδώ το ζητούμενο είναι πώς θα τα φτιάξουμε, όχι να δούμε ποιος φταίει για το χθες.

Ευχαριστώ.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Ο κύριος Πρόεδρος έχει τον λόγο για την παρέμβασή του.

Παρακαλώ, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Υπουργέ, προφανέστατα εμείς ψηφίζουμε διότι δεν είμαστε ένα κόμμα μανιχαϊστικό. Σε ό,τι θεωρούμε σωστό, σε ό,τι θεωρούμε ότι οικοδομεί έναν μηχανισμό, μια δομή που διασφαλίζει την άμυνα και την ασφάλεια της χώρας, είμαστε θετικοί, διότι πρέπει να βλέπουμε και το μέλλον των επόμενων γενεών, πάντα με προσοχή στα δημοσιονομικά μας, αλλά και πάντα στραμμένο το βλέμμα στις τεράστιες προκλήσεις που έχει να αντιμετωπίσει η χώρα μας.

Όμως τα δύο ερωτήματα παραμένουν. Για μένα είναι αδιανόητο να έχουμε τέτοιες ακραίες προκλήσεις από τον Ερντογάν, βρισκόμενος στα Κατεχόμενα, και να λέμε ότι «απαντάμε μέσω διπλωματικών κύκλων», στέλνοντας λάθος μήνυμα στους εταίρους μας και υποβαθμίζοντας οι ίδιοι αυτές τις ακραίες προκλήσεις. Αυτό το ερώτημα παραμένει.

Και το δεύτερο που, επίσης, είναι πολύ σημαντικό. Τι πιο απλό και λογικό και κατανοητό από κάθε Έλληνα πολίτη: Η επένδυση αυτή είναι μια μεγάλη επένδυση, που δεν είναι μόνο οικονομικού χαρακτήρα. Είναι γεωπολιτικού και εθνικού χαρακτήρα. Συνδέεται άμεσα με τον σεβασμό στα κυριαρχικά μας δικαιώματα. Δεν πρέπει να γνωρίζουμε το χρονοδιάγραμμα υλοποίησης του έργου; Αυτή η γνώση παράγει και ασφάλεια στον ελληνικό λαό, αλλά στέλνει ένα μήνυμα πάλι και στους εταίρους και πάνω απ’ όλα στους γείτονές μας, ότι εμείς είμαστε έτοιμοι να διαφυλάξουμε τα εθνικά μας συμφέροντα και τα κυριαρχικά μας δικαιώματα και δεν δεχόμαστε καμία παρέμβαση σε αυτά.

Αυτά τα δύο τόσο απλά πράγματα για μένα πρέπει να είναι στοιχεία καθαρών απαντήσεων και όχι υπεκφυγών.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Θα συνεχίσουμε τώρα με δύο Βουλευτές από τον κατάλογο και θα ακολουθήσει έτερος πολιτικός Αρχηγός.

Ο κ. Ακτύπης έχει τώρα τον λόγο από τη Νέα Δημοκρατία.

Παρακαλώ, κύριε συνάδελφε.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριε Υπουργέ, σήμερα καλούμαστε να ψηφίσουμε ένα σημαντικό, ουσιαστικό και αναγκαίο σχέδιο νόμου, ένα σχέδιο που αντανακλά τον πυρήνα της φιλοσοφίας της παράταξής μας, της Νέας Δημοκρατίας, με την εθνική άμυνα. Ποιο είναι αυτό το σχέδιο; Είναι ο υπεύθυνος εκσυγχρονισμός, η στήριξη στον άνθρωπο που υπηρετεί, κοινωνική φροντίδα, θεσμική συνέπεια.

Το παρόν νομοσχέδιο του Υπουργείου Εθνικής Άμυνας έρχεται να ρυθμίσει με τόλμη και προνοητικότητα.

Το παρόν νομοσχέδιο του Υπουργείου Εθνικής Άμυνας έρχεται να ρυθμίσει με τόλμη και προνοητικότητα οργανωτικά και κοινωνικά ζητήματα που επί δεκαετίες παρέμεναν άλυτα, ζητήματα που δεν επιδέχονται άλλες καθυστερήσεις. Γιατί η εθνική ασφάλεια δεν είναι υπόθεση μόνο τεχνική ή επιχειρησιακή. Είναι πρωτίστως ανθρώπινη.

Στηρίζουμε έμπρακτα το υγειονομικό προσωπικό των Ενόπλων Δυνάμεων, ενισχύουμε τη στελέχωση, διευρύνουμε τις δυνατότητες επαγγελματικής ανέλιξης, κατοχυρώνουμε θεσμικά τη συμμετοχή τους σε ερευνητικά και επιστημονικά έργα.

Παράλληλα, δίνονται οικονομικά κίνητρα για άγονες ειδικότητες και θεσμοθετείται η δυνατότητα υπό προϋποθέσεις άσκησης ιδιωτικού έργου, χωρίς να παραβλάπτεται η πρωταρχική στρατιωτική αποστολή των στελεχών.

Διασφαλίζεται, επίσης, η κάλυψη της αστικής ευθύνης μέσω ιδιωτικής ασφάλισης από το ΓΕΕΘΑ, μια αυτονόητη πλην, όμως, καθυστερημένη πρόβλεψη που έρχεται να θωρακίσει τα στελέχη από τον επαγγελματικό και νομικό κίνδυνο.

Αναβαθμίζεται ριζικά το πλαίσιο λειτουργίας των στρατιωτικών υγειονομικών μονάδων με δυνατότητα απασχόλησης εκτός ωραρίου, με νυχτερινή λειτουργία φαρμακείων, με κατ’ οίκον διανομή φαρμάκων υψηλού κόστους και κυρίως με την εισαγωγή του συστήματος κοστολόγησης νοσοκομειακών υπηρεσιών. Το στρατιωτικό νοσοκομείο περνά από μια κλειστή λογική επιβίωσης, σε ένα μοντέλο αυτοτέλειας, διαφάνειας και αποτελεσματικότητας.

Επιπλέον, κυρίες και κύριοι, το νομοσχέδιο εισάγει τολμηρές ρυθμίσεις στο πεδίο της εκπαίδευσης και της επιχειρησιακής ετοιμότητας. Η ίδρυση του Διακλαδικού Κέντρου Εκπαίδευσης Πολεμικού Τραύματος κατά το πρότυπο του ΝΑΤΟ αποτελεί ένα ποιοτικό άλμα. Δεν μιλάμε μόνο για ένα κτίριο ή ένα οργανόγραμμα, αλλά για έναν κόμβο εξειδίκευσης που θα αναβαθμίσει ουσιαστικά την ανταπόκριση σε συνθήκες κρίσης και μάχης.

Θεσμοθετείται, επίσης, η ειδικότητα του Διασώστη Επαγγελματία Οπλίτη με στόχο την κάλυψη σύγχρονων επιχειρησιακών αναγκών.

Βεβαίως, η κοινωνική διάσταση του νομοσχεδίου είναι καθοριστική. Δεν είναι μόνο μεταρρυθμιστική. Είναι βαθύτατα ανθρώπινη. Προβλέπεται η ελεύθερη επιλογή ιατρού για υποβοηθούμενη αναπαραγωγή με πλήρη κάλυψη του φαρμακευτικού κόστους και μείωση συμμετοχής για ιδιωτικές ιατρικές πράξεις.

Ιδρύονται στέγες υποστηριζόμενης διαβίωσης, Κέντρα Ειδικής Φροντίδας Παιδιών και Μονάδες Φροντίδας Ηλικιωμένων, ως απάντηση στις πραγματικές ανάγκες των οικογενειών των στελεχών.

Στα στρατολογικά θέματα προβλέπεται απαλλαγή από στράτευση για άτομα με βαριές αναπηρίες και φροντιστές, καθώς και απλοποίηση των διαδικασιών για μειωμένη θητεία. Επιτέλους ο στρατός αντιμετωπίζει τα κοινωνικά ζητήματα με ρεαλισμό, δικαιοσύνη και ανθρωπιά.

Κι επειδή εθνική άμυνα σημαίνει και συλλογική μνήμη, το σχέδιο νόμου προβλέπει αναβάθμιση του Πολεμικού Μουσείου με σύγχρονες λειτουργίες, έκδοση έντυπου και ψηφιακού υλικού, αξιοποίηση πόρων και ενίσχυση του επιστημονικού δυναμικού. Γιατί η ιστορία μας αξίζει τον σεβασμό και την προβολή της.

Κυρίες και κύριοι συνάδελφοι, μέσα από αυτό το νομοσχέδιο γίνεται σαφές πως η Νέα Δημοκρατία δεν κυβερνά με λόγια. Κυβερνά με έργα. Δεν αρκείται στη διαχείριση. Προχωρά σε ουσιαστική μεταρρύθμιση. Αυτή είναι η διαφορά μας με όσους επιχειρούν σήμερα από τα έδρανα της Αντιπολίτευσης να ασκήσουν κριτική.

Άκουσα και σήμερα στην Ολομέλεια και στις επιτροπές την κριτική από την Αξιωματική Αντιπολίτευση, «νομοσχέδιο τεχνοκρατικό», «μεταρρυθμίσεις χωρίς κοινωνικό πρόσημο», «διευκολύνσεις για τους λίγους». Λυπάμαι, αλλά η πραγματικότητα σας διαψεύδει. Το νομοσχέδιο αυτό είναι κοινωνικό γιατί φροντίζει το στρατιωτικό και την οικογένειά του. Είναι μεταρρυθμιστικό γιατί αποκαθιστά λειτουργικές ανισότητες δεκαετιών. Και είναι εθνικό γιατί υπηρετεί την αμυντική ικανότητα της χώρας, όχι μικροπολιτικά ακροατήρια.

Η πρώην αξιωματική αντιπολίτευση, που κυβέρνησε τέσσερα χρόνια χωρίς να κάνει τίποτα απ’ όλα αυτά, έρχεται τώρα να μιλήσει για προνόμια και εξυπηρετήσεις. Όμως, δεν πρόκειται για προνόμια, πρόκειται για δικαιοσύνη. Δεν πρόκειται για παραχωρήσεις, πρόκειται για αποκατάσταση. Όσο για την κριτική περί ιδιωτικοποίησης, όταν δίνουμε τη δυνατότητα περιορισμένης ιδιωτικής απασχόλησης σε ιατρικό προσωπικό, ας είμαστε ειλικρινείς. Είναι το ελάχιστο που μπορούμε να κάνουμε για να κρατήσουμε στην υπηρεσία αξιόλογα στελέχη που διαφορετικά θα φύγουν. Δεν είναι εμπορευματοποίηση. Είναι πολιτική ευθύνης.

Και ναι, κυρίες και κύριοι συνάδελφοι, αυτή η Κυβέρνηση επιλέγει να επιβραβεύει την αριστεία, την προσφορά, τη συνέπεια. Γιατί αυτοί οι άνθρωποι είναι που κρατούν ζωντανή την εθνική άμυνα. Δεν μπορούμε να τους ζητάμε να τα δίνουν όλα και να τους γυρνάμε την πλάτη όταν έρθει η ώρα να τους στηρίξουμε.

Κλείνοντας, θέλω να επισημάνω το εξής: Το παρόν νομοσχέδιο δεν είναι μεμονωμένη παρέμβαση. Εντάσσεται σε μια συνεκτική, μακρόπνοη στρατηγική. Η Νέα Δημοκρατία, με ευθύνη και σχέδιο, θωρακίζει την εθνική άμυνα, εξυγιαίνει θεσμούς, στηρίζει τους ανθρώπους της πρώτης γραμμής. Για εμάς, η άμυνα δεν είναι μόνο αριθμοί και εξοπλισμοί. Είναι και άνθρωποι, είναι αξίες, είναι το αίσθημα ασφάλειας που οφείλουμε να παρέχουμε σε κάθε Ελληνίδα και σε κάθε Έλληνα.

Στηρίζουμε το νομοσχέδιο και καλούμε όλες τις πολιτικές δυνάμεις του Κοινοβουλίου να πράξουν το ίδιο. Όχι γιατί είναι κυβερνητική πρόταση, αλλά γιατί είναι δίκαιη, απαραίτητη και σύγχρονη, για τις Ένοπλες Δυνάμεις μας, για τον άνθρωπο που βρίσκεται πίσω από τη στολή, για την Ελλάδα που αξίζει να προχωρήσει μπροστά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, για τη συνέπεια στον χρόνο.

Τον λόγο τώρα έχει ο Ανεξάρτητος Βουλευτής ο κ. Αποστολάκης. Παρακαλώ, κύριε συνάδελφε.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, η παρούσα συζήτηση διεξάγεται σε μια περίοδο που χαρακτηρίζεται από αυξημένη γεωπολιτική ρευστότητα, γι’ αυτό κρίνω σκόπιμο να αναφερθώ και στην κατάσταση απλά για να υπενθυμίσω σε όλους μας ποια είναι τα σοβαρά γεγονότα που συμβαίνουν γύρω μας αυτήν τη στιγμή.

Θα ξεκινήσω με το γεγονός ότι συνεχίζεται ο πόλεμος στη Γάζα. Αυξάνεται ο αριθμός των νεκρών και δυστυχώς, σήμερα διαβάσαμε στον Τύπο ότι έγινε και μία επίθεση σε έναν καταυλισμό στο Ισραήλ, στα Κατεχόμενα, καταστροφή ενός οικισμού Αράβων.

Το δεύτερο είναι ότι υπάρχει ένας κίνδυνος αποχώρησης των Ηνωμένων Πολιτειών από τις διαπραγματεύσεις και από την παρέμβαση που γίνεται για τον σταματημό του πολέμου στην Ουκρανία. Ελπίζουμε ότι θα μείνει μόνο στις ανακοινώσεις και τελικά θα επιτευχθεί η ειρήνη.

Η ανησυχία που αναδύεται και που έχει αρχίσει να παίρνει σάρκα και οστά είναι η εμπλοκή μεταξύ Ινδίας και Πακιστάν. Υπάρχουν ψύχραιμες φωνές οι οποίες προσπαθούν να συγκρατήσουν την κατάσταση. Δεν ξέρουμε πού θα καταλήξει.

Το γεγονός ότι έγινε ένας βομβαρδισμός πλοίου με ανθρωπιστική βοήθεια στα διεθνή ύδατα πρέπει κι αυτό να μας προβληματίσει.

Θα έρθουμε τώρα στην υπόθεση του Rearming Europe. H Λευκή Βίβλος για την άμυνα, το Readiness 2030 και η ρήτρα διαφυγής συγκροτούν ένα συνολικό ευρωπαϊκό σχεδιασμό με στρατηγική προοπτική. Η ρήτρα διαφυγής ως υφιστάμενο εργαλείο της Ένωσης τίθεται πλέον στο επίκεντρο, με στόχο να αξιοποιηθεί για συγκεκριμένες δημοσιονομικές ανάγκες στον τομέα της άμυνας, κάτι που έχει τη σημασία του τόσο σε επίπεδο πολιτικό όσο και σε λειτουργικό ουσιαστικά. Πράγματι, οι πρωτοβουλίες αυτές μπορούν να ενισχύσουν την στρατηγική ετοιμότητα της Ευρώπης. Προϋπόθεση, όμως, είναι ότι θα στηρίζονται σε όρους ουσιαστικής συνεργασίας και συμμετοχικότητας.

Θα έπρεπε να είναι σαφές πως ενισχύεται η αρχή της συμπαραγωγής και η ενεργή συμμετοχή της εγχώριας αμυντικής βιομηχανίας. Όχι απλώς για την κάλυψη αναγκών, αλλά γιατί η ενσωμάτωση εθνικής εμπειρίας και τεχνικής γνώσης είναι κρίσιμη για τη διαμόρφωση αξιόπιστων και λειτουργικών συστημάτων.

Κύριε Υπουργέ, ξανάρχομαι σε μια παρατήρηση που έχω κάνει κι έχω ζητήσει να δούμε μία νομοθετική ρύθμιση η οποία θα υποβάλει τη συμμετοχή της εγχώριας αμυντικής βιομηχανίας στα προγράμματα, τα μελλοντικά και ενδεχομένως και σε αυτά που γίνονται αυτήν τη στιγμή, έτσι ώστε να είναι κριτήριο σοβαρό για το αν θα υλοποιηθεί ένα πρόγραμμα προς τη μία κατεύθυνση ή την άλλη. Συνεπώς, η στρατηγική κατεύθυνση για μια ισχυρή ευρωπαϊκή άμυνα πρέπει να προχωρήσει με συνέπεια, να ενισχύει τη συνεργασία και να μην παρακάμπτει τις ιδιαιτερότητες της περιφέρειας και να αξιοποιεί τη συνεισφορά όλων των μελών, χωρίς αποκλεισμούς.

Σε αυτό το πλαίσιο είναι σαφές ότι η Τουρκία επιδιώκει να ενισχύσει τη συμμετοχή της σε ευρωπαϊκά αμυντικά σχήματα. Κύριοι, ας κάνουμε ένα ξεκαθάρισμα. Η Τουρκία είναι, ήδη, μέσα σε αυτά τα προγράμματα. Έχετε δει, έχουμε διαβάσει ότι έχει κάνει, ήδη, συνεργασίες με την Ιταλία, με τη Γαλλία, με τη Γερμανία. Υπάρχουν εταιρείες οι οποίες είναι κοινές. Επομένως, είναι πάρα πολύ απλό, όποιο πρόγραμμα παίρνουν αυτά τα κράτη, να υπάρχει ένα κομμάτι το οποίο θα παράγεται στην Τουρκία.

Η Ελλάδα, σταθερή στις αρχές του Διεθνούς Δικαίου και με αποδεδειγμένη συνεισφορά σε αποστολές και συνεργασίες, δικαιούται και οφείλει να έχει ενεργό ρόλο σε αυτόν τον νέο σχεδιασμό.

Ως προς το νομοσχέδιο που συζητούμε σήμερα, αυτό αφορά ένα κρίσιμο πεδίο που δεν είναι άλλο από τη λειτουργία του υγειονομικού συστήματος των Ενόπλων Δυνάμεων. Κατά τη συζήτηση στην επιτροπή που τοποθετήθηκα εκτενώς ακούστηκαν πολλές παρεμβάσεις εκπροσώπων, ενώσεων και φορέων. Οι περισσότερες ήταν τεκμηριωμένες και το κυριότερο αποτύπωναν την εμπειρία όσων υπηρετούν και γνωρίζουν από μέσα τη λειτουργία και τις ανάγκες του στρατεύματος. Είναι σημαντικό αυτές οι απόψεις να ληφθούν υπ’ όψιν στην τελική διαμόρφωση των ρυθμίσεων.

Όλοι συμφωνούμε ότι το σημαντικότερο κομμάτι των Ενόπλων Δυνάμεων είναι το προσωπικό. Όλοι συμφωνούμε ότι το προσωπικό πρέπει να υποστηριχθεί. Καλό θα είναι η συμφωνία αυτή να αξιοποιηθεί και να προχωρήσουμε λίγο παραπέρα. Ξέρω, κύριε Υπουργέ, ότι έχετε την ευαισθησία που έχετε δείξει και αυτό το νομοσχέδιο είναι σε αυτήν την κατεύθυνση. Δεν λύνει όλα τα προβλήματα. Σε μερικά από τα θέματα τα οποία εξετάζει και νομοθετεί δεν είμαι και τελείως σύμφωνος. Ωστόσο θεωρώ ότι είναι σε θετική κατεύθυνση.

Για παράδειγμα, βλέπουμε ότι η δημιουργία του Κέντρου Εκπαίδευσης Πολεμικού Τραύματος είναι μια πολύ θετική κίνηση. Η θεσμοθέτηση της ειδικότητας του διασώστη, η μέριμνα για στελέχη με αναπηρία, η πρόβλεψη για υποστηριζόμενες δομές διαβίωσης και φροντίδας ηλικιωμένων είναι παρεμβάσεις που καλύπτουν ουσιαστικές ανάγκες. Την ίδια στιγμή οφείλουμε να σταθούμε σε ορισμένες ρυθμίσεις που δημιουργούν προβληματισμό. Η πρόβλεψη για οικονομική συμμετοχή του προσωπικού στο κόστος ιατρικών υπηρεσιών μέσω ιδιωτικών παροχών με ποσοστό 15% εισάγει ένα διαφορετικό μοντέλο που απομακρύνεται από την αρχή της πλήρους και δωρεάν κάλυψης.

Κύριε Υπουργέ, τα στρατιωτικά νοσοκομεία πρέπει να παρέχουν υπηρεσίες υγείας χωρίς κόστος στο προσωπικό. Είναι κάτι το οποίο θεωρώ ότι η πολιτεία το έχει σαν υποχρέωση και ελπίζω κάποια ώρα να το καταφέρουμε στο 100%.

Η πρόβλεψη για οικονομική αυτοτέλεια των στρατιωτικών νοσοκομείων χωρίς ρητή θεσμική διασφάλιση του δημοσίου χαρακτήρα τους ενδέχεται να δημιουργήσει δυσανάλογες πιέσεις στο σύστημα. Τα στρατιωτικά νοσοκομεία δεν είναι νομικά πρόσωπα. Είναι στρατιωτικές μονάδες και έτσι πρέπει να παραμείνουν. Η απογευματινή λειτουργία χωρίς ενίσχυση του ανθρώπινου δυναμικού εγκυμονεί κινδύνους υπεραπασχόλησης στο υπάρχον προσωπικό. Η, δε, διάθεση υγειονομικού προσωπικού στο ΕΣΥ χωρίς παράλληλη ενίσχυση των υγειονομικών μονάδων εντείνει ακόμα περισσότερο την υποστελέχωση και συντελεί στην περαιτέρω αποδυνάμωση των στρατιωτικών νοσοκομείων. Συνολικά διαμορφώνεται μια εικόνα που χρειάζεται προσεκτική επανεξέταση, ώστε οι θετικές προβλέψεις να μην υπονομευθούν από εφαρμογές που μπορεί να δημιουργήσουν ανισότητες και εμπόδια.

Κυρίες και κύριοι συνάδελφοι, το προσωπικό αποτελεί το έμψυχο δυναμικό, τη ραχοκοκαλιά της εθνικής άμυνας. Είναι άνθρωποι που στηρίζουν τη λειτουργία του συστήματος καθημερινά, σιωπηλά και σταθερά. Για τα στελέχη, όπου και αν αυτά υπηρετούν, τα προβλήματα είναι διαχρονικά. Παρά το ότι αναδεικνύονται κατά καιρούς, παραμένουν σε μεγάλο βαθμό άλυτα. Η πολιτεία οφείλει να τους αντιμετωπίζει με συνέπεια, σεβασμό και πλήρη φροντίδα, θεσμικά και πρακτικά.

Κύριε Υπουργέ, πριν κλείσω θα ήθελα να κάνω μια διευκρίνιση στα νούμερα που αναφέρατε προηγουμένως για τους στρατευσίμους ΕΠΟΠ για τους υπαξιωματικούς. Ξέρετε πολύ καλά ότι ο θεσμός των ΕΠΟΠ εισήχθη μετά τη διαπίστωση ότι το πρόβλημα που έχουμε με την υπογεννητικότητά μας αναγκάζει να προσλάβουμε στρατιώτες. Αυτά, όμως, είχαν σχεδιαστεί να λειτουργούν με μια ροή τέτοια ούτως ώστε να μένουν στο διάστημα που έπρεπε και να εισάγονται στο σύστημα ένας ανάλογος αριθμός με αυτόν που αποστρατεύεται. Η οικονομική στενότητα κατ’ αρχάς και ενδεχομένως η καθυστέρηση του να προσλάβουμε τους ΕΠΟΠ, δημιούργησε αυτήν την υπόθεση με πάρα πολλούς υπαξιωματικούς. Αναγκαστήκαμε και συσσωρεύσαμε προσωπικό στις μεγάλες βαθμίδες των βαθμών με αποτέλεσμα τα χαμηλά στελέχη να μην υπάρχουν και να μην καλύπτουν τις απαιτήσεις.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Ξέρω πόσο έχουμε καθυστερήσει τη διαδικασία, απλώς να διευκρινίσω το εξής. Το λέω γιατί του κ. Αποστολάκη -λόγω του παρελθόντος του- οι τοποθετήσεις του έχουν μια βαρύνουσα σημασία.

Η συμμετοχή 15% δεν θεσμοθετείται τώρα από εμάς. Αυτό υπήρχε διαχρονικά, όπου υπήρχε. Αυτό που συμβαίνει με αυτό το νομοσχέδιο είναι ότι στο 25% που υπήρχε στις οδοντοπροσθετικές πάμε στο 15%. Δεν θεσμοθετούμε -θέλω να ξεκαθαριστεί αυτό- κάποιο βάρος εμείς με το σημερινό νομοσχέδιο εις βάρος των στελεχών των Ενόπλων Δυνάμεων. Μειώνουμε, δεν αυξάνουμε.

Όσο για τους ΕΠΟΠ θα κάνουμε μια ειδική συζήτηση. Η πραγματικότητα είναι ότι υπάρχει μια αλλοίωση, πλήρης -την ξέρουμε όλοι, γι’ αυτό σας λέω τους αριθμούς- η οποία μας υποχρεώνει στην αλλαγή των χρόνων υπηρεσίας. Πράγματι η λογική ήταν ότι μετά από επτά χρόνια οι ΕΠΟΠ θα έφευγαν ή εν πάση περιπτώσει θα έμεναν άλλα επτά και θα έφευγαν μετά. Αλλά δεν νομίζω ότι κανείς θα εισηγηθεί αυτήν τη στιγμή να φύγουν κάτω την αρχική πρόβλεψη. Άρα κάπως πρέπει να αντιμετωπιστεί.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Τον λόγο τώρα έχει ο Πρόεδρος της Κοινοβουλευτικής Ομάδας της Νίκης, ο κ. Νατσιός.

Παρακαλώ, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, Χριστός Ανέστη. Αυτές τις ημέρες συμβαίνει κάτι εκπληκτικό. Η Κυβέρνηση επιχειρεί να μετατρέψει το κομματικό της άγχος και την παραμονή στην εξουσία σε αγωνία όλων των Ελλήνων. Γι’ αυτό και καθημερινώς οι τηλεοράσεις, ο τύπος και τα ραδιόφωνα κατακλύζονται από δημοσκοπήσεις που επιχειρούν να μας πείσουν ότι η Νέα Δημοκρατία ξεκόλλησε από τον δημοσκοπικό της βούρκο, ότι τάχα επανακάμπτει, ότι ατενίζει το μέλλον με αισιοδοξία γιατί δήθεν τα κόμματα στα δεξιά της υποχωρούν. Αλλά οι αριθμοί ό,τι κι αν κάνουν, στην ουσία τους δεν αλλάζουν.

Ο «κανένας» είναι ο καταλληλότερος για πρωθυπουργός, ενώ το κόμμα σας βολοδέρνει στο 24% περίπου στην πρόθεση ψήφου, παρά τις παροχές. Διότι όπως είχε πει κάποτε και ο ιδρυτής σας, ο Κωνσταντίνος Καραμανλής, «δεν μπορείς να εξαγοράσεις τον ελληνικό λαό με τις οικονομίες του». Η Νέα Δημοκρατία, όπως είπε και ο διαγραφείς ο κ. Αντώνης Σαμαράς, -χρησιμοποιώ δικούς σας-, σύμφωνα με μια κυριακάτικη εφημερίδα, είναι σήμερα -είπε τη φράση- «ένα σάπιο μήλο». Ένα σάπιο φρούτο, λοιπόν, το οποίο αργά ή γρήγορα θα πέσει, καθώς το δέντρο δεν αντέχει τις αμαρτίες της.

Μη νομίζετε, όμως, ότι δεν βλέπουμε τι πάτε να κάνετε μέσα στην απελπισία σας. Τις βλέπουμε τις συναλλαγές σας με τα κόμματα που βρίσκονται στα δεξιά για να αναπληρώσετε τις απώλειες σας. Δεν είναι αθώα, όταν αρνούνται να συναινέσουν για να συζητηθεί στην Ολομέλεια του Ευρωπαϊκού Κοινοβουλίου το έγκλημα των Τεμπών. Πλάτη σας κάνουν, πλάτη σας βάζουν με τη δικαιολογία ότι επειδή δεν είναι ο Τζιτζικώστας παρών, πώς να πούμε «ναι».

Ξέρουμε, κύριοι της Κυβέρνησης, ότι τα λέτε καλά στο παρασκήνιο βέβαια, στα σκοτάδια, στο ημίφως, για να βρείτε τη λύση στα προβλήματά σας. Γι’ αυτό και κάποιοι, μολονότι κάνουν -υποτίθεται βέβαια- αντιπολίτευση, ξεχνούν στα μεγάλα και στα κρίσιμα να αναφέρουν το όνομα «Μητσοτάκης». Σας παροτρύνουμε να συνεχίσετε αυτήν την τακτική συναλλαγής, γιατί αργά ή γρήγορα θα σας πάρει είδηση ο ελληνικός λαός, αν δεν σας έχει ήδη πάρει είδηση.

Η Νίκη έχει, ήδη, λάβει τα μέτρα της. Όπως δήλωσε και ο Νίκος Πλακιάς αναφερόμενος στη Νίκη, είμαστε οι μόνοι -εμείς στη Νίκη- που μαχόμαστε για την αλήθεια και το δίκαιο χωρίς να ζητάμε τίποτε, χωρίς κανένα αντάλλαγμα.

Από την αρχή είπαμε ότι συμπαραστεκόμαστε και αφουγκραζόμαστε τους συγγενείς των θυμάτων στα Τέμπη. Και στο τέλος, βέβαια, αυτή η ακεραιότητα και η πορεία, την οποία ακολουθούμε στο θέμα του εγκλήματος των Τεμπών, θα δικαιωθεί πανηγυρικώς από τον ελληνικό λαό. Έχει ο Θεός, όπως λέει ο ίδιος ο λαός. Για εμάς που πιστεύουμε βαθιά στον Θεό και στην πρόνοιά του, πιστεύουμε πως έχει για όλο τον κόσμο. Για τους θεομπαίχτες όμως, όπως εσείς και οι αφανείς εταίροι σας στο παρασκήνιο που προκαλείτε ξανά με την εθνική πινακοθήκη, ο χρόνος θα δείξει.

Σας έχω ξαναπεί –δεν αναφέρομαι σε όλους και καταλαβαίνετε ποιους ή ποιον υπονοώ- ότι δεν είστε μόνο άθεοι, αλλά είστε κάτι χειρότερο, είστε αθεόφοβοι. Μην ξανακάνετε λάθος, όμως. Η βαθιά περιφρόνηση που δείχνετε σε εκατομμύρια χριστιανούς ορθόδοξους, με την προκλητική επανέκθεση των βέβηλων εικόνων χθες βράδυ, θα πληρωθεί με το ίδιο αντίτιμο για τον ψευτογάμο των ομοφυλοφίλων. Όσα σας πλήρωσαν οι Έλληνες για τον ψευτογάμο στις κάλπες, με άλλα τόσα θα σας πληρώσουν στις κάλπες για τις μουτζούρες σας, για την υποτιθέμενη πολιτική ευλογία που δίνετε σε κάθε πικραμένο «καλλιτέχνη», καλύτερα κακοτέχνη, ο οποίος όταν δεν έχει μέσα του να πει τίποτε και είναι κενός, άδειο βαρέλι, «κούφιο καρύδι» όπως θα έλεγε και ο Μακρυγιάννης, βάφει την ελληνική σημαία, μουντζουρώνει τις εικόνες, ιεροσυλεί πάνω στον τίμιο σταυρό. Αλλά αυτά δεν θα τα βρείτε ποτέ στις δημοσκοπήσεις, όπως δεν τα βρήκατε όταν ψηφίζατε και τον δήθεν γάμο και πέσατε από τα σύννεφα. Η προσγείωσή σας θα είναι ανώμαλη.

Έρχομαι τώρα στα εθνικά θέματα τροχαδόν. Χθες ο Πρόεδρος της Τουρκίας, ο Ερντογάν μιλούσε στο τηλέφωνο επί μιάμιση –παρακαλώ- ώρα με τον Πρόεδρο Τραμπ. Ο κ. Μητσοτάκης «δώδεκα κι ούτε ένα τηλεφώνημα», που λέει και το γνωστό ασμάτιο. Και δεν χτυπάει το τηλέφωνο. Πάμε στον πέμπτο μήνα της προεδρίας του Τραμπ και ο Πρωθυπουργός της Ελλάδας δεν έχει καταφέρει ακόμη να μιλήσει με τον νέο Πρόεδρο της Αμερικής. Η Ελλάδα που παραδοσιακά ήταν στις προτεραιότητες συνομιλιών σε κάθε νέο Πρόεδρο της μεγάλης αυτής χώρας. Ενώ και ο Καγκελάριος, στον οποίο ποντάρισε και φωτογραφήθηκε προχθές στην Ισπανία, σιγά-σιγά αποδεικνύεται και αυτός κουτσό άλογο. Προφανώς είναι και αυτός καγκελάριος με ημερομηνία λήξεως. Ο, δε, κολλητός φίλος του κ. Μητσοτάκη, ο Μακρόν σκέφτεται να προκηρύξει πρόωρες βουλευτικές εκλογές το καλοκαίρι. Η απομόνωσή μας, παρά τις γονυκλισίες είναι πρωτοφανής. Μέχρι και ο Βενιζέλος δήλωσε χθες στη Θεσσαλονίκη ότι η πόντιση του καλωδίου είναι σε αναστολή, ενώ η Κύπρος και το Ισραήλ έκαναν συμφωνία, όπως διαβάζουμε, και μας πετούν εκτός. Με τους μόνους που μιλάμε κάθε μέρα, βεβαίως -τι περίεργο-, είναι οι Τούρκοι. Σε ανοιχτή γραμμή, παροιμιώδης η φιλία μας. Κοσμοξάκουστη. Τέτοια, που κάθε μέρα η φιλία αναγκάζει τους Τούρκους να αυξάνουν τις απαιτήσεις και προκλήσεις τους και ο κ. Γεραπετρίτης με σύνδρομο Στοκχόλμης, να επαινεί τα βαμπίρ της ιστορίας, τους γενοκτόνους μας, τους Τούρκους.

Το περασμένο Σάββατο πραγματοποιήθηκε επίσκεψη του Ερντογάν στα κατεχόμενα της Κύπρου για να εγκαινιάσει ένα νέο προεδρικό μέγαρο και για να εδραιώσει τρόπον τινά την υπόσταση του ψευδοκράτους. Εκεί διακήρυξε ο Ερντογάν αν υπάρξει νέα διαπραγματευτική διαδικασία στο κυπριακό, αυτή δεν θα είναι πλέον μεταξύ των δύο κοινοτήτων, αλλά μεταξύ δύο κρατών με κυριαρχική ισότητα. Ο, δε, κατοχικός ηγέτης Τατάρ δήλωσε ενώπιον του αφεντικού του, του Ερντογάν, ότι το τεφτέρι της ομοσπονδίας έκλεισε. Ούτε λόγος ούτε, καν, ψίθυρος βέβαια. Πώς αντέδρασε η ελληνική διπλωματία σε όλα αυτά; Την προηγούμενη ημέρα, Παρασκευή 2 Μαΐου 2025, ο κ. Γεραπετρίτης παρακάθισε σε άτυπο δείπνο με τον Τούρκο ομόλογό του, Χακάν Φιντάν, στην Κωνσταντινούπολη και ήπιε βέβαια το αμίλητο νερό. Ο κ. Γεραπετρίτης κάνει τη δίαιτα που δεν παχαίνει συνεχώς όταν είναι να απευθυνθεί στους Τούρκους. Καταπίνει τα λόγια του. Αυτό δεν παχαίνει. Καμιά δήλωση καταδίκης, μόνο ψελλίσματα. Κάποιες διπλωματικές διαρροές, στις οποίες δεν γινόταν καμία αναφορά στον Τούρκο Πρόεδρο και την επίσκεψή του στο ψευδοκράτος.

Εσείς, κύριε Υπουργέ, που διετελέσατε και Υπουργός Εξωτερικών, δεν σας εκνευρίζει αυτή η κατευναστική στάση του Υπουργού των Εξωτερικών; Είμαι σίγουρος ότι μέσα σας εκνευρίζεστε και έχω πει επανειλημμένως σε αυτήν την Αίθουσα, ενθυμούμενος κάτι που είχα διαβάσει από μία φράση που ανέφερε ο αείμνηστος μακαρίτης πια, Πρεσβευτής της Ελλάδος στην Άγκυρα το 1965, ο Βύρων Θεοδωρόπουλος, όταν πήγε νέος Πρέσβης, τον πλησίασε ένας παλαίμαχος Σουηδός και του είπε κατά λέξη: «Άκου παιδί μου, στη συναναστροφή σου με τους Τούρκους δεν πρέπει να ξεχνάς τρία πράγματα: Πρώτον, λένε συνεχώς ψέματα, δεύτερον, δεν παραχωρούν τίποτε και τρίτον, τα θέλουν όλα δικά τους».

Αυτό είναι το επίσημο δόγμα της Τουρκίας σε σχέση με την πατρίδα μας.

Δύο λόγια μόνο για το επίμαχο, το σημερινό νομοσχέδιο, το οποίο καταθέτετε. Μια γενική παρατήρηση σε όλο το νομοσχέδιο είναι πως είναι εμφανής η προσπάθεια ιδιωτικοποίησης των νοσοκομείων με διατάξεις που αμέσως ή εμμέσως βάζουν ιδιώτες μέσα στα στρατιωτικά νοσοκομεία.

Στο άρθρο 6 που αφορά την εξασφάλιση της οικονομικής αυτοτέλειας των στρατιωτικών νοσοκομείων αναφέρεται ότι αυτή θα προέρχεται και από τις απαιτήσεις έναντι του Εθνικού Οργανισμού Παροχής Υπηρεσιών Υγείας, του ΕΟΠΥΥ δηλαδή. Λέτε, όμως, ψέματα. Όπως μας ενημερώσατε στην με υπ’ αριθ. 2904/27-1-25 ερώτησή μας για τα χρέη φορέων του δημοσίου προς τα στρατιωτικά νοσοκομεία, την 31η Δεκεμβρίου του 2024 αυτά ανέρχονταν σε 168,9 εκατομμύρια ευρώ, κυρίως χρέη του ΕΟΠΥΥ. Από αυτά δώσατε μόνο τα 41,5 εκατομμύρια στα στρατιωτικά νοσοκομεία και για τα υπόλοιπα θα εφαρμόσετε την κυκλική πορεία, δηλαδή τα οφειλόμενα ποσά θα πηγαίνουν στον δημόσιο προϋπολογισμό και από εκεί θα εγγράφονται στους προϋπολογισμούς των στρατιωτικών νοσοκομείων για να καλύψουν τις ανάγκες τους. Πότε θα γίνεται αυτό; Δεν καθορίζεται.

Και, βέβαια, θέλω να αναφερθώ και στο άρθρο που μας ενδιαφέρει, σχετικά με το θέμα των ταυτοτήτων, που για μας στη Νίκη είναι πολύ σημαντικό. Μέχρι τώρα, κυρίες και κύριοι συνάδελφοι, τα στελέχη των Ενόπλων Δυνάμεων και των Σωμάτων Ασφαλείας είχαν τις δικές τους υπηρεσιακές ταυτότητες, με τις οποίες πραγματοποιούσαν όλες τις συναλλαγές στο δημόσιο και αποτελούσαν το βασικό μέσο ταυτοποίησης στις διάφορες αρχές. Και ήταν και ένας τίτλος τιμής να συναλλάσσεσαι με το δημόσιο και να παρουσιάζεις μια ταυτότητα αστυνομικού ή στρατιωτικού. Με το άρθρο, λοιπόν, 74 του νομοσχεδίου αυτό αλλάζει. Πλέον όλα τα στελέχη των Ενόπλων Δυνάμεων και των Σωμάτων Ασφαλείας θα πρέπει να εφοδιαστούν με νέες πολιτικές αστυνομικές ταυτότητες, οι οποίες θα φέρουν βέβαια και τον προσωπικό αριθμό, όπως αυτός ψηφίστηκε πρόσφατα στις 26 Μαρτίου, πονηρά βέβαια με νυχτερινή τροπολογία και σε άσχετο νομοσχέδιο.

Να θυμίσω ότι ο κ. Γεωργιάδης και ο Υπουργός Ψηφιακής Διακυβέρνησης, κ. Παπαγεωργίου στις 10 Μαρτίου του 2025 παρουσίασε τον Εθνικό Ηλεκτρονικό Φάκελο Υγείας και, ήδη, για τον καθένα μας υπάρχει ηλεκτρονικό προσωπικό αρχείο με τις ιατρικές πράξεις, θεραπείες, συνταγογραφήσεις κ.λπ., δηλαδή πολύ ευαίσθητα προσωπικά μας δεδομένα. Όλα αυτά και πολλά άλλα σχεδιάζεται να συνδεθούν με τον προσωπικό αριθμό.

Εμείς, ως Νίκη, καταθέσαμε πρόταση νόμου για την προαιρετικότητά του προσωπικού αριθμού και καλέσαμε και όλα τα κόμματα της Αντιπολίτευσης να συνεργαστούμε για το πολύ κρίσιμο και κομβικό αυτό θέμα, ένα θέμα που έχει σχέση με την προσπάθεια ενοποίησης σε μια τεράστια ψηφιακή δεξαμενή όλων των διάσπαρτων προσωπικών δεδομένων του κάθε πολίτη, να δημιουργηθεί έτσι το τελειότερο μαζικό φακέλωμα και να μπορούν κατά περίπτωση να παρακολουθούνται, να ελέγχονται ή ακόμα και να εκβιάζονται και να καταδικάζονται σε κοινωνικό αποκλεισμό πολίτες μη αρεστοί, βέβαια, στην εκάστοτε εξουσία.

Η ταυτότητα πρέπει να παραμείνει μέσο ταυτοποίησης -οι λέξεις είναι συνώνυμες, ομώνυμες θα έλεγα- και όχι μέσο άσκησης δικαιωμάτων. Δεν αποδεχόμαστε την υποχρεωτικότητα του προσωπικού αριθμού επειδή παραβιάζει την ιδιωτική ζωή και μετατρέπει τον άνθρωπο σε έναν αριθμό.

Στην όλη μεθόδευση, βέβαια, υπάρχει και το εξής πονήρεμα: Στην πρώτη φάση και μέχρι τις 3-8-2026 θα υποχρεωθεί να παραλάβει τις νέες ταυτότητες το προσωπικό των Ενόπλων Δυνάμεων, του Πυροσβεστικού Σώματος και του Λιμενικού και μέχρι τις 3-8-2031 οι αστυνομικοί. Γιατί υπάρχει αυτή η εκ του πονηρού διαφοροποίηση; Γιατί σε δύο φάσεις γίνεται; Μήπως δεν θέλετε να ανοίξετε αρχικά μέτωπο με τους αστυνομικούς, αφού αυτοί θα είναι που θα κληθούν να επιβάλουν τον νόμο για την παραλαβή των ταυτοτήτων από τους υπόλοιπους πολίτες; Και τι θα γίνει αν υπάρξουν στρατιωτικοί που θα αρνηθούν να παραλάβουν τις νέες ταυτότητες με τον προσωπικό αριθμό; Θα τους διώξετε; Θα κάνετε ξανά αυτά που κάνατε επί COVID όχι μόνο στο υγειονομικό προσωπικό, αλλά ακόμα και στο διοικητικό και τεχνικό προσωπικό, που υπηρετούσε σε στρατιωτικά νοσοκομεία και δεν ήταν εμβολιασμένο; Μήπως αυτοί που δεν θα δεχτούν τις νέες ταυτότητες θα αποτελούν καρκινώματα, όπως οι συνταγματάρχες που τους διώξατε μαζικά σε μία νύχτα; Και νομίζω ο χαρακτηρισμός είναι δικός σας. Μήπως και με αυτό τον τρόπο θέλετε να εξοικονομήσετε χρήματα για να πουλήσετε «δήθεν» νέες αυξήσεις με αποτάξεις στρατιωτικών που θα πειθαρχήσουν στη νέα οδηγία της Κυβέρνησης ότι θα αυξηθούν οι μισθοί;

Σήμερα, κύριε Υπουργέ, εν μέσω γεωπολιτικών αλλαγών και πολύπλευρων εθνικών απειλών ανοίγετε έναν, θα έλεγα, επικίνδυνο κύκλο διχασμού στις τάξεις των Ενόπλων Δυνάμεων με το θέμα των ταυτοτήτων και πρέπει να προσεχθεί εξαιτίας και της ακαταστασίας που ζούμε στην εποχή μας.

Και θα κλείσω με δύο θέματα που προκαλούν και τον γέλωτα, θα έλεγα. Θυμήθηκα, καθώς έγραφα για αυτά, τον στίχο του Άγγελου Βλάχου, τον γνωστό: «Ξεύρεις τη χώρα που ανθεί η φαιδρά πορτοκαλέα». Τη χρησιμοποιούμε τη φράση αυτή όταν θέλουμε να γελοιοποιήσουμε κάτι.

Ο κ. Κυρανάκης που θα διασφαλίσει και αυτός την ασφάλεια, ενθυμούμενος αυτά που έλεγε ο κ. Καραμανλής των σιδηροδρόμων, ζήτησε μείωση του κομίστρου των ταξί Παρασκευή και Σαββατοκύριακο με σκοπό να ενθαρρυνθούν, οι πολίτες που καταναλώνουν αλκοόλ να επιλέγουν ταξί. Το σωματείο των οδηγών ταξί απάντησε με σκληρή απάντηση και πολύ σοβαρά και ισορροπημένα πράγματα, δηλαδή θέλει να επιδοτεί και να προωθεί το αλκοόλ στους νέους εμμέσως πλην σαφώς αυτή η απόφαση; Το μήνυμα θα είναι σαφές: «Πιείτε όσο θέλετε. Θα σας κουβαλούν τα ταξί, τα οποία μπορούν να επιδοτούνται και από το κράτος». Ας πρότεινε ο κ. Κυρανάκης και ένα τελάρο μπίρες σε όσους γυρνούν μεθυσμένοι να διασκεδάζουν και στον δρόμο.

Αυτά, όμως, που συμβαίνουν στα νέα παιδιά είναι θέμα παιδείας, αγαπητοί μου. Όταν φτάνεις στο σημείο σε τέτοιες κρίσιμες νεαρές ηλικίες τα παιδιά να είναι μπλεγμένα με εξαρτήσεις, το δάχτυλο, ο δείκτης δείχνει το σχολείο και την παιδεία που μας ενδιαφέρει εμάς στη Νίκη ιδιαίτερα αυτό.

Ήρθε η Κυβέρνηση κατόπιν εορτής πάντα και έβγαλε μια ανούσια εν πολλοίς εθνική στρατηγική για να αντιμετωπίσει το πολύ κρίσιμο σήμερα θέμα, φλέγον θέμα, -με απασχολούσε πάρα πολύ και ως δάσκαλο αυτό- του σχολικού εκφοβισμού και της βίας των νέων. Μία από τις «εμβληματικότερες» προτάσεις που συζητήθηκαν κατά τη διάρκεια των σχετικών παρουσιάσεων ήταν η αντικατάσταση της αποβολής, που είχαμε τόσα χρόνια στα σχολεία, με κοινωνική εργασία για τους μαθητές που επιδεικνύουν παραβατική συμπεριφορά. Μάλλον τρικυμία εν κρανίω υπάρχει εδώ πέρα. Ούτε ο πιο αισιόδοξος, παραβατικός και ευφάνταστος μαθητής δεν θα μπορούσε να επινοήσει μια τέτοια προνομιακή και παιδαγωγικά άριστη, θα έλεγα, αντιμετώπιση. Αντί για είκοσι μία απουσίες, του δίνουμε τρεις μέρες ελευθερίας εντός του σχολείου, βέβαια, ώστε να κάθεται στον αύλειο χώρο τιμωρημένος και να επιδίδεται σε κοινωνική εργασία. Άκρη δεν βγάζεις, γιατί όποιος ξέρει από σχολείο κανονικά πρέπει να προσλάβεις άλλους τόσους δασκάλους για να επιτηρούν τους μαθητές στον αύλειο χώρο. Είναι δυνατόν; Αυτό είναι καθαρά χαβαλές, θα έλεγα, και πηγή έμπνευσης για να μιμούνται οι μαθητές, οι συμμαθητές αυτούς που υποπίπτουν σε κάποιο παράπτωμα. Ποιος θα τους επιτηρεί;

Τέλος πάντων, επειδή στο Υπουργείο Παιδείας, το οποίο ονομάζω απροκάλυπτα «παιδομαζώματος», έχουν βαθιά μεσάνυχτα από τα θέματα της παιδείας, δεν ξέρουν τι να κάνουν για να αντιμετωπίσουν το μεγάλο αυτό πρόβλημα του σχολικού εκφοβισμού. Ας ξεκινήσουν να διδάξουν πρώτα στα παιδιά τη γλώσσα και να μπορούν να εκφράζονται τα παιδιά, γιατί αν δεν μπορούν να εκφράζονται, φτάνουν στην εξαλλοσύνη και μετά ας καθιερώσουν και τις κοινωνικές εργασίες.

Και είδαμε, δυστυχώς, πού οδηγεί όλη αυτή η υποτίμηση και υποβάθμιση, η «απαιδεία» που υπάρχει από το δημοτικό μέχρι το γυμνάσιο και το λύκειο με αυτό που συμβαίνει στα πανεπιστήμια. Εξευτελίζεται το δημόσιο πανεπιστήμιο, το εναπομείναν κύρος του. Τίθεται ακόμα ακόμη, θα έλεγα, εν αμφιβόλω και η ακαδημαϊκή ελευθερία. Από χώρος μάθησης, χαράς και σπουδής μετατρέπεται το πανεπιστήμιο σε -είχα διαβάσει μια λέξη καλή είναι- «πανεπιζήμιο» πολλές φορές.

Θυμάμαι πρόπερσι -και αναφέρομαι στα γεγονότα που έγιναν πρόσφατα στο πανεπιστήμιο- τον Δεκέμβριο του 2023 είχα κληθεί στη Φιλοσοφική Σχολή Θεσσαλονίκης, στην παλιά –όσοι ξέρετε από το Αριστοτέλειο- για μια βιβλιοπαρουσίαση με την κ. Μαρία Δελιβάνη σε ένα βιβλίο της και πριν φτάσουμε στην αίθουσα της βιβλιοπαρουσίασης κάποιοι αναρχικοί με καδρόνια και όλα αυτά τα συνοδευτικά τους μπήκαν στην αίθουσα και τη διέλυσαν. Τις πταίει; Τι φταίει που θα έλεγε και ο Τρικούπης;

Το εύκολο, αγαπητοί μου, είναι να πετροβολούμε τους νέους. Εμείς πάμε, τους πλησιάζουμε και τους λέμε: «εμείς στα χρόνια σας είχαμε αξίες» και μας απαντούν: Και τι τις κάνατε; Τι τις κάναμε, λοιπόν, εμείς οι γονείς, οι δάσκαλοι, το σχολείο, η θλιβερή και ανίκανη πολιτεία; Πού πήγαν οι αγέραστες και αέναες αξίες του γένους, του Ελληνισμού, της Ορθοδοξίας που άφησαν αθωράκιστα τα παιδιά μας;

Από αυτή την άποψη, δεν θα έπρεπε να είναι τόσο εύκολο για μερικούς από εμάς να καταδικάζουμε με περισσή ευκολία τους νέους ότι έχουν πάρει λάθος δρόμο. Οι νέοι δεν έχουν πάρει λάθος δρόμο. Όχι. Απλώς -και αυτό είναι το τραγικό- βαδίζουν μπροστά από εμάς στον δρόμο που εμείς οι ίδιοι τους δείξαμε να βαδίζουν. Εμείς τους ανοίξαμε τον δρόμο. Εμείς είμαστε αυτοί οι οποίοι στην πράξη βάζουμε πάνω απ’ όλα τα υλικά αγαθά και τα χρήματα και μιλάω για τον λαό μας. Εμείς με τα λόγια και τα παχιά λόγια δεν ξέρουμε τα υψηλά, αλλά ασχολούμαστε ολημερίς με τα χαμηλά. Εμείς στην καλύτερη περίπτωση μιλάμε για αρχές και αξίες, περισσεύματα λόγου, αλλά στην πράξη αποκοπτόμαστε όλο και περισσότερο από αυτές. Τα παιδιά μιμούνται αυτό που βλέπουν. Αυτό πράττουν.

Όταν, λοιπόν, εμείς ενεργούμε έτσι, θα ήταν παράλογο από τους νέους, από τα παιδιά μας, να έχουμε την απαίτηση να βαδίζουν άλλο δρόμο. Απλώς αφού πρώτα τους διδάξαμε εμείς, τώρα μας διδάσκουν αυτοί. Τρέχουμε από πίσω λαχανιασμένοι πλέον δείχνοντάς μας πού οδηγεί ο δρόμος που εν τη αφελεία μας επιλέξαμε να βαδίσουμε. Διάβασα πρόσφατα ένα βιβλίο για τη γενιά του άγχους. Είχαμε μια γενιά παιχνιδιού και τώρα είμαστε στη γενιά της οθόνης και δεν μπορούμε, δυστυχώς, να παρακολουθήσουμε τις εξελίξεις αυτές και βιώνουμε μια τραγωδία στο θέμα της νεολαίας. Όμως, δεν ξέρετε πώς να το αντιμετωπίσετε. Μόνο με την ελληνική παιδεία θα μπορέσουμε να πολεμήσουμε την περιρρέουσα κατάπτωση. Και αγωνιούν τα παιδιά μας και φωνάζουν «πεινώ και διψώ για παιδεία».

Στη Νίκη μάς απασχολεί, αγωνιούμε κυριολεκτικά για τα όσα συμβαίνουν και στην παιδεία και στα σχολεία ή καλύτερα στην εκπαίδευση.

Κάποτε είχαμε ανθρωποποιό ελληνική παιδεία. Αυτά τα λέω με βάση αυτά που είδαμε μέσα στα πανεπιστήμια, αυτές τις άθλιες εικόνες, που μετέτρεψαν το πάλαι ποτέ ανθηρό ελληνικό πανεπιστήμιο από τα καλύτερα του κόσμου να φιγουράρει στις τελευταίες θέσεις. Η κάποτε, λοιπόν, ανθρωποποιός ελληνική παιδεία κατάντησε σκοτάδι και απελπισία. Οι δάσκαλοι, οι συνάδελφοί μου, συζητάω μαζί τους σ’ όλη την Ελλάδα, μόνιμα με άγχος και ανασφάλεια. Δεν είναι σχολείο αυτό, λένε, που βιώνουμε.

Έλεγε ο Πλάτων, κύριε Υπουργέ: «Τέρπειν και διδάσκειν». Πού είναι η χαρά μέσα στα σχολεία σήμερα; Αν δείτε τους συναδέλφους -και είναι ικανότατοι οι δάσκαλοι- είναι με σκυμμένο το κεφάλι στο σχολείο, όχι εξαιτίας των παιδιών ούτε εξαιτίας των βιβλίων ή των προγραμμάτων, αλλά για αυτά που κάνει το Υπουργείο Παιδείας με τις απειλές για αξιολογήσεις και απολύσεις. Οι μαθητές χωρίς σεβασμό και χωρίς ζήλο.

Καθόμαστε πάνω σε πυριτιδαποθήκη με αυτήν την εκπαίδευση που έχουμε σήμερα. Το μέλλον της πατρίδας το λέω και το ξαναλέω κρίνεται μέσα στις σχολικές αίθουσες ούτε εδώ ούτε στου Μαξίμου ούτε στις Βρυξέλλες. Στα θρανία κάθονται οι αυριανοί Βουλευτές, Υπουργοί, δάσκαλοι, αστυνομικοί, αγρότες και έχουμε καταντήσει την παιδεία παιδομάζωμα. Σας το ξαναλέω. Μέχρι πέρυσι τα βίωνα.

Δεν ανησυχείτε που έχουν αγριέψει τα παιδιά μας; Να τα βράσουμε όλα όταν το μέλλον της πατρίδας για τους νέους είναι σκοτεινό. Τι κάνουμε;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Πρόεδρε, ολοκληρώστε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Η Νίκη θα παλέψει με νύχια και με δόντια το λέω να ξαναδιδαχτούν τα παιδιά μας και τα ελληνικά γράμματα και τα σπουδάγματα, όπως και έλεγε εκείνο το ωραίο τραγουδάκι που μας έρχεται από τα χρόνια της Τουρκοκρατίας και γράμματα, σπουδάγματα, αλλά και του Θεού τα πράματα.

Σας ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, προσλαμβάνω ότι διέπεστε από καλές προθέσεις, αλλά θα με συγχωρήσετε, χρησιμοποιείτε μερικές φορές λέξεις και μάλιστα μου αποδίδετε λέξεις που δεν έχω χρησιμοποιήσει. Είπατε, κατ’ αρχάς, ότι χαρακτήρισα όσους εκρίθησαν εν αποστρατεία από τις κρίσεις ως «καρκινώματα». Θα θέλατε, σας παρακαλώ, να μου δείξετε πότε και που το είπα αυτό; Περιμένω.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):**Εάν είναι λάθος, θα το ανακαλέσω, κύριε Υπουργέ. Νομίζω ότι έτσι ειπώθηκε.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Εντάξει.

Δεν ελέγχθηκε, κύριε Πρόεδρε. δεν ελέγχθηκε. Δεν ελέγχθηκε για προσωπικούς λόγους. Προσέχω πάρα πολύ πότε χρησιμοποιώ λέξη που να έχει τον καρκίνο μέσα.

Όσον αφορά το ζήτημα των αποτάξεων, θα σας παρακαλέσω πολύ να μην το βλέπετε έτσι, δεν πρόκειται περί αποτάξεων. Πρόκειται περί κρίσεων που οδηγούν σε αποστρατεία. Και επειδή πιστεύω ότι το εθνικό συμφέρον σάς νοιάζει, σας παρακαλώ επιτρέψτε μου να σας επαναλάβω τους αριθμούς, διότι θα σας παρακαλέσω, όπως εγώ δέχομαι τον δικό σας πατριωτισμό, να δεχθείτε και εσείς τον δικό μου.

Οι οργανικές θέσεις Συνταγματαρχών στις Ένοπλες Δυνάμεις ήσαν πεντακόσιες εξήντα. Ο Ελληνικός Στρατός έκρινε, δηλαδή, ότι χρειάζεται πεντακόσιους εξήντα Συνταγματάρχες. Αντ’ αυτού είχε χίλιους οκτακόσιους δεκαεπτά. Θεωρείτε ότι αυτό βοηθούσε το αξιόμαχο του; Και όλοι αυτοί είχαν συμπληρώσει τριάντα πέντε χρόνια και έμεναν εκτός οργανικών θέσεων, αυξάνοντας το μισθοδοτικό κόστος και εμποδίζοντας έτσι να γίνει αυτό που έγινε μετά να αυξήσουμε τις μισθολογικές απολαβές των νεότερων αξιωματικών κυρίως με τα χρήματα που εξοικονομήσαμε έτσι. Αυτοί δε δεν υπέστησαν κάποια ζημιά, είχαν συμπληρώσει τριάντα πέντε χρόνια.

Λέγοντας αποτάξεις και μάλιστα με δεδομένο το τι σημαίνει για όσους ξέρουν ελληνική ιστορία -θεωρώ ότι ξέρω ιστορία- η λέξη απόταξη, δημιουργείται μία τελείως άλλη εικόνα. Και πιστεύω ότι αν το διερευνήσετε λίγο περισσότερο θα συνταχθείτε αλληλέγγυος μαζί μας στο πώς λειτουργήσαμε σε αυτές τις κρίσεις, διότι δεν υπάρχει, κύριε Πρόεδρε, άλλη επιλογή ή πρέπει να γίνει αξιόμαχος ο στρατός, μιλήσατε για την απειλή πέραν του Αιγαίου, ή αλλιώς δεν υπάρχει μέλλον για εμάς. Και αξιόμαχος ένας στρατός δεν γίνεται όταν έχει ανώτατους αξιωματικούς και δεν έχει στρατιώτες, διότι εκεί τείνουμε αυτήν τη στιγμή ή εκεί τείναμε εν πάση περιπτώσει.

Έρχομαι λίγο για τον ΕΟΠΥΥ. Αναφερθήκατε εν μέρει στην παθολογία. Θέλω, όμως, να έχετε την όλη εικόνα. Αυτό που συνέβαινε και προσπαθούμε να διορθώσουμε, είναι ότι τα χρήματα του ΕΟΠΥΥ -θα έρθω στους αριθμούς αμέσως μετά- που πήγαιναν στα στρατιωτικά νοσοκομεία, εν μέρει, δεν έμεναν στα στρατιωτικά νοσοκομεία, αλλά διαβιβαζόντουσαν στα επιτελεία, για κάλυψη άλλων αναγκών. Και τα επιτελεία, με τη σειρά τους, από τα λειτουργικά τους έξοδα πλήρωναν εν μέρει πάλι το έλλειμμα των στρατιωτικών νοσοκομείων. Αυτό είναι σχιζοφρένεια. Αυτό προσπαθούμε να διορθώσουμε. Τα έσοδα του ΕΟΠΥΥ να μένουν στα στρατιωτικά νοσοκομεία και να αξιοποιούνται από τα στρατιωτικά νοσοκομεία. Γι’ αυτό και δημιουργήσαμε τα νοσοκομεία ως ειδικούς φορείς, που να έχουν προϋπολογισμό και απολογισμό. Δεν είχαν. Δεν είχαν τίποτα από όλα αυτά. Σε αυτά δεν μπορεί να διαφωνείτε. Άλλωστε, το πνεύμα αυτών που είπατε, είναι ακριβώς αυτό που σας αναλύω.

Έρχομαι τώρα στους αριθμούς. Το 2024 κάναμε μια συμφωνία. Για να έχετε όλη την εικόνα. Τι γινόταν; Ο ΕΟΠΥΥ, επειδή δεν υπήρχε μηχανισμός εκκαθάρισης των δαπανών -τώρα φτιάχνουμε σοβαρό μηχανισμό εκκαθάρισης των δαπανών- κρατούσε το 10% από κάθε τιμολόγηση. Για κάθε 10 ευρώ που τους έστελναν, έδινε τα 9 ευρώ και κρατούσε το 1 ευρώ ως εκκαθάριση και εκκαθάριση δεν γινόταν ποτέ.

Κάναμε, λοιπόν, μια συνολική συμφωνία πέρυσι τον Ιούλιο με τον ΕΟΠΥΥ και είπαμε ότι θα σταματήσει αυτό. Θα μας δώσετε όλα τα χρήματα που μας χρωστάτε και θα σας κάνουμε έκπτωση, για να μας τα δώσετε όλα, με μία ρύθμιση -θα σας πω και τα νούμερα- 10% από αυτά που κρατάτε. Δηλαδή, το 10% του 10%, δηλαδή, το 1%. Μα, για να κλείσουμε ένα συμβιβασμό με όλες τις ακαθάριστες δαπάνες, θεωρείτε ότι ήμουν επιεικής μαζί τους, αφήνοντας πίσω το 1%; Έναντι δε αυτού του συμβιβασμού, πήραμε το 2024, 89 εκατομμύρια και φέτος έχει καταβάλει ο ΕΟΠΥΥ την πρώτη δόση, που είναι άλλα 50 εκατομμύρια και μας οφείλει ακόμα 62,7 εκατομμύρια, τα οποία θα καταβληθούν.

Βεβαίως, υπάρχουν νέες οφειλές, αλλά αυτή είναι η κατάσταση. Υπάρχει μια πλήρης εξυγίανση της σχέσης μεταξύ των στρατιωτικών νοσοκομείων και του ΕΟΠΥΥ και μια πλήρης εξυγίανση της σχέσης των στρατιωτικών νοσοκομείων με τα γενικά επιτελεία, ως προς το τι δίνουν και τι παίρνουν.

Κύριε Πρόεδρε, για να μην καθυστερήσω και περαιτέρω θα ήθελα σας παρακαλώ να αναφερθώ και στις τροπολογίες και να τελειώσω, γιατί οι συνάδελφοι πραγματικά σήμερα έχουν κουραστεί πάρα πολύ.

Καταθέτει το Υπουργείο μία τροπολογία. Η τροπολογία στην πραγματικότητα έχει δύο κεφάλαια. Το πρώτο είναι τοποθέτηση επικουρικών γιατρών στο ΝΙΜΤΣ, προκειμένου να καλύπτουν έκτακτες και επείγουσες ανάγκες στελέχωσης των δομών του. Αυτό το θέλει το ΝΙΜΤΣ για να βοηθήσουμε.

Το δεύτερο, που είναι το πιο σημαντικό εδώ, αφορά τις εγγυήσεις διαφάνειας, που είχα πει ότι θα νομοθετήσουμε στην επιτροπή εν όψει του μακροχρόνιου εξοπλιστικού. Αναφέρομαι στη συμμετοχή της αρμόδιας κοινοβουλευτικής επιτροπής, σε ποσό άνω των 10 εκατομμυρίων ευρώ πλέον και όχι άνω των 30 εκατομμυρίων ευρώ, όπως ήταν μέχρι πριν από λίγο.

Αναφέρομαι στην οργάνωση της Υπηρεσίας Εσωτερικών Υποθέσεων, ώστε να ελέγχεται η Γενική Διεύθυνση Εξοπλισμών, στην τοποθέτηση μετά από απόφαση του Ανώτατου Δικαστικού Συμβουλίου του Δικαστικού Σώματος Ενόπλων Δυνάμεων, για πρώτη φορά δικαστικού λειτουργού στην Υπηρεσία Εσωτερικών Υποθέσεων, για να υπάρχουν δικαστικές εγγυήσεις, δεδομένου ότι πλέον αποκτά τη δυνατότητα Υπηρεσίας Εσωτερικών Υποθέσεων έρευνας φορολογικών δηλώσεων, τραπεζικών λογαριασμών των στελεχών, που υπηρετούν στη Γενική Διεύθυνση Εξοπλισμών και όχι μόνον αυτών.

Επίσης, αναφέρομαι στη σύσταση νέου Ειδικού Γραφείου του Νομικού Συμβουλίου του Κράτους στη Γενική Διεύθυνση Αμυντικών Εξοπλισμών και επιπλέον, στην διαφορετική οργανωτική δομή του της νομικής υποστήριξης του Νομικού Γραφείου του Υπουργού στο Υπουργείο Εθνικής Άμυνας.

Αυτά τα κοιτάτε, αν θέλετε, αλλά αφορούν αυτά τα οποία είχα πει ότι θα νομοθετηθούν, για να υπάρχει διαφάνεια ενόψει του νέου εξοπλιστικού.

Ευχαριστώ πολύ, κύριε Πρόεδρε, και τους συναδέλφους για την ανοχή των διαρκών παρεμβάσεων.

Ευχαριστούμε, κύριε Υπουργέ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ο κ. Νατσιός, ο Πρόεδρος της Νίκης, θέλει για ένα λεπτό τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Για να είμαι δίκαιος, κύριε Υπουργέ, σε μια συνέντευξή σας στη «Real News», στις 3 Φεβρουαρίου του έτους που διανύουμε, σε μια ερώτηση «γιατί δώσατε εντολή στην ηγεσία του ΓΕΕΘΑ για έκτακτες κρίσεις ανώτατων και ανώτερων αξιωματικών», απαντήσατε ότι «δεν πρόκειται απλώς για ένα αριθμητικό πρόβλημα», αλλά μιλήσατε για «υδροκεφαλισμό».

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Για υδροκεφαλισμό δεν είπα.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ναι, αλλά προσέξτε κάτι. Κύριε Υπουργέ, χρησιμοποιήσατε -το βλέπω που είναι γραμμένο- τη φράση «δομικό καρκίνωμα».

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Με συγχωρείτε, αλλά εσείς είπατε ότι χαρακτήρισα ως καρκινώματα τους αξιωματικούς. Αυτό αφορά το πρόβλημα. Είναι…

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Εντάξει, αλλά και πάλι νομίζω ότι…

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Καταλαβαίνετε τη μεγάλη διαφορά;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ο υδροκεφαλισμός που λέτε, τον έχετε στην Κυβέρνηση και τον βλέπουμε τον υδροκεφαλισμό. Όμως, να λέτε «ο υδροκεφαλισμός στο στράτευμα» και «οι περίσσιοι ανώτατοι αξιωματικοί είναι δομικό καρκίνωμα», εγώ θα περίμενα από εσάς που είστε ευγενικός άνθρωπος…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, είστε…

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Είναι δομικό λάθος, αλλά όχι καρκίνωμα. Χαρακτηρίζετε δηλαδή τους αξιωματικούς του Ελληνικού Στρατού, όσοι είναι….

**ΠΡΟΕΔΡΕΥΩΝ (Γεώργιος Γεωργαντάς):** Καλοί γνώστες της ελληνικής γλώσσας είστε και οι δύο. Θα μου επιτρέψτε, αλλά νομίζω ότι οι διευκρινήσεις δίνονται επαρκώς.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ωραία, κύριε Πρόεδρε.

Δεύτερον, μιλήσατε για το αξιόμαχο. Η λέξη «αξιόμαχο» είναι πολύ σωστή. Το αξιόμαχο, αγαπητέ κύριε Υπουργέ μου, δεν χτίζεται στο στρατόπεδο, χτίζεται μέσω της παιδείας. Κάνω λάθος; Όχι. Δεν μου λέτε; Το έχω επανειλημμένως πει. Εσείς που το παίζετε πατριώτες -και συγγνώμη για αυτό που χρησιμοποιώ τώρα- πώς ανέχεστε ακόμη στα σχολικά βιβλία να διδάσκονται τα Ελληνόπουλα στην κρίσιμη εξοπλιστική ηλικία του δημοτικού ότι όταν μας κήρυξε τον πόλεμο η Ιταλία εμείς πήγαμε και κρυφτήκαμε στα υπόγεια; Δεν νομίζω ότι θα ανδρωθεί έτσι μια γενιά.

Θα σας πω το βιβλίο που το γράφει και τη σελίδα. Τα ξέρω από έξω. Έχω γράψει και σχετικά βιβλία. Είναι όπως σας το λέω. Στην Ε΄ Δημοτικού το συναντάμε αυτό. Είναι στο αφιέρωμα του επίκαιρου μαθήματος για την 28η Οκτωβρίου. Έτσι τιτλοφορείται: «Η Ιταλία μάς κήρυξε τον πόλεμο και εμείς κρυφτήκαμε στα υπόγεια». Και εμείς περιμέναμε: Αξιόμαχο, φιλοπατρία και αίσθηση αυτοθυσίας, όπως επέδειξαν οι πρόγονοί μας.

Λοιπόν, αυτά ήθελα να σας πω. Φροντίστε να επανέλθει πάλι η ελληνική παιδεία στο βάθρο που απολαμβάναμε εμείς όταν ήμασταν μαθητές, γιατί αλλιώς σε λίγα χρόνια θα έχουμε, κύριε Υπουργέ, μια γενιά «πορκουάδων», οι οποίοι θα λένε: «Γιατί να πολεμήσω; Πατρίδα τι είναι αυτό; Τρώγεται;».

Πρέπει να καλλιεργήσουμε την φιλοπατρία για να ξαναβρούμε την ταυτότητά μας στα σχολεία.

Ευχαριστώ.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Πρόεδρε, έχω ζητήσει τον λόγο για να κάνω μία παρέμβαση.

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο και ο κ. Κατρίνης. Θα παρακαλούσα, επειδή αναφέρθηκε στις τροπολογίες ο Υπουργός και επειδή εσείς ξέρετε τον λόγο για την παρέμβασή σας, να πάρει τον λόγο ο κ. Κατρίνης, ο οποίος θέλει να μιλήσει για την τροπολογία, για τρία λεπτά για την παρέμβασή του. Και μετά ακολουθείτε εσείς.

Παρακαλώ, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Σας το είπα και πριν, κύριε Υπουργέ. Στο άρθρο 2 με την αλλαγή που κάνετε, την οποία, όντως, είχατε προαναγγείλει, για τη μείωση του ποσού από τα 30 εκατομμύρια στα 10, που περνάνε υποχρεωτικά από την Επιτροπή Εξοπλιστικών Προγραμμάτων και Συμβάσεων της Βουλής, όπως είναι διατυπωμένο, δεν είναι ευκρινές αν σε αυτό το ποσό που υποχρεωτικά περνάει από την επιτροπή της Βουλής εντάσσονται και οι συμβάσεις για τα αναγκαία έργα υποδομών, που είναι αναγκαία για την υποστήριξη του στρατιωτικού εξοπλισμού. Γιατί το λέω αυτό; Επειδή στο δωδεκαετές ΜΠΑΕ που περάσαμε τα αναγκαία έργα υποδομής ήταν κομμάτι του πίνακα. Άρα, είναι κομμάτι του εξοπλιστικού προγράμματος.

Εφόσον, λοιπόν, λέει το Υπουργείο: «Εγώ θέλω να ρίξω από τα 30 εκατομμύρια τα 10 εκατομμύρια για την προμήθεια εξοπλιστικών προγραμμάτων» και εφόσον τα έργα υποδομής εξοπλιστικών προγραμμάτων εντάσσονται στον δωδεκαετή μακροπρόθεσμο σχεδιασμό, θεωρώ ότι σε αυτό το χρηματικό όριο θα πρέπει να μπουν και τα έργα υποδομής που σχετίζονται με τα εξοπλιστικά προγράμματα και να ενημερώνεται η Βουλή. Το θεωρώ αυτό γιατί είναι στη λογική της διαφάνειας, που φαντάζομαι ότι και εμείς συμφωνούμε και θα το στηρίξουμε. Νομίζω ότι θα πρέπει να διευκρινιστεί.

Κύριε Πρόεδρε, για το άρθρο 4 της τροπολογίας που αφορά την Αρχιεπισκοπή Κρήτης, δεν ξέρω αν θα έρθει κάποιο μέλος της Κυβέρνησης να το υποστηρίξει. Το λέω αυτό γιατί πρέπει να έρθει.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, για τα Πρακτικά, διότι η δήλωση του νομοθέτη είναι σαφής, θέλω να πάρω για λίγο τον λόγο.

**ΜΙΧΑΗΛ ΚΑΤΡΙΝΗΣ:** Είναι ξεχωριστό.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Είναι σαφές ότι εντάσσεται σε αυτό που λέτε. Προφανώς πρέπει να έρχεται. Προφανώς πρέπει να έρχεται! Και αν δεν είναι σαφές, να κοιτάξουμε πάλι τη διατύπωση και να προσθέσουμε κάποια λέξη που να το καθιστά σαφές. Πάντως αυτή είναι η βούληση του νομοθέτη, όπως αυθεντικά την εκφράζω.

**ΣΥΜΕΩΝ ΚΕΔΙΚΟΓΛΟΥ:** Νομίζω ότι η δήλωσή σας το καθιστά σαφές.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Αυτό λέω στον κ. Κατρίνη. Και εφόσον δηλώνεται στα Πρακτικά, είναι ερμηνεία σύμφωνη με τη νομοθέτηση.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει η κ. Καραγεωργοπούλου για τη δεύτερή της τοποθέτηση.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υπουργέ, αυτά που μόλις είπατε, απαντώντας στον Πρόεδρο Κοινοβουλευτικής Ομάδας, προκαλούν. Περί αποστρατείας ο λόγος. Η τάξη του 1994 πώς συμπλήρωσε τριάντα πέντε χρόνια με τον Σεπτέμβριο του ’90; Πώς εξοικονομήσατε πόρους, όταν ακόμα δεν έχει κοινοποιηθεί η απόφαση αποστρατείας στους εν λόγω στρατιωτικούς, ενώ έπρεπε αυτό να έχει γίνει αμελλητί, και ακόμα πληρώνονται; Αυτοί που έχουν μείνει, παραμένουν άξιοι; Με ποια κρίση; Είναι δεδομένο ότι έχει αποστρατευτεί προσωπικό με διδακτορικά και μεταπτυχιακά διπλώματα οι οποίοι θα ήταν χρήσιμοι να αξιοποιηθούν από τις Ένοπλες Δυνάμεις. Και αυτό δεν συμβαίνει.

Τριάντα πέντε χρόνια, πάντως, δεν έχουν συμπληρωθεί σε αρκετούς στρατιωτικούς από αυτούς που επιλέξατε να αποπέμψετε από τις Ένοπλες Δυνάμεις, ενώ το ελληνικό κράτος τούς πλήρωσε, έδωσε υποτροφίες, έφεραν διδακτορικά. Θα ήταν χρήσιμοι για την εμπειρία τους και δεν τους θέλετε. Αυτό το πράξαμε, ενώ οι συγκεκριμένοι στρατιωτικοί έχουν ηλικία από πενήντα δύο έως πενήντα πέντε ετών. Αυτές, λοιπόν, οι μαζικές αποστρατείες τελικά σε τι αποσκοπούν; Σε τι βοηθούν το ελληνικό κράτος;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ έχετε υποχρεωτικά τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε συνάδελφε, με συγχωρείτε, δεν θα μπω στη λογική τού να αρχίσουμε όλη την κουβέντα. Άλλωστε, αν μου επιτρέπετε, έχω την εντύπωση ότι διέκρινα και μια επιθετικότητα στο ύφος σας, την οποία δεν θέλω να ανταποδώσω. Και σας παρακαλώ αυτόν που σας έδωσε αυτές τις σημειώσεις, ελέγξτε τον ως προς την ακρίβεια αυτών που σας έγραψε. Και αν θέλετε κρατήστε αυτό που σας λέω, για να διατυπώσετε σε αυτόν την ερώτηση.

Αναφέρθηκα στους εκτός οργανικών θέσεων, οι οποίοι αποστρατεύτηκαν με τις κρίσεις. Και επαναλαμβάνω, όλοι οι εκτός οργανικών θέσεων που αποστρατεύτηκαν με τις κρίσεις -δεν ξέρω να υπήρχε κάποιος κάτοχος διδακτορικού, αλλά ούτως ή άλλως έχει σχετική σημασία, για να μην πω καμία- είχαν συμπληρώσει πλήρη συνταξιοδοτικά δικαιώματα τριάντα πέντε ετών.

Σας το λέω ευθέως. Καταγράφεται και στα Πρακτικά. Ελέγξτε με. Επαναλαμβάνω για δεύτερη φορά ή για τρίτη για να γίνει κατανοητό. Όλοι οι εκτός οργανικών θέσεων οι οποίοι αποστρατεύτηκαν με τις κρίσεις, έχουν συμπληρώσει τα τριάντα πέντε χρόνια.

Θα πρότεινα, δε, και το εξής. Δεν έχει έννοια αυτό ξέρετε, αυτό το ύφος αυτής της επιθετικότητας και του «επιστρατεύετε και κάνετε και ράνετε». Αυτό το ύφος δεν έχει έννοια σε αυτά τα θέματα. Εάν έχετε κάποια αντίληψη για κάπου, δεν έχω αρνηθεί να δω και οποιονδήποτε συνάδελφο κατ’ ιδίαν ή και υπηρεσίες είναι στη διάθεσή σας, αν έχετε κάποια άποψη, εγώ δεν αποστρατεύω κανέναν.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υπουργέ, εκατόν τριάντα πέντε στρατιωτικοί, οι οποίοι δεν είχαν κλείσει τριάντα πέντε χρόνια, υπάρχουν…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Καραγεωργοπούλου, σας παρακαλώ. Έχετε και την τρίτη παρέμβαση, και έχετε και την ομιλία σας.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Σας είπα πριν για την εγγενή επιθετικότητα που δείχνει ο τρόπος που εκφράζεστε. Δικαίωμά σας είναι. Απλώς δεν θέλω να τον ανταποδώσω. Όμως, μη με διακόπτετε.

Αυτό το οποίο, λοιπόν, σας λέω για πολλοστή φορά είναι ότι οι ΕΟΘ, οι Εκτός Οργανικών Θέσεων, είχαν συμπληρώσει τριάντα πέντε χρόνια. Επίσης, τις κρίσεις τις κάνουν τα επιτελεία και τα ανάλογα συμβούλια, δεν τις κάνει ο Υπουργός. Εγώ έναν συγγενή είχα στις Ένοπλες Δυνάμεις εξ αίματος, δεύτερο ξάδερφό μου, και δεν προήχθη.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Επανερχόμαστε στον κατάλογο. Ο κ. Καππάτος έχει τον λόγο από τη Νέα Δημοκρατία.

Κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι.

Το παρόν σχέδιο νόμου δεν είναι μία ακόμη τεχνική ρύθμιση, δεν αποτελεί έναν διοικητικό κατάλογο παρεμβάσεων. Είναι η πολιτική απάντηση της πολιτείας στο πιο ουσιαστικό ερώτημα που τίθεται σε κάθε σύγχρονο κράτος: Πώς φροντίζεις τους ανθρώπους που σε φροντίζουν; Πώς οργανώνει την άμυνά σου, όχι μόνο απέναντι σε εξωτερικές απειλές, αλλά και απέναντι στη φθορά, την κούραση, την απογοήτευση των στελεχών σου;

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Με το σχέδιο νόμου που συζητάμε σήμερα το Υπουργείο Εθνικής Άμυνας δίνει μια σαφή απάντηση, μια απάντηση θεσμική, λειτουργική, αλλά κυρίως βαθιά ανθρώπινη. Για πρώτη φορά με τόσο ενιαίο και συνεκτικό τρόπο το ελληνικό κράτος αναγνωρίζει ότι η υγειονομική υποστήριξη είναι θεμέλιο επιχειρησιακής ικανότητας. Ενισχύοντας τα στρατιωτικά νοσοκομεία, επεκτείνοντας τη λειτουργία τους, θεσπίζοντας νέες δυνατότητες περίθαλψης και εξυπηρέτησης των στελεχών, η Κυβέρνηση δεν περιορίζεται στη διόρθωση δυσλειτουργιών.

Δημιουργεί δομές αξιοπρέπειας και αποδοτικότητας, που συνδέουν την καθημερινή φροντίδα με το στρατηγικό βάθος της εθνικής άμυνας. Στο επίκεντρο αυτής της προσπάθειας βρίσκεται ο άνθρωπος, ο αξιωματικός, ο υπαξιωματικός, ο οπλίτης, ο γιατρός, ο νοσηλευτής, το προσωπικό που υπηρετεί σε κάθε σημείο της αμυντικής μηχανής της χώρας.

Η πολιτεία με πράξεις και όχι με λόγια δείχνει ότι δεν αντιλαμβάνεται τις Ένοπλες Δυνάμεις ως απρόσωπο οργανισμό, αλλά ως ζωντανό ιστό ανθρώπων με ανάγκες, οικογένειες, υποχρεώσεις, όρια και όνειρα. Κανένας στρατός δεν είναι ισχυρός, αν οι άνθρωποί του νιώθουν αβοήθητοι. Καμία αποτροπή δεν είναι πειστική, αν η καθημερινότητα των στελεχών είναι μία διαρκής δοκιμασία.

Με τις προβλέψεις του παρόντος νομοσχεδίου αντιμετωπίζονται χρονίζοντα προβλήματα που για δεκαετίες παρέμειναν στο περιθώριο. Η δυνατότητα κατ’ οίκον διανομής φαρμάκων υψηλού κόστους, η απλοποίηση των διαδικασιών έγκρισης και προκαταβολής υγειονομικών δαπανών, η εξασφάλιση πρόσβασης σε εξειδικευμένες ιατρικές πράξεις χωρίς επιπρόσθετη οικονομική επιβάρυνση, όλα αυτά συνθέτουν μια νέα αντίληψη για το τι σημαίνει κράτος πρόνοιας, με ευθύνη και συνέπεια. Η στρατιωτική μέριμνα μετατρέπεται σε εργαλείο εμπιστοσύνης μεταξύ του κράτους και εκείνων που το υπηρετούν με πίστη και αυταπάρνηση.

Παράλληλα το νομοσχέδιο επαναπροσδιορίζει τη θέση του υγειονομικού προσωπικού στο εσωτερικό του στρατεύματος. Για πρώτη φορά αναγνωρίζεται θεσμικά η ανάγκη για επαγγελματική αναβάθμιση, υπηρεσιακή διαφάνεια και πραγματική αξιοκρατία. Η δυνατότητα παράλληλης άσκησης του ιατρικού επαγγέλματος, υπό όρους και προϋποθέσεις, δεν αποδυναμώνει τη στρατιωτική αποστολή, αντιθέτως αποτελεί κίνητρο εμπειρίας και εξειδίκευσης.

Ο εξορθολογισμός των μεταθέσεων, η καθιέρωση πενταετούς προγραμματισμού ειδικοτήτων, η επιτάχυνση της αξιοποίησης των νέων ιατρών, όλα συγκλίνουν σε μια κοινή στρατηγική, να χτίσουμε ένα υγειονομικό σώμα σύγχρονο, λειτουργικό και θεσμικά θωρακισμένο.

Ιδιαίτερη βαρύτητα αποκτούν και οι προβλέψεις που αφορούν την οικογένεια του στρατιωτικού. Η έμπρακτη στήριξη της συζυγικής και γονεϊκής ιδιότητας δεν είναι ούτε παραχώρηση ούτε προνόμιο. Είναι αναγνώριση μιας πραγματικότητας που βιώνεται σιωπηλά, της συχνής απουσίας, της απόστασης από τον τόπο καταγωγής, της δυσκολίας να μεγαλώνεις παιδιά χωρίς σταθερό περιβάλλον. Η δυνατότητα απόσπασης συζύγων, η πρόνοια για τα παιδιά με αναπηρία, η πρόβλεψη έκτακτης μετάθεσης για σοβαρούς οικογενειακούς λόγους, όλα αυτά αναδεικνύουν μια άμυνα που έχει ανθρώπινη ψυχή.

Στο ίδιο πλαίσιο εντάσσεται και η πρόβλεψη για τη φροντίδα των βετεράνων. Η δημιουργία Διακλαδικής Μονάδας Φροντίδας Ηλικιωμένων συνιστά πράξη εθνικής μνήμης. Είναι η απόδοση τιμής σε εκείνους που υπηρέτησαν την πατρίδα όταν ήταν νέοι, για να έχουν σήμερα μια γη ελεύθερη οι νεότεροι. Σε μια εποχή που οι θεσμοί κρίνονται για τη συνοχή και τη συνέχεια που παρέχουν, η φροντίδα των ανθρώπων που κάποτε φρόντισαν για όλους μας αποτελεί πράξη πολιτικού ήθους και διαχρονικής ευγνωμοσύνης. Δεν οικοδομείται ισχυρό κράτος, αν δεν σέβεται τους πυλώνες της ιστορικής του αντοχής.

Το ίδιο πνεύμα διαπνέει και τις ρυθμίσεις που αφορούν τους στρατεύσιμους και τις οικογένειές τους. Η κατάργηση του όρου «ανικανότητα προς εργασία» και η αντικατάστασή του από το αναγνωρισμένο ποσοστό αναπηρίας σηματοδοτεί μετάβαση σε ένα πλαίσιο δικαίου, αντικειμενικότητας και σεβασμού. Η δυνατότητα απαλλαγής συγγενών ατόμων με αναπηρία δεν αποτελεί εξαίρεση. Είναι θεσμική ενσυναίσθηση. Το κράτος οφείλει να γνωρίζει πότε να ζητά και πότε να στηρίζει και σε αυτή την περίπτωση στέκεται δίπλα, όχι απέναντι.

Δεν μπορούμε να παραβλέψουμε και τις παρεμβάσεις στην εκπαίδευση. Η θεσμοθέτηση του στρατιωτικού διδακτικού ερευνητικού προσωπικού αποτελεί σημαντικό βήμα για την ακαδημαϊκή αναβάθμιση των μελλοντικών αξιωματικών. Η μεταλαμπάδευση ειδικευμένης γνώσης από έμπειρα στελέχη δεν είναι τεχνική διευκόλυνση. Είναι στρατηγική επιλογή. Όταν επενδύεις στη γνώση, διαμορφώνεις ηγεσίες, ενισχύεις τη σκέψη πριν από την εντολή και χτίζεις το μέλλον ενός αξιόπιστου στρατεύματος.

Αντίστοιχα οι ρυθμίσεις για το Πολεμικό Μουσείο αποκαλύπτουν μια σύγχρονη αντίληψη για τη ζωντανή ιστορία. Η παραγωγή υλικού, η αναβάθμιση του πλαισίου διοίκησης, η ενίσχυση της εξωστρέφειας, όλα συμβάλλουν σε μια εθνική ταυτότητα που δεν φοβάται να μιλήσει με τους νέους και να συναντηθεί με το αύριο. Η στρατιωτική ιστορία δεν είναι μουσειακό αντικείμενο. Είναι μνήμη, άξια φωνή της πατρίδας.

Συνολικά, το παρόν σχέδιο νόμου αποπνέει διοικητική ωριμότητα, θεσμική αυτοπεποίθηση και προσαρμοστικότητα στις πραγματικές ανάγκες. Δεν επιδιώκει να εντυπωσιάσει. Προσπαθεί να θεραπεύσει, να βελτιώσει, να προστατεύσει. Είναι το έργο μιας Κυβέρνησης που σκέπτεται στρατηγικά και νομοθετεί με μέτρο και σκοπό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε, θα χρειαστώ ακόμη.

Κυρίες και κύριοι συνάδελφοι, η Ελλάδα με το παρόν σχέδιο νόμου κάνει ένα ακόμη ουσιαστικό βήμα προς τη συγκρότηση ενός κράτους που σκέπτεται στρατηγικά και δρα έξυπνα, ενός κράτους που δεν εξαντλείται στη λογιστική διαχείριση της ισχύος, αλλά επενδύει στην ποιοτική ενδυνάμωση των θεσμών του, στη διαλειτουργικότητα των υπηρεσιών του και στην ανθρώπινη ασφάλεια ως θεμέλιο της εθνικής ασφάλειας, ενός κράτους που γνωρίζει ότι η αποτροπή δεν είναι μόνο υπόθεση εξοπλισμών, αλλά και εμπιστοσύνης, ότι η ισχύς δεν είναι μόνο αριθμοί, αλλά και αίσθημα δικαίου, φροντίδας και θεσμικής συνοχής.

Προχωρούμε σταθερά προς ένα έξυπνο κράτος, με διοίκηση που ανταποκρίνεται, θεσμούς που προνοούν και πολίτες που αισθάνονται μέρος μιας κοινής αποστολής. Σε αυτό το κράτος ο στρατιωτικός δεν αντιμετωπίζεται ως ειδική κατηγορία, αλλά ως συνδημιουργός της ασφάλειας, της αξιοπρέπειας και της εθνικής συνέχειας και σε μια τέτοια δημοκρατία η υπεράσπιση του ανθρώπου είναι πάντα υπόθεση στρατηγικής εμβέλειας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει τον λόγο ο Κοινοβουλευτικός Εκπρόσωπος από το κόμμα των Σπαρτιατών. Αμέσως μετά θα μιλήσει ένας συνάδελφος, ο κ. Βλαχάκος. Μετά έχουν ζητήσει αρκετοί Κοινοβουλευτικοί Εκπρόσωποι τον λόγο. Θα προσπαθήσουμε να μιλούν ανάμεσα σε συναδέλφους, ώστε να προχωράει η διαδικασία.

Ελάτε, κύριε Κόντη.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, δεν θα αναφερθώ πολύ στο νομοσχέδιο. Τα είπε όλα ο αγορητής μας.

Γενικά κάποια σημεία του νομοσχεδίου είναι προς τη σωστή κατεύθυνση, πρέπει, όμως, να προστατεύσουμε τους στρατιωτικούς μας, ειδικά στα θέματα υγείας και στο θέμα των νοσοκομείων, να μην προχωρήσουν σε ιδιωτικοποίηση έμμεσα, σιγά σιγά στα στρατιωτικά νοσοκομεία, τα οποία είναι και τα τελευταία νοσοκομεία από τα δημόσια τα οποία παρέχουν κάποιες συνθήκες στις οποίες μπορούμε να θεωρήσουμε ότι διαφέρουν από τα άλλα, τα οποία είχαν εγκαταλειφθεί τελείως και με την αθρόα συμμετοχή στα εφημερεύοντα εκατοντάδων ανθρώπων κάθε βράδυ, ακόμα και άγνωστων μεταναστών.

Δεν είναι άρνηση προσφοράς υγείας, αλλά τουλάχιστον το στράτευμα πρέπει να προστατευθεί, γιατί είναι αυτό το οποίο θα κληθεί να μας βγάλει από μία δύσκολη θέση, όταν θα γίνει μία καταστροφή, ένας πόλεμος, ένας σεισμός ή οτιδήποτε άλλο.

Επίσης, θα αναφερθώ στην επικαιρότητα. Βλέπουμε τελευταία τη βία. Βλέπουμε πολλά χρόνια τη βία των νέων να εξαπλώνεται, να έχει κυριαρχήσει στα πανεπιστήμιά μας, να είναι ανεξέλεγκτη και τυφλή. Έχουμε φτάσει, ήδη, αυτοί οι δήθεν δικαιωματιστές, οι οποίοι φωνάζουν για τα δικαιώματα γυναικών και κυριαρχούν σε διάφορες πολιτικές παρατάξεις, να χτυπούν ανυπεράσπιστες γυναίκες, επειδή δεν υπάρχει θεωρητικά μια κάμερα εκεί και δεν τις βλέπουν. Είναι άνθρωποι οι οποίοι στα σαράντα τους ακόμα δηλώνουν φοιτητές και με το πρόσχημα του διδακτορικού -που συνήθως διδακτορικό τελειώνεις κάτω από τα τριάντα- βρίσκονται να λυμαίνονται αυτούς τους χώρους.

Κάποτε πρέπει η Κυβέρνησή σας -και όλες οι κυβερνήσεις- να πάρει μέτρα και όχι μέτρα-κοροϊδία. Ακόμα ακούμε για την πανεπιστημιακή αστυνομία η οποία καταργήθηκε. Ακούμε για τους πρυτάνεις. Είδαμε έναν πρύτανη στη Θεσσαλονίκη σε υπέρτατο βαθμό λαϊκισμού να βγαίνει και να καταφέρεται κατά των αστυνομικών και να τους λέει ότι είναι σκουπίδια εν ολίγοις και ότι το επάγγελμα που κάνουν είναι επάγγελμα απαράδεκτο, δεν είναι επάγγελμα κ.λπ.. Ο πρύτανης διδάσκει την ανομία στους μαθητές του εκεί μπροστά και κανένας δεν θίγεται, κανένας δεν συζητάει τίποτα.

Ο πρύτανης διδάσκει την ανομία στους μαθητές του, εκεί μπροστά στους μαθητές και κανένας δεν θίγεται κανένας δεν συζητάει τίποτα. Και βλέπουμε ότι όταν η βία προέρχεται από κάποιους χώρους, τους οποίους έντεχνα αποκαλούμε όλα αυτά τα χρόνια ως αντιεξουσιαστές, δεν ασχολείται κανείς. Δεν σκέφτομαι πώς θα ήταν αν κάποιοι –υποτίθεται- από τους δικούς μας, πατριωτικό χώρο, εθνικιστικό -όπως θέλετε πείτε το- έκαναν αυτά τα πράγματα που κάνουν κάποιοι τύποι, αν θα ξεσηκωνόταν το σύμπαν και αν θα μιλούσαν ή όχι, δηλαδή, να πετάνε κάθε μέρα μολότοφ, να καίνε κόσμο, να κάνουν ανομήματα, να χτυπάνε καθηγητές. Κάποιοι άλλοι είχαν απαγάγει έναν καθηγητή και του είχαν κρεμάσει μια ταμπέλα πριν χρόνια. Οι μισοί απαλλάχθηκαν με βούλευμα και άλλοι πέντε -οι οποίοι ταυτοποιήθηκαν όλοι, δεν ήταν άγνωστοι- δικάζονται για πλημμελήματα, τα οποία επιφέρουν ενός μήνα φυλάκιση. Εάν το είχαν κάνει κάποιοι άλλοι αυτό -και δεν θέλω να μπαίνω σε τέτοιες συγκρίσεις- σίγουρα θα ήταν απαγωγείς, θα ήταν δολοφόνοι, θα ήταν εγκληματίες.

Κάποτε πρέπει να δούμε ότι τα εγκλήματα δεν έχουν πολιτικό χώρο. Έχουν την πράξη, η οποία τα χαρακτηρίζει.

Αλλά τι να πει κανείς όταν βλέπει ότι οι νέοι μας από μικροί ακούνε τέτοια τραγούδια; Όπως αυτός ο υποτίθεται τραγουδοποιός προχθές -δεν θυμάμαι το όνομά του- έβγαλε τραγούδι με αναφορά -δεν μπορώ να το αναφέρω καν- σε κοπέλες ΑμεΑ και να λέει ότι τις βιάζει, τις χτυπάει και περνάει έτσι. Δεν το συζητά κανείς. Ούτε άκουσα να ασκηθεί ποινική δίωξη εναντίον του. Και ξαναλέω ότι αν το είχα πει εγώ ή κάποιος άλλος από εσάς εδώ ακόμα, θα είχε κουνηθεί το σύμπαν. Αυτούς δεν τους αγγίζει κανείς. Και είναι αυτοί, όμως, που διαπαιδαγωγούν τη νεολαία μας. Αυτοί είναι που βγάζουν τα παιδάκια στους δρόμους, που γεμίζουν γήπεδα. Έχετε δει συναυλίες που κάνουν αυτοί οι τύποι σε γήπεδα; Είναι με τριάντα χιλιάδες κόσμο, με είκοσι πέντε χιλιάδες κόσμο, να χτυπιέται ένας με τον άλλον, να βγάζουν τις μπλούζες και να χτυπιούνται. Νεολαία χωρίς μέλλον είναι αυτό.

Και ας έρθουν κάποιοι να μου πουν ότι είναι πολιτισμός σαν τον πολιτισμό που ξαναβάλαμε στην πινακοθήκη μας, αυτό το άθλιο δημιούργημα, τα άθλια δημιουργήματα. Και δεν έχει το κουράγιο αυτός ο δήθεν δημιουργός να πει ότι είναι μετάλλαξη η εικόνα αυτή ή είναι μια διαφοροποίηση της εικόνας της Παναγίας. Αλλά έρχεται και μας λέει διάφορα παραμύθια της Χαλιμάς, γιατί φοβάται μην τον πάμε με τον νόμο περί προσβολής θρησκειών. Να έχει το κουράγιο.

Ας πει το ίδιο και για άλλες θρησκείες και να το κάνει. Τολμάει να το κάνει για το Ισλάμ; Τολμάει να το κάνει εκεί; Έρχεται στη θρησκεία η οποία λέει ότι αν σου χτυπήσω το ένα μάγουλο, γύρνα και το άλλο και το κάνει εδώ στους αγαθούς Χριστιανούς. Καθημερινά προσβάλλεται η θρησκεία μας, προσβάλλονται τα σύμβολά μας και δεν μιλάει κανένας. Εάν γίνει το αντίθετο, πάλι θα γίνει πόλεμος. Εάν μιλήσει κάποιος για το Ισλάμ, για τους Μωαμεθανούς, πόλεμος θα γίνει. Είναι η ανεκτικότητα, η μη ανεκτικότητα.

Ευτυχώς η Αμερική βγάζει τώρα έναν νόμο με τον Τράμπ, που λέει ότι όποιοι κυνηγάνε και τους Χριστιανούς ή τα σύμβολα τους, θα διώκονται. Πότε θα το κάνουμε εμείς εδώ; Εμείς έχουμε νόμο, τον οποίο δεν τηρούμε ποτέ όμως. Θα τολμήσουμε να το κάνουμε αυτό ή φοβόμαστε;

Είμαστε στην τυραννία ενός 10% -και πολύ είπα- που μισεί τη θρησκεία και τον Χριστιανισμό. Καταφέρεται συνεχώς εναντίον του 90% και κανένας δεν τολμάει να πει τίποτα. Όπως εμείς δεν έχουμε πρόβλημα με το να είναι άθεος κάποιος ή ειδωλολάτρης ή ό,τι θέλει, θα πρέπει να σεβαστούν την ελληνική θρησκεία. Δεν μπορεί ο οποιοσδήποτε τύπος να χαρακτηρίζεται καλλιτέχνης. Τι καλλιτέχνης; Σαν την άλλη την κυρία με την ροζ σημαία. Τη βάλαμε και στο δημαρχείο πάλι και είναι καλλιτέχνημα αυτό. Ας κάνει τη σημαία άλλης χώρας, να πάει να τη φιλοτεχνήσει έτσι και να την κάνει πρασινοκίτρινη.

Όλα αυτά συγκλίνουν στο να βγάζουμε μία κοινωνία άθλια. Η κοινωνία μας βλέποντας, μαζεύοντας όλη αυτή την ανεκτικότητα, βγαίνει άθλια.

Σήμερα κάποιος συνάδελφος αναφέρθηκε και στο θέμα της στρατηγικής συμφωνίας με το Ισραήλ και έγινε μάχη εδώ. Κάποιοι είπαν ότι είμαστε υπερασπιστές δολοφόνων κ.λπ.. Αλήθεια γιατί όταν βομβαρδίστηκε η Σερβία, όταν σκότωσαν βρετανικές, γερμανικές, γαλλικές βόμβες, δεν είχατε τις ίδιες αντιδράσεις; Κάνατε κάποιες πορείες μόνο με τον Θεοδωράκη στους δρόμους και τελείωσε εκεί. Εκεί σκοτώθηκαν πέντε χιλιάδες άμαχοι…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Εμείς είχαμε.

**ΙΩΑΝΝΗΣ ΚΟΝΤΗΣ:** Δεν λέω για όλους. Λέω γενικά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΙΩΑΝΝΗΣ ΚΟΝΤΗΣ:** Όταν δολοφονήθηκαν παιδιά, όταν παιδιά έφυγαν από την Σερβία για να έρθουν να ζουν εδώ καλοκαίρι μέσα στον πόλεμο αυτό, μίλησε κανένας από αυτούς που θίγονται σήμερα; Σήμερα έχουν φορέσει τη σημαία της Παλαιστίνης, η οποία σίγουρα υποφέρει από ένα θέμα το οποίο συμβαίνει εκεί, αλλά μην ξεχνάμε ότι αυτοί τους οποίους είχε επιλέξει η Παλαιστίνη ως κυβέρνηση, η Χαμάς, ήταν μια τρομοκρατική κυβέρνηση.

Έχουμε ξεχάσει τι γινόταν εδώ στην Ελλάδα με τον Αμπού Αμπάς, την Αμπού, που έμπαιναν εδώ και βομβάρδιζαν τα αεροδρόμιά μας; Η TWA έσκασε πάνω από την Κεφαλονιά κάποτε με ογδόντα πέντε νεκρούς. Στη Μάλτα πήραν αεροπλάνο -πτήση της EgyptAir αν θυμάστε- το οποίο είχε και σαράντα Έλληνες ναυτικούς και πήγαινε στην Αίγυπτο και δολοφόνησαν σαράντα Έλληνες το 1988. Όλα αυτά, λοιπόν, είναι τρομοκρατία. Η τρομοκρατία δεν πρέπει από καμία μεριά να επαινείται. Και ακούω να λένε τους τρομοκράτες της Χαμάς, αγωνιστές.

Εμείς δεν είμαστε ούτε Εβραίοι ούτε υπερασπιστές του Ισραήλ. Δεν έχουμε και κανένα συμφέρον. Όμως άρχισαν αυτοί δολοφονώντας δύο με τρεις χιλιάδες άτομα εκεί και. Δυστυχώς. -θα πω εγώ- το Ισραήλ συνέχισε με μεγαλύτερο ρυθμό δράσης. Όμως κάποιοι άρχισαν αυτόν τον κύκλο αίματος. Κι όταν μιλάμε για στρατηγική συμμαχία, κύριοι, είτε μας αρέσει κάποιος με τον οποίο θέλουμε να συμμαχήσουμε είτε όχι, μετράμε τα δεδομένα που υπάρχουν γεωστρατηγικά. Και καλώς ή κακώς η συμμαχία με το Ισραήλ θα έπρεπε να είναι ανεξάρτητη από το αν μας αρέσει ή όχι. Είναι μία συμμαχία η οποία μπορούσε να βοηθήσει την Ελλάδα τόσο στις ΑΟΖ όσο σε οτιδήποτε άλλο. Δεν προάγουμε εμείς τα συμφέροντα του Ισραήλ εδώ. Προάγουμε τα συμφέροντα της Ελλάδος, όταν το λέμε. Και όπως εσείς θέλετε να συμμαχήσετε με οποιονδήποτε άλλο, με γεια σου με χαρά σας, εμείς δεν θα επιτεθούμε να σας πούμε τι λέτε. Έτσι είναι λοιπόν.

Ας κάνει η Ελλάδα -γιατί μιλάμε για τον Στρατό μας- συμμαχίες με όποιον θεωρεί ότι θα μας προσδώσει δυναμική. Και η δυναμική αυτή ειδικά στην ευαίσθητη αυτή περιοχή που είναι τα κοιτάσματα του λεβιάθαν, που είναι τα κοιτάσματα δίπλα με τις ΑΟΖ με τους Αιγυπτίους, την Κύπρο κ.λπ., είναι κοιτάσματα ζωτικής σημασίας για την Ελλάδα και αποτρεπτικά για την Τουρκία. Και αυτή τη στιγμή το Ισραήλ είναι σε άσχημη σχέση με την Τουρκία. Θα έπρεπε να το εκμεταλλευτούμε.

Εάν εμείς, λοιπόν, πάμε να συμμαχήσουμε με τους συμμάχους των Τούρκων, τους Παλαιστινίους, τους Άραβες, τους Ισλαμιστές και έχουμε πάντα ως μόνιμο εχθρό το Ισραήλ -επαναλαμβάνω επειδή έχει συμβεί αυτό- δεν μας βλέπω να έχουμε κάνει το ίδιο και να μην έχουμε καμία σχέση και με τη Γερμανία και με την Αγγλία και τη Γαλλία, την Ιταλία που βομβάρδισε –ξαναλέω- τη σύμμαχο και φίλη Σερβία. Την ξεχάσαμε την Σερβία; Ξεχνάμε την κατοχή της Κύπρου από τους Τούρκους; Οι πρώτοι σύμμαχοι των Παλαιστινίων που βλέπω να φοράνε φανέλες και σημαίες στους δρόμους Παλαιστινίων είναι οι Τούρκοι. Τι είμαστε; Είμαστε οι φίλοι των εχθρών; Και ξαναλέω. Εμείς δεν λέμε να δολοφονούνται ούτε παιδάκια ούτε να γίνεται τίποτα από αυτά. Αλλά δεν σημαίνει ότι στις στρατηγικές επιλογές και συμμαχίες θα απορρίπτουμε κάποιους οι οποίοι μπορούν να μας προσφέρουν.

Είμαστε ιδιαίτερα ευαίσθητοι, ιδιαίτερα ευαίσθητος χώρος. Μπορεί να μην ακούγεται καλά αυτό που λέω ακόμα και σε ανθρώπους που είναι κοντά σε εμάς. Δυστυχώς, όμως, αυτή είναι η πραγματικότητα. Δεν πρέπει να ντρεπόμαστε να δημιουργήσουμε συμμαχίες με ανθρώπους και με κράτη, τα οποία μπορούν να μας βοηθήσουν.

Τι κάνουμε τώρα; Αφήσαμε το πλάνο εκεί στο Καστελόριζο, στην Κάσο. Πού είναι; Το βάζουμε σε ισχύ; Θα λειτουργήσει; Όχι, γιατί φοβόμαστε να μη μας μαλώσει ο Ερντογάν. Αν είχαμε ισχυρές συμμαχίες και προσπαθούσαμε μαζί να είμαστε δυνατοί εναντίον αυτών, θα ήταν διαφορετικά τα πράγματα. Έχουμε κάνει τη Συνθήκη των Αθηνών, η οποία μας δίνει μία συνεχή υποχωρητικότητα και δυστυχώς υποχωρώντας, υποχωρώντας, υποχωρώντας οι Τούρκοι παίρνουν συνέχεια το πάνω χέρι. Δεν είναι προς όφελος της Ελλάδας όλο αυτό. Και αυτό που θα μπορέσουμε να κάνουμε είναι να εκμεταλλευτούμε συμμαχία με τους Αμερικάνους. Μπορεί τελευταία να έχει αλλάξει η τακτική των Αμερικανών στο θέμα της Ρωσίας, στο θέμα της Ευρωπαϊκής Ένωσης.

Εμείς προσεγγίζουμε για να δείξουμε ότι είμαστε εδώ στο να αλλάξουμε μια τακτική, να δηλώσουμε ότι θέλουμε ειρήνη στην Ουκρανία αντί να επιτείνουμε και να ζητάμε πόλεμο. Έχουμε δηλώσει ότι θέλουμε να απεμπλακούμε από εκεί; Συνεχίζουμε να τροφοδοτούμε τον πόλεμο της Ουκρανίας. Αυτό είναι ένα θέμα, το οποίο πρέπει να δούμε και να συζητήσουμε εάν μας συμφέρει τελικά να γίνεται ο πόλεμος ή αν συμφέρει να είμαστε τώρα κατηγορούμενοι, δηλαδή Έλληνες οι οποίοι έχουν εμπλακεί με τα πετρέλαια στην Ουκρανία στη Ρωσία. Έχει γίνει ένας μύλος. Θα φτάσουμε να τσακωνόμαστε μεταξύ μας για την Ουκρανία.

Ας αποφασίσουμε τι θέλουμε. Θέλουμε να κοροϊδευόμαστε και να ψηφίζουμε και να στέλνουμε χρήματα της Ευρωπαϊκής Ένωσης, των Ελλήνων πολιτών και των Ελλήνων φορολογουμένων; Γιατί δεν έχει λεφτόδεντρα η Ευρωπαϊκή Ένωση. Όπως δεν έχει λεφτόδεντρα στα 800 δισεκατομμύρια που θα φτιάξει πολεμική μηχανή, η οποία για να λειτουργήσει θέλει είκοσι χρόνια. Γιατί δεν υπάρχει τίποτα αυτή τη στιγμή. Κι εμείς τώρα συζητάμε και λέμε να συνεισφέρουμε όλοι να μειώσουμε τις κοινωνικές παροχές, για να κάνει πολεμική μηχανή η Ευρωπαϊκή Ένωση.

Ας πάει να πολεμήσει η κ. Φον Ντερ Λάιεν, οι άλλοι που πολέμησαν και αυτοί που άρχισαν τους πολέμους που προανέφερα, και στη Σερβία, και σε άλλα μέρη, και τώρα συμμετέχουν στην Ουκρανία.

Είμαστε μία χώρα που θέλει να ζει με ειρήνη. Δεν έχουμε πρόβλημα με κανέναν και δεν θα εμπλακούμε σε πολέμους που δημιουργούν άλλοι για δικά τους συμφέροντα. Δυστυχώς, όμως εμπλακήκαμε και τότε με τη Σερβία και τώρα στην Ουκρανία, αυτό είναι το θέμα. Δεν θέλω να πω κάτι άλλο. Γενικά η μία κουβέντα για το ένα νομοσχέδιο φέρνει το άλλο.

Πρέπει να φτιάξουμε τη δική μας στρατηγική, ειδικά στη δύσκολη αυτή γεωστρατηγική πολιτική που έχουμε να υποστηρίξουμε και στη δύσκολη αυτή στιγμή που καλώς ή κακώς διακυβεύονται τα κοιτάσματα που υπάρχουν και είναι πάρα πολλά στο Αιγαίο.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα μιλήσει ο κ. Βλαχάκος και ο κ. Τσίμαρης και αμέσως μετά ο κ. Λαζαρίδης.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, δεν είναι η σωστή σειρά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό, κύριε Καραθανασόπουλε, γιατί ανέλαβα τώρα και μου είπαν ότι πρέπει να συνεννοηθούμε να είναι αμέσως μετά ο κ. Λαζαρίδης. Έχετε συνεννοηθεί για κάτι άλλο;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Είχα προηγηθεί.

**ΜΑΚΑΡΙΟΣ ΛΑΖΑΡΙΔΗΣ:** Όχι, Νίκο. Είχα προηγηθεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ δεν ήμουν πριν εδώ, κύριοι συνάδελφοι, και έτσι δεν ξέρω. Εγώ είπα να μιλήσουν δύο Βουλευτές. Επειδή εγώ δεν ήμουν στην Αίθουσα, ο κ. Λαζαρίδης με τον κ. Καραθανασόπουλο να συνεννοηθούν, όσο θα έχει τον λόγο ο κ. Βλαχάκος.

Παρακαλώ, κύριε συνάδελφε, έχετε τον λόγο.

**ΝΙΚΟΛΑΟΣ ΒΛΑΧΑΚΟΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, σήμερα έχουμε την τιμή να συζητήσουμε ένα νομοσχέδιο του Υπουργείου Εθνικής Άμυνας που αφορά τη ρύθμιση υγειονομικών θεμάτων των Ενόπλων Δυνάμεων και λοιπές διατάξεις. Πρόκειται για ένα νομοσχέδιο το οποίο έχει ιδιαίτερη σημασία καθώς αφορά την υγειονομική μέριμνα των στελεχών των Ενόπλων Δυνάμεων και των Σωμάτων Ασφαλείας, των ανθρώπων δηλαδή που υπηρετούν με αυταπάρνηση και θυσία την ασφάλεια και την ευημερία της πατρίδας μας.

Η υγειονομική μέριμνα δεν είναι απλώς μια θεσμική υποχρέωση της πολιτείας, είναι μια ηθική υποχρέωση, μια αναγνώριση της πολύτιμης προσφοράς των στελεχών αυτών, που επωμίζονται το βάρος της προστασίας της χώρας μας σε καιρό ειρήνης, αλλά και σε δύσκολες, κρίσιμες στιγμές, όπως κατά τη διάρκεια φυσικών καταστροφών, σε πολεμικές αποστολές και βέβαια στην καθημερινή φύλαξη των συνόρων μας.

Το αντικείμενο αυτού του νομοσχεδίου είναι η βελτίωση της οργανωτικής δομής των υγειονομικών μονάδων και του Υγειονομικού Σώματος των Ενόπλων Δυνάμεων. Σκοπός του είναι η αναβάθμιση και η αναδιοργάνωση των υγειονομικών υπηρεσιών, προκειμένου να διασφαλίζεται η βέλτιστη υγειονομική φροντίδα για τα εν ενεργεία και τα εν αποστρατεία στελέχη, αλλά και για τα μέλη των οικογενειών τους. Τονίζω στο σημείο αυτό τη σημαντική προσφορά των εν αποστρατεία αξιωματικών σε όλους τους τομείς και ειδικά στο οικονομικό κομμάτι, που στήριξε και στηρίζει όλα αυτά τα χρόνια τη βελτίωση της ποιότητας παροχής υπηρεσιών των στρατιωτικών νοσοκομείων.

Επιπλέον, το νομοσχέδιο στοχεύει στη βελτίωση της ιατρικής φροντίδας και για τον γενικό πληθυσμό, επισημαίνοντας όμως στο σημείο αυτό, κύριε Υφυπουργέ, κύριε Υπουργέ, ότι καλό θα είναι το ποσοστό το οποίο θα μπορεί να νοσηλεύεται στα στρατιωτικά νοσοκομεία να είναι πολύ-πολύ μικρότερο από αυτό των εν ενεργεία και των εν αποστρατεία αξιωματικών και των οικογενειών τους.

Επίσης στοχεύει και στη βελτίωση του εργασιακού και μισθολογικού πλαισίου του υγειονομικού προσωπικού. Ως γενικός χειρουργός με τριάντα και πλέον συναπτά έτη υπηρεσίας στο δημόσιο νοσοκομείο, κατανοώ πλήρως τη σημασία αυτής της πολιτικής απόφασης. Αντιλαμβάνομαι τις πραγματικές ανάγκες για μια ολοκληρωμένη και επαγγελματική προσέγγιση στην υγειονομική υποστήριξη των στελεχών των Ενόπλων Δυνάμεων και των Σωμάτων Ασφαλείας. Δεν αναφέρομαι μόνο στη ρύθμιση των στρατιωτικών νοσοκομείων και φαρμακείων, αλλά στην ευρύτερη πολιτική που διαμορφώνει τις συνθήκες για την καλύτερη στήριξή τους σε καθημερινές, αλλά και έκτακτες ανάγκες.

Η κοινωνική διάσταση αυτής της απόφασης είναι εξαιρετικά σημαντική. Η ενίσχυση των στρατιωτικών νοσοκομείων, η δυνατότητα λειτουργίας πέραν του τακτικού ωραρίου καθώς και η διανομή φαρμάκων υψηλού κόστους σε περιπτώσεις που οι αξιωματικοί δεν μπορούν να μετακινηθούν δεν αποτελούν μόνο τεχνικά μέτρα. Αυτές οι ενέργειες ενισχύουν τη σύνδεση της πολιτείας με τα στελέχη των Ενόπλων Δυνάμεων και των Σωμάτων Ασφαλείας, αποδεικνύοντας την έμπρακτη στήριξή μας σε αυτούς που καθημερινά διακινδυνεύουν τη ζωή τους για την ασφάλεια της πατρίδας.

Είναι σημαντικό επίσης να σημειώσουμε ότι το νομοσχέδιο προβλέπει τη συμμετοχή 15% στις δαπάνες περίθαλψης σε δημόσιες και ιδιωτικές δομές, ποσοστό που αντιστοιχεί σε εκείνο που ισχύει για τους ασφαλισμένους του ΕΟΠΥΥ, ενώ το υπόλοιπο 85% καλύπτεται από τα Γενικά Επιτελεία. Πρόκειται για μία ρύθμιση που θα επιφέρει μεγάλη ανακούφιση στους αξιωματικούς και τις οικογένειές τους.

Αξιοσημείωτο, επίσης, είναι το γεγονός ότι προωθείται η λειτουργία οδοντιατρείων για άτομα με αναπηρία με την υποστήριξη εξειδικευμένων αναισθησιολόγων, κάτι που επισημαίνει την ισότιμη πρόσβαση στην υγειονομική περίθαλψη για όλους, ανεξαρτήτως αναπηρίας. Εξίσου σημαντική είναι η λειτουργία και η αναβάθμιση του Κέντρου Ειδικής Φροντίδας Παίδων του Ναυτικού Νοσοκομείου Πειραιά.

Δεν πρέπει να παραβλέψουμε την ανάγκη για εκπαίδευση και επιμόρφωση του στρατιωτικού και υγειονομικού προσωπικού. Η ίδρυση του Διακλαδικού Κέντρου Εκπαίδευσης Πολεμικού Τραύματος και η θεσμοθέτηση της ειδικότητας του διασώστη στους επαγγελματίες οπλίτες δείχνει πόσο κρίσιμη είναι η εκπαίδευση όχι μόνο για την αποτελεσματική αντιμετώπιση των περιστατικών, αλλά και για την προετοιμασία μας για κάθε ενδεχόμενο, από τη μάχη μέχρι την καθημερινή εξυπηρέτηση των πολιτών.

Σημαντική επίσης είναι και η τροπολογία που ήρθε πρόσφατα του άρθρου 56Α για την τοποθέτηση επικουρικών ιατρών στο Νοσοκομείο ΝΙΜΤΣ για κάλυψη αναγκών. Θεωρώ, κύριε Υπουργέ, κύριε Υφυπουργέ, λόγω της εμπειρίας μου, να προτείνω τα χρόνια αυτά αντί να είναι ένα συν ένα, να είναι τρία, όπως ακριβώς έχετε βάλει στο νομοσχέδιο για τα ΤΕΠ και για τις ΜΕΘ. Και αυτό για ποιον λόγο; Γιατί ο λόγος των τριών ετών αποτελεί μια ελκυστική θέση στο ΝΙΜΤΣ, προκειμένου να προσέλθουν οι γιατροί αυτοί και να μην είναι δέσμιοι και όμηροι του ενός έτους. Παράλληλα παίρνουν μία πολύ καλή μοριοδότηση, ώστε να διεκδικήσουν αργότερα με αξιώσεις μόνιμες θέσεις στο Εθνικό Σύστημα Υγείας. Θα ήθελα αυτό να το δείτε. Αν και εφόσον προβλέπονται τα οικονομικά προγράμματα τα οποία υπάρχουν στο ΝΙΜΤΣ, να προχωρήσετε στα τρία χρόνια για όλους τους επικουρικούς γιατρούς.

Τέλος, στο πλαίσιο της ευρύτερης κοινωνικής ευθύνης αξίζει να αναφέρουμε τη δυνατότητα ίδρυσης και λειτουργίας στεγών υποστηριζόμενης διαβίωσης για ενήλικα ΑμεΑ, τέκνα στελεχών και πολιτικών υπαλλήλων του Υπουργείου Εθνικής Άμυνας καθώς και τη λειτουργία οδοντιατρείων για ΑμεΑ, που αποτελούν έμπρακτες δράσεις κοινωνικής ένταξης και προσβασιμότητας.

Κυρίες και κύριοι συνάδελφοι, για εμάς η άμυνα της χώρας δεν είναι μόνο όπλα και εξοπλισμοί, είναι πάνω από όλα οι άνθρωποι. Αυτό το νομοσχέδιο δεν είναι απλώς μια διοικητική παρέμβαση και η ψήφισή του αποτελεί ένα σημαντικό βήμα για τη διασφάλιση της υγείας, της ευημερίας και της αξιοπρέπειας των στελεχών των Ενόπλων Δυνάμεων και των Σωμάτων Ασφαλείας κατ’ επέκταση. Είναι μια στρατηγική κίνηση για τη στήριξη αυτών που προστατεύουν τη χώρα, τις οικογένειές μας. Η πολιτεία οφείλει να σταθεί στο πλευρό τους, αναγνωρίζοντας τη θυσία και τον κόπο που καταβάλλουν για την ασφάλεια και την προστασία της πατρίδας μας. Αναγνωρίζοντας τη σημασία όλων αυτών των θεμάτων καθώς και την κοινωνική ευθύνη που αναλαμβάνει η πολιτεία, στηρίζω το νομοσχέδιο αυτό με όλες μου τις δυνάμεις. Ελπίζω και οι υπόλοιποι συνάδελφοι να πράξουν το ίδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Τσίμαρης.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, γιατί;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δύο Βουλευτές θα προηγηθούν. Τι να κάνουμε τώρα; Δύο έβαλα και πριν. Δεν το έκανα για εσάς, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν είπα αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το ανακοίνωσα.

Κύριε Τσίμαρη, έχετε τον λόγο.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με την επίκληση στον εξορθολογισμό διαπράττονται οι μεγαλύτερες αποκλίσεις. Το τελευταίο, δε, διάστημα στο όνομα των προσταγμάτων της «Ατζέντας 2030» υλοποιούνται πολλές πρακτικές εικονικού εξορθολογισμού των Ενόπλων Δυνάμεων της χώρας. Έτσι αντιλαμβάνεστε ένα εθνικό, στρατηγικό σχέδιο για την άμυνα και την αποτροπή;

Συντάσσετε σχέδια κλεισίματος στρατοπέδων για τα οποία επικαλείστε το απόρρητο κατά την κοινοβουλευτική διαδικασία, ενώ ταυτόχρονα αυτά τα απόρρητα στοιχεία διαρρέουν στον Τύπο. Απαξιώνετε τις θεσμικές διαδικασίες.

Η αποτρεπτική ισχύς της χώρας, κύριοι της Κυβέρνησης, βασίζεται πρώτα και πάνω απ’ όλα στο έμψυχο υλικό, το στρατιωτικό προσωπικό και τους εφέδρους, αυτό στο οποίο όλοι συμφωνούμε ως σημαντικό συντελεστή ισχύος. Τι παρατηρούμε, όμως, στα έξι χρόνια διακυβέρνησής σας όσον αφορά το προσωπικό των Ενόπλων Δυνάμεων; Μαζικό κύμα παραιτήσεων που εντάθηκαν τα τελευταία χρόνια λόγω συνθηκών εργασίας και έλλειψης κινήτρων. Αιφνίδιες καρατομήσεις αξιωματικών στο όνομα του δήθεν εξορθολογισμού, με αποτέλεσμα να εντείνεται η ανασφάλεια των στελεχών. Διεύρυνση ανισοτήτων σε μισθολογικό, βαθμολογικό, στεγαστικό και υγειονομικό επίπεδο. Σημαντική μείωση του αριθμού των εισακτέων στις άλλοτε περιζήτητες στρατιωτικές σχολές με τη μείωση να εκτιμάται ότι μπορεί να φτάσει ακόμα και το 30%, με ό,τι αυτό συνεπάγεται για το μέλλον.

Στο παρόν νομοσχέδιο εισηγείστε ρυθμίσεις για τα υγειονομικά ζητήματα των Ενόπλων Δυνάμεων. Πρωταρχική προτεραιότητα και επιδίωξη των νέων μέτρων του νομοσχεδίου είναι ο οικονομικός έλεγχος των στρατιωτικών νοσοκομείων, προκειμένου να υπάρξει περιορισμός των δαπανών για τις προσφερόμενες νοσηλευτικές υπηρεσίες. Τα στρατιωτικά νοσοκομεία δεν είναι συνήθεις υγειονομικές μονάδες υγείας για να εξυπηρετούν και ένστολους. Είναι στρατιωτικές μονάδες και ως τέτοιες πρέπει να αντιμετωπίζονται.

Με τη λειτουργία των στρατιωτικών νοσοκομείων με ιδιωτικοοικονομικά κριτήρια, εισάγοντας τις ιδιωτικές ασφαλιστικές και τη δημιουργία εσόδων από την παροχή ιατρικών υπηρεσιών, αποξενώνονται από την αποστολή τους και ως μέρος της αποτρεπτικής ισχύος, η οποία συνδέεται άμεσα με την ασφάλεια της χώρας, δείχνουμε μία τάση, εκπέμπουμε λάθος μήνυμα. Εισάγεται το ιδιωτικό έργο με απογευματινές παροχές, όπως ιατρεία, απεικονιστικές εξετάσεις και χειρουργεία με ταυτόχρονη είσοδο ιδιωτικών ασφαλιστικών εταιρειών. Η υβριδική λειτουργία ως επιλογή είναι πρωτόγνωρη. Δεν υπάρχει πουθενά στο δυτικό σύστημα και δεν συνάδει με τη διεθνή πρακτική.

Βέβαια, καινοφανή μέτρα και πρακτικές που δεν εφαρμόζονται πουθενά στον κόσμο και καταστρατηγούν τη φύση των συστημάτων που εφαρμόζετε είναι σύνηθες φαινόμενο στη διακυβέρνησή σας. Το έχετε κάνει και στον προσωπικό γιατρό, όπου ανειδίκευτοι εκτελούν θεσμοθετημένα χρέη ειδικευμένων, όπως και έχετε επιτρέψει το ιδιωτικό έργο στους ειδικευόμενους. Μετατρέπετε τους ένστολους, τις οικογένειές τους και τους απόστρατους από δικαιούχους σε αγοραστές. Πλήττεται έτσι η σχέση εμπιστοσύνης μεταξύ του προσωπικού και του κράτους.

Κύριε Υπουργέ, μας παρουσιάσατε τι έχει πληρώσει ο ΕΟΠΥΥ την τριετία 2020-2023. Θα ήθελα σε αυτό το σημείο να μας ενημερώσετε για το ποιο είναι ακριβώς το ύψος των οφειλών του ΕΟΠΥΥ προς τα στρατιωτικά νοσοκομεία σήμερα, κύριε Υπουργέ.

Δεν είμαστε μηδενιστές. Στο νομοσχέδιο συμπεριλαμβάνονται και θετικές διατάξεις. Οι διαρθρωτικές αλλαγές, ο συνεχής έλεγχος, η πιστοποίηση και οι δείκτες ποιότητας των προσφερόμενων υπηρεσιών είναι επιβεβλημένες για τα στρατιωτικά νοσοκομεία, όμως χωρίς να εφαρμόζονται σε περιπτώσεις οι οποίες παρεκκλίνουν αυτές των προϋποθέσεων της εθνικής ασφάλειας. Η αλλαγή των όρων λειτουργίας των στρατιωτικών νοσοκομείων δεν θα τα αναβαθμίσει, θα τα οδηγήσει στον δρόμο όπου βρίσκεται και το ΕΣΥ.

Ισχυρίζεστε ότι τα μέτρα που λαμβάνονται θα οδηγήσουν σε οικονομική ανακούφιση τους εργαζόμενους των στρατιωτικών νοσοκομείων. Θεσπίζετε την αποζημίωση των εφημεριών και της νυκτερινής απασχόλησης για τους απασχολούμενους σε στρατιωτικά νοσοκομεία, όπως γίνεται σε όλα τα νοσοκομεία της χώρας, αλλά δεν την εξισώνετε. Συνδέετε το ιδιωτικό έργο με την αποζημίωση των εφημεριών. Η πολιτική σας διέπεται από τον κανόνα «αυξήστε τα έσοδα των νοσοκομείων με υπερεργασία και θα πληρωθείτε».

Τα στρατιωτικά νοσοκομεία και οι εργαζόμενοί τους έχουν συνδράμει στις δύσκολες στιγμές που αντιμετωπίζει και αντιμετώπισε η ελληνική κοινωνία, είτε πρόκειται για καταστροφές και έκτακτες ανάγκες, είτε πρόκειται για την πανδημία του COVID-19, είτε την προσφορά υγειονομικής φροντίδας στα ακριτικά νησιά και στην παραμεθόριο, είτε τη συνδρομή και αντιμετώπιση οικονομικών θεμάτων κατά τη μεταναστευτική κρίση. Όμως, αυτά είναι εξαιρέσεις, έκτακτα. Και η εξαίρεση με τον τρόπο που κυβερνάτε έχει γίνει κανόνας. Είμαστε μόνιμα σε έκτακτες συνθήκες. Τα στελέχη καλούνται συνέχεια να βάζουν πλάτη στο ΕΣΥ και είναι από τους βασικούς λόγους παραιτήσεων των στρατιωτικών γιατρών.

Τι επιδιώκετε όμως; Τι γίνεται με την πρωτοβάθμια νοσηλεία, η οποία παραμένει στα αζήτητα; Σύμφωνα με το νομοσχέδιο, δεν επιδιώκεται από το ΥΕΘΑ η ενίσχυση των στρατιωτικών νοσοκομείων με νέο επιστημονικό προσωπικό. Αντίθετα, επιδιώκεται η ανάσχεση του ρυθμού παραιτήσεων λόγω των χαμηλότατων μισθών, αλλά και των συνθηκών επαγγελματικής εξέλιξης. Ποιος ο σχεδιασμός για την προσέλκυση φοιτητών στις παραγωγικές σχολές όλων των κλάδων του υγειονομικού; Το γεγονός ότι δεν αυξάνονται οι μισθοί των γιατρών, ενώ παράλληλα μειώνεται ο χρόνος δυνατότητας υποβολής παραίτησής τους θα οδηγήσει στη μείωση ή στην αύξηση παραιτήσεων; Εύκολη φαίνεται η εξίσωση.

Κύριοι της Κυβέρνησης, η επένδυση στον ένστολο προηγείται της επένδυσης στα όπλα. Η υγεία, το υψηλό φρόνημα, η καλή φυσική και ψυχολογική κατάσταση των ενστόλων αποτελεί υποχρέωση της πολιτείας. Αποτελεί τη βάση, ώστε οι στρατιωτικοί να μπορούν απερίσπαστα να εκτελούν τα καθήκοντά τους, έτοιμοι να υπερασπιστούν την πατρίδα, αν και όποτε αυτό χρειαστεί.

Οι Έλληνες πολίτες θέλουν και έχουν το δικαίωμα να νιώθουν ασφαλείς όσον αφορά στην προάσπιση της εθνικής κυριαρχίας από τους ένστολους συμπολίτες τους που έχουν επιλέξει να φυλάνε Θερμοπύλες. Η ιδιωτικοποίηση στρατιωτικών μονάδων είναι προς την αντίθετη κατεύθυνση και μας βρίσκει απέναντι. Γι’ αυτό καταψηφίζουμε επί της αρχής το παρόν νομοσχέδιο.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός για μία σύντομη παρέμβαση.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Ευχαριστώ.

Κύριε συνάδελφε, 135 εκατομμύρια ευρώ. Ρωτήσατε ποιες είναι οι οφειλές του ΕΟΠΥΥ. Είναι 135 εκατομμύρια, 109 στα στρατιωτικά νοσοκομεία, 26 στο ΝΙΜΤΣ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει τον λόγο ο κ. Καραθανασόπουλος. Θα πάμε σε δύο Βουλευτές, μετά ο κ. Λαζαρίδης, μετά δύο συνάδελφοι Βουλευτές και μετά έχει ζητήσει τον λόγο ο Υφυπουργός.

Ελάτε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ο Υπουργός, μιλώντας λίγο νωρίτερα από αυτό το Βήμα, αναφέρθηκε και πάλι για το νέο δόγμα, τη νέα δομή των Ενόπλων Δυνάμεων, ότι μέσα από αυτόν τον σχεδιασμό επιδιώκεται να ισχυροποιηθούν οι Ένοπλες Δυνάμεις και να αποτραπούν οι επιδιώξεις του εχθρού, δηλαδή της Τουρκίας. Σε αντίστοιχη λογική για το ποιος είναι ο εχθρός κινήθηκαν και οι τοποθετήσεις του Προέδρου του ΠΑΣΟΚ, του κ. Ανδρουλάκη, αλλά και τα άλλα κόμματα, Ελληνική Λύση, Νίκη, Σπαρτιάτες κ.λπ..

Βεβαίως, η Κυβέρνηση έχει μια αντίφαση. Απλώς να την καταγράψουμε. Από τη μια μεριά έχουμε την πολιτική των «ήρεμων νερών» με την Τουρκία και του εφησυχασμού για να μπορέσουν να προχωρήσουν οι επενδύσεις στο Αιγαίο συνολικά και στις τουρκικές ακτές, να εξυπηρετηθεί ο τουρισμός κ.ά. και από την άλλη τη λογική αυτή ότι εχθρός μας είναι η Τουρκία.

Αλήθεια, πιστεύετε ότι όλες αυτές οι εξελίξεις, δηλαδή οι συγχωνεύσεις των στρατοπέδων, το νέο πρόγραμμα εξοπλιστικών-μαμούθ για την επόμενη εικοσαετία γίνεται για την αποτροπή της τουρκικής επιθετικότητας; Ή έχουν μία υπογραφή όλα αυτά τα σχέδια; Τη νατοϊκή υπογραφή, αλλά και αυτή της Ευρωπαϊκής Ένωσης για να ισχυροποιηθεί ακόμη περισσότερο ο ιμπεριαλιστικός συνασπισμός απέναντι στον κοινό -όπως τον θεωρούν- εχθρό, τη Ρωσία. Και βεβαίως, διατηρείτε πάντοτε τον διαχρονικό χαρακτήρα των Ενόπλων Δυνάμεων, ο οποίος στρέφεται και ενάντια στον «εχθρό λαό».

Η Κυβέρνηση συνεχίζει να επιμένει σε ένα αφήγημα ότι όλα αυτά γίνονται για την προστασία της δημοκρατίας, για την προστασία της ελευθερίας των ανθρώπινων δικαιωμάτων, του κράτους δικαίου. Γι’ αυτούς τους λόγους, αλήθεια, κύριε Υπουργέ, σφαγιάζονται οι λαοί στην Ουκρανία; Γι’ αυτούς τους λόγους γίνονται κρέας στις πολεμικές συγκρούσεις; Ή μήπως γίνονται για τον έλεγχο και την αξιοποίηση των σπάνιων γαιών στην Ουκρανία, όπως η πρόσφατη συμφωνία Ηνωμένων Πολιτειών-Ουκρανίας; Και όταν ένα μεγάλο τμήμα αυτών των σπάνιων γαιών βρίσκεται στο έδαφος που είναι υπό ρωσικό έλεγχο, δεν γίνονται αυτές οι συγκρούσεις για τον έλεγχο των ενεργειακών πηγών και διαδρομών;

Δεν είναι τυχαίο ότι μόλις αυτές τις ημέρες η Ευρωπαϊκή Ένωση αποφάσισε το 2027 να ολοκληρωθεί η πλήρης απεξάρτησή της από τους ρώσικους ενεργειακούς πόρους και να υποκατασταθούν αυτές οι ανάγκες από το ανεπαρκές, αλλά και πανάκριβο υγροποιημένο φυσικό αέριο των Ηνωμένων Πολιτειών, το οποίο αποτελεί όπλο στην κυβέρνηση του Τραμπ στον εμπορικό πόλεμο των δασμών που έχει εξαπολύσει απέναντι στην Ευρωπαϊκή Ένωση, αλλά και την επιτάχυνση της πανάκριβης πράσινης ενέργειας.

Όλα αυτά γίνονται για το μοίρασμα και το ξαναμοίρασμα των αγορών που μαζί με την εξαγωγή κεφαλαίων αποτελούν τα χαρακτηριστικά γνωρίσματα του ιμπεριαλισμού, κύριε Υπουργέ. Και μάλιστα το αποκρουστικό προσωπείο του ιμπεριαλισμού αναδεικνύεται στην ολότητά του στη γενοκτονία η οποία εξελίσσεται απέναντι στο λαό της Παλαιστίνης στη Γάζα από το κράτος δολοφόνο του Ισραήλ. Και βεβαίως είναι τεράστιες οι ευθύνες της Κυβέρνησης, γιατί βάζει πλάτη επί της ουσίας σε αυτή τη γενοκτονία, αλλά και των άλλων κομμάτων τα οποία μιλάνε για το δικαίωμα της αυτοάμυνας του κράτους κατακτητή. Γιατί το Ισραήλ είναι κράτος κατακτητής για την Παλαιστίνη. Ένα κράτος το οποίο αποτελεί στρατηγικό εταίρο των Ηνωμένων Πολιτειών, του ΝΑΤΟ και της Ευρωπαϊκής Ένωσης αλλά και της Ελλάδας. Μάλιστα αυτή η στρατηγική σύνδεση ξεκίνησε επί κυβέρνησης ΣΥΡΙΖΑ και συνεχίστηκε από την Κυβέρνηση της Νέας Δημοκρατίας με την αμυντική συμμαχία, τα εξοπλιστικά προγράμματα, την παραχώρηση στους Ισραηλινούς την εκπαίδευση των Ελλήνων αεροπόρων στη Μεσσηνία αλλά και κοινές αμυντικές αεροπορικές ασκήσεις οι όποιες γίνονται σε τακτά χρονικά διαστήματα με το κράτος κατακτητή του Ισραήλ το οποίο επιχειρεί το τελευταίο διάστημα να εκκαθαρίσει ολοκληρωτικά τη Γάζα από τους Παλαιστίνιους ή να μετατραπεί σε Ριβιέρα της Ανατολικής Μεσογείου για να μπορέσει να βάλει χέρι το Ισραήλ στα πλούσια κοιτάσματα φυσικού αερίου στην Ανατολική Μεσόγειο αλλά και για να υλοποιηθεί ο ινδικός δρόμος για την παγκόσμια εφοδιαστική αλυσίδα που βρίσκεται σε αντιπαράθεση και σε αντίθεση με τον κινεζικό δρόμο του μεταξιού. Με αυτό το κράτος το οποίο φτάνει στο σημείο να βομβαρδίζει σε διεθνή ύδατα πλοία με ανθρωπιστική βοήθεια για τη Γάζα.

Αυτό το κράτος προσπαθεί η Κυβέρνηση να εξωραΐσει με την προκλητική διημερίδα την οποία διοργάνωσε αυτές τις μέρες η ΔΔΕ Πειραιά και με τη συμμετοχή μάλιστα της πρεσβείας του Ισραήλ. Αυτή η εκδήλωση πλυντήριο στα εγκλήματα του Ισραήλ συνάντησε τη μαζική καταδίκη όμως των εκπαιδευτικών, των γονέων αλλά και των μαθητών του Πειραιά σώζοντας την αξιοπρέπεια του ελληνικού λαού. Αυτός ο σχεδιασμός βεβαίως έχει και την υπογραφή της Ευρωπαϊκής Ένωσης και όχι μόνο του ΝΑΤΟ στο πλαίσιο της μετατροπής της σε πολεμική οικονομία μέσα από τον συνολικό σχεδιασμό αναδιάταξης των δυνάμεων εντός της ευρωατλαντικής συμμαχίας από τη στιγμή που οι Ηνωμένες Πολιτείες στρέφουν το ενδιαφέρον τους στην Κίνα κατ’ αποκλειστικότητα στο πλαίσιο του ανταγωνισμού που έχουν με την Κίνα για την πρωτοκαθεδρία στην παγκόσμια ιμπεριαλιστική αλυσίδα, αφήνοντας την Ευρώπη μόνη της στα ζητήματα απέναντι στη Ρωσία.

Γι’ αυτόν ακριβώς τον λόγο επιταχύνθηκε η διαδικασία όλων αυτών των προγραμμάτων με το ReArm Europe και τη Λευκή Βίβλο για την άμυνα και το τερατώδες εξοπλιστικό πρόγραμμα των 800 δισεκατομμυρίων μέχρι το 2030 για να μπορέσει να χρηματοδοτήσει τα νέα εξοπλιστικά προγράμματα, τη μετατροπή των υποδομών σε υποδομές διπλής χρήσης και για στρατιωτικούς σκοπούς και όχι μόνο: δρόμοι, αεροδρόμια, σιδηρόδρομοι, λιμάνια αλλά και υποδομές υγείας, μετατροπή των νοσοκομείων για την υποδοχή τραυματιών. Πρώτη το ξεκίνησε η γερμανική κυβέρνηση του κ. Σολτς, του προηγούμενου Καγκελαρίου. Αυτό επεκτείνεται συνολικά σε όλη την Ευρωπαϊκή Ένωση. Επίσης, τη μετατροπή βιομηχανιών σε πολεμικές βιομηχανίες και τη χρηματοδότησή τους αλλά και την υποταγή συνολικά της έρευνας για στρατιωτικούς σκοπούς. Χρήματα τα οποία θα προκύψουν από την αιματηρή φορολογία των λαών της Ευρώπης από τη συρρίκνωση των ήδη πενιχρών κοινωνικών δαπανών αλλά και από την αξιοποίηση, όπως λέει η ίδια η Ευρωπαϊκή Ένωση, δηλαδή να βάλει χέρι και να αρπάξει τα αποθεματικά των ασφαλιστικών ταμείων. Αυτό είναι το τίμημα που θα κληθούν να πληρώσουν οι λαοί της Ευρώπης. Τίμημα που θα πληρώσουν ακόμη και με το ίδιο τους το αίμα για να θωρακιστούν επί της ουσίας η ευρωενωσιακές πολυεθνικές στον σκληρό ανταγωνισμό που έχουν με τις αμερικανικές και τις κινέζικες πολυεθνικές.

Αυτός ο συνασπισμός θεωρεί ότι η Τουρκία αποτελεί στρατηγικό εταίρο των Ηνωμένων Πολιτειών, του ΝΑΤΟ και της Ευρωπαϊκής Ένωσης και με την Ελλάδα να εμπλέκεται όλο και πιο βαθιά στις ιμπεριαλιστικές συγκρούσεις στέλνοντας στρατιωτικές δυνάμεις σε διάφορα σημεία της γης στο πλαίσιο της λεγόμενης γεωστρατηγικής αναβάθμισης της χώρας, δηλαδή τη συμμετοχή των ελληνικών επιχειρήσεων στο πλιάτσικο που γίνεται και θα γίνει σε βάρος των λαών της περιοχής.

Την ίδια στιγμή ταυτόχρονα η ελληνική άρχουσα τάξη με την Κυβέρνηση ως πολιτικό της εκπρόσωπο προωθεί τον ευρω-νατοϊκό οδικό χάρτη για το Αιγαίο και την Ανατολική Μεσόγειο, όπως αποφασίστηκε πριν από έναν χρόνο στη σύνοδο στο Βίλνιους. Επί της ουσίας τι επιδιώκει αυτός ο οδικός χάρτης; Από τη μια μεριά να ισχυροποιήσει ακόμη περισσότερο τον νοτιοανατολικό βραχίονα της ευρωατλαντικής συμμαχίας, του ΝΑΤΟ, τον οποίο συναποτελούν η Ελλάδα και η Τουρκία. Άρα, όλο αυτό το κυνηγητό των εξοπλισμών εκεί στοχεύει. Δεύτερον, ταυτόχρονα να προωθηθεί η συνδιαχείριση στο Αιγαίο και στην Ανατολική Μεσόγειο η οποία είναι σε βάρος των κυριαρχικών δικαιωμάτων της χώρας μας. Γι’ αυτό ακριβώς το ΚΚΕ επιμένει να αναδεικνύει και να τονίζει ότι ο λαός πρέπει να κλιμακώσει την πάλη του για την άμεση αποδέσμευση της χώρας μας από τους επικίνδυνους αυτούς ιμπεριαλιστικούς σχεδιασμούς, για το κλείσιμο των βάσεων στη χώρα μας που έχει μετατραπεί σε ένα προκεχωρημένο θύλακα των σχεδιασμών αυτών αλλά και ταυτόχρονα για την επιστροφή των στελεχών των Ενόπλων Δυνάμεων από το εξωτερικό και τις αποστολές στο εξωτερικό.

Βεβαίως το σχέδιο νόμου το οποίο τιτλοφορείται: «Ρύθμιση υγειονομικών θεμάτων των Ενόπλων Δυνάμεων» δεν θα μπορούσε να είναι κάτι διαφορετικό από τη συνολικά εφαρμοζόμενη πολιτική στον τομέα της υγείας, δηλαδή την εμπορευματοποίηση, την ιδιωτικοποίηση και κατ’ επέκταση την υποβάθμιση των δομών του δημόσιου τομέα είτε αυτές είναι δομές του ΕΣΥ είτε αυτές είναι δομές των Ενόπλων Δυνάμεων. Άλλωστε και ο κύριος Υπουργός μίλησε στην τοποθέτησή του για μια σειρά παθογένειες οι οποίες έχουν διαχρονικό χαρακτήρα γιατί ήταν αποτέλεσμα πολλών κυβερνήσεων όσον αφορά στα προβλήματα που αντιμετωπίζει ο υγειονομικός τομέας των Ενόπλων Δυνάμεων. Στο πλαίσιο αυτά υποτίθεται ότι η Κυβέρνηση τώρα προσπαθεί να τα θεραπεύσει. Προσπαθεί να τα θεραπεύσει με την ίδια λογική και πολιτική που οδήγησε σε αυτά τα προβλήματα.

Τι λέει η Κυβέρνηση; Είναι χαμηλή η πληρότητα στα στρατιωτικά νοσοκομεία. Αλήθεια; Δεν βλέπει όμως ότι διαχρονικά τα στρατιωτικά νοσοκομεία υποχρηματοδοτούνται και ότι έχουν τεράστιες ελλείψεις σε ανθρώπινο δυναμικό, ιατρικό και νοσηλευτικό προσωπικό, με αποτέλεσμα να υπάρχουν αυτά τα προβλήματα και να υπάρξει η χαμηλή πληρότητα; Αντί να αντιμετωπίσει αυτό το πρόβλημα με γενναία χρηματοδότηση αλλά και με ενίσχυση του ανθρώπινου δυναμικού συνεχίζει την ίδια ρότα με αποκορύφωμα την ελευθερία επιλογής. Γιατί, λέει, τα στελέχη των Ενόπλων Δυνάμεων να μην έχουν ελευθερία επιλογής να επιλέξουν και τον ιδιωτικό τομέα; Με αυτό το αφήγημα της ελευθερίας επιλογής, κύριε Υπουργέ, πριν από είκοσι πέντε χρόνια άρχισε να ξηλώνεται ο αποκλειστικός δημόσιος τομέας της υγείας προς όφελος του ιδιωτικού και να υποβαθμίζονται τα δημόσια νοσοκομεία.

Λέει, ελευθερία επιλογής. Μα, καλά, η ελευθερία επιλογής δεν είναι σε άμεση συνάρτηση συνολικά για τον πληθυσμό με τη δυνατότητα που έχει η τσέπη του; Για τον φτωχό, τον άνεργο και τον εξαθλιωμένο δεν υπάρχει καμία δυνατότητα επιλογής. Οι πλούσιοι όντως έχουν. Αλλά εμείς είμαστε με το πλευρό και τις ανάγκες που έχουν τα λαϊκά στρώματα. Σε αυτά η ελευθερία επιλογής σημαίνει την υποβάθμιση των παρεχομένων υπηρεσιών υγείας από το Δημόσιο, εμπορευματοποίηση όλο και περισσότερο ακόμη και αυτών των υπηρεσιών. Η υγεία να μετατρέπεται σε πανάκριβο εμπόρευμα.

Για να μη μιλήσουμε, κύριε Υπουργέ, για την κατάσταση στην πρωτοβάθμια φροντίδα υγείας στα στρατόπεδα. Υποβαθμισμένη, υποστελεχωμένη, ανύπαρκτη σε πολλές περιπτώσεις ενώ θα μπορούσε να παίξει σημαντικό ρόλο άμεσης παρέμβασης, άμεσης δράσης σε προβλήματα που αντιμετωπίζουν τα στελέχη των Ενόπλων Δυνάμεων αλλά και οι οπλίτες στις μονάδες αυτές με αποτέλεσμα να αναγκάζονται να κάνουν τεράστιες αποστάσεις για να μπορούν να αντιμετωπίζουν ακόμη και τα πιο απλά προβλήματα.

Και από αυτήν την άποψη, είναι επίκαιρο, κύριε Υπουργέ, το ζήτημα με το πρώην 409 Γενικό Στρατιωτικό Νοσοκομείο στην Πάτρα, τον χώρο όπου η Υπηρεσία Αξιοποίησης της Ακίνητης Περιουσίας του Υπουργείου σας προσπαθεί να το βγάλει σε πλειστηριασμό -δύο φορές έχει βγει άγονος- σε αντίθεση με το σχέδιο το ολοκληρωμένο που έχει η δημοτική αρχή Πάτρας για την αξιοποίηση αυτού του χώρου στο πλαίσιο της αναβάθμισης της πρωτοβάθμιας φροντίδας υγείας και για τα στελέχη των Ενόπλων Δυνάμεων και των Σωμάτων Ασφαλείας, που έχουν τεράστια προβλήματα στην Πάτρα, σε αντίθεση με αποφάσεις του ίδιου του σωματείου των εργαζομένων του πολιτικού προσωπικού στο ΚΕΤΧ, το Κέντρο Εκπαίδευσης Τεχνικού στην Πάτρα, αλλά και άλλων φορέων της Πάτρας που μιλάνε για την ανάγκη να αναβαθμιστεί και να συνεχίσει να λειτουργεί ως χώρος υγειονομικής φροντίδας.

Δηλαδή, θέλετε να εξυπηρετήσετε τα επιχειρηματικά συμφέροντα, γιατί είναι ένα κομμάτι φιλέτο και το γνωρίζετε πολύ καλά, σε βάρος των αναγκών προστασίας της υγείας πλατιών λαϊκών στρωμάτων.

Για να μην μακρηγορώ, κύριε Πρόεδρε, ολοκληρώνω με τα εξής: Εμείς το λέμε καθαρά, δεν μπορούν να αποτελέσουν άλλοθι τα προβλήματα τα οποία αντιμετωπίζουν τα πλατιά λαϊκά στρώματα για να νομιμοποιηθεί στη λαϊκή συνείδηση η αντιλαϊκή πολιτική, αλλά συνολικά πρέπει να εκφραστεί η αντίθεση ευρύτερων λαϊκών στρωμάτων απέναντι στην πολιτική που εφαρμόζει η σημερινή Κυβέρνηση και την οποία θα την συνεχίσει και η αυριανή κυβέρνηση, γιατί κινούνται στην ίδια ρότα, στη ρότα δηλαδή της εξυπηρέτησης των αναγκών της αστικής τάξης και του κεφαλαίου, στη ρότα της υλοποίησης της πολιτικής της Ευρωπαϊκής Ένωσης και του ΝΑΤΟ. Και αυτή η πολιτική είναι εχθρική για τις λαϊκές ανάγκες.

Γι’ αυτόν ακριβώς τον λόγο και πρέπει να ισχυροποιηθεί ακόμη πιο αποφασιστικά το ρεύμα αμφισβήτησης αυτής της κυρίαρχης πολιτικής, που μόνο δεινά και επιδείνωση της θέσης της εργατικής τάξης και του λαού μπορεί να επιφέρει και η συμπόρευση με το ΚΚΕ αποτελεί ουσιαστική διέξοδο από τα τεράστια αδιέξοδα και τη βαρβαρότητα αυτού του συστήματος.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Μαρκογιαννάκης και αμέσως μετά η κ. Σκόνδρα, η οποία πήρε τη θέση του κ. Κουλκουδίνα και αμέσως μετά ο κ. Λαζαρίδης.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο εκσυγχρονισμός και η ενίσχυση των Ενόπλων Δυνάμεων, αλλά και η στήριξη του προσωπικού που υπηρετεί σε αυτές, είναι διακηρυγμένη και εκπεφρασμένη προτεραιότητα της Κυβέρνησης της Νέας Δημοκρατίας ήδη από την πρώτη της θητεία. Οι πράξεις μας αποδεικνύουν ότι όλα αυτά τα χρόνια δεν μένουμε στα λόγια. Υλοποιούμε ένα από τα μεγαλύτερα εξοπλιστικά προγράμματα, με βραχυπρόθεσμους και μακροπρόθεσμους στόχους, μετά από δεκαετίες εξοπλιστικής αδράνειας.

Το Υπουργείο Εθνικής Άμυνας προχωρά με έναν ολοκληρωμένο σχεδιασμό στην αναδιάταξη και αναδιοργάνωση των Ενόπλων Δυνάμεων ώστε να ανταποκρίνονται στις προκλήσεις της πραγματικότητας του ευρύτερου περιβάλλοντος ασφάλειας, όπως αυτό διαμορφώνεται με τις ραγδαίες εξελίξεις γύρω μας. Αναγκαία συνθήκη, όμως, για την εμπέδωση του αξιόμαχου των Ενόπλων Δυνάμεων είναι και η επένδυση στο ανθρώπινο δυναμικό, στους άνδρες και τις γυναίκες που τις στελεχώνουν και καλούνται καθημερινά να κάνουν πράξη την ασφάλεια της πατρίδας απέναντι σε κάθε είδους απειλές.

Εδώ ανοίγει μια ευρύτερη συζήτηση που αφορά στις συνθήκες υπηρεσίας, στην αριθμητική επάρκεια, στα μισθολογικά δεδομένα και φυσικά στις παρεχόμενες υπηρεσίες. Για όλα αυτά, στο Υπουργείο Εθνικής Άμυνας έχουν δρομολογήσει τις κατάλληλες παρεμβάσεις ώστε σταδιακά να επιλυθούν.

Το σχέδιο νόμου που συζητάμε σήμερα στην Ολομέλεια είναι μια ακόμα απόδειξη αυτής της ολιστικής παρέμβασης που επιχειρείται από την Κυβέρνηση. Πιο συγκεκριμένα, το νομοσχέδιο έρχεται να απαντήσει σε ένα από τα ζητήματα που ανέφερα προηγουμένως και ειδικότερα στο κομμάτι της παροχής υπηρεσιών υγείας προς το προσωπικό των Ενόπλων Δυνάμεων. Και το κάνει αυτό σε τρία διακριτά επίπεδα, στα οποία ομαδοποιώ το πλήθος των βασικών διατάξεων για λόγους οικονομίας χρόνου.

Υπάρχουν, λοιπόν, διατάξεις οι οποίες λειτουργούν: Πρώτον, προς όφελος των στελεχών των Ενόπλων Δυνάμεων και των προστατευόμενων μελών, των οικογενειών τους. Δεύτερον, για την επίλυση σημαντικών εργασιακών ζητημάτων των επαγγελματιών υγείας που απασχολούνται από τις Ένοπλες Δυνάμεις και τρίτον, με τη διοικητική και οικονομική αναδιοργάνωση των στρατιωτικών υπηρεσιών υγείας, με στόχο να λειτουργούν αποτελεσματικότερα, με εξοικονόμηση δαπανών, αλλά ταυτόχρονα και με ανάπτυξη νέων υπηρεσιών.

Λίγο πιο αναλυτικά, σταχυολογώ τα εξής από τις διατάξεις: Για τους ωφελούμενους, δηλαδή για τα στελέχη των Ενόπλων Δυνάμεων που λαμβάνουν τις υπηρεσίες υγείας, αναφέρω: Την καθιέρωση της ισότιμης μεταχείρισης των στελεχών των Ενόπλων Δυνάμεων με τους ασφαλισμένους του Εθνικού Οργανισμού Παροχής Υπηρεσιών Υγείας, την πρόνοια για νοσηλεία σε στρατιωτικό νοσοκομείο άλλου κλάδου από αυτόν στον οποίον ανήκουν, εφόσον κριθεί ιατρικά απαραίτητο. Την κάλυψη των οδοιπορικών εξόδων για χειρουργικές επεμβάσεις σε στρατιωτικό νοσοκομείο άλλης φρουράς από αυτήν την οποία υπηρετούν. Φυσικά, την απλούστευση στις διαδικασίες ελέγχου και έγκρισης υγειονομικών δαπανών των στελεχών και των μελών των οικογενειών τους και την άμεση αποζημίωσή τους. Ακόμα, την κατ’ οίκον διανομή φαρμάκων υψηλού κόστους, το δικαίωμα συνταγογράφησης και από μη στρατιωτικούς γιατρούς για τα στελέχη, τη δυνατότητα διενέργειας εξετάσεων σε ιδιωτικά διαγνωστικά κέντρα με καταβολή της συμμετοχής που προβλέπεται από τον ΕΟΠΥΥ.

Περνώντας τώρα στις διατάξεις για το προσωπικό που υπηρετεί ως επαγγελματίες υγείας, ξεχωρίζω τη μείωση του χρόνου αναμονής για τη λήψη ειδικότητας των στρατιωτικών γιατρών. Είναι ένα μέτρο απαραίτητο και για τον σεβασμό των επαγγελματικών τους δικαιωμάτων, αλλά και για την προσέλκυση περισσότερων στις σχολές στρατιωτικής ιατρικής. Μόνο έτσι θα μπορέσουμε να αντιμετωπίσουμε το πρόβλημα της επάρκειας των αριθμών στο στρατιωτικό σύστημα υγείας. Επιπλέον, την ίδια αξία έχει και η ρύθμιση με βάση την οποία οι στρατιωτικοί, οι φαρμακοποιοί, οι ψυχολόγοι, οι νοσηλευτές και οι κτηνίατροι αποκτούν το δικαίωμα άσκησης επιστημονικού έργου εκτός υπηρεσίας.

Για τη διοικητική και οικονομική αναδιοργάνωση των νοσοκομείων, επισημαίνω όσα ορίζονται στο πρώτο μέρος, όπου προβλέπεται ο εξορθολογισμός της κοστολόγησης υγειονομικών υπηρεσιών και πράξεων των στρατιωτικών νοσοκομείων κατά τα πρότυπα του Εθνικού Συστήματος Υγείας με τη χρήση νοσηλίων.

Ιδιαίτερη μνεία και στο άρθρο 6 όπου, πέραν των εσόδων από τον ΕΟΠΥΥ, προβλέπεται και η αξιοποίηση περιουσιακών στοιχείων, η εκμίσθωση των κυλικείων και άλλα αντίστοιχα. Σημαντική είναι ακόμα επίσης και για το ευρύτερο κοινό και η κανονικοποίηση της εξυπηρέτησης έκτακτων και επιτακτικών αναγκών μονάδων υγείας του ΕΣΥ, κάτι που το έχω ζήσει αρκετές φορές, καθώς στα Χανιά, ειδικά κατά τη θερινή περίοδο που έχει και έντονη τουριστική ζήτηση, υπάρχει πολύ μεγάλη ανάγκη, όπως προκύπτει.

Θα μου επιτρέψετε και μια τελευταία ξεχωριστή αναφορά για την επιχειρησιακή λειτουργία των Ενόπλων Δυνάμεων. Στα άρθρα 10 έως 12 έχουμε την εισαγωγή μιας σημαντικής καινοτομίας άκρως απαραίτητης. Ιδρύεται το Διακλαδικό Κέντρο Εκπαίδευσης Πολεμικού Τραύματος για την παροχή βασικών γνώσεων και σωστικών δεξιοτήτων μάχης σε όλο το στρατιωτικό προσωπικό, λαμβάνοντας υπ’ όψιν τα διδάγματα του πολέμου στην Ουκρανία. Πέραν τούτων, καθιερώνεται και μία νέα ειδικότητα, αυτή του ΕΠΟΠ Διασώστη για τη διαχείριση επειγόντων περιστατικών και την προς νοσοκομειακή φροντίδα των απωλειών. Και τα δύο αυτά είναι πολύ χρήσιμα και έρχονται κατόπιν της σύστασης αντίστοιχων τμημάτων και στο ΕΣΥ, στοιχείο που ακριβώς μαρτυρά την αλληλεπίδραση που έχουν τα δύο Υπουργεία και τα δύο συστήματα υγείας.

Κυρίες και κύριοι συνάδελφοι, αυτή η Κυβέρνηση αποδεικνύει μέσα από το έργο της και μέσα από το συγκεκριμένο νομοσχέδιο σήμερα ότι η υγεία και η εθνική άμυνα είναι στις πρώτες σειρές του ενδιαφέροντος και της μέριμνάς της. Προσωπικά, ως Βουλευτής Χανίων, έχω συχνή επαφή και επικοινωνία τόσο υπηρεσιακή όσο και απλή καθημερινή, με στελέχη που υπηρετούν στις Ένοπλες Δυνάμεις, καθώς -όπως όλοι γνωρίζετε- στα Χανιά φιλοξενούνται σημαντικές μονάδες και της αεροπορίας και του πεζικού, αλλά και του πολεμικού ναυτικού. Γνωρίζω, επομένως, ότι το νομοσχέδιο αυτό απαντάει σε πολλά δίκαια αιτήματά τους που σχετίζονται με θέματα που σήμερα συζητήσαμε, όπως για παράδειγμα για τη λειτουργία του Ναυτικού Νοσοκομείου στη Σούδα.

Θεωρώ, επομένως, εξόχως παραγωγικό το παρόν νομοσχέδιο και γι’ αυτό ακριβώς το υπερψηφίζω. Το θεωρώ ακόμα ως απόδειξη ότι η πολιτική ηγεσία του Υπουργείου έχει σκύψει με ενδιαφέρον και γνώση πάνω σε όσα προβληματίζουν τους άνδρες και τις γυναίκες των Ενόπλων Δυνάμεων και είμαι βέβαιος ότι θα δοθούν οι λύσεις που απαιτούνται και θα υλοποιηθούν οι δεσμεύσεις μας για ισχυρές, σύγχρονες Ένοπλες Δυνάμεις, που έχουν στο επίκεντρο το ανθρώπινο δυναμικό τους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Σκόνδρα έχει τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, σήμερα η Εθνική Αντιπροσωπεία καλείται να συζητήσει ένα ακόμα νομοσχέδιο με ουσία, περιεχόμενο και καθαρή στόχευση, ένα νομοσχέδιο που ενισχύει το ανθρώπινο δυναμικό της εθνικής άμυνας, εξασφαλίζει υγειονομική θωράκιση στις Ένοπλες Δυνάμεις και το σημαντικότερο, καταδεικνύει πως ο στρατός αυτής της χώρας αντιμετωπίζεται με σεβασμό και πρόνοια.

Αυτή είναι στάση μιας υπεύθυνης Κυβέρνησης που δεν κρύβεται πίσω από πατριωτικές κορώνες, αλλά επενδύει στην καθημερινότητα του στρατιωτικού, που δεν βλέπει τις Ένοπλες Δυνάμεις σαν θεσμό μακριά από την κοινωνία, αλλά ως αναπόσπαστο κομμάτι της. Γιατί η πολιτική της Κυβέρνησης Μητσοτάκη είναι ανθρωποκεντρική σε όποιον τομέα κι αν αναφέρεται.

Στο συγκεκριμένο νομοσχέδιο περιλαμβάνονται μια σειρά από κρίσιμες παρεμβάσεις στον τομέα της υγειονομικής υποστήριξης του προσωπικού των Ενόπλων Δυνάμεων, οι οποίες αποσκοπούν στη βελτίωση της λειτουργίας των στρατιωτικών νοσοκομείων και στη μείωση της υποστελέχωσής τους. Οι ελλείψεις προσωπικού δυσχεραίνουν την υγειονομική περίθαλψη και φροντίδα των στρατιωτικών γι’ αυτό και ενισχύονται με ειδικευμένους στρατιωτικούς γιατρούς. Παράλληλα, μειώνεται ο χρόνος αναμονής για ειδικότητα στην εν γένει αποτελεσματική διαχείριση του υγειονομικού προσωπικού των Ενόπλων Δυνάμεων.

Ακόμη, παρέχεται εκπαίδευση για την περίθαλψη του πολεμικού τραύματος. Πορίσματα από τον πόλεμο στη γειτονιά μας, στην Ουκρανία, δείχνουν πως η έλλειψη εκπαίδευσης σε τέτοιου είδους τραύματα δύναται να επιφέρει δυσμενείς συνέπειες μέχρι και απώλειες ζωής των τραυματισθέντων μαχητών.

Επιπρόσθετα, αντιμετωπίζονται προβλήματα στις προμήθειες φαρμακευτικού και υγειονομικού υλικού, όπως και η καθυστέρηση έγκρισης των συμβάσεων. Παράλληλα, επιταχύνεται μείωση της γραφειοκρατίας όσον αφορά την εκκαθάριση των υγειονομικών δαπανών.

Σημαντική είναι η μείωση της ταλαιπωρίας των ατόμων με αναπηρία γιατί διευκολύνεται η αναβολή ή απαλλαγή για λόγους υγείας, πάντα με διαφάνεια, ταχύτητα και αντικειμενικότητα. Μέχρι τώρα η διπλή κρίση, δηλαδή και από τις στρατιωτικές υγειονομικές επιτροπές, ενώ έχουν ήδη γνωμάτευση από τα αρμόδια Κέντρα Πιστοποίησης Αναπηρίας, πέραν της αδικαιολόγητης ταλαιπωρίας, εγκυμονούσε και τον κίνδυνο αντιφατικών αποφάσεων.

Καλύπτονται οι εκπαιδευτικές ανάγκες που έχουν προκύψει λόγω της έλλειψης διδακτικού ερευνητικού προσωπικού των Ανωτάτων Στρατιωτικών Εκπαιδευτικών Ιδρυμάτων. Καθιερώνεται ο θεσμός Στρατιωτικού Διδακτικού Ερευνητικού Προσωπικού (ΣΔΕΠ) και αξιοποιούνται οι ακαδημαϊκές και πρακτικές γνώσεις των αξιωματικών. Η υποστελέχωση που υπήρχε μέχρι τώρα οδηγούσε σε προκήρυξη εκτάκτων θέσεων αυξάνοντας και το κόστος. Το σημαντικότερο, όμως, είναι ότι στο εξής θα αξιοποιείται επιστημονικό δυναμικό των Ενόπλων Δυνάμεων και δεν θα μένει παροπλισμένο.

Ενισχύονται οι οικονομικοί πόροι του Πολεμικού Μουσείου με τη δημιουργία πωλητηρίου σε ειδικά διαμορφωμένο χώρο.

Μειώνονται τα ηλικιακά όρια πρόληψης των Επαγγελματιών Οπλιτών (ΕΠΟΠ) ώστε να ανταπεξέρχονται στις ολοένα και πιο απαιτητικές επιχειρησιακές ανάγκες. Προσαρμόζονται, επίσης, οι χρόνοι παραμονής τους σε κάθε βαθμό ώστε να εναρμονιστούν με τη συνολική αύξηση του χρόνου παραμονής τους στις Ένοπλες Δυνάμεις.

Κυρίες και κύριοι συνάδελφοι, κόμματα της αντιπολίτευσης που επί χρόνια κυβερνούσαν είχαν αφήσει πολλά ζητήματα των Ενόπλων Δυνάμεων στο περιθώριο. Η καλύτερη και ποιοτικότερη υγειονομική περίθαλψη των στρατιωτικών μας δεν ήταν στις προτεραιότητές τους. Σήμερα βγαίνουν στα κεραμίδια, χαρακτηρίζοντας τις προκείμενες διατάξεις ανούσιες παρεμβάσεις. Μιλούν για τεχνικές βελτιώσεις ή για ήσσονος σημασίας αλλαγές. Τι ακριβώς εννοούν; Η υγεία του στρατιώτη, η πρόσβαση σε φάρμακα ή η δυνατότητα των στρατιωτικών να πάρουν άδεια για να είναι δίπλα στο άρρωστο παιδί τους, είναι τεχνική λεπτομέρεια; Δεν έχουν ακόμα αντιληφθεί ότι η ανέξοδη και άγονη κριτική τους πάει πίσω και όχι μπροστά; Δεν μπορούν να βγάλουν από τα μάτια τους το κομματικό φίλτρο ούτε στα θέματα που αφορούν το προσωπικό της εθνικής άμυνας;

Κυρίες και κύριοι συνάδελφοι, οι Ένοπλες Δυνάμεις εξασφαλίζουν το σπουδαιότερο και κρισιμότερο αγαθό της χώρας, την ασφάλεια. Χωρίς αυτή καμιά κοινωνία δεν μπορεί να νιώθει σίγουρη, να νιώθει ελεύθερη να αναπτύσσεται και να χτίζει με προοπτική το μέλλον της. Αυτό η Κυβέρνηση της Νέας Δημοκρατίας το ξέρει κι έτσι εκσυγχρονίζει, ενισχύει και αναβαθμίζει τις Ένοπλες Δυνάμεις με τα εξοπλιστικά προγράμματα τα οποία για πάνω από δέκα χρόνια ήταν παγωμένα. Προχωρήσαμε σε έναν συμπαγή αμυντικό σχεδιασμό που κατέστησε την πατρίδα μας ισχυρή αποτρεπτική δύναμη και οικοδομεί ισχυρές ελληνικές Ένοπλες Δυνάμεις του παρόντος, αλλά και του μέλλοντος. Είναι ένας εξοπλιστικός σχεδιασμός φιλόδοξος, μακρόπνοος και προσεκτικά μελετημένος.

Με την αμυντική διπλωματία ενισχύσαμε τις στρατιωτικές μας συνεργασίες με τις Ηνωμένες Πολιτείες, τη Γαλλία, με σχεδόν όλες τις βαλκανικές χώρες, με σημαντικές αραβικές χώρες όπως τα Ηνωμένα Αραβικά Εμιράτα, τη Σαουδική Αραβία, την Ιορδανία και την Αίγυπτο και φυσικά με την Κύπρο. Έτσι, εδραιώνεται η Ελλάδα ως πυλώνας σταθερότητας, ειρήνης και ασφάλειας στα Βαλκάνια και στην ευρύτερη περιοχή της Ανατολικής Μεσογείου.

Στην κυβερνοάμυνα αναβαθμίσαμε και ενισχύσαμε την αντίστοιχη διεύθυνση του ΓΕΕΘΑ για την αντιμετώπιση της συνεχώς αυξανόμενης πρόκλησης των κυβερνοεπιθέσεων. Γιατί ίσως να μην είναι ευρέως γνωστό, όμως οι ελληνικές Ένοπλες Δυνάμεις συμμετέχουν στην προστασία λειτουργίας κρίσιμων φορέων και κυβερνητικών υπηρεσιών και δομών του κράτους.

Όλα αυτά αποτυπώνουν εμφατικά τη σημαντικότατη βελτίωση των επιχειρησιακών και όχι μόνο δυνατοτήτων όλων των σωμάτων του στρατού μας. Θέλω να συγχαρώ τον Υπουργό Εθνικής Άμυνας τον κ. Δένδια και το επιτελείο του για τις επιτυχίες και τις προοπτικές που ανοίγει στις Ένοπλες Δυνάμεις και στη χώρα.

Οι Ένοπλες Δυνάμεις, όμως, είναι κυρίως το ανθρώπινο δυναμικό τους. Οι στρατιώτες δεν είναι αριθμός κατάταξης, δεν είναι απλώς ένα όνομα στον πίνακα παρουσιών και η πολιτεία τους οφείλει αναγνώριση και τιμή. Είναι οι φύλακες των εδαφών, των θαλασσών και των αιθέρων μας, αυτοί που διάλεξαν να γίνουν φρουροί της ανεξαρτησίας και της ακεραιότητας της πατρίδας μας. Είναι αυτοί που αν παρουσιαστούν δύσκολες στιγμές, θα μπουν μπροστά και θα υπερασπιστούν την Ελλάδα. Και σε καιρό ειρήνης, όμως, σε ακραία φαινόμενα, σε κάθε δύσκολη στιγμή, ο στρατός μας είναι παρών, στήριγμα και αρωγός.

Αναγνωρίζοντας, λοιπόν, η Κυβέρνηση και το αρμόδιο Υπουργείο ακριβώς τη σημασία και τη συνεισφορά των στρατιωτικών μας, αναμορφώνει όπως επιτάσσει η νέα εποχή τις εργασιακές και εν προκειμένω τις υγειονομικές συνθήκες, διασφαλίζοντας αποτελεσματικές, αξιοπρεπείς και ποιοτικές παροχές.

Κυρίες και κύριοι συνάδελφοι, αυτό το νομοσχέδιο δεν είναι ούτε μεγαλόστομο ούτε θεαματικό. Δεν προσφέρεται για πρωτοσέλιδα. Διέπεται, όμως, από ευθύνη και συνέπεια. Η Κυβέρνηση αποδεικνύει τον πατριωτισμό της όχι με φανφάρες, αλλά με έγνοια για τον άνθρωπο πίσω από τη στολή. Τιμά την πατρίδα και φροντίζει για τα παιδιά της. Το μέλλον αυτής της πατρίδας το χτίζουμε μέρα με τη μέρα, έστω και μόνοι μας.

Κύριε Πρόεδρε, υπερψηφίζω το παρόν σχέδιο νόμου και σας ευχαριστώ για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Λαζαρίδης.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Σας λέω, εκ προοιμίου, επειδή έχουν ανοιχτεί πολλά θέματα, ότι θα πάρω και τη δευτερολογία μου, φροντίζοντας να είμαι εντός του χρόνου.

Κύριε Υπουργέ, κύριε Υφυπουργέ, κυρίες και κύριοι συνάδελφοι, σε μία εποχή γεωπολιτικών αναταράξεων και προκλήσεων, σε μία εποχή αστάθειας, σε μία εποχή απρόβλεπτη, η ευγνωμοσύνη και ο σεβασμός προς τις Ένοπλες Δυνάμεις δεν είναι απλώς ηθική υποχρέωση. Θα έλεγα ότι είναι εθνική επιταγή.

Οι άνδρες και οι γυναίκες που υπηρετούν την πατρίδα με αυταπάρνηση και επαγγελματισμό αποτελούν τον θεμέλιο λίθο της εθνικής μας ασφάλειας. Στο πλαίσιο αυτό συζητούμε σήμερα ένα σχέδιο νόμου που δεν είναι απλώς κάποιο τεχνικό βήμα για την αναδιοργάνωση των υγειονομικών υπηρεσιών των Ενόπλων Δυνάμεων, αλλά ένα ουσιαστικό βήμα πολιτικής ευθύνης αναγνώρισης και μέριμνας προς αυτούς τους ανθρώπους. Πρόκειται για ένα ακόμη σημαντικό κομμάτι του παζλ που φτιάχνει αυτή η πολιτική ηγεσία και στηρίζεται σε ένα συνεκτικό σχέδιο με αρχή, μέση και τέλος, όπως ανέλυσε διεξοδικά και στην ομιλία του ο Υπουργός κ. Δένδιας.

Η Κυβέρνηση της Νέας Δημοκρατίας, η πολιτική ηγεσία του Υπουργείου Εθνικής Άμυνας, ο κ. Δένδιας, ο κ. Δαβάκης, αλλά και ο κ. Κεφαλογιάννης έρχεται με το παρόν νομοθέτημα να βάλει τάξη εκεί όπου για χρόνια κυριαρχούσε η αποσπασματικότητα. Αναδιαρθρώνει τα στρατιωτικά νοσοκομεία, τα ενδυναμώνει διοικητικά και οικονομικά, τους δίνει σαφή φορολογική και θεσμική ταυτότητα. Θέτει δε τέλος σε ένα καθεστώς όπου ούτε προϋπολογισμοί ούτε απολογισμοί ήταν υποχρεωτικοί, ενώ η οικονομική επιβίωση βασιζόταν σε εσωτερικές μεταφορές κονδυλίων και διαχειριστικές ασάφειες. Πέρα από τις αναγκαίες διορθώσεις δίνεται στους ανθρώπους των Ενόπλων Δυνάμεων αυτό που αξίζουν, πλήρη πρόσβαση στο σύστημα υγείας, με αξιοπρέπεια και ισότητα.

Το νέο πλαίσιο τους επιτρέπει προαιρετικά να χρησιμοποιούν υπηρεσίες εντός και εκτός του στρατιωτικού συστήματος, όπως κάθε άλλος Έλληνας πολίτης. Στηρίζουμε, δηλαδή, έμπρακτα τις Ένοπλες Δυνάμεις όχι με λόγια αλλά με πράξεις. Αναγνωρίζουμε το έργο τους όχι μόνο σε καιρούς κρίσεων και φυσικών καταστροφών, αλλά και στην καθημερινή, αθόρυβη αποστολή που επιτελούν στα σύνορα, τον αέρα και τη θάλασσα. Αντιμετωπίζουμε επίσης με αίσθημα εθνικής ευθύνης σε ευαίσθητα ζητήματα, όπως αυτό της στήριξης της Ιεράς Μονής του Σινά, που κάποιοι είδα στις επιτροπές από την Αντιπολίτευση να αντιδρούν. Δεν μπορούμε να γυρίσουμε, κυρίες και κύριοι συνάδελφοι, την πλάτη σε έναν φορέα με τεράστια ιστορική και πολιτισμική σημασία που δοκιμάζεται από προσπάθειες αφελληνισμού. Το να επιτρέπουμε σε λίγους μοναχούς της Μονής να έχουν πρόσβαση στα στρατιωτικά νοσοκομεία δεν είναι ούτε προνόμιο ούτε κατάχρηση. Είναι πράξη εθνικής ευθύνης.

Κυρίες και κύριοι συνάδελφοι, τα παραπάνω -και πολλά ακόμη τα οποία περιλαμβάνει το νομοσχέδιο και έχει αναλύσει εκτενώς με εξαιρετικό τρόπο και ο εισηγητής μας, ο κ. Ανδριανός- δεν είναι μεμονωμένες ενέργειες. Είναι συνέχεια μιας εθνικής στρατηγικής που εφαρμόζεται με συνέπεια από το 2019 μέχρι και σήμερα, μιας πολιτικής που έχει ενισχύσει την αποτρεπτική ισχύ της χώρας όσο ποτέ άλλοτε τις τελευταίες δεκαετίες. Μαχητικά Rafale, F-35, αναβάθμιση των F-16, εξοπλιστικό πρόγραμμα εικοσαετίας 25 δισεκατομμυρίων ευρώ, ατζέντα 2030, η ενίσχυση στον Έβρο είναι σημεία και στοιχεία τα οποία δείχνουν το έργο αυτής της Κυβέρνησης.

Επίσης, στην εξωτερική πολιτική η Ελλάδα δεν είναι πια θεατής, αλλά ενεργός διαμορφωτής εξελίξεων. Σε αυτό έχει συμβάλλει αποφασιστικά και ο κ. Δένδιας με την προηγούμενη θητεία του στο Υπουργείο των Εξωτερικών. Θέλω να θυμίσω πολύ συνοπτικά: Συμφωνίες οριοθέτησης θαλασσίων ζωνών με Ιταλία και Αίγυπτο, επέκταση χωρικών υδάτων στο Ιόνιο μέχρι το ακρωτήριο Ταίναρο στα δώδεκα ναυτικά μίλια με διατήρηση του δικαιώματος να το πράξουμε και στο Αιγαίο, την εθνική χωρική στρατηγική για τον θαλάσσιο χώρο με καθαρή αποτύπωση των κυριαρχικών μας δικαιωμάτων, τις στρατηγικές συμμαχίες με τις Ηνωμένες Πολιτείες και άλλα κράτη που ενισχύουν και την ασφάλεια και την αποτρεπτική μας ικανότητα. Δηλαδή με πολύ απλά λόγια, κύριε Υφυπουργέ, αυτά τα χρόνια και με αυτές τις ενέργειες αυτή η Κυβέρνηση έχει μεγαλώσει την Ελλάδα.

Άκουσα και δεν θα αποφύγω να σχολιάσω –ο κύριος Υπουργός βγήκε έξω, εκείνος δεν το έκανε με οξύ τρόπο απευθυνόμενος στον Αρχηγό της Αξιωματικής Αντιπολίτευσης, τον κ. Ανδρουλάκη, εγώ θα το κάνω με λίγο πιο οξύ τρόπο- τον κ. Ανδρουλάκη να λέει ότι αυτή η Κυβέρνηση έχει μια στρατηγική των ήρεμων νερών και μας είπε ότι δεν υπάρχει στιβαρή προσέγγιση στα εθνικά θέματα. Αλήθεια; Πότε ήταν στιβαρή η προσέγγιση στα εθνικά μας θέματα; Όταν επί ημερών σας η Τουρκία κατέλαβε εθνικό έδαφος; Όταν ο τότε πρωθυπουργός, ο αείμνηστος Σημίτης, ευχαριστούσε τις Ηνωμένες Πολιτείες από αυτό εδώ το Βήμα; Ή όταν η Τουρκία κατάφερε για πρώτη φορά επί ημερών σας να βάλει ζήτημα γκρίζων ζωνών; Για απαντήστε μου. Ξέρετε, συμφωνούμε σε κάτι με τον κ. Ανδρουλάκη; Ότι δεν είμαστε λωτοφάγοι και δεν είμαστε όλοι ίδιοι. Και δεν μου λέτε, τη συμφωνία του αείμνηστου Πάγκαλου με τον Χόλμπρουκ «όχι στρατιωτικές δυνάμεις, όχι στρατιωτικά πλοία και πυροβόλα, όχι σημαίες», ποιος την έκανε; Η Νέα Δημοκρατία; Το ΠΑΣΟΚ την έκανε. Αυτή είναι η αλήθεια. Για να μην θυμηθώ και θα έρθω και στον Υπουργό τον κ. Δένδια για να δείτε τις διαφορές μας.

Ο κ. Δένδιας, λοιπόν, αυτά που είπε ο κ. Ανδρουλάκης τα είπε απευθυνόμενος στον Υπουργό Εθνικής Άμυνας ο οποίος -προσέξτε- τον Απρίλιο του 2021 μέσα στην Άγκυρα είπε πράγματα τα οποία δεν είχαν ακουστεί ποτέ. Το μόνο το οποίο ξέραμε μέχρι τότε ήταν τα ζεϊμπέκικα το 2001 του Γιώργου Παπανδρέου -Βουλευτής σας, πρώην πρωθυπουργός- με τον Ισμαήλ Τζεμ, που τότε μάλιστα είχε προκαλέσει και ελληνοκυπριακή κρίση γιατί βγήκε και τον κατηγόρησε ο τότε Υπουργός Εθνικής Άμυνας, ο κ. Χάσικος, ότι την ώρα που εκείνος μιλούσε σε εκδήλωση για την τουρκική εισβολή, ο κ. Παπανδρέου χόρευε ζεϊμπέκικο και του χτυπούσε παλαμάκια ο Τζεμ. Άρα, λοιπόν, καλά θα κάνουμε να είμαστε προσεκτικοί σε αυτά τα οποία λέμε, γιατί δεν ξεχνάμε.

Τονίζω και πάλι ότι αυτός εδώ ο Υπουργός ως Υπουργός των Εξωτερικών απευθύνθηκε όπως απευθύνθηκε στον Μεβλούτ Τσαβούσογλου και όπως έχει πει σωστά σε μια συνέντευξή του ο κ. Δένδιας «φίλος μεν, φιλτάτη δε η αλήθεια». Γιατί ναι, όπως είπε ο κ. Δένδιας, η Τουρκία έχει παραβιάσει το Αιγαίο και στην Ανατολική Μεσόγειο, το Διεθνές Δίκαιο και τη σύμβαση για το δίκαιο της θάλασσας, ότι υπάρχει στην Ελλάδα μουσουλμανική μειονότητα την οποία ορίζει η Συνθήκη της Λωζάνης και άλλα τα οποία είπε ο κ. Δένδιας. Τα επισημαίνω αυτά, γιατί δεν πρέπει ποτέ να ξεχνάμε τι ακριβώς έχουν ειπωθεί και κυρίως τι έχουν γίνει τα προηγούμενα χρόνια.

Επομένως, σήμερα ψηφίζουμε όχι μόνο για τη βελτίωση των υγειονομικών υπηρεσιών των Ενόπλων Δυνάμεων, αλλά και τη συνέχιση μιας πορείας που κάνει την Ελλάδα πιο ισχυρή, την κάνει πιο αξιόπιστη και πιο ασφαλή. Σας καλώ, λοιπόν, να υπερψηφίσετε το νομοσχέδιο για την πατρίδα. Για τις Ένοπλες Δυνάμεις. Για τους ανθρώπους που κρατούν ψηλά την ελληνική σημαία.

Έρχομαι τώρα στην ανείπωτη εθνική τραγωδία των Τεμπών, γιατί πραγματικά και σήμερα από συγκεκριμένη πτέρυγα του Κοινοβουλίου ακούστηκαν νέες θεωρίες συνωμοσίας, μια που οι προηγούμενες θεωρίες συνωμοσίας που είχαν αναπτυχθεί όλο το προηγούμενο χρονικό διάστημα -τον τελευταίο μήνα είναι αλήθεια δεν τις άκουγα στον δημόσιο διάλογο- γιατί κατέρρευσαν. Σήμερα ακούσαμε κάτι καινούργιο. Γιατί κάτι καινούργιο πρέπει να λέμε για να μπορούμε να το κρατάμε στην επικαιρότητα για προφανείς πολιτικούς λόγους και για τυμβωρυχία, το οποίο πρέπει να σας πω ότι είναι εντελώς κωμικό, πραγματικά κωμικό. Ακούσαμε σήμερα να μας λένε για αλλοίωση της δικογραφίας. Δηλαδή, ελληνική δικαιοσύνη, διακόσιοι ενενήντα εννέα Βουλευτές –που είμαστε αυτοί που είμαστε- και βρέθηκε μία Βουλευτής να αποκαλύψει κάτι το οποίο μάλλον στη φαντασίωση της υπάρχει.

Θέλω να είμαι καθαρός στο ζήτημα των Τεμπών. Σε αυτή την ανείπωτη εθνική τραγωδία…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έγκλημα!

**ΜΑΚΑΡΙΟΣ ΛΑΖΑΡΙΔΗΣ:** …Όπως ανείπωτη εθνική τραγωδία είναι και το Μάτι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έγκλημα είναι!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Πρόεδρε.

**ΜΑΚΑΡΙΟΣ ΛΑΖΑΡΙΔΗΣ:** …Και δεν το συμψηφίζω. Το λέω γιατί στο εθνικό μας υποσυνείδητο αυτές οι τραγωδίες θα μας ακολουθούν για πάντα.

Τη λύση, λοιπόν, θα τη δώσει είτε αρέσει είτε δεν αρέσει σε κάποιους η ελληνική δικαιοσύνη. Αν κάποια στιγμή ο λαός -που δεν το νομίζω- τους επιλέξει, ας καταργήσουν τη δικαιοσύνη και ας στήνουν λαϊκά δικαστήρια.

Πάντως, αυτό το οποίο πρέπει να είναι πάρα πολύ καθαρό είναι ότι η Κυβέρνηση δεν έχει να κρύψει απολύτως τίποτα. Θα σας πω και κάτι που ακούστηκε και με πληροφόρησαν, για να δείτε τα ψέματα τα οποία λέει η συγκεκριμένη πτέρυγα του Ελληνικού Κοινοβουλίου. Όπως, λοιπόν, με πληροφόρησαν δημοσιογράφοι του κοινοβουλευτικού ρεπορτάζ και ο κατάλογος των δικαστών έχει σταλεί στον Πρόεδρο του Ελληνικού Κοινοβουλίου και βεβαίως, την προσεχή Δευτέρα θα γίνει και η σχετική κλήρωση.

Αυτά ως απάντηση σε κάποιους, οι οποίοι έχουν μάθει να πολιτεύονται με ψέματα, με τυμβωρυχία και με τον τρόπο, τον οποίο λίγο-πολύ όλοι ξέρουμε.

Η Νέα Δημοκρατία δεν θα σταθεί εμπόδιο σε καμία περίπτωση στην ελληνική δικαιοσύνη. Και όταν λέμε τρόπος, πιλότος, οδηγός -όπως θέλετε πείτε το- Τριαντόπουλου σημαίνει κάτι πάρα πολύ απλό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπουλντόζα σημαίνει.

**ΜΑΚΑΡΙΟΣ ΛΑΖΑΡΙΔΗΣ:** Ότι όλοι θα πηγαίνουμε στην ελληνική δικαιοσύνη, όπως και οι πολίτες. Δεν θα υπάρχουν δύο κατηγορίες. Για να τελειώνουμε με αυτό.

Και να σας πω και κάτι ακόμα. Ας υποθέσουμε το εξής: Ότι το δικαστικό συμβούλιο αποφασίζει πως για την υπόθεση του κ. Τριαντόπουλου υπάρχει κάτι ακόμα πέρα από την παράβαση καθήκοντος. Δεν το πιστεύουμε, αλλά θα σταθούμε εμπόδιο στο δικαστικό συμβούλιο; Δηλαδή, προσέξτε, σε ανώτατους δικαστές; Σε καμία περίπτωση. Ενώ το αντίθετο που έχει να κάνει με τα κόμματα, όλοι μας μπορούμε να αντιληφθούμε, με πάρα πολύ καθαρό τρόπο, ότι ο καθένας έχει τις δικές του πολιτικές προσεγγίσεις.

Και θα κλείσω την τοποθέτησή μου, κύριε Πρόεδρε, επειδή ακούστηκαν αρκετά, με το ζήτημα των πανεπιστημίων. Κοιτάξτε, τα φαινόμενα βίας στα πανεπιστήμια είναι ίσως μια από τις μεγαλύτερες παθογένειες από τη μεταπολίτευση και μετά και νομίζω ότι οι αιτίες είναι πολύ συγκεκριμένες. Ενώθηκε το βαρύ έγκλημα με τις απίστευτες ιδεοληψίες της Αριστεράς και της κεντροαριστεράς και δημιούργησαν αυτό το τερατούργημα. Διότι περί τερατουργήματος πρόκειται. Η Κυβέρνηση της Νέας Δημοκρατίας και του Κυριάκου Μητσοτάκη έκανε μέσα σε έξι χρόνια όσα δεν έγιναν ολόκληρες δεκαετίες -και αναγνωρίζουμε τα λάθη, τα οποία έχουμε κάνει, όπως για παράδειγμα με την πανεπιστημιακή αστυνομία-, κυρίως λόγω της αλλαγής του νόμου για το άσυλο ανομίας, το οποίο ήταν από τα πρώτα νομοσχέδια, τα οποία είχε φέρει η τότε κυβέρνηση, τον Αύγουστο του 2019. Τα δύο τελευταία χρόνια έγιναν όσες εκκενώσεις καταλήψεων δεν είχαν γίνει τα προηγούμενα χρόνια με τη συνδρομή της ελληνικής Αστυνομίας και του Υπουργείου Προστασίας του Πολίτη.

Και εδώ -γιατί πλέον εδώ που έχουμε φτάσει πρέπει να υπάρχουν απαντήσεις- θέλω να ρωτήσω τους εκπροσώπους των κομμάτων της Αριστεράς και της κεντροαριστεράς το εξής: Πιστεύετε όλοι ότι η κατάληψη είναι μια καταφανώς παράνομη πράξη και αυτός ο οποίος καταλαμβάνει χώρο πρέπει να αντιμετωπίζεται ως διαπράττων μια παράνομη πράξη; Ένα «ναι» είναι ή ένα «όχι». Δεν είναι κάτι περισσότερο. Υπάρχουν σήμερα στην Ελλάδα πολιτικές δυνάμεις που θεωρούν ότι αυτό το οποίο έγινε στη νομική σχολή ήταν προβοκάτσια ή δεν υπάρχουν; Και εδώ θέλω μια απάντηση.

Θα σας πω όμως ποια είναι η δική μου άποψη. Προφανώς και υπάρχουν. Και ξέρετε ή ξέρουμε όλοι μαζί άλλη χώρα όπου υπάρχει η έννοια –ακούστε, κύριε Υπουργέ- του αυτοδιαχειριζόμενου κυλικείου; Δεν νομίζω ότι υπάρχει πουθενά.

Τα λέω αυτά και κλείνω, κύριε Πρόεδρε, γιατί αυτοί που σήμερα καταγγέλλουν την Κυβέρνηση όταν έρχεται η ώρα της κρίσης καταψηφίζουν ή απέχουν. Όπως ας πούμε για παράδειγμα στο ζήτημα της κατάργησης του πανεπιστημιακού ασύλου. Ο ΣΥΡΙΖΑ ο οποίος είχε ζητήσει ονομαστική ψηφοφορία απείχε. Το δε ΠΑΣΟΚ ψήφισε «παρών». Είχατε συμφωνήσει για την ελεγχόμενη είσοδο στα πανεπιστήμια; Καλά, υπάρχουν και οι πιο ακραίοι και κλείνω με αυτό, που διαμαρτύρονται σε κάθε σύλληψη μπαχαλάκηδων.

Κλείνω λοιπόν, λέγοντας ουαί υμίν γραμματείς και φαρισαίοι υποκριτές.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα να κάνω μια παρέμβαση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ πολύ. Θα κάνω την ομιλία μου στις 20.30΄, αλλά μετά από αυτά που ακούστηκαν και όσα έχουν γίνει σήμερα, θα ήθελα να καλέσω άπαντες να τοποθετηθούν γι’ αυτό το οποίο κατήγγειλα στην Ολομέλεια της Βουλής, ότι δηλαδή με ηχογραφούσε υπάλληλος του Προέδρου της Βουλής για να ενημερώσει τον Πρόεδρο της Βουλής, μαζί με άλλον υπάλληλο της Βουλής.

Η συνεδρίαση σήμερα το πρωί ξεκίνησε με τον Πρόεδρο της Βουλής να λέει ότι όποιος δεν εμπιστεύεται τον Πρόεδρο της Βουλής και τους υπαλλήλους της Βουλής, αυτό είναι προσβλητικό. Το έλεγε για μένα και για την καταγγελία μου ότι η δικογραφία που φέρεται ότι διαβίβασε ο ανακριτής την Πέμπτη 24 Απριλίου δεν είναι προσβάσιμη, αλλά προσβάσιμα είναι μόνο κάποια αντίγραφα που έχουν δημιουργηθεί πέντε μέρες αργότερα, στις 29 Απριλίου του 2025. Προσβάλλω είπε ο κ. Κακλαμάνης. Στη συνέχεια, επί 2 ώρες και 45 λεπτά δεν επιτρεπόταν να πάρω τον λόγο.

Κύριε Βορίδη, σοφά πράττετε που αποχωρείτε.

Δεν μου επιτρεπόταν να πάρω τον λόγο. Είχε δοθεί εντολή και στον κ. Πλακιωτάκη και στον κ. Λαμπρούλη να μην μου δίνουν τον λόγο. Και δεν έδιναν τον λόγο σε Αρχηγό εκλεγμένου κόμματος επί 2 ώρες και 45 λεπτά. Και όταν για να παρακάμψω αυτήν τη φίμωση έκανα δηλώσεις στο Περιστύλιο και στη συνέχεια πήγα στους κοινοβουλευτικούς συντάκτες για να τους ενημερώσω -γιατί μου είπαν ότι ακόμη και όταν κάνω δηλώσεις δεν τις παίρνουν, άρα δεν υπάρχει άλλος τρόπος παρά να τους ενημερώσεις διά ζώσης-, αποκαλύφθηκε ότι πίσω μου ακριβώς, με μαγνητόφωνο και σε πλήρη ετοιμότητα ηχογράφησης, υποκλοπής συνομιλίας δηλαδή, ήταν υπάλληλος της Βουλής που μου δήλωσε ότι ήταν υπάλληλος στον Πρόεδρο της Βουλής και ο διευθυντής του γραφείου Τύπου της Βουλής. Δηλαδή ο Πρόεδρος που ανέβηκε στην Έδρα το πρωί και είπε ότι τον προσβάλλουμε αν δεν τον εμπιστευόμαστε, είχε στείλει υπάλληλό του και τον διευθυντή του γραφείου Τύπου για να με ηχογραφήσει.

Και αυτό έγινε ενώπιον συντακτών, κάποιοι από τους οποίους και ένας συγκεκριμένα, ο κ. Τζανετάτος, μου είπε: «Δεν ξέρω αν αυτό είναι παράνομο ούτε ξέρω αν είναι είδηση». Ενώπιον συντακτών έγινε αυτό. Και όταν το κατήγγειλα εδώ στην Ολομέλεια δύο ώρες και σαράντα πέντε λεπτά αργότερα και, βεβαίως, άρχισε να δημοσιεύεται και να καταλαβαίνει ο κόσμος ποιο παρακράτος έχει εγκατασταθεί ακόμα και εδώ μέσα ποια ήταν η απάντηση; Παραπολιτική. Δεν ανέβηκε ο Πρόεδρος της Βουλής πάλι στην Έδρα να ζητήσει συγγνώμη και να πει τι έκανε με τους υπαλλήλους του που τους είχε στείλει να ηχογραφούν. Όχι. Πήγε και δήλωσε στους κοινοβουλευτικούς συντάκτες ότι τους κατσάδιασε, τους καταχέριασε, τους τα έψαλε. Αυτοί παραιτήθηκαν, αλλά εκείνος δεν δέχθηκε την παραίτησή τους.

Θυμάστε, κύριε Πρόεδρε, τι είχε γίνει την προηγούμενη φορά που ανέβηκε ο κ. Κακλαμάνης για να με επαναφέρει στην τάξη με το χρονόμετρο και να με επιτιμήσει. Θυμάστε πολύ καλά ότι ένας Βουλευτής –προεδρεύατε εσείς μετά- και ένας Βουλευτής της Νέας Δημοκρατίας είπε «κάνε κανένα παιδί» και ευτυχώς ήσασταν εσείς στην Έδρα και δεν ήταν Αντιπρόεδρος της Νέας Δημοκρατίας στην Έδρα. Και έτσι αναδείχθηκε το γεγονός και υποχρεώθηκαν να τον διαγράψουν. Θα τον πάρουν πίσω σε λίγο. Δεν υπάρχει αμφιβολία. Στα έδρανα της Νέας Δημοκρατίας βρίσκεται και στα υπουργικά έδρανα πηγαίνει με άνεση. Τόσο απάδουσα αισθάνονται τη συμπεριφορά του.

Ο Πρόεδρος της Βουλής οφείλει από την ίδια Έδρα, στην οποία το πρωί είπε ότι όποιος δεν εμπιστεύεται τον Πρόεδρο της Βουλής και τους υπαλλήλους της Βουλής προσβάλλει σε σχέση με τη δικογραφία, που φαίνεται ότι έχει χωρίσει οργιώδης αλλοίωση -και, βεβαίως, θα μεταβώ στη Λάρισα και ενώπιον του εφέτη ειδικού ανακριτή και θα ξέρουμε ακριβώς τι έχει γίνει, να είναι βέβαιοι εκείνοι που το απεργάζονται- ο Πρόεδρος, όμως, της Βουλής μου είπε ότι προσβάλω και επί δέκα λεπτά με προσέβαλε και στη συνέχεια επί δύο ώρες και σαράντα πέντε λεπτά απέτρεπε να ακουστεί ο αντίλογος και κατελήφθη να έχει στείλει τους υπαλλήλους του να με ηχογραφούν, την εποχή όπου οι υποκλοπές και οι παρακολουθήσεις ολόκληρου του Υπουργικού Συμβουλίου, πολιτικού Αρχηγού, του Αρχηγού του Στρατού, των Όπλων, αντιφρονούντων πολιτών, δημοσιογράφων θεωρούνται πλημμέλημα και ιδιωτικό αδίκημα και δικάζονται στο μονομελές πλημμελειοδικείο ο Πρόεδρος της Βουλής που οι δικοί του υπάλληλοι προέβησαν ως ωτακουστές σε αυτή την πράξη και έχει πια ομολογηθεί, οφείλει να ανέβει στην Έδρα, όπως έκανε το πρωί, να ζητήσει συγγνώμη για όλη αυτή τη μεθόδευση και, βεβαίως, να απομακρύνει τα πρόσωπα, τα οποία έπραξαν όπως έπραξαν, αν έπραξαν χωρίς εντολή του. Βεβαίως, αν έπραξαν με εντολή του, είναι λογικό ότι δεν τα απομακρύνει και αυτό είναι που κι εγώ πιστεύω.

Τώρα θα τα πω αναλυτικά, κύριε Δένδια. Θέλω και ελπίζω ότι θα μπορέσω - δεν θα έχουμε άλλο επεισόδιο συγκάλυψης- ελπίζω ότι θα μπορέσω να τοποθετηθώ στο νομοσχέδιο γιατί θέλω να τοποθετηθώ για τα ζητήματα της υγείας στις Ένοπλες Δυνάμεις. Θέλω, όμως, να θέσω τώρα σε αυτή την παρέμβαση….

(Στο σημείο αυτό κτυπάει το κουδούνι λήξεως του χρόνου ομιλίας της Προέδρου της Πλεύσης Ελευθερίας κ. Ζωής Κωνσταντοπούλου)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κυρία Πρόεδρε, θα φτάσει 8.30΄ η ώρα που θα έχετε την ομιλία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω για ένα λεπτό. Είναι σημαντικό και θα ήθελα να το ακούσετε και εσείς και όλοι οι Βουλευτές και κυρίως η Κυβέρνηση.

Έρχεται με μια τροπολογία ένα άρθρο, άρθρο 4, που ερμηνεύει, λέει, ένα νόμο του 1961.

Κυρία Σπυριδάκη, εσείς που είστε κρητικιά ακούγετέ τα.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Θα τα πω στην ομιλία μου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα τα πείτε. Χαίρομαι.

Ερμηνεύει ένα νόμο του 1961 για το ποια είναι η σωστή ερμηνεία για το πώς να γίνονται οι εκλογές στις μητροπόλεις της Κρήτης.

Κύριε Δένδια, νομίζω ήσασταν Υπουργός Εξωτερικών και είχατε στείλει κάποτε το τριπρόσωπο, που λένε στο Πατριαρχείο, για τις εκλογές στην Αρχιεπισκοπή της Κρήτης. Εδώ τώρα βλέπω ότι η Κυβέρνηση ασχολείται όχι πια πώς θα ελέγξει τον Πρόεδρο της Δημοκρατίας, όχι πώς θα ελέγξει τη δικαιοσύνη, όχι πώς θα ελέγξει τις Ανεξάρτητες Αρχές, όχι πώς θα ελέγξει την ενημέρωση, αλλά πώς θα ελέγξει ποιος θα βγει μητροπολίτης Χανίων.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κυρία Πρόεδρε, μου επιτρέπετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Να περιμένετε να έρθει η αρμόδια Υπουργός, διότι εγώ δεν έχω δυνατότητα να την υπερασπίσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, πολύ ωραία. Και εγώ θα επανέλθω, αλλά θέλω να το θέσω στο Σώμα.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Αγνοώ την τροπολογία. Είδα, δηλαδή, το έγγραφο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, ένα λεπτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς δεν το γνωρίζετε και έτσι φαντάστηκα και εγώ ότι και εσείς δεν θα το γνωρίζατε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς πάντως δώσατε το ok ως Πρόεδρος κόμματος ή ως Πρόεδρος της Βουλής να μιλήσει ο κ. Δένδιας;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ήταν σημαντικό να ακουστεί αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι, αλλά σας παρακαλώ. Είναι 8.10΄ η ώρα και σε είκοσι λεπτά θα σας δώσω ξανά τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε μισό λεπτό έχω ολοκληρώσει.

**ΜΙΧΑΗΛ ΚΑΤΡΙΝΗΣ:** Πρέπει να έρθει να την υποστηρίξει ο Υπουργός τη διάταξη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** ΚύριεΚατρίνη, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε μισό λεπτό, κύριε Κατρίνη, έχω ολοκληρώσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αφήστε λίγο την κυρία Πρόεδρο να ολοκληρώσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ. Είναι σημαντικό ότι λέει και ο Υπουργός Εθνικής Αμύνης ότι δεν έχει γνώση του θέματος.

Επιτρέψτε μου να πω το εξής: Ο κ. Μητσοτάκης προερχόμενος από τα Χανιά θέλει με ερμηνευτική τροπολογία, ενώ χηρεύει η θέση μητροπολίτη Χανίων, να αλλάξει τους κανόνες για το ποιος θα εκλεγεί μητροπολίτης Χανίων. Καταλαβαίνετε το μέγεθος της παραδιαδικασίας που επιστρατεύεται; Κάνετε, λέει, ερμηνεία ενός νόμου του ‘61. Μας ήρθε την Τρίτη βράδυ 6 Μαΐου να ερμηνεύσουμε τον νόμο του ‘61 για να πούμε ποια είναι η σωστή ερμηνεία και να εκλεγεί σωστά ο μητροπολίτης Χανίων.

Κλείνω μόνο με αυτή τη φράση: Ξέρω ότι με αυτή την ερμηνεία αποκλείεται από την εκλογή ένας μητροπολίτης, ο οποίος είχε το σθένος πριν από λίγο καιρό να ορθώσει ανάστημα στον Στάινμαγερ που πήγε στην Κρήτη και στην Κάνδανο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό είναι το ζητούμενο για τον κ. Μητσοτάκη και για την Κυβέρνηση; Χαμογελάει ο κ. Βορίδης. Θα ξαναφύγει σε λίγο.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όλοι οι μητροπολίτες, όπως και όλοι μας, είμαστε παιδιά του Θεού. Άρα, θα βρεθεί μια λύση πιστεύω.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Το λέω ξανά, επειδή ήδη μας έχουν διανεμηθεί νομοτεχνικές βελτιώσεις, όπου ο Υπουργός έχει εισαγάγει τη συγκεκριμένη τροπολογία ως άρθρο νόμου ότι δεν μπορεί να ψηφιστεί και να γίνει αποδεκτή αν δεν έρθει ο αρμόδιος Υπουργός να την υποστηρίξει. Είναι σαφές;

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Σαφές.

**ΜΙΧΑΗΛ ΚΑΤΡΙΝΗΣ:** Ωραία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε να ξεκινήσει να μας τα πει και η κ. Σπυριδάκη, αφού ακούσουμε πρώτα τον κ. Πουλά.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το νομοσχέδιο που καλούμαστε να ψηφίσουμε σήμερα ήδη έχει προκαλέσει αναστάτωση στις τάξεις των στρατιωτικών.

Παρά τις διαβεβαιώσεις του Υπουργείου ότι η κύρια στόχευσή του είναι η εξοικονόμηση πόρων, ο εξορθολογισμός των δαπανών των υγειονομικών δομών των Ενόπλων Δυνάμεων και η προσφορά τους στο κοινωνικό σύνολο, διατυπώθηκε δημόσια ήδη σφοδρή αντίδραση των προθέσεών σας. Οι ίδιοι οι στρατιωτικοί βλέπουν μέσα από τις διατάξεις του τη σταδιακή διάβρωση του χαρακτήρα των στρατιωτικών νοσοκομείων και την απώλεια κάθε εγγύησης για την κατά προτεραιότητα πρόσβαση των ιδίων και των οικογενειών τους σε αυτά. Δυστυχώς, πρόκειται για μια ακόμη πράξη στη δυστοπία που έχει δημιουργήσει η Κυβέρνηση στον χώρο της υγείας στα έξι τελευταία χρόνια που κυβερνά.

Για μια ακόμη φορά αναλώνεστε σε ένα χάος διεκπεραιωτικών διατάξεων και διοικητικών ρυθμίσεων χάνοντας την ουσία και η ουσία είναι ότι η υγεία είναι δημόσιο αγαθό, το οποίο πρέπει να παρέχεται δωρεάν σε όλους τους πολίτες οριζόντια και κάθετα. Δεν είναι εμπόρευμα, δεν είναι επιχείρηση και δεν λειτουργεί με τους νόμους της αγοράς και της κερδοφορίας.

Σήμερα, οι πολίτες στη χώρα μας είναι πρωταθλητές στις ιδιωτικές δαπάνες υγείας σε σύγκριση με όλες τις χώρες του ΟΑΣΑ. Έχετε κάνει, λοιπόν, όλα τα δυνατά λάθη στον χώρο της υγείας μέσα στην κυβερνητική σας θητεία, δημιουργώντας βαθιά δυσαρέσκεια στην κοινωνία.

Την ίδια στρεβλή διαχείριση επιφυλάσσετε απ’ ό,τι φαίνεται και για τα στρατιωτικά νοσοκομεία. Αντί της ενίσχυσης της ετοιμότητάς τους και της προετοιμασίας τους να ανταποκριθούν στο υγειονομικό τους έργο σε καιρό ανάγκης σιγά-σιγά τα μετατρέπετε σε δεκανίκι του Εθνικού Συστήματος Υγείας. Πρόκειται για μια αυτονόητα απολύτως λανθασμένη επιλογή, η οποία αφενός κλονίζει τον χαρακτήρα των στρατιωτικών νοσοκομείων ως στρατιωτικές μονάδες και αφετέρου τα οδηγεί σε λειτουργικό μπλακάουτ αποψιλώνοντάς τα από το υγειονομικό προσωπικό την ώρα που έμπειρα στελέχη παραιτούνται μαζικά, αφού έχουν εξασφαλίσει εργασία στον ιδιωτικό τομέα. Αν στις παραιτήσεις προσθέσουμε και τις αποστρατεύσεις και το μειωμένο ενδιαφέρον εισόδου σε στρατιωτικές σχολές, γίνεται αντιληπτή η έντονα προβληματική κατάσταση που δημιουργείται.

Επίσης, να σας θυμίσω, τα περιστατικά ιατρικών λαθών και καθυστερήσεων σε αποτελέσματα βιοψιών, που είχαν καταγγελθεί από τους ασθενείς στο 424 Στρατιωτικό Νοσοκομείο Θεσσαλονίκης, που οφείλονταν σε τραγική έλλειψη προσωπικού, για την οποία ήδη από το 2022 είχαν κρούσει τον κώδωνα του κινδύνου οι γιατροί οι ίδιοι, με τις σχετικές εκθέσεις. Τι κάνατε εσείς τότε γι’ αυτήν την κατάσταση; Ξηλώσατε τον επικεφαλής χωρίς να λύσετε το ουσιαστικό πρόβλημα, που ήταν η τραγική υποστελέχωση.

Εισάγετε, λοιπόν, ιδιωτικοοικονομικά κριτήρια στα στρατιωτικά νοσοκομεία με την εφαρμογή της ολοήμερης λειτουργίας, όπως έχει γίνει ήδη στο ΕΣΥ, με επιπλέον προσθήκη τη δυνατότητα χρήσης ιδιωτικής ασφάλειας υγείας. Με τη διάταξη αυτή στρέφετε τους στρατιωτικούς στην ιδιωτική ασφάλιση για να απολαμβάνουν τις υπηρεσίες υγείας στα στρατιωτικά νοσοκομεία, που μέχρι σήμερα απολάμβαναν δωρεάν. Ομοίως, τους επιβάλλετε την οικονομική επιβάρυνση, χαράτσι 15% στις ιατρικές πράξεις, που επίσης έκαναν μέχρι σήμερα, χωρίς κανένα κόστος.

Όταν επιβαρύνετε με αυτόν τον τρόπο η υγειονομική περίθαλψη των στρατιωτικών πώς αναμένετε να προσελκύσετε, όπως ισχυρίζεστε, νέους στις τάξεις των Ενόπλων Δυνάμεων, όταν ούτε μισθούς ικανοποιητικούς παρέχετε, ούτε υγειονομική περίθαλψη, ούτε αξιοπρεπείς συντάξεις.

Είναι λάθος αντίληψη και πολιτική επιλογή να αντιμετωπίζονται τα στρατιωτικά νοσοκομεία με όρους ΕΣΥ και εξίσου λάθος η ένταξή τους σταδιακά και ύπουλα στον πυρήνα του Εθνικού Συστήματος Υγείας.

Είναι λάθος πολιτική επιλογή η εξώθηση των στρατιωτικών υγειονομικών στην παροχή ιδιωτικού έργου και η εισαγωγή της ειδικής απασχόλησης, ρύθμιση που πάλι μένει μισή, καθώς αφενός δεν ρυθμίζονται οι δικαιούχοι και οι προϋποθέσεις χορήγησης της αποζημίωσης και αφετέρου αφήνονται ανεξέλεγκτες οι εργασιακές σχέσεις των στρατιωτικών γιατρών και οι όροι απασχόλησής τους στα στρατιωτικά νοσοκομεία, παράλληλα με τη διατήρηση των ιδιωτικών τους ιατρείων.

Είναι λάθος πολιτική επιλογή η διοίκηση των νοσοκομείων από στρατιωτικούς μη υγειονομικούς με τη δικαιολογία της απόκτησης διοικητικής εμπειρίας.

Είναι λάθος η θέσπιση Διακλαδικής Μονάδας Φροντίδας Ηλικιωμένων στο πόδι, χωρίς σχεδιασμό, μελέτη και εξασφάλιση πόρων.

Είναι, δε, αντιφατικό, από τη μία να κόβετε τη δωρεάν περίθαλψη των κυρίως δικαιούχων στρατιωτικής υγειονομικής περίθαλψης και από την άλλη να συστήνετε μια τέτοια κοινωνική δομή, χωρίς κανένα εχέγγυο βιωσιμότητας. Αν ο σκοπός σας είναι να αναθέσετε την κατασκευή και τη διαχείριση μιας τέτοιας μονάδας σε ιδιώτες, θα έχετε κάνει μία ακόμη καταστροφική επιλογή.

Κύριε Υπουργέ, όλη η σύλληψη του νομοσχεδίου είναι σε λάθος κατεύθυνση και συνιστά μία συνεχή παλινωδία, μία προχειρότητα, χωρίς αρχή, μέση και τέλος. Δεν έχετε αιτιολογήσει πειστικά τη σκοπιμότητα, την οποία επιδιώκετε, προχωρώντας σε αυτήν την απορρύθμιση και την αποδιοργάνωση των στρατιωτικών νοσοκομείων.

Δεν θα θέλαμε να πιστέψουμε ότι επιχειρείτε να τα εντάξετε σε έναν μηχανισμό κερδοφορίας και εκμετάλλευσης στα πρότυπα του ιδιωτικού τομέα ούτε ότι στοχεύετε να αδειάσετε τα στρατιωτικά νοσοκομεία για να γεμίσετε τις ιδιωτικές κλινικές.

Για τους λόγους αυτούς σας κρούουμε τον κώδωνα του κινδύνου και καταψηφίζουμε το παρόν σχέδιο νόμου.

Και κλείνοντας, δεν μπορώ να μην σχολιάσω το άρθρο 1 της τροπολογίας, που φέρατε αργά χθες το βράδυ, με το οποίο παρατείνετε τις συμβάσεις εργασίας στο προσωπικό ΙΔΟΧ της Γενικής Γραμματείας Αποκατάστασης Φυσικών Καταστροφών και Κρατικής Αρωγής, που προσλήφθηκαν το Σεπτέμβριο του ’24. Καλώς παρατείνετε τις εν λόγω συμβάσεις, όμως δεν λέτε τίποτα για τους ΙΔΟΧ που προσλήφθηκαν από το 2018. Έχουμε καταθέσει σχετική ερώτηση στη Βουλή ήδη από τις 19 Φλεβάρη και ακόμη περιμένουμε απάντηση. Απάντηση δεν έχει δοθεί. Περιμένουμε τα αποτελέσματα.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχω ανακοινώσει την κ. Σπυριδάκη. Θέλετε να παρέμβετε;

**ΜΑΥΡΟΥΔΗΣ ΒΟΡΙΔΗΣ** **(Υπουργός Μετανάστευσης και Ασύλου):** Ό,τι πείτε εσείς, κύριε Πρόεδρε. Μόνο για το άρθρο 80 ήθελα να πω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ας το πείτε, αφού ακούσετε την κ. Σπυριδάκη.

Ορίστε, κυρία Σπυριδάκη, έχετε τον λόγο. Και αμέσως μετά θα πάρει τον λόγο ο Υπουργός

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν περάσω στο παρόν νομοσχέδιο δεν μπορώ να μην κάνω μια σύντομη αναφορά στην αυριανή επίσκεψη του Πρωθυπουργού και του εμπορικού κλιμακίου στην Κρήτη με αφορμή την υπογραφή της σύμβασης παραχώρησης του τμήματος Χανιά - Ηράκλειο του ΒΟΑΚ.

Η Κρήτη, όμως, δεν είναι δύο ταχυτήτων. Δεν μπορεί να σχεδιάζονται έργα εθνικής σημασίας, παρακάμπτοντας συστηματικά την ανατολική Κρήτη. Η Ιεράπετρα και η Σητεία δεν ζητούν χάρη, ζητούν το αυτονόητο. Ζητούν ισότιμη πρόσβαση και τον στοιχειώδη σεβασμό που τους αναλογεί. Αν η πολιτική αξιολόγηση των υποδομών εξαντλείται στη λογική κόστους – οφέλους, τότε οι ανισότητες μετατρέπονται σε κυβερνητική επιλογή. Και αυτό δεν είναι τεχνικό ζήτημα, είναι ένα ζήτημα βαθιά πολιτικό. Το μήνυμα της κοινωνίας είναι ξεκάθαρο, ένας ενιαίος, αδιαίρετος ΒΟΑΚ από την Κίσσαμο μέχρι τα Χανιά χωρίς υποσημειώσεις, χωρίς εξαιρέσεις, χωρίς σκιές, χωρίς δεύτερες ταχύτητες.

Και πριν μπω στο νομοσχέδιο θα κάνω μια ακόμα επισήμανση, που δεν μπορώ να αγνοήσω, πρόκειται για την τροπολογία με την οποία η Κυβέρνηση επιχειρεί να καταργήσει το μεταθετό της εκκλησίας της Κρήτης χωρίς καν διάλογο με την ίδια την Ιερά Επαρχιακή Σύνοδο. Η κίνηση αυτή είναι μια ωμή, θεσμικά επικίνδυνη παρέμβαση στα εσωτερικά μιας εκκλησίας με ξεχωριστό νομικό καθεστώς. Υπονομεύει την ημιαυτονομία της. Παραβιάζει τον καταστατικό της χάρτη και δημιουργεί ένα προηγούμενο, που μπορεί αύριο να στραφεί εναντίον και άλλων θεσμών.

Και αναρωτιέμαι: Τόσο πολύ θέλετε πια να τα ελέγξετε όλα, ακόμα και την εκκλησία; Γιατί όπως μας έχει συνηθίσει η Κυβέρνηση να νομοθετεί με εγκυκλίους, τώρα έρχεται με δήθεν ερμηνευτικές διατάξεις και αλλάζει ουσιαστικά τον ίδιο τον καταστατικό χάρτη της εκκλησίας της Κρήτης.

Αν αυτή είναι η αντίληψή σας για τον σεβασμό των θεσμών και την ιστορική μνήμη της Κρήτης, τότε δεν μιλάμε απλώς για έλλειψη ευαισθησίας, μιλάμε για θεσμική αλαζονεία που φτάνει στα όρια της ηγεμονικής στάσης. Καταθέτω στα Πρακτικά το δελτίο Τύπου της Ιεράς Επαρχιακής Συνόδου της Εκκλησίας της Κρήτης.

(Στο σημείο αυτό η Βουλευτής κ. Αικατερίνη (Κατερίνα) Σπυριδάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εισέρχομαι στο νομοσχέδιο. Κυρίες και κύριοι συνάδελφοι, αντί να συζητάμε σήμερα ένα νομοσχέδιο που θα ενισχύσει την επιχειρησιακή ετοιμότητα των Ενόπλων Δυνάμεων, που θα στηρίζει τα στελέχη τους και θα αναβαθμίζει την στρατιωτική υγειονομική περίθαλψη, βρισκόμαστε μπροστά σε ένα κείμενο που μοιάζει περισσότερο με πρόχειρο πείραμα. Και το χειρότερο; Το κόστος από αυτό το πείραμα δεν είναι οικονομικό, είναι λειτουργικό, ηθικό και τελικά εθνικής ασφάλειας.

Και για να μιλήσουμε καθαρά, με ποιο σκεπτικό εμπλέκετε συστηματικά στρατιωτικούς γιατρούς στο Εθνικό Σύστημα Υγείας χωρίς καν να έχετε εξασφαλίσει τους αναγκαίους πόρους και το προσωπικό; Πώς μετατρέπετε τα στρατιωτικά νοσοκομεία σε δεξαμενές λύσεων προβλημάτων του ΕΣΥ όταν τα ίδια έχουν τα δικά τους κενά και τις δικές τους ελλείψεις; Ποιος αλήθεια πιστεύει ότι ένα σύστημα υγείας δημόσιο ή στρατιωτικό μπορεί να σταθεί στα πόδια του με αποσπάσεις αντί για ενίσχυση, με παραιτήσεις αντί για κίνητρα, με φορτωμένο προσωπικό αντί για προστατευμένο;

Και σαν να μην έφτανε αυτό, τι κάνετε; Νομοθετείτε απογευματινά ιατρεία επί πληρωμή σε στρατιωτικά νοσοκομεία, εισάγετε και συμβάσεις με ιδιωτικές ασφαλιστικές εταιρείες. Πού αλλού στον κόσμο το έχετε δει αυτό; Πού αλλού επιτρέπεται ιδιώτης ασφαλιστής να μπαίνει σε στρατιωτικό νοσοκομείο και να διαχειρίζεται νοσηλείες; Μήπως χάνεται ο διακριτός χαρακτήρας των στρατιωτικών δομών μέσα σε μια κακώς εννοούμενη εμπορική λογική;

Και ξέρετε ποιο είναι το πιο ανησυχητικό; Όλα αυτά δεν τα βλέπουμε πρώτη φορά. Κυρίες και κύριοι συνάδελφοι, το έργο το έχουμε ξαναδεί και ξέρουμε πώς τελειώνει. Μας το είπαν και οι φορείς. Το δοκιμάσαμε το 2012 με το 251 Γενικό Νοσοκομείο Αεροπορίας. Ήρθαν οι ιδιωτικές ασφαλιστικές και ζήτησαν τα καλύτερα πενήντα κρεβάτια, όχι για τους στρατιωτικούς, αλλά για τους πελάτες τους. Και τι κάνουμε; Να αφήσουμε έναν σμηναγό σε θάλαμο οκτώ κρεβατιών για να τα κρατάμε τα μονόκλινα μπας και κλείσει κάποιος με ασφαλιστήριο; Αυτό δεν είναι αναβάθμιση. Αυτό είναι παραίτηση από τον ρόλο των στρατιωτικών νοσοκομείων. Και φυσικά τότε τους διώξανε.

Ας μην επιστρέφουμε, λοιπόν, σε επιλογές που δοκιμάστηκαν και έχουν αποτύχει. Αντί, λοιπόν, να ψάχνουμε σωτήρες απέξω, ας δούμε πώς θα στηρίξουμε πραγματικά τα στρατιωτικά νοσοκομεία. Η αλήθεια είναι απλή. Αν ο ΕΟΠΥΥ πλήρωνε όσα χρωστούσε, δεν θα κουβεντιάζαμε σήμερα για ελλείμματα και τα στρατιωτικά νοσοκομεία θα ήταν σίγουρα βιώσιμα, για να μην πω και πλεονασματικά. Με τα έσοδα αυτά θα μπορούσαμε να καλύψουμε ανάγκες, να αναβαθμίσουμε υπηρεσίες, να ενισχύσουμε υποδομές.

Κυρίες και κύριοι συνάδελφοι, για να μιλήσουμε, όμως, σοβαρά για ισότητα και υπηρεσίες, πρέπει να κοιτάξουμε και την περιφέρεια. Δεν γίνεται όσοι υπηρετούν μακριά από τα μεγάλα αστικά κέντρα να αποκλείονται από τα στρατιωτικά νοσοκομεία. Είναι άδικο και άνισο. Δεν μπορείς να λες στον άλλο ότι είσαι στρατιωτικός έχεις προνόμια, και την ίδια στιγμή να στέλνεις υποχρεωτικά έναν στρατιωτικό στην περιφέρεια σε υποστελεχωμένο δημόσιο νοσοκομείο χωρίς στήριξη, χωρίς επιλογή. Γιατί δηλαδή να μην μπορεί να έχει πρόσβαση στις ίδιες υπηρεσίες με έναν συνάδελφό του στην Αθήνα ή τη Θεσσαλονίκη;

Αν θέλετε πραγματικά να στηρίξουμε τη στρατιωτική περίθαλψη, τότε πρέπει να ξεκινήσουμε από τα βασικά: Κίνητρα για την παραμονή στρατιωτικών ιατρών, δίκαιες και ξεκάθαρες αποζημιώσεις, επαρκής στελέχωση, αναβάθμιση των συνθηκών εργασίας. Αντί για αυτά, τους ζητάμε να βγάλουν το απογευματινό μεροκάματο, να καλύψουν ανάγκες του ΕΣΥ, να δέχονται αρμοδιότητες χωρίς καθαρές περιγραφές καθηκόντων και να πληρώνονται, όπως πάντα, με λίγα, και καθυστερημένα, ή και καθόλου.

Εδώ, κυρίες και κύριοι της Κυβέρνησης, επιχειρείτε να αλλάξετε το ίδιο το DNA της στρατιωτικής υγειονομικής περίθαλψης και να τη μετατρέψετε από εγγύηση επιχειρησιακής ετοιμότητας σε έναν απλό παροχέα υπηρεσιών υγείας. Και σαν να μην έφταναν όλα αυτά, με το νομοσχέδιο έρχεται και η αλλοίωση του ακαδημαϊκού χαρακτήρα των ανωτάτων στρατιωτικών εκπαιδευτικών ιδρυμάτων. Με φωτογραφικές ρυθμίσεις χαρίζετε πανεπιστημιακές ιδιότητες σε στελέχη χωρίς αντικειμενικά κριτήρια. Πού είναι η αξιολόγηση; Πού είναι η διεθνής αναγνώριση και το κύρος αυτών των σχολών που εσείς οι ίδιοι υπονομεύετε;

Η υποβάθμιση των σχολών υπαξιωματικών και η αφαίρεση της δυνατότητας προαγωγής, καταδικάζει τους νέους σε στασιμότητα και φτώχεια. Δηλαδή, τι περιμένουν; Να διαλέγουν μια ζωή με οροφή και με μεροκάματο που δεν φτάνει ούτε για τα βασικά; Κανείς δεν ονειρεύεται να μείνει φτωχός. Και ξέρετε τι θα γίνει; Οι ικανοί και οι φιλόδοξοι θα φύγουν, και με το δίκιο τους. Δεν γίνεται να μιλάμε και να ζητάμε από έναν νέο άνθρωπο να δώσει τα καλύτερά του χρόνια, να υπηρετήσει με πειθαρχία, να θυσιάσει τον χρόνο με την οικογένειά του και στο τέλος να τον πληρώνουμε λες και του κάνουμε χάρη. Δεν γίνεται να του λέμε να τα δώσει όλα και εμείς να μη δίνουμε πίσω τίποτα.

Ο στρατιωτικός στην ειρηνική περίοδο είναι εργαζόμενος, έχει παιδιά, έχει υποχρεώσεις και έχει δικαίωμα να ζει αξιοπρεπώς. Αν δεν αλλάξουμε κουλτούρα και κανόνες, αν δεν φτιάξουμε ένα περιβάλλον που να επιβραβεύει και όχι να στραγγίζει, τότε οι νέοι θα συνεχίσουν να φεύγουν και τότε να δούμε πώς θα στηριχθεί η υπηρεσία. Και πρέπει να καταλήξουμε. Θέλουμε Ένοπλες Δυνάμεις με ηθικό και δυναμισμό ή μία υπηρεσία που παλεύει να σταθεί στα πόδια της με ανθρώπους εξουθενωμένους και απογοητευμένους;

Κυρίες και κύριοι συνάδελφοι, υπάρχουν διατάξεις στις οποίες συμφωνούμε και υπάρχει θετική πρόθεση, όπως η μέριμνα για τη φροντίδα ηλικιωμένων στρατιωτικών, η υποστήριξη ατόμων με αναπηρία, η ενίσχυση συγκεκριμένων ειδικοτήτων. Όμως, και αυτά έρχονται αποσπασματικά και ανεπαρκώς σχεδιασμένα, χωρίς πλαίσιο, χωρίς χρονοδιάγραμμα, χωρίς δέσμευση. Στη στρατιωτική υγειονομική περίθαλψη δεν υπάρχουν περιθώρια για πειράματα, δεν χωρούν πρόχειρες επιλογές. Είναι ζήτημα εθνικής ετοιμότητας. Είναι η ζωή των ανθρώπων που υπηρετούν τη χώρα και τους πολίτες. Είναι ο σεβασμός που τους οφείλουμε.

Και το πιο λυπηρό, κυρίες και κύριοι συνάδελφοι, είναι ότι χρησιμοποιείτε την ίδια φόρμουλα παντού. Λίγες ευχές, πολλές ωραιοποιήσεις, σκόρπιες μεταρρυθμίσεις, με μια λογική να κλείσει η πολιτική εκκρεμότητα. Το αποτέλεσμα το ξέρουμε, το ζούμε, το πληρώνουμε και είναι πάντα το ίδιο: Απορρύθμιση, απογοήτευση, αδικία.

Εμείς, λοιπόν, δεν θα συναινέσουμε σε αυτό, όχι από αντιπολίτευση για την αντιπολίτευση, αλλά γιατί πιστεύουμε ότι οι γυναίκες και οι άνδρες των Ενόπλων Δυνάμεων που κρατούν σταθερές τις γραμμές της εθνικής ασφάλειας αξίζουν τα καλύτερα, αξίζουν μια πολιτεία που θα τους σέβεται, θα τους στηρίζει, θα τους ενισχύει και δεν θα τους εξαντλεί.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Βορίδης. Και αμέσως μετά θα πάρει τον λόγο ο κ. Δαβάκης.

Κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Εισηγούμαστε στο Σώμα τη διάταξη η οποία έχει συμπεριληφθεί ως άρθρο 80. Πρόκειται περί διατάξεως η οποία τακτοποιεί ένα μάλλον τυπικό ζήτημα το οποίο ανέκυψε, στο πλαίσιο της υπ’ αριθ. 153966/27-05-2024, συμβάσεως προμήθειας διανομής ύδατος για τις ανάγκες υδροδότησης της κλειστής ελεγχόμενης δομής Σάμου.

Θα καταθέσω το πρωτογενές αίτημα για την προμήθεια 31-10-2023. Τη σύμβαση στην οποία αναφέρεται η συγκεκριμένη διάταξη, 27-05-2024. Θέλω να πω ότι για τη σύμβαση αυτή έχει γίνει ηλεκτρονικός δημόσιος ανοιχτός διαγωνισμός, έχει γίνει διεθνής διαγωνισμός. Θα καταθέσω και τον διεθνή διαγωνισμό. Και θα με ρωτήσετε τώρα ποιο είναι το ελάττωμα; Το ελάττωμα είναι ότι έπρεπε να έχει προηγηθεί έλεγχος του Ελεγκτικού Συνεδρίου, ο οποίος, για λόγους που αφορούν κυρίως στην υπηρεσιακή διαδικασία, δεν έγινε. Επομένως, εδώ υπήρξε ένα ζήτημα νομιμότητας στο θέμα αυτό.

Αυτή τη στιγμή, όμως, που μιλάμε -και για αυτό λέω ότι θα καταθέσω και συμπληρωματικά έγγραφα- πανομοιότυπη και μεταγενέστερη σύμβαση καταθέτω την υπ’ αριθμόν 69468/16-04-2025 με πανομοιότυπους τους όρους, η οποία είναι και η σύμβαση που είναι ενεργή αυτή τη στιγμή για την προμήθεια τη συγκεκριμένη. Έχει ελεγχθεί από το Ελεγκτικό Συνέδριο, την τρίτη υπηρεσία επιτρόπου τομέα εσωτερικών και προστασίας του πολίτη, με την πράξη 8 του 2025, η οποία βρήκε καθόλα νόμιμα τη σύμβαση και φυσικά και γι’ αυτή τη δεύτερη σύμβαση έχει ακολουθήσει η διαδικασία του διεθνούς διαγωνισμού.

Εκείνο, λοιπόν, το οποίο πρέπει να καλυφθεί, είναι αυτό το τυπικό ελάττωμα. Και με αυτή τη διάταξη την οποία καλούμε το Σώμα να ψηφίσει, καλύπτουμε το τυπικό ελάττωμα και επιτρέπουμε, ουσιαστικά, να πληρωθούν νόμιμα οι δαπάνες από τη συγκεκριμένη σύμβαση. Πολύ κρίσιμη σύμβαση για την υδροδότηση της συγκεκριμένης δομής.

Καταθέτω, κύριε Πρόεδρε, στα Πρακτικά όλα τα προαναφερθέντα έγγραφα.

(Στο σημείο αυτό ο Υπουργός Μετανάστευσης και Ασύλου κ. Μαυρουδής Βορίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Καραγεωργοπούλου, έχει ζητήσει τον λόγο για το συγκριμένο.

Κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Βορίδη, δεν είναι η πρώτη φορά που βλέπουμε διάταξη με την οποία παραβιάζονται οι κανόνες του δημόσιου λογιστικού. Το έχουμε δει πολύ πρόσφατα σε νομοσχέδιο του Υπουργείου Εθνικής Οικονομίας και Οικονομικών, όπου ο κ. Πιερρακάκης, με ιδιότητα πλέον Υπουργού Εθνικής Οικονομίας, ήρθε να νομιμοποιήσει και να κανονικοποιήσει δαπάνες του Υπουργείου Παιδείας, όπου ήταν πριν Υπουργός.

Αυτό, λοιπόν, συμβαίνει γιατί κάτι δεν είναι σωστό, κάτι δεν πρέπει να ελεγχθεί από οικονομικούς επιθεωρητές. Άλλωστε ήδη διεξάγεται κάποια ένορκη διοικητική εξέταση για το θέμα αυτό; Συνεπώς, δεν είναι ο τρόπος με τον οποίο κάνει να νομιμοποιούνται δαπάνες και να μην ελέγχονται με βάση τους κανόνες δημοσίου λογιστικού. Και αυτό δείχνει τη δική σας ολιγωρία και το δικό σας πρόβλημα.

Όμως, επειδή είστε ο αρμόδιος Υπουργός του Υπουργείου Μετανάστευσης και Ασύλου, αυτό που θα έπρεπε να ακούσουμε από τα χείλη σας είναι δεσμεύσεις για το τι θα γίνει επιτέλους και με τα ασυνόδευτα προσφυγόπουλα που υποφέρουν από έλλειψη τροφής, που βρίσκονται σε κατάσταση όχι ένδειας αλλά κατάσταση ντροπής για οποιοδήποτε κράτος δικαίου. Μάλιστα, έχουν προσφύγει τέσσερα από αυτά στο Ευρωπαϊκό Δικαστήριο για τα δικαιώματά τους, για τη ζωή τους, για την αξιοπρέπεια τους.

Λοιδορούμαστε ήδη από το Ευρωπαϊκό Κοινοβούλιο για όλη αυτήν την έκνομη κατάσταση, την τραγική κατάσταση που επικρατεί στην κλειστή όχι δομή φιλοξενίας, αλλά στην κλειστή φυλακή της Σάμου, για την οποία έχω προσωπική γνώση, γιατί έχω ειδικό σύνδεσμο με το νησί και τη βλέπω τη φυλακή, βλέπω τους μετανάστες και ξέρω πως ζουν εκεί, έχω προσωπική εμπειρία. Αυτό που συμβαίνει εκεί είναι ένας ακήρυχτος πόλεμος. Καταδικάζετε ανθρώπους, ασυνόδευτα ανήλικα παιδιά στον θάνατο, στη δυστυχία, σε συνθήκες πολέμου, να ζουν σε μια κλειστή φυλακή, και δεν ντρέπεστε γι’ αυτό και δεν παίρνετε μέτρα γι’ αυτό.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, θέλετε να απαντήσετε;

**ΜΑΥΡΟΥΔΗΣ ΒΟΡΙΔΗΣ** **(Υπουργός Μετανάστευσης και Ασύλου):** Κύριε Πρόεδρε, θα απαντήσω μόνο ως προς το ζήτημα της συμβάσεως. Για τα υπόλοιπα η κυρία συνάδελφος, αν θέλει, μπορεί να ασκήσει κοινοβουλευτικό έλεγχο. Δεν είναι διευρυμένη η συζήτηση εδώ. Εδώ έχουμε ένα συγκεκριμένο ζήτημα το οποίο λύνουμε.

Θέλω απλώς να σας πω το εξής: Ότι επειδή σας απασχολεί -το καταλαβαίνω και δεν το αμφισβητώ- το ζήτημα της εύρυθμης λειτουργίας της δομής, χωρίς αυτή τη διάταξη και χωρίς να ψηφιστεί δεν διασφαλίζεται η εύρυθμη λειτουργία, διότι δημιουργείται ζήτημα στη νομιμότητα των πληρωμών. Και επειδή η υδροδότηση της δομής εξαρτάται από αυτό, ναι, παρουσιάστηκε το ελάττωμα το οποίο σας είπα κι έχω καταθέσει όλα τα έγγραφα για να δείτε ότι, ουσιαστικά, είναι ένα τυπικό ελάττωμα.

Διεξάγεται ένορκη διοικητική εξέταση την οποία ξεκίνησε ο προκάτοχός μου σε αυτήν τη θέση, ο κ. Παναγιωτόπουλος, αλλά επαναλαμβάνω το ζήτημα της τακτοποίησης δεν έχει έναν θεωρητικό χαρακτήρα, έχει έναν χαρακτήρα λειτουργίας. Ζήτημα ουσιαστικού ελαττώματος δεν υφίσταται και το τονίζω αυτό. Γιατί δεν υφίσταται; Γιατί έγινε ο διεθνής διαγωνισμός και γιατί οι όροι της συμβάσεως είναι πανομοιότυποι με αυτήν της σύμβασης που έχει γίνει τώρα. Η δε σύμβαση που έχει γίνει τώρα, έχει ελεγχθεί από το Ελεγκτικό Συνέδριο και κρίθηκε κανονική.

Άρα, λοιπόν, μία τυπική μη κανονικότητα, σε περίπτωση που δεν εγκριθεί η προτεινόμενη ρύθμιση –απ’ ό,τι καταλαβαίνω από τη στάση σας- ουσιαστικά, θα δημιουργήσει ένα πολύ σημαντικό λειτουργικό πρόβλημα στη δομή και, βεβαίως, στους ανθρώπους οι οποίοι λαμβάνουν υπηρεσίες, για τους οποίους αντιλαμβάνομαι, από την τοποθέτησή σας, ότι έχετε ιδιαίτερη ευαισθησία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Δαβάκης, ο Υφυπουργός έχει τον λόγο.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Κυρίες και κύριοι συνάδελφοι, βρίσκεται σε εξέλιξη η συζήτηση ενός σημαντικού νομοσχεδίου για τις Ένοπλες Δυνάμεις, ενός νομοσχεδίου που έχει να κάνει με την υγειονομική πολιτική των Ενόπλων Δυνάμεων και στοχεύει σε ένα βασικό κόμβο, στον δεύτερο βασικότερο πάροχο υγείας στη χώρα μας μετά το ΕΣΥ, που είναι τα στρατιωτικά νοσοκομεία.

Η υπόσχεση που έδωσε ο κ. Υπουργός κατά τη διάρκεια της συζήτησης στην επιτροπή περί των πλακών του Μωυσέως, όπως κατ’ επανάληψη ελέχθη από πολλούς συναδέλφους, νομίζω ότι ετηρήθη και ετηρήθη κατά τρόπον σεβόμενο και την κοινοβουλευτική τάξη, αλλά, κυρίως, και αυτή καθαυτήν την ουσία του νομοσχεδίου. Οι νομοτεχνικές δε παρεμβάσεις βελτιώνουν μεν, αλλά δεν αλλοιώνουν τη πολιτική στόχευση αυτής της νομοθετικής πρωτοβουλίας.

Πριν από αυτό, όμως, θα ήθελα να αναφερθώ σε κάτι το οποίο ελέχθη -τα περισσότερα τα έχω πει και στην επιτροπή- από την κ. Αναγνωστοπούλου, ότι πλέον οι παραιτήσεις των στρατιωτικών γιατρών είναι ένα καθαρά ελληνικό πρόβλημα, όπως είπατε και ότι στη χώρα αυτή, στη χώρα μας το επάγγελμα του στρατιωτικού γιατρού δεν έχει πλέον κύρος, οδηγώντας κατά τούτο τα υγειονομικά στελέχη σε παραιτήσεις. Είναι ένα πραγματικό γεγονός μεν, αλλά έχω να σας απαντήσω.

Σύμφωνα με μία αμερικανική δεξαμενή σκέψης, την Rand Corporation, που δημοσιεύθηκε το 2024, ένα έγκυρο μέσο, διαπιστώθηκαν τρία ακόλουθα συμπεράσματα.

Πρώτον, ότι η αναπλήρωση των υγειονομικών στελεχών μέσω νέων ετήσιων προσλήψεων υπολείπεται των αποχωρήσεων. Αυτά στον αμερικανικό στρατό.

Δεύτερον και συνακόλουθο, ότι η στελέχωση των υγειονομικών φορέων του αμερικανικού στρατού εμφανίζει ελλείψεις, οι οποίες κυμαίνονται ανάλογα με το μέγεθος της εκάστοτε δομής, με τις μικρές δομές να εμφανίζουν τα χαμηλότερα ποσοστά στελέχωσης από 40% έως 60% και τις μεγαλύτερες δομές να έχουν ελλείψεις από 60% έως 80%.

Τρίτον, ότι τα δύο βασικά αιτήματα που έχουν τα υγειονομικά στελέχη των αμερικανικών -του μεγαλύτερου στρατού στον κόσμο, έτσι;- Ενόπλων Δυνάμεων είναι η αύξηση των μισθολογικών κλιμακίων, αύξηση μισθών, ώστε να προσεγγίζουν στην πραγματικότητα του ιδιωτικού τομέα και η μείωση του διοικητικού τους φόρτου.

Θέλω εδώ να σημειώσω, κυρία Αναγνωστοπούλου και αγαπητές και αγαπητοί συνάδελφοι, ότι με αυτό το νομοσχέδιο η Κυβέρνηση λαμβάνει μέτρα και στους δύο αυτούς τομείς που αποτελούν αιτούμενα και των αμερικανικών Ενόπλων Δυνάμεων.

Επίσης, θα ήθελα, πριν πω δυο τρία πράγματα για το νομοσχέδιο εν κατακλείδι, να αναφερθώ σε αυτά που ακούστηκαν από διάφορες πτέρυγες της Αντιπολιτεύσεως και ιδιαίτερα από την αριστερή πτέρυγα, την πλέον αριστερή -ας το πούμε έτσι- ότι αναφερθήκαμε μετ’ επιτάσεως και επαιρόμενοι σχετικά με τη μεγάλη παρουσία ισραηλινών εταιρειών στη μεγάλη έκθεση DEFEA 2025 -που είναι πολύ σημαντική και σας καλώ, αγαπητές και αγαπητοί συνάδελφοι, να την επισκεφθείτε, λειτουργεί και αύριο- πέραν των εταιρειών των ιδιωτών.

Μην ξεχνάμε ότι ο ΣΕΚΠΥ, ο οποίος κλήθηκε στο Μέγαρο Μαξίμου για να δώσει τα φώτα του, να δώσει τη γνώση του, να δώσει την εμπειρία του, απαρτίζεται από πολλές ελληνικές εταιρείες, στις οποίες ελληνικές εταιρείες εργάζονται Έλληνες πολίτες, αυτοδημιούργητοι άνθρωποι, χειμαζόμενοι οικονομικά παλαιότερα. Σήμερα, αυτές οι ιδιωτικές εταιρείες αμυντικού υλικού που αποτελούν ένα σημαντικό πόλο τεχνογνωσίας, στρατιωτικής επάρκειας, αμυντικού υλικού για τη χώρα μας -και πρέπει να είμαστε υπερήφανοι- παράγουν νέα γνώση στα αμυντικά ζητήματα και μετέχουν και στην έκθεση αυτή.

Είπε, λοιπόν, ο κ. Καζαμίας -είστε εδώ, χαίρομαι- και θέλω να το πω αυτό χωρίς να έχετε άμεση σχέση με αυτό που θα πω ξεκάθαρα, ότι η χώρα μας αυτή τη στιγμή έχει μία στρατηγική συνεργασία, που έχει, με το κράτος του Ισραήλ. Λείπει η κ. Κωνσταντοπούλου. Θέλω να σας πω ότι έχουν υπογραφεί επί εποχής ΣΥΡΙΖΑ-ΑΝΕΛ -και θα το καταθέσω στα Πρακτικά- τρεις σημαντικές συμφωνίες, το 2015, το 2016, το 2017, συμφωνία προμήθειας εξοπλισμού και υπηρεσιών άμυνας από το κράτος του Ισραήλ, συμφωνία η οποία έχει να κάνει με αμυντικά ζητήματα, επίσης με το κράτος του Ισραήλ και συμφωνίες οι οποίες έχουν να κάνουν με ζητήματα προσωπικού στο κράτος του Ισραήλ.

Τα καταθέτω στα Πρακτικά για την ιστορία.

(Στο σημείο αυτό ο Υφυπουργός Εθνικής Άμυνας κ. Αθανάσιος Δαβάκης καταθέτει για τα Πρακτικά τις προαναφερθείσες συμφωνίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, κάτι το οποίο είναι πολύ σημαντικό και πρέπει να το πούμε είναι ότι όταν μιλάμε -θέλω να το πω- για τη σχέση μας με το Ισραήλ δεν πρέπει να κοιτάμε εν τη ολότητί του το ζήτημα το οποίο έχει να κάνει με την έξωθεν κατάσταση και την υπόθεση με τους Παλαιστινίους. Αυτό το οποίο είπα και στην απάντησή μου προηγουμένως είναι ότι το εθνικό συμφέρον επιτάσσει να έχουμε σχέσεις με χώρες οι οποίες έχουν πρωτογενείς γνώσεις και έρευνα και παραγωγές στην αμυντική βιομηχανία, όπως είναι το Ισραήλ.

Επίσης, αποδεικνύουμε με το νομοσχέδιο αυτό ότι τα λόγια τα οποία είπαμε δεν ήταν λόγια του αέρα και φαίνεται στις νομοτεχνικές βελτιώσεις τις οποίες καταθέσαμε. Εκτός, όμως, από μια εποικοδομητική κριτική έχουν ακουστεί, αγαπητές και αγαπητοί συνάδελφοι, και πολλές ανακρίβειες και αδικαιολόγητοι φόβοι.

Ειπώθηκε αρχικά ότι η θεσμοθέτηση της συνεργασίας με τις πολιτικές δομές υγείας, άρθρο 8, θα επιβαρύνει τα στρατιωτικά νοσοκομεία και το προσωπικό τους, ενώ θα λειτουργήσει ως προθάλαμος της πλήρους ενσωμάτωσής τους στο Εθνικό Σύστημα Υγείας και θα αποδυναμωθούν. Η κριτική αυτή παραγνωρίζει το γεγονός ότι στο νομοσχέδιο δεν προβλέπεται μόνο η μονόπλευρη συνδρομή των στρατιωτικών νοσοκομείων προς το ΕΣΥ. Ακούστηκε από πολλές πτέρυγες.

Στα άρθρα 35 έως 37 και 39 έως 44 δίνεται πλέον η δυνατότητα στο στρατιωτικό προσωπικό να νοσηλευτεί, όπως όλοι οι Έλληνες πολίτες, και αυτό στα δημόσια νοσοκομεία. Στην πραγματικότητα, λοιπόν, το νομοσχέδιο θεσμοθετεί μία αμφίπλευρη ισορροπημένη σχέση αλληλοϋποστήριξης μεταξύ του πρώτου και μεγαλύτερου παρόχου υγείας και των στρατιωτικών νοσοκομείων.

Δεύτερος άξονας κριτικής υπήρξε ο φόβος ότι με προβλέψεις όπως η απογευματινή λειτουργία των στρατιωτικών νοσοκομείων, η δυνατότητα επίσκεψης σε ιδιώτες ιατρούς και η δυνατότητα σύναψης συμβολαίων ιδιωτικής ασφάλισης, ανακύπτει ο κίνδυνος ολίσθησης των στρατιωτικών δομών υγείας σε μια λογική ιδιωτικής οικονομίας. Δηλαδή, εκτός από τον κίνδυνο συγχώνευσης με το ΕΣΥ που μας κατηγορείτε, ισχυρίζεσθε ότι υπάρχει ο κίνδυνος μιας ιδιότυπης συγχώνευσης των στρατιωτικών νοσοκομείων με την ιδιωτική υγεία. Αυτή η κριτική παραγνωρίζει το γεγονός ότι όλα αυτά αποτελούν την ουσία μέτρων διεύρυνσης επιλογών του στρατιωτικού προσωπικού.

Θεσμοθετούμε δηλαδή τη δυνατότητα να μπορεί ένας στρατιωτικός να πάει και σε ένα ιδιωτικό νοσοκομείο με επιβάρυνση των επιτελείων ή να πάει σε ένα φαρμακείο το βράδυ, το οποίο δεν θα είναι πλέον μόνο στρατιωτικό, ή να πάει και σε στρατιωτικό με τη νυκτερινή τους λειτουργία.

Επίσης, θέλω να αναφερθώ σε ζητήματα που έχουν να κάνουν με τη θέσπιση του θεσμού της άγονης ειδικότητας. Κηρύσσοντας μια ειδικότητα ως άγονη, παρέχουμε αυτά ακριβώς τα κριτήρια που θα την κάνουν εξίσου και περισσότερο ελκυστική σε σχέση με άλλες. Αναφέρομαι στους στρατιωτικούς γιατρούς, αποδεσμεύοντας τους ειδικευόμενους από τον υποχρεωτικό χρόνο διοικήσεως που μέχρι τώρα απαιτείτο, ενώ ο σύζυγος του ή η σύζυγος μπορεί να μετατεθεί για λόγους συνυπηρέτησης.

Επίσης, ο εξορθολογισμός του υποχρεωτικού χρόνου παραμονής των αξιωματικών του υγειονομικού στις Ένοπλες Δυνάμεις. Ο χρόνος της ειδικότητας με το μέχρι σήμερα καθεστώς δεν προσμετρώταν. Αυτό, αγαπητές και αγαπητοί συνάδελφοι, το τονίζω, διότι δεν ήταν από τα άρθρα στα οποία αναφερθήκατε και συστοιχηθήκατε επιθετικά στα 80 και πλέον άρθρα τα οποία έχει το νομοσχέδιο. Και είναι κάτι πολύ σημαντικό, γιατί εισάγεται για πρώτη φορά και ενισχύει τον στρατιωτικό γιατρό και για την ειδικότητά του και για τον χρόνο διοικήσεως και για τη συνυπηρέτηση με τη σύζυγό.

Πιστεύω ότι το χαμόγελο, κύριε Κεδίκογλου, είναι χαμόγελο χαράς και αγαλλίασης προς αυτά τα οποία νομοθετούμε.

**ΣΥΜΕΩΝ ΚΕΔΙΚΟΓΛΟΥ:** Για κάτι που είπε ο συνάδελφος.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Εντάξει.

Επαναλαμβάνω, με τη νέα ρύθμιση, λοιπόν, ο χρόνος της ειδικότητας που παρέχεται σε στρατιωτικά νοσοκομεία και το ΝΙΜΤΣ δεν δημιουργεί νέα υποχρέωση και θα προσμετράται στον χρόνο υποχρεωτικής παραμονής. Αναγνωρίζουμε έτσι το βασικό μέτρο της προσφοράς στις Ένοπλες Δυνάμεις και κάνουμε πιο ελκυστική την ειδικότητα.

Είναι και άλλα σημεία στα οποία θα ήθελα να αναφερθώ. Με πιέζει ο χρόνος. Μια σημαντική παράμετρος είναι η εμπλοκή και στρατιωτικού προσωπικού στη στρατιωτική εκπαίδευση. Δίνουμε με αυτόν τον τρόπο μία τάξη καθηγητών στα ΑΣΕΙ, τα οποία έχουν γνώση, έχουν πρακτική εμπειρία και την οποία εμπειρία ένας στρατιωτικός ο οποίος έχει διδακτορικό, κύριε Καζαμία, θα τη μεταφέρει στα στελέχη, στους αυριανούς αξιωματικούς μας οι οποίοι θα πάρουν από αυτές τις γνώσεις και τις δεξιότητες.

Το νομοσχέδιο, κυρίες και κύριοι συνάδελφοι, που συζητάμε είναι μια συγκροτημένη προσπάθεια ενίσχυσης της δυνατότητας των στρατιωτικών υγειονομικών δομών να εκτελούν την αποστολή τους. Με τις ρυθμίσεις του ενισχύουμε τη στελέχωση του στρατιωτικού υγειονομικού συστήματος, εκσυγχρονίζουμε τη λειτουργία του και επεκτείνουμε τις παροχές στα στελέχη μας.

Οι οποιεσδήποτε κριτικές ακούστηκαν ήταν καλοδεχούμενες. Μας βοήθησαν και συνέβαλαν στη δημιουργία μιας καλύτερης θέασης σε ορισμένα ζητήματα. Πολλά από αυτά ήταν άδικα και θέλω αυτό να το πω. Και εν πάση περιπτώσει χαίρομαι, γιατί η συζήτηση του νομοσχεδίου συνεχίζεται εν μέσω διαφόρων βομβών κρότου-λάμψης οι οποίες ξεκίνησαν από το πρωί, αλλά εμείς ανθιστάμεθα δυνατά και αντιλαμβάνεστε ότι είμαστε το αρμόδιο Υπουργείο να αντισταθούμε σε τέτοιου είδους παρεμβολές και γι’ αυτό και αυτό είναι καλοδεχούμενο.

Σας ευχαριστώ που με ακούσατε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μην ξεχνάμε ότι είστε από τη Σπάρτη.

Τον λόγο έχει ο κύριος Κόκκαλης και αμέσως μετά η κυρία Πρόεδρος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε. Μου δήλωσε και ο κ. Κόκκαλης ότι βιαζόταν και του παραχώρησα τη θέση μου.

**ΒΑΣΙΛΕΙΟΣ ΚΟΚΚΑΛΗΣ:** Και σας ευχαριστώ, κυρία Πρόεδρε.

Και, βέβαια, οι ηχογραφήσεις είναι καταδικαστέες, εκτός του γεγονότος ότι είναι και παράνομες.

Κύριε Υπουργέ, κυρίες και κύριοι συνάδελφοι, σχετικά με τον τίτλο στο νομοσχέδιο το είπε εύγλωττα ο εισηγητής μας ότι σκοπός και στόχος αυτού του νομοσχεδίου έπρεπε και πρέπει να είναι «πώς θα γίνουν καλύτερα τα στρατιωτικά νοσοκομεία». Ο τίτλος θεωρώ ότι πρέπει να είναι «πελάτες για την υγεία τους οι στρατιωτικοί». Πληρώνουν για να έχουν τα στοιχειώδη.

Δεν μιλάμε, όμως, για ελεύθερους επαγγελματίες. Δεν μιλάμε για αυτοαπασχολούμενους. Μιλάμε για τα στελέχη των Ενόπλων Δυνάμεων τα οποία ειρήσθω εν παρόδω, έχουν ειδική μέριμνα σύμφωνα με τα εγχειρίδια. Αυτά, όμως, είναι πλέον παρελθόν. Έρχεται ένα νέο μοντέλο, διότι ξαφνικά εμφανίστηκε πρόβλημα. Εμφανίστηκε πρόβλημα ότι δεν έχουν μεγάλη πληρότητα τα στρατιωτικά νοσοκομεία, δεν έχουν προϋπολογισμούς, δεν έχουν ΑΦΜ.

Βέβαια, ήταν καλά τα στρατιωτικά νοσοκομεία, όταν έγινε η διαγραφή η νομοθετική του χρέους του ΕΟΠΥΥ προς τα στρατιωτικά νοσοκομεία ύψους 10 εκατομμυρίων ευρώ. Επίσης, ήταν καλά τότε με πληρότητα τα στρατιωτικά νοσοκομεία, όταν όφειλε και οφείλει το ΕΚΑΒ 60 εκατομμύρια ευρώ στο Γενικό Επιτελείο Αεροπορίας. Τώρα, όμως, έπρεπε να αλλάξει το αφήγημα. Τώρα πρέπει να γίνει εξορθολογισμός με είσοδο, με άνοιγμα των στρατιωτικών νοσοκομείων στον γενικό πληθυσμό όχι, όμως, για ανθρωπιστικούς λόγους, αλλά για να αυξηθεί η εντός εισαγωγικών «πληρότητα».

Μόνο που αυτή η αποδοτικότητα έρχεται με ένα κόστος, την αποδυνάμωση των στρατιωτικών νοσοκομείων, την αποδυνάμωση του σκοπού. Να μην ξεχνάμε ότι σκοπός των στρατιωτικών νοσοκομείων είναι η υποστήριξη των Ενόπλων Δυνάμεων. Αποδυναμώνεται ξεκάθαρα.

Κύριε Υπουργέ, είπατε πριν ότι είναι μονόδρομος το αξιόμαχο των Ενόπλων Δυνάμεων. Αξιόμαχο χωρίς αξιόπιστο δεν μπορεί να υπάρξει. Και επειδή άκουσα και Βουλευτές της Συμπολίτευσης να λένε ότι κριτικάρουμε, θα επαναφέρω και θα θυμίσω κάποια πάγια, νόμιμα και βάσιμα αιτήματα των στελεχών των Ενόπλων Δυνάμεων.

Πρώτον, υπάρχει το ζήτημα των μόνιμων Εθελοντών Μακράς Θητείας για τους οποίους είχε δώσει μια υπόσχεση ο Πρωθυπουργός στην Διεθνή Έκθεση της Θεσσαλονίκης, από το 2022. Μονιμοποιήθηκαν το 2011 με τον ν.4609/2019. Αναβαθμίστηκε ο θεσμός ώστε να προάγονται μέχρι τον βαθμό του Υπολοχαγού αντί του Ανθυπασπιστή. Συγκεκριμένα στα τριάντα έτη υπηρεσίας προάγονται στον βαθμό του Ανθυπολοχαγού και αποστρατεύοντα στα τριάντα πέντε έτη με τον βαθμό του Υπολοχαγού, δίνοντας τον βαθμό του Λοχαγού στην αποστρατεία χωρίς, όμως, να έχει εναρμονιστεί το βαθμολογικό με το μισθολογικό κομμάτι. Ενδεικτικό είναι ότι από τις 3 Μαΐου του 2019 ήδη έχουν προαχθεί τα πρώτα στελέχη, πλην, όμως, λαμβάνουν, ενώ έχουν προαχθεί σε Υπολοχαγοί, τον μισθό του Ανθυπασπιστή.

Ποια είναι η πρόταση; Είναι η πρόταση των ίδιων των στελεχών. Είναι η ένταξη των Εθελοντών Μακράς Θητείας του ν.1513/1985 και του ν.1848/1989 στη δεύτερη μισθολογική κατηγορία του ειδικού μισθολογίου του άρθρου 127 του ν.4472/2017. Μια δεύτερη κατηγορία είναι αυτή -και για την οποία ο ΣΥΡΙΖΑ διά του εισηγητή μας, του Συμεών Κεδίκογλου, έχει καταθέσει και μια σχετική τροπολογία- που αφορά στους αποφοίτους των Στρατιωτικών Σχολών των Υπαξιωματικών. Είναι γνωστό ότι ο ν.3883/2010 τροποποίησε δυσμενέστερα τη σταδιοδρομική εξέλιξη των αποφοίτων των ΑΣΣΥ, παρότι εισέρχονται στις σχολές αυτές οι καταταγέντες έτους 1992.

Καθήλωσε αυτός ο νόμος στον αποστρατευτικό βαθμό του Ταγματάρχη όσους μεταφέρθηκαν στην κατάσταση της υπηρεσίας γραφείου και στον βαθμό του Λοχαγού όσους μεταφέρθηκαν στην κατάσταση της ελαφράς υπηρεσίας. Απαίτησε πτυχίο ΑΕΙ για την απόδοση του βαθμού αποστρατείας του Συνταγματάρχη. Έτσι όσοι δεν κατέχουν πτυχίο ΑΕΙ υπολείπονται έναν βαθμό και λαμβάνουν ως αποστρατευτικό τον βαθμό του Αντισυνταγματάρχη.

Τον Φεβρουάριο του 2023 η Κυβέρνηση της Νέας Δημοκρατίας και το Υπουργείο υποσχέθηκαν και δεσμεύτηκαν για την αποκατάσταση της μισθολογικής και βαθμολογικής εξέλιξης των αξιωματικών από τις ΑΣΣΥ και τη ρύθμιση των θεμάτων κρίσεων και προαγωγών, πλην, όμως, μέχρι σήμερα ουδέν νεότερον. Είναι μια υποχρέωση, κύριε Υπουργέ, την οποία πρέπει να την εκπληρώσετε ως Κυβέρνηση. Την οφείλετε, την οφείλουμε στα στελέχη των Ενόπλων Δυνάμεων. Πάνω απ’ όλα είναι το προσωπικό των Ενόπλων Δυνάμεων. Και αφού λέω για προσωπικό, να θυμίσω ότι ο ισχυρός κρίκος στην αλυσίδα των Ενόπλων Δυνάμεων είναι οι απόφοιτοι της Σχολής Μονίμων Υπαξιωματικών, ο ισχυρότατος κρίκος. Τα σχέδια, τις σκέψεις για δημιουργία σώματος υπαξιωματικών πρέπει να τα εγκαταλείψετε, διότι θα υποβαθμιστούν περαιτέρω οι στρατιωτικές σχολές των μονίμων υπαξιωματικών.

Κλείνω, κύριε Πρόεδρε, με την υπόθεση των Τεμπών. Είπατε, κύριε Υπουργέ, ότι η Κυβέρνηση οφείλει να πείσει ότι θα πέσει άπλετο φως. Δεν μπορεί να το κάνει. Δεν μπορεί να το κάνει, διότι ήταν αυτή η οποία έλαβε θέση για θέματα δικαιοσύνης χωρίς να το δικαιούται. Ήταν αυτή η οποία διεκδίκησε, σφετερίστηκε και πέτυχε μια αρμοδιότητα της δικαιοσύνης. Ποια; Ο τόπος γύρω από το έγκλημα. Οι χειρισμοί έγιναν από αναρμόδια όργανα, από κυβερνητικά. Αυτή ήταν η πρώτη προσπάθεια απόκρυψης της αλήθειας. Η δεύτερη ήταν και με την εξεταστική αλλά και με την προανακριτική. Ξέρετε, η δικαιοσύνη είναι το ζητούμενο, αλλά για την απόδοση της δικαιοσύνης απαιτείται σοβαρότητα, αντικειμενικότητα και νηφαλιότητα.

Θέλω να αναφέρω -κύριε Πρόεδρε, επιτρέψτε μου για ένα λεπτό- σε δύο μόνο γεγονότα. Όποιος διαβάσει τη δικογραφία θα καταλάβει πού είναι τα fake news, πού είναι και η αλήθεια. Πρώτον, τα βίντεο. Έχει εξαπολύσει η Κυβέρνηση μια επίθεση σε αυτούς που έλεγαν ότι πιθανότατα να έχει συμβεί, να υπάρχει και εύφλεκτο υγρό εκτός του ξυλολίου που έχει ανευρεθεί, προχωρώντας και προσπερνώντας το πιο βασικό. Ποιο; Η έλευση και ο ερχομός του βίντεο δύο χρόνια μετά. Δηλαδή, μετά από δύο χρόνια έγινε και η κατάσχεση του βίντεο, που έπρεπε να γίνει τις πρώτες ημέρες, του βιντεοληπτικού υλικού, και μετά από δύο χρόνια υποτίθεται εμφανίστηκε ένα βίντεο. Όποιος διαβάσει τις καταθέσεις των μαρτύρων, των υπαλλήλων της εταιρείας λένε επί λέξει «μου είπε ο προϊστάμενος “για κοίτα μήπως και βρούμε κάτι”, “α, βρήκα” ξαφνικά».

Κλείνω σε δέκα δευτερόλεπτα.

Κύριε Υπουργέ, είπατε για την Τουρκία ότι δεν μπορεί να ανήκει στην ευρωπαϊκή οικογένεια -και πολύ σωστά το είπατε- εφόσον συνεχίζει αυτήν την προκλητική συμπεριφορά. Το ίδιο να πει και ο Πρωθυπουργός.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου.

Ελάτε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ πολύ.

Φυσικά, πρέπει να ξεκινήσω από το γεγονός, κύριε Υπουργέ, ότι αυτό το νομοσχέδιο που αφορά στα στρατιωτικά νοσοκομεία, δηλαδή ένα κομμάτι της δημόσιας υγείας στην πατρίδα μας, άξιζε να συζητηθεί αυτόνομα, με χρόνο, αυτοτελώς και όχι να στριμωχτεί, να συζητιέται στις επιτροπές την ώρα που στη Βουλή στην Ολομέλεια συζητιόταν άλλο νομοσχέδιο του Υπουργείου Υγείας, να εισάγεται στην Ολομέλεια την ώρα που η Κυβέρνηση προσπαθούσε αλλού να μεταθέσει τα θέματα και απεργαζόταν νέες μεθόδους συγκάλυψης. Νέες μεθόδους συγκάλυψης ακόμα και εδώ στη Βουλή.

Φυσικά καταλαβαίνουμε όλοι, επίσης, ότι εάν επικρατήσει αυτό που θέλει ο κ. Κακλαμάνης και ο κ. Μητσοτάκης, δηλαδή να κόβει τον λόγο σε όποιον ενοχλεί, πάρα πολλά από όλα όσα είπα σήμερα δεν θα είχαν ακουστεί. Δεν θα είχε αποκαλυφθεί η ηχογράφηση πολιτικού Αρχηγού από συνεργάτη του Προέδρου της Βουλής. Δεν θα είχε αποκαλυφθεί η μεθόδευση για τα Τέμπη. Δεν θα είχε αποκαλυφθεί τίποτα απ’ όλα αυτά, διότι δεν θα εδικαιούτο διά να ομιλεί. Μου έστειλε μία πολίτης από τους πάρα πολλούς που αντέδρασαν. «Ποιο ήταν το έγκλημά της;» Μου έστειλε ένα μικρό κείμενο. «Ποιο ήταν το έγκλημά της; Το έγκλημά της ήταν ότι μιλούσε πολύ στον ναό της δημοκρατίας και της ελευθερίας του λόγου ως πολιτική Αρχηγός εκλεγμένη για να μιλά και να εκπροσωπεί τους πολίτες». Αυτό έγραψε. Αναλογιστείτε το.

Αυτό είναι το έγκλημα. Το έγκλημα είναι να μιλάς. Δεν είναι έγκλημα τα Τέμπη, είναι καταστροφή. Δεν είναι έγκλημα οι υποκλοπές, είναι ιδιωτικό πλημμέλημα. Δεν είναι έγκλημα ο Πρόεδρος της Βουλής να βάζει στο συρτάρι ποινικές δικογραφίες, είναι ανδραγάθημα και γι’ αυτό σε κάνουν Πρόεδρο Δημοκρατίας. Δεν είναι έγκλημα να στέλνει ο Πρόεδρος της Βουλής τους υπαλλήλους του να ηχογραφούν πολιτική Αρχηγό την ώρα που συνομιλεί με κοινοβουλευτικούς συντάκτες και, βεβαίως, να ηχογραφεί και τους συντάκτες. Φανταστείτε τι τρόμος επικρατεί εδώ μέσα. Φανταστείτε τι κατάσταση επικρατεί εδώ μέσα. Και να φανταστούν και οι πολίτες τι μάχη δίνουμε απέναντι στην προπαγάνδα.

Κύριε Δένδια, οφείλω να κάνω κάποιες αναφορές στην εξωτερική πολιτική και στην πολιτική της άμυνας, γιατί έχετε υπηρετήσει και στη θέση του Υπουργού Εξωτερικών. Και μου φαίνεται κάπως άσχημο το γεγονός ότι ενώ εδώ σήμερα συζητιέται το νομοσχέδιο του Υπουργείου Εθνικής Άμυνας στην Ολομέλεια της Βουλής, ο κ. Μητσοτάκης οργάνωσε στο Μαξίμου συνάντηση με τον Αλ Σίσι, τον Πρόεδρο της Αιγύπτου, για να κάνουν αναβαθμισμένο συμβούλιο με ένα καθεστώς που έχει πάρα πολλά προβλήματα, όπως ξέρετε. Ο κ. Καζαμίας τα γνωρίζει, γιατί είναι και Αιγυπτιώτης και όσοι ασχολούμαστε με τα θέματα της εξωτερικής πολιτικής, επίσης, γνωρίζουμε.

Ο κ. Μητσοτάκης σήμερα είχε, λοιπόν, αναβαθμισμένη συνάντηση με τον Πρόεδρο της Αιγύπτου την ώρα που εσείς εδώ φέρνετε νομοσχέδιο για τις Ένοπλες Δυνάμεις. Δεν μπορώ να μην το σημειώσω. Δεν μπορώ να μην σημειώσω ότι ασκούν εξωτερική πολιτική ενδοτική πρόσωπα τα οποία, αντί να υπερασπισθούν τα συμφέροντα της χώρας και την εθνική κυριαρχία, κάνουν μπίζνες. Τι δουλειά έχει στο Υπουργείο Ενέργειας ο κ. Παπασταύρου; Τι δουλειά έχει να ασκεί εξωτερική πολιτική ο κ. Παπασταύρου της λίστας Λαγκάρντ και να συναντιέται την ημέρα που έσπασε η εκεχειρία από πλευράς του κράτους του Ισραήλ, την ημέρα που ξεκίνησαν τις νέες ενέργειες γενοκτονίας, που δεν σταμάτησαν ποτέ -αυτήν τη στιγμή είναι σε λιμοκτονία ο πληθυσμός της Παλαιστίνης- τι δουλειά έχει ο Παπασταύρου να συναντάει τον Υπουργό Ενέργειας του Ισραήλ;

Τέτοια απληστία, τέτοια διαφθορά, μπίζνες πάνω στα σώματα και στα πτώματα των μικρών παιδιών της Παλαιστίνης; Τι δουλειά έχει ο Τσάφος, ένας τύπος ο οποίος δήλωνε ότι είναι τουρκική η κατεχόμενη πλευρά της Κύπρου, να είναι Υφυπουργός Ενέργειας. Ξέρετε, αυτόν στείλανε να μου απαντήσει στην ερώτησή μου για το αν ισχύουν οι ισχυρισμοί του Πρωθυπουργού ότι τελικά το μπάζωμα στα Τέμπη έγινε για λόγους προστασίας του εθνικού συστήματος φυσικού αερίου. Και ξέρετε τι μου απάντησε; Μου απάντησε για δώδεκα δευτερόλεπτα «ό,τι είπε ο Πρωθυπουργός. Θα μιλήσει η δικαιοσύνη». Δώδεκα δευτερόλεπτα ήταν η απάντησή του. Του είπα για την Κύπρο, του είπα για το Κυπριακό, του είπα για την Παλαιστίνη, για το Ισραήλ, για όλα τα ζητήματα την ώρα, μάλιστα, που ο Ερντογάν επισκέφθηκε τα κατεχόμενα για να εγκαινιάσει προεδρικό μέγαρο στα κατεχόμενα, για να νομιμοποιήσει το ψευδοκράτος και να προκαλέσει τετελεσμένα κατά την ειωθώσα τουρκική πολιτική. Το Υπουργείο Εξωτερικών δεν έβγαλε άχνα.

Πρέπει να τα πω αυτά στην παρουσία σας, κύριε Δένδια, γιατί θυμάμαι πως είχατε αντιδράσει μέσα στην Τουρκία όταν προκάλεσε ο Τσαβούσογλου. Παρά τις πάρα πολύ μεγάλες πολιτικές διαφορές που μπορεί να υπάρχουν δεν μπορώ να μην επισημάνω τη διαφορά στάσης και τη διαφορά πολιτικής και δεν μπορώ να μην επισημάνω ότι υπάρχει, προφανώς, επιλογή από πλευράς του κ. Μητσοτάκη να τα δώσει όλα και να τα παραδώσει όλα. Δεν νοείται να πηγαίνει ο Ερντογάν στην Κύπρο, στα κατεχόμενα, να εγκαινιάζει προεδρικό μέγαρο, να λέει ότι τα κατεχόμενα εδάφη είναι ιδιοκτησία του στρατού κατοχής, να βγαίνει ο Τατάρ, ο Τουρκοκύπριος και να λέει «ακούν τα αεροπλάνα μας οι Ελληνοκύπριοι και δεν αισθάνονται καλά, χα, χα» και να μη βγαίνει επίσημη ανακοίνωση. Μέσω πηγών απάντησε κάτι ακατάληπτο το Υπουργείο Εξωτερικών. Βεβαίως, τα θέματα αυτά τα έχω θέσει κατ’ επανάληψη επίσημα στον κ. Γεραπετρίτη. Δεν τα λέω τώρα σε εσάς επ’ ευκαιρία.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. **ΑΘΑΝΑΣΙΟΣ ΜΠΟΥΡΑΣ**)

Η Πλεύση Ελευθερίας -που σε όλα τα θέματα έχει θέσεις και προτάσεις και τις καταθέτει και απαντήσεις δεν εισπράττει- για όλα αυτά τα θέματα έχει παρέμβει ξανά και ξανά. Και ο Κοινοβουλευτικός Εκπρόσωπος, ο κ. Καζαμίας επίσης ξανά και ξανά με επίκαιρες ερωτήσεις του. Είναι, λοιπόν, σοβαρό αυτό που συμβαίνει στο επίπεδο του ποια είναι η πολιτική για την άμυνα την οποία καταλαβαίνω ότι δεν ορίζετε εσείς. Την ορίζει ο κ. Μητσοτάκης μέσα σ’ αυτό το πλαίσιο υποβάθμισης και της εξωτερικής πολιτικής και παρουσίας της χώρας και της εθνικής άμυνας. Την ορίζει ο κ. Μητσοτάκης ο όποιος ονειρεύεται λεφτά και κάνουν τα μάτια του δολάρια, ευρώ ή ό,τι άλλο, με το ReArm Europe. Την ορίζει ο κ. Μητσοτάκης ο οποίος εν τέλει δεν έχει κανένα πρόβλημα να έχει στην Κυβέρνηση του χουντικούς, τον κ. Βορίδη, τον κ. Γεωργιάδη, νοσταλγούς της χούντας, αρνητές του Ολοκαυτώματος. Και κανένα πρόβλημα επίσης, να έχει στην Κυβέρνησή του ένα πρόσωπο με σοβαρή εμπλοκή σε υπόθεση ξεπλύματος βρώμικου χρήματος και ας αθωώθηκε. Το πώς αθωώθηκε ερευνητέο, για τον κ. Παπασταύρου και τη λίστα Λαγκάρντ. Ήμουν στην εξεταστική και στην προανακριτική επιτροπή για να μπορώ να έχω την αυτοπεποίθηση να λέω αυτό που λέω. Είναι σκάνδαλο όλη αυτή η εξέλιξη της υπόθεσης της λίστας Λαγκάρντ. Είχε, όμως, ο κ. Παπασταύρου, αν καλά θυμάμαι και μια εταιρεία με τη σύζυγο του κ. Μητσοτάκη. Και αν καλά θυμάμαι, επίσης, εκεί στη λίστα Λαγκάρντ εμπλεκόταν ο κ. Θωμάς Βαρβιτσιώτης της γνωστής V+O και της περιβόητης σήμερα «Ομάδας Αλήθειας», των τριγωνικών συναλλαγών, που έχουμε φτάσει να είναι κοινοβουλευτικός εκπρόσωπος της Νέας Δημοκρατίας πρόσωπο που είχε δύο συγγενικά του πρόσωπα μέσα στην «Ομάδα Αλήθειας». Έτσι είναι τα δημοσιεύματα και οι αποκαλύψεις. Για τον κ. Μακάριο Λαζαρίδη, βέβαια, μιλάω ο οποίος περιφέρεται στην Αίθουσα διότι πώς να απαντήσει πώς γίνεται να είναι αμειβόμενα στελέχη ιδιωτικών εταιρειών Βουλευτές, Υπουργοί, συγγενείς κυβερνητικών προσώπων της Νέας Δημοκρατίας και να γίνεται αυτή η παρακρατική λειτουργία.

Κύριε Υπουργέ, εμείς έχουμε άποψη, φυσικά, για το γεγονός ότι η χώρα έχει υπονομευθεί βαθύτατα και η δημόσια υγεία στη χώρα έχει υπονομευθεί βαθύτατα. Και η πολιτική προστασία στη χώρα έχει υπονομευθεί βαθύτατα και η δικαιοσύνη και οι δημόσιες δομές και τα δημόσια εργαλεία της χώρας, ο σιδηρόδρομος, η ενέργεια, οι επικοινωνίες από τη διαφθορά δεκαετιών. Είχα την τιμή πριν από δέκα χρόνια να συγκροτήσω επιτροπή λογιστικού ελέγχου του χρέους της χώρας. Ένα από τα θέματα με τα οποία ασχολήθηκε ήταν τα εξοπλιστικά, οι συμβάσεις των εξοπλιστικών, οι συμβάσεις των μιζών, η ζημιά που προκάλεσαν οι συμβάσεις αυτές στο δημόσιο και στους πολίτες γιατί η διαφθορά σκοτώνει, όταν κατατρώγονται από επιτήδειους και διεφθαρμένους τα χρήματα των πολιτών. Το δημόσιο χρήμα είναι χρήμα των πολιτών. Δεν είναι του κ. Μητσοτάκη που το διαθέτει σε ημέτερους και το τσιγκουνεύεται για τους πολίτες και χρωστάει 500 εκατομμύρια ευρώ η Νέα Δημοκρατία στις τράπεζες και δεν τις αγγίζει. Όταν υπάρχει τέτοια διαφθορά, το πρώτο πράγμα που πρέπει να γίνει είναι να ελεγχθούν αυτές οι συμβάσεις, είναι να γίνει λογιστικός έλεγχος και στα νομικά πρόσωπα δημοσίου δικαίου.

Είναι ιδρυτική θέση της Πλεύσης Ελευθερίας ο λογιστικός έλεγχος, όχι μόνο στο δημόσιο αλλά και στα νομικά πρόσωπα και στα νοσοκομεία και στους δημόσιους οργανισμούς. Το αναφέρω γιατί μιλήσατε και εσείς για το ζήτημα των λογιστικών και οικονομικών των δημοσίων νοσοκομείων, αλλά και γιατί μιλήσατε για την υπόθεση Παπαντωνίου και για την υπόθεση Τσοχατζόπουλου. Κάποιοι σε λίγο θα μας πούνε ότι πρέπει να ζητήσουμε και συγγνώμη. Αθώος ο Παπαντωνίου. Τώρα άσκησε αναίρεση ο αντιεισαγγελέας του Αρείου Πάγου αλλά τι να τον κάνω τον κ. Ζήση. Είναι ο ίδιος αντεισαγγελέας του Αρείου Πάγου που είπε ότι είναι ανύπαρκτη η κυβερνητική και κρατική ευθύνη για τις υποκλοπές. Δεν ξεπλένονται τόσο σοβαρές πράξεις με άλλες προς ισοσκελισμό.

Κύριε Υπουργέ, θα κάνω κάποιες βασικές επισημάνσεις για τα θέματα της άμυνας. Κάποτε το 2021 με την ιδιότητά σας ως Υπουργού Εξωτερικών προβήκατε στην επέκταση των χωρικών υδάτων της χώρας στα δώδεκα μίλια για το Ιόνιο. Τότε μας είχαν ρωτήσει και με είχαν ρωτήσει -έχω δώσει συνεντεύξεις- αν είναι καλό ή κακό αυτό. Είχα πει ότι εξαρτάται. Εξαρτάται από το αν θα ακολουθηθεί από την επέκταση των χωρικών μας υδάτων άμεσα και σταδιακά ακόμα, αλλά μέσα σε όλα μας τα χωρικά ύδατα. Γιατί αν δεν ακολουθηθεί και παγιωθεί ένα διπλό καθεστώς άλλων χωρικών υδάτων στο Ιόνιο και άλλων χωρικών υδάτων στο Αιγαίο θα τροφοδοτηθεί ή ψευδοεπιχειρηματολογία της Τουρκίας και του Ερντογάν -σήμερα του Ερντογάν, διαχρονικά του τουρκικού κράτους- ότι το Αιγαίο είναι κάτι διαφορετικό.

Η θέση της Πλεύσης Ελευθερίας, όπως έχει διατυπωθεί από ιδρύσεως του κινήματός μας, είναι ότι είναι ανεπίτρεπτο να υπάρχει άλλη έκταση εναερίου χώρου και χωρικών υδάτων. Δεν μπορεί να είναι δέκα μίλια στο Αιγαίο και σε όλη την υπόλοιπη επικράτεια, πλην της επέκτασης. Δεν μπορεί να είναι δέκα μίλια ο εναέριος χώρος και έξι μίλια τα χωρικά ύδατα. Διότι, η Τουρκία, που εκμεταλλεύεται αυτήν τη διαφορά, προβαίνει σε παραβιάσεις, ιδίως αυτού του πεδίου -από τα έξι ως τα δέκα μίλια- και λέει «το αμφισβητώ, διότι δεν εκτείνονται τα χωρικά σας ύδατα σε σύστοιχη απόσταση». Και έτσι μετακυλίεται η άμυνα της χώρας από τον κ. Μητσοτάκη, που θα έπρεπε να προστατεύει την επικράτεια και την ακεραιότητα ως Πρωθυπουργός, στους πιλότους μας, στους ανθρώπους που δίνουν τη ζωή τους και χάνουν τη ζωή τους και διακινδυνεύουν καθημερινά για να υπερασπίζονται την πατρίδα. Και αυτό δεν έχει καμία διάσταση. Το να μετακυλίεται αυτή η ευθύνη και αυτός ο κίνδυνος στους πιλότους, την ώρα που ο Μητσοτάκης πίνει στην υγεία των κορόιδων και δεν αντιδρά στις τουρκικές προκλήσεις, παρά λέει «ήσυχα νερά», δεν έχει καμία -μα, καμία- διάσταση ούτε ηγεσίας ούτε ακεραιότητας ούτε πατριωτισμού. Αντίθετα, είναι μια ακραία στάση, τυχοδιωκτική, ιδιοτελής και καθόλου -μα, καθόλου- πατριωτική.

Σε σχέση με τις δράσεις και τις συμμαχίες συνολικότερα της χώρας, είναι βαρύτατα αντιφατικό και εργωδώς επιζήμιο η Ελληνική Κυβέρνηση να συμπράττει και να συναλλάσσεται με κυβερνήσεις κρατών που παραβιάζουν το Διεθνές Δίκαιο και διαπράττουν διεθνή εγκλήματα.

Πολύ χαλαρά τα είπατε, κύριε Δαβάκη. Σας άκουγα. Είπατε ότι δεν είμαι εδώ, αλλά σας άκουγα από το γραφείο μου. Πολύ χαλαρά μας τα είπατε. Συναλλασσόμαστε με το Ισραήλ, έτσι; Ο Νετανιάχου δεν είναι καταζητούμενος από το Διεθνές Ποινικό Δικαστήριο; Δεν σας αφορά αυτό; Δεν σας αφορά;

Πώς θα έχει αξιοπιστία η ελληνική διπλωματία και η ελληνική εξωτερική πολιτική απέναντι στις προκλήσεις και στην κατοχή, από πλευράς Τουρκίας, στην Κύπρο; Ποια αλληλεγγύη δείχνουμε στην Κύπρο, αλλά και ποια πρόνοια για τα δικά μας κυριαρχικά δικαιώματα; Ποια πρόνοια, όταν νομιμοποιείτε έναν Πρωθυπουργό ο οποίος είναι καταζητούμενος για διεθνή εγκλήματα από το Διεθνές Ποινικό Δικαστήριο, την ώρα που διαπράττει γενοκτονία. Τα εντάλματα σύλληψης είναι για εγκλήματα πολέμου και εγκλήματα κατά της ανθρωπότητας. Είναι πάρα πολύ βαριά εγκλήματα. Ο πραγματικός νομικός χαρακτηρισμός, που κανείς δεν θέλει να πει, βεβαίως, είναι γενοκτονία. Δεν λέμε «γενοκτονία», όπως δεν λέμε «έγκλημα» τα Τέμπη. Εμείς τα λέμε και γι’ αυτό θέλουν να μας κλείνουν τα μικρόφωνα και να μας βάζουν τον κόφτη, αλλά ξέρετε πολύ καλά ότι η φωνή του δικαίου, διαχρονικά, ποτέ δεν φιμώθηκε με τέτοια μέσα ούτε καν με φυλακίσεις ούτε καν με βασανιστήρια ούτε καν με τανκς ούτε καν με καταστολή. Η φωνή του δικαίου και η φωνή της αλήθειας και η φωνή της κοινωνίας πάντοτε στο τέλος ακούγεται και ακούγεται ως φωνή της ιστορίας.

Πριν από λίγα χρόνια ξέσπασε το Κατάρ-gate και αποδείχθηκε οργιώδης διαπλοκή και σε επίπεδο Ευρωπαϊκής Ένωσης, για ζητήματα αθλητισμού. Ανέλαβε το Μουντιάλ μια χώρα που δεν είχε γήπεδα. Το Κατάρ δεν είχε γήπεδα όταν πάρθηκαν οι αποφάσεις της Ευρωπαϊκής Ένωσης και έπεισε επιτετραμμένους και προθύμους, με πακτωλούς χρημάτων, όπως αποδείχθηκε -«Αθώοι, αθώοι» είπε ο κ. Πλεύρης, «τεκμήριο αθωότητας» είπε για το Κατάρ-gate- να λένε πόσο καλό είναι το Κατάρ, πόσο κατάλληλο και μετατοπίστηκε ακόμα και ο χρόνος διεξαγωγής των αγώνων, από το καλοκαίρι στον χειμώνα.

Τι άλλο πρέπει να γίνει για να ενεργοποιηθούμε και να πούμε ότι αυτό δεν είναι ούτε εξωτερική πολιτική ούτε οικονομική πολιτική. Είναι βαρύτατη διεθνής διαφθορά και διαπλοκή. Και απέναντι σε αυτήν τη διαφθορά και τη διαπλοκή, αντιδρά όλη η κοινωνία, δεν αντιδρά η Πλεύση Ελευθερίας μόνο. Αντιδρά όλη η κοινωνία. Και όχι μόνο στην Ελλάδα, αλλά σε παγκόσμιο επίπεδο.

Κύριε Υπουργέ, θα είχα πραγματικά τη χαρά να μιλήσουμε και πολύ εκτενέστερα και μακάρι να διεκδικήσετε κάποιοι, που δεν είστε όπως οι άλλοι, να γίνονται εδώ κανονικές συζητήσεις, να μην έρχονται αεροπλανικές τροπολογίες. Είπατε προηγουμένως ότι αυτό το άρθρο 4 εσείς το αγνοείτε, για την Εκκλησία της Κύπρου και περιμένουμε αν θα έρθει κάποιος να το υποστηρίξει.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Της Κρήτης, εννοείτε. Είπατε της Κύπρου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, της Κρήτης. Ευχαριστώ, κυρία Σπυριδάκη. Σας ευχαριστώ πολύ. Ως Κρητικιά, οφείλετε να το επισημαίνετε.

Το άρθρο, λοιπόν, για την Εκκλησία της Κρήτης, δεν το ξέρετε και έχει έρθει ως άρθρο στο νομοσχέδιό σας.

Νομίζω, κύριε Δαβάκη, ήσασταν εσείς στην κυβέρνηση Σαμαρά -νομίζω εσείς ήσασταν- που σας έλαχε να βρίσκεστε εδώ όταν είχε έρθει μια άλλη αεροπλανική τροπολογία, που δεν ερχόταν ο κ. Στουρνάρας να την υποστηρίξει και σας είπα: «Τι είναι αυτή η τροπολογία;» και είπατε: «Δεν ξέρω, δεν ξέρω». Είπα: «Δεν μπορεί να εισαχθεί».

Δεν ήσασταν εσείς;

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Όχι. Μήπως ο κ. Ταγαράς;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Μπορεί να ήταν ο κ. Ταγαράς και γι’ αυτό να σας μπέρδεψα. «Δεν ξέρω, δεν ξέρω». Τελικώς, επειδή κανείς δεν την υποστήριζε, ήρθε ο κ. Στουρνάρας και την απέσυρε.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Ήμουν Υφυπουργός και τότε και δεν μπορούσα να έχω…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Έχω την αίσθηση ότι ήσασταν εσείς. Θα το ελέγξουμε, όμως. Θα το ελέγξουμε. Εσείς πάντως άγνοια δηλώσατε τότε. Και ο κ. Στουρνάρας, που έπρεπε να έρθει να την υποστηρίξει, τελικώς την απέσυρε, γιατί όταν καταλαμβάνονται με τη γίδα στην πλάτη, κάπως έτσι ενεργούν.

Θα δούμε τώρα τι θα γίνει, κυρία Σπυριδάκη, τι θα μας πει ο κ. Μητσοτάκης, γιατί δεν θέλει να γίνει κανονική εκλογή στην Κρήτη. Έχουμε και την επέτειο της Μάχης της Κρήτης, κορυφαίο γεγονός της αντίστασης, κύριε Υπουργέ. Είναι κορυφαίο γεγονός της αντίστασης η Μάχη της Κρήτης που καθυστέρησε τις δυνάμεις του Χίτλερ και αποφασιστικά οδήγησε στην ήττα των ναζί.

Και εκεί, λοιπόν, στην Κρήτη, υπάρχει περίπτωση να εκλεγεί σε αυτήν την Μητρόπολη των Χανίων ένας μητροπολίτης που τα είχε στηλώσει και μίλησε ενώπιον του Σταϊνμάγερ, ο οποίος πήγε στην Κάνδανο για να πει ότι δεν οφείλει η Γερμανία τις οφειλές για τον Β΄ Παγκόσμιο Πόλεμο και νόμιζε ότι θα του φυλάνε τα χέρια τα θύματα και οι Κρητικοί. Και είδε ότι δεν είναι όλοι οι Κρητικοί σαν τον κ. Μητσοτάκη, ο οποίος του είπε: «Σας φιλοξενώ, καλώς ήρθατε» και δεν του είπε τίποτα για τις διεκδικήσεις. Και τότε είχε παρέμβει η Πλεύση Ελευθερίας, που για όλα παρεμβαίνει απλώς κάποιοι δεν τα δημοσιοποιούν.

Στα θέματα της οργάνωσης, συνολικά, των στρατοπέδων στη χώρα, είχα την ευκαιρία να σας θέσω και ζητήματα που αφορούν στην πάρα πολύ κακή κατάσταση στρατοπέδων και συγκεκριμένων μονάδων. Πρόκειται για πολύ κακή κατάσταση διαχρονική -εγώ την αντιμετωπίζω, δυστυχώς, και με τη δικηγορική μου ιδιότητα πολλές φορές- που θέτει σε διακινδύνευση τη ζωή, την υγεία των οπλιτών, των παιδιών που στρατεύονται.

Και όλα αυτά επειδή διαχρονικά, επίσης, τα κονδύλια που διατίθεντο και διατίθενται γι’ αυτούς τους σκοπούς είναι βαρύτατα περικομμένα γιατί προκρίνονται ακριβώς οι συμβάσεις των εξοπλιστικών.

Η στρατιωτική υγεία, τα στρατιωτικά νοσοκομεία, όπως και τα στρατιωτικά δικαστήρια, όπως είχα την ευκαιρία και από το επάγγελμά μου να διαπιστώσω πολλές φορές, έχουν μια ιδιαιτερότητα σε σχέση με τα νοσοκομεία τα πολιτικά, ας το πούμε έτσι, και σε σχέση με τα δικαστήρια τα πολιτικά. Έχουν λιγότερο φόρτο, λιγότερες απαιτήσεις και άρα καλύτερες δυνατότητες να παράσχουν καλύτερες υπηρεσίες υγείας.

Γι’ αυτό κι εμείς είμαστε αντίθετοι και στο να ενσωματωθούν οι στρατιωτικοί δικαστές στην τακτική δικαιοσύνη, γιατί θα έπρεπε αντίθετα να ενισχυθεί και με άλλους δικαστές η πολιτική δικαιοσύνη, και στο να ομογενοποιηθούν τα στρατιωτικά νοσοκομεία με τα λοιπά νοσοκομεία, πράγμα που, όπως έχει επισημάνει ο εισηγητής, μας αντί να οδηγήσει στο να διευρυνθούν κάποιες καλές πρακτικές που υπάρχουν στα στρατιωτικά νοσοκομεία -όχι όλες, γιατί υπάρχουν και πολύ κακές πρακτικές- αντί να διευρυνθούν και ευρύτερα στη δημόσια υγεία που είναι υπονομευμένη, υποβαθμισμένη και δυστυχεί αυτή τη στιγμή, κύριε Ανδριανέ, διότι Υπουργό έχει τον Άδωνι Γεωργιάδη -καταλαβαίνετε σε ποια κατάσταση ζούμε- αντί, λοιπόν, να χρησιμοποιηθούν ως υποδείγματα κάποιες καλές πρακτικές, αυτό που εμείς θεωρούμε ότι θα συμβεί στο τέλος είναι να προσβληθούν από τις ίδιες παθογένειες και κακές πρακτικές, που δεν έχουν, κάποια στρατιωτικά νοσοκομεία.

Θα ήθελα, τέλος, να πω ότι έχουμε μια Κοινοβουλευτική Ομάδα που δεν είναι επαγγελματίες πολιτικοί. Είναι άνθρωποι που δίνουν την ψυχή τους για να εκπροσωπήσουν τους πολίτες. Κι εγώ δεν είμαι επαγγελματίας πολιτικός. Αν ήμουν, δεν θα ήμουνα όλη την ώρα εδώ ούτε θα ήμουν όλη την ημέρα στο καθήκον.

Κύριε Δαβάκη, κάτι είπατε για μένα και πήγατε να με μπλέξετε με τον κ. Καμμένο. Ο κ. Καμμένος ήταν στη Νέα Δημοκρατία.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Για εσάς τι είπα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάτι είπατε. Έτσι μου είπαν. Μου είπαν ότι κάτι είπατε και καταθέσατε και μια σύμβαση του Καμμένου. Ο κ. Καμμένος ήταν στη Νέα Δημοκρατία. Από τη Νέα Δημοκρατία προερχόταν. Εγώ δεν δέχθηκα να μπω ούτε στην κυβέρνηση στην οποία έγινε η σύμπραξη κι έτσι έγινα Πρόεδρος της Βουλής.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Γίνατε Πρόεδρος γιατί σας ψήφισε ο Καμμένος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κι εσείς με ψηφίσατε. Όλοι με ψηφίσατε. Το ξεχάσατε;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κι εσείς με ψηφίσατε.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Κι εσείς τον Τασούλα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, εγώ δεν ψήφισα ποτέ τον Τασούλα. Κάνετε λάθος. Και όταν πήρα τον λόγο για να πω ότι δεν ψηφίζουμε τον Τασούλα, η Κοινοβουλευτική Ομάδα της Νέας Δημοκρατίας μού επιτέθηκε με φωνασκίες την πρώτη ημέρα της Βουλής και απηύθυνα επιστολή στον κ. Τασούλα και στον κ. Μητσοτάκη γι’ αυτό το bullying. Πότε η Πλεύση Ελευθερίας δεν ψήφισε τον κ. Τασούλα. Δεν ήμασταν στη Βουλή από το 2019 μέχρι το 2023. Αυτοί που ήταν και τον ψήφισαν το 2023 σίγουρα πρέπει να πουν γιατί τον ψήφισαν το 2023 έχοντας τέσσερα χρόνια τέτοιας εμπειρίας.

Εμείς, πάντως, έχουμε τη συνείδησή μας ήσυχη. Ούτε τον Τσούλα ψηφίσαμε ούτε εξοπλιστικά ψηφίσαμε -επειδή λέγονται και τέτοια- ούτε συμφωνίες του ΝΑΤΟ ψηφίσαμε ούτε εξοπλιστικές συμφωνίες ψηφίσαμε. Τίποτα από όλα αυτά. Αυτή είναι η διαφορά. Δεν υπάρχει κάτι που κάναμε που δεν μπορούμε να το υπερασπιστούμε. Κι αν κάναμε λάθος, πάλι με παρρησία θα ήμασταν εδώ για να πούμε «κάναμε λάθος». Εγώ τα λάθη που έχω κάνει τα έχω εντοπίσει και τα έχω βεβαίως και πληρώσει και τα έχω πει.

Αφήστε, λοιπόν, «κι εσείς τα ίδια κάνατε», «κι εσείς αυτά είπατε», «κι εσείς αυτό κάνατε». Δεν περιμένει αυτό ο κόσμος. Ο κόσμος περιμένει να πούμε τι κάνουμε γι’ αυτόν, με ποιες αρχές, με ποιες αξίες, με ποιο όραμα, με ποια δέσμευση και με ποια ευθύνη και με ποια αξιοπιστία. Τη δική μας αξιοπιστία την καταθέτουμε με την ύπαρξή μας και με την ψυχή μας. Το τι θέλουμε να κάνουμε και γιατί, επίσης το καταθέτουμε.

Αυτοί οι οποίοι κρύβονται, ηχογραφούν, υποκλέπτουν συνομιλίες, τραμπουκίζουν, ρίχνουν κρότου-λάμψης. Έμαθα ότι έγινε κι αστεϊσμός γι’ αυτό. Δεν είναι πολύ αστείο. Ξέρετε, έχω υπερασπιστεί ανθρώπους που έχασαν την ακοή τους κι έχασαν και άλλα πράγματα της υγείας και της ακεραιότητά τους από κρότου-λάμψης. Το να ρίπτετε, λοιπόν, κρότου-λάμψης εναντίον πολιτών και εναντίον πολιτικής Αρχηγού και εναντίον Βουλευτών δεν είναι κάποιο αστείο. Είναι κάτι για το οποίο ο κ. Μητσοτάκης δεν έχει πει λέξη. Ουδείς έχει αναλάβει την ευθύνη. Και είναι κάτι που σας συνοδεύει. Σίγουρα δεν είναι αστείο. Σας διαβεβαιώ. Το ότι δεν με είδατε να πέφτω, δεν με είδατε να φεύγω τρέχοντας και δεν με είδατε να λυγίζω, αλλά με είδατε να επιστρέφω για να υπερασπιστώ έναν εποχικό πυροσβέστη που τον κακοποίησαν μέχρις εξουθενώσεως και νοσηλεύθηκε επί δύο μέρες στον «Ευαγγελισμό», δεν σημαίνει ότι είναι αστείο. Δεν σημαίνει ότι είναι αστείο!

Μην κάνετε αστεία, λοιπόν, κύριε Δαβάκη, με αυτά τα θέματα. Μην κάνετε αστεία με την πολιτική βία, την κυβερνητική βία. Μην κάνετε αστεία με τις παραβιάσεις των κανόνων της δημοκρατίας. Γιατί κάποιοι άνθρωποι κάποτε πλήρωσαν και με τη ζωή τους και με την ελευθερία τους την πίστη τους στη δημοκρατία και στην πατρίδα. Γιατί η πατρίδα υπάρχει συνυφασμένη με τη δημοκρατία και όχι όπως την αφηγούνται κάποιοι πατριδοκάπηλοι, που κατέλυσαν τη δημοκρατία, ευθύνονται για την προδοσία της Κύπρου, παριστάνουν τους δήθεν υπερασπιστές του έθνους, αλλά στα αλήθεια αντιστρατεύονται κάθε τι πατριωτικό.

Κυρίες και κύριοι, η Πλεύση Ελευθερίας, σε πείσμα αυτού που επιχειρήθηκε από το πρωί, είναι εδώ και ασκεί τα καθήκοντά της, την αντιπολίτευση. Πιστεύω ότι πολλά πράγματα που επιχειρήθηκε με πάρα πολλούς τρόπους να παρασιωπηθούν, φωτίστηκαν. Εναπόκεινται και στους πολίτες που είναι πια σε μεγάλη εγρήγορση να γρηγορούν και να αγρυπνούν. Γιατί όπως είπα και στον κ. Μητσοτάκη, την άμυνα αυτής της χώρας θα την εξασφαλίσουν οι πολίτες αυτής της χώρας. Την άμυνα της χώρας την εγγυάται το φρόνημα των πολιτών της χώρας. Και το φρόνημα των πολιτών της χώρας έχει εκδηλωθεί κάθε φορά που χρειάστηκε, απέναντι στον Χίτλερ και στους ναζί -έχουμε σε δύο ημέρες στην επέτειο ογδόντα ετών από τη λήξη του Β΄ Παγκοσμίου Πολέμου- απέναντι σε αυτούς που κατέλυσαν τη δημοκρατία, απέναντι σε αυτούς που αντιστρατεύονται τη δικαιοσύνη.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κυρία Πρόεδρο και καλείται στο Βήμα ο Βουλευτής της Νέας Δημοκρατίας ο κ. Κουλκουδίνας.

Απομένουν αρκετοί συνάδελφοι και αρκετοί Κοινοβουλευτικοί. Ήθελα να παρακαλέσω όσο γίνεται να προσεγγίζουμε τον χρόνο. Με ευγένεια το λέω. Ξέρω ότι γίνομαι άδικος, αλλά τι να κάνω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τα μικρόφωνα όλα εδώ είναι για κάποιον λόγο ανοιχτά;

**ΠΡΟΕΔΡΕΥΩΝ (Αθανάσιος Μπούρας):** Όχι. Εσείς είστε πάντα εδώ. Αυτό το φαινόμενο το βλέπετε τακτικά. Είναι θέμα του συστήματος. Δεν λειτουργούν. Μιλήστε να δείτε, δεν λειτουργούν. Κανονικά πρέπει να έρθει η τεχνική υπηρεσία να τα αφαιρέσει, αυτόν τον βραχίονα δηλαδή.

Κύριε Κουλκουδίνα, έχετε τον λόγο.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Αν δεν ήταν χιούμορ, κυρία Πρόεδρε, είναι bullying αυτό απέναντι στο Προεδρείο και στους εργαζόμενους. Όπως bullying που αναφέρατε ότι δέχεστε εσείς, δέχονται όλοι οι συνάδελφοι της Νέας Δημοκρατίας, όλοι οι Υπουργοί της Νέας Δημοκρατίας σε κάθε τους παρέμβαση από εσάς. Αυτό είναι bullying, κυρία Πρόεδρε, με όλο τον σεβασμό προς το πρόσωπό σας.

Κυρίες και κύριοι συνάδελφοι, κύριοι Υπουργοί, η αμυντική πολιτική της χώρας δεν αφορά μόνο στους εξοπλισμούς. Ακρογωνιαίος λίθος της αμυντικής πολιτικής είναι και ο τρόπος με τον οποίο συνολικά αντιμετωπίζει η Κυβέρνηση τα στελέχη των Ενόπλων Δυνάμεων. Η νέα δομή των Ενόπλων Δυνάμεων και τα μισθολογικά κίνητρα που θεσπίστηκαν πρόσφατα και προβλέπουν αυξήσεις από 13% μέχρι και 20% για τα στελέχη των Ενόπλων Δυνάμεων είναι μονάχα η αρχή. Αναμφισβήτητα πρέπει να προχωρήσει και το επόμενο διάστημα το ζήτημα της ανέγερσης νέων κατοικιών σε περιοχές που υπάρχουν στρατιωτικές μονάδες για τη στέγαση των υπηρετούντων στελεχών των Ενόπλων Δυνάμεων.

Στην τροχιά επίλυσης διαπιστωμένων προβλημάτων κινείται και το νομοσχέδιο του Υπουργείου Εθνικής Άμυνας που έρχεται σήμερα προς συζήτηση και ψήφιση στη Βουλή. Πρόκειται για ένα νομοσχέδιο με αναμφισβήτητα θετικό -άκρως θετικό θα μου επιτρέψετε να πω- κοινωνικό πρόσημο, ό,τι κι αν ψελλίζει η Αντιπολίτευση. Είναι ένα νομοσχέδιο που αναβαθμίζει και βελτιώνει την υγειονομική περίθαλψη των εν ενεργεία και των συνταξιούχων στελεχών των Ενόπλων Δυνάμεων καθώς επίσης και των οικογενειών τους.

Ταυτόχρονα, μέσα από τις διατάξεις του νομοσχεδίου αλλάζει και βελτιώνεται η οργανωτική δομή των υγειονομικών μονάδων των Ενόπλων Δυνάμεων, το μισθολογικό και εργασιακό πλαίσιο για τους εργαζόμενους, ενώ αναβαθμίζονται συνολικά και οι υποδομές και οι παρεχόμενες υπηρεσίες προς αυτούς.

Γενικά, η αντιπολιτευτική άρνηση δεν βοηθά ποτέ και κανένα πολιτικό σύστημα ώστε να είναι πιο λειτουργικό και πιο παραγωγικό, ιδιαίτερα όταν όλοι αντιλαμβάνονται ότι η Αντιπολίτευση δυσκολεύεται να παραθέσει πειστικά επιχειρήματα απέναντι σε θετικές διατάξεις ενός νομοσχεδίου, ενώ όπως είπε και ο Υπουργός στην αρχική του τοποθέτηση διαφωνεί μόνο σε είκοσι από τις ογδόντα διατάξεις, δηλαδή συμφωνεί Υπουργέ στο 75% όπως είπατε των διατάξεων του νομοσχεδίου αυτού.

Το νομοσχέδιο, όπως είπα και στην αρχή της ομιλίας μου, υπηρετεί δύο στρατηγικούς στόχους. Πρώτον, τα στρατιωτικά νοσοκομεία να λειτουργούν καλύτερα, να προσφέρουν καλύτερες υπηρεσίες και να διαθέτουν οικονομική αυτοτέλεια. Δεύτερον, να αντιμετωπίσουν υπαρκτά προβλήματα και να βελτιωθεί η υγειονομική περίθαλψη των στελεχών των Ενόπλων Δυνάμεων των αποστράτων και των οικογενειών τους. Ένα υπαρκτό πρόβλημα, κυρίες και κύριοι συνάδελφοι, ήταν ο μεγάλος χρόνος αναμονής που μέχρι σήμερα είχε καταγραφεί για την απόκτηση ιατρικής ειδικότητας από στρατιωτικούς γιατρούς.

Και σας ερωτώ ειλικρινώς: Το γεγονός αυτό λειτουργούσε ή δεν λειτουργούσε ανασταλτικά για όσους ήθελαν να ακολουθήσουν το επάγγελμα του στρατιωτικού γιατρού; Είχε ή δεν είχε αρνητικές επιπτώσεις στη λειτουργία και στη στελέχωση των στρατιωτικών νοσοκομείων;

Το παρόν νομοσχέδιο έρχεται και αντιμετωπίζει αποτελεσματικά αυτό το υπαρκτό πρόβλημα το οποίο γνωρίζουμε όλοι, αφού μειώνει τον χρόνο αναμονής για τη λήψη ιατρικής ειδικότητας των στρατιωτικών ιατρών. Ταυτόχρονα, θεσπίζονται κίνητρα προκειμένου να επιλεγούν οι ειδικότητες που σήμερα δεν επιλέγονται και θεωρούνται άγονες, κάτι το οποίο αντίστοιχα κίνητρα δόθηκαν και στο εθνικό σύστημα υγείας για να επιλεγούν άγονες ειδικότητες. Είναι σημαντικό, επίσης, ότι θεσπίζεται αποζημίωση των εφημεριών των στρατιωτικών ιατρών όπως ακριβώς συμβαίνει και στο εθνικό σύστημα υγείας.

Τα κίνητρα για να ενταχθούν νέοι άνθρωποι στις υγειονομικές μονάδες και υπηρεσίες των Ενόπλων Δυνάμεων είναι πολλά και θα αναφέρω ενδεικτικά την παροχή δυνατότητας στους στρατιωτικούς φαρμακοποιούς, κτηνιάτρους, ψυχολόγους και νοσηλευτές να ασκούν επιστημονικό έργο εκτός της υπηρεσίας, την παροχή δυνατότητας άσκησης διοίκησης και απόκτησης σε στρατιωτικούς νοσηλευτές, φαρμακοποιούς και κτηνιάτρους που μέχρι σήμερα είχαν μονάχα ιατροί, καθώς και την καθιέρωση ενός αδιάβλητο, αξιοκρατικό και αντικειμενικού πλαισίου για τις μεταθέσεις του προσωπικού.

Σε ό,τι αφορά στη βελτίωση των παρεχόμενων υγειονομικών υπηρεσιών για τα στελέχη και τους συνταξιούχους των Ενόπλων Δυνάμεων είναι δεδομένο ότι αυτή επιτυγχάνεται με διατάξεις όπως η αύξηση της στελέχωσης των στρατιωτικών νοσοκομείων με ιατρικό και νοσηλευτικό προσωπικό το οποίο θα αποδεσμευτεί από διοικητικές υπηρεσίες, με την απλοποίηση της διαδικασίας ελέγχου και έγκρισης των υγειονομικών δαπανών των στελεχών και των μελών των οικογενειών τους, προκειμένου να καταβάλλονται ταχύτερα οι αποζημιώσεις. Ένα θέμα το οποίο είχε έρθει σε γνώση μου μετά από κατ’ ιδίαν συνάντηση με τους συνδικαλιστές από το συνδικαλιστικό όργανο των στρατιωτικών και την 1η Νοεμβρίου του 2024 είχα κάνει κοινοβουλευτική ερώτηση προς τον Υπουργό και σήμερα έρχεται προς ψήφιση αυτή η διάταξη. Επίσης, η δυνατότητα συνταγογράφησης και από άλλους γιατρούς πλην των στρατιωτικών προκειμένου να διευκολύνονται οι ασφαλισμένοι. Υπάρχει σειρά διατάξεων προς την κατεύθυνση αυτή που αν τις αναλύσω, κύριε Πρόεδρε, θα χρειαστώ τριάντα επτά λεπτά και όχι επτά και εμείς, δυστυχώς, οι Βουλευτές δεν έχουμε τη δυνατότητα να υπερβαίνουμε πέντε και έξι και επτά φορές τον χρόνο ομιλίας τον οποίο μας διαθέτετε, οπότε θα παρακάμψω κάποιες από αυτές για να μην καταχραστώ κατά πολύ τον χρόνο τον οποίο έχω στη διάθεσή μου.

Κυρίες και κύριοι συνάδελφοι, η θετική στόχευση του νομοσχεδίου αποτυπώνεται και στις προϋποθέσεις που δημιουργούνται για να διασφαλιστεί η οικονομική αυτοτέλεια των νοσοκομείων με μια σειρά παρεμβάσεων, όπως οι τέσσερις ακόλουθες: Η καθιέρωση διπλογραφικού συστήματος και η υποχρέωση έκδοσης ετησίων χρηματοοικονομικών καταστάσεων, η εξοικονόμηση πόρων με τη θέσπιση διακλαδικών προμηθειών υγειονομικού υλικού, η ενεργοποίηση και καθιέρωση δεικτών ποιότητας των στρατιωτικών νοσοκομείων σε συνεργασία με τον οργανισμό διασφάλισης της ποιότητας στην υγεία, η σύσταση ειδικού λογαριασμού έργων υγειονομικής υποδομής με σκοπό την ενίσχυση της επιστημονικής έρευνας στα στρατιωτικά νοσοκομεία.

Ταυτόχρονα, ενισχύονται με προσωπικό τα στρατιωτικά νοσοκομεία, αφού πέρα από την αποδέσμευση υγειονομικού προσωπικού από διοικητικά καθήκοντα, εντάσσεται και η αύξηση του ποσοστού στελέχωσης των στρατιωτικών νοσοκομείων καθώς και η διακλαδική στελέχωση των μεγάλων στρατιωτικών νοσοκομείων για την κάλυψη των κενών θέσεων που υπάρχουν μέσα από την υπερκάλυψη θέσεων μιας ειδικότητας σε άλλο στρατιωτικό νοσοκομείο. Άλλο ένα παράδειγμα που είπε ο Υπουργός με παιδιάτρους που υπηρετούν σε νοσοκομείο στο οποίο δεν υπάρχει παιδιατρική κλινική.

Κυρίες και κύριοι συνάδελφοι, εντολή των πολιτών προς την Κυβέρνηση είναι η τόλμη και η αποφασιστικότητα στην αντιμετώπιση υπαρκτών καθημερινών προβλημάτων. Αυτός είναι ο δρόμος στον οποίο είναι δεσμευμένη να προχωρήσει μέχρι τέλους αυτή η Κυβέρνηση και σε αυτό το πεδίο κρίνεται και θα κριθεί από τους πολίτες. Γιατί οι Έλληνες πολίτες είναι τελικά αυτοί οι οποίοι κρίνουν και αξιολογούν τόσο την Κυβέρνηση όσο και τα κόμματα της Αντιπολίτευσης, φυσικά. Η κρίση αυτή κατά την περίοδο της τετραετίας της διακυβέρνησης μιας κυβέρνησης βγαίνει από τις μετρήσεις της κοινής γνώμης τις οποίες βλέπετε καθημερινά.

Αλλά η Κυβέρνηση δεν εφησυχάζει σε αυτές. Συνεχίζει το έργο της, συνεχίζει να υλοποιεί ένα πρόγραμμα δράσεων που βελτιώνει τη ζωή των πολιτών και δίνει λύσεις σε πραγματικά προβλήματα και στο τέλος τετραετίας, φυσικά, θα κριθούμε και εμείς, θα κριθείτε και εσείς, θα κριθούμε και όλοι από τον αυστηρότερο κριτή όλων, από τον ελληνικό λαό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κουλκουδίνα.

Τον λόγο έχει η Υπουργός Παιδείας, η κ. Ζαχαράκη, προκειμένου να τοποθετηθεί στην τροπολογία με γενικό αριθμό 358 και ειδικό 12 στο μέρος, βέβαια, που την αφορά.

Κυρία Υπουργέ, έχετε τον λόγο.

**ΣΟΦΙΑ ΖΑΧΑΡΑΚΗ** **(Υπουργός Παιδείας Θρησκευμάτων και Αθλητισμού):** Ευχαριστώ πάρα πολύ.

Ήρθα λίγο με καθυστέρηση, πράγματι, καθώς είναι μια γεμάτη μέρα με πολλές εξελίξεις και στο Υπουργείο Παιδείας και για θέματα πανεπιστημιακής τάξεως.

Είναι, όμως, μια σημαντική στιγμή καθώς -θέλω να δώσω λίγο το ιστορικό για την παρουσία μας εδώ- στις 28 Απριλίου απευθύνθηκε από το Οικουμενικό Πατριαρχείο ερώτημα για πρώτη φορά επί του θέματος στο Υπουργείο Παιδείας για την ερμηνεία συγκεκριμένα της παραγράφου 4 του άρθρου 22 του ν.4149/1961. Πράγματι έχει παρέλθει καιρός, πρώτη φορά, όμως, ζητήθηκε ερμηνευτική διάσταση στο κομμάτι αυτής της διάταξης.

Το Υπουργείο Παιδείας, ως όφειλε, απάντησε στη συγκεκριμένη επιστολή, η οποία, μάλιστα, έχει κοινοποιηθεί και στην Εκκλησία της Κρήτης περί της συγκεκριμένης διάστασης και διάταξης, η οποία ζητήθηκε. Και καλούμαστε σήμερα μετά την απάντηση του Οικουμενικού Πατριαρχείου περί της απάντησης, η οποία θεωρήθηκε και νόμιμη, αλλά και κανονική να φέρουμε στη διάταξη και πλέον να κάνουμε πιο στέρεα με τη διάταξη του νόμου όλη αυτήν την ερμηνεία η οποία δόθηκε από το Υπουργείο Παιδείας, απαντήθηκε ως νόμιμη και κανονική από το Οικουμενικό Πατριαρχείο και πλέον τίθεται σε ισχύ μετά από τη θετική ψήφο, η οποία θα δοθεί από την ελληνική Βουλή.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κυρία Υπουργό γιατί μας διευκόλυνε και στον χρόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Θέλετε τον λόγο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επί του θέματος.

**ΔΗΜΗΤΡΙΟΣ ΜΑΝΤΖΟΣ:** Την αλληλογραφία να βλέπαμε.

**ΜΙΧΑΗΛ ΚΑΤΡΙΝΗΣ:** Αν μπορεί να μας κοινοποιήσει την αλληλογραφία.

**ΠΡΟΕΔΡΕΥΩΝ (Αθανάσιος Μπούρας):** Από το μικρόφωνο πείτε τι θέλετε, κύριε Μάντζο.

Η κ. Κωνσταντοπούλου αν μπορεί να μεταφερθεί σε ένα μικρόφωνο που ακούγεται. Αν πάτε πίσω από τον κ. Καζαμία, λειτουργεί η άλλη σειρά.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, να καταγραφεί το αίτημά μου. Αν μπορείτε, κυρία Υπουργέ, να μας καταθέσετε την αλληλογραφία στην οποία αναφέρεστε για να λάβει γνώση το Σώμα.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Θα κατατεθείκαι η αρχική επιστολή του Οικουμενικού Πατριαρχείου, αλλά και η απάντηση του Υπουργείου Παιδείας και η μετέπειτα απάντηση του Οικουμενικού Πατριαρχείου περί του νόμιμου και κανονικού της ερμηνευτικής -επαναλαμβάνω, πρόκειται περί ερμηνευτικής- διάταξης της συγκεκριμένης παραγράφου.

**ΔΗΜΗΤΡΙΟΣ ΜΑΝΤΖΟΣ:** Γιατί υπάρχει αντίθεση από την Αρχιεπισκοπή.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Και εμάς, να σας πω την αλήθεια, μας προκάλεσε έκπληξη αυτό, καθώς είναι κοινωνός η Εκκλησία της Κρήτης της συγκεκριμένης αλληλογραφίας. Έχει κοινοποιηθεί ούτως η άλλως η απάντηση. Γι’ αυτό και ζητήθηκε και από το Πατριαρχείο. Επαναλαμβάνω, είναι η πρώτη φορά που ζητείται από το Υπουργείο μια τέτοιου είδους ερμηνεία επί της συγκεκριμένης διάταξης, καθώς ως όφειλε η Γενική Γραμματεία Θρησκευμάτων, η συγκεκριμένη Γενική Διεύθυνση απήντησε, ελήφθη η απάντηση από το Πατριαρχείο, έκρινε την συγκεκριμένη ερμηνεία ως νόμιμη και κανονική και αυτά όλα έχουν γίνει με κοινωνό, προφανώς, και παραλήπτη και την Εκκλησία της Κρήτης.

**ΠΡΟΕΔΡΕΥΩΝ (Αθανάσιος Μπούρας):** Κυρία Κωνσταντοπούλου, έχετε τον λόγο για τρία λεπτά. Ελάτε μπροστά.

Μην ανεβαίνετε στο Βήμα. Χάνουμε χρόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφού μας έβγαλαν τα μικρόφωνα γιατί ήταν αναμμένα, μάλλον από όλες τις διαδικασίες.

Κυρία Υπουργέ, ξέρετε καλά ότι και σας εκτιμώ και έχει δοθεί η ευκαιρία να διατυπώσω αυτήν την εκτίμηση.

Αυτή είναι μια τροπολογία, η οποία δεν δικαιολογείται να έρθει με αυτόν τον τρόπο. Και αφού έκανε και σε εσάς εντύπωση η κατάσταση, η πρόταση και το αίτημα της Πλεύσης Ελευθερίας είναι να αποσυρθεί, προκειμένου το θέμα να εξετασθεί με νηφαλιότητα.

Εγώ βλέπω ως δικηγόρος και αυτό ήταν που με παραξένεψε τρομακτικά, μία διάταξη που λέει «ερμηνευτική διάταξη για την εκλογή Μητροπολιτών στην Εκκλησία της Κρήτης κατά την αληθή έννοια της παραγράφου 4 του άρθρου 22 του ν.4149/1961». Ότι δηλαδή εσείς εχθές θελήσατε να ερμηνεύσετε και θα ερμηνεύσει και η Βουλή τον νόμο του 1961. Να τον δούμε αυτόν τον νόμο. Με συγχωρείτε, θα ερμηνεύσουμε τώρα και θα ψηφίσουμε ότι ερμηνεύουμε τον νόμο του 1961; Εγώ σας ομολογώ ότι δεν τον ξέρω τον νόμο του 1961. «Βοηθοί Επίσκοποι και Μητροπολίτες του κλίματος του Οικουμενικού Πατριαρχείου είναι οι βοηθοί Επίσκοποι και οι εν ενεργεία…». Έχω διατελέσει ξέρετε και δικηγόρος του Πατριαρχείου. Υπερασπίστηκα το Πατριαρχείο σε αντιδικία με έναν που είχε κλέψει τις ηχογραφήσεις, κυρία Κεφαλά. Εκεί, παλεύουμε για τα δικαιώματα, με όλους τους τρόπους και την κερδίσαμε την υπόθεση. «…Κατά την αληθή έννοια της παραγράφου 4 κ.λπ. του νόμου του 1961, βοηθοί Επίσκοποι και Μητροπολίτες του κλίματος του Οικουμενικού Πατριαρχείου είναι οι βοηθοί Επίσκοποι και οι εν ενεργεία Μητροπολίτες του κλίματος του Οικουμενικού Πατριαρχείου που εδρεύουν εκτός Ελλάδος και έχουν τα προσόντα της παραγράφου 2 και του άρθρου 22». Κανείς δεν καταλαβαίνει τίποτα. Αυτό, όμως, που κατάλαβα στη συνέχεια ψάχνοντας, βλέποντας και την αιτιολογική έκθεση είναι ότι κάποιος δεν θέλει να εκλεγεί κάποιος Μητροπολίτης Χανίων. Συγκεκριμένα, δεν θέλει ο κ. Μητσοτάκης να εκλεγεί Μητροπολίτης Χανίων ο Μητροπολίτης Κισάμου. Έτσι δεν είναι; Νομίζω ότι αυτό είναι το θέμα.

Δεν μπορεί να γίνονται αυτά τα πράγματα με αυτόν τον τρόπο. Δεν είναι ερμηνευτικό το θέμα. Είναι μία παρέμβαση σε μία εκλογική διαδικασία, που αφορά σε θέση που χηρεύει. Αφορά σε μια διαδικασία της Εκκλησίας που έχει αυτοδιοίκητο. Αφορά στην Εκκλησία της Κρήτης και διαπιστώνεται μία φοβερή παρέμβαση. Και εγώ από τη δική σας τοποθέτηση καταλαβαίνω ότι και εσείς δεν έχετε ενδεχομένως εικόνα του τι υποκρύπτεται. Δεν είναι ερμηνευτικό αυτό. Αυτό είναι μία ωμή παρέμβαση σε μια διαδικασία για να ελεγχθεί το ποιος θα εκλεγεί στα Χανιά. Ο κ. Μητσοτάκης θέλει να ελέγξει και τη Μητρόπολη Χανίων. Αφού ήλεγξε το Προεδρικό, αφού ήλεγξε τη δικαιοσύνη, αφού προσπαθεί να ελέγχει όλες τις ανεξάρτητες αρχές, να ελέγξει μέχρι και τη μητρόπολη.

Παρακαλώ να αποσυρθεί αυτή η τροπολογία.

Ανέβηκα μόνο γιατί μας έχουν αφαιρεθεί τα μικρόφωνα. Το λέω με πάρα πολλή έγνοια και καλή πίστη. Ο κύριος Υπουργός, ο κ. Δένδιας, δήλωσε άγνοια για την τροπολογία αυτή και ο κ. Δαβάκης. Και αυτό που εσείς αποτυπώσατε κατά τη γνώμη μου είναι ότι δεν υπάρχει επαρκής ενημέρωση. Δεν συντρέχει κάποιο κατ’ επείγον για να έρθει με αυτόν τον τρόπο μια τέτοια τροπολογία. Υπάρχει και ανακοίνωση της Ιεράς Συνόδου της Κρήτης. Έτσι δεν είναι, κυρία Σπυριδάκη; Ανακοίνωση ομόφωνη νομίζω, διαμαρτυρίας ότι παρεμβαίνει η Κυβέρνηση. Γιατί να το χρεωθείτε αυτό; Δεν είναι ερμηνευτικό, να αποσυρθεί.

Ευχαριστούμε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Είστε Κοινοβουλευτικός;

**ΣΤΥΛΙΑΝΟΣ ΦΩΤΟΠΟΥΛΟΣ:** Εισηγητής.

**ΠΡΟΕΔΡΕΥΩΝ (Αθανάσιος Μπούρας):** Δεν μπορείτε να πάρετε τον λόγο. Μόνο ο Κοινοβουλευτικός Εκπρόσωπος.

**ΜΙΧΑΗΛ ΚΑΤΡΙΝΗΣ:** Στις τροπολογίες μπορεί να πάρει τον λόγο και ο εισηγητής, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Εντάξει, να μην γίνομαι κακός. Έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Ένα λεπτό, κύριε Πρόεδρε. Δεν θα καθυστερήσω.

Η πρώτη παρατήρηση είναι ο τρόπος με τον οποίο έχει συνταχθεί: «Κατά την αληθή έννοια της παραγράφου 4 του άρθρου 22». Αυτό μπορεί να το ερμηνεύσει ο καθένας όπως θέλει. Είναι κατά την παράγραφο 4 και όχι κατά την αληθή έννοια. Δηλαδή, ο βυζαντινισμός σε ό,τι αφορά στο Οικουμενικό Πατριαρχείο είναι στο μέγιστο στην προκειμένη περίπτωση.

Από το άλλο θέμα είναι μια σαφής παρέμβαση στα εσωτερικά της Εκκλησίας και το οποίο θεωρούμε ότι δεν είναι άσχετο και από την επίσκεψη του Οικουμενικού Πατριάρχη στην Ελλάδα.

Θεωρούμε ότι πρέπει να αποσυρθεί. Συμφωνώ με την κ. Κωνσταντοπούλου απόλυτα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Φωτόπουλο.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Θέλετε τον λόγο, κύριε Μάντζο; Ως Κοινοβουλευτικός Εκπρόσωπος για το θέμα της τροπολογίας;

**ΔΗΜΗΤΡΙΟΣ ΜΑΝΤΖΟΣ:** Ναι, πάντα. Με την παρουσία της κυρίας Υπουργού, επαναλαμβάνω το αίτημα να κατατεθεί η αλληλογραφία στην οποία αναφέρεστε, κυρία Πρόεδρε, για να λάβει γνώση το Σώμα. Έχω ωστόσο μπροστά μου την ανακοίνωση της Εκκλησίας της Κρήτης που κατέθεσε και η συνάδελφος από το Λασίθι, κ. Σπυριδάκη πριν από λίγο. Αντί πολλών, θα τα έχετε διαβάσει όλα, εγώ στέκομαι στο σημείο οκτώ: «Με την ασυνήθιστη αυτή ερμηνευτική διάταξη, εισάγεται ουσιαστικά αλλοίωση του υφιστάμενου νομικού καθεστώτος της Εκκλησίας της Κρήτης και δημιουργείται απαράδεκτο και επικίνδυνο προηγούμενο όπου η πολιτεία διά ερμηνευτικών διατάξεων θα δύναται να τροποποιεί μονομερώς τον Καταστατικό Χάρτη». Πρόκειται για τροπολογία, η οποία έρχεται χωρίς διαβούλευση, χωρίς να περάσει τη βάσανο της ακροάσεως των φορέων. Δεν έχει υπάρξει διαβούλευση απ’ ό,τι καταλαβαίνω με την Εκκλησία της Κρήτης και ασχέτως των προσώπων, πέραν των προσώπων για τα οποία ακούμε σημαντικά, ασχέτως των προσώπων επαναλαμβάνω, δημιουργείται η αίσθηση ότι υπάρχει μία ερμηνευτική διάταξη, η οποία είναι, μάλιστα, ασυνήθιστη, όπως λέγεται σωστά, με την οποία αίρεται μονομερώς το νομικό καθεστώς της Εκκλησίας της Κρήτης.

Και εγώ ερωτώ, γιατί πρέπει να γίνει αυτό; Γιατί πρέπει η Κυβέρνηση, το Υπουργείο Παιδείας και Θρησκευμάτων να προχωρεί σε μια τέτοια ενέργεια, επαναλαμβάνω, χωρίς διαβούλευση, με τροπολογία με πολύ μικρό χρόνο επεξεργασίας από τη Βουλή και με τέτοια αντίδραση από την άμεσα εμπλεκόμενη Εκκλησία της Κρήτης.

Αυτό είναι το ερώτημα και νομίζω ότι πρέπει να απαντηθεί πριν ψηφίσουμε, διότι αν δεν απαντηθεί -φοβάμαι ότι δεν θα απαντηθεί-, πρέπει να αποσυρθεί η τροπολογία και να επανέλθει όταν πρέπει να επανέλθει με τον σωστό τρόπο και με τη σωστή κοινοβουλευτική διαδικασία. Αυτός πάντως δεν είναι σωστός τρόπος ούτε σωστό περιεχόμενο και πρέπει να αποσυρθεί.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Μάντζο.

Ο κ. Παππάς ως Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, εδώ κολλάει αυτό που λέει «η νύχτα βγάζει επίσκοπο» ή μητροπολίτη.

**ΠΡΟΕΔΡΕΥΩΝ (Αθανάσιος Μπούρας):** Αφήστε τον κ. Παππά τώρα να μιλήσει μιας και έχει και όνομα εκκλησιαστικό.

**ΝΙΚΟΛΑΟΣ ΠΑΠΠΑΣ:** Νομίζω, κυρία Υπουργέ, μετά και τη συζήτηση η οποία έχει αναπτυχθεί τώρα και τις αντιδράσεις της Εκκλησίας της Κρήτης, αντιλαμβάνεστε και εσείς ότι είναι πάρα πολύ δύσκολο να πείσει κανείς ότι εξήντα έξι χρόνια μετά υπάρχει ανάγκη για την αληθή ερμηνεία μιας διατάξεως.

Δηλαδή, ή υποθέτουμε ότι κατά εξήντα και πλέον χρόνια εφαρμόζονταν κατά την ψευδή της ερμηνεία χωρίς να έχει περάσει διάταξη την οποία προσκομίζετε τώρα ή μένει πάρα πολύς χώρος για να υποθέσει κανείς ότι υπάρχουν άλλου τύπου σκοπιμότητες.

Δεν είναι προς θάνατον. Το λέω ευθέως. Να αποσυρθεί η τροπολογία, να συζητηθεί καθώς πρέπει και όπως προβλέπεται, να έρθει και σε διαβούλευση, να αντιληφθούμε και εμείς ακριβώς τι ήταν αυτός ο νόμος του 61, ο οποίος εξήντα έξι χρόνια μετά πρέπει να έχουμε μια διάταξη…

**ΙΩΑΝΝΗΣ ΑΝΔΡΙΑΝΟΣ:** Εξήντα τέσσερα χρόνια.

**ΝΙΚΟΛΑΟΣ ΠΑΠΠΑΣ:** Ναι, συγγνώμη, είναι περασμένη η ώρα.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΝΙΚΟΛΑΟΣ ΠΑΠΠΑΣ** Τόσα χρόνια μετά χρειαζόμαστε να κάνουμε την αληθή του ερμηνεία.

Μία απλή, λοιπόν, νομίζω κίνηση θα δώσει και πόντους στον κοινοβουλευτικό διάλογο και τη λειτουργία του Κοινοβουλίου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, βλέπω ότι θέλετε τον λόγο. Πάρτε τον λόγο για να ολοκληρώσουμε την παρέμβαση σε αυτό το σημείο και να συνεχίσουμε τον κατάλογο.

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Θεωρώ ότι είναι απαραίτητες οι διαβεβαιώσεις πρώτα από όλα ότι δεν υπάρχει καμία πρόθεση παρέμβασης. Δεν ήρθε το Υπουργείο Παιδείας να νομοθετήσει εν κενώ. Ζητήθηκε μια ερμηνευτική διάταξη από το Οικουμενικό Πατριαρχείο.

Άρα, με την αρχική επιστολή, με την απάντηση της υπηρεσίας, αλλά και την επιβεβαίωση περί του νόμιμου και κανονικού της ερμηνευτικής διάταξης από απάντηση του Οικουμενικού Πατριαρχείου θα έρθουν τώρα πραγματικά οι επιστολές, μπορείτε να τις αξιολογήσετε ως προς το περιεχόμενο, άρα και τη δέσμευση της τήρησης αυτών ερχόμαστε να νομοθετήσουμε.

Δεν είναι κάτι, λοιπόν, που γίνεται εν κενώ πολλά πολλά χρόνια μετά, αλλά κυρίως ως μια ερμηνεία, η οποία ζητήθηκε να δώσουμε, δώσαμε, επιβεβαιώθηκε το νόμιμο και κανονικό. Δεν το επιβεβαίωσα εγώ. Στην απάντηση της υπηρεσίας ήρθε το Οικουμενικό Πατριαρχείο και απάντησε. Άρα, η παρέμβαση δεν είναι, θα έλεγα, ανεπίκαιρη ή ξαφνική. Είναι επειδή έχει κινηθεί από την ερώτηση του Οικουμενικού Πατριαρχείου και νομίζω ότι οποιαδήποτε συνεννόηση μεταξύ της Εκκλησίας της Κρήτης και του Οικουμενικού Πατριαρχείου εδώ είναι και το Υπουργείο Παιδείας να διευκολύνει ως προς αυτή τη συνεννόηση. Πάντως δεν υπάρχει καμία διάθεση παρέμβασης ως προς αυτό.

**ΝΙΚΟΛΑΟΣ ΠΑΠΠΑΣ:** Ποιος τη συνέταξε; Ποιος συνέταξε τη διάταξη; Ζητήθηκε ερμηνευτική διάταξη.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

Συνεχίστε κυρία Υπουργέ.

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Η Γενική Γραμματεία Θρησκευμάτων του Υπουργείου ως όφειλε απάντησε, αλλά το νόμιμο και το κανονικό επί της συγκεκριμένης επιβεβαίωσης δεν ήρθε από το Υπουργείο, ήρθε από το Οικουμενικό Πατριαρχείο με πραγματική έτσι εκκίνηση του γεγονότος που ήταν η αρχική ερώτηση. Αυτό λέω και αυτό διευκρινίζω αυτή τη στιγμή.

Άρα, σε οτιδήποτε μπορεί να λέγεται, να εικάζεται περί παρέμβασης και, μάλιστα, με ονομαστικές αναφορές εγώ αναφέρω ακριβώς την εκκίνηση του γεγονότος και την ανάγκη να παριστάμεθα σήμερα εδώ και να ζητάμε τη θετική ψήφο γι’ αυτήν την τροπολογία.

(Στο σημείο αυτό η Υπουργός Παιδείας, Θρησκευμάτων και Αθλητισμού κ. Ζαχαράκηκαταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ωραία, ευχαριστώ. Συνεχίζουμε τον κατάλογο των ομιλητών και καλείται στο Βήμα ο Βουλευτής της Νέας Δημοκρατίας, ο κ. Θεόφιλος Λεονταρίδης. Αμέσως μετά τον λόγο θα πάρει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Παππάς. Θα μεσολαβούν ένας ή δύο Βουλευτές γιατί υπάρχουν παρεμβάσεις των Κοινοβουλευτικών Εκπροσώπων αρκετές.

Ορίστε, κύριε Λεονταρίδη, έχετε τον λόγο.

**ΘΕΟΦΙΛΟΣ ΛΕΟΝΤΑΡΙΔΗΣ:** Κυρίες και κύριοι συνάδελφοι, η σημερινή συζήτηση στην Εθνική Αντιπροσωπεία αφορά ένα εξαιρετικά κρίσιμο και επίκαιρο ζήτημα, την αναβάθμιση των υγειονομικών υπηρεσιών των Ενόπλων Δυνάμεων και τη συνολική ενίσχυση της λειτουργίας του στρατιωτικού υγειονομικού συστήματος.

Το νομοσχέδιο που καλούμαστε να συζητήσουμε και να εγκρίνουμε δεν είναι ένα απλό τεχνικό νομοθέτημα. Αντιθέτως, αποτελεί μια ουσιαστική πολιτική πρωτοβουλία με βαθύ κοινωνικό και εθνικό αποτύπωμα.

Βασικοί στόχοι είναι η βελτίωση της ποιότητας και διαθεσιμότητας των παρεχόμενων υγειονομικών υπηρεσιών, η ενίσχυση της στελέχωσης και η επαγγελματική ανέλιξη του υγειονομικού προσωπικού, η οικονομική βιωσιμότητα των δομών μέσω κοστολόγησης πράξεων και οικονομικής αυτοτέλειας, η αποτελεσματική νοσοκομειακή φροντίδα βάσει διεθνών προτύπων, η ενίσχυση της κοινωνικής μέριμνας προς στελέχη και οικογένειες.

Το παρόν νομοσχέδιο έρχεται να θέσει νέες βάσεις για ένα πιο λειτουργικό, ευέλικτο και αξιοκρατικό σύστημα υγειονομικής περίθαλψης στις Ένοπλες Δυνάμεις, ένα σύστημα που να ανταποκρίνεται στις πραγματικές ανάγκες του ανθρώπινου δυναμικού μας.

Ας σταθούμε αρχικά στον κεντρικό στόχο της μεταρρύθμισης που είναι η ενίσχυση της ποιότητας και της διαθεσιμότητας των στρατιωτικών υγειονομικών υπηρεσιών. Αυτό επιτυγχάνεται μέσα από τη θεσμοθέτηση διευρυμένου ωραρίου στα στρατιωτικά νοσοκομεία με ανάλογη αποζημίωση του προσωπικού, τη δυνατότητα διανυκτέρευσης στρατιωτικών φαρμακείων, την κατ' οίκον αποστολή φαρμάκων υψηλού κόστους που απαλλάσσει τους δικαιούχους από ταλαιπωρία και έξοδα και, βεβαίως, μέσα από την εφαρμογή ενός σύγχρονου συστήματος κοστολόγησης των παρεχόμενων υπηρεσιών προσαρμοσμένου στο πρότυπο του ΕΟΠΥΥ.

Προβλέπεται, επίσης, ελεύθερη επιλογή ιατρού για υποβοηθούμενη αναπαραγωγή με πλήρη κάλυψη της δαπάνης της απαιτούμενης φαρμακευτικής αγωγής από την υπηρεσία και συμμετοχή 15% για υγειονομικές πράξεις σε ιδιωτικές κλινικές. Είναι μια τομή με σαφή κοινωνική ευαισθησία.

Οφείλω να κάνω, όμως, μια παρατήρηση για το άρθρο 39 παράγραφος 1 για συμμετοχή 15% επί διαγνωστικών εξετάσεων που διενεργούνται σε δημόσια νοσοκομεία, νοσηλευτικά ιδρύματα νομικών προσώπων ιδιωτικού δικαίου, κοινωφελούς και μη κερδοσκοπικού χαρακτήρα, δεδομένου, κύριε Υπουργέ, ότι οι απλοί πολίτες δεν πληρώνουν συμμετοχή για διαγνωστικές εξετάσεις σε δημόσια νοσοκομεία.

Επίσης, θέλω σε αυτό το σημείο να μιλήσω για το θέμα της εθνοφυλακής, που αποτελεί ένα πολύτιμο θεσμό εθνικής άμυνας, ένα κρίσιμο πολλαπλασιαστή ισχύος στις Ένοπλες Δυνάμεις ειδικά σε παραμεθόριες και ευαίσθητες περιοχές. Πρόκειται για Έλληνες πολίτες με φρόνημα, υψηλές ευθύνες και διαρκή ετοιμότητα να υπερασπιστούν την πατρίδα.

Η πολιτεία οφείλει να αναγνωρίσει έμπρακτα αυτή την προσφορά με στοχευμένα μέτρα ενίσχυσης και επιβράβευσης, όπως, πρώτον, αύξηση της ωριαίας αποζημίωσης, δεύτερον, συμβολική οικονομική αποζημίωση για ασκήσεις και εκπαιδεύσεις ως ελάχιστη αναγνώριση του χρόνου και της προσπάθειάς τους, τρίτον, κάλυψη εξόδων μετακίνησης και παροχή εξοπλισμού ώστε να μην επιβαρύνονται προσωπικά για την ετοιμότητά τους, τέταρτον, υγειονομική κάλυψη από στρατιωτικές δομές ειδικά σε περιόδους άσκησης ή επιχειρησιακής ενεργοποίησης και, πέμπτον, θεσμική αναγνώριση με μόρια ή πριμοδότηση ιδιαίτερα σε προκηρύξεις του ευρύτερου δημόσιου τομέα.

Δεν ζητούν επαγγελματική αποκατάσταση. Ζητούν αξιοπρέπεια και εμείς οφείλουμε να σταθούμε στο ύψος της προσφοράς τους. Η στήριξη των εθνοφυλάκων δεν είναι κόστος, είναι επένδυση στην άμυνα, την κοινωνική συνοχή και την εθνική ενότητα.

Κύριοι συνάδελφοι, δεν μπορούμε να μιλάμε για ουσιαστική αναβάθμιση του στρατιωτικού υγειονομικού χωρίς να αντιμετωπίζουμε το ζήτημα του ανθρώπινου δυναμικού. Το παρόν νομοσχέδιο προχωρά σε γενναίες ρυθμίσεις. Δίνει τη δυνατότητα στους στρατιωτικούς γιατρούς, οδοντιάτρους και φαρμακοποιούς να ασκούν ιδιωτικό έργο εκτός ωραρίου υπό συγκεκριμένες προϋποθέσεις. Προβλέπει ειδικά επιδόματα για απομακρυσμένες και νησιωτικές περιοχές, διευκολύνει τη μετακίνηση και εξέλιξη στελεχών με διαφανή κριτήρια και κυρίως αναγνωρίζει την προσφορά τους με πρακτικά μέτρα που μπορούν να λειτουργήσουν ως αντίβαρο στη φυγή επιστημόνων προς τον ιδιωτικό τομέα ή στο εξωτερικό.

Η μέριμνά μας, όμως, δεν σταματά εδώ. Με το ίδιο νομοσχέδιο προβλέπονται νέες δομές κοινωνικής φροντίδας εντός στρατού, μονάδες φροντίδας ηλικιωμένων, στέγες υποστηριζόμενης διαβίωσης για ενηλίκους με ειδικές ανάγκες και κέντρα ειδικής αγωγής για παιδιά.

Αυτό δεν είναι μόνο απόδειξη κοινωνικής ευαισθησίας. Είναι πράξη ευθύνης προς τα στελέχη και τις οικογένειές τους, που συχνά σηκώνουν το βάρος της καθημερινότητας με αξιοπρέπεια και χωρίς κρατική υποστήριξη.

Κυρίες και κύριοι συνάδελφοι, το νομοσχέδιο δεν περιορίζεται μόνο στο υγειονομικό. Το τρίτο μέρος του αντιμετωπίζει χρόνια ζητήματα λειτουργίας και εκπαίδευσης στις Ένοπλες Δυνάμεις. Θεσπίζεται για πρώτη φορά το στρατιωτικό, διδακτικό προσωπικό στα ΑΣΕΙ, ώστε να διασφαλιστεί η συνέχεια, η ποιότητα και επιστημονική επάρκεια της εκπαίδευσης. Ενισχύεται η λειτουργία των μετοχικών ταμείων και καθορίζεται η διαδικασία αξιοποίησης της δανοητικής ιδιοκτησίας του ΥΠΕΘΑ μέσω του Ελληνικού Κέντρου Αμυντικής Καινοτομίας. Δίνεται η δυνατότητα σε οπλίτες να στελεχώνουν ερευνητικές και καινοτόμες δράσεις. Αντιμετωπίζονται πρακτικά ζητήματα, όπως η νέα ταυτότητα στρατιωτικού προσωπικού, η ελάφρυνση ηλικιακών κριτηρίων για πρόσληψη ΕΠΟΠ και οι εκκρεμότητες στο Πολεμικό Μουσείο.

Αγαπητοί συνάδελφοι, η υγεία δεν μπορεί να είναι προνόμιο των λίγων, ούτε μπορεί να αποτελεί ζήτημα δεύτερης προτεραιότητας όταν μιλάμε για τις Ένοπλες Δυνάμεις της χώρας. Το ανθρώπινο δυναμικό των Ενόπλων Δυνάμεων και των Σωμάτων Ασφαλείας, το προσωπικό που επαγρυπνεί στα σύνορα, που στέκεται στην πρώτη γραμμή, που επεμβαίνει στις κρίσεις, έχει δικαίωμα σε ποιοτικές, έγκαιρες και αξιοπρεπείς υπηρεσίες υγείας. Η ενίσχυση της άμυνας δεν περιορίζεται σε εξοπλισμούς και ασκήσεις. Περνά μέσα από τον σεβασμό στον άνθρωπο και ειδικά στον άνθρωπο της στολής.

Κλείνω, κυρίες και κύριοι, με μια απλή, αλλά ουσιαστική σκέψη. Όταν φροντίζουμε τους φρουρούς της εθνικής μας ασφάλειας, φροντίζουμε το ίδιο μας το έθνος. Είναι καθήκον μας να στηρίξουμε εκείνους που με αυταπάρνηση υπηρετούν την πατρίδα. Η υγεία των στελεχών μας δεν είναι ζήτημα πολυτέλειας, αλλά εθνικής προτεραιότητας. Δεν είναι κομματικό θέμα, είναι θέμα ευθύνης και σεβασμού.

Η πατρίδα μας ενώνει όλους και οι άνθρωποί της, οι Ένοπλες Δυνάμεις της αξίζουν όλα αυτά τα οποία -και περισσότερα ακόμα- περιέχει το νομοσχέδιο για αναβάθμιση των υπηρεσιών υγείας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Λεονταρίδη.

Θα καλέσω τώρα στο Βήμα τον κ. Παππά. Μέχρι να πάρετε τον λόγο, κύριε Παππά, να σας ενημερώσω, επειδή ζητήσατε την αλληλογραφία από την κ. Ζαχαράκη, ότι μου παραδόθηκε, τα έχω μονογράψει, θα πάνε προς φωτοτύπηση και θα σας διανεμηθούν σε όλα τα κόμματα για να έχετε γνώση της αλληλογραφίας, την οποία αιτιολόγησε η κυρία Υπουργός.

Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, κ. Νίκος Παππάς.

**ΝΙΚΟΛΑΟΣ ΠΑΠΠΑΣ:** Μπορώ να μιλήσω από τη θέση μου, κύριε Πρόεδρε, για να μην μπω στον πειρασμό να καταναλώσω τον χρόνο. Οι συνάδελφοι Βουλευτές περιμένουν όλη την ημέρα.

**ΠΡΟΕΔΡΕΥΩΝ (Αθανάσιος Μπούρας):** Ο αγορητής έχει το δικαίωμα να μιλάει και από τη θέση του και από το Βήμα. Παλαιότερα εγώ προτιμούσα και μίλαγα πάντα από τη θέση μου.

Ορίστε, κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Κύριε Υπουργέ, ξεκίνησε μια προσπάθεια, υποτίθεται για τη χειραφέτηση της αμυντικής δομής της Ευρώπης και εκεί πέρα βλέπουμε ανησυχητικά φαινόμενα. Θα πρέπει, κατά τη γνώμη μας, να γνωρίζουν οι εταίροι μας ότι συμβαλλόμενη χώρα σε μια τέτοια προσπάθεια, η οποία απειλεί την Ελλάδα, δεν μπορεί να γίνει αποδεκτή ως τέτοια. Περιμένουμε τη σαφή οριοθέτηση σε σχέση με αυτήν την προοπτική, διότι όταν βλέπουμε και εμείς στη Μεγάλη Βρετανία να γίνεται συνάντηση με πρωτοβουλία του Βρετανού Πρωθυπουργού -η Μεγάλη Βρετανία, η οποία έχει αποχωρήσει από την Ευρωπαϊκή Ένωση- και με την παρουσία του κ. Φιντάν αντιλαμβανόμαστε ότι εδώ πέρα κάτι διαφορετικό από αυτό που θα μπορούσε να νοηθεί ως αμυντική επάρκεια της Ευρώπης εξελίσσεται. Και αυτό είναι ένα μήνυμα, το οποίο πρέπει η Ελλάδα να στείλει σε όλους τους τόνους.

Ζήτημα δεύτερον, τρέχουν μια σειρά από εξοπλιστικά προγράμματα. Κάνατε μια δήλωση πριν λίγες μέρες, κύριε Υπουργέ, ότι τουλάχιστον 25% από τις δαπάνες αυτές θα είναι δαπάνες, οι οποίες θα επιστρέφουν στην ελληνική αμυντική βιομηχανία. Αυτή η επιλογή δεν είναι απλώς μια οικονομική επιλογή. Και θα ήθελα να σας ρωτήσω εάν αυτό είναι απλώς μια ευχή ή προβλέπετε κάποιο μηχανισμό ελεγκτικό, ο οποίος να βεβαιώνει ότι θα πραγματοποιείται αυτή η κατεύθυνση. Είναι μία διακήρυξη, είναι μια ευχή της Κυβέρνησης ή είναι μια στρατηγική, την οποία μπορείτε να μας εξηγήσετε και τον τρόπο με τον οποίο αυτή θα διασφαλίζεται;

Ζήτημα τρίτο, ρήτρα διαφυγής. Δεν καταλάβαμε πού ακριβώς διαπραγματεύτηκε η Κυβέρνηση το ζήτημα της ρήτρας διαφυγής των αμυντικών δαπανών. Σιωπή απόλυτη. Και ξαφνικά μαθαίνουμε ότι το έτος αναφοράς είναι το 2021, όπου η Ελλάδα έκανε τεράστιο όγκο αμυντικών δαπανών 2,7% του ΑΕΠ με αποτέλεσμα η ρήτρα διαφυγής να παράγει ένα αποτέλεσμα ένα περιθώριο μόνο 500 εκατομμυρίων ευρώ. Αυτή είναι, δυστυχώς, η πικρή αλήθεια.

Έρχομαι τώρα σε ζητήματα, τα οποία δικαίως απασχολούν το Κοινοβούλιο και εκφεύγουν των αρμοδιοτήτων, βεβαίως, του Υπουργείου Αμύνης, αλλά γνωρίζετε και εσείς, κύριε Υπουργέ, ότι η ευθύνη κατά το Σύνταγμα στις κυβερνήσεις είναι συλλογική.

Τέμπη, είναι σαφές ότι υπάρχει συγκάλυψη. Είναι σαφές ότι υπάρχει μεθοδευμένη προσπάθεια συγκάλυψης. Και σ’ αυτήν τη μεθοδευμένη προσπάθεια εμπίπτει και η βίαιη εκδικητική απόλυση του συνδικαλιστή Κώστα Γενιδούνια, ο οποίος έχει διατελέσει Πρόεδρος του Συνδικάτου των Μηχανοδηγών. Ο Γενιδούνιας απελύθη, διότι αρνήθηκε να σωπάσει. Ο Γενιδούνιας γνωρίζει πάρα πολλά, όπως γνωρίζουμε και εμείς -επιτρέψτε μου να σας πω ότι διετέλεσα και Τομεάρχης Υποδομών και Μεταφορών για το ΣΥΡΙΖΑ - Προοδευτική Συμμαχία για ένα μεγάλο διάστημα- πρόσωπα και πράγματα.

Ο κ. Ζηλιασκόπουλος, ο οποίος είναι στην Hellenic Train, τώρα είναι επιλογή της Κυβερνήσεως για το ΤΑΙΠΕΔ. Ποιος μπορεί να αρνηθεί αυτόν τον ομφάλιο λώρο ή το γεγονός ότι η γνωστή εταιρεία, η οποία εμπλέκεται στη χρηματοδότηση της Ομάδας Αλήθειας ανέλαβε και την επικοινωνιακή στρατηγική της Hellenic Train; Αυτή είναι η απλή πικρή αλήθεια.

Περί των δικογραφιών. Κοιτάξτε να δείτε. Εδώ θα πρέπει να είμαστε ακριβείς. Είχε γίνει πολύς θόρυβος και την προηγούμενη περίοδο για το εάν ο νυν Πρόεδρος της Δημοκρατίας, τότε Πρόεδρος της Βουλής απέκρυψε το κομμάτι της δικογραφίας, που αφορούσε τον κ. Τριαντόπουλο. Είναι απολύτως αληθές ότι το κομμάτι της δικογραφίας, που αφορούσε τον κ. Τριαντόπουλο δεν ανακοινώθηκε στην Αίθουσα της Ολομέλειας, όπως έπρεπε να ανακοινωθεί. Είναι, όμως, εξίσου ακριβές ότι ουδείς σε αυτήν την Αίθουσα δικαιούται να ισχυρίζεται πως δεν γνώριζε ότι ήρθε η δικογραφία, διότι εκ μέρους του ΣΥΡΙΖΑ - Προοδευτική Συμμαχία είχε επανειλημμένα γίνει υπόμνηση και είχαμε απευθύνει ερωτήματα στα άλλα κόμματα από τον Οκτώβριο του περασμένου έτους για το αν προτίθενται να συνηγορήσουν τα κόμματα της Αντιπολίτευσης ή να πάρει την πρωτοβουλία η Κυβέρνηση για να συγκροτηθεί προανακριτική επιτροπή για τον κ. Τριαντόπουλο.

Έρχομαι τώρα σε μια άλλη πτυχή συγκάλυψης. Πολύ λίγες μέρες πριν γίναμε μάρτυρες συγκλονιστικών αποκαλύψεων. Και επειδή έχουμε μάθει να διαβάζουμε και τα επίσημα έγγραφα με πολύ μεγάλη προσοχή θα πω το εξής. Οι συγκλονιστικές αποκαλύψεις περί παραποίησης των βίντεο και παρέμβασης στους servers της Hellenic Train λίγα εικοσιτετράωρα μετά το δυστύχημα είναι συγκλονιστικές αποκαλύψεις. Είναι αποκαλύψεις, τις οποίες δεν μπορεί να παρακάμψει κανένας. Είναι αποκαλύψεις, τις οποίες κατά ένα μέρος επιβεβαιώνουν και οι εκθέσεις της Διεύθυνσης Εγκληματολογικών Ερευνών, ότι σβήστηκαν αρχεία, ότι δεν υπήρχε back up, ότι υπήρξε παρέμβαση στα αρχεία, ότι το καταγραφικό της Ραψάνης έμπαινε και έβγαινε, ότι λίγο πριν παρέμβει η Αστυνομία είχαμε εκατοντάδες παρεμβάσεις ξανά και ξανά. Και βεβαίως, επειδή οι άνθρωποι, οι οποίοι είναι στη Διεύθυνση Εγκληματολογικών Ερευνών και σέβονται τον εαυτό τους και προφανώς έχουν μια επιστημονική επάρκεια είναι πάρα πολύ προσεκτικοί στις διατυπώσεις τους. Οι διαψεύσεις και οι ερμηνείες ότι τα βίντεο είναι γνήσια προέρχονται από την πολιτική ηγεσία και όσους θέλουν να υποστηρίξουν αυτά τα αφηγήματα.

Επιτρέψτε μου να κάνω μια αναφορά σε ένα μείζον ζήτημα οικονομικό, το οποίο θα είναι και καθοριστικό για την οικονομική πολιτική, η οποία θα ασκηθεί τα επόμενα χρόνια.

Κύριε Δένδια, η Κυβέρνηση πριν από λίγες ημέρες ανακοίνωσε πλεόνασμα 4,8% του ΑΕΠ. Είναι θηριώδες αυτό το πλεόνασμα. Βεβαίως η ανακοίνωση αυτή ορφανή αντιλαμβάνεστε ότι δεν μπορούσε να σταθεί στον δημόσιο διάλογο. Τη συνόδεψε, λοιπόν, η Κυβέρνηση με την εξαγγελία επιστροφής από αυτό το θηριώδες πλεόνασμα των 600 εκατομμυρίων σε ενοικιαστές και συνταξιούχους.

Τι άλλο έχει έρθει μαζί, πακέτο με αυτή την ανακοίνωση; Η δέσμευση που ανέλαβε ο κ. Πιερρακάκης για την πρόωρη αποπληρωμή των δανείων του πρώτου μνημονίου, η οποία είναι προγραμματισμένη να γίνει από το 2029 μέχρι το 2040. Ποια ακριβώς είναι η οικονομική λογική; Διάβασα κάποια ρεπορτάζ. Λέει ότι θα γλιτώσουμε κάποιους τόκους από το 2029 και μετά.

Αυτό, ξέρετε, σαν επιλογή σημαίνει ότι η Κυβέρνηση δεν έχει και πολύ βαθιά πίστη στον εαυτό της για να διαχειριστεί 5 δισεκατομμύρια ετησίως. Προσέξτε κάτι, κύριε Δένδια. Θα φεύγουν αυτά τα 5 δισεκατομμύρια από την ελληνική οικονομία και θα πηγαίνουν να αποπληρώνουν χρέη τα οποία έχει προγραμματιστεί να πληρώσουμε στο μέλλον. Δεν μας το ζήτησε κανένας. Δεν το αιτήθηκε κάποιος σε μια διαδικασία διαπραγμάτευσης. Είναι κεκτημένο έδαφος να αποπληρωθούν στο μέλλον. Και αντί αυτά τα 5 δισεκατομμύρια να επιστρέψουν στην ελληνική οικονομία, να στηρίξουν νοικοκυριά, να στηρίξουν επιχειρήσεις, να γίνουν επενδύσεις, αντί να βάλουμε έναν εθνικό στόχο, για παράδειγμα, να λύσουμε όσο μπορούμε σε ένα σημαντικό μέρος το μείζον ζήτημα, το στεγαστικό, πάμε τώρα να αποπληρώσουμε πιο νωρίς από ό,τι μας έχουν ζητήσει, χρέη τα οποία ήδη έχει διευθετηθεί να πληρωθούν μεταξύ του 2029 και του 2041.

Είναι μια επιλογή την οποία κάνει η Κυβέρνησή σας για να υποκαταστήσει την πίεση την εξωτερική η οποία υπήρχε τον καιρό των μνημονίων και είχε ως επιταγή να έχουμε μεγάλα πλεονάσματα. Τώρα θα έχουμε μεγάλα πλεονάσματα μέχρι το 2031, επειδή εσείς δεσμευτήκατε αυτοβούλως να αποπληρωθούν δάνεια τα οποία θα μπορούσαμε να αποπληρώσουμε στο μέλλον. Είναι μια κακή επιλογή για τα νοικοκυριά, για τις επιχειρήσεις, για την ελληνική οικονομία.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Παππά.

Καλείται στο Βήμα ο Βουλευτής του Κομμουνιστικού Κόμματος Ελλάδος και Αντιπρόεδρος της Βουλής, ο κ. Γιώργος Λαμπρούλης.

Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Ποιος ο στόχος του νομοσχεδίου; Η περαιτέρω και σε μεγαλύτερο βαθμό απαλλαγή του αστικού κράτους από τη χρηματοδότηση των στρατιωτικών νοσοκομείων, με την καθιέρωση της άμεσης επιχειρηματικής λειτουργίας τους.

Το ότι εστιάζει το νομοσχέδιο στα στρατιωτικά νοσοκομεία είναι διότι ακριβώς είναι τομείς που άμεσα μπορεί να εφαρμοστεί η πολιτική της ανταποδοτικότητας στην υγειονομική περίθαλψη, και που θα είναι φυσικά και το βασικό κριτήριο αξιολόγησής τους. Όμως, σ' ό,τι αφορά τα ζητήματα της υγείας, και σε αυτό το νομοσχέδιο παραμένει στα αζήτητα το πρωτοβάθμιο επίπεδο που αφορά την πρόληψη, τη θεραπεία, την αποκατάσταση, με όλες τις αρνητικές επιπτώσεις για τις ανάγκες των χιλιάδων εφέδρων που υπηρετούν τη θητεία τους και των στελεχών όλων των επιπέδων, όπως, για παράδειγμα, η απαξίωση διαχρονικά, εδώ και χρόνια δηλαδή, των μονάδων υγείας, των ΚΙΧΝΕ, σ' ό,τι αφορά τις Ένοπλες Δυνάμεις.

Βέβαια, η επιχειρηματολογία της Κυβέρνησης, που την ακούσαμε όλες αυτές τις ημέρες, είναι καρμπόν με την αντίστοιχη που χρησιμοποίησε η Κυβέρνηση για την υλοποίηση ακριβώς των ίδιων αντιδραστικών αναδιαρθρώσεων στις δημόσιες μονάδες υγείας. Είναι πολιτική η οποία εξειδικεύεται και στο νομοσχέδιο, ενδεικτικά, με την επί πληρωμή της ολοήμερης δηλαδή λειτουργίας του νοσοκομείων. Αυτό σημαίνει, πρώτον, καθιέρωση της επιχειρηματικής δράσης ώστε να αντιρροπήσουν ένα μέρος των περικοπών της κρατικής χρηματοδότησης, και δεύτερον, διαμόρφωση ενός όλο και περισσότερου περιορισμένου ορίου παροχών και αύξηση του μέρους που θα αγοράζουν οι ασθενείς άμεσα -με πληρωμή δηλαδή από την τσέπη- ή έμμεσα μέσω των ασφαλιστικών ταμείων ή μέσω των ιδιωτικών ασφαλιστικών εταιρειών.

Το γεγονός δε ότι οι απογευματινές εργασίες θα πληρώνονται είτε από τα ασφαλιστικά ταμεία είτε από τις ιδιωτικές ασφάλειες, δεν σημαίνει και δωρεάν περίθαλψη. Ποιος πληρώνει τις εισφορές; Δεν τις πληρώνουν οι ίδιοι οι εργαζόμενοι; Αντίστοιχα η διεύρυνση του ωραρίου των υγειονομικών, μέσω της καθιέρωσης της ιδιωτικής απογευματινής λειτουργίας -ιδιωτικό έργο πλέον που αγκαλιάζει όλο το φάσμα των υγειονομικών των Ενόπλων Δυνάμεων- σε συνδυασμό με την υποστελέχωση των στρατιωτικών νοσοκομείων, δημιουργεί βασικά ερωτήματα και ζητήματα σ' ό,τι αφορά τους όρους εργασίας και της ποιότητας των υπηρεσιών.

Θεωρούμε ότι οι εργασίες υγείας πρέπει να παρέχονται σε όλους απολύτως δωρεάν από το δημόσιο σύστημα, χωρίς πλαφόν, χωρίς περικοπές, χωρείς άμεσες και έμμεσες πληρωμές και χωρίς συμμετοχές. Η άσκηση, όμως, ιδιωτικού έργου έναντι πληρωμής σημαίνει ότι ένα μέρος των αναγκών του λαού σε υπηρεσίες υγείας για τις οποίες έχει πληρώσει μέσω της βαριάς φορολογίας και των ασφαλιστικών εισφορών, αντί να του παρέχονται από τις δημόσιες μονάδες υγείας, πού τον οδήγησαν έως τώρα αλλά και πού τον οδηγούν ακόμα περισσότερο; Τον εξαναγκάζουν να τις πληρώνει. Και αυτή η αντίφαση θα οξυνθεί περαιτέρω λόγω της προσαρμογής στην πολεμική οικονομία, στο πλαίσιο της οποίας η κάλυψη των κοινωνικών αναγκών θα επιδεινωθεί.

Διαφωνούμε με την άσκηση ιδιωτικού έργου στην υγεία, όπως και με την παράλληλη ιδιωτική επαγγελματική εργασία με την ιδιότητα των στρατιωτικών γιατρών. Είναι άλλο ζήτημα να μη βρίσκει κάποιος εργασία σε δημόσιες μονάδες υγείας και να εξαναγκάζεται να ιδιωτεύει, και διαφορετικό ζήτημα αυτό με τους στρατιωτικούς γιατρούς, για παράδειγμα, που αξιοποιούν την ιδιότητα του κρατικού υπαλλήλου ως μέσο με στόχο την ατομική επιχειρηματική δράση. Συγχρόνως θεωρούμε πως το υγειονομικό σώμα αποτελεί αναπόσπαστο τμήμα των Ενόπλων Δυνάμεων, και συνεπώς πρέπει να εξασφαλίζεται:

Η επάρκεια στη στελέχωση, στις ειδικότητες και στους κλάδους. Η κατανομή στις επαρκώς αναπτυγμένες υγειονομικές μονάδες όλων των επιπέδων –πρωτοβάθμια, δευτεροβάθμια, τριτοβάθμια. Και η αναγκαία εκπαίδευση και μετεκπαίδευση, λαμβάνοντας υπ’ όψιν τόσο τις επιστημονικές ανάγκες του υγειονομικού προσωπικού, όσο και τις ιδιαίτερες πλευρές που υπάρχουν από τη φύση της αποστολής τους.

Για δε το προπαγανδιστικό -παλιό βέβαια και αυτό- εφεύρημα της Κυβέρνησης περί ελεύθερης επιλογής, πέραν του ότι το περιεχόμενό της αντιστοιχεί στους κανόνες της ελεύθερης αγοράς, δεν έχει καμία επιστημονική βάση. Τα ίδια λένε χρόνια τώρα και Υπουργοί εμπορίας της υγείας με τα νομοσχέδια και την περαιτέρω εμπορευματοποίηση των δημόσιων δομών υγείας και την ενίσχυση της επιχειρηματικότητας στον τομέα της υγείας. Αλήθεια; Με τι κριτήρια θα επιλέξει κάποιος τον κατάλληλο γιατρό ή το νοσοκομείο όταν υπάρχουν οι τεράστιες ελλείψεις σε προσωπικό, σε εξοπλισμό και σε υποδομές; Η πρωτοβάθμια φροντίδα υγείας είναι διαλυμένη.

Ουσιαστικά η ελευθερία επιλογής που επικαλείστε, σημαίνει ελευθερία απαλλαγής του κράτους από μεγάλο μέρος των δαπανών υγείας και εξαναγκασμό του λαού σε πληρωμές. Και επιβεβαίωση για αυτό, αποτελεί η παράγραφος 3 του άρθρου 36, στην κατεύθυνση ενίσχυσης της συνεργασίας με τον ιδιωτικό τομέα και την εξ ολοκλήρου οικονομική επιβάρυνση του στρατιωτικού που θα απευθυνθεί σε ιδιωτικό ιατρείο ή ιδιωτική κλινική, εκτός και αν συντρέχουν, συνυπάρχουν οκτώ προϋποθέσεις, ώστε η δαπάνη να καλυφθεί. Δηλαδή ζήσε Μάη μου!

Δεύτερο ζήτημα είναι το σύστημα κοστολόγησης των νοσοκομειακών υπηρεσιών, το περίφημο DRG, το οποίο αποτελεί ξεκάθαρα εργαλείο επιχειρηματικότητας. Ποια η επιχειρηματολογία, ποιο το πρόσχημα, αν θέλετε, της Κυβέρνησης της Νέας Δημοκρατίας; Όπως, να θυμίσουμε, και αντίστοιχα του ΣΥΡΙΖΑ ως κυβέρνηση όταν για πρώτη φορά πιλοτικά ξεκίνησε η εφαρμογή των DRG’s στα δημόσια νοσοκομεία. Τι λέει τώρα η Κυβέρνηση; Τι έλεγαν και τότε; Μιλάει για εξορθολογισμό των δαπανών. Όμως, η προώθηση και αυτού του μέτρου, δεν είναι για να αποκατασταθεί το αναγκαίο ύψος της κρατικής χρηματοδότησης για τις ανάγκες περίθαλψης των ασθενών, αλλά για να προσδιοριστεί η αγοραία έκφραση, η τιμή, αν θέλετε, το κόστος των υπηρεσιών υγείας που θα πωλούνται και θα αγοράζονται. Εξάλλου αυτό γίνεται πλήρως και είναι σε εξέλιξη η εφαρμογή του στα δημόσια νοσοκομεία.

Αντίστοιχα η λεγόμενη «οικονομική αυτοτέλεια των στρατιωτικών νοσοκομείων», αντιστοιχεί με τη λειτουργία των δημόσιων νοσοκομείων ως αυτοχρηματοδοτούμενες οικονομικές μονάδες. Δηλαδή η λειτουργία τους θα απαιτεί όλο και λιγότερα κονδύλια από τον κρατικό προϋπολογισμό και θα εξαρτάται από το ύψος των εσόδων που θα έχουν από την πώληση των εργασιών τους, και τα λιγότερα λειτουργικά έξοδα, όπως, για παράδειγμα, δαπάνες προσωπικού. Λειτουργεί δηλαδή όπως μια επιχείρηση. Τι σημαίνει αυτό; Σημαίνει ότι είναι να εξασφαλίζεται η λεγόμενη «βιωσιμότητα των οικονομικά αυτοτελών στρατιωτικών νοσοκομείων», αντικειμενικά ο προσανατολισμός της ανάπτυξής τους -χρηματοδότηση, εξοπλισμός, στελέχωση- θα είναι σε τομείς που θα υπόσχονται αυξημένα έσοδα με αντίστοιχη υποβάθμιση των υπολοίπων τμημάτων και παροχών, και συγχρόνως μείωση της στελέχωσης για περιορισμό των εξόδων λειτουργίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Συνεπώς, τα προβλήματα της ανάπτυξης των υποδομών υγείας των Ενόπλων Δυνάμεων, οι όροι και οι προϋποθέσεις παροχής σύγχρονων και ολοκληρωμένων εργασιών υγείας στο προσωπικό των Ενόπλων Δυνάμεων και των οικογενειών τους, η επαρκής στελέχωση, όχι μόνο δεν εξασφαλίζεται, αλλά επιδεινώνεται με ένα μεγαλύτερο μέρος τους να εξαρτάται από την ατομική οικονομική ευθύνη τους, από την τσέπη τους. Πρόκειται για την ίδια αντιδραστική αντιλαϊκή πολιτική που εμπορευματοποιεί τις εργασίες στην υγεία στο γενικό πληθυσμό, αυτή δηλαδή που διαμόρφωσε τα δημόσια νοσοκομεία ως επιχειρήσεις του δημοσίου και που όλα τα άλλα κόμματα συμφωνούν.

Και κλείνω. Για το ΚΚΕ δεν νοείται υγεία με κέρδος, κόστος, επιχειρηματική δράση. Δεν νοείται η υγεία, ένα ζήτημα ζωής και θανάτου, να είναι εμπόρευμα. Γι’ αυτό απαιτείται ενιαίο αποκλειστικό κρατικό και δωρεάν σύστημα υγείας, με επαρκή και σύγχρονο εξοπλισμό, με πλήρη στελέχωση και εκπαίδευση του αναγκαίου υγειονομικού προσωπικού σε κλάδους και ειδικότητες, κατάργηση κάθε επιχειρηματικής δράσης στην υγεία.

Γιατί πραγματικά πρόοδος τον 21ο αιώνα δεν είναι να πληρώνει ο ασθενής το νόμιμο φακελάκι ή η διαλογή των ασθενών με βάση την τσέπη τους ή ο τιμοκατάλογος, βάζοντας τιμή στη ζωή και την υγεία του λαού. Πραγματική πρόοδος είναι να απολαμβάνει ο λαός δημόσιες και δωρεάν υπηρεσίες υγείας αντάξιες του σημερινού επιπέδου ανάπτυξης της ιατρικής επιστήμης και της τεχνολογίας, που απογειώνει τις δυνατότητες όχι μόνο στη θεραπεία, αλλά κυρίως στον τομέα της πρόληψης. Και εκεί χρειάζεται να εντείνει την πάλη με όλες του τις δυνάμεις το εργατικό λαϊκό κίνημα, χτυπώντας στη ρίζα τη βαρβαρότητα και την απανθρωπιά αυτού του σάπιου συστήματος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Λαμπρούλη και καλώ στο Βήμα τον Βουλευτή της Νέας Δημοκρατίας, τον κ. Ευστάθιο Κωνσταντινίδη.

Ορίστε, κύριε Κωνσταντινίδη, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατά τη συζήτηση μιας νομοθετικής πρωτοβουλίας του Υπουργείου Εθνικής Άμυνας και βλέποντας αν θέλετε και την αντιπαραθετική στάση στελεχών - εκπροσώπων της Αντιπολίτευσης, πρέπει νομίζω να θυμηθούμε τη μεγάλη εικόνα, την κατάσταση δηλαδή που επικρατεί σήμερα σε όλο τον κόσμο, αλλά και στη γειτονιά μας, στην ευρύτερη αν θέλετε περιοχή.

Περιλαμβάνει λοιπόν αυτή η μεγάλη εικόνα έναν πόλεμο στα σύνορα της Ευρώπης που έχει μπει ήδη στο τέταρτο έτος, έναν πόλεμο στην πυριτιδαποθήκη της Μέσης Ανατολής, έναν τρίτο πόλεμο που πάει να ξεσπάσει στην Ασία ανάμεσα στην πρώτη και στην πέμπτη σε πληθυσμό χώρες του κόσμου, που στο άθροισμά τους φτάνουν περίπου τo 1,7 δισεκατομμύριο από τα 8 δισεκατομμύρια και πλέον του συνολικού πληθυσμού και βεβαίως έναν εμπορικό παγκόσμιο πόλεμο με απρόβλεπτη κατάληξη και συνέπειες, τεκτονικές αλλαγές που ανατρέπουν καθιερωμένες σχέσεις και συμμαχίες, που αναδιατάσσουν ολόκληρο τον κόσμο, ίσως μία νέα τάξη πραγμάτων μετά την παγκοσμιοποίηση, για να χρησιμοποιήσω και την έκφραση του συρμού που συνήθως συνοδεύει αντίστοιχες μεταβολές, αλλαγές που προκαλούν ανασφάλεια και αστάθεια σε όλες τις κοινωνίες και αναπαράγουν συγκρούσεις και αναθεωρητισμούς, μια απροκάλυπτη και απροσχημάτιστη, θα μπορούσαμε να πούμε, προσπάθεια να ελεγχθούν οι ενεργειακές πηγές, τα σπάνια μεταλλεύματα, οι εμπορικές συναλλαγές, οι θαλάσσιες και άλλες μεταφορές, τα δίκτυα και οι φυσικοί πόροι.

Είναι ένας παγκόσμιος ανταγωνισμός, στον οποίον έχουν πλέον εμπλακεί πέρα από τις παραδοσιακά μεγάλες δυνάμεις και νέες αναδυόμενες που καθιστούν ακόμα πιο περίπλοκη, ανεξέλεγκτη και έκρυθμη τη συνολική κατάσταση. Καθεύδει συνεπώς όποιος νομίζει ότι μπορεί να μένει επαναπαυμένος και απαθής σε αυτές τις συνθήκες σε τέτοιες περιστάσεις.

Πώς όμως προβάλλονται όλα αυτά στην ελληνική πραγματικότητα; Ως μία κατάσταση που απειλεί να επηρεάσει, να ανακόψει την αναπτυξιακή ορμή της χώρας, ως ένα περιβάλλον μέσα στο οποίο μπορεί να αποθρασυνθεί ο αναθεωρητισμός του εξ ανατολής γείτονά μας, ως μία γενικευμένη κρίση της οποίας το μέγεθος και τις συνέπειές της κανένας δεν μπορεί να προβλέψει.

Φυσικά και για να μη σπεύσει κάποιος να μου καταλογίσει μια φλύαρη κινδυνολογία, επικαλούμαι σημερινό δημοσίευμα της εφημερίδας «Η Καθημερινή», που αναφέρεται σε έρευνα της διεθνούς βρετανικής εταιρείας, της YouGov, από την όποια έρευνα προκύπτει ότι ένας στους δύο δυτικούς θεωρεί ότι θα ξεσπάσει παγκόσμιος πόλεμος στα επόμενα πέντε έως δέκα χρόνια. Σύμφωνα λοιπόν με αυτήν τη δημοσκόπηση που διενεργήθηκε σε πέντε ευρωπαϊκές χώρες, προέκυψε ότι μεταξύ 41% έως 55% των ερωτηθέντων θεωρούν έναν τέτοιο πόλεμο πολύ ή αρκετά πιθανό.

Για όλα λοιπόν αυτά οφείλουμε, κυρίες και κύριοι συνάδελφοι, στο βαθμό του δυνατού να είμαστε έτοιμοι και ενωμένοι. Για καλή μας τύχη η παγκόσμια αυτή αναταραχή μάς βρίσκει σε μια φάση ανοδική και μεταρρυθμιστική, σε μια περίοδο που η οικονομία μας παράγει πλεονάσματα, κλείνει λογαριασμούς από και με το παρελθόν, η χώρα αναδιαρθρώσει το παραγωγικό της μοντέλο, μεταρρυθμίζει συνολικά το θεσμικό της πλαίσιο, βελτιώνει τις τομεακές της λειτουργίες, ανακτά κάθε μέρα την αξιοπιστία της, αναβαθμίζει τη διεθνή παρουσία της, συνάπτει σχέσεις με ισχυρές χώρες της διεθνούς σκακιέρας, της διεθνούς σκηνής. Είχαμε σήμερα και τη σύναψη, την υπογραφή μιας στρατηγικής συμφωνίας με την Αίγυπτο. Η χώρα ενδυναμώνει συνεχώς την αμυντική και αποτρεπτική της ισχύ.

Σε αυτή λοιπόν την κατεύθυνση κινείται και το συζητούμενο σχέδιο νόμου. Προσθέτει ένα ακόμα σημαντικό κρίσιμο κομμάτι στο παζλ που συνιστά την ατζέντα του 2030 και αποτελεί ουσιαστικά τη μεταρρύθμιση των Ενόπλων Δυνάμεων της χώρας σε όλους τους τομείς, στην προμήθεια σύγχρονων εξοπλιστικών συστημάτων, στην επένδυση στην έρευνα και στην αμυντική βιομηχανία, στη στελέχωση, στην εκπαίδευση και στην ανταμοιβή των στελεχών των Ενόπλων Δυνάμεων, αλλά και στη βελτίωση του περιβάλλοντος μέσα στο οποίο καλούνται να επιτελέσουν το καθήκον τους, κρίσιμο στοιχείο, κρίσιμο κομμάτι του οποίου αποτελούν και οι υγειονομικές δομές και υπηρεσίες.

Μετά από την αναλυτική σταχυολόγηση των αλλαγών που φέρνει το συζητούμενο σχέδιο νόμου από τον εισηγητή μας κ. Ανδριανό, αλλά και από τους Βουλευτές της Πλειοψηφίας, που αναφέρθηκαν επιμελώς και συστηματικά στις τροποποιούμενες διατάξεις και στις καινοτομίες που φέρνει το σχέδιο νόμου, την ψύχραιμη αξιολόγησή τους από τον κύριο Υφυπουργό και κυρίως μετά τα καταλυτικά στοιχεία που παρέθεσε ο κ. Υπουργός, ο κ. Δένδιας, σχετικά με τη λειτουργία και τις αδυναμίες που εμφάνιζε το υγειονομικό στρατιωτικό σύστημα και μας τις έθεσε υπ’ όψιν, δεν καταλείπεται και δεν πρέπει να καταλείπεται καμία αμφιβολία για την αναγκαιότητα, τη σημασία, αλλά και την αποτελεσματικότητα των επιχειρούμενων παρεμβάσεων.

Είναι αλλαγές που ενισχύουν την αυτοτέλεια των νοσοκομείων, εκσυγχρονίζουν τη λειτουργία, βελτιώνουν και διευρύνουν το επίπεδο των παρεχόμενων υπηρεσιών. Εντελώς ενδεικτικά -για να μην επαναλάβω τα όσα ειπώθηκαν προηγουμένως- αναφέρω τη σύσταση Διακλαδικής Μονάδας Φροντίδας Ηλικιωμένων, την κατ’ οίκον λήψη φαρμάκων υψηλού κόστους για το εν ενεργεία στρατιωτικό προσωπικό και τα προστατευόμενα μέλη, τη δυνατότητα λειτουργίας των στρατιωτικών νοσοκομείων πέραν του τακτικού ωραρίου τους, τη διάθεση για απόσπαση ειδικών στρατιωτικών ιατρών σε μονάδες υγείας του ΕΣΥ, τη δημιουργία Διακλαδικού Κέντρου Εκπαίδευσης Πολεμικού Τραύματος, την αποζημίωση της ειδικής απασχόλησης υγειονομικών στα στρατιωτικά νοσοκομεία και μία σειρά από άλλες παροχές και δυνατότητες που διευρύνουν τις επιλογές των στελεχών και συνολικά των δικαιούχων των υγειονομικών στρατιωτικών υπηρεσιών.

Είναι ρυθμίσεις όλες με θετικό αποτύπωμα, που πραγματικά δυσκολεύομαι να φανταστώ πώς μπορεί να καταψηφίσετε, επικαλούμενοι αιτιάσεις του τύπου «Είστε Κυβέρνηση για έξι χρόνια. Γιατί δεν τις είχατε φέρει μέχρι σήμερα;».

Κυρίες και κύριοι συνάδελφοι, είναι προφανές ότι σε ένα διαρκώς μεταβαλλόμενο περιβάλλον μπορεί και πρέπει να εφαρμόζονται και υπάρχουν πάντα περιθώρια για βελτιώσεις και για καινοτόμες παρεμβάσεις.

Με αυτήν την πρόθεση άσκησε τη συνηθισμένη νομοθετική πρωτοβουλία η πολιτική ηγεσία του Υπουργείου Εθνικής Άμυνας και προσήλθε στην κοινοβουλευτική επεξεργασία της, όπως κατά πάγια πρακτική κάνει με διαρκείς κοινοβουλευτικές ενημερώσεις επιδιώκοντας τον διάλογο και τη συναίνεση στα ευαίσθητα εθνικά ζητήματα. Συναίνεση που καλείστε να επιδείξετε αν όχι με την υπερψήφιση του συνόλου των διατάξεων, πάντως των περισσότερων από αυτές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κωνσταντινίδη.

Να καλέσω στο Βήμα τον κ. Παρασκευαΐδη, Βουλευτή του ΠΑΣΟΚ - Κινήματος Αλλαγής και αμέσως μετά τον λόγο θα πάρει ο Κοινοβουλευτικός Εκπρόσωπος του ΠΑΣΟΚ, κ. Μάντζος.

Ορίστε, κύριε Παρασκευαΐδη, έχετε τον λόγο.

**ΠΑΝΑΓΙΩΤΗΣ ΠΑΡΑΣΚΕΥΑΪΔΗΣ:** Ευχαριστώ, κύριε Πρόεδρε. Εκπροσωπώ το βορειοανατολικό Αιγαίο με τα τεράστια προβλήματα της περιοχής μας. Πλην, όμως, θα αναφερθώ στο επίμαχο νομοσχέδιο διότι πραγματικά η άμυνα για μας είναι ό,τι πιο πολύτιμο έχουμε στην περιοχή μας. Διότι είμαστε μια περιοχή που απειλούμεθα από τη γείτονα και όχι μόνο. Με όλα αυτά τα οποία συμβαίνουν και με τον τρόπο λειτουργίας της Κυβέρνησης που υποχωρεί συνεχώς, θα καταλήξουμε κάποια μέρα με την επεκτατική και την αναθεωρητική πολιτική της γείτονος να πολεμήσουμε. Κάτι πάντως ετοιμάζεται -δεν ξέρω- κάτι ψήνεται στην περιοχή.

Ας έρθουμε λοιπόν τώρα να δούμε τι προβλήματα υπάρχουν και πάνω στο νομοσχέδιο και πάνω στην ευρύτερη, όπως σας είπα, περιοχή. Δυστυχώς έγιναν υποχωρήσεις από την Κυβέρνηση, πρώτον, στη διμερή συνομιλία με τον Ερντογάν. Είμαστε κατά της διμερούς, είμαστε υπέρ ευρωτουρκικής συνομιλίας πάνω στα επίμαχα θέματα οριοθετήσεων κ.λπ.. Επίσης βγήκε έξω το Κυπριακό από τις συνομιλίες. Συνομιλούμε και αφήνουμε έξω το Κυπριακό, λες και ήταν άλλο πράγμα, λες και εμείς δεν είχαμε καμία εμπλοκή, δεν είμαστε εγγυήτρια δύναμη, δεν είμαστε τίποτα. Γίνονται λοιπόν συζητήσεις χωρίς το Κυπριακό. Στην Κάσο δείξαμε αδυναμία επί του πεδίου. Όταν πήγαν τέσσερις φρεγάτες τουρκικές, αμέσως κάναμε τουμπεκί. Θα σταματήσουμε και θα προχωρήσουμε και -δεν ξέρω- μελλοντικά όλα θα γίνουν;

Συνομιλούμε με ένα κράτος που μας απειλεί με το casus belli. Κι όταν εφαρμόσουμε τα δίκαια μας, δηλαδή, αυτά που μας ανήκουν, τα χωρικά μας ύδατα, μας απειλεί με πόλεμο. Και με αυτό το κράτος συνομιλούμε και όχι μόνο, αλλά αφήνουμε και τους Ευρωπαίους να συνεργάζονται μαζί ώστε να εξοπλίσουν την Ευρώπη, να μας εξοπλίσουν, για να αμυνθούμε κατά της Ρωσίας γιατί αυτόν τον εχθρό παρουσιάζουν. Και καταλαβαίνετε βρισκόμαστε σε μια δύσκολη θέση από πλευράς γεωπολιτικής και γεωστρατηγικής, γιατί την πρώτη κανόνια θα τη φάμε εμείς.

Και δυστυχώς, όπως γνωρίζουμε, η ανάπτυξη είναι και άμυνα. Δυστυχώς όμως δεν βλέπουμε καμία ανάπτυξη στην περιοχή μας. Ακούσαμε εδώ πέρα τον κύριο Υπουργό, που τον σέβομαι και πραγματικά βλέπω ότι αγωνίζεται, -αλλά καταλαβαίνω ότι αγωνίζεται μόνος- να λέει ότι είχαμε εκατόν ογδόντα και πλέον κτηνιάτρους στον στρατό που ήταν άχρηστοι. Και δυστυχώς η Λήμνος το νησί του βορειοανατολικού Αιγαίου, το οποίο έχει πάνω από εκατό χιλιάδες αιγοπρόβατα δεν είχε κτηνίατρο για να τα σφάξει, να τα πουλήσει τώρα το Πάσχα και τα παίρνανε στη μισή τιμή.

Διότι, τι έγινε; Υπήρχε περιορισμός στην εξαγωγή τους λόγω ότι είχαν περάσει την ευλογιά των προβάτων, είχαν περάσει μια ασθένεια, το οποίο είχε περάσει και η Μυτιλήνη. Η Μυτιλήνη βέβαια είχε τους κτηνιάτρους, ώστε να γίνει μια παρακολούθηση. Γίνεται μια παρακολούθηση μετά το πέρας της ασθενείας και υπογράφει μετά ότι είναι εντάξει και γίνεται η εξαγωγή. Δυστυχώς, στη Λήμνο δεν έγινε αυτό. Δεν ενδιαφέρθηκε κανένας. Αναγκάστηκα να πω ότι καταφεύγω στον εισαγγελέα για κάθε υπεύθυνο, διότι καταστρέφεται η κτηνοτροφία του νησιού. Δεν είχαν κτηνίατρο για να κάνουν εξαγωγή τα πρόβατά τους.

Επιτρεπόταν βέβαια να τα βγάλουν σφαγιασθέντα. Και υπήρχε ένα σφαγείο, το οποίο ήταν ιδιωτικό και εκεί γινόταν και ο εκβιασμός: «Κύριε αν θέλετε, θα τα δώσετε με 2,5 ευρώ». Όλη η Ελλάδα πουλούσε με 5,5 και 6 ευρώ. Και τους ανθρώπους τους καταπίεζαν. Τέλος πάντων αναγκάστηκα να απειλήσω. Είχα στείλει επανειλημμένως αναφορές και τελικά τα έδωσαν γύρω στα 3,5 ευρώ, για να μπορέσουν να σταθούν οι άνθρωποι στα πόδια τους.

Τι ανάπτυξη θα κάνουμε με αυτές τις συγκοινωνίες; Είναι πιο ακριβά να πας από τη Μυτιλήνη στην Αθήνα από το να πας από την Αθήνα στο Παρίσι, στην Μαδρίτη, στην Αγγλία, οπουδήποτε. Δηλαδή δίνουμε 120 με 150 ευρώ εισιτήριο, ενώ το να πάμε μέχρι το Λονδίνο δίνουμε 80 και 70 και πολλές φορές και 60 ευρώ. Πώς, λοιπόν, θα κάνουμε ανάπτυξη και ποιος θα έρθει; Περιμένουμε λοιπόν να μας ενισχύσουν οι Τούρκοι από απέναντι και προσκυνάμε μη τυχόν υπάρξει καμιά κρίση και δεν έρθουν οι Τούρκοι, γιατί θα εξαρτηθούμε οικονομικά από την Τουρκία. Αυτή είναι η πολιτική της Κυβέρνησης. Πρέπει κάτι να αλλάξει.

Όσον αφορά το επίμαχο νομοσχέδιο λίγο πολύ συμφωνούμε στα περισσότερα. Πλην όμως πρέπει τα νοσοκομεία να μείνουν αυτοτελή, όπως είναι, στρατιωτικά. Δεν πρέπει να τα υποβαθμίζουμε, κάνοντάς τα νοσοκομεία του ΕΣΥ. Θα μπλέξουν όλα εκεί πέρα και δεν θα λειτουργήσει σωστά. Αν θέλουν, ας αξιοποιήσουν τα νοσοκομεία του ΕΣΥ όσο θέλουν. Δεν μπορούμε να υποβαθμίσουμε και αυτά τα νοσοκομεία. Γιατί αυτά τα νοσοκομεία κρατούσαν ένα επίπεδο και πραγματικά είχαν το καλύτερο όνομα. Αν μπάσουμε μέσα απογευματινές ώρες, ανακάτεμα ιατρών, καταλαβαίνετε τι έχει να γίνει. Θα χάσουμε και αυτά που δεν είχαμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Επίσης θα ήθελα να παρακαλέσω τον κύριο Υπουργό να δει το θέμα των ΕΠΟΠ και των ΑΣΣΥ και τα καθυστερούμενα στους συνταξιούχους. Διότι πραγματικά όπως σας παίρνουν εσάς τηλέφωνο, μας παίρνουν και εμάς, αλλά δεν θέλουμε να ενοχλούμε. Σας το λέω τώρα ότι πρέπει η βαθμολογική εξέλιξή τους να ταυτιστεί με όλους, όπως εξελίσσεται ένας λοχίας και φτάνει αρχιλοχίας όπως ένας ΕΠΟΠ, αφού θα τον κρατήσουμε πέραν των πενήντα ετών. Και καλά κάνατε και το κάνατε. Το είχα θέσει το θέμα και το εγκρίνατε και το προχωρήσατε. Τώρα να προχωρήσουμε και τη βαθμολογική τους εξέλιξη. Το ίδιο πρέπει και για τους αξιωματικούς των Σχολών Ανωτέρων Υπαξιωματικών. Πρέπει και αυτοί να έχουν την εξέλιξη.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Παρασκευαΐδη.

Και όπως έχω ήδη προαναγγείλει, τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, ο κ. Δημήτριος Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, πολύ κύριε Πρόεδρε.

Κυρίες και κύριοι συνάδελφοι, κατ’ αρχάς να πω μία λέξη συμπληρωματική σε όσα είπαμε νωρίτερα στη συζήτηση που είχαμε την Υπουργό Παιδείας.

Υπάρχει και ένα ζήτημα νομικό. Κατανοώ ότι ο Καταστατικός Χάρτης της Εκκλησίας της Κρήτης δεν μπορεί να τροποποιηθεί, εάν δεν προϋπάρξει γνωμοδότηση της Ιεράς Επαρχιακής Συνόδου της Εκκλησίας της Κρήτης. Και επειδή μια τέτοια γνωμοδότηση όχι απλώς δεν υπάρχει, αλλά υπάρχει αντίθετη ανακοίνωση -πολύ σκληρή μάλιστα- πριν από λίγη ώρα που κατατέθηκε από τη συνάδελφο κ. Σπυριδάκη στα Πρακτικά της Βουλής, φαίνεται ότι υπάρχει και νομικό ζήτημα -εκτός από πολιτικό- στην εισαγόμενη τροπολογία.

Όσον αφορά στο ίδιο το σχέδιο νόμου, τελευταία φορά που μιλούσαμε για την άμυνα σε αυτήν εδώ την Αίθουσα ήταν 2 του Απρίλη, ήταν η προ ημερησίας διατάξεως συζήτηση στη Βουλή για την αμυντική πολιτική. Ακούσαμε πολλές δεσμεύσεις από την Κυβέρνηση για διαφάνεια, για λογοδοσία, για αυξημένη εθνική συμμετοχή στα εξοπλιστικά προγράμματα. Εδώ είμαστε ως θεσμική Αντιπολίτευση να ελέγξουμε όχι τις προθέσεις, αλλά τα πεπραγμένα της Κυβέρνησης και για την ορθή λειτουργία της Επιτροπής Εξοπλιστικών Προγραμμάτων και Συμβάσεων, και κυρίως για την ανάγκη πραγματικής ενίσχυσης της εθνικής αμυντικής βιομηχανίας. Το λέμε αυτό ιδίως αν αναλογιστούμε ότι το δωδεκαετές εξοπλιστικό πρόγραμμα 2025-2036 25 δισ., το οποίο με τη ρήτρα διαφυγής μπορεί να φτάσει τα 30 δισ., έχει μόνο εθνική συμμετοχή κάτω του 1%. Και όλα αυτά συμβαίνουν, ενώ μετά τον πόλεμο στην Ουκρανία υπάρχουν πολύ αυξημένες ανάγκες για νέα αποθέματα, αλλά και η Ευρωπαϊκή Ένωση ετοιμάζει νέα προγράμματα εξοπλισμών. Είναι ολέθριο να έχουν αφεθεί οι ελληνικές βιομηχανίες, όπως τα ΕΑΣ στον Υμηττό, στο Αίγιο και αλλού, σε αδράνεια.

Φυσικά, οφείλει να αναλάβει η Κυβέρνηση ενέργειες και πρωτοβουλίες και σε επίπεδο Ευρωπαϊκής Ένωσης, ώστε να υπάρξουν εγγυήσεις και επιδοτήσεις για τις αμυντικές δαπάνες, όχι νέα δάνεια έστω με ρήτρα διαφυγής, να μην αξιοποιηθούν τα ταμεία κοινωνικής συνοχής της Ευρωπαϊκής Ένωσης για τις αμυντικές δαπάνες και προφανώς η συμμετοχή τρίτων χωρών να γίνεται πάντοτε με αυστηρούς όρους, όρους που η Τουρκία δεν μπορεί να πληροί, διότι πολύ απλά δεν αποδέχεται το ευρωπαϊκό κεκτημένο, δεν αποδέχεται τις ιδρυτικές αρχές και αξίες της Ευρωπαϊκής Ένωσης. Άρα, η αρχιτεκτονική ασφαλείας της Ευρωπαϊκής Ένωσης δεν έχει χώρο για χώρες οι οποίες δεν σέβονται την ίδια την Ευρωπαϊκή Ένωση την οποία η αρχιτεκτονική ασφαλείας καλείται να προστατεύσει.

Η στρατιωτική ισχύς -ειπώθηκε ήδη- είναι προφανώς ένας σημαντικός συντελεστής ισχύος. Δεν είναι ο μόνος. Είναι και η διπλωματική μας παρουσία, η οικονομία, η ανάπτυξη, το κοινωνικό κράτος, η λειτουργία των θεσμών, η επίλυση του δημογραφικού ή έστω η αντιμετώπιση του δημογραφικού ζητήματος. Όλα αυτά είναι οι συντελεστές ισχύος. Ασφαλώς, όμως, η ισχύς των Ενόπλων Δυνάμεων είναι καθοριστικής αξίας παράγοντας άμυνας. Αλλά τι είναι η ισχύς των Ενόπλων Δυνάμεων; Νομίζω ότι όλοι συμφωνούμε σε αυτήν την Αίθουσα ότι δεν είναι μόνο τα όπλα, δεν είναι μόνο τα οχήματα, τα πλοία, τα αεροσκάφη, όχι. Είναι κάτι πολύ σημαντικότερο και πολύ περισσότερο από αυτά, είναι οι άνθρωποι, τα στελέχη που υπηρετούν, που οφείλουν να έχουν την επάρκεια σε αριθμό, την εκπαίδευση και το ηθικό που απαιτείται και αυτό ακριβώς μας φέρνει στη σημερινή θεματική.

Το ηθικό των στελεχών των Ενόπλων Δυνάμεων είναι καθοριστικό για την ενίσχυση της αμυντικής πολιτικής. Η απαξιωτική στάση απέναντι στο έμψυχο δυναμικό, στο ανθρώπινο κεφάλαιο των Ενόπλων Δυνάμεων, έχει άμεσο αντίκτυπο στο ηθικό ακριβώς ως συντελεστή εθνικής ισχύος. Γι’ αυτό έχουμε δημιουργία και διαμόρφωση αισθήματος ματαίωσης, παραίτησης στις Ένοπλες Δυνάμεις, έχουμε μειωμένη συμμετοχή σε διαγωνισμούς για τους επαγγελματίες οπλίτες, ακόμα και στις στρατιωτικές σχολές, γι’ αυτό πέφτουν οι βάσεις. Την ώρα ακριβώς που αυξάνονται οι παραιτήσεις στις Ένοπλες Δυνάμεις, δεν έχουμε ενδιαφέρον εισόδου. Αυτό ακουμπάει και στην υγειονομική κάλυψη και στο αίσθημα ασφάλειας που οφείλουν να έχουν τα μέλη των Ενόπλων Δυνάμεων, αλλά και οι οικογένειές τους ότι θα λαμβάνουν δωρεάν και ικανοποιητική ιατρική περίθαλψη.

Έξι χρόνια τώρα τι έχει κάνει αυτή η Κυβέρνηση για τη βελτίωση των συνθηκών στα στρατιωτικά νοσοκομεία; Ακούσαμε τον Υπουργό να ομιλεί σήμερα στη Βουλή, και στην επιτροπή και στην Ολομέλεια, σαν να είναι ένας Υπουργός μιας φρέσκιας κυβέρνησης, σαν να είναι ένας λόγος των πρώτων εκατό ημερών μιας νέας κυβέρνησης για την υγειονομική κάλυψη των στρατιωτικών. Κι όμως, είναι από το 2019 στη διακυβέρνηση της χώρας η Νέα Δημοκρατία και δεν έχουμε δει ουσιαστικά βήματα για τη βελτίωση των υπηρεσιών υγείας στις Ένοπλες Δυνάμεις. Αυτό δυστυχώς αποτυπώνεται και στο παρόν σχέδιο νόμου, το οποίο δεν επιλύει σοβαρά ζητήματα του προσωπικού, αντίθετα έρχεται να απαξιώσει την υγειονομική κάλυψη των μελών των Ενόπλων Δυνάμεων και των οικογενειών τους.

Όπως πολύ σωστά τεκμηρίωσε ήδη από την επιτροπή ο εισηγητής μας, ο Μιχάλης Κατρίνης, η κατάσταση είναι ήδη δύσκολη και εμπεδώνεται δυστυχώς, διότι υπάρχουν πολύ μεγάλες καθυστερήσεις όχι μόνο σε χειρουργεία, αλλά και σε ραντεβού στα στρατιωτικά νοσοκομεία. Δυστυχώς τα νοσοκομεία από πρότυπα κινδυνεύουν να απαξιώνουν έτι περαιτέρω, διότι υπάρχει περιορισμένος αριθμός ιατρών οι οποίοι ήδη διατίθενται στο ΕΣΥ, σε κενά, στην παραμεθόριο και στα νησιά. Υπάρχει κύμα παραιτήσεων που αναγνωρίζεται από την ίδια την Κυβέρνηση, αλλά η ίδια Κυβέρνηση αποστράτευσε δεκάδες στρατιωτικούς ιατρούς πριν από λίγες εβδομάδες και γι’ αυτόν τον λόγο ακριβώς υπάρχει πρόβλημα όσον αφορά στη φιλοσοφία του παρόντος σχεδίου νόμου. Δεν μπορούμε να συμπράξουμε και θα καταψηφίσουμε επί της αρχής το σχέδιο νόμου, παρά το γεγονός ότι σειρά επιμέρους ρυθμίσεων που κινούνται στη σωστή κατεύθυνση θα υπερψηφιστούν.

Το βασικό πρόβλημα -και εκεί καταλήγω, κύριε Πρόεδρε, με μια μικρή ανοχή- είναι ότι αμφισβητείται έως και αναιρείται ο συγκεκριμένος και σαφώς οριοθετημένος χαρακτήρας των στρατιωτικών νοσοκομείων, το οποίο ισχύει σε όλο το σύστημα ασφαλείας του δυτικού κόσμου, στο ΝΑΤΟ, στην Ευρωπαϊκή Ένωση, εδώ που ανήκουμε. Δεν συμφωνούμε, λοιπόν, με τη διαφαινόμενη ένταξη στο Εθνικό Σύστημα Υγείας των στρατιωτικών νοσοκομείων, όταν είναι τόσο σοβαρές οι ελλείψεις σε ειδικότητες και εξοπλισμό. Δεν είναι σωστό να επιβαρυνθούν τα στρατιωτικά νοσοκομεία με τα προβλήματα του ΕΣΥ. Και να το πω και από την πλευρά του ΕΣΥ. Είναι εξίσωση προς τα κάτω. Δεν θα κρύψουμε κάτω από το χαλί της στρατιωτικής υγειονομικής κάλυψης τα προβλήματα του Εθνικού Συστήματος Υγείας. Δεν είναι μία επιλογή «ή το ένα ή το άλλο», αν θα βελτιώσουμε το ΕΣΥ και θα επιδεινώσουμε τα στρατιωτικά νοσοκομεία. Είναι ένας αγώνας δρόμου προς τα κάτω αυτός τον οποίο επιβάλλει η Κυβέρνηση και δεν πρέπει να τον αποδεχτούμε και να τον υιοθετήσουμε.

Άλλο η αρωγή σε περιπτώσεις προφανώς μεγάλης ανάγκης, επιδημικές κρίσεις, φυσικές καταστροφές ή περιπτώσεις κενών που παρέθεσε ο κύριος Υπουργός. Μας έδειξε έναν χάρτη. Κανένας δεν αμφισβήτησε το κοινωνικό πρόσωπο των Ενόπλων Δυνάμεων και τη μεγάλη προσφορά τους στην παραμεθόριο και στα νησιά. Δεν θέλει η Αντιπολίτευση, τουλάχιστον το ΠΑΣΟΚ, να σταματήσει να ισχύει αυτός ο χάρτης, όπως μας είπατε, κύριε Υπουργέ. Όχι. Αλλά δεν θέλει το ΠΑΣΟΚ να κανονικοποιηθεί μία μη κανονική συνθήκη. Η διάθεση ιατρών και νοσηλευτών στο ΕΣΥ μόνο σε απομονωμένες και ακριτικές περιοχές ή σε περίπτωση εκτάκτων συνθηκών μπορεί να δικαιολογηθεί.

Όμως, άλλο είναι ο κοινωνικός χαρακτήρας των Ενόπλων Δυνάμεων και άλλο είναι η αλλοίωση των στρατιωτικών νοσοκομείων ως στρατιωτικών μονάδων. Σε όλο τον δυτικό κόσμο ο χαρακτήρας τους παραμένει διακριτός και διαφορετικός. Άλλωστε, νομίζω ότι είναι πολύ λάθος σε αυτήν την κρίσιμη γεωπολιτική συγκυρία να δώσουμε ένα μήνυμα ότι υποχωρεί ο βαθμός ετοιμότητας των στρατιωτικών νοσοκομείων, που είναι από μόνα τους σημαντικός συντελεστής ισχύος για τη χώρα.

Δεν θέλω να μακρηγορήσω άλλο. Υπάρχουν παρατηρήσεις που κατατέθηκαν και από τον εισηγητή μας σε σχέση με τον κίνδυνο μετατροπής των στρατιωτικών νοσοκομείων σε ιδιωτικές επιχειρήσεις με τη λειτουργία τους με κανόνες αγοράς, με σχέσεις κόστους - οφέλους και όχι ως στρατιωτικών μονάδων. Ας φροντίσει τουλάχιστον το Υπουργείο να εισπράξει τα οφειλόμενα από τον ΕΟΠΥΥ.

Και κλείνω με την αναφορά στις τροπολογίες μας με ζητήματα προσωπικού. Ακούσαμε στους φορείς σημαντικές παρατηρήσεις και διαφωνία με το σχέδιο νόμου, αλλά και προτάσεις από τους φορείς. Εμείς, αντί πολλών, καταθέτουμε και καταθέσαμε τρεις τροπολογίες. Σας τις ανέφερε και ο Μιχάλης Κατρίνης. Η πρώτη για την άρση των αδικιών για τη σταδιοδρομία και εξέλιξη αποφοίτων ΑΣΣΥ του 1994 και εντεύθεν, για τη διασφάλιση της ισονομίας. Η δεύτερη για τη βαθμολογική αποκατάσταση των αποφοίτων ΑΣΣΥ ειδικών καταστάσεων σε εφαρμογή δικαστικών αποφάσεων που έχουν ήδη εκδοθεί και η τρίτη για την παύση εισφοράς υπέρ του ΝΙΜΤΣ για τους μερισματούχους του Μετοχικού Ταμείου Αεροπορίας και η εκτροπή αυτής υπέρ του Μετοχικού Ταμείου Αεροπορίας, όπως θα έπρεπε να είναι.

Σας καλούμε, κύριε Υπουργέ, να τις εξετάσετε. Είμαι βέβαιος ότι το έχετε κάνει ήδη. Σας καλούμε να τις κάνετε δεκτές, αφού τις έχετε εξετάσει, ώστε να υπάρξει και αποτελεσματική αντιμετώπιση καθημερινών ζητημάτων και αναγκών των μελών των Ενόπλων Δυνάμεων, όπως και η υιοθέτηση ενός άλλου υγειονομικού μοντέλου που θα έπρεπε να ισχύει για το προσωπικό των Ενόπλων Δυνάμεων το οποίο, και θέλω να κλείσω με το εξής, είναι ένας πολύ σημαντικός συντελεστής ισχύος για την εθνική μας άμυνα και την εξωτερική μας πολιτική.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μάντζο.

Καλείται στο Βήμα η ανεξάρτητη Βουλευτής κ. Θεοδώρα Τζάκρη.

Ορίστε, κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κυρίες και κύριοι συνάδελφοι της Συμπολίτευσης, επειδή το νομοσχέδιο που συζητάμε σήμερα έχει να κάνει με τις Ένοπλες Δυνάμεις της χώρας δεν θα μπω στον πειρασμό να σας καταγγείλω για όλα αυτά που κάνετε παραβιάζοντας και την κοινή λογική και το δημόσιο συμφέρον στο θέμα της συγκάλυψης του εγκλήματος των Τεμπών, στο θέμα της απαλλοτρίωσης της περιουσίας των Ελλήνων με τον νέο οικοδομικό κανονισμό αλλά και στο θέμα της κυκλοφορίας βρώμικου πολιτικού χρήματος η δυσοσμία του οποίου αναδύεται από ένα διαδικτυακό πόλεμο που εξαπολύετε με τα χρήματα αυτά, τα βρώμικα χρήματα, εναντίον οποιουδήποτε λέει την αλήθεια και σας χαλάει το κυρίαρχο νεοφιλελεύθερο αφήγημα. Ένα αφήγημα το οποίο σας οδηγεί σε συνολική κυβερνητική παραίσθηση ισχύος σε σημείο που να βγαίνει ξεδιάντροπα ο Αντιπρόεδρος της Κυβέρνησης κ. Χατζηδάκης και να προσβάλλει τη νοημοσύνη των Ελλήνων οι οποίοι μιλούν με τα παιδιά τους που βρίσκονται στο εξωτερικό μέσω βιντεοκλήσεων γιατί όχι μόνο δεν γύρισαν, κύριε Δένδια, από το εξωτερικό αλλά, όπως δείχνουν τα στοιχεία της ΕΛΣΤΑΤ, το 2023 έφυγαν κι άλλες τριάντα δύο και το 2024 άλλες σαράντα χιλιάδες ακόμα. Κάθισε, λοιπόν, ο Αντιπρόεδρός σας και μέτρησε τετρακόσιες χιλιάδες παιδιά που σπούδασαν στο εξωτερικό τα τελευταία δεκαπέντε χρόνια και επέστρεψαν προφανώς γιατί οι γονείς τους μπορούσαν να εξασφαλίσουν τον τρόπο για να τα βοηθήσουν να ζήσουν.

Τα μόνα παιδιά, λοιπόν, που γύρισαν ενώ είχαν φύγει για να δουλέψουν στο εξωτερικό είναι λίγες χιλιάδες που αξιοποίησαν τα υπερπρονόμια επιστροφής που τους έδωσαν οι τράπεζες και εταιρείες ενέργειας, οι μεγάλες εθνικές αλυσίδες και οι κατασκευαστικοί όμιλοι, δηλαδή, ο κλειστός κύκλος των υποστηρικτών σας. Το ανέφερε αυτό γιατί τα περισσότερα από τα παιδιά που έφυγαν στα χρόνια της κρίσης, έφυγαν έχοντας υπηρετήσει την πατρίδα και τις Ένοπλες Δυνάμεις. Αν πρόκειται για νέες γυναίκες, έφυγαν και γεννούν τα παιδιά τους στο εξωτερικό. Και αυτό είναι κάτι που υπονομεύει το μέλλον των Ενόπλων Δυνάμεων λόγω ακριβώς του δημογραφικού.

Πάμε, λοιπόν, να δούμε κατάματα την αλήθεια που διαμορφώνετε με αυτό το νομοσχέδιο στις Ένοπλες Δυνάμεις υπονομεύοντας την υγειονομική στήριξη του ανθρώπινου δυναμικού που όπως έχει αποδειχθεί είναι διαχρονικά ο πιο κρίσιμος πολλαπλασιαστής ισχύος κάθε στρατού σε όλο τον κόσμο. Αναφερθήκατε, κύριε Υπουργέ της Εθνικής Άμυνας, προ ημερών στην «Ατζέντα 2030» και μιλήσατε για τον πλήρη μετασχηματισμό των Ενόπλων Δυνάμεων της χώρας. Για να δούμε, λοιπόν, τι φαντασιώνεστε και τι ισχύει.

Μιλάτε σε αυτή την ατζέντα για συγχώνευση στρατοπέδων και μονάδων και νέα δομή δυνάμεων. Και επειδή με την πολιτική σας στρατεύσιμους δεν θα έχουμε γιατί τώρα πια τα παιδιά φεύγουν πριν εκπληρώσουν τις στρατιωτικές τους υποχρεώσεις, μας είπατε ότι θα εκπαιδεύετε για δέκα χρόνια από την απόλυση τους όλους τους εφέδρους στρατεύσιμους. Κοινώς ποιείτε την ανάγκη φιλοτιμία, χωρίς να μας λέτε ούτε πού τους βρίσκετε για να τους εκπαιδεύετε, γιατί και αυτοί θα έχουν μεταναστεύσει ως τότε, ούτε από ποια κονδύλια θα επιδοτείτε αυτή τη δεκαπενθήμερη ετήσια εκπαίδευσή τους και με ποια κριτήρια αναπλήρωσης εισοδήματος. Ούτε καν ανακοινώσατε πού θα βρίσκεται ο χρόνος αυτός όταν τα νέα παιδιά αυτά δουλεύουν εξαήμερο ή και επταήμερο κατά την τουριστική περίοδο ή δουλεύουν δυο δουλειές για να τα βγάλουν πέρα με την κερδοσκοπία σας και δεν έχετε εικόνα ούτε πόσα βγάζουν ούτε από πού τα βγάζουν. Ούτε έχετε μιλήσει με τους εργοδοτικούς φορείς για να συμφωνήσετε το πλαίσιο επαυξημένης άδειας του προσωπικού τους σε περίοδο αιχμής απασχόλησής τους είτε στην τουριστική βιομηχανία, είτε στη βιομηχανία μεταποίησης αγροτικών προϊόντων, είτε στις μεταφορές και γενικά σε όλους τους τομείς ο οποίος παράγει το 65% του ΑΕΠ της χώρας στους μήνες από τον Μάιο μέχρι τον Οκτώβριο. Τόσο ανέπαφοι είστε από την παραγωγική δραστηριότητα της χώρας.

Έρχεστε, λοιπόν και συγχωνεύετε στρατόπεδα και μονάδες -δηλαδή το αυτονόητο εφόσον δεν έχουμε στρατεύσιμους- και αυτό το παρουσιάζετε ως μεγάλη καινοτομία. Μάλιστα μας μιλήσατε για την ενίσχυση του αμυντικού αποτυπώματος της χώρας. Εσείς που όχι μόνο αγοράζατε οπλικά συστήματα ύψους δεκάδων δισεκατομμυρίων ευρώ αλλά δεν έχετε κατορθώσει να διασφαλίσετε ότι θα παράγουμε έστω και μια βίδα σε αυτή τη χώρα. Σήμερα ήμουν στη Defea. Κλαίει η εγχώρια βιομηχανία, κρατική και η ιδιωτική.

Ακόμη χειρότερα σε πολιτικό επίπεδο δεν έχετε κατορθώσει έξι χρόνια τώρα να βγει μια ανακοίνωση από την Ευρωπαϊκή Ένωση, την Κομισιόν, που να υπαγάγει στην έννοια των εξ ανατολών κινδύνων την Τουρκία η οποία εξακολουθεί να κατέχει τη μισή Κύπρο, η οποία εξακολουθεί να μας απειλεί με casus belli αν ασκήσουμε το αυτονόητο δικαίωμα που απορρέει από την κυριαρχία μας να αυξήσουμε τα χωρικά μας ύδατα στα δώδεκα ναυτικά μίλια, η οποία κάθε μέρα παραβιάζει τα κυριαρχικά μας δικαιώματα με το δόγμα της γαλάζιας πατρίδας και εσείς εδώ και δύο χρόνια παλεύετε να ποντίσετε το καλώδιο της ηλεκτρικής σύνδεσης Ελλάδας Κύπρου και δεν μπορείτε να το κατορθώσετε γιατί δεν σας αφήνει η Τουρκία.

Τι να τις κάνετε εδώ, αγαπητέ κύριε Υφυπουργέ, τις φρεγάτες και τα Rafale όταν το μόνο που ακολουθείτε είναι το δόγμα του κατευνασμού, μην ξυπνήσει και μη θυμώσει και μην οργιστεί ο γείτονάς μας; Όταν δεν ακολουθείτε το αποτρεπτικό δόγμα στην προκειμένη περίπτωση μπορείτε να κάνετε κάτι; Προφανώς και έχασε τον ύπνο του ο Ερντογάν με αυτά που λέτε.

Μας μιλάτε βέβαια και για τον θεσμό του εθνικού φρουρού χωρίς να μας λέτε με ποιο τρόπο θα εφαρμοσθεί αυτό. Μας μιλάτε για την εθελοντική επιστράτευση γυναικών. Προφανώς εννοείτε την εθελοντική κατάταξη γυναικών η οποία ισχύει και σήμερα. Έχουμε πάρα πολλές γυναίκες οι οποίες επαγγελματικά υπηρετούν στις Ένοπλες Δυνάμεις και πολλές από αυτές φεύγουν γιατί δεν μπορούν να ζήσουν με τους μισθούς που δίνετε.

Πάμε, λοιπόν, κύριε Υπουργέ να δούμε την πραγματικότητα. Κάνετε αποστρατείες, κύριε Δένδια, και έκτακτες μάλιστα αποστρατεύοντας εκατοντάδες εμπειρότατους αξιωματικούς διακόπτοντας τη μισθοδοτική και συνταξιοδοτική τους εξέλιξη με το επιχείρημα, λέει, ότι έχουμε υπερπληθυσμό των αξιωματικών σε σχέση με τις ΗΠΑ. Συγκρίνετε τώρα σοβαρά τις αρμάδες των ΗΠΑ με τα περισσότερα από τετρακόσια πιθανά πεδία μάχης της Ελλάδας; Για το θέμα των αποστρατειών, λοιπόν, αποφασίσατε και μάλιστα με έκτακτο τρόπο που σας είπα, με βάση τις δημοσιονομικές εντολές, κύριε Υφυπουργέ του Μεγάρου Μαξίμου και όχι με βάση πραγματικές υπηρεσιακές ανάγκες της χώρας.

Πάμε, λοιπόν, να δούμε τις αποστρατείες που βαφτίζονται αυξήσεις γιατί, όπως σας είπα, με δημοσιονομικά κριτήρια δράσατε. Τι δίνετε στα στελέχη αυτά τα οποία η πατρίδα επένδυσε να τα φτάσει στο βαθμό του ανώτερου αξιωματικού; Δίνετε μια αύξηση μεταξύ 67 και 74 ευρώ. Δεν μιλώ γι’ αυτούς που διώξατε και πήραν 20 ευρώ στη σύνταξή τους. Μιλώ για αυτούς που είναι εν ενεργεία και τους διώχνετε με άλλο τρόπο οδηγώντας ένα νέο κύμα εκατοντάδων ανώτερων αξιωματικών σε εθελούσια έξοδο από τις Ένοπλες Δυνάμεις στην πιο παραγωγική τους ηλικία εξωθώντας τους να βρουν δουλειά στον ιδιωτικό τομέα ο οποίος βεβαίως και θα επωφεληθεί από το υψηλότατο επίπεδο κατάρτισης τους.

Την ίδια στιγμή, λοιπόν, που αποψιλώνετε το στράτευμα στην κορυφή προχωράτε στη δήθεν αξιοποίηση των περιουσιακών στοιχείων των τριών όπλων με την ενοποίησή τους και την ανάθεση της όλης οικονομικής διαχείρισης τους στην εταιρεία αξιοποίησης Ενόπλων Δυνάμεων. Σοβαρά τώρα δημιουργείτε fund με την περιουσία των Ενόπλων Δυνάμεων συστήνοντας ταμεία και εταιρείες που απομακρύνονται από το δημόσιο έλεγχο; Άρα, ανοίγετε διάπλατα τις πόρτες στους ιδιώτες να κάνουν ΣΔΙΤ με τα ταμεία και τις εταιρείες αυτές μετατρέποντας ακόμη και σε resorts τα στρατόπεδα που κλείνετε αντί να τα δώσετε σε διάθεση των οργανισμών τοπικής αυτοδιοίκησης να υπηρετήσουν τοπικά σχέδια ανάπτυξης και παραγωγής.

Και δεν μας λέτε, τα έσοδα που θα προκύψουν θα κατευθυνθούν για να ενισχύσουν τις στεγαστικές και υγειονομικές ανάγκες των στελεχών των Ενόπλων Δυνάμεων; Γιατί εδώ μία πρόβλεψη υπάρχει και γι’ αυτό, με κορυφαίο παράδειγμα βεβαίως την επαλήθευση των χειρότερων φόβων μας για την απαρχή της αρπαγής της περιουσίας των Ενόπλων Δυνάμεων από ιδιώτες ξεκινώντας από το Ναυτικό Νοσοκομείο Αθηνών το οποίο με αυτό το νομοσχέδιο θα γίνει ένα ακόμη ακριβό ιδιωτικό νοσοκομείο σαν αυτά που δημιούργησε το εθνικό μας fund. Και ξέρετε ποιο είναι το εθνικό μας fund το οποίο πούλησε με 500% κέρδος όλα τα ιδιωτικά νοσοκομεία σε σαουδαραβικά funds και γιατί όχι μεθαύριο και σε τουρκικά funds.

Πάμε λοιπόν και στα στρατιωτικά νοσοκομεία. Επί της αρχής να σχολιάσω ότι δεν βρήκατε δύο γραμμές σε όλο αυτό το νομοσχέδιο να νομοθετήσετε τον διπλασιασμό των εισακτέων στις σχολές ΣΣΑΣ που έχουν υγειονομικές ειδικότητες κάτι που είναι δηλωτικό της πρόθεσής σας όχι να τα αναβαθμίσετε, αλλά να τα υποβαθμίσετε καθώς πάσχουν ήδη από υποστελέχωση, ενώ γνωρίζετε ότι επί της ουσίας δεν μιλάμε για νοσοκομεία των Ενόπλων Δυνάμεων αλλά των ενστόλων γενικά. Άρα, η υγειονομική περίμετρος εκτείνεται σε περίπου δύο εκατομμύρια δικαιούχους παροχών. Σας στρατιωτικά νοσοκομεία, λοιπόν, δημιουργείται ένα χάος διότι ενώ πάσχουν από υποστελέχωση έχουμε παραιτήσεις ιατρών, έχουμε την πρόβλεψη του παρόντος νομοσχεδίου για υποχρεωτικές μετακινήσεις γιατρών για την κάλυψη αναγκών του ΕΣΥ, έχουμε την υποχρεωτική απογευματινή εργασία, έχουμε τις κυκλικές εφημερίες, έχουμε τη διανυκτέρευση στρατιωτικών φαρμακείων και μέσα σε αυτό το τοπίο μιλάτε και για συμβάσεις με ιδιωτικές ασφαλιστικές εταιρείες όταν γνωρίζετε το ιστορικό της ζήτησης κλινών από το 251 Γενικό Νοσοκομείο Αεροπορίας επί κ. Γρηγορέα όταν επί των πεντακοσίων κλινών του νοσοκομείου ζητούσατε να δώσετε τότε επί πρωθυπουργίας Σαμαρά πενήντα μονόκλινα δωμάτια σε ιδιωτικές ασφαλιστικές εταιρείες. Τώρα θα το κάνετε πράξη με αυτό το νομοσχέδιο. Το ίδιο μάλιστα θα γίνει και με το ΝΙΜΤΣ. Το ίδιο θα γίνει και με το 404 της Λάρισας. Tην ίδια στιγμή προχωράτε σε συμπερίληψη των δικαιούχων στελεχών από τα ένστολα σώματα των δυνάμεων ασφαλείας. Δεν μας εξηγείτε σε κανένα σημείο του νομοσχεδίου σε ποιες υποδομές και με ποια στελέχη θα παράσχετε περίθαλψη σε τόσους δικαιούχους την ίδια στιγμή που δεν απαντάτε ούτε για τις υπέρογκες οφειλές του ΕΚΑΒ προς το ΓΕΑ που έχουν φτάσει τα 69 εκατομμύρια ευρώ, παρακαλώ, φέτος.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε παρακαλώ.

**ΘΕΟΔΩΡΑ ΤΖΑΚΡΗ:** Βγάζετε ζημιογόνα όλα τα στρατιωτικά νοσοκομεία για να υπηρετήσετε το πνεύμα ιδιωτικοποίησής τους και δεν διεκδικείτε τα χρωστούμενα του ΕΟΠΥΥ που, αν τα εισπράττατε όλα, τα νοσοκομεία των Ενόπλων Δυνάμεων θα ήταν κερδοφόρα. Αντ’ αυτού πάτε και δίνετε με το παρόν νομοσχέδιο ΑΦΜ μετατρέποντας από στρατιωτικές μονάδες τα νοσοκομεία σε ανεξάρτητες εταιρικές οντότητες ανοίγοντας όχι πόρτα αλλά λεωφόρο για τη μερική ιδιωτικοποίηση τους, κάτι που είναι ανέφικτο σήμερα από τα στρατιωτικά νοσοκομεία καθώς υπάγονται στο ενιαίο ΑΦΜ του Υπουργείου Εθνικής Άμυνας.

Πάμε, λοιπόν και σε ένα ακόμη μικρό αλλού ουσιαστικό θέμα που δεν λύνει το παρόν νομοσχέδιο και μιλώ βεβαίως για τη βαθμολογική εξέλιξη των ΑΣΣΥ. Οπωσδήποτε πρέπει να βρεθεί λύση για την αποκατάσταση των σειρών 1996, 1997, 1998.

Κύριε Υπουργέ της Εθνικής Άμυνας, όπως είπα και στην αρχή, το νομοσχέδιο αυτό είναι ο δούρειος ίππος επιμόλυνσης των Ενόπλων Δυνάμεων από τις νεοφιλελεύθερες κερδοσκοπικές πρακτικές της Κυβέρνησης Μητσοτάκη. Αυτό το νομοσχέδιο πρέπει να το πάρετε πίσω εξ ολοκλήρου. Αν δεν αλλάξετε τη στρατηγική του κατευνασμού της Τουρκίας που ακολουθείτε, αν δεν αποφασίσετε να επενδύσετε ουσιαστικά στο στελεχιακό δυναμικό των Ενόπλων Δυνάμεων…

**ΠΡΟΕΔΡΕΥΩΝ (Αθανάσιος Μπούρας):** Κλείστε, κυρία Τζάκρη. Έχετε υπερβεί κατά πολύ τον χρόνο.

**ΘΕΟΔΩΡΑ ΤΖΑΚΡΗ:** Ολοκληρώνω, κύριε Πρόεδρε.

…και αν δεν προστατεύσετε την περιουσία τους -που αποτελεί εθνική περιουσία- και αν δεν σταματήσετε επί των ημερών σας να επιτρέπετε να συμβαίνουν γεγονότα που ευτελίζουν και εξευτελίζουν τη χώρα, όπως η καθήλωση της φρεγάτας ΥΔΡΑ για τέσσερις μέρες σε λιμάνι της Αιγύπτου επειδή ξέμεινε από καύσιμα και πληρώσαμε 150.000 ευρώ πρόστιμο στη Διώρυγα του Σουέζ και μεταφέρθηκε, μάλιστα, άνθρωπος από το πλήρωμα που αρρώστησε με ελικόπτερο στο Τζιμπουτί -στο Τζιμπουτί, ακούστε! Αν δεν τα λύσετε αυτά, κύριε Δένδια, θα έχετε δημιουργήσει πρόβλημα ηθικού στις Ένοπλες Δυνάμεις και ό,τι κι αν κάνετε είναι πρόδηλα δημοσιονομικού και όχι εθνικού χαρακτήρα.

Όλα σε αυτό το νομοσχέδιο εκπέμπουν μήνυμα ιδιωτικοποίησης και κρυφές ατζέντες. Απλά πάρτε το πίσω.

**ΠΡΟΕΔΡΕΥΩΝ (Αθανάσιος Μπούρας):** Και θα κλείσουμε τον κατάλογο των ομιλητών Βουλευτών με τον Βουλευτή της Νέας Δημοκρατίας, τον κ. Αθανάσιο Καββαδά. Αμέσως μετά τον λόγο θα πάρει η Κοινοβουλευτική Εκπρόσωπος της Πλεύσης Ελευθερίας, η κ. Καραγεωργοπούλου.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο τομέας της εθνικής άμυνας πρέπει να είναι πεδίο σύγκλισης και συναίνεσης. Αυτό δεν σημαίνει ότι θα συμφωνούμε σε όλα. Σημαίνει, όμως, ότι σε σημαντικές θεσμικές παρεμβάσεις που αποδεδειγμένα στηρίζουν τις Ένοπλες Δυνάμεις μας και ιδιαίτερα το έμψυχο δυναμικό, πρέπει να βρίσκουμε κοινό τόπο.

Το νομοσχέδιο που συζητάμε σήμερα είναι μια τέτοια σημαντική θετική θεσμική παρέμβαση. Είναι μια βαθιά μεταρρύθμιση που βελτιώνει τις κοινωνικές δομές των Ενόπλων Δυνάμεων και τις υγειονομικές υπηρεσίες που παρέχονται στα στελέχη τους, τους απόστρατους και τις οικογένειές τους. Η οικονομική αυτοτέλεια αλλά και η βιωσιμότητα των στρατιωτικών νοσοκομείων που θα προέλθει από την ορθολογική διαχείριση τους, είναι κομμάτι αυτής της μεταρρύθμισης. Η διευκόλυνση πρόσβασης των στελεχών των Ενόπλων Δυνάμεων σε υπηρεσίες υγείας τόσο εντός του δημοσίου συστήματος όσο και εκτός, είναι και αυτό κομμάτι της μεταρρύθμισης. Η βελτίωση των παρεχόμενων υπηρεσιών σε στελέχη και μέλη των οικογενειών τους με ειδικές ανάγκες, η διευκόλυνση της πρόσβασης σε υπηρεσίες υποβοηθούμενης αναπαραγωγής, είναι κομμάτι αυτής της μεταρρύθμισης.

Ενδεικτικά, λοιπόν, αναφέρω τα θετικά του νομοσχεδίου: Τη δωρεάν διεξαγωγή καρδιοχειρουργικών και αγγειοχειρουργικών ιατρικών πράξεων, τη συνταγογράφηση και από ιδιώτες γιατρούς πλην των στρατιωτικών και τη δυνατότητα διενέργειας διαγνωστικών εξετάσεων σε ιδιωτικά κέντρα. Την απογευματινή λειτουργία των στρατιωτικών νοσοκομείων, τη νυκτερινή λειτουργία φαρμακείων, καθώς και την κατ’ οίκον διανομή φαρμάκων υψηλού κόστους. Την ενίσχυση μονάδων, που σήμερα δεν διαθέτουν στρατιωτικό ιατρό, με εξειδικευμένους ΕΠΟΠ Διασώστες, τη δυνατότητα νοσηλείας σε στρατιωτικό νοσοκομείο άλλου κλάδου από αυτόν στον οποίον ανήκει ο ασφαλισμένος. Την κάλυψη των οδοιπορικών εξόδων στελεχών των Ενόπλων Δυνάμεων που πρόκειται να μετακινηθούν σε νοσοκομείο άλλου κλάδου για να υποβληθούν σε χειρουργική επέμβαση. Την αξιολόγηση εξ αποστάσεως από τις στρατιωτικές υγειονομικές επιτροπές, χωρίς να απαιτούνται πλέον μετακινήσεις ή η αυτοπρόσωπη παρουσία. Τη δημιουργία Μονάδας Φροντίδας Ηλικιωμένων για τους απόστρατους των Ενόπλων Δυνάμεων, τη λειτουργία οδοντιατρείου για τα άτομα με αναπηρία, με την παρουσία αναισθησιολόγου. Την πρόβλεψη για την παροχή ειδικής φροντίδας για ειδικές περιπτώσεις περίθαλψης μελών των οικογενειών των στρατιωτικών που πάσχουν από πλήρη κώφωση, χωρίς ανάπτυξη ομιλίας, νοητική αναπηρία, βαριά σωματική ή ψυχική αναπηρία ή διάχυτη αναπτυξιακή διαταραχή. Την παροχή πρόσβασης στη Μονάδα Ιατρικώς Υποβοηθούμενης Αναπαραγωγής του Ναυτικού Νοσοκομείου Αθηνών σε όλους τους πολίτες, αλλά και ειδικά για τις οικογένειες στρατιωτικών. Την πλήρη κάλυψη της δαπάνης της απαιτούμενης φαρμακευτικής αγωγής από την υπηρεσία και συμμετοχή 15% για υγειονομικές πράξεις σε ιδιωτικές κλινικές.

Είναι, επίσης, σημαντικό το γεγονός ότι για πρώτη φορά καθιερώνεται -και κυρίως κατοχυρώνεται- η ισότιμη μεταχείριση των στελεχών των Ενόπλων Δυνάμεων σε σχέση με τους ασφαλισμένους του ΕΟΠΥΥ σε ό,τι σχετίζεται με τη συμμετοχή τους στις δαπάνες υγειονομικής περίθαλψης. Ένα σημαντικό ζήτημα που απασχολούσε όλα τα στελέχη των Ενόπλων Δυνάμεων είχε να κάνει με την έγκριση των οικονομικών δαπανών και την καταβολή των χρημάτων. Οι γραφειοκρατικές διαδικασίες προκαλούσαν μεγάλη καθυστέρηση. Με τις διατάξεις που έρχονται σήμερα προς ψήφιση, απλοποιείται το σύνολο των διαδικασιών ελέγχου έγκρισης και πληρωμής δαπανών υγειονομικής περίθαλψης.

Τέλος, ως προς τη βελτίωση της στελέχωσης των στρατιωτικών νοσοκομείων το νομοσχέδιο, μεταξύ άλλων, προβλέπει δραστική μείωση του μεγάλου χρόνου αναμονής των στρατιωτικών ιατρών για τη λήψη ιατρικής ειδικότητας, γεγονός που λειτουργούσε ως αντικίνητρο για κάποιους να ακολουθήσουν το επάγγελμα του στρατιωτικού γιατρού. Αποδέσμευση γιατρών και νοσηλευτών από διοικητικά καθήκοντα. Θέσπιση κινήτρων για τις άγονες ιατρικές ειδικότητες. Κατοχύρωση αποζημίωσης των εφημεριών των στρατιωτικών ιατρών, όπως ισχύει και στο Εθνικό Σύστημα Υγείας. Εξορθολογισμό της διαδικασίας μεταθέσεων, με όρους διαφάνειας και αντικειμενικότητας, προκειμένου να καλύπτονται τα κενά και οι πραγματικές ανάγκες. Δυνατότητα κάλυψης αστικής ευθύνης των στελεχών με σύναψη ιδιωτικής ασφάλισης από το ΓΕΕΘΑ. Τέλος, θέλω να εξάρω την ίδρυση του Διακλαδικού Κέντρου Εκπαίδευσης Πολεμικού Τραύματος, με σκοπό την παροχή βασικών γνώσεων και σωστικών δεξιοτήτων μάχης σε όλο το στρατιωτικό προσωπικό. Είναι μια υποδομή, αναμφίβολα χρήσιμη, την οποία προβλέπει το πλαίσιο εκπαίδευσης του ΝΑΤΟ σύμφωνα με την εμπειρία και τα διδάγματα του πολέμου στην Ουκρανία.

Κλείνοντας, θέλω να καταθέσω δύο αιτήματα των συναδέλφων μου αποφοίτων των Ανώτερων Στρατιωτικών Σχολών Υπαξιωματικών και να ζητήσω, κύριε Υπουργέ, να τα δείτε με ιδιαίτερη ευαισθησία σε επόμενο νομοσχέδιο.

Το πρώτο, για το οποίο σας έχω καταθέσει και σχετική ερώτηση στη Βουλή, αφορά συνανθρώπους μας στρατιωτικούς με προβλήματα υγείας, οι οποίοι υφίστανται μια κατάφωρη αδικία στη βαθμολογική τους εξέλιξη. Και εξηγούμαι: Αν ένας μόνιμος αξιωματικός ή υπαξιωματικός παρουσιάσει κάποιο πρόβλημα υγείας που τον καθιστά μη ικανό να υπηρετήσει κανονικά, τοποθετείται υποχρεωτικά σε υπηρεσίες γραφείου ή σε ελαφρά υπηρεσία. Αν, τώρα, αυτός ο αξιωματικός ή υπαξιωματικός προέρχεται από Ανώτερη Στρατιωτική Σχολή Υπαξιωματικών τότε έχει χειρότερη βαθμολογική εξέλιξη μέχρι και τέσσερις βαθμούς διαφορά σε σχέση με τους υγιείς συναδέλφους του της ίδιας προέλευσης. Η αδικία αυτή δημιουργήθηκε με τον ν.3883/2010. Ο ίδιος νόμος δημιούργησε και το δεύτερο πρόβλημα που αφορά τη σταδιοδρομική εξέλιξη των αξιωματικών που προέρχονται από τις σχολές ΑΣΣΥ. Οι απόφοιτοι των ΑΣΣΥ πριν τον ν.3883/2010 κρίνονταν με τον ν.2439/1996 και είχαν καταληκτικό βαθμό συνταγματάρχη με τριάντα πέντε χρόνια υπηρεσίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε. Από το 2010 και μετά, οι απόφοιτοι ΑΣΣΥ έχουν καταληκτικό βαθμό αντισυνταγματάρχη με σαράντα χρόνια υπηρεσίας. Είχα μεταφέρει αυτό το θέμα τα προηγούμενα χρόνια και το Υπουργείο εισάκουσε τις εκκλήσεις μας ώστε με μια σειρά διατάξεων αποκατέστησε την αδικία σε έξι σειρές καταταγέντων, από το 1988 μέχρι το 1993.

Αυτό που ζητάμε, κύριε Υπουργέ, είναι να γίνει το ίδιο και για τους αποφοίτους των επόμενων ετών. Τμηματικά, προφανώς, για λόγους δημοσιονομικού κόστους, έτσι ώστε όσοι αποστρατεύονται να υπαχθούν στον ν.2439/1996, όπως οι προηγούμενες σειρές, δηλαδή με αποστρατευτικό βαθμό συνταγματάρχη.

Είναι δύο δίκαια αιτήματα, τα οποία σας εξέθεσα και σε κατ’ ιδίαν συνάντησή μας πριν λίγους μήνες, αποκαθιστούν την ισότιμη μεταχείριση εντός του στρατεύματος και θα έχουν ευεργετικά αποτελέσματα, όχι μόνο στις απολαβές, αλλά και στο ηθικό των ωφελούμενων υπαξιωματικών και αξιωματικών των Ενόπλων Δυνάμεων.

Κυρίες και κύριοι συνάδελφοι, η Κυβέρνηση της Νέας Δημοκρατίας στηρίζει την άμυνα της χώρας. Τη στήριξε με τα εξοπλιστικά προγράμματα που βελτιώνουν την αποτρεπτική ικανότητα της χώρας. Τη στήριξε με τις αυξήσεις στο μισθολόγιο των στελεχών των Ενόπλων Δυνάμεων. Τη στηρίζει και με το σημερινό νομοσχέδιο που δίνει λύσεις σε προβλήματα που απασχολούσαν τα στελέχη των Ενόπλων Δυνάμεων που αφορούν το ύψιστο αγαθό, την υγεία.

Οφείλω να δώσω συγχαρητήρια, αλλά και ένα προσωπικό «ευχαριστώ», καθώς προέρχομαι από τις τάξεις των Ενόπλων Δυνάμεων έχοντας υπηρετήσει την Πολεμική μας Αεροπορία για είκοσι έξι χρόνια, στον Υπουργό Εθνικής Άμυνας τον κ. Νίκο Δένδια και τον Υφυπουργό τον κ. Δαβάκη για ένα νομοσχέδιο τομή, αλλά και στον εισηγητή μας τον κ. Ιωάννη Ανδριανό. Είναι ένα νομοσχέδιο που αξίζει τη στήριξη της Βουλής και θεωρώ ότι είναι μια άριστη ευκαιρία να αποδείξουμε ότι η άμυνα είναι πεδίο σύγκλισης και συναίνεσης, παρά τις επιμέρους διαφωνίες μας. Η Κοινοβουλευτική Ομάδα της Νέας Δημοκρατίας υπερψηφίζει το νομοσχέδιο και καλώ και τους αδελφούς της αντιπολίτευσης να κάνουν το ίδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Καββαδά και καλώ στο Βήμα την Κοινοβουλευτική Εκπρόσωπο της Πλεύσης Ελευθερίας, την κ. Καραγεωργοπούλου.

Ορίστε, κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι Βουλευτές, κύριοι Υπουργοί, μετά τον βομβαρδισμό του «Στόλου της Ελευθερίας» από το Ισραήλ, τους ήδη πενήντα χιλιάδες καταμετρημένους νεκρούς στην κατεστραμμένη Γάζα και τους τουλάχιστον εκατόν πενήντα χιλιάδες τραυματίες, αλλά και τα περίπου διακόσιες ενενήντα χιλιάδες παιδιά που αντιμετωπίζουν άμεσα τον κίνδυνο να πεθάνουν από έλλειψη τροφίμων και φαρμάκων εν μέσω της γενοκτονίας, τη διενεργούμενη από το κράτος του Ισραήλ, ποια η στάση της δικής μας Κυβέρνησης, της δικής μας χώρας;

Στην Αθήνα 6-8 Μαΐου το Υπουργείο Εθνικής Άμυνας, σε συνεργασία με τον Σύνδεσμο Ελλήνων Κατασκευαστών Αμυντικού Υλικού από την εταιρεία οργάνωσης εκθέσεων ROTA A.E., διοργανώνουν την έκθεση DEFEA-Defence Exhibition Athens 2025, με καλεσμένες τουλάχιστον τριάντα τρεις ισραηλινές εταιρείες παραγωγής πολεμικού υλικού και τεχνολογίας. Από τις 6 έως τις 8 Μαΐου 2025 η Αθήνα μετατρέπεται σε κέντρο εμπορίου όπλων, με φόντο την όξυνση των ιμπεριαλιστικών ανταγωνισμών, τη στροφή της Ευρωπαϊκής Ένωσης στην πολεμική οικονομία και τη θηριώδη εξοπλιστική κούρσα. Με την πλήρη στήριξη της Κυβέρνησης Μητσοτάκη η Αθήνα μετατρέπεται σε κέντρο εμπορίου όπλων. Εκεί έμποροι όπλων από όλο τον κόσμο θα δικτυωθούν, θα συζητήσουν και θα κλείσουν εξοπλιστικά deals δισεκατομμυρίων. Εκεί και η προνομιακή συμμετοχή των ισραηλινών πολεμικών βιομηχανιών με τριάντα εταιρείες να προβάλλουν την τεχνολογία θανάτου που δοκιμάζεται καθημερινά πάνω στον λαό της Παλαιστίνης.

Η Πλεύση Ελευθερίας από την ίδρυσή της έχει πάρει θέση κατά του πολέμου, κατά της βιομηχανίας του πολέμου. Θα διαβάσω ένα μικρό απόσπασμα από την ιδρυτική μας διακήρυξη για την προώθηση της ειρήνης με αλήθεια και δικαιοσύνη, την αποκάλυψη του ρόλου των βιομηχανιών όπλων στην υπερχρέωση των χωρών και στη διάρρηξη της παγκόσμιας ειρήνης και για την αναζήτηση αποζημίωσης για τις αχρείαστες εξοπλιστικές δαπάνες δεκαετιών. Γιατί ιδρυθήκαμε; Γιατί αποφασίσαμε να αναμειχθούμε; «Για την προστασία των αναφαίρετων δικαιωμάτων κάθε ανθρώπου που αναζητεί καταφύγιο στο ευρωπαϊκό έδαφος, κυνηγημένος από συνθήκες πολέμου ή πολιτικής δίωξης ή οδηγημένος στην προσφυγιά από την εξαθλίωση της πείνας και της στέρησης».

Εξήντα πέντε χιλιάδες παιδιά νοσηλεύονται από ασιτία στην Παλαιστίνη, στη Λωρίδα της Γάζας. Το Ισραήλ δολοφονεί με τον πιο απάνθρωπο τρόπο όσα παιδιά δεν έχει ήδη σκοτώσει από τις βόμβες. Εσείς συναλλάσσεστε. Η Ζωή Κωνσταντοπούλου, η Πρόεδρος μας το 2015, ως Πρόεδρος της Βουλής, τέτοιες μέρες, 13 Μαΐου, βράβευσε τους Hibakusha, τους Ιάπωνες του «Πλοίου της Ειρήνης», επιζώντες της Χιροσίμα και του Ναγκασάκι από τα εγκλήματα πολέμου και εννέα χρόνια μετά τους απονεμήθηκε το Νόμπελ Ειρήνης.

Επί του νομοσχεδίου, ωστόσο. Γιατί στον αντίποδα αυτής της εμπρηστικής πολιτικής που αποδέχεται ως κανονικότητα την γενοκτονία των Παλαιστινίων, έρχεται με το παρόν σχέδιο νόμου η αποδυνάμωση των Ενόπλων Δυνάμεων, που ξεκίνησε με το κλείσιμο κρίσιμων στρατοπέδων, συνεχίστηκε με τις μαζικές και παράνομες σε αρκετές περιπτώσεις αποστρατείες εξαίρετων αξιωματικών σε ηλικία πενήντα ετών, κατά παρέκκλιση των ευρωπαϊκών Οδηγιών περί ορίων ηλικίας συνταξιοδότησης και φαίνεται ότι ολοκληρώνεται με την αποδυνάμωση των στρατιωτικών νοσοκομείων.

Ασφαλώς και δεν ήταν μόνο οι μη έχοντες οργανικές θέσεις εκείνοι που αποστρατεύτηκαν, αλλά ακόμα πληρώνονται και δεν εργάζονται και για κάποιον λόγο δεν τους έχει κοινοποιηθεί έγγραφο αποστρατείας. «Αμελλητί», λέει ο νόμος. Η γενιά του 1994 θα συμπληρώσει τριάντα πέντε χρόνια τον Σεπτέμβριο του 2025. Και αυτή η προθεσμία, αυτός ο χρόνος, σαφώς και θα έχει συμπληρωθεί και η αποστρατεία τους δεν είναι νόμιμη.

Σε τι αποσκοπείτε, λοιπόν; Τι επιτάσσει η περιβόητη Ατζέντα 2030, μπορείτε να μας αναλύσετε; Τα χρέη του ΕΟΠΥΥ στο ΥΠΕΘΑ θα μας ενημερώσετε γιατί δεν εισπράττονται; Γνωρίζετε ότι εν έτει 2025 χρειάζεται καρμπόν για την υλοποίηση εντολών περίθαλψης;

Και τι λέτε, κύριε Δένδια, σ’ αυτά; Ο κύριος λόγος -λέτε- που κατατίθεται αυτό το νομοσχέδιο είναι να εκλογικεύσει ένα χάος στο οποίο δεν υπάρχουν διακριτές μονάδες, δεν καταθέτουν προϋπολογισμό, δεν καταθέτουν σαφή απολογισμό, δεν λογοδοτούν γι’ αυτό και όλα τα κενά τους καλύπτονται από τα γενικά λειτουργικά των γενικών επιτελείων και αυτό γίνεται επί μακρά σειρά ετών.

Σύμφωνα με τον γενικό κανονισμό διπλογραφημένης λογιστικής στρατιωτικών νοσοκομείων, όλα τα στρατιωτικά νοσοκομεία εδώ και δέκα χρόνια είναι υποχρεωμένα και να συντάσσουν και να υποβάλλουν για έγκριση προϋπολογισμούς και απολογισμούς με συγκεκριμένα υποδείγματα. Γιατί δεν καταθέτουν σαφείς προϋπολογισμούς και απολογισμούς; Μετά από έξι χρόνια διακυβέρνησης, τώρα έγινε γνωστή η παρέκκλιση;

Γιατί καλύπτονται χρηματικά ποσά από τα γενικά επιτελεία; Μήπως επειδή δεν κοστολογούνται οι υπηρεσίες που προσφέρουν στα εν ενεργεία στελέχη; Συμβαίνει αυτό ή όχι; Αν αυτό συμβαίνει επί σειρά ετών, όπως νομίζω είπατε, εσείς ως Κυβέρνηση γιατί το καταλάβατε τώρα; Γιατί τα στρατιωτικά νοσοκομεία επιβαρύνονται με χιλιάδες ευρώ ετησίως ώστε να πληρώνουν ιδιωτικές εταιρείες για λογιστικές υπηρεσίες για να μην καταθέτουν προϋπολογισμούς και σαφείς απολογισμούς; Γιατί μήπως με την ευνοϊκή μεταχείριση ιδιωτικών εταιρειών στη διανομή κρατικού χρήματος μέσω δημοσίων συμβάσεων και απευθείας αναθέσεων εξασφαλίζετε αθέατα ωφελήματα;

Τα φαινόμενα φυσικά, ιστορικά έχει αποδειχθεί, που εκφεύγουν του κοινωνικού και δικαστικού ελέγχου είναι αυτά που διαθέτουν τα δομικά και συστημικά χαρακτηριστικά οικονομικοπολιτικών εγκλημάτων μέσα από τη συνεχή, δυναμική, ανατροφοδοτούμενη αλληλεπίδραση, με στόχο τη νομή εξουσίας οικονομικής και πολιτικής.

Τι γράφουν τα πορίσματα σχετικών ελέγχων τα τελευταία δέκα χρόνια; Τι αναφέρουν για το θέμα της σύνταξη και υποβολής οικονομικών καταστάσεων από τα στρατιωτικά νοσοκομεία και της κοστολόγησης της παροχής υπηρεσιών στα εν ενεργεία στελέχη; Τι ενέργειες αναλάβατε επί των σχετικών προτάσεων ώστε να επιλυθούν τα προβλήματα που μας είπατε;

Με το άρθρο 88 του ν.4985/2022 που ψηφίστηκε από την Κυβέρνηση σας διαγράφηκαν 39.292.714 ευρώ των απαιτήσεων του Νοσηλευτικού Ιδρύματος Μετοχικού Ταμείου Στρατού από υπηρεσίες που έχουν παρασχεθεί στους ασφαλισμένους του από 1 Ιανουαρίου 2012 έως και 31 Δεκεμβρίου 2017.

Με τον ν.5110/2024, άρθρο 59, διαγράψετε και ποσοστό 10% επί των οφειλών του ΕΟΠΥΥ προς τα λοιπά στρατιωτικά νοσοκομεία, πλην του Νοσηλευτικού Ιδρύματος Μετοχικού Ταμείου Στρατού. Με ποια λογική και πως θα σταθούν οικονομικά τα νοσοκομεία όταν εσείς οι ίδιοι κουρεύετε τις απαιτήσεις τους από τον ΕΟΠΥΥ;

Και πάμε στο άρθρο 6, πριν κλείσω με το άρθρο 7 και δώστε μου πολύ λίγο χρόνο, κύριε Πρόεδρε. Τα στρατιωτικά νοσοκομεία αποτελούν αναθέτουσες αρχές και δύνανται να διενεργούν διαδικασία σύναψης συμβάσεων προμηθειών έργου και παροχής υπηρεσιών μέχρι του ποσού των 250.000 ευρώ μη συμπεριλαμβανομένου του ΦΠΑ. Και συνεχίζει το άρθρο με τα υπόλοιπα.

Γιατί δεν υπάρχει πρόβλεψη για κεντρικό φορέα ΓΕΕΘΑ πανελλαδικά για όλες τις παρόμοιες ανάγκες για προμήθειες νοσοκομείων ώστε να επιτευχθούν καλύτερες τιμές; Μήπως γιατί έτσι συμμετέχουν σε αυτή την πίτα πολλές ιδιωτικές εταιρείες; Είναι αυτό προς το συμφέρον του δημοσίου; Μήπως γιατί έτσι σχετικοποιείται το δημόσιο συμφέρον και διατηρείται το μοντέλο -γιατί πολλές φορές σήμερα έχουμε ακούσει για τη λέξη «μοντέλο»- της ανταλλαγής συμφερόντων με την κοινωνική πυραμίδα στην οποία απευθύνεστε για να εξασφαλίσετε την ανοχή στη διασπάθιση δημοσίου χρήματος;

Μιλάτε λοιπόν για διαφάνεια, αλλά πριν δεν γίνονταν έλεγχοι και δεν διασφαλιζόταν η διαφάνεια; Το Κοινό Σώμα Οικονομικών Επιθεωρητών συστάθηκε με την παράγραφο 1 του άρθρου 9 του ν.4494/2017.

Συνιστάται -λέει- η παράγραφος 2 στο Υπουργείο Εθνικής Άμυνας υπηρεσία εσωτερικών υποθέσεων ως οργανωτική μονάδα επιπέδου διεύθυνσης υπαγόμενη απευθείας στον Υπουργό Εθνικής Άμυνας. Το Σώμα Οικονομικών Επιθεωρητών έχει ιδιάζουσα αποστολή. Εξασφαλίζει τα συμφέροντα του δημοσίου και οικονομικές επιθεωρήσεις απαιτούν εμπειρία και γνώσεις καθότι πολλές φορές τα πορίσματα καταλήγουν στην ελληνική δικαιοσύνη. Πώς συνάδει, κύριε Υπουργέ, η αποδυνάμωση του Σώματος Οικονομικών Επιθεωρητών με την αποστρατεία έμπειρων στελεχών και μάλιστα αφήνοντας κενές οργανικές θέσεις -δύο έχω πληροφορηθεί- που έχουν θεσμοθετηθεί από το Ελληνικό Κοινοβούλιο σε σχέση με τη διενέργεια εντατικών αιτήσεων ελέγχων;

Πάμε στο άρθρο 7. Τι κάνετε; Κατά παρέκκλιση -λέτε- δύναται να εξοφληθούν δαπάνες που έγιναν σε συγκεκριμένη περίοδο. Την παρατείνετε βασικά αυτή την περίοδο γιατί είχατε νομοθετήσει και για προηγούμενη περίοδο. Τι σημαίνει «κατά παρέκκλιση των άρθρων 66, 68 του ν.4270/14»; Ότι οι προϊστάμενοι οικονομικών υπηρεσιών όλων των φορέων της Κυβέρνησης διασφαλίζουν -λέει αυτή η διάταξη, όχι όπως ο κ. Καραμανλής μας έλεγε ότι διασφαλίζει την ασφάλεια και ούτε φυσικά όπως ο κ. Κυρανάκης διασφάλιζε το Ελληνικό Κτηματολόγιο, μέχρι που χθες ξέσπασε το σκάνδαλο της σύλληψης εννέα υπαλλήλων για δωροδοκίες, δωροληψίες- ότι οι δεσμεύσεις που εγκρίνονται και καταχωρούνται αφορούν νόμιμες και κανονικές δαπάνες και υπόκεινται στον όρο της διαθεσιμότητας επαρκούς υπολοίπου πιστώσεων από τον συγκεκριμένο κωδικό του προϋπολογισμού. Αυτό, λοιπόν, σημαίνει ότι αυτές οι δαπάνες δεν θα ελεγχθούν και αφορούν προμήθεια υλικού κατά παρέκκλιση της υφιστάμενης νομοθεσίας.

Αυτά όλα μας προβληματίζουν. Γι’ αυτά όλα εξεγειρόμαστε. Και το ότι δηλώνει ο Πρωθυπουργός ότι η τεχνητή νοημοσύνη είναι αυτή που στη χώρα μας έχει εξελίξει την οικονομία και μπορεί μάλιστα να εξαχθεί και σε άλλες χώρες και με αυτήν επενδύετε στον τομέα της άμυνας είναι τουλάχιστον κωμικό, αλλά είναι και επικίνδυνο μαζί, ξέρετε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Καραγεωργοπούλου.

Τον λόγο έχει ο κ. Ανδριανός.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κύριε Υφυπουργέ, στο πλαίσιο της πρωτοβουλίας μου αναφέρθηκα στις προβλέψεις του νομοσχεδίου που αφορούν θέματα υγειονομικής υποστήριξης των Ενόπλων Δυνάμεων, ενίσχυσης της επιχειρησιακής ετοιμότητας και εκπαίδευσης, ιδίως στα κρίσιμα πεδία του πολεμικού τραύματος και διάσωσης κοινωνικής μέριμνας και προστασίας των στρατιωτικών οικογενειών, επιχειρησιακής ετοιμότητας και εκπαίδευσης και στρατολογικών και κοινωνικών διευκολύνσεων.

Επιπλέον, με τις νομοτεχνικές βελτιώσεις που καταθέσατε, κύριε Υπουργέ, πολλές από τις επισημάνσεις που έγιναν στις συνεδριάσεις της επιτροπής έγιναν δεκτές και βεβαίως είναι σημαντική και η τροπολογία και η πρόβλεψη για το ΝΙΜΤΣ που μπορεί να προσλάβει επικουρικούς ιατρούς για να καλύψει τις ανάγκες σε ιατρικό προσωπικό. Ήδη, λοιπόν, από την αναφορά σε αυτές τις προβλέψεις καθίσταται σαφής η σημασία και το ιδιαίτερα θετικό πρόσημο του νομοσχεδίου.

Κατά τη δευτερολογία μου θα αναφερθώ, κυρίως, στις διατάξεις του τρίτου μέρους του νομοσχεδίου που επιλύει σημαντικά ζητήματα λειτουργίας και οργάνωσης των Ενόπλων Δυνάμεων και συγκεκριμένων δομών τους. Για την κάλυψη των εκπαιδευτικών αναγκών των ανώτατων στρατιωτικών εκπαιδευτικών ιδρυμάτων καθιερώνεται ο θεσμός των μελών στρατιωτικού διδακτικού ερευνητικού προσωπικού. Αντιμετωπίζεται έτσι το οξύ πρόβλημα της έλλειψης ΔΕΠ στα ιδρύματα αυτά, μια έλλειψη που υπονομεύει τη συνεπή ακαδημαϊκή λειτουργία. Με τον νέο αυτόν θεσμό δίνεται η δυνατότητα σε αξιωματικούς που διαθέτουν υψηλό επίπεδο θεωρητικής και επιχειρησιακής κατάρτισης να αναλάβουν εκπαιδευτικό και ερευνητικό έργο κατά το αντίστοιχο πρότυπο που εφαρμόζεται με επιτυχία στο εθνικό αμυντικό πανεπιστήμιο των ΗΠΑ. Στην ίδια κατεύθυνση εισάγονται ρυθμίσεις που αποβλέπουν στη βελτίωση της λειτουργίας τόσο των ανώτερων ιδιωτικών εκπαιδευτικών ιδρυμάτων όσο και των ανώτερων στρατιωτικών σχολών υπαξιωματικών.

Ιδιαίτερη σημασία έχουν ακόμη οι διατάξεις που αφορούν το Πολεμικό Μουσείο. Προβλέπεται η δημιουργία και η διαχείριση απολυτηρίου ώστε να διορθωθεί η παράξενη εξαίρεση που θέλει να απουσιάζει από το μουσείο αυτό το απολυτήριο και δίνεται η δυνατότητα έκδοσης παραγωγής και πώλησης εκδόσεων και εκπαιδευτικού υλικού, προβλέψεις που μπορούν να αυξήσουν σημαντικά τα έσοδα του μουσείου. Ακόμη αντιμετωπίζεται ο περιορισμός που ίσχυε ως προς τον ορισμό του διευθυντή του μουσείου αποκλειστικά από μονίμους εξ εφέδρων ανώτατους ή ανώτερους αξιωματικούς. Είναι ένας περιορισμός που δεν επέτρεπε στο μουσείο να επιλέγει από ένα ευρύτερο φάσμα ικανών και έμπειρων αξιωματικών, ιδίως εν ενεργεία.

Εισάγονται επίσης δύο σημαντικές τροποποιήσεις που αφορούν τους επαγγελματίες οπλίτες. Μειώνονται τα ανώτατα ηλικιακά όρια πρόσληψης από το 28ο στο 25ο έτος ηλικίας για τους ΕΠΟΠ από το 31ο στο 28ο έτος για τους οπλίτες βραχείας ανακατάταξης ώστε να ενισχυθεί η ένταξη προσωπικού με αυξημένα φυσικά προσόντα.

Δεύτερον, προσαρμόζεται η διάρκεια παραμονής σε κάθε βαθμό ώστε να ευθυγραμμιστεί η υπηρεσιακή εξέλιξη με τη συνολική αύξηση του χρόνου παραμονής στις Ένοπλες Δυνάμεις.

Ορίζεται η συμπερίληψη των στρατιωτικών, των αστυνομικών, των συνοριακών φυλάκων, των ειδικών φρουρών, των πυροσβεστών και του προσωπικού του Λιμενικού Σώματος στους υπόχρεους απόκτησης δελτίου ταυτότητας Ελλήνων πολιτών, ανεξαρτήτως της παράλληλης κατοχής ειδικού δελτίου ταυτότητας που εκδίδεται από την υπηρεσία τους αποκλειστικά για την υπηρεσιακή χρήση. Αντιμετωπίζονται έτσι υπαρκτά ζητήματα ασφάλειας και προστασίας προσωπικών δεδομένων καθώς μέχρι σήμερα οι υπηρεσιακές ταυτότητες χρησιμοποιούνται για γενικούς σκοπούς, αποκαλύπτοντας αυτομάτως την επαγγελματική ιδιότητα του κατόχου.

Μειώνονται οι θητείες των διοικητικών συμβουλίων των μετοχικών ταμείων στρατού, ναυτικού και αεροπορίας, από τρία σε δύο έτη και αναπροσαρμόζονται αντιστοίχως η θητεία του γενικού διευθυντή του Μετοχικού Ταμείου Αεροπορίας ώστε να ενισχυθεί η λογοδοσία και η διοικητική ευελιξία, επιτρέποντας την αποτελεσματικότερη αξιολόγηση των πεπραγμένων των συμβουλίων από τον Υπουργό Εθνικής Άμυνας.

Ιδιαίτερη σημασία έχει και η ρύθμιση για πρώτη φορά με ενιαίο και ξεκάθαρο πλαίσιο της αξιοποίησης της μεγάλης δεξαμενής των δικαιωμάτων διανοητικής ιδιοκτησίας του Υπουργείου Εθνικής Άμυνας μέσω του Ελληνικού Κέντρου Αμυντικής Καινοτομίας που αναλαμβάνει την εκπροσώπηση του Ελληνικού Δημοσίου επί υπηρεσιακών ή εξαρτημένων εφευρέσεων ή λογισμικού. Ενισχύεται έτσι η περαιτέρω αποτελεσματική σύνδεση των τομέων της άμυνας και της τεχνολογίας στη χώρα μας με τα σχετικά έσοδα να κατευθύνονται στο Ταμείο Καινοτομίας Εθνικής Άμυνας για περαιτέρω επενδύσεις στην έρευνα και την καινοτομία.

Ακόμη δίνεται η δυνατότητα σε οπλίτες θητείας να υπηρετήσουν ως επίκουροι σημαιοφόροι του Πολεμικού Ναυτικού και ως δόκιμοι αξιωματικοί της Πολεμικής Αεροπορίας στο κέντρο αυτό.

Το νομοσχέδιο διασφαλίζει την ομαλή λειτουργία της ΕΑΒ και η νομική θωράκιση των υφισταμένων παροχών στην κατεύθυνση αυτή, επανακαθορίζονται οι όροι καταβολής του κινήτρου παραγωγικότητας προς το προσωπικό, ενισχύεται η αντιστοίχιση των θέσεων ευθύνης με τις διατάξεις περί επιδομάτων του δημοσίου και αντιμετωπίζονται ζητήματα κατάταξης σε μισθολογικά κλιμάκια και προσωπικών διαφορών αποδοχών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μια μικρή ανοχή, κύριε Πρόεδρε.

Παράλληλα, θεσπίζεται η καταβολή ημερήσιας αποζημίωσης στο προσωπικό της ΕΑΒ που απασχολείται στην επισκευή και συντήρηση πυροσβεστικών αεροσκαφών, κατά την αντιπυρική περίοδο, αναγνωρίζοντας εμπράκτως τη συνεισφορά τους στη διαθεσιμότητα κρίσιμων μέσων των Ενόπλων Δυνάμεων και της πολιτικής προστασίας σε περιόδους υψηλού κινδύνου.

Για την ενίσχυση της διαφάνειας και της αποτελεσματικότητας στους εσωτερικούς ελέγχους, θεσπίζεται η δυνατότητα οι ειδικές ελεγκτικές δομές του Υπουργείου Εθνικής Άμυνας να προχωρούν σε άρση του τραπεζικού απορρήτου των ελεγχόμενων προσώπων και να αποκτούν πρόσβαση στο σύστημα μητρώων τραπεζικών λογαριασμών και λογαριασμών πληρωμών, σύμφωνα με τη διαδικασία που προβλέπεται στον ν.4170/2013 βεβαίως, υπό αυστηρές εγγυήσεις και την προϋπόθεση της σχετικής εισήγησης των οικονομικών επιθεωρητών και την έγκριση του αρμόδιου διευθυντή.

Επίσης, με την τροπολογία που κατέθεσε ο Υπουργός προβλέπεται η σύσταση γραφείου νομικού συμβούλου του κράτους στη Γενική Διεύθυνση Εξοπλισμών και νομικό γραφείο Υπουργού Εθνικής Άμυνας.

Τέλος, διευθετούνται οι οικονομικές εκκρεμότητες από τη σχετική σύμβαση προμήθειας και διανομής ύδατος στην κλειστή ελεγχόμενη δομή. Επίσης, θέλω να πω ότι στην τροπολογία έχει γίνει ένα σημαντικό βήμα διαφάνειας για τις συμβάσεις. Από 30 εκατομμύρια λοιπόν που ήταν το όριο, κατεβαίνουν στα 10 εκατομμύρια για να ακολουθούν τις διαδικασίες με γνώμη και στις αρμόδιες κοινοβουλευτικές επιτροπές.

Κυρίες και κύριοι συνάδελφοι, με το σύνολο των ρυθμίσεων που εξετάσαμε και συζητήσαμε αναλυτικά τόσο εκείνο που αναφέρεται ως κύριο θέμα της ενίσχυσης της οικονομικής προστασίας των στελεχών όσο και των υπολοίπων κρίσιμων διατάξεων, το νομοσχέδιο αυτό υπογραμμίζει έναν ξεκάθαρο στρατηγικό προσανατολισμό, την προτεραιότητα που έμπρακτα αποδίδει η πολιτεία στη διαρκή ενίσχυση της αποτρεπτικής ισχύος και της επιχειρησιακής επάρκειας των Ενόπλων Δυνάμεων, μέσα από την επένδυση στον ανθρώπινο παράγοντα, στην αξιοκρατία, στην τεχνογνωσία και στην αποτελεσματική διοίκηση. Με αυτή λοιπόν την πολυεπίπεδη θεσμική παρέμβαση, με την ολιστική προσέγγιση που είπε και ο κ. Δένδιας θεραπεύονται χρόνιες δυσλειτουργίες, εξορθολογίζονται και απλοποιούνται κρίσιμες διαδικασίες και ταυτόχρονα αναγνωρίζονται στην πράξη οι ανάγκες των στελεχών και των οικογενειών τους. Με το νομοσχέδιο αυτό κάνουμε ένα σημαντικό βήμα στην ανθρωποκεντρική κατεύθυνση της ενίσχυσης του φρονήματος των ανθρώπων που εγγυούνται την ελευθερία και την ακεραιότητα της πατρίδας μας, που είναι και η πρώτη προϋπόθεση για την ισχυρή εθνική άμυνα.

Με βάση όλων αυτών, σας καλώ να υπερψηφίσουμε το παρόν σχέδιο νόμου.

Ευχαριστώ πολύ για την ανοχή σας, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Να επανέλθουμε όμως στη διαδικασία, όπως ήταν καθορισμένη.

Κύριε Ζερβέα, έχετε τον λόγο.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι Βουλευτές, όπως είπα και στην πρωτολογία μου το εν λόγω νομοσχέδιο έχει αρκετά θετικά σημεία, αλλά δυστυχώς έχει και αρκετά κατά τη γνώμη μας προβληματικά.

Εμείς θέσαμε τέσσερα κύρια ζητήματα. Δυστυχώς, δεν εισακουστήκαμε και παρέμειναν ως έχουν. Πρόκειται για το άρθρο 4 που ασχολείται με τη λειτουργία των στρατιωτικών νοσοκομείων, πέραν του τακτικού ωραρίου, όπου είναι δυνατή η προσέλευση ιδιωτών για τη διενέργεια εξετάσεων. Θεωρούμε ότι δημιουργείται δυνητικό πρόβλημα για την ασφάλεια. Μην ξεχνάμε ότι τα στρατιωτικά νοσοκομεία είναι στρατιωτικές μονάδες. Και επίσης, θεωρούμε ότι τα στρατιωτικά νοσοκομεία θα πρέπει να εξυπηρετούν αποκλειστικά τις ανάγκες του εν ενεργεία στρατιωτικού προσωπικού, των αποστράτων και των οικογενειών τους και των στρατευσίμων.

Για το άρθρο 45, τις διευκολύνσεις στρατιωτικού προσωπικού που έχει σύζυγο ή τέκνο με δυσίατη ή ανίατη πάθηση, όπως είπα και στην επιτροπή, όπως είπα και εδώ πρόκειται περί μιας ιστορίας γραφειοκρατικής τρέλας.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Θα αλλάξει.

**ΑΛΕΞΑΝΔΡΟΣ ΖΕΡΒΕΑΣ:** Ωραία. Επομένως είμαι καλυμμένος και σας ευχαριστώ γιατί δείχνετε πραγματικά ανθρώπινο ενδιαφέρον.

Το άρθρο 54 σχετικά με τη σύσταση διακλαδικής μονάδας φροντίδας ηλικιωμένων στο Νοσηλευτικό Ίδρυμα Μετοχικού Ταμείου Στρατού πάλι υπήρχαν από τους φορείς παρά πολλές επιφυλάξεις για το αν θα μπορέσει να ανταπεξέλθει σε αυτή την αποστολή του το Νοσηλευτικό Ίδρυμα Μετοχικού Ταμείου Στρατού και βεβαίως ποιοι θα επωφεληθούν αυτής της πρόνοιας.

Και τέλος το άρθρο 72, που ασχολείται με τους ΕΠΟΠ. Είχαμε ζητήσει την απόσυρσή του, δεν αποσύρθηκε. Παρότι διαχρονικώς εμείς έχουμε δείξει ότι στηρίζουμε θέματα που άπτονται των Ενόπλων Δυνάμεων και γενικότερα της εθνικής άμυνας της χώρας μας, δυστυχώς σε αυτή την περίπτωση θα αναγκαστούμε να καταψηφίσουμε.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):**  Ευχαριστούμε τον κ. Ζερβέα για την οικονομία του χρόνου.

Κύριε Οικονομόπουλε θέλετε να δευτερολογήσετε;

**ΤΑΣΟΣ ΟΙΚΟΝΟΜΟΠΟΥΛΟΣ:** Μάλιστα.

**ΠΡΟΕΔΡΕΥΩΝ (Αθανάσιος Μπούρας):** Έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, θα ήθελα να αναφερθώ σε αυτό που είπατε για τους κτηνιάτρους. Δεν είναι μόνο για τα ζώα, ελπίζω ότι το είπατε αστειευόμενος. Κάνουν υγειονομικούς ελέγχους των τροφίμων που προμηθεύονται οι μονάδες για τη σίτιση του προσωπικού. Σε ό,τι αφορά στους δεκαεπτά χιλιάδες αρχιλοχίες που είναι επιλοχίες είναι λογικό, αφού είχαν προσληφθεί το 2009 και έγιναν ξανά προσλήψεις το 2021. Σημειωτέον ότι οι προσλήψεις 2021, 2022 και 2023 δεν κάλυψαν τον αριθμό που υπήρχε ως πρόβλεψη, ενώ το 2024 δεν προκηρύχθηκε διαγωνισμός. Τέλος, σε ό,τι αφορά στους φαρμακοποιούς, καλύπτουν τις ανάγκες σε γιατρούς στις μονάδες που δεν υπάρχουν και κάνουν και υπηρεσίες.

Τώρα σε ό,τι αφορά στις τροπολογίες στην 358, παράταση συμβάσεων εργασίας προσωπικού ιδιωτικού δικαίου ορισμένου χρόνου της Γενικής Γραμματείας Αποκατάστασης Φυσικών Καταστροφών και Κρατικής Αρωγής του Υπουργείου Κλιματικής Κρίσης και Πολιτικής Προστασίας, κατανοούμε την αναγκαιότητα, αλλά από θέση αρχής τασσόμαστε υπέρ των οριστικών λύσεων και όχι στην ταλαιπωρία των υπαλλήλων που θέλετε να τους κάνετε εν είδει μπαλαντέρ να καλύπτουν κάθε οργανική θέση όπως λέτε στην παράγραφο 3. Όταν υπάρχουν πάγιες ανάγκες οι θέσεις πρέπει να προκηρύσσονται και να είναι μόνιμες. Οι ενδείξεις για την κλιματική αλλαγή που έχουμε δεν επιτρέπουν εφησυχασμό. Οπότε σας καλούμε να καλύψετε με μόνιμες θέσεις προσωπικού αυτές τις θέσεις, γιατί υπάρχει πάντα σημαντικό έργο να εκτελέσουν αυτοί οι υπάλληλοι.

Επίσης συμβάσεις που δεν έχουν ακόμα καταγγελθεί ελπίζουμε να μην υποκρύπτουν επιλεκτικές και διακριτικές εις βάρος κάποιων καταγγελίες συμβάσεων που θα γίνουν τώρα μέχρι τη δημοσίευση του νόμου, γιατί τότε θα πρόκειται για ευθέως αντισυνταγματική διάταξη και εντελώς άδικη και παράλογη.

Άδικη, παράνομη και αντισυνταγματική είναι και η παράγραφος 4 για τη μη προσμέτρηση του χρόνου αυτού ως συνεχές εικοσιτετράμηνο.

Τώρα για την τροπολογία 359, στο άρθρο 1 τοποθετούνται για ένα ως τρία έτη επικουρικοί γιατροί στο ΝΙΜΤΣ από το ΕΣΥ ανεξάρτητα από την ύπαρξη οργανικών θέσεων με ευνοϊκές αμοιβές ΕΣΥ, την ίδια στιγμή που άλλοι γιατροί του στρατού καλύπτουν με υποχρεωτικές μετακινήσεις ανάγκες του ΕΣΥ. Αυτή η άσκοπη ανακύκλωση γιατρών εις βάρος των Ενόπλων Δυνάμεων πάντα πρέπει να σταματήσει και να στεγανοποιηθούν οι δύο χώροι, ώστε να καλύπτουν τις ανάγκες τους χωρίς κατά παρέκκλιση χαριστικές ή υποχρεωτικές μετακινήσεις.

Αυτά ήθελα να προσθέσω.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Οικονομόπουλε και για την οικονομία του χρόνου.

Τον λόγο τώρα έχει η κ. Αναγνωστοπούλου αν θέλει να δευτερολογήσει ως ειδική αγορήτρια της Νέας Αριστεράς .

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε. Θα προσπαθήσω να είμαι πολύ σύντομη.

Επανέρχομαι γιατί το θεωρώ κρίσιμο και πρέπει να ακούγεται και να ακούγεται ξανά στο Ελληνικό Κοινοβούλιο. Οι «Financial Times» είχαν σήμερα άρθρο: «Η επαίσχυντη σιωπή της Δύσης» για ό,τι γίνεται στη Γάζα, για τη γενοκτονία που γίνεται στη Γάζα. Το θεωρώ αδιανόητο για εμάς, για την ιστορία μας και εν όψει των εορτασμών για την απελευθέρωση από τον ναζισμό της Ευρώπης να μην ακούγεται κουβέντα παρά από τους συνήθεις υπόπτους και να υπάρχει καραμέλα ότι έχουμε στρατηγική συνεργασία με το Ισραήλ και λόγω του εξ ανατολών κινδύνου κ.λπ.. Είπα ότι δεν είναι για το εθνικό συμφέρον και θα επιμένω σε αυτό το πράγμα.

Άκουσα και την Αντιπολίτευση να μιλάει για τον πρόεδρο της Τουρκίας και για την εμφάνισή του στα κατεχόμενα, για τα δύο κράτη και λοιπά. Δικαίως είμαστε εναντίον. Δικαίως θα το καταγγείλουμε με όλους τους τρόπους. Μόνο που και ο Ερντογάν παραβιάζει, αδιαφορεί για τις αποφάσεις του Συμβουλίου Ασφαλείας του ΟΗΕ.

Πείτε μου εάν στην εξωτερική μας πολιτική πρυτανεύει ο κυνισμός, ποιος δεν θα μας πει αύριο ότι το δικό μας συμφέρον, το δικό μας εθνικό συμφέρον, καλεί να μην πούμε τίποτα στην Τουρκία. Έχει ξαναγίνει; Έχει ξαναγίνει. Εμείς, όμως, είμαστε μια μικρή χώρα και είμαστε υποχρεωμένοι το εθνικό μας συμφέρον να το ταυτίζουμε πάντα -πάντα επαναλαμβάνω- με το Διεθνές Δίκαιο, το δίκαιο των ανθρώπων, το ανθρώπινο και το ηθικό.

Θα επιμένω ότι δεν είναι ηθικολογία, είναι θέμα βαθιά εθνικού συμφέροντος και όχι να είναι σήμερα. Σας διάβασα και αποσπάσματα από τη συνέντευξη του κ. Κούλας, ο οποίος είπε λίγο ως πολύ ότι να μοιραστούμε την εμπειρία από τη Γάζα, τη Δυτική Όχθη -που δεν την είπε Δυτική Όχθη, την είπε Ιουδαία, Σαμάρεια- και βέβαια να γίνει η Ελλάδα πύλη του Ισραήλ στο ΝΑΤΟ με συνεργασίες κ.λπ..

Κύριε Υπουργέ, οι εξοπλισμοί, η άμυνα της χώρας, η χώρα πρέπει να είναι θωρακισμένη. Σε αυτό δεν έχει κανείς καμία αμφιβολία. Έχουμε πάρτι των πολεμικών βιομηχανιών -και δεν θέλω να πιάσω κουβέντα γιατί υποσχέθηκα ότι δεν θα τραβήξω στον χρόνο- με απαίτηση του ΝΑΤΟ και με τις μεγάλες χώρες της Ευρώπης -η Γερμανία θέλει να σωθεί από αυτή την υπόθεση- και με βιομηχανίες που μπαίνουν μέσα σε αυτή την πίτα των υπερεξοπλιστικών. Οι Έλληνες και οι Ελληνίδες, όμως, σε όλες τις δημοσκοπήσεις είναι κατά αυτού που θα αποτελέσει τη θρυαλλίδα για να μην έχουμε αυτό που είπατε στην Ευρώπη, τα δικαιώματα, τον σεβασμό των αναγκών των ανθρώπων, τον σεβασμό του ίδιου του ανθρώπου, αυτό που έκανε η λήξη του Β΄ Παγκοσμίου Πολέμου: κοινωνικό κράτος, όχι στην πείνα, κοινωνική συνοχή.

Θα έρθω τώρα με δύο μόνο λόγια.

Κύριε Υπουργέ, δεν μας είπατε τίποτα. Σας έχουμε εδώ, ερχόσαστε στην Επιτροπή Εξοπλιστικών, διαφωνούμε, συμφωνούμε, σας εγκαλούμε, συζητάμε όπως πρέπει να γίνεται. Δεν μπορώ να καταλάβω γιατί συστήθηκε αυτή η Γενική Γραμματεία Εθνικής Ασφάλειας στο Μαξίμου και η οποία έχει θέματα που αφορούν και τη δομή δυνάμεων, αφορούν και τα εξοπλιστικά, αφορούν την ασφάλεια της χώρας. Δεν το καταλαβαίνω σε ποιον θα λογοδοτεί αυτή η γενική γραμματέα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στον Μητσοτάκη.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ακριβώς. Έχουμε καμία εμπιστοσύνη σε αυτό; Θα λογοδοτεί στη Βουλή.

Εσείς έρχεστε εδώ και αρχίζουμε και αντιπαρατιθέμεθα. Πείτε μου σε ποια λογική ακουμπάει και έχοντας υπ’ όψιν μας όλη αυτή την ιστορία επί έξι χρόνια του επιτελικού κράτους. Εδώ υπάρχει ένα θέμα και πριν αρχίσουμε να μιλάμε για σκάνδαλο Μαξίμου και επειδή αφορά πάρα πολύ σοβαρά θέματα, αφορά 28 δισεκατομμύρια, τα οποία θα φύγουν από τις τσέπες των φορολογουμένων με όσες ρήτρες διαφυγής. Η ρήτρα διαφυγής αφορά επιβαρύνσεις και στο δημόσιο χρέος, αλλά και στο κοινωνικό κράτος. Εδώ πρέπει να δοθεί μια απάντηση: Σε ποιον λογοδοτεί αυτή η γενική γραμματεία;

Όσο για άλλα, σε όσα αναφερθήκατε, θέλω να πω δημιουργείται πάντα η εντύπωση για κάποια πράγματα. Διάβαζα τα sites. Είπε ο Υπουργός ότι έχουμε τόσους κτηνιάτρους, τόσους αυτούς. Η αληθοφάνεια δεν σημαίνει ότι είναι και αλήθεια. Αυτό είναι το μέγιστο πρόβλημα πάντα. Μας είπατε για τόσους κτηνιάτρους βλέποντας ότι έχουμε τόσους σκύλους, τόσα άλογα, έξι άλογα, δεν ξέρω και εγώ πόσα γεράκια, ελάχιστα. Οι κτηνίατροι, όμως, είναι για να κάνουν έλεγχο των τροφίμων των μονάδων. Αυτό αποσιωπάται. Αυτό που μένει στην κοινή γνώμη είναι ότι έχουμε τόσους κτηνιάτρους και τι γίνεται ρε παιδιά σε αυτό τον στρατό, ότι έχουμε πόσους δεν ξέρω και εγώ φαρμακοποιούς, οι οποίοι καλύπτουν ανάγκες των μονάδων. Αυτό δεν το είπε κανένας.

Μας είπατε το αντίθετο και αυτό μένει, γιατί εσείς βέβαια έχετε προβολή. Εγώ τι προβολή να έχω; Μία Βουλεύτρια είμαι ενός πάρα πολύ μικρού κόμματος και γιατί να ασχοληθούν τα ΜΜΕ μαζί μου; Με εσάς θα ασχοληθούν.

Είπατε για τους οπλίτες, τους ΕΠΟΠ. Τα είπε ο συνάδελφος πριν. Δεν χρειάζεται να το πω ότι δεκαεπτά χιλιάδες είναι επιλοχίες. Μην τα λέμε αυτά τα πράγματα. Δώδεκα χρόνια είχε να γίνει πρόσληψη οπλιτών. Επόμενο είναι ότι θα έχουν σωρευτεί στις επόμενες, στις μεγαλύτερες βαθμίδες.

Θέλω, όμως, να κλείσω λέγοντας, κύριε Υπουργέ, ότι υπάρχουν άρθρα, θετικά άρθρα μέσα στο νομοσχέδιο. Σας το είπα ευθύς εξ αρχής και στην επιτροπή. Δεν έχω κανένα λόγο να το αποκρύψω. Υπάρχουν, όμως, αυτά που είναι η φιλοσοφία του νομοσχεδίου και εκεί δεν μπορούμε να είμαστε υπέρ σε καμία περίπτωση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Αθανάσιος Μπούρας):** Κλείστε σας παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ναι κλείνω. Έχετε ίδιο.

Όσο για τις τροπολογίες, αυτή η τροπολογία με την εκκλησία της Κρήτης δημιουργεί ένα τεράστιο πρόβλημα. Εάν δεν είναι φωτογραφική αυτή η διάταξη, τι είναι; Και έρχεται σε μία τροπολογία. Είναι φωτογραφική. Είναι απαράδεκτο να έρχεται έτσι.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει ο ειδικός αγορητής της Ελληνικής Λύσης, ο κ. Φωτόπουλος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και μετά ο κ. Καζαμίας.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ πολύ.

Δεν συνηθίζω να δίνω συμβουλές. Απλά θα κάνω μια προτροπή προς τους συναδέλφους Βουλευτές. Πηγαίνετε να επισκεφθείτε την αίθουσα «Παύλος Μπακογιάννης», διαβάστε τη δικογραφία, η οποία έχει διαβιβαστεί για το έγκλημα των Τεμπών. Νομίζω ότι θα βγούμε όλοι σοφότεροι και θα δούμε πράγματα τα οποία καταρρίπτουν το κυρίαρχο κυβερνητικό αφήγημα, το οποίο παρουσιάζεται στα μέσα μαζικής ενημέρωσης.

Τώρα λυπάμαι που δεν είναι εδώ ο κ. Βορίδης. Ήρθε νωρίτερα, δεν θέλησε να απαντήσει σε ερωτήσεις εισηγητών και Κοινοβουλευτικών. Να σας πω ότι από χαρακτήρα δεν είμαι οπαδός του σουρεαλισμού, αλλά έχει ενδιαφέρον να ακούς τον κ. Βορίδη να αγωνιά για την υδροδότηση της δομής της Σάμου, όπως και να το κάνεις.

Λυπάμαι, επίσης, που δεν είναι και η κ. Ζαχαράκη, για άλλον λόγο τελείως και δεν έχει να κάνει με το γεγονός ότι είναι συνάδελφοί μου από την ανατολική Αττική και οι δύο για λόγους αντιπαλότητας. Απλά, θα ήθελα να της δώσω τα θερμότατα μου συγχαρητήρια για τον τρόπο με τον οποίο λειτουργεί το Υπουργείο Παιδείας. Καταπληκτική δουλειά, πραγματικά! Στις 28 του μήνα στέλνει email το Οικουμενικό Πατριαρχείο, 29 του μήνα -ταχύτατη η υπηρεσία- απάντησε για έναν νόμο του 1964, με τέσσερις σελίδες. Πρέπει να είναι το πιο οργανωμένο Υπουργείο, η πιο οργανωμένη υπηρεσία στο ελληνικό κράτος. Εξαιρετική! Τα συγχαρητήριά μου!

Έρχομαι τώρα στα του νομοσχεδίου. Συγκράτησα και το ανέφερα και στη διάρκεια της συζήτησης στην επιτροπή -το ανέφερα και σήμερα- αυτό το οποίο είπατε και εσείς κύριε Υπουργέ και εσείς κύριε Υφυπουργέ, ότι το συγκεκριμένο νομοσχέδιο δεν είναι γραμμένο στην πέτρα και έχετε όλη την καλή διάθεση να δείξετε και κοινοβουλευτική εμπιστοσύνη και σεβασμό, να ακούσετε τους φορείς. Και το λέω ειλικρινά, αν πιστεύετε ότι αυτό είναι το αποτέλεσμα της κοινοβουλευτικής διαδικασίας, δηλαδή οι νομοτεχνικές βελτιώσεις τις οποίες φέρατε, μετά από τα σχόλια τα οποία υπήρχαν στη διαβούλευση, μετά τα σχόλια τα οποία ακούσατε από την Αντιπολίτευση, μετά τα σχόλια τα οποία ακούσατε από τους φορείς, λυπάμαι, μάλλον ήμασταν σε άλλη κοινοβουλευτική διαδικασία, σε άλλες επιτροπές. Δεν δώσατε καμία απάντηση.

Σας ζήτησαν όλοι οι φορείς, παραδείγματος χάριν, για το άρθρο 72 να αποσυρθεί. Δεν έχει κανέναν λόγο να συζητηθεί σ’ αυτό το νομοσχέδιο. Δεν απαντήσατε. Δεν το διορθώσατε. Όπως δεν δώσατε απαντήσεις στα περισσότερα αιτήματα της Αντιπολίτευσης, αλλά και των φορέων.

Ειλικρινά, μετά από δύο χρόνια, περίπου, που είμαι Βουλευτής, νομίζω ότι η κοινοβουλευτική διαδικασία δεν έχει καμία αξία και το λέω με έναν τόνο απογοήτευσης. Συζητάμε με τις ώρες, καταθέτουμε προτάσεις, άλλες καλές, άλλες κακές, από το μετερίζι και από την ιδεολογική ματιά του καθενός, αλλά στο τέλος η Κυβέρνηση δεν ακούει τίποτα, στο τέλος κάνει αυτό που θέλει. Και ναι, τα νομοσχέδια είναι γραμμένα στην πέτρα, κύριε Υπουργέ. Δεν έχετε καμία διάθεση ή εν πάση περιπτώσει, δεν καταλήγουμε μέσα απ’ αυτή τη διαδικασία του κοινοβουλευτικού ελέγχου και των συζητήσεων στις επιτροπές να αλλάζετε τίποτα. Είναι μια απογοήτευση την οποία αισθάνομαι εγώ μετά από δύο χρόνια Βουλευτής και την οποία οφείλω να καταθέσω.

Να τονίσω και πάλι πως είπαμε ότι στο συγκεκριμένο νομοσχέδιο επίκεντρο είναι ο άνθρωπος, τα στελέχη των Ενόπλων Δυνάμεων, τα οποία, όπως σας ανέφερα, και με αφορμή ένα δημοσίευμα του armyvoice.gr, φεύγουν το ένα πίσω από το άλλο. Και δυστυχώς, με τις πρόνοιες του συγκεκριμένου νομοσχεδίου, δεν πρόκειται να αναστραφεί η κατάσταση, δεν πρόκειται να διακόψουμε αυτό το κύμα εξόδου από τις Ένοπλες Δυνάμεις. Το αντίθετο προβλέπω και γι’ αυτό είμαστε αναγκασμένοι να καταψηφίσουμε.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς τον κ. Φωτόπουλο και για τη συντομία.

Καλείται στο Βήμα ο ειδικός αγορητής της Πλεύσης Ελευθερίας, κ. Αλέξανδρος Καζαμίας.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Προτού υπεισέλθω στα θέματα του νομοσχεδίου θα ήθελα να αναφερθώ σε κάποια ζητήματα αμυντικής πολιτικής και εθνικής στρατηγικής, τα οποία τέθηκαν στη διάρκεια της συζήτησης που είχαμε σήμερα στην Ολομέλεια, με αφορμή αυτό το νομοσχέδιο. Ένα από τα θέματα που μπήκαν στη συζήτηση και που ακούσαμε με ενδιαφέρον, αφορά τη συμμετοχή της Τουρκίας στην ενιαία ευρωπαϊκή δομή άμυνας, την οποία αναφέρει η Λευκή Βίβλος, που κυκλοφόρησε πριν από μερικές βδομάδες από την Ευρωπαϊκή Ένωση.

Ενώ η ίδια η Κυβέρνηση δεν έχει πάρει σαφή στάση πάνω σ’ αυτό και μάλλον ως τώρα αποδέχεται συλλογικά την Τουρκία ως ένα κράτος, το οποίο δεν είναι κράτος μέλος της Ευρωπαϊκής Ένωσης, αλλά το οποίο, όπως λέει η Λευκή Βίβλος της Ευρωπαϊκής Commission, θα πρέπει να συμμετέχει σε μία μελλοντική ευρωπαϊκή αμυντική δομή, σήμερα ακούσαμε από την ηγεσία του Υπουργείου Εθνικής Άμυνας ότι κάτι τέτοιο δεν πρέπει να γίνει.

Η Πλεύση Ελευθερίας εδώ και πολλές εβδομάδες έχει θέσει αυτό το θέμα και το έχει θέσει επιτακτικά. Τη στιγμή που έχουμε ένα κράτος, όπως η Τουρκία, το οποίο κατέχει το βόρειο τμήμα ενός κράτους μέλους της Ευρωπαϊκής Ένωσης είναι απαράδεκτο η Ευρωπαϊκή Ένωση να δέχεται την Τουρκία να συμμετέχει σε μία ενιαία δομή άμυνας, η οποία έχει σκοπό να προστατέψει τα σύνορα και τα κράτη μέλη της Ευρωπαϊκής Ένωσης. Οπότε, το γεγονός ότι αυτό μπήκε στη συζήτηση και υπάρχουν δεύτερες σκέψεις από την Κυβέρνηση θεωρούμε ότι είναι κάτι το οποίο έχει πετύχει και η Πλεύση Ελευθερίας με την έμφαση που έχει δώσει στο θέμα αυτό τις προηγούμενες εβδομάδες και θα συνεχίσουμε να το τονίζουμε.

Πρέπει, επίσης, να πω ότι στο πλαίσιο αυτής της συζήτησης ακούσαμε και για τις δηλώσεις του περασμένου Σαββάτου από τον Τούρκο Πρόεδρο Ερντογάν στα κατεχόμενα εδάφη όπου εγκαινίασε ένα «προεδρικό μέγαρο» που αναφέρθηκε στο γεγονός ότι τα τουρκικά στρατεύματα κατοχής στη βόρεια Κύπρο θα μείνουν εκεί για πάντα. Και βεβαίως, διαμαρτυρήθηκε η Ζωή Κωνσταντοπούλου στη διάρκεια της ομιλίας της για το γεγονός ότι το Υπουργείο Εξωτερικών δεν αντέδρασε με τον τρόπο που θα έπρεπε και η Κυβέρνηση συνολικά δεν έχει αντιδράσει με τον τρόπο που θα έπρεπε απέναντι σ’ αυτές τις απαράδεκτες δηλώσεις που προωθούν μια πολιτική διχοτόμησης.

Υπενθυμίζω ότι η ίδια η Ζωή Κωνσταντοπούλου ως Πρόεδρος της Βουλής πριν δέκα χρόνια είχε ανοίξει τον φάκελο της Κύπρου μαζί με τον Κύπριο ομόλογό της, τον Γιαννάκη Ομήρου και αυτό ήταν ένα σημαντικό βήμα όσον αφορά την διαλεύκανση της αλήθειας για τα αίτια της κυπριακής τραγωδίας, αλλά βεβαίως είναι και μία απόφαση, η οποία συμβάλει στο να ακολουθήσουμε μια πολιτική στο Κυπριακό, η οποία να μην επιτρέψει στις διχοτομικές επιλογές της Άγκυρας να κυριαρχήσουν.

Πρέπει, επίσης, να επισημάνω ότι η Πλεύση Ελευθερίας την περασμένη Δευτέρα κατέθεσε επίκαιρη ερώτηση στον Υπουργό Εξωτερικών, τον κ. Γεραπετρίτη, όπου τον ρωτάμε γιατί ενώ την Παρασκευή είχε φιλικό ανεπίσημο δείπνο με τον Τούρκο ομόλογό του, τον Χακάν Φιντάν, στην Κωνσταντινούπολη δεν ήταν προετοιμασμένος και καθώς γύριζε ακούσαμε τις απαράδεκτες δηλώσεις του Τούρκου Προέδρου Ερντογάν στα κατεχόμενα.

Πρέπει, επίσης, να πω ότι στη διάρκεια της συζήτησης που είχαμε ο κύριος Υφυπουργός αναφέρθηκε ξανά, απαντώντας στις διαμαρτυρίες της Πλεύσης Ελευθερίας σχετικά με το γεγονός ότι διεξάγεται αυτήν τη στιγμή μία έκθεση στην Αθήνα, η DEFEA, όπου το Ισραήλ συμμετέχει με τριάντα τρεις επιχειρήσεις και έχει τη μεγαλύτερη συμμετοχή σε αυτή την έκθεση.

Ακούσαμε από τον κύριο Υφυπουργό ότι ακολουθεί η Κυβέρνηση της Νέας Δημοκρατίας μία σταθερή πολιτική, που έχει υιοθετηθεί τα τελευταία δεκαεπτά χρόνια και αναφέρθηκε στο γεγονός και κατέθεσε έγγραφα μάλιστα ως απάντηση στις διαμαρτυρίες της Πλεύσης Ελευθερίας ότι στις 19-7-2015 η τότε κυβέρνηση ΣΥΡΙΖΑ - ΑΝΕΛ είχε υπογράψει συμφωνίες με το Ισραήλ και συνεχίστηκαν αυτές και αργότερα.

Θέλω να σας επισημάνω ότι η Ζωή Κωνσταντοπούλου ως Πρόεδρος της Βουλής δεν ήταν μέλος της κυβέρνησης. Επίσης, θέλω να σας επισημάνω ότι είχε τότε, ήδη, συγκρουστεί με την κυβέρνηση ΣΥΡΙΖΑ - ΑΝΕΛ.

Επομένως, αυτά που παρουσιάζεται…

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Δεν το προσωποποίησα.

**ΑΛΕΞΑΝΔΡΟΣ ΚΑΖΑΜΙΑΣ:** Καταλαβαίνω ότι δεν το προσωποποιήσατε, αλλά πρέπει να ξεκαθαρίσουμε ότι η Πλεύση Ελευθερίας δεν έχει σχέση με αυτή την πολιτική.

Και επίσης, θα πρέπει να σας πω και κάτι άλλο για το οποίο θα πρέπει να απαντήσετε, κύριε Υφυπουργέ. Ακόμη και τότε δεν υπήρχε γενοκτονία. Δεν είναι θέμα διατήρησης μιας διαχρονικής πολιτικής ό,τι και να γίνει. Εδώ έχουμε μια γενοκτονία, έχουμε μια κυβέρνηση, της οποίας ο Πρωθυπουργός ο κ. Νετανιάχου καταζητείται από το Διεθνές Ποινικό Δικαστήριο. Και κάποια στιγμή υπάρχει πλέον και μια ηθική διάσταση. Δεν μπορεί να σιωπάται ό,τι και να γίνει όσον αφορά την πολιτική του κράτους αυτού, επειδή είναι μία διαχρονική πολιτική.

Αλλά και για τη διαχρονικότητα την ίδια θέλω να σας επισημάνω ότι ο Κωνσταντίνος Καραμανλής δεν είχε αναγνωρίσει το κράτος του Ισραήλ, και υπήρχε διαχρονικά μια διαφορετική πολιτική, στην οποία βεβαίως πάτε κόντρα. Αλλά πάτε κόντρα κάτω από συνθήκες οι οποίες δεν πρέπει να γίνονται αποδεκτές από οποιαδήποτε Ελληνική Κυβέρνηση αν έχει την παραμικρή ηθική διάσταση στην εξωτερική της πολιτική και δεν είναι έτοιμη να συνεργάζεται με τον οποιονδήποτε κάτω από οποιεσδήποτε συνθήκες μόνο και μόνο για να αγοράζει εξοπλιστικά συστήματα, τα οποία βεβαίως στην πράξη και στην περίπτωση του Ισραήλ χρηματοδοτούν το κράτος που διαπράττει τη γενοκτονία στη Γάζα. Αυτό κάνετε. Και δεν θέλετε να μιλήσετε ανοιχτά για αυτό το θέμα.

Έρχομαι τώρα σε ένα ακόμη σημείο αναφορικά με το νομοσχέδιο. Ο κ. Δένδιας κατέθεσε προηγουμένως κάποια έγγραφα και στατιστικά στοιχεία εδώ στα Πρακτικά, τα οποία λένε, μεταξύ άλλων, ότι η αναδιάρθρωση της δομής των στρατιωτικών νοσοκομείων προκαλείται από το γεγονός ότι υπάρχει υπεράριθμο προσωπικό σε κάποιους κλάδους. Αναφέρθηκε στους ψυχολόγους, στους κτηνιάτρους, στους φαρμακοποιούς, στους οδοντιάτρους. Αλλά όσον αφορά τους νοσηλευτές και τους γιατρούς στα στρατιωτικά νοσοκομεία, ειδικά στους γιατρούς, υπάρχει εδώ έλλειψη. Το 84% των οργανικών θέσεων έχουν καλυφθεί. Και τώρα ζητάτε με το νομοσχέδιο αυτό να κάνουν ακόμη περισσότερα. Δηλαδή υπάρχει όντως υποστελέχωση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν δεχόμαστε το επιχείρημα ότι όσον αφορά στο νοσηλευτικό προσωπικό -που υπάρχει πάλι, με βάση τα στοιχεία που καταθέσατε, υποστελέχωση- και στο ιατρικό προσωπικό τα στρατιωτικά νοσοκομεία ότι είναι υπερστελεχωμένα και συνεπώς πρέπει να τους δοθεί περισσότερη δουλειά. Υπάρχει σαφώς υποστελέχωση. Και το να ζητάτε από αυτούς να εργαστούν το βράδυ ή πέραν του τακτικού ωραρίου, βεβαίως τους πιέζει. Και για αυτόν τον λόγο πάρα πολλοί φορείς στη διάρκεια της ακρόασης φορέων διαμαρτυρήθηκαν για τα μέτρα αυτά που φέρνετε. Επιπλέον να πω και κάτι ακόμα. Μας λέτε ότι υπάρχει υπερστελέχωση, αλλά υπάρχει το άρθρο 31 στο νομοσχέδιο…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ολοκληρώνω, κύριε Πρόεδρε, με αυτό και με άλλο ένα σημείο.

Το άρθρο 31 απαγορεύει στους στρατιωτικούς γιατρούς να εργαστούν στο ΕΣΥ αν δεν περάσουν δύο χρόνια. Και η αιτιολογική έκθεση λέει ότι το κάνει διότι υπάρχει έλλειψη. Άρα, το νομοσχέδιο λέει ότι υπάρχει έλλειψη γιατρών, και εσείς έρχεστε εδώ με τα στοιχεία αυτά, να ισχυριστείτε ότι υπάρχει πλεονάζον προσωπικό. Δεν υπάρχει. Και για αυτό έχουμε αντιρρήσεις απέναντι στο νομοσχέδιο.

Κύριε Πρόεδρε, θα ήθελα να κλείσω, λέγοντας ότι στην τροπολογία που κατατέθηκε, η μία από τις δύο, στο άρθρο 4, αναφορικά με την ερμηνεία της διάταξης νόμου του 1961 για την εκλογή μητροπολιτών στην εκκλησία Κρήτης, αναφέρθηκε εκτεταμένα η Ζωή Κωνσταντοπούλου νωρίτερα και ζήτησε από την Κυβέρνηση να την αποσύρει. Ζητούμε τώρα από τα κόμματα της αντιπολίτευσης, επειδή η Πλεύση Ελευθερίας, δεν έχει τον απαιτούμενο αριθμό Βουλευτών για να το προτείνει, ζητούμε τη διεξαγωγή ονομαστικής ψηφοφορίας. Ζητούμε και τώρα από τα κόμματα της Αντιπολίτευσης να καταθέσουν αίτηση ονομαστικής ψηφοφορίας. Και ήδη γνωρίζω και ανακοινώνω στο Σώμα ότι η κ. Κωνσταντοπούλου έχει έρθει σε επαφή με κάποια από τα κόμματα της Αντιπολίτευσης, εκφράζοντας αυτό το αίτημα.

Αυτή η διάταξη πρέπει να αποσυρθεί. Είναι μια διάταξη η οποία παρεμβαίνει με τρόπο όχι αποδεκτό στον τρόπο εκλογής των μητροπολιτών στην Κρήτη και δημιουργεί ένα πάρα πολύ κακό προηγούμενο. Θα ήθελα να αναφερθώ και σε περισσότερα θέματα, τα οποία τέθηκαν στη διάρκεια της συζήτησης. Έχω υπερβεί τον χρόνο, κύριε Πρόεδρε, και ευχαριστώ για την ανοχή, για αυτό σταματώ εδώ.

Η Πλεύση Ελευθερίας θα καταψηφίσει το νομοσχέδιο συνολικά, αλλά θα υπερψηφίσει κάποια άρθρα τα οποία έχουν θετικό περιεχόμενο.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας, ο κ. Νικόλαος Παπαναστάσης.

Κύριε Παπαναστάση, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Θα ξεκινήσω από το άρθρο 80. Ακούσαμε και τον κ. Βορίδη να μας λέει για το θέμα της λειψυδρίας η οποία μαστίζει την κλειστή δομή στη Σάμο. Εδώ ήθελα να τονίσω ότι το οπτικό πεδίο της Κυβέρνησης είναι πάρα, μα, πάρα πολύ στενό, για να μην πω και ανύπαρκτο.

Δηλαδή ο κ. Βορίδης και η κυβέρνηση είδαν την αδυναμία ύδρευσης αυτών των ανθρώπων λόγω κάποιων στοιχείων μιας ελλιπούς σύμβασης. Δεν είδε, όμως, τους τρεις χιλιάδες πρόσφυγες και μετανάστες που βρίσκονται μέσα σε αυτή τη δομή. Δεν ξέρω αν είναι η μεγαλύτερη δομή της Ελλάδας. Δεν βλέπει η οπτική της Κυβέρνησης τα πάνω από διακόσια παιδιά τα οποία βρίσκονται εκεί πέρα σε συνθήκες κράτησης. Έχουν να βγουν έξω από το σύρμα ίσως και μήνες. Δεν βλέπει η Κυβέρνηση την επιδημία της ψώρας και της ανεμοβλογιάς, αλλά περιορίζεται σε οδηγίες της διοίκησης αυτής της δομής, «μην τους ακουμπάτε, μην τους πλησιάζετε».

Δεν βλέπει η Κυβέρνηση τα διάχυτα κρούσματα υποσιτισμού στα παιδιά -αν είναι δυνατόν- και μάλιστα σε σημαντικό αριθμό υπάρχουν παιδιά με βαρύ υποσιτισμού. Μιλάμε για παιδιά από ηλικία έξι μηνών έως έξι χρόνων, τα οποία χρήζουν άμεσης παιδιατρικής φροντίδας από παιδιάτρους οι οποίοι, δυστυχώς -αυτό είναι το σύστημα υγείας που βιώνει και ο λαός- δεν υπάρχουν σε όλο το νησί. Άρα, είναι υποκριτική η οπτική της Κυβέρνησης, όπως είναι και υποκριτικό το ενδιαφέρον τους για αυτούς τους ανθρώπους.

Πάμε στο νομοσχέδιο τώρα. Κανένα κόμμα μέχρι σήμερα δεν ανέδειξε με σαφήνεια την κατεύθυνση της εμπορευματοποίησης των υπηρεσιών υγείας από τα στρατιωτικά νοσοκομεία. Επειδή έχω ζήσει το «401» λόγω του πρότερου επαγγελματικού μου βίου, έξι χρόνια αφότου εγκαινιάστηκε. Ίσως νομίζω ότι είμαι ο μεγαλύτερος μέσα στην Αίθουσα, ενδεχομένως να κάνω κόντρες με τον κύριο Πρόεδρο, πίσω μου. Έζησα το «401» από τα πρώτα χρόνια που λειτούργησε. Κάθε χρονιά που περνούσε στο «401» ήταν και μια πραγματική υποβάθμιση.

Φτάσαμε στο σήμερα. Κάποιοι περιέγραψαν τη στρατιωτική νοσηλευτική ως έναν νοσοκομειακό παράδεισο. Προφανώς αυτοί οι οποίοι εξέφρασαν αυτές τις απόψεις γνωρίζουν τα στρατιωτικά νοσοκομεία από τη φροντίδα που τους έχουν δώσει ως Βουλευτές. Αν βάλουμε, όμως, το κάλυμμα του απόστρατου ή του χαμηλόβαθμου στελέχους, τότε θα δούνε τι πραγματική νοσηλεία είχαν τα στελέχη των Ενόπλων Δυνάμεων και οι οικογένειές τους στα στρατιωτικά νοσοκομεία σήμερα: αναμονή ατέλειωτη. Και εγώ εκεί ήμουνα και είμαι στο ΝΙΜΤΣ που κλείνεις ραντεβού μετά από μήνες. Άρα, θα πρέπει να δούμε και το νομοσχέδιο αυτό με βάση αυτά που βίωναν αυτοί οι άνθρωποι και οι οικογένειές τους.

Εδώ, λοιπόν, τα πράγματα, κατά την Κυβέρνηση, εφόσον δεν ήταν καλά, δίνουν επιλογές, παρόλο που οι επιλογές αυτές -το τόνισε και ο κ. Λαμπρούλης προηγουμένως- αφορούν αυτούς οι οποίοι έχουν στην τσέπη τους χρήμα. Για αυτούς οι οποίοι δεν έχουν χρήμα, θα είναι ακόμα χειρότερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό, κύριε Πρόεδρε, τελειώνω.

Ακούσαμε, μάλιστα, από την Πλεύση Ελευθερίας μια κατακραυγή για το Ισραήλ, που πραγματικά και λίγα είπε, για το κράτος-δολοφόνο το οποίο αυτή τη στιγμή κατακρεούργησε έναν λαό. Μόνο που η τοποθέτηση αυτή της Πλεύσης Ελευθερίας είναι πασπαλισμένη με μπόλικο πασιφισμό. Βεβαίως και το Ισραήλ είναι ένα κράτος-δολοφόνο. Όμως, η Πλεύση Ελευθερίας και άλλοι οι οποίοι μιλούν για το Ισραήλ, δεν μίλησαν ούτε για την Ριβιέρα της Μέσης Ανατολής που σχεδιάζουν οι Ηνωμένες Πολιτείες της Αμερικής, ούτε για τον ρόλο…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολλές φορές μιλήσαμε. Δεν ήσασταν εδώ.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κυρία Κωνσταντοπούλου.

Συνεχίστε, κύριε συνάδελφε.

**ΝΙΚΟΛΑΟΣ ΠΑΠΑΝΑΣΤΑΣΗΣ:**…των Ηνωμένων Πολιτειών ούτε για τον ρόλο των ιμπεριαλιστικών ανταγωνισμών, ούτε για τον ρόλο του ΝΑΤΟ. Άρα, αυτό το ενδιαφέρον είναι πραγματικά ημιτελές, να το πω έτσι, για να μην πω και κάτι χειρότερο ότι με αυτή τη στάση συγκαλύπτουν και πολλά άλλα πράγματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν συγκαλύπτουμε. Δεν είστε εδώ για να ακούτε…

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κυρία Κωνσταντοπούλου.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Πάρα πολλοί εκπρόσωποι κομμάτων μίλησαν και μετέφεραν στη Βουλή αιτήματα των αποφοίτων των Στρατιωτικών Σχολών Υπαξιωματικών. Εδώ πραγματικά επικρατεί ένας κυκεώνας και υπάρχει και μία σύγχυση κατά την άποψη του Κομμουνιστικού Κόμματος Ελλάδας. Δικαιολογημένα αυτοί οι άνθρωποι διεκδικούν βαθμούς, διεκδικούν αναβαθμίσεις, διεκδικούν πολλά στοιχεία, θεωρώντας όμως ότι μέσω των βαθμολογικών αναβαθμίσεων ή αιτημάτων που προβάλλουν, θα διεκδικήσουν και μεγαλύτερη οικονομική, αν θέλετε, αμοιβή.

Το θέμα λοιπόν για όλους αυτούς τους ανθρώπους δεν είναι η βαθμολογική αυτή καθαυτή εξέλιξή τους, αλλά η οικονομική. Εδώ λοιπόν αντιμετωπίζουν έναν κυκεώνα προέλευσης όλων αυτών και το γνωρίζει πολύ καλά ο κ. Υπουργός. Δεν είναι οι τρεις ανώτατες σχολές. Είναι σχολές υπαξιωματικών, είναι οι ΕΠΟΠ, είναι χίλιες κατηγορίες. Κάθε κατηγορία ΕΠΟΠ έμπαινε με άλλους όρους μέσα. Καθ’ οδόν, μέσω διεκδικήσεων, ξεκομμένα, έπαιρναν κάποια προνόμια, ήταν σε δυσμενέστερη μοίρα κάποιοι άλλοι, με αποτέλεσμα αυτή τη στιγμή να μην ξέρει κανένας τι διεκδικεί.

Πολλοί επίσης μίλησαν και για το Σώμα Υπαξιωματικών. Ποιος άραγε κατανοεί τι είναι το Σώμα Υπαξιωματικών; Σε τι στοχεύει η Κυβέρνηση και τι θα κερδίσουν αυτοί οι άνθρωποι; Κατά την άποψή μας θέλει μία πολύ διευρυμένη συζήτηση, με συμμετοχή των ίδιων των φορέων που εκπροσωπούν αυτούς τους ανθρώπους για να μπουν τα πράγματα στη θέση τους, για να κατανοήσει ο καθένας τι πραγματικά ζητούν, ποιο είναι το πρόβλημά τους και πώς κυρίως αυτά τα προβλήματα θα λυθούν.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Παπαναστάση.

Τον λόγο τώρα έχει ο ειδικός αγορητής του ΣΥΡΙΖΑ - Προοδευτική Συμμαχία, ο κ. Συμεών Κεδίκογλου.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Νομίζω ότι κλείνοντας πια και έχοντας μια συνολική εικόνα για το νομοσχέδιο, έχουν ειπωθεί τα περισσότερα, μάλλον θα έλεγα τα πάντα. Αυτό που θα ήθελα εγώ σαν εικόνα -και απευθύνομαι σε όλες τις πτέρυγες αυτή τη στιγμή- είναι να έχουμε όλοι μια αυτοπειθαρχία. Είμαστε εδώ, έχουμε κλείσει δεκατέσσερις ώρες. Ίσως θα έπρεπε να υπάρχει και ένας καλύτερος συντονισμός μεταξύ εισηγητών και Κοινοβουλευτικών Εκπροσώπων, γιατί ακούσαμε θέματα που έβαλαν οι εισηγητές και μετά οι εκπρόσωποι το ίδιο θέμα το επανέλαβαν άλλες δύο φορές. Σύνολο τουλάχιστον τρεις με τέσσερις φορές.

Απευθυνόμαστε στην κοινή λογική. Θεωρώ ότι μπορούμε να κατανοήσουμε τα θέματα. Δεν είναι ανάγκη να έχουμε τέτοια σπατάλη χρόνου για να θέσουμε το ίδιο θέμα τρεις και τέσσερις φορές, εκτός αν συνεδριάζουμε με όρους τηλεοπτικούς και θέλουμε να πιάσουμε το πρωί τους συνταξιούχους και το βράδυ το δυναμικό κοινό, που μακάρι τα δυναμικά κοινά να έβλεπαν Βουλή.

Αυτό σαν γενική παρατήρηση, γιατί βλέπω τις διαδικασίες οι οποίες γίνονται όλο και πιο μονότονες, όλο και πιο βαρετές, επαναλαμβάνοντας τα ίδια και τα ίδια. Τα καταλάβαμε. Όσοι θέλουν να προχωρήσουν σε κάποιες ενέργειες, προχωράνε. Όσοι όχι, ακολουθούν άλλο δρόμο.

Από εκεί και πέρα τώρα δεν θα αναφερθώ -το οποίο είναι πολύ βασικό για μένα- στο θέμα της σύστασης της νεοπαγούς Γραμματείας Εξοπλισμών, με αναφορά κατευθείαν στο Μαξίμου, γιατί δεν θέλω να στεναχωρήσω και τον ίδιο τον Υπουργό. Νομίζω ότι θα ήταν σε δύσκολη θέση να απαντήσει. Ωστόσο είναι σαφές, ξέροντας πώς λειτουργεί το επιτελικό κράτος, ότι θέλει να έχει έλεγχο στη ροή του χρήματος και σιγά να μην άφηνε έναν πακτωλό χρημάτων δισεκατομμυρίων για τους εξοπλισμούς, όταν προσπαθεί να ελέγξει ακόμα και άλλα πολύ λιγότερα ποσά, τα οποία πάνε εδώ ή εκεί ανάλογα με τις ανάγκες του τόπου. Είναι ξεκάθαρο αυτό, αλλά είναι κάτι το οποίο μας προκαλεί έκπληξη και είναι κάτι το οποίο θα το δούμε και στο μέλλον.

Τώρα να έρθω στο νομοσχέδιο αυτό καθαυτό. Ίσως με έκπληξη, κύριε Υπουργέ, είδατε ότι όλοι σχεδόν οι εισηγητές αναφερθήκαμε σε αυτά τα οποία είπατε στην ομιλία σας, τα οποία πράγματι δημιούργησαν εντυπώσεις, για τους πολλούς κτηνιάτρους για έξι άλογα, για τους πολλούς φαρμακοποιούς, ψυχολόγους.

Και αυτό για να σας λύσω την απορία είναι γιατί, όπως καταλαβαίνετε, οι εκπρόσωποι αυτών των σωμάτων, αυτών των ανθρώπων, των ένστολων, έξαλλοι μας πήραν και μας είπαν «Πείτε στον Υπουργό ότι -όπως σας ειπώθηκε και πριν- οι κτηνίατροι δεν είναι μόνο για τα ζώα, είναι για να κάνουν τους υγειονομικούς ελέγχους τροφίμων που προμηθεύονται οι μονάδες».

Δεν ξέρω αν είναι μέσα στις αρμοδιότητές τους. Αυτό θα μας το πείτε εσείς ή ότι ναι έχουμε δεκαεπτά χιλιάδες ΕΠΟΠ, αλλά πώς να μην έχουμε όταν είχαμε να πάρουμε από το 2009 και ξαναπήραμε το 2021; Άρα αυτοί οι άνθρωποι προχώρησαν ένα βαθμό. Εγώ το λέω για να μπορέσετε να έχετε την ευκαιρία να δώσετε, αν θέλετε, μια απάντηση, γιατί πράγματι δημιουργήθηκε μια εντύπωση με τα όσα ακούστηκαν.

Αυτό όμως που εγώ έχω να πω -επειδή παρουσιάστηκε επίσης μια εικόνα στα νοσοκομεία ότι λίγο πολύ είναι ανεξέλεγκτοι στα οικονομικά τους- είναι ότι αυτό δεν δικαιολογείται, όχι μόνο γιατί είστε πλέον έξι χρόνια Κυβέρνηση, αλλά θυμίζω ότι έχουν ψηφιστεί από το 2017 τα περιβόητα DRG. Αυτό είναι ένα σύστημα το οποίο μετρά το βαθμό χρήσης πόρων –προσέξτε!- ανά περιστατικό νοσηλείας και κακώς δεν έχει εφαρμοστεί μέχρι τώρα, αν δεν έχει εφαρμοστεί στα στρατιωτικά νοσοκομεία.

Ξέρω ότι σε αρκετά νοσοκομεία του ΕΣΥ -σε ένα από αυτά δούλευα και εγώ, γι’ αυτό το γνωρίζω- είχε αρχίσει να εφαρμόζεται παρόλο που είχε δυσκολίες και δεν ήμασταν συνηθισμένοι οι Έλληνες γιατροί να τα εφαρμόζουμε, αλλά μπήκαμε σε μια ρουτίνα. Και νομίζω ότι τα στρατιωτικά νοσοκομεία προσφέρονται στο να γίνουν οδηγοί και πρωτοπόροι στο να υπάρχει ακριβώς μια παρακολούθηση και ένας πλήρης έλεγχος με διαφάνεια στις δαπάνες αυτές.

Τώρα δυο λόγια θέλω να πω μόνο για τις τροπολογίες και να δικαιολογήσω τη στάση μας. Όσον αφορά την τροπολογία 358, επειδή προέρχομαι από ένα νησί που έχει πραγματικά καεί από τις πυρκαγιές, με τεράστιες καταστροφές, την Εύβοια, βλέπω ότι στο άρθρο 2 δίνεται μια παράταση εκπλήρωσης της πυροπροστασίας.

Φοβάμαι, επειδή πέρσι ήταν η πρώτη χρονιά που καθιερώσαμε τον καθαρισμό με όλες τις αδυναμίες, την ατομική ευθύνη -δεν θα τα επαναλάβω εδώ- πάει να γίνει θεσμός η παράταση, όπως έχουμε παράταση για τα τέλη αυτοκινήτου, παράταση για τις φορολογικές δηλώσεις. Σε λίγο θα έχουμε παράταση για την πυροπροστασία. Το πρόβλημα όμως είναι ότι αν πιάσει φωτιά και είναι μέσα Ιουλίου ο καιρός δεν καταλαβαίνει από τις δικές μας παρατάσεις. Άρα, καλό είναι ο προγραμματισμός ο οποίος υπάρχει και θέλουμε να έχουμε για τα δάση μας να γίνεται εγκαίρως.

Από εκεί και πέρα υπάρχει το θέμα το οποίο προέκυψε με την Εκκλησία. Κοιτάξτε, εδώ πράγματι είδαμε την ίδια την Υπουργό μάλλον να είναι έκπληκτη για ένα νόμο του 1961 που ουδείς γνώριζε. Ειπώθηκε ότι το Οικουμενικό Πατριαρχείο ζήτησε μια ερμηνεία, μια ερμηνεία την οποία έδωσε το Υπουργείο και αφού υπάρχει ερμηνεία, για ποιο λόγο νομοθετεί; Γιατί μας το ζήτησε το Πατριαρχείο.

Υπάρχει μια αντίφαση σε όλο αυτό, αλλά επειδή φαίνεται να υπάρχει μια διελκυστίνδα, δεν θέλουμε εμείς αυτό που φαίνεται από πλευράς Κυβερνήσεως μεταξύ της Εκκλησίας της Κρήτης που διαφωνεί και μεταξύ του Πατριαρχείου να μπούμε κάπου στη μέση και επειδή δεν μπορεί να ξέρουμε τα πραγματικά δεδομένα, η στάση μας θα είναι «παρών».

Όσον αφορά την τροπολογία 359, δύο σύντομες παρατηρήσεις. Προσλαμβάνετε επικουρικούς για τα κενά και καλά κάνετε. Αυτό όμως που θέλω να πω εγώ σαν γενική παρατήρηση -και πιο πολύ σωστά ταίριαζε στον Υπουργό Υγείας να το πω- είναι ότι όταν ξέρουμε διαπιστωμένα ότι υπάρχουν πάγιες και διαρκείς ανάγκες σε προσωπικό, ας κάνουμε επιτέλους μόνιμες προσλήψεις.

Θυμάμαι έναν καθηγητή που είχα στην ιατρική που έλεγε ότι με το να φέρνουμε για ένα, για δύο χρόνια δεν μεταδίδεται η γνώση όπως θα έπρεπε να μεταδίδεται και πολύ περισσότερο δεν δημιουργείται σχολή όπως λέγαμε. Είναι η σχολή εκείνου του πανεπιστημίου, εκείνου του νοσοκομείου. Φεύγουν οι άνθρωποι, έρχονται, μέχρι να καταλάβουν τι γίνεται, έχουν πάει αλλού. Αυτό όλο δεν βοηθά και το λέω σαν συνολική παρατήρηση, ανεξαρτήτως κυβερνήσεων για την ελληνική πολιτεία.

Όμως, το γεγονός ότι φέρνετε ένα βήμα διαφάνειας και ελέγχου για το οποίο είχατε δεσμευτεί -και εγώ θέλω να είμαι δίκαιος απέναντί σας και σας τιμά αυτό- και ρίχνετε το ποσό από τα 30 εκατομμύρια που θα έχετε σε κοινοβουλευτικό έλεγχο στις επιτροπές στα 10 εκατομμύρια, αυτό μας κάνει εμάς προσωπικά που -και εγώ προσωπικά βάζω τα θέματα αυτά διαφάνειας πάνω από όλα- να υπερψηφίσουμε αυτή την τροπολογία.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για την οικονομία του χρόνου.

Ολοκληρώνουμε τις δευτερολογίες με τον εισηγητή του ΠΑΣΟΚ- Κινήματος Αλλαγής κ. Μιχάλη Κατρίνη.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Διάγουμε τη δέκατη πέμπτη ώρα συνεδρίασης. Θα έχει πολύ μεγάλο ενδιαφέρον να δούμε την κατανομή του χρόνου, όχι βάσει ομιλητών, αλλά βάσει παρεμβάσεων εκτός ομιλητών. Τέλος πάντων.

Κύριε Υπουργέ, οφείλω να αναγνωρίσω ξεκινώντας και να σας αποδώσω ότι είστε ο πρώτος Υπουργός της Κυβέρνησης Μητσοτάκη που σε αυτή την Αίθουσα λέτε ευθέως πρώτον τη λέξη «Τουρκία» και δεύτερον λέτε ευθέως ότι η Τουρκία δεν μπορεί να είναι μέρος του Ευρωπαϊκού Μηχανισμού Άμυνας.

Δεν το ακούσαμε ούτε από τον Πρωθυπουργό ούτε από εσάς στην προ ημερησίας συζήτηση στις 2 Απριλίου του 2025. Οφείλω να σας το αποδώσω, παρά το γεγονός ότι θα περίμενα επιχειρηματολογία επ’ αυτού να μου θυμίζει τον Δένδια με την προηγούμενη ιδιότητά του παρά με αυτά που άκουσα σήμερα, να είναι λίγο πιο στιβαρή.

Και βέβαια οφείλω να πω και να συμφωνήσω και με τον συνάδελφο, κ. Κεδίκογλου, ότι και εμείς θα υπερψηφίσουμε την τροπολογία που φέρατε για τις εγγυήσεις διαφάνειας στη μείωση του ποσού -που θα γίνεται συζήτηση στην επιτροπή εξοπλιστικών προγραμμάτων και συμβάσεων- και όλα αυτά τα οποία εξαγγείλατε στις 2 Απριλίου και σήμερα φέρατε να ψηφίσουμε. Οφείλω όμως να σας θυμίσω ότι πέντε μέρες πριν από αυτή την εξαγγελία στις 28 Μαρτίου είχατε εξαγγείλει αυξήσεις στους ενστόλους, που ακόμα δεν τις έχετε φέρει στη Βουλή για να ψηφιστούν από την Αντιπροσωπεία. Να τα λέμε όπως είναι.

Είπατε, κύριε υπουργέ, ότι δεν είναι γραμμένο το νομοσχέδιο στις πλάκες του Μωυσέως. Πόσες αλλαγές κάνατε; Εγώ είδα από τις νομοτεχνικές βελτιώσεις, ουσιαστική αλλαγή του άρθρου 63, σχετικά ουσιαστική αλλαγή στο άρθρο 40, πρόταση της ΕΣΑΜΕΑ, αλλαγή στο άρθρο 34 όπου εντάσσετε στους απόστρατους αλλά όχι τα προστατευόμενα μέλη τους, όπως κάνατε με τους δικαστικούς με υπουργική απόφαση που εκδώσατε λίγους μήνες πριν.

Και επειδή κάνατε μία βουτιά στο χρόνο και μια αναφορά σε ένα πρόσωπο πολύ φορτισμένο και νομίζω ότι δεν το κάνατε επί τούτου, επιτρέψτε μου με αφορμή την υπουργική απόφασή σας για τους δικαστικούς, να κάνω κι εγώ μια βουτιά στο χρόνο. Γιατί είναι μια υπουργική απόφαση, κυρίες και κύριοι συνάδελφοι, που βασίζεται σε νομοθετικό διάταγμα του 1970. Θα το πω ακριβώς όπως το λέει μέσα. Πάνω από την παράγραφο 2 που επικαλείται η απόφαση, λέει: «Παντός ετέρου σκοπού ως ήθελε αποφασισθεί υπό του Υπουργού». Αυτό είναι το πνεύμα της διάταξης που επικαλέστηκε η Υπουργική Απόφαση. Γιατί όταν κάνουμε βουτιά στον χρόνο, να την κάνουμε συνολικά.

Είπατε ότι διαφωνούμε στο ένα τέταρτο του νομοσχεδίου, αλλά δεν είπατε ότι στην βασική φιλοσοφία του νομοσχεδίου, εγώ δεν είδα κανένα κόμμα σήμερα να συμφωνεί επί της αρχής με αυτά που λέτε ότι φέρνει η Κυβέρνηση και αλλάζει στο νομοσχέδιο που συζητάμε. Παρουσιάσατε την αλήθεια με τον δικό σας τρόπο σε μια προσπάθεια δημιουργίας εντυπώσεων. Είπατε για τους ΕΠΟΠ ότι έχουμε εξακόσιους σαράντα έξι μόνο στρατιώτες και δεκαεννέα χιλιάδες τετρακόσιους ογδόντα πέντε επιλοχίες. Σωστό. Τι δεν είπατε; Ότι μεταξύ 2009 και 2021 δεν έγινε καμία πρόσληψη. Ε, όλοι αυτοί οι άνθρωποι που προσελήφθησαν από το μέχρι το 2009, έπρεπε κάποια στιγμή να προαχθούν. Και γι’ αυτό έχουμε πολλούς επιλοχίες και γι’ αυτό έχουμε μόνο εξακόσιους σαράντα έξι στρατιώτες, αφού μόλις δύο χρονιές κάνατε προσλήψεις.

Είπατε για το ιατρικό προσωπικό ότι καλύπτονται οι προβλεπόμενες θέσεις σε ποσοστό 84%.Σωστό και αυτό, καλή πληρότητα φαίνεται. Τι δεν είπατε, όμως; Ότι αυτές οι θέσεις είναι βάσει προβλεπόμενης οργανικής δύναμης των δεκαετιών του 1970 και του 1980, που δεν έχει αλλάξει, ενώ σήμερα οι δικαιούχοι είναι τουλάχιστον δεκαπλάσιοι.

Καταθέσατε πρακτικά συνδικαλιστικών φορέων με θέματα που λέτε ότι ικανοποιήσετε. Έχετε δει όμως μήπως, αφού είστε στη λογική να ικανοποιείτε τα αιτήματα των συνδικαλιστικών φορέων, να δείτε τι σας έχουν αποστείλει σε σχέση με τους αποφοίτους των ΑΣΣΥ; Μήπως να δείτε τις δύο τροπολογίες που σας καταθέσαμε εμείς και κατέθεσαν κι άλλα κόμματα; Είπατε για πλήρη προσέγγιση. Περιμένουμε αυτό να είναι δέσμευση και άμεσα υλοποιήσιμη, για να δοθεί επιτέλους τέλος σε αυτή την αδικία.

Μας αναφέρετε μια σειρά από παθογένειες. Βεβαίως σε δύο μήνες ακριβώς από τώρα συμπληρώνετε έξι χρόνια στη διακυβέρνηση αυτής της χώρας. Είπατε για νοσοκομεία που δεν διαθέτουν το παραμικρό οικονομικό σύστημα. Είπατε για ογδόντα δύο γιατρούς που υπηρετούν στα επιτελεία. Είπατε για επτά παιδιάτρους, που δεν είναι σε κλινική. Είπατε για ποσοστά, 183% κτηνιάτρους και 174% ψυχολόγους. Όλα αυτά λοιπόν είναι στον έκτο χρόνο διακυβέρνησης της Νέας Δημοκρατίας. Και αφού θεωρείτε ότι είναι πάρα πολλοί και οι κτηνίατροι και οι ψυχολόγοι, φαντάζομαι ότι στην εισήγηση που θα κάνατε για τις φετινές εισαγωγές στις στρατιωτικές σχολές, δεν θα προκρίνετε να πάρουμε κτηνιάτρους και ψυχολόγους, διότι είναι πάρα πολλοί. Αυτά όλα δεν έγιναν σε έναν ουδέτερο χρόνο. Έγιναν επί διακυβέρνησης της Νέας Δημοκρατίας.

Και τέλος θέλω να πω, επειδή μιλήσατε για τις εκτελεστικές πράξεις του ΕΛΚΑΚ, ότι είδα τον πίνακα που μας δώσατε. Παρατήρησα ότι αυτές που εκδώσατε έχουν σχέση με προσλήψεις, αμοιβές, αποδοχές, προμήθειες, αλλά δεν έχετε εκδώσει την απόφασή για τον εσωτερικό κανονισμό ασφαλείας στο Ελληνικό Κέντρο Αμυντικής Καινοτομίας, που θα έπρεπε να είναι η πρώτη υπουργική απόφαση που θα εκδώσετε, όταν μιλάμε για ανθρώπους ασφαλείας, καινοτομία και νέες τεχνολογίες.

Τώρα, κύριε Πρόεδρε, θέλω να πω -γιατί δεν αναφέρθηκα- για την διάταξη για την ΕΑΒ ότι είναι σωστή, κύριε Υπουργέ -το είχαμε ζητήσει και εμείς με ερώτηση που είχαμε κάνει- και δίνει λύση σε ένα πρόβλημα, το οποίο δημιουργήθηκε και νομίζω ότι πραγματικά δημιούργησε αναστάτωση, χωρίς να χρειάζεται.

Την τροπολογία 359 είπα και πριν ότι θα την υπερψηφίσουμε, γιατί έχει μια σειρά από θετικές διατάξεις. Όσον αφορά δε την τροπολογία 358, η οποία έχει δημιουργήσει και μεγάλη συζήτηση, να πω ότι για μία ακόμα φορά υιοθετείτε ένα μοντέλο το οποίο είναι απαράδεκτο. Φέρνετε καθυστερημένα χωρίς διαβούλευση ασύνδετες τροπολογίες σε νομοσχέδιο άλλου Υπουργείου και βάζετε διαφορετικά πράγματα που δεν έχουν καμία συνοχή μεταξύ τους, να τα ψηφίσουμε υπό τη μορφή ενός άρθρου σε μία τροπολογία.

Και προσέξτε για να είμαστε καθαροί και καθαρές κουβέντες πρέπει να ειπωθούν από αυτό το έδρανο, εμείς στο άρθρο 4 της τροπολογίας που αφορά την ερμηνευτική διάταξη για την εκλογή μητροπολιτών στην Εκκλησία της Κρήτης, λέμε ένα μεγάλο όχι. Και λέμε όχι, όχι μόνο επί της αρχής για τον τρόπο με τον οποίον το φέρατε και ήρθε στις 21:30΄ το βράδυ η Υπουργός Παιδείας να υποστηρίξει μια διάταξη φέρνοντας διάφορα έγγραφα, αλλά επειδή διαβάζοντας αυτά τα έγγραφα γράφει το Υπουργείο Παιδείας ότι ανώτατη διοικητική αρχή είναι η εν Ηρακλείω Ιερά Επαρχιακή Σύνοδος Κρήτης, η οποία σήμερα σε ανακοίνωσή της λέει ότι η Κυβέρνηση παρανομεί και αλλοιώνει μονομερώς τον καταστατικό χάρτη της Εκκλησίας της Κρήτης.

Αν λοιπόν εσείς δεν υπολογίζετε την Εκκλησία της Κρήτης και φέρνετε διατάξεις -όπως πολύ σωστά επισημάνθηκαν από τον κ. Φωτόπουλο, είναι με ταχύτητα φωτός οι απαντήσεις στα ερωτήματα- με αυτό τον τρόπο, με αυτή τη διαδικασία συζήτησης, με αυτό τον τρόπο επεξήγησης που είναι ελλειμματικός -δεν αφορά προφανώς εσάς κύριε Υπουργέ της Εθνικής Άμυνας, αφορά όμως την Κυβέρνηση- εμείς δεν ψηφίζουμε αυτό το άρθρο.

Στα υπόλοιπα άρθρα της τροπολογίας θεωρούμε ότι όντως θα έπρεπε στην πυροπροστασία να υπάρχει μια αυστηροποίηση. Θεωρούμε ότι αυτό δίνει μία λύση για τους ανθρώπους οι οποίοι αυτή τη στιγμή δεν έχουν τη δυνατότητα να πληρώσουν εξοντωτικά πρόστιμα. Είναι λοιπόν ένα άρθρο της τροπολογίας το οποίο, αν ήταν ξεχωριστό, θα το υπερψηφίζαμε, όπως καταψηφίζουμε το άρθρο που αφορά την εκκλησία της Κρήτης. Και όπως γίνεται σαφές διαφωνούμε και επί της αρχής με τον τρόπο με τον οποίον νομοθετείτε και δεν ψηφίζουμε την τροπολογία την 358.

Κύριε Πρόεδρε, ολοκληρώνοντας θέλω να πω ότι η διαφορά στη φιλοσοφία μας είναι ότι εμείς εξακολουθούμε παρά το γεγονός ότι αναγνωρίζουμε τον κοινωνικό χαρακτήρα των Ενόπλων Δυνάμεων, να πιστεύουμε ότι τα στρατιωτικά νοσοκομεία έχουν ιδιαίτερο ρόλο, ειδική αποστολή και αυτός ο ρόλος δεν θα πρέπει ούτε να γκριζάρεται, ούτε να αμφισβητείται, ούτε να υποκαθίσταται. Και γι’ αυτό ακριβώς δεν ψηφίζουμε επί της αρχής το νομοσχέδιο, παρά το γεγονός ότι έχει αρκετές διατάξεις -το είπαμε, τις αναφέρατε και εσείς κύριε Υπουργέ- θετικές τις οποίες εγκαίρως είπαμε ότι ψηφίζουμε. Η βασική φιλοσοφία φοβόμαστε ότι όχι μόνο δεν θα ενισχύσει την περίθαλψη των στρατιωτικών μας, αλλά θα δημιουργήσει τα προβλήματα που σήμερα βιώνουν οι Έλληνες πολίτες στο ΕΣΥ εις βάρος του διακριτού και οριοθετημένου ρόλου των στρατιωτικών νοσοκομείων.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κύριε Υπουργέ, κύριε Δένδια, έχετε τον λόγο προκειμένου να ολοκληρώσετε την σημερινή πολύωρη διαδικασία στην Ολομέλεια με τη συζήτηση του σχεδίου νόμου που φέρατε.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Θα είμαι σύντομος, κύριε Πρόεδρε, διότι πράγματι πλησιάζουμε τις δεκαπέντε ώρες. Οφείλω να σας πω ότι δεν το είχα προβλέψει αυτό, όταν προγραμμάτιζα την ημέρα.

Θα ήθελα να διατυπώσω τις ευχαριστίες μου σε όλους τους συναδέλφους που συμμετείχαν στη συζήτηση, ειδικά στον εισηγητή της πλειοψηφίας τον κ. Ανδριανό, ο οποίος συμμερίστηκε το δεκαπεντάωρο, στον Υφυπουργό τον κ. Δαβάκη, στους συνεργάτες μας.

Πρέπει να κάνω και μια αναφορά στον κ. Κεφαλογιάννη, τον νυν Υπουργό, πρώην Υφυπουργό, ο οποίος στην πραγματικότητα σε μεγάλο βαθμό είναι ο συντάκτης αυτού του νομοθετήματος.

Θα ξεκινήσω με τρία «δεν». Το πρώτο είναι ότι δεν υπάρχει καμία πιθανότητα συγχώνευσης των στρατιωτικών νοσοκομείων με το ΕΣΥ. Ακούστηκε αρκετές φορές. Σας παρακαλώ να ξεχαστεί. Το δεύτερο «δεν» είναι ότι δεν υπάρχει καμία πιθανότητα ιδιωτικοποίησης. Καμία, μηδέν. Σας παρακαλώ έξω και αυτό. Τρίτο «δεν» είναι ότι δεν υπάρχει καμία πιθανότητα αλλοίωσης του συγκεκριμένου χαρακτήρα τον οποίο έχουν. Αυτό που επιδιώκεται είναι ακριβώς η βελτίωσή τους πάνω σε αυτόν τον χαρακτήρα που έχουν και που σήμερα, χάρη σε δυσλειτουργίες τις οποίες σας εξέθεσα, δεν μπορούν να ανταποκριθούν στο 100% των δυνατοτήτων.

Έρχομαι στο θέμα του ΕΛΚΑΚ, γιατί είναι εύκολο, που έθιξε ο κ. Κατρίνης. Σας έδωσα τους κανονισμούς που έχουν ήδη ολοκληρωθεί. Εξαιρετικά δύσκολοι κανονισμοί, γιατί το ΕΛΚΑΚ έχει μια μοναδικότητα, δεν υπάρχει κάτι ανάλογο στο ελληνικό σύστημα μέχρι τώρα. Θυμάστε ότι είχαμε κάνει μια εκτενή συζήτηση, κύριε Καζαμία, τότε.

Ο ένας από τους δύο κανονισμούς που λείπει είναι ο κανονισμός ασφαλείας. Σωστά με εγκαλέσατε. Δεν γνωρίζετε -και καθίστασθε άδικοι- ότι το ΕΛΚΑΚ μετακινείται. Αυτή τη στιγμή στεγάζεται μέσα στο Πεντάγωνο, στο Υπουργείο Εθνικής Άμυνας, άρα το καλύπτει ο υπάρχων κανονισμός του Υπουργείου Εθνικής Άμυνας.

**ΣΥΜΕΩΝ ΚΕΔΙΚΟΓΛΟΥ:** Πάντα έχετε έναν άσσο στο μανίκι.

**ΜΙΧΑΗΛ ΚΑΤΡΙΝΗΣ:** Άρα, κάποιος το προέβλεψε.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Όχι, θα υπάρξει κανονισμός. Θα μετακινηθεί στη Λεωφόρο Συγγρού, σε δύο ορόφους, σε κτίριο που του έχει παραχωρήσει η Αεροπορία. Περιμένουμε να τελειώσουν οι εργασίες, να μετακινηθεί και θα υπάρχει κανονισμός που θα καλύπτει τις συγκεκριμένες παραμέτρους, κύριε Κατρίνη. Δεν είναι αόριστος κανονισμός. Ήδη γίνονται κατασκευές για να τροποποιήσουν τον χώρο για να υπάρχει ασφάλεια. Νομίζω είναι επαρκές αυτό, τώρα το καταλαβαίνετε.

Έρχομαι λίγο στα θέματα των αριθμών. Καταλαβαίνω ότι δημιουργήθηκε ένα ενδιαφέρον. Έρχομαι στο θέμα των κτηνιάτρων, το οποίο για κάποιον λόγο εξήψε, φαίνεται, τη φαντασία όλων μας. Το πρώτο πρόβλημα δεν είναι μόνον ότι έχουμε 158. Είναι ακριβώς το ποσοστό. Έχουμε πολύ πιο πάνω από τις οργανικές θέσεις. Θα πρέπει, λοιπόν, να εξηγηθεί γιατί καταφέραμε να έχουμε τόσους πιο πάνω από τις οργανικές θέσεις. Διότι, ξέρετε, για την ποιότητα τροφίμων στους σύγχρονους καιρούς υπάρχει μια ειδικότητα που λέγεται τεχνολόγοι τροφίμων. Αυτοί ελέγχουν την ποιότητα του ρυζιού, την ποιότητα των αλεύρων, την ποιότητα των μακαρονιών, δεν την ελέγχουν οι κτηνίατροι. Νομίζω ότι λέω το αυτονόητο.

Πώς φτάσαμε, λοιπόν, να έχουμε 183% πληρότητα στους κτηνιάτρους; Δεν λέω ότι δεν βρίσκετε τρόπους να απασχοληθούν. Όμως, προφανώς για να φτάσουμε σε αυτόν τον αριθμό, πρέπει να ελέγξουμε τον τρόπο επιλογής ενός συστήματος που φτάνει εκεί. Ή το 174% των ψυχολόγων. Τι συνέβη ξαφνικά και γεμίσαμε ψυχολόγους; Δεν έχουμε ανάγκη ψυχολόγων; Βεβαίως έχουμε ανάγκη ψυχολόγων, αλλά πώς φτάσαμε να έχουμε 174% των οργανικών θέσεων;

Επίσης, λέχθηκε ότι έχουν δεκαπλασιαστεί οι δικαιούχοι. Αυτό αναιρείται από κάτι που σας προσκόμισα προηγουμένως. Και θέλετε να σας πω και κάτι; Εγώ έχω εμπειρία ως ασθενής, όχι ως υπουργός ασθενής, ως στρατιώτης ασθενής στο 401. Έμεινα σχεδόν δεκαπέντε μέρες νοσηλευόμενος. Έπαθα μια φοβερή μόλυνση στο μάτι μου από τη στρατιωτική κουβέρτα ως στρατιώτης. Αλλά πως έχουν δεκαπλασιαστεί και έχουμε πληρότητες οι οποίες μόνο σε δύο νοσοκομεία ξεπερνούν κατ’ ελάχιστον το 60% ως προς τους νοσηλευόμενους;

Αυτό βεβαίως απαντά και το επιχείρημα του κ. Καζαμία. Ο μόνος αριθμός ο οποίος δεν είναι στο 100% επάνω είναι των ιατρών. Είναι στο 84% στα νοσοκομεία. Λέει: «Να το, λείπουν». Βεβαίως, λείπουν. Αλλά αν το 84% το βάλετε δίπλα στο 60% πληρότητα, δεν λείπουν. Έτσι δεν είναι; Και βέβαια το 84% και από μόνο του, για να λέμε τα πράγματα όπως είναι, είναι ένας γενικός μέσος όρος. Χρειαζόμαστε αναισθησιολόγους περισσότερους. Χρειαζόμαστε μια-δύο ειδικές ειδικότητες, που είναι χαμηλός ο αριθμός, για τις Ειδικές Δυνάμεις. Δεν θυμάμαι, πρέπει να ψάξω, γιατί είναι πολύπλοκες οι ονομασίες.

Όλα αυτά τι λένε; Λένε ότι χρειάζεται ένα διαφορετικό σύστημα λειτουργίας και αυτό επιχειρεί να κάνει αυτό το νομοθέτημα. Καταλαβαίνω ότι, βοηθούσης και της συγκυρίας, είναι πολύ δύσκολο σε κόμματα της Αντιπολίτευσης να ψηφίζουν επί της αρχής νομοθετήματα της Κυβέρνησης. Εγώ θεωρώ ικανοποιητικό ότι θα ψηφιστούν πάρα πολλά άρθρα από πολλά κόμματα της Αντιπολίτευσης. Όμως, αυτό που επιχείρησα να κάνω -και νομίζω ότι σε έναν βαθμό έχει επιτευχθεί- είναι να κατανοήσει η Εθνική Αντιπροσωπεία το πρόβλημα των δυσλειτουργιών και να μην μείνει στο στερεότυπο ότι λείπουν χρήματα, λείπουν άνθρωποι. Είναι μια γενιά πέρα από αυτό το πρόβλημα. Στα περισσότερα προβλήματα που αντιμετωπίζουμε και προσπαθούμε να διορθώσουμε στις Ένοπλες Δυνάμεις χρειάζεται μια τελείως διαφορετική αντίληψη και να ξεφύγουμε από την αποστεωμένη αντίληψη που περιέγραψα προηγουμένως.

Θα έρθουν και άλλα νομοθετήματα. Θα έρθει το νομοθέτημα προφανώς για το μισθολόγιο. Το ανακοίνωσε πρώτα ο Πρωθυπουργός. Το ανακοίνωσα και εγώ. Δεν διανοούμαι ότι δεν έρθει το νομοθέτημα για το μισθολόγιο. Έχει πολυπλοκότητες για να γραφεί, θα έρθει όμως, βέβαια, το νομοθέτημα για το μισθολόγιο. Σας έχω πει και ποια άλλα νομοθετήματα γράφονται και θα έρθουν. Το νομοθέτημα για την ακίνητη περιουσία, για να δημιουργούν έσοδα για το οικιστικό. Το νομοθέτημα για τη θητεία, για την εφεδρεία και το νομοθέτημα που θα αφορά -ελέχθη προηγουμένως- τη συνολική αντιμετώπιση -και καταλάβατε ότι χρειάζεται να γίνει αυτό- για όλα τα στελέχη, συμπεριλαμβανομένων των υπαξιωματικών, των ΑΣΣΥ, το νέο «career path».

Ευχαριστώ πάρα πολύ για την μακρά συζήτηση.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εθνικής Άμυνας «Ρύθμιση υγειονομικών θεμάτων των Ενόπλων Δυνάμεων και λοιπές διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου του σχεδίου νόμου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, 83 άρθρα, 2 τροπολογίες, το ακροτελεύτιο άρθρο και το σύνολο.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με την ψήφο τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 623-640)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ψηφοφορίας, το σχέδιο νόμου του Υπουργείου Εθνικής Άμυνας «Ρύθμιση υγειονομικών θεμάτων των Ενόπλων Δυνάμεων και λοιπές διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.641α)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι. Το σύνολο δεν μπορεί να ψηφιστεί.

**ΠΡΟΕΔΡΕΥΩΝ (Αθανάσιος Μπούρας):** Η εξουσιοδότηση παρεσχέθη κατά πλειοψηφία.

Κυρίες και κύριοι συνάδελφοι, δέχεστε στο σημείο αυτό να κλείσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 0.38΄ λύεται η συνεδρίαση για σήμερα Πέμπτη 8 Μαΐου 2025 και ώρα 10.00΄ με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας υπό τη Σύμβαση των Ηνωμένων Εθνών για το Δίκαιο της Θάλασσας σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας», σύμφωνα με την ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**